
PARS SACRAMENTARIA

CAPUT I

DE SACRAMENTIS IN GENERE
Posthabitis diversis significationibus quas vox « Sacramentum »
decursu temporum habuit et quae in Theologia Dogmatica referri
solent, ad rem moralem vero nihil conferunt, hic solum loquimur
de Sacramentis prout hodie in S. Theologia designari solent ac
debent.

1. — DEFINITIO. Sacramentum est res sensibilis quae ex Dei
institutione sanctitatis et iustitiae cum significandae tum e II
ciendae vim habet.
Haec definitio desumpta est ex Catechisnw Romano, P. 2, c. 1,
q. 8.
Explicatur. Res sensibilis: est quidam ritus sacer, non res
physica, sed potius actio quaedam sensibus (sive oculis, sive
auribus, sive tactu, etc.) apprehensibilis.

Ex Dei institutione: haec divina institutio per Christum facta
est. Quaestio autem utrum haec divina institutio mediata vel
immediata fuerit, a. v. quaenam elementa huius ritus ab ipso Deo
statuta sint, disputatur in Theologia Dogmatica. Hoc saltem te­
nendum est quod, ut quid Sacramentum esse possit, elementa
ritum constituentia saltem ab Ecclesia Dei auctoritate determi­
nata esse debent.
Sanctitatis et iustitiae: hic est effectus Sacramenti seu ritus
sacri : sanctitas et iustitia sive prima (cum collatione gratiae
sanctificantis) sive secunda (cum augmento gratiae sanctificantis).

Significandae: omne enim Sacramentum in parte sua sensibili
est symbolum: ritus externus debet significare hanc sanctitatem
et iustitiam quam interius operatur.
Efficiendae: ritus externus et sanctitas interna debent habere
relationem causalitatis. Quaenam causalitatis species admittenda
sit, disputatur in Theologia Dogmatica; vera autem causalitas
requiritur, ita ut posito ritu eo ipso seu « ex opere operato » san­
ctitas et iustitia efficiantur, nisi obex subiectivus illum effectum
impediat; quapropter additur
Vim habet: h. e., est Sacramentum etiamsi de facto hunc ef­
fectum non obtineat; potest nempe obstaculum seu obex (mala
voluntas suscipientis) hanc sanctitatem et iustitiam impedire, sed
Sacramentum in se hanc vim habet.

2. — NUMERUS. Septem sunt Sacramenta, uti definivit Conci­
lium Tridentinum (cf. DB 844).
ClassiFiCATiONES. 1. Duo Sacramenta instituta sunt (saltem
primarie) ad restituendum statum gratiae: Baptismus et Paenitentia. Duo alia instituta sunt in augmentum gratiae: Eucharistia
et Confirmatio. Duo tandem instituta sunt in bonum societatis :
Ordo et Matrimonium. Septimum vero Sacramentum, Extrema
Unctio, primarie institutum est ad augmentum gratiae ; conditionate tamen, si scii, subiectum statum gratiae per Sacramentum
Paenitentiae vel per contritionem perfectam recuperare non va­
let, est institutum etiam ad statum gratiae restituendum.
2. Duo vocantur Sacramenta mortuorum : Baptismus et Paenitentia, quia ista etiam a subiecto in statu peccati, cuius tamen
sincere eum paenitet, recipi possunt. Quatuor sunt Sacramenta
vivorum: Confirmatio, Eucharistia, Ordo et Matrimonium, quia
nonnisi ab anima vita gratiae vivificata cum fructu recipi pos­
sunt. Extrema Unctio vero per se est Sacramentum vivorum, quia,
si fieri potest, anima prius per Sacramentum Paenitentiae vel sal­
tem per contritionem perfectam a peccato mortali purganda est ;
conditionate tamen, si scii, prius purgari non valet, est etiam
Sacramentum mortuorum.
3. Tria sunt non-iterabilia, quia scii, caracterem indelebilem

imprimunt in anima : Baptismus, Confirmatio et Ordo (cf. DB
852).
Quatuor sunt iterabilia, quia nullum characterem imprimunt et
datis circumstantiis iterari possunt. Eucharistia iterari potest
toties quoties leges ecclesiasticae id permittunt; Paenitentia
quoties habetur materia seu peccatum post Baptismum commis­
sum ; Matrimonium quoties nullum prius vinculum subsistit ;
Extrema Unctio quoties novum periculum vitae ex morbo oritur.

Art. 1
DE RITU SACRAMENTALI
3. — PRAENOTANDUM. 1. Inde a tempore Scholasticorum,
qui systemate hylemorphistico ducti, in omnibus rebus duo ele­
menta quaerebant, quorum unum materiam alterum formam
vocabant, etiam in Sacramentis illa duo elementa distingui so­
lent. Hodie nonnulli Theologi, philosophiis modernis ducti, his
vocibus « materiae et formae » adversantur. Certum autem est in
omni Sacramento aliquid inveniri quo hoc Sacramentum est id
quod est, sive formae sive alio nomine designetur, dum reliqua
elementa sive materiae sive alio nomine nominanda sunt : est
potius lis de verbis. Abusus autem systematis esse videtur,
quando Theologi statuunt materiam semper esse quandam actio­
nem, formam semper esse quaedam verba, ita ut deinde in omni
ritu sacramentali illa duo elementa quaerere debeant, actionem
scii, et verba quae materiae et formae partes respective agant.
2. Quando in re sacramentaria Theologi loquuntur de materia
et forma, sedulo distinguendum est utrum loquantur de materia
et forma ipsius Sacramenti, an de materia et forma ritus sacramentalis. Materia enim ipsius Sacramenti est totus ritus sacramentalis, forma autem, seu hoc quod facit illum ritum esse sacramentalem, est eius vis significandi et producendi gratiam.
In ipso autem ritu iterum distingui potest materia et forma,
seu id quo ille ritus accipit vim significandi et producendi gra-

tiam (forma) et reliqua elementa (materia). Ita lotio per se non
significat, multo minus producit remissionem peccatorum origi­
nalis et personalium ; additis autem verbis « Ego te baptizo, etc. »,
haec lotio fit formaliter ritus baptismalis et accipit vim signifi­
candi et producendi hanc gratiam.
Materia autem in quibusdam Sacramentis insuper distinguitur
remota et proxima : materia remota intelligitur tunc res physica
quae adhibetur (e. g. aqua, oleum), materia proxima actio in qua
haec res adhibetur (e. g. lotio, unctio).
De forma Sacramenti seu de vi significandi et producendi gra­
tiam in Theologia Morali agendum non est, cum ab homine non
pcndeat, sed posito ritu eo ipso (ex opere operato) accedat.
Ritus autem sacramentalis ab homine ministro ponendus est.
4. — PRINCIPIA. I. Ritus sacramentalis ita ponendus est prout
ab Ecclesia praescribitur; mutatio accidentalis facit positionem
ritus illicitam; mutatio substantialis facit eam et illicitam et
invalidam.

Explicatur. Ritus sacramentalis: complectitur omnia quae
pertinent ad ipsum ritum sacramentalem : rem physicam, actio­
nem, verba, si habentur. Non vero complectitur caeremonias
quibus Ecclesia collationem Sacramentorum ad maiorem eorum
solemnitatem circumdat.
Ab Ecclesia: utrum Ecclesia illum ritum ita institutum habeat
a Deo vel a se ipsa, nihil refert.
Mutatio accidentalis: est omnis mutatio, sive in re physica
adhibita sive in actione sive in verbis, quae non est mutatio
substantialis.
Mutatio substantialis: in re physica est omnis mutatio quae
facit rem in communi aestimatione hominum non amplius esse
illam rem (mutatio substantialis physica) vel facit rem ineptam
ad significandum id ad quod Sacramentum est institutum (mu­
tatio substantialis theologica). Ita e. g. glacies non est aqua
(mutatio physica), color liquidus etsi non sit nisi aqua pulvere
mixta, non tamen est aqua neque aptus ad significandum lava­
crum (mutatio tum physica tum theologica).

In actione est omnis mutatio quae facit actionem ineptam ad
significandam gratiam Sacramenti : ita si quis daret aquam bi­
bendam pro Baptismo.
In verbis est omnis mutatio qua non amplius salvatur sensus
verborum originalis quo effectus Sacramenti significatur.
NOTA. Utrum mutatio verborum sit substantialis generatim etiam multum
pendet ab intentione: si quis intendit falsam pronuntiare formulam
facilius habebitur mutatio substantialis quam si quis habet rectam
intentionem. Ita si quis solum ex ignorantia linguae latinae vel ex
difficultate loquelae non recte pronuntiaret formulam, haec certe
esset valida: sufficit ut minister verba modo humano proferat, h. e.
sicut extra administrationem Sacramentorum talia verba proferret.

Probatur. Primum: Ecclesia est custos Sacramentorum a Deo
instituta. Ritus ergo quem ipsa praescribit est vera lex seu norma
agendi pro ministro Sacramenti (cf. can. 733).

Secundum : mutatio accidentalis cum talis sit ut ritus maneat
ille ritus, aptus ad gratiam significandam, non potest reddere
Sacramentum invalidum; ex alia autem parte est irreverentia
erga rem tam sacram sicut Sacramentum cuius ipse est minister,
non dominus, et simul est transgressio legis ecclesiasticae: ergo
est illicita.

Tertium: mutatio substantialis talis est ut ritus non amplius
sit ille ritus vel sit ineptus ad gratiam significandam : deest ergo
aliquid essentiale Sacramenti et Sacramentum est invalidum.
Talem actionem esse illicitam patet ex eo quod est irreverentia
erga Sacramentum; insuper non raro est deceptio proximi, qui
putat se recipere Sacramentum, cuius beneficio vero fraudatur.
Gravitas transgressionis. Mutatio substantialis semper est
peccatum mortale: omni enim homini prudenti gravis abusus
videri debet ritum sacramentalem, cui Deus vim gratiam signi­
ficandi et producendi adnexuit, ita mutare ut illam gratiam non
amplius significare vel producere valeat : quare est verum sacri­
legium. Insuper est gravis deceptio proximi in re tanti momenti,
et si minister ex iustitia tenetur ad Sacramentum administran­
dum, est gravis laesio iustitiae. Unde mutatio substantialis ritus
sacramentalis semper est gravis transgressio legis reverentiae
7

erga res sacras (sacrilegium), saepe etiam legis caritatis (deceptio)
et iustitiae (iniustitia).
Mutatio accidentalis potest esse peccatum mortale vel veniale
prout mutatio constituit materiam gravem vel levem. Cum enim
Sacramentum invalidum non reddat, ex hoc capite non neces­
sario facit peccatum mortale; neque est deceptio proximi. Quandonam vero mutatio constituat materiam gravem, quandonam
levem, regula generali determinari non potest, sed relinquendum
est iudicio prudentium.
5. — II. In ritu sacramentali semper adhibenda sunt quae certe
sunt valida: solum in extremis extrema sunt tentanda.

Explicatur. Certe valida: nunquam ergo, extra extremam ne­
cessitatem spiritualem, licet materiam vel formam adhibere quae
non sit certe valida, etiamsi sit probabilissima.
NOTA. Gencratim tamen licitum dicitur adhibere materiam vel formam
moraliter certam, excepto pro Baptismo et Ordine, in quibus pro­
pter maximum momentum requiritur certitudo absoluta.

In extremis extrema: si subiectum est in extrema necessitate
spirituali recipiendi Sacramentum, et materia vel forma certa
haberi non potest, minister potest ac debet materiam vel for­
mam probabilem adhibere, et quidem illam quae maximam prae­
bet probabilitatem.
Probatur. Primum: Ex doctrina Ecclesiae: Damnata est sen­
tentia: Non est illicitum, in Sacramentis conferendis sequi opi­
nionem probabilem de valore Sacramenti, nisi id vetet lex, con­
ventio aut periculum gravis damni incurrendi (DB 1151).
Ex ratione: 1. Qui adhiberet materiam vel formam incertam,
poneret sanctissimum ritum sacramentalcm cum periculo invaliditatis, quod est magna irreverentia erga Sacramentum ciusque
auctorem.
2. Qui adhibet materiam vel formam incertam, seipsum ponit
in periculo mutandi substantialiter ritum sacramentalcm (peri­
culum sacrilegii, deceptionis proximi, iniustitiae). Atqui nulla sen­
tentia probabilis dicit hoc esse licitum (cf. vol. I, n. 145). Ergo.

Secundum : Sacramenta sunt propter homines. Etsi multi hoc
dicto abutantur, verum tamen est: si homo in extrema necessi­
tate spirituali constituitur, faciendum est quod possibile est ut
ex hac necessitate eruatur, etiamsi ex hoc neccsse sit ritum sacramentalem cum periculo nullitatis ponere.
Gravitas transgressionis. Eo maius est peccatum quo minor
est probabilitas et quo maior est mutatio. ludicandum est iuxta
existimationem virorum prudentium.
6. — III. Ritus sacramentalis ita ponendus est, ut unitas mo­
ralis exsistat inter diversa elementa.
Explicatur. Unitas moralis: actio et pronuntiatio formulae si
adsunt, debent fieri simultanée, ita ut unum ritum vere consti­
tuant. Haec simultaneitas potest esse moralis, h. e. talis ut iuxta
communem aestimationem hominum adhuc unum ritum effi­
ciant : distantia autem sive temporalis sive localis potest differre
iuxta diversos ritus. Ita e. g. ritus matrimonialis potest per lon­
gum tempus (etiam per menses et annos) durare, quia ex natura
sua conclusio contractus (e. g. per procuratorem) potest longius
tempus assumere, dummodo voluntas primi subsistat dum con­
sensus alterius advenit. Pro ritibus ordinariis vero, uti in Bap­
tismo, requiritur ut formula saltem partialiter pronuntietur du­
rante actione.
Unitas moralis adesse debet etiam in ipsa pronuntiatione for­
mulae. Si interruptio formulae talis est ut in sermone ordinario
repeteretur, in administrationc Sacramentorum etiam repetatur;
si vero talis est (propter brevem tussim vel sternutationem) ut
in sermone ordinario continuaretur, etiam in administrationc
Sacramentorum non est repetenda : ita enim Sacramenta modo
humano administrantur.
NOTA. Quidam Theologi putarunt quandam morulam inter actionem et
pronuntiationem formulae non reddere Sacramentum invalidum. Ita
Billuart putabat moram unius Ave non invalidare, S. Alphonsus
opinatur moram unius Pater invalidare Sacramentum. Haec sen­
tentia autem non videtur tuta, praesertim post responsum S. Officii
ad Vic. Ap. Abyssiniae die 2 Maii 1858, declarans sub condicione
iterandum esse Baptismum ita collatum ut formula pronuntietur
completa omnino ablutione, vel ablutio fiat pronuntiata iam formula.

Probatur. Si illa unitas moralis non adest, non est illud unum
signum a Christo institutum, et proinde Sacramentum est inva­
lidum.
7. — IV. Formula debet sensibiliter proferri.

Explicatur. Sensibiliter: ita ut sensibus percipi valeat: non
sufficit ut minister eam oculis tantum perlegat vel mente re­
volvat.
Probatur. Sacramenta enim sunt signa sensibilia : omnia ele­
menta ritus proinde sensibiliter ponenda sunt.

Art. 2

DE MINISTRO
§ 1. DE REQUISITIS IN MINISTRO

1. Qualitates.
Non omnem hominem posse administrare quaelibet Sacramen­
ta, demonstratur in Theologia Dogmatica. Quisnam possit esse
minister singulorum Sacramentorum in tractatibus de singulis
Sacramentis dicetur. Hic solum loquimur de requisitis in omni
ministro cuiuslibet Sacramenti.

8. — I. In ministro Sacramenti requiritur fides et gratia sancti­
ficans; non tamen ad validitatem Sacramenti.

Probatur. Primum: Ex Doctrina Ecclesiae: «Nam etsi Sacra­
menta ab impuris coinquinari non possint, neque a pravis mi­
nistris eorum effectus impediri : impure tamen et indigne ea mi­
nistrantes, in aeternae mortis reatum incurrunt. Sacerdos ergo,
si sit peccati mortalis sibi conscius (quod absit), ad Sacramen­
torum administrationem ne audeat accedere, nisi prius corde
paeniteat; sed si habeat copiam confessarii, et temporis locique
ratio ferat, convenit confiteri » (Rit. Rom., Tit. I, n. 4).
10

Ex S. Scriptura: Omnis homo qui accesserit de stirpe vestra
(Aaron) ad ea quae consecrata sunt... in quo est immunditia,
peribit coram Domino (Lev. 22, 3). lamvero si hoc iam valet de
consecratis Antiqui Testamenti, a fortiori valet de rebus sanctis­
simis Novi Testamenti, de Sacramentis.
Ex ratione: Ministrare Sacramentum est ponere ritum sacra­
tissimum, qui ad hoc est institutus, ut in subiecto gratiam sancti­
ficantem producat vel augeat; est ergo seipsum constituere coo­
peratorem cum Deo in opere iustificationis hominum. Hoc autem
facere quando anima est mortali peccato maculata, inimica Deo,
proculdubio est magna irreverentia erga Deum et ipsum Sacra­
mentum.
Secundum : Si quis dixerit ministrum in peccato mortali exsis­
tentem, modo omnia essentialia, quae ad Sacramentum confi­
ciendum aut conferendum pertinent, servaverit, non conficere aut
conferre Sacramentum, A. S. (Cone. Trid., DB 855). Cf. etiam DB
424, 584. Ulteriora argumenta vide in Theologia Dogmatica.

Gravitas transgressionis. In statu peccati mortalis ministrare
Sacramentum est peccatum mortale, uti patet ex verbis citatis
Rit. Rom. : in aeternae mortis reatum incurrunt ; et ex ipsa na­
tura irreverentiae.
Solent tamen moralistac restringere hoc principium ad mini­
strum consecratum, solemniter Sacramentum administrantem
(h. e. cum caeremoniis in Rituali praescriptis) ; ministrum autem
non-consecratum aut privatim tantum administrantem non mor­
taliter, sed venialiter peccare contendunt.
Haec sententia mihi non videtur intrinsece probabilis, nam ra­
tiones allatae, praesertim irreverentiae, aeque valere videntur
pro ministro consecrato privatim ministrante et pro ministro
non-consecrato. Verum est ministrum consecratum solemniter
ministrantem gravius peccare, cum insuper iniuriam irroget Ec­
clesiae cuius nomine agit ; sed etiam non-consecratus vel priva­
tim ministrans gravem irreverentiam exhibet erga Deum et erga
ritum sacramentalem.
Attamen, cum sententia tenens peccatum veniale tantum, a
multis probatis auctoribus teneatur, practice teneri potest.

η 9-11

DE SACRAMENTIS LN GENERE

Concedimus insuper praesertim laicum in statu peccati mor­
talis Baptismum administrantem saepius non peccare mortaliter
subjective, quia de sua obligatione statum gratiae acquirendi
non cogitat.
Contendit insuper Prümmer (III, n. 57) non peccare sacerdo­
tem in statu peccati mortalis baptizantem vel absolventem mo­
ribundum qui sine Baptismo vel absolutione moreretur, si ipse
sacerdos vellet prius statum gratiae, etiam per contritionem,
acquirere: est quidem casus perplexus (etsi acquisitio status
gratiae per contritionem ordinarie longum tempus non requirat
ab illo qui est bonae voluntatis), sed eius officium erat non per­
venire ad illum casum perplexum, uti dicit Rit. Rom., Tit. I, n. 3 :
« Parochus vel quilibet alius sacerdos ad quem eorum (Sacra­
mentorum) administratio pertinet, meminisse imprimis debet, se
sancta tractare atque omni fere temporis momento ad tam san­
ctae administrationis officium paratum esse oportere ». Quare
comparatio a Prümmer allata ministri regis qui inopinate coram
rege vocatus in habitu sordido apparet, non valet.
NOTA. Sacerdos assistens Matrimonio non est minister Sacramenti.

9. — SCHOLION I. Quot peccata committit qui in una sessione
piares confessiones audit vel pluribus S. Communionem distri­
buit?
Quoad hanc quaestionem vide vol. I, n. 190, I, 1, c.

10. — SCHOLION II. De fide in ministro Sacramenti.

Etsi, uti supra probavimus, fides non requiratur in ministro
Sacramenti ad validam administrationem, indirecte tamen quan­
doque potest defectus fidei in ministro Sacramentum invalidum
reddere, in quantum nempe in ministro sine fide administrante
facile deesse potest intentio requisita, de qua infra, n. 14.
11. — II. Minister Sacramenti praeter potentiam etiam debet
habere licentiam Ecclesiae.
Explicatur. Potentiam: haec requiritur ad validitatem.

Licentiam : haec generatim requiritur tantum ad liceitatem,
excepto in Sacramento Paenitentiae ubi sub forma iurisdictionis
requiritur ad validitatem, in Confirmatione ubi pro ministro
extraordinario requiritur ad validitatem; item in Ordinibus Mi­
noribus a non-Episcopo collatis. Quaenam autem licentia (Ordi­
narii loci, Parochi etc.) requiratur pro singulis Sacramentis, suo
loco dicetur.
Licentia, extra casum necessitatis, negatur etiam in censuris et
irregularitatibus : unde hoc principium implicite in ministro re­
quirit immunitatem a censuris et irregularitatibus (vide tamen,
n. 42).

Probatur. Qui sine licentia ab Ecclesia requisita Sacramenta
administrat, reus est inoboedientiae erga Ecclesiam. Ecclesia
enim est custos Sacramentorum, et propterea ius habet prohi­
bendi administrationem ad quam quis potentiam habet.
Gravitas transgressionis. Si licentia requiritur ad validitatem,
transgressio constituit peccatum mortale; est enim positio ritus
sacramentalis ita ut gratiam producere nequeat, quod est gravis
iniuria Deo et Christo. Si licentia non requiritur ad validitatem
et Ecclesia simpliciter prohibet administrationem Sacramenti,
transgressio est peccatum mortale, quia in re gravi est inoboe­
dientia erga Ecclesiam; si vero Ecclesia requirit licentiam cuius­
dam cuius iurisdictioni administrationem Sacramenti reservavit
(Ordinarii loci, parochi), generatim transgressio est peccatum ve­
niale, eo vel magis quod Ecclesia ipsa generatim non requirit
nisi licentiam rationabiliter praesumptam.
12. — III. In administrando Sacramentum requiritur reveren­
tia et devotio.

Probatur. Ex doctrina Ecclesiae: Rit. Rom., Tit. I, n. 11 : Dum
Sacramentum aliquod ministrat, singula verba quae ad illius for­
mam et ministerium pertinent, attente, distincte et pie, atque
clara voce pronuntiabit. Similiter et alias orationes et preces
devote ac religiose dicet... Reliquas praeterea caeremonias ac
ritus ita decenter gravique actione peraget, ut adstantes ad coe­
lestium rerum cogitationem erigat, et attentos reddat.

Ex ratione: Sacramenta sunt res sanctissimae, et omnis de­
fectus reverentiae et devotionis esset iniuria Dei, cum quo mi­
nister intime sese coniungit ad producendam gratiam.

Gravitas transgressionis. Est peccatum mortale vel veniale pro
gravitate defectus.
2. Intentio.
13. — NOTIO. Intentio est actus voluntatis, quo activitas ho­
minis dirigitur ad exsecutionem actus.
DIVISIO. Intentio est: 1. Actualis si hic et nunc elicitur: sup­
ponit ergo etiam advertentiam seu attentionem agentis.
Virtualis si antea elicita et non retractata influxum habet in
actualem operis exsecutionem.
Habitualis si antea elicita et non retractata, tamen non facit
hoc opus nunc fieri.
Interpretativa si nunquam elicita fuit, sed supponitur elicita
fore si circumstantiae in mentem venissent. - Cf. vol. I, n. 18.
2. Explicita si voluntas directe dirigit activitatem ad exsecu­
tionem actus, e. g. intentio baptizandi.
Implicita si voluntas directe dirigit activitatem ad exsecutio­
nem alterius actus, in quo tamen hic actus includitur, e. g. in­
tentio placendi amico qui petit Baptismum.
3. Determinata si voluntas tendit ad obiecta determinata, e. g.
omnes illos decem.
Indeterminata si voluntas tendit ad obiecta indeterminate, e. g.
decem ex viginti, quin determinetur quinam sint illi decem.

4. Absoluta si nulla adiecta conditione intendit.
Conditionata si adiecta conditione intendit, e. g. ego te baptizo
si vivis.
Conditio subdividitur: conditio de praesenti, si conditio prae­
senti tempore impletur vel non impletur, etsi agens nesciat : e. g.
si vivis. Conditio de praeterito, si conditio iam impleta vel non
impleta est inscio agente, e. g. si nondum baptizatus es. Conditio
14

de futuro, si conditionis impletio pendet a facto futuro cuius
eventus nescitur, e. g. ego te absolvo si intra tres dies restitues.
5. Clara si obiectum intentum distincte cognoscitur, e. g. si
quis baptizat sciens quid sit Baptismus.
Confusa si obiectum intentum non clare cognoscitur, e. g. si
quis nesciens quid sit Baptismus, sed rogatus ut illum ritum
iuxta morem Christianorum perficiat, rite baptizat.
6. Externa si dirigitur ad materialem performationem ritus,
sicut quis faceret in exercitio practico conferendi Baptismum.
Interna si insuper dirigitur ad performationem ritus qua ritus.
Non quidem requiritur ut sciat quid sit ille ritus in se, seu ut
habeat notionem de Ecclesia vel de Sacramento, vel ut credat in
valorem Sacramenti. Ita paganus rogatus a catechumeno ut il­
lum aqua abluat sub formula « Ego te baptizo, etc. », habet in­
tentionem internam si revera intendit facere quod ab ipso pos­
tulatur, etsi nihil sciat de Ecclesia vel de Baptismo.

14. — PRINCIPIA I. In ministro Sacramenti requiritur inten­
tio actualis vel saltem virtualis, saltem implicita et confusa, in­
terna, faciendi quod facit Ecclesia.
Explicatur. Requiritur: ad validitatem Sacramenti.
Actualis vel saltem virtualis : quamvis actualis, h. e. cum actuali
attentione coniuncta, sit maxime commendabilis, non tamen re­
quiritur, ne ad liceitatem quidem; habitualis vero vel interpretativa non sufficit.
Faciendi quod facit Ecclesia: haec expressio generatim adhibe­
tur ad exprimendam intentionem requisitam: uti supra iam dixi­
mus, non requiritur ut minister sciat quid sit ille ritus in se,
vel sciat quid sit Ecclesia vel Sacramentum, vel credat in valo­
rem seu efficaciam Sacramenti. Ita validum declaravit S. OfT.
18 Dec. 1872 Baptismum iuxta ritum Ecclesiae Catholicae col­
latum ab haereticis cum expressa doctrina Baptismum nullum
habere effectum in anima: talis enim error, dicit S. Off., non
impedit intentionem vere faciendi quod facit Ecclesia. Neque
requiritur ut velit facere quod facit Ecclesia Catholica, sed suf-

ficit ut velit facere quod facit Ecclesia Christi, etiamsi false putet
quandam sectam esse Ecclesiam Christi. Non tamen intenderet
quod facit Ecclesia qui explicite vellet aliter agere ac Ecclesia
Catholica, uti patet ex ratione propter quam Leo XTII invalidas
declaravit ordinationes anglicanorum.

Probatur. 1. Requiritur: Ex doctrina Ecclesiae: Cone. Tridentinum : « Si quis dixerit in ministris, dum Sacramenta conficiunt
et conferunt, non requiri intentionem saltem faciendi quod facit
Ecclesia, A. S. » (DB 854; cf. DB 695).
Ex ratione: Minister Sacramentorum est minister humanus, et
Sacramenta non sunt formulae magicae, sed ritus humani. Unde
actus quo minister hunc ritum administrat, debet esse actus hu­
manus et volitus, seu intentus.

2. Intentio saltem virtualis: si intentio actualis semper require­
retur, administratio Sacramentorum fieret onus suprahumanum,
et propter innumera dubia circa sufficientiam intentionis, ansa
daretur scrupulis. Atqui hoc Deus velle non potest. — Ex altera
parte intentio habitualis vel interpretativa non sufficit : nullo
modo enim influentes in actum administrandi, non faciunt actum
esse humanum. — Ergo requiritur saltem, et sufficit, intentio
virtualis.
3. Saltem implicita et confusa: talis intentio est vera intentio
faciendi quod facit Ecclesia. Ergo sufficit.

4. Interna: ex doctrina Ecclesiae: Damnata est ab Alexan­
dro VIII sententia: Valet Baptismus collatus a ministro qui om­
nem ritum externum formamque baptizandi observat, intus vero
in corde suo apud se resolvit : Non intendo quod facit Ecclesia
(DB 1318).
Ex ratione: In mera externa intentione etsi possit esse intentio
faciendi quod facit Ecclesia (externe), non tamen est intentio
faciendi formaliter quod facit Ecclesia. Ergo mere externa non
sufficit, et requiritur vere interna intentio.
5. Faciendi quod facit Ecclesia: supra citatum anathema Con­
cilii Tridentini (DB 854).
Rit. Rom., Tit. I, n. 12: «In ipsaque administratione actualem

attentionem habere studeat, vel saltem virtualem, cum intentione
faciendi quod in eo facit Ecclesia ».
Leo XIII declaravit ordinationes ritu anglicano collatas irritas
prorsus fuisse et esse omninoque nullas, quia intentio anglicanorum fuit ordinationes aliter perficere ac Romana Ecclesia.

Gravitas transgressionis. Ex eo quod haec intentio requiritur
ad validitatem, patet transgressionem huius obligationis semper
constituere peccatum mortale, quia est abusus ritus sacramentalis et deceptio recipientis.
NOTA. Qui dubitat utrum habeat intentionem sufficientem, generatim eo
ipso demonstrat illam esse sufficientem. Quare tale dubium gene­
ratim tanquam scrupulus spernendum est.

15. — II. Intentio ministri debet esse determinata ad certum
sublectum.

Explicatur. Debet: ad validitatem.
Probatur. Sacramenta conferunt gratiam : cum autem gratia
sit accidens, nonnisi in anima subsistere potest. lamvero si de­
terminatum subiectum Sacramenti non adest, non est cui gratia
conferatur. Subiectum autem determinatur intentione determi­
nata ministri. Ergo requiritur intentio determinata.
16. — SCHOLION. De errore in intentione.

Si quis statuit Petro negare Sacramentum, nunc autem coram
habens Petrum, sed putans se coram habere Paulum, ei ministrat
Sacramentum (e. g. Baptismi vel Paenitentiae), proculdubio du­
plex habetur intentio, una non administrandi, alia administrandi,
et quaeri potest quaenam praevaleat, a. v. utrum intentio admi­
nistrandi quam habet, determinata sit ad certum subiectum.
Distinguendum est: si intentio non administrandi ita absoluta
sit, ut altera sic interpretanda sit: « intendo illi subiecto admi­
nistrare hoc Sacramentum excepto si illud subiectum est Pe­
trus », tunc administratio invalida est. Secus vero praevalet altera
intentio, scii, administrandi.
De errore circa personam in matrimonio, vide infra, n. 513.

3. Attentio.

17. — NOTIONES. Attentio distinguitur interna et externa.
.Attentio interna est applicatio mentis ad ea quae aguntur.
Attentio externa est vitatio omnis actus externi qui attentio­
nem internam impedire possit.
Ita externam attentionem habet qui devote perficit ritus prae­
scriptos etiamsi interne de re aliena cogitet; externa attentione
vero caret qui durante actione cum aliis confabulatur vel cir­
cumspicit.

18. — PRINCIPIUM. In administratione Sacramentorum requi­
ritur attentio saltem externa; attentio vero interna, etsi ad lici­
tam administrationem Sacramenti non requiratur, tamen pro
posse procuranda est.

Explicatur. Etsi non requiratur : h. e., si deest attentio interna,
vel si defutura praevidetur, non debet propter hoc omitti admi­
nistratio Sacramenti.
Pro posse tamen procuranda est : ita ut voluntaria distractio
faciat administrationem illicitam.
Probatur. Attentio externa: defectus attentionis externae est
irreverentia erga Sacramentum. Ergo.
Interna non requiritur: si requireretur attentio interna, prac­
tice quasi nulli unquam liceret Sacramenta administrare, propter
imbecillitatem humanam. Atqui tunc Sacramenta essent institu­
tum inane, quod est absurdum.
Idem sequitur ex eo quod non requiritur intentio actualis, sed
sola virtualis.
Pro posse procuranda: qui eam non pro posse procurat com­
mittit irreverentiam erga Sacramentum. Ergo.
Cf. etiam Rit. Rom., Tit. I, n. 12: «In ipsaque administratione
actualem attentionem habere studeat ».
Grwiias trwsgressionis. Irreverentia quae hac transgressione
erga Sacramentum committitur, non videtur excedere peccatum
veniale, nisi inde scandalum vel periculum gravis erroris in ad­
ministratione oriatur.

4. Observatio caeremoniarum.
19. — PRINCIPIUM. Omnes rubricae et caeremoniae quae pro
administratione Sacramentorum in libris liturgicis continentur,
in eorum administratione diligenter observandae sunt.

Explicatur. Omnes rubricae et caeremoniae: non solum quae
ad materiam et formam Sacramenti spectant, sed et omnes cae­
remoniae et orationes ipsum ritum sacramentalem praecedentes,
concomitantes et sequentes.
In libris liturgicis: imprimis in Rituali Romano, sed etiam in
libris caeremonialibus aliisque approbatis normas caeremonia­
rum tradentibus. Posthabito Rituali Romano alium librum ritua­
lem adhibere non licet nisi ex speciali concessione S. Sedis.
NOTA. Si pro aliqua regione vel loco speciale Rituale est legitime appro­
batum, extranei quoque sacerdotes possunt in administratione Sacra­
mentorum hoc Rituali uti: privilegio enim locali uti possunt etiam
peregrini (cf. Prümmer, III, η. 71).

Probatur. 1. Cone. Trid.: Si quis dixerit, receptos et approba­
tos Ecclesiae catholicae ritus in solemni sacramentorum admi­
nistratione adhiberi consuetos aut contemni, aut sine peccato a
ministris pro libito omitti, aut in novos alios per quemcumque
ecclesiarum pastorem mutari posse: A. S. (DB 856).
2. Illae rubricae sunt leges ecclesiasticae (cf. can. 733).
3. Illae rubricae ab Ecclesia praescriptae sunt ad solemnitatem in Sacramentorum administratione et reverentiam augen­
dam. Atqui Ecclesiae utpote custodi Sacramentorum competit
munus talia praescribendi. Ergo.
NOTA. Bene ergo hortatur Rit. Rom., Tit. I, n. 11: «Dum Sacramentum
aliquod ministrat, singula verba, quae ad illius formam et mini­
sterium pertinent, attente, distincte et pie, atque clara voce pro­
nuntiabit. Similiter et alias orationes et preces devote ac religiose
dicet; nec memoriae, quae plerumque labitur, facile confidet, sed
omnia recitabit ex libro. Reliquas praeterea caeremonias ac ritus
ita decenter, gravique actione peraget, ut adstantes ad coelestium
rerum cogitationem erigat, et attentos reddat ».

Gravitas transgressionis. Distingui solent rubricae essentia­
les, quae circa ipsam essentiam Sacramenti versantur: carum

transgressio evidenter est peccatum mortale; rubricae, acciden­
tales, quae subdistingui solent in praeceptivas et directivas.
Transgressio rubricae accidentalis praeceptivae est peccatum
nullum vel veniale vel mortale prout Ecclesia praecipere inten­
dit; transgressio rubricae directivae nullum peccatum constituit.
Hoc autem minime significat illas non posse esse obligatorias.
Ad dignoscendum quomodo obligent rubricae attendendum est
ad verba rubricae, ad materiam, ad declarationes S.R.C., ad sen­
sum auctorum.
§ 2. DE OFFICIO MINISTRI

1. Sacramenta administrandi.
20. — I. Qui habet potestatem et licentia • I Sacra enta admi­
nistrandi tenetur ex caritate ea administrare rationabiliter pe­
tentibus.

Explicatur. Qui habet potestatem et licentiam: talis est non
tantum sacerdos consecratus minister Sacramentorum, sed etiam
laicus quoad Baptismum in periculo mortis.
Ex caritate: h. e. servato ordine caritatis. Et quidem:

1. in communi necessitate spirituali proximi debet, si potest
sine proprio incommodo;
2. in gravi necessitate spirituali proximi debet, etiam cum in­
commodo proprio non valde magno ;

3. in extrema necessitate spirituali proximi vel gravi necessi­
tate communitatis debet, etiam cum periculo propriae vitae, dum­
modo sit fundata spes salvandi proximum ex extrema eius neces­
sitate spirituali.
NOTA. 1. Loquimur de sola necessitate spirituali, quia Sacramenta ad
solum adiulorium spirituale sunt instituta (saltem primarie).

2. Gravis necessitas communitatis aequivalet extremae necessitati,
quia tunc iure supponitur quosdam saltem esse in extrema neces­
sitate.

3. Si alius paratus est administrare, proximus iam non censetur
in gravi vel extrema necessitate, et proinde talis obligatio cessat.

20

DE MINISTRO

η. 21-22

Rationabiliter petentibus : quoties petens habet omnia requisita
ad susceptionem Sacramenti, ipse rationabiliter petit.
Probatur. Sacramenta sunt media ad bonum spirituale. lamvero unusquisque tenetur ex caritate bonum spirituale proximi
promovere. Ergo unusquisque tenetur, si potest, Sacramenta ad­
ministrare rationabiliter petentibus.
Gravitas transgressionis. Est peccatum mortale vel veniale
prout minor vel maior est proportio inter necessitatem proximi
et proprium incommodum.

21. — SCHOLION. Utrum qui potestatem habet, sed licentiam
non habet, teneatur licentiam petere?
Sicut tenetur licentiam habens administrare, ita etiam tenetur
licentiam non habens eam petere. Attamen ipsa licentia petenda
aliquando potest esse incommodum sufficiens ad administrationem negandam, praesertim si copia ministrorum adest.
9

22. — II. Qui habet officium cui obligatio administrandi Sa­
cramenta adnexa est, tenetur insuper ex iustitia ea administrare
rationabiliter petentibus.
Explicatur. Officium: tales sunt omnes quibus cura animarum
tanquam munus demandata est : Ordinarius loci, parochus (quasiparochus vel missionarius districtus), horum coadiutores seu vi­
carii, Superiores religiosorum clerici quoad subditos. Sed insu­
per, praesertim in terris Missionum, laici qui ex officio deputantur
ad baptizandum: priores christianitatum, catechistae, virgines,
aliique baptizatores.
Insuper: h. e. obligatio ex caritate duplicatur obligatione ex
iustitia, et proinde maius requiritur incommodum ut excusetur.

Probatur. Omnis homo qui habet requisita necessaria ad su­
sceptionem Sacramentorum, ius habet ab Ecclesia petendi Sacra­
menta. Ecclesia autem nonnisi per ministros suos huic iuri an­
nuere potest. Atqui qui ab Ecclesia munus accipit cui obligatio
administrandi Sacramenta adnexa est, tacito contractu cum Ec­
clesia ad id se obligat. Ergo ex iustitia obligatur.

ΝΌΤΑ. Pro suscipiendo Sacramento Ordinis requisitum necessarium est
vocatio ab Ecclesia (cf. n. 391): unde merito dicitur neminem ius
habere illud exigendi ab Ecclesia. Qui autem vocationem ecclesia­
sticam cum aliis requisitis habet, potest rationabiliter a ministro
huius Sacramenti petere.

Gravitas transgressionis. Est peccatum mortale vel veniale
prout minor vel maior est proportio inter necessitatem proximi
et proprium incommodum ; attamen notandum est multo maius
incommodum requiri ad excusationem a peccato vel a peccato
mortali quam pro illo qui non tenetur ex officio.
23. — COROLLARIUM PRACTICUM. 1. Non peccat qui denegat

Sacramenta importune petentibus, e. g. qui scrupulosi confessio­
nem non toties audit quoties se sistit.
2. Peccatum veniale committit qui una alterave vice denegat
Sacramenta ei qui non versatur in necessitate spirituali.
3. Peccatum mortale committit qui, etsi semel tantum, denegat
Sacramenta petentibus ex necessitate vel ex praecepto ; similiter
qui saepius difficilem se praebet in administrandis Sacramentis,
c. g. parochus qui aegre et cunctanter visitat graviter aegrotos,
vel exceptis statutis diebus omnino non vult confessiones audire.
24. — SCHOLION. De administratione Sacramentorum cum pe­

riculo propriae vitae.
Ex supradictis patet ministrum Sacramentorum (praesertim
si ex officio est minister) per se teneri ad administranda Sacra­
menta etiam cum proprio periculo vitae, si petens est in extrema
necessitate spirituali : « Bonus pastor animam suam dat pro ovi­
bus suis » (Io. 10,11).
Ita Ecclesia, quae parochis tribuit officium eorum, prohibet
quominus parochus tempore pestis aliusve morbi contagiosi e
paroecia sua discedat, etiamsi relinquat suo loco vicarium ido­
neum; potest tamen, si vicarius paratus sit curam infirmorum
suscipere, sibi reservare curam sanorum, ne sani ipsum, quem
vident ad pestilentes accedere, formident (S.C.C. 6 Dec. 1576).
Similiter declaravit (S.C.C. 12 Oct. 1576; Greg. XIII, 26 Oct. 1576)
parochum debere administrare Baptismum et Paenitentiam etiam

peste laborantibus. Ergo saltem parochus et qui ei aequiparantur
(quasi-parochus, Rector districtus) tenentur in casu morbi con­
tagiosi illa duo Sacramenta administrare etiam cum periculo vi­
tae, etiamsi inde alii christiani privarentur adiutorio spirituali.
Quoad Viaticum et Extremam Unctionem Benedictus XIV per
decretum S. Officii 11 lunii 1754 permisit quidem Missionariis
Algeriae ut tempore pestis cochlear deauratum pro tradenda
S. Communione vel stylum cum bombaceo in extremitate pro
Extrema Unctione adhibeant, sed simul vehementer hortatus est
Vicarium Apostolicum ut durante peste procuret administrationem horum duorum Sacramentorum. Merito notat Lehmkuhl :
« Nimius timor nimiaque cautela sive parochi sive aliorum sa­
cerdotum vere reprehensibilis est, siquidem fideles tantum me­
tum videntes scandalum potius quam aedificationem capturi sunt.
Fiducia in Deum et remedia cum sobria prudentia adhibita pe­
riculum satis removebunt. S. Carolus Borromaeus heroicum plane
exemplum dedit caritatis, cum ipse Mediolanensis Archiepiscopus, tempore pestis, in ministrandis Sacramentis praeiret, imo
ad aegrotos in nosocomiis decumbentes accederet, ut non neces­
saria tantum Sacramenta, sed ipsam etiam Confirmationem con­
ferret ». « Experientia enim constat, notat Mgr. Ibanez (Directo­
rium Missionariorum, Romae 1931, 3 ed., p. 356), in contagiosis
vel epidemicis morbis, medicos, moniales et sacerdotes, qui sunt
aegrotorum curae addicti, speciali Dei providentia tueri, eosque,
dummodo rationabiles cautiones non praetermittant, plerumque
salvos evadere atque incolumes ».
Sed quaestio poni potest utrum etiam teneatur si periculum
vitae non oritur in ipsa administratione Sacramenti, sed in iti­
nere faciendo ad Sacramentum administrandum, e. g. ex itinere
sub climate infausto vel ex periculis itineris nocturni vel inter
latrones vel in zonis bellicis, praesertim si ex tali obligatione
haberetur periculum ne mox desint sacerdotes et ita tota com­
munitas damnum maximum spirituale pateretur.
Certum est enim periculum gravis mali pro communitate (e. g.
si ex Baptismo infantis moribundi parentum acatholicorum praevidetux' odium vel persecutio contra Ecclesiam oriturum) esse
rationem sufficientem non administrandi Sacramentum (cf. n. 70)

cum periculo, saltem theoretico, non salvandi animam illam. Sed
quaeritur utrum periculum ne mox desint sacerdotes similiter
sit ratio sufficiens.
Uti patet, si moraliter nulla est spes sacerdoti adiuvandi mo­
ribundum, e. g. quia moraliter certe eundo iam capietur ab hos­
tibus, non potest ire, propter bonum commune.
Si vero est spes adiuvandi moribundum, distinguendum est : si
sacerdos, cognoscens moribundum, cum morali certitudine sciret
illum vix posse seipsum adiuvare (e. g. quia male vixit), teneretur
ire; in casibus vero ordinariis, quo scii, fundata habetur spes
moribundum, adiuvante gratia, bene esse moriturum, non vide­
tur esse stricta obligatio (semoto scandalo), etsi suadibile et
laudabile sit, praesertim in Sinis, ubi Christiani gloriantur de
caritate suorum Missionariorum erga moribundos. Sacerdotis,
qui Christianos suos cognoscit, erit ex vita moribundi, ex adiunctis (praesentia boni catcchistae, praesentia antiquorum Chri­
stianorum bene instructorum, etc.) iudicare in singulis casibus,
utrum sit casus ordinarius vel extraordinarius. Ad hoc autem
diiudicandum, non solum in abstracto quaestio consideranda est,
sed in concreto. In abstracto enim faciliter iudicari poterit talem
hominem non esse in extrema necessitate, cum absolute loquendo
facienti quod est in se Deus non denegat gratiam, et proinde ipse
posset sibimetipsi consulere; attamen in concreto, etiamsi usum
rationis conservet, moribundus non raro in talibus circumstan­
tiis corporalibus et spiritualibus versatur, ut vires non habeat
sibimetipsi consulendi, vel, sive ex defectu bonae educationis
christianae, sive ex vita non bene Christiana, in eo est ut sine
adiutorio actus voluntatis necessarios elicere non valeat: quodsi
tunc neminem habet (bonum catechistam vel alios Christianos)
qui illum adiuvet, in extrema erit necessitate.
Si autem Ordinarius loci propter bonum commune (penuriam
sacerdotum) prohiberet ne vadat, huic praescriptioni sacerdos
stare debebit.
NOTA. Uti patet si casum solvere potest differendo iter per aliquot
horas, ita periculum itineris tollendo vel saltem minuendo, hunc
modum eligere debebit.

25. — III. Sacra Π entu II semper administranda II est absolute;
solu in dubio de validitate administrationis, in casu necessitatis
administrandum est sub conditione.

Explicatur. In dubio: vero et fundato; dubium enim negati­
vum uti scrupulus spernendum est.
De validitate administrationis : hoc dubium oriri potest sive ex
dubio circa aptitudinem materiae adhibendae, e. g. si quis du­
bitat utrum haec aqua sit materia valida; sive ex dubio circa
capacitatem subiecti, e. g. utrum sit vivus, utrum Sacramentum,
quod iterari non potest, iam receperit. Non autem in dubio de
dignitate subiecti, e. g. utrum sit in statu gratiae: tunc enim con­
ditio addenda (si es bene dispositus) impediret reviviscentiam
Sacramenti; iamvero talis conditio, uti statim videbimus, nun­
quam addenda est.
In casu necessitatis : adest quando subiectum, si ei negaretur
Sacramentum, privaretur bono Sacramenti quo indiget. Extra
casum necessitatis vero Sacramentum dubie validum nullo modo
administrari posset (cf. n. 5).

Sub conditione : conditio debet esse talis ut neque validitatem
Sacramenti in dubio ponat, neque reviviscentiam Sacramenti
impediat, neque effectum Sacramenti suspendat. Validitatem Sa­
cramenti in dubio ponit conditio cuius verificatio sciri nequit,
e. g. si es praedestinatus : sub tali conditione enim nemo sciret
utrum quis Sacramentum receperit necne. Reviviscentiam impe­
dit e. g. si es bene dispositus: talis conditio privaret subiectum
gratia sacramentali postea recipienda si revera non est bene
dispositus. Effectum suspendit e. g. conditio de futuro: si futurus
es sacerdos: talis enim conditio separat ritum sacramentalem et
intentionem, ita ut nunquam simul adsint, et proinde Sacramen­
tum facit invalidum. (Valida autem esset conditio: si nunc habes
intentionem ad sacerdotium ascendendi).
NOTA. Cum Sacramentum Matrimonii sit simul contractus et sequatur
etiam naturam contractus, quid de conditionibus ibi appositis tenen­
dum sit, suo loco dicendum erit.
Conditio non necessario verbis exprimenda est, sed potest in inten­

tione interna consistere. Pro quibusdam autem Sacramentis in libris
ritualibus habetur formula conditionalis: tunc saltem convenit illam
formulam adhibere.

Probatur. Primum: Absque ratione addere conditionem a qua
validitas Sacramenti penderet, esset irreverentia erga Sacramen­
tum.
Secundum: Sacramentum probabiliter validum (dubie invali­
dum) non administrare subiecto qui eo indiget, idem esset ac
illum in periculo ponere ne magno bono spirituali privetur; ex
altera parte vero nullam conditionem addere idem esset ac
Sacramentum exponere periculo nullitatis. Ergo addenda est
conditio.

Gravitas transgressionis. Denegare Sacramentum est pecca­
tum mortale vel veniale prout magis vel minus est necessarium.
Nullam addere conditionem est peccatum mortale quia exponit
Sacramentum periculo nullitatis (irreverentia: sacrilegium). Ap­
ponere conditionem quae Sacramenti validitatem in dubio ponit
est peccatum mortale quia est abusus ritus Sacramentalis ; appo­
nere conditionem quae effectum suspendit (conditionem de fu­
turo) est peccatum mortale quia Sacramentum invalidum facit ;
apponere conditionem quae reviviscentiam impedit, non videtur
esse peccatum saltem mortale, quia, etsi privet subiectum magno
bono spirituali, subiectum ex indigna susceptione omne ius ad
talem gratiam perdit.
2. Ritum sacramentalem iterandi.
1

26. — 1. Quoties in a inistratione Sacramenti fuit defectus
essentialis, et hic tempestive detectus fuerit, ritus totus absolute
repetendus est.
Explicatur. Defectus essentialis: adest quoties sive in materia
sive in forma fuit mutatio substantialis (cf. n. 4) vel defuit unitas
moralis in ritu perficiendo (cf. n. 6) vel defuit intentio in mini­
stro (cf. n. 14-15) vel intentio in subiecto (cf. n. 40); non autem
si defuit dispositio in subiecto: haec enim non afficit validita­
tem Sacramenti.

Tempestive: h. e. dum adhuc fiunt caeremoniae administrationem concomitantes, vel statim post, ita ut iteratio adhuc moraliter cum illis caeremoniis sit unita.
Ritus totus: non vero caeremoniae concomitantes.
Absolute: eodem modo acsi ritus nondum fuisset positus.
Probatur. Primum: repetendus est: 1. Invalide ponere ritum
sacramentalem est irreverentia erga Sacramentum ; quare, etsi
involuntarie fuerit invalide positus, ex reverentia erga Sacramen­
tum iterandus est.
2. Invalida collatio Sacramenti est deceptio et damnum spiri­
tuale subiecti, si ipse putat se Sacramentum recepisse quod re­
vera non recepit; unde hoc damnum auferendum est iterando
ritum sacramentalem.

Secundum : totus ritus: Requiritur, ad validitatem ritus, unio
moralis inter omnia elementa (cf. n. 6). lamvero ex defectu es­
sentiali haec unio non fuit inter omnia elementa. Ergo omnia
elementa iteranda sunt ut adsit unio moralis.

Gravitas transgressionis. Non iterare ritum sacramentalem in
talibus adiunctis est peccatum mortale.
27. — II. Quoties in administratione Sacramenti fuit defectus
essentialis, et hic postea tantum detegitur, totus ritus repetendus
est, saltem si ex invalida administratione oritur damnum propor­
tionate grave.

Explicatur. Defectus essentialis : uti in n. praecedenti.

Postea: ita ut non amplius sit unio moralis cum caeremoniis,
e. g. postquam iam omnes discesserunt ex ecclesia.
Totus ritus: plerumque repetitio fiet privatim, sine caeremo­
niis, nisi explicite praescribatur repetitio caeremoniarum.
Saltem: h. e. in hoc casu iterari debet, secus iterari potest.
Damnum proportionate grave: sive sit damnum spirituale ip­
sius subiecti (uti plerumque erit) sive sit damnum tertii (ut in
Sacramento Ordinis, quod sequeretur invaliditas omnium actuum
sacerdotalium). Proportio requirenda erit inter damnum spiri-

tualc et incommodum quod iteratio affert ministro: ita si de­
fectus deprehenditur in Confirmatione, et minister deberet, ad
illam iterandam, valde longum iter instituere; vel si defectus
deprehenderetur in Extrema Unctione post piam Confessionem
recepta, et minister deberet longum iter instituere; vel si de­
prehenditur in Confessione hominis qui solet saepe confiteri et
incommodum afferret ministro paenitentem quaerere (cf. de cor­
rigendis defectibus Confessionis, n. 199-203). Si vero agitur de
Sacramento Ordinis (vel de Baptismo) teneretur etiam cum ma­
ximo incommodo propter innumeras sequelas invalidae ordina­
tionis.
Notandum tamen eo minus damnum subiecti vel tertii suffi­
cere, quo magis defectus fuerit culpabilis.

Probatur. Ut in n. praecedenti. Quod vero incommodum pro­
portionate grave excuset ab iteratione, patet ex eo quod ex parte
Sacramenti prima administratio nullo modo potest rectificari, et
ex parte subiecti, non potest subiectum exigere ut minister tam
magnum incommodum suscipiat.

Gravitas transgressionis. Eo maius erit peccatum quo minor
est proportio inter damnum illatum et incommodum proprium ;
eo maius etiam erit peccatum quo magis defectus fuit culpabilis.
28. — III. Quoties dubium est de validitate Sacramenti, Sacra­
mentum non iterabile iterari debet sub conditione, nisi incom­
modum proportionate grave excuset.

Explicatur. Dubium: h. e. dubium prudens et verum, non
quodcumque dubium leve et non fundatum. Propter quodcumque dubium non fundatum enim repetere ritum sacramentalcm,
idem esset ac exponere Sacramentum periculo nullitatis, quod
est magna irreverentia erga Sacramentum.
Sacramentum non iterabile: absolute non iterabilia sunt Bap­
tismus, Confirmatio, Ordo; Extrema Unctio non est iterabilis
durante eodem periculo mortis; Matrimonium non est iterabile
vivente coniuge : cum tamen pro Matrimonio non adsit ritus sacramcntalis, sed ipse consensus prima vice valide datus consti­
tuat ritum consensus autem, etiam post susceptum Sacramen-

tum, ad libitum renovari possit, nulla est ratio illum consensum
in dubio sub conditione renovandi, sed simpliciter absolute
renovetur.
Sub conditione: vide supra, n. 25.
Iterandum est: si dubium oritur antequam caeremoniae com­
pletae sint vel statim post, ita ut iteratio adhuc moraliter cum
caeremoniis uniatur, statim repetendus est ritus sacramentalis :
nam tunc vix unquam erit incommodum proportionatum reve­
rentiae debitae Sacramento et bono spirituali debito subiecto. Si
vero dubium postea oritur, ita ut non amplius sit unio moralis
cum caeremoniis, iterandus erit totus ritus sub conditione, nisi
incommodum proportionate grave inde excuset.
Incommodum proportionate grave: vide quae dicta sunt n. 27.
Notandum tamen, quo maior est probabilitas validitatis, et quo
minus necessarium est Sacramentum, eo levius incommodum ex­
cusabit ab iterando Sacramento.

Probatur. Ex doctrina Ecclesiae: can. 732, § 2: Si vero pru­
dens dubium exsistat num revera vel num valide collata fuerint
(Baptismus, Confirmatio, Ordo), sub conditione iterum confe­
rantur.

Ex ratione: 1. Iterandum est: subiectum, quod ius habet ad
hoc Sacramentum, uti supponitur, exponitur periculo non reci­
piendi hoc bonum spirituale: huic periculo mederi potest, et
proinde debet, per iterationem.
Insuper, si ita repeti potest ut unitas moralis cum reliquis
caeremoniis subsistat, hoc fieri debet propter reverentiam erga
Sacramentum.
2. Sub conditione : cum prior ritus sit probabiliter validus, pro­
babiliter invalidus, si absolute iteraretur, haec secunda admini­
stratio exponeretur periculo nullitatis, quod est vitandum. Ergo,
si iterandus est, iterandus est sub conditione.
Gravitas transgressionis. Non iterare est peccatum mortale
vel veniale prout minor vel maior habetur proportio inter pro­
prium incommodum et damnum inde oriens, et prout maior vel
minor habetur probabilitas damni alterius; non addere conditio­
nem est mortale, quia exponit Sacramentum periculo nullitatis

(irreverentia); apponere conditionem quae validitatem in dubio
relinquit, est peccatum mortale, quia est abusus ritus sacramentalis, cum dubium non tollat; apponere conditionem quae ef­
fectum suspendat (de futuro), est peccatum mortale quia Sacra­
mentum invalidum reddit; apponere conditionem reviviscentiam
impedientem non videtur esse peccatum quia, etsi privet subiectum magno bono spirituali (reviviscentia Sacramenti), subiectum
ex indigna susceptione omne ius ad talem gratiam perdit.
3. Sacramenta negandi.

29. — I. Non licet administrare Sacramentum subiecto inca­
paci.
Explicatur. Subiectum incapax est qui non potest tale Sacra­
mentum recipere, e. g. mortuus pro omnibus Sacramentis, nonbaptizatus pro reliquis Sacramentis, ille qui Sacramentum iam
recepit pro Sacramentis quae semel tantum recipi possunt, mu­
lier pro Sacramento Ordinis, sanus pro Extrema Unctione.

Probatur. Talis administratio certe est invalida, est ergo abu­
sus ritus sacramentalis.
Gravitas transgressionis. Est peccatum mortale, nam est gra­
vis abusus et proinde gravis irreverentia erga Sacramentum
(sacrilegium).

30. — II. Non licet administrare Sacramentum subiecto indi­
gno nisi ex gravissima causa.
Explicatur. Indignus: qui non habet omnes qualitates in sub­
iecto requisitas (cf. n. 3541 necnon pro singulis Sacramentis).
lure autem indigni semper habendi sunt haeretici et schisma­
tici, nisi prius fuerint cum Ecclesia reconciliati (can. 731, § 2).
Vide tamen infra, n. 218.
Gravissima causa: talis est: ne violetur sigillum sacramentale
(cf. n. 204 ss.), ne recipiens ex negatione incurrat gravem infa­
miam (divulgatione criminis occulti).
NOTA. Disputatur inter Auctores utrum sufficiens ratio sit periculum
mortis similisve mali ministro imminens.

Probatur. Primum: non licet: Ex S. Scriptura: Nolite dare
sanctum canibus neque mittatis margaritas vestras ante porcos
(Mt. 7, 6).
Ex doctrina Ecclesiae: Vetitum est Sacramenta Ecclesiae mi­
nistrare haereticis aut schismaticis, etiam bona fide errantibus
eaquc petentibus, nisi prius, erroribus reiectis, Ecclesiae recon­
ciliati fuerint (Rit. Rom., Tit. I, n. 14; cf. can. 731, § 2).
Ex ratione: 1. Indigno administrare Sacramentum est coope­
ratio saltem materialis in peccato mortali proximi. Atqui talis
cooperatio non est licita nisi ex gravissima causa. Ergo.
2. Indigno administrare est cooperatio in sacrilegio.
Secundum: licet ex gravissima causa: administratio Sacra­
menti indigno non est cooperatio formalis, sed materialis tan­
tum. Atqui cooperatio materialis ex gravissima causa est licita.
Ergo.

Gravitas transgressionis. Est peccatum mortale. Si autem
causa gravis adest, sed non sufficiens ut permitti possit, trans­
gressio posset esse peccatum veniale tantum. Administratio enim
Sacramenti indigno 1) est gravis irreverentia erga Sacramentum
(sacrilegium), 2) est cooperatio in peccato gravi proximi (contra
caritatem).
31. — COROLLARIUM PRACTICUM. Practice ergo Sacramenta

deneganda sunt :
1) peccatori publico de cuius emendatione non sufficienter
constat ;
2) occulto peccatori occulte petenti, nisi crimen notum sit ex
confessione.
Non sunt deneganda Sacramenta peccatori occulto publice
petenti, ne scii, ex denegatione eius crimen innotescat ipseque
diffametur.
Peccator publicus est qui publico indicio condemnatus est vel
cuius peccatum publice, i. e. magnae parti populi notum est vel
in talibus circumstantiis in quibus necessario brevi publice no­
tum erit. Si vero in loco ubi publice petit Sacramentum, non est
publice notus peccator, sed negatio Sacramenti eum notum fa­
31

ceret, non est denegandum Sacramentum nisi alibi, ubi notus
est, audientes eum Sacramentum recepisse, inde scandalum
sumerent.
Si peccator publicus post confessionem ad Sacramenta admit­
titur, curetur ut etiam eius emendatio simul divulgetur, ne po­
pulus inde scandalum sumat.
Quoties denegandum est Sacramentum, hoc Hat cum magna
prudentia, ita ut sacerdos non appareat velle quenquam offen­
dere, sed solum bonum animarum et reverentiam erga Sacramen­
tum quaerere.
NOTA. Sacerdos assistens Matrimonio non est minister Sacramenti. Quandonam haec assistentia deneganda sit, loco suo dicendum est.

32. — SCHOLION I. De Simulatione et Dissimulatione Sacra­
mentorum.
Simulatio Sacramenti est mutatio elementi essentialis Sacra­
menti a ministro clam facta, ita ut Sacramentum sit nullum et
suscipiens in errorem inducatur. — Solet distingui formalis et
materialis, prout deceptio proximi intenditur vel non.
Dissimulatio Sacramenti est positio actus non-sacramentalis ex
qua alii (non suscipiens) erronee iudicant Sacramentum esse
collatum.

Explicatur. Elementum essentiale: materiam ineptam vel for­
mulam substantialiter mutatam adhibendo, actionem essentia­
lem mutando vel intentionem cohibendo. Ita simulat Sacramen­
tum, qui loco formulae absolutionis, inscio paenitente, recitat
aliam formulam qualemcumque vel statuit suam intentionem non
absolvendi; dissimulat vero qui, sciente paenitente, solum dat
benedictionem loco absolutionis, ne sciant circumstantes absolu­
tionem esse denegatam.

Principium. Simulatio nunquam licita est, dissimulatio vero ex
rationabili causa.
Probatur. 1. Damnata est propositio: «Urgens metus gravis est
causa iusta Sacramentorum administrationem simulandi » (DB
1179).

2. Tum simulatio tum dissimulatio est abusus ritus sacramentalis, cum in utroque casu saltem forma externa ritus sacramentalis adhibeatur dum Sacramentum non conficitur. lamvero in
simulatione, praeter quod ipse ritus, licet invalide, adhibeatur, per
illum abusum grave damnum spirituale infertur proximo qui
putat se recipere Sacramentum. In dissimulatione vero decipitur
quidem proximus, sed non per ipsum ritum sacramentalem, et
insuper nemini damnum infertur, cum petens sciat Sacramentum
non administrari; ille autem qui decipitur non habet ius ad ve­
ritatem ; quare eius deceptio permitti potest ex rationabili causa,
e. g. ad consulendum famae petentis.

Gravitas transgressionis. Simulatio semper est peccatum mor­
tale, nam est gravis irreverentia erga Sacramentum (sacrilegium)
et gravis deceptio proximi ; dissimulatio sine causa est peccatum
mortale irreverentiae erga Sacramentum; si vero causa adest,
sed non sufficiens, posset esse peccatum veniale.

33. — SCHOLION II. De usu Probabilismi in administrat tone
Sacramentorum.
Extra casum necessitatis in quo extrema essent tentanda,
quoties agitur de validitate Sacramentorum, non licet in eorum
administratione sequi sententiam probabilem relicta tutiore
(cf. vol. I, n. 145).
Innocentius XI damnavit sententiam : « Non est illicitum in Sa­
cramentis conferendis sequi opinionem probabilem de valore
Sacramenti, relicta tutiore» (DB 1151).
In casu vero necessitatis, quoties administratio Sacramenti
necessaria est, sententiam vero tutiorem sequi impossibile est
(e. g. si materia certe valida non habetur), sententiam minus
tutam sequi licitum, imo obligatorium est : in extremis enim ex­
trema sunt tentanda.

Art. 3

DE SUBIECTO
§ 1. IN GENERE

34. — NOTIO. Subiectum Sacramenti ille est super quem fit
ritus sacramentalis et qui proinde effectus Sacramenti recipit
nisi obsit obex.

PRINCIPIUM. Subiectum Sacramentorum est solus homo via­
tor; non tamen omnis homo capax est cuiuslibet Sacramenti
suscipiendi.
Explicatur. Capax: excepto Sacramento Ordinis, pro quo mu­
lier absolute est incapax, omnium aliorum Sacramentorum sub­
iectum esse potest quilibet homo, saltem si in quibusdam con­
ditionibus versatur. Ita pro Sacramentis non-iterabilibus: dum­
modo illud non receperit ; pro Confessione : dummodo peccatum
commiserit post Baptismum ; pro Extrema Unctione : dummodo
graviter infirmetur, etc. Quidnam requiratur infra dicetur, ubi de
subiecto singulorum Sacramentorum.

Probatur. Primum: Sacramenta ex se significant et producunt
gratiam in suscipiente. Atqui solus homo viator potest recipere
gratiam. Ergo solus homo viator potest suscipere Sacramentum.
Secundum: Patebit ex dicendis pro singulis Sacramentis.
§ 2. DE REQUISITIS IN SUBIECTO

1. Qualitates.
35. — I. In subiecto Sacramenti vivorum requiritur fides et
gratia sanctificans; in subiecto Sacramenti mortuorum requiri­
tur fides et attritio. Haec autem non requiruntur ad validitatem
Sacramenti.

Explicatur. Vivorum... mortuorum : cf. supra n. 2.

Attritio: quatenus sufficiat attritio et non requiratur contritio
perfecta, infra fusius probabitur, n. 226.

Probatur. Primum et Secundum: Sacramenta sunt res sacra­
tissimae, institutae ad amicitiam Dei (gratiam) conferendam vel
augendam ; eas proinde recipere tanquam inimicus Dei vel sal­
tem cum voluntate peccato adhaerente, est abusus Sacramenti
Deo iniuriosus. Sacramenta autem vivorum a Deo instituta sunt
ad augendam gratiam, quapropter requiritur iam status gratiae;
Sacramenta mortuorum instituta sunt ad dandam gratiam pri­
mam, quapropter requiritur saltem attritio seu paenitentia de
peccato, sine qua gratia dari nequit.
Tertium: Sacramenta sunt res sensibiles, quae ex Dei institu­
tione sanctitatis et iustitiae significandae et efficiendae vim ha­
bent. Atqui peccatum, etiam subiecti, non potest impedire quo­
minus hic ritus gratiam significet et proinde quantum in se est
producat. Ergo illae qualitates non requiruntur ad validitatem
Sacramenti.
Gravitas transgressionis. Est grave sacrilegium, quia est abu­
sus rei sacratissimae Deo graviter iniuriosus.
36. — II. In subiecto Sacramenti usu rationis pollente requi­
ritur reverentia et devotio.

Explicatur. Requiritur : ad liceitatem.
Reverentia: reverentia animae et corporis, quae includit etiam
decentiam habitus et munditiam corporis.

Probatur. Sacramentum enim est res sanctissima, et omnis
defectus reverentiae ct devotionis esset iniuria Dei qui illud
instituit. ·
Gravitas transgressionis. Est peccatum mortale vel veniale
iuxta gravitatem defectus.

37. — III. Pro reliquis Sacramentis suscipiendis, requiritur in
subiecto validus Baptismus.

Explicatur. Requiritur : ad validitatem.
Probatur. Sacramenta a Christo instituta sunt et Ecclesiae
35

custodiae commissa. lamvero Ecclesia non potest nisi suis sub­
ditis ea administrare. Atqui subditus Ecclesiae quis fit per solum
validum Baptismum. Ergo solus valide baptizatus potest Sacra­
menta suscipere.
NOTA. Inde patet dubie baptizatum non posse licite ullum Sacramentum
recipere quandiu stat dubium.

38. — IV. In subiecto Sacramenti requiritur absentia paenae
ecclesiasticae receptionem Sacramentorum prohibentis.
Explicatur. Requiritur: ad liceitatem.
Paenae ecclesiasticae: vide infra, n. 261 ss., et in Cursu luris
Canonici. Quatenus quis non obstante paena ecclesiastica Sacra­
menta recipere licite possit, vide infra, n. 266.
Probatur. Ecclesia, utpote custos Sacramentorum, potest de­
linquentibus in paenam prohibere receptionem Sacramentorum,
ad praecavendam indignam susceptionem : tali prohibitioni qui­
libet Christianus stare debet.
Gravitas transgressionis. Sacramentum suscipere non obstan­
te prohibitione Ecclesiae est peccatum mortale : est inoboedientia
erga Ecclesiam in re gravi, et eo ipso, cum in hoc statu peccati
Sacramentum recipiat, sacrilegium.

2. Intentio.

Praenotandum. Quoad notionem et divisiones intentionis, vide
supra, n. 13.

39. — I. In subiecto infante vel perpetuo amente nulla requi­
ritur intentio pro suscipiendis illis Sacramentis quorum est
capax.
Explicatur. Perpetuo amens: est ille homo qui, etsi adultus,
nunquam habuit usum rationis.
Quorum est capax: scii. Baptismus, Confirmatio, Eucharistia
et Ordo (cf. Bened. XIV, Constit. Eo quamvis, 4 Maii 1745).
Probatur. Infantes et perpetuo amentes nullius intentionis
sunt capaces. Si ergo quaedam Sacramenta suscipere valent, pro
illis nulla intentio requiri potest.

40. — II. In subiecto Sacramenti usu rationis pollente requi­
ritur intentio saltem habitualis u plicita Sacramentum susci­
piendi.
Explicatur. Usu rationis pollente: h. e. non-infans neque per­
petuo amens. Qui actu usum rationis non habet, sed quandoque
habet (e. g. ebrius, dormiens) aequiparatur usu rationis pollenti.
Requiritur : ad validitatem Sacramenti.
Saltem habitualis implicita: utrum pro quibusdam Sacramen­
tis maior intentio requiratur, suo loco dicetur. Intentio vero interpretativa cum non sit vera intentio, per se non sufficit ad
Sacramentum suscipiendum; in casu vero necessitatis, quando
nempe extrema sunt tentanda, intentio interpretativa sufficit in
subiecto ut minister possit licite illud administrare.
Habitualis implicita est illa intentio quae continetur e. g. in
voluntate ineundi vitam christianam vel in bona vita Christiana ;
haec autem pro licita administratione sufficit solum si explicita
haberi nequit.

Probatur. Primum: Requiritur: Ex Doctrina Ecclesiae: Inno­
centius III : « Ille vero qui nunquam consentit, sed penitus con­
tradicit, nec rem nec characterem suscipit Sacramenti (Baptis­
matis) ... Dormientes autem et amentes si priusquam amentiam
incurrerent in contradictione persisterent, quia in eis intelligitur
contradictionis propositum perdurare, etsi fuerint sic immersi,
characterem non suscipiunt Sacramenti» (DB 411).
Ex ratione: Nemo sanctificatur vel justificatur sine proprio
consensu. Atqui Sacramenta sunt instrumenta sanctificationis et
justificationis. Ergo recipi valide non possunt sine proprio con­
sensu seu intentione ea recipiendi.
Secundum: Intentio saltem habitualis: intentio interpretativa
non est verus actus voluntatis et proinde sufficere non potest. Ex
altera parte, susceptio Sacramenti est susceptio beneficii seu gra­
tiae; atqui ad validam susceptionem beneficii sufficit habitualis
voluntas beneficium suscipiendi. Ergo intentio habitualis sufficit.
Tertium: Implicita: implicita intentio eadem ratione est actus
voluntatis ac explicita. Ergo eodem modo sufficit.

3. Praesentia.

41. — Subiectum debet esse physice praesens ministro.
Explicatur. Praesens: ita ut ritus ei applicari possit: quoad
Baptismum, Confirmationem, S. Communionem, Ordinem et Ex­
tremam Unctionem hoc ex ipsa natura ritus apparet ; quoad Paenitentiam, suo loco dicetur qualis praesentia requiritur; quoad
Matrimonium vero, cum non sit stricte dictus minister praeter
ipsos contrahentes, quaestio non ponitur, sed sufficit ut consen­
sus ab uno elicitus perduret usquedum alter consensum praebeat.
Debet: ad validitatem.
42. — SCHOLION. De susceptione Sacramenti a ministro in­
digno.
Minister indignus est qui administrando Sacramentum pecca­
tum mortale committeret.
Hoc potest esse 1) quia ipse est in peccato mortali; 2) quia
ipse ab Ecclesia prohibetur Sacramentum administrare.
Prohibentur ab Ecclesia administrare Sacramenta:
a) Excommunicati vitandi vel excommunicat! vel suspensi
post sententiam; excepto quando agitur, in mortis periculo, de
administrationc Sacramenti Paenitentiae vel etiam, dummodo
alius sacerdos non adsit, aliorum Sacramentorum (can. 2261, § 3).
b) Excommunicat! sine sententia vel suspensi sine sententia ;
excepto quoties a fidelibus petantur (cf. can. 2261, § 2).
A tali ministro petere vel suscipere Sacramentum esset coope­
ratio materialis ad eius peccatum. Unde

1. Per se non licet ab eo Sacramentum suscipere; ex causa
proportionata autem licet, dummodo illud valide administrare
possit (e. g. dummodo habeat iurisdictionem pro Sacramento
Paenitentiae) : non enim licet in peccato alieno etiam materialiter
cooperari nisi ex causa proportionata, qualis esset proprium dam­
num spirituale Insuper susceptio Sacramenti a ministro indigno
posset locum dare scandalo.
2 Per se non licet ab eo petere Sacramentum nisi ipsi possi­
bilitas sit recuperandi statum gratiae et obtinendi licentiam Ec-

clesiae, vel adsit causa proportionata, dummodo illud valide ad­
ministrare possit : petendo enim Sacramentum magis active quis
cooperatur peccato alieno quam simpliciter suscipiendo ; attamen
remanet cooperatio materialis tantum, quae ex causa proportio­
nata licita est, ut supra.
3. Ab haereticis vel schismaticis non licet petere vel suscipere
Sacramentum, etiamsi propter eorum bonam fidem non essent
excommunicat! : esset enim communicatio in divinis. In gravi
tantum mortis periculo, si minister catholicus non adest, liceret
ab eis petere Sacramenta ad salutem necessaria (Baptismum,
Absolutionem), dummodo nulla species adhaesionis sectae illo­
rum praebeatur, non sit periculum perversionis, et praevideatur
illos Sacramentum secundum ritum Ecclesiae Catholicae admi­
nistraturos (S. Off. 7 Iulii 1864).
4. Licite possunt fideles petere Sacramentum (etiam sine spe­
ciali ratione) ab excommunicato sine sententia vel suspenso sine
sententia, dummodo ille non sit in statu peccati mortalis (cf.
can. 2261, § 2).
Appendix

DE SACRAMENTALIBUS
43. — Solent Moralistae tractatui de Sacramentis in genere
brevem tractationem addere de Sacramentalibus, eo quod, uti
dicit can. 1144, Sacramentalia sunt «in aliquam Sacramentorum
imitationem » instituta.

Notio. Sacramentalia sunt res aut actiones « quibus Ecclesia,
in aliqualem Sacramentorum imitationem, uti solet ad obtinen­
dos ex sua impetratione effectus praesertim spirituales ».
Haec definitio desumpta est ex can. 1144. — Sacramentalia ergo
non dicimus per se caeremonias quae Sacramenta circumdant,
etsi quaedam caeremoniae possint simul esse sacramentalia.
Explicatur. Res aut actiones: Sacramentalia ergo vocantur
tum quidam ritus (benedictiones, consecrationes, exorcismi) qui39

bus Ecclesia quaedam bona a Deo pro hominibus impetrat, tum
quaedam obiecta (numismata, cruces, etc.) quae Ecclesia (praevia
benedictione sacrata) hominibus tradit ut iis mediantibus quae­
dam bona a Deo obtineant.
Quibus Ecclesia uti solet : scii, ex propria auctoritate, non ex
institutione Christi, etsi potestatem eisdem utendi a Christo ac­
ceperit (Lc. 9,1): Dedit illis virtutem et potestatem super omnia
daemonia et ut languores curarent.
In aliquam Sacramentorum imitationem: imitatio praesertim
in eo est quod, sicut Sacramenta instituta sunt ad gratiam sancti­
ficantem conferendam, ita et Sacramentalia instituta sunt ad
bona quaedam saluti hominis favorabilia impetranda (non con­
ferenda).
Ex sua impetratione : in hoc consistit maxima differentia cum
Sacramentis, quod Sacramenta ex ipso opere operato gratiam
obtinent, sacramentalia vero ex impetratione Ecclesiae (ex opere
operantis Ecclesiae).
Effectus praesertim spirituales: Ecclesia enim in sua miseri­
cordia non solum pro bono spirituali hominum, sed etiam, ser­
vato recto ordine, pro bono materiali eorum impetrat.

Divisio. Sacramentalia sunt
1. Res si consistunt in aliquo obiecto, quod, praevia benedic­
tione sacratum, adhibetur ad bôna a Deo impetranda; ita nu­
mismata, cruces, aqua benedicta, panis benedictus, etc.
Actio si consistunt in aliqua actione qua directe bona a Deo
impetrantur. Actiones sunt triplicis speciei:
a) Benedictiones invocativae: quae sunt deprecatio alicuius
beneficii a Deo super rem vel super hominem, in commodum ali­
cuius hominis; e. g.benedictio puerorum, benedictio infirmorum,
benedictio mensae, domus, frugum, animalium, etc.
b) Benedictiones constitutivae: quae sunt deprecatio qua
quaedam res vel quidam homo constituitur in speciali servitio
Dei. Si benedictio constitutiva fit ope olei sacri, vocatur con­
secratio.
c) Exorcismi ; qui sunt deprecatio a Deo vel imo iussio dae­
moni facta, ad debilitandam vel frangendam potestatem diaboli.

2. Solemnia si fiunt cum concursu populi, campanarum sonitu,
ministris, etc. (Solum superpelliceum et stola non faciunt ritum
solcmnem).
Privata si fiunt sine illis solemnitatibus.
3. Reservata si solum a determinatis ministris confici possunt:
quaedam sunt reservata papae, quaedam episcopis, quaedam non­
nullis regularibus. Potestas ad quaedam ex illis potest delegari a
sola S. Sede, ad alia delegari potest ab illo cui reservatur.
Non-reservata si a quolibet sacerdote absque speciali delega­
tione fieri possunt. Pro quibusdam tamen, etsi non requiratur
delegatio, requiritur tamen licentia, e. g. parochi : ita benedictio
nuptialis, benedictio fontis baptismalis, etc.

Principia. I. Sacrament alium usus bonus et utilis est, non ta­
men obligatorius.
Explicatur. Non obligatorius : h. e. in se; quae enim tanquam
caeremoniae circumdant administrationem Sacramentorum vel
Sacrificium Missae, ibi sunt obligatoria.

Probatur. Primum: bonus et utilis: ex natura sacramentalium,
quae saltem continent orationem Ecclesiae pro hominibus.
Secundum: non obligatorius: ipsa Ecclesia dicit se illis uti so­
lere (can. 1144), sed nullibi eorum usum praecipit. Unde usum
eorum liberae electioni hominum relinquit.
II. Sacramentalia adhibere licet solum iuxta mentem Ecclesiae,
ab eisque arcendus est omnis abusus, praesertim superstitiosus.
NOTA. Hoc periculum praesertim habetur quoad sacramentalia-res.

Probatur. Sacramentalia sunt instituta sacra, ab Ecclesia data
hominibus; iuxta eius ergo mentem adhibenda sunt. Sunt insu­
per impetratio favorum nomine Ecclesiae; atqui solum iuxta
mentem Ecclesiae potest quis nomine Ecclesiae impetrare.

Gravitas transgressionis. Generatim abusus sacramentalium
peccatum veniale non excedet, nisi quis eis gravem superstitio­
nem operaretur.

III. Sacramentalia ab illis solis adhiberi possunt quibus ab
Ecclesia usus conceditur.

Explicatur. Quibus ab Ecclesia conceditur : imprimis sunt ca­
tholici, sed etiam catechumeni, et nisi obstet Ecclesiae prohi­
bitio, etiam acatholici (can. 1149); prohibentur vero ab usu
eorum excommunicati post sententiam condemnatoriam vel declaratoriam (can. 2260, § 1), personaliter interdicti (can. 2275),
catholici qui matrimonium mixtum, etiam validum, sine dispen­
satione inire ausi fuerint (can. 2375), illi quibus haec poena im­
ponitur (can. 2291).

Probatur. Sacramentalia instituta sunt ab Ecclesia eiusque
proinde absoluto regimini subsunt; quibus proinde ipsa usum
concedit vel prohibet, ipsis est concessus vel prohibitus.
IV. Res benedictione constitutiva {praesertim consecratione)
sacratae reverenter tractandae sunt nec licet eas in usum pro­
fanum adhibere nisi fuerint exsecratae.
Explicatur. Exsecratae: quomodo exsecrentur diversae res
consecratae vide in libris liturgicis.

Probatur. Can. 1150: «Res consecratae vel benedictae consti­
tutiva benedictione, reverenter tractentur neque ad usum pro­
fanum vel non proprium adhibeantur etiamsi in dominio priva­
torum sint ».
Benedictio constitutiva subtrahit rem ab usu profano camque
ad exclusivum servitium Dei reservat. Quare etiam ipse dominus
non amplius ius habet illam ad usum profanum adhibendi.
Gravitas transgressionis. Est peccatum mortale vel veniale
(sacrilegii) prout res magis in servitium Dei est constituta (e. g.
consecratione), et usus magis huic sanctitati repugnat.

Sacramentum antiquo tempore idem significabat ac myste­
rium. Et revera est.
1. Mysterium fidei. Tam simplex quidam ritus externus, quam
sublimem habet operationem, invisibilem quidem, sed veram.
Non est hic actio magica, sed vere inest ei virtus Altissimi. Non
quidem est hoc signum proportionatum tali effectui ex se, sed
ex sola virtute Dei, tamen verissime talem virtutem habet. Non
apparet, et tamen verissime tenendum est. Mysterium fidei.
Ego sacerdos vel futurus sacerdos, consecratus vel consecran­
dus in specialem ministrum sacramentorum, in quotidiana rela­
tione sum cum illis mysteriis fidei. Assueta vilescunt, et est pe­
riculum ne illa mysteria fidei sine ulla reverentia tractem. Et
tamen, etiamsi millia et millia Sacramentorum administrem, sem­
per ut mysteria fidei ea tractem necesse est ! Curam ergo habebo
diligentissimam ut in quolibet Sacramento administrando (vel
etiam recipiendo) profunditatis huius mysterii mihi conscius
sim.
2. Mysterium spei. Spes est certitudo subiectiva obtinendi id
quod desideratur. Ubinam maior certitudo inveniri potest quam
in Sacramentis? Infinita fidelitas Dei cum divina omnipotentia
ibi spondet effectum, etsi invisibilem, infallibiliter consequen­
dum. Quantum nobis prodest haec sponsio! Quis auderet cum
certitudine asserere se habere dispositiones animae requisitas ad
gratiam, sive primam sive quandam specialem, obtinendam, si
non haberet haec signa ex opere operato efficacia? Quantos scru­
pulos, quantas haesitationes, quanta dubia, si acquisitio gratia­
rum a sola nostra dispositione penderet. Sed nunc, qualis tran­
quillitas animi, qualis pax, qualis confidentia, cum sciamus Sa­
cramenta ex opere operato in nobis efficere quaecumque nobis
sunt necessaria: remissionem peccatorum, potestatem et gratiam
officia nostra adimplendi. Mysterium spei !
3. Mysterium amoris. Hoc mysterium spei est etiam mysterium
amoris Dei erga nos. Spes enim est robur vitae nostrae; haec

43

η. 43

DE SACRAMENTIS IN GENERE

sponsio, haec certitudo habendi necessaria, nobis dat maxima
dona: pacem animi et confidentiam. Quanta ergo manifestatio
amoris Dei est institutio horum signorum. Quantam proinde gratitudinem a nobis postulat. Sancta proinde sancte tractemus. Et
iuxta monitum Primi Concilii Sinensis (n. 234) perpetuo curemus
ut integre, caste pieque vitam agamus nec unquam cuiuscumque
peccati mortalis labe nos inquinari sinamus, ut ita etiam anima
nostra semper parata sit et prompta ad haec mysteria amoris
quovis diei ac noctis momento digne ac competenter admini­
stranda.

44

CAPUT II

Art. 1

NATURA

Tractando de natura Baptismi plura dici possunt de relatione
Baptismi ad remissionem peccatorum, imprimis peccati origina­
lis, ad redemptionem proinde subiectivam, de relatione ad incor­
porationem in Corpus Christi Mysticum, ad ingressum in Eccle­
siam, de relatione in qua nos ponit ad Patrem, Filium et Spiritum
Sanctum, etc. Haec autem omnia pertinent ad Theologiam Dog­
maticam. Nostrum tantum est breviter Baptismum definire eiusque gradum necessitatis indicare.
§ 1. NOTIO

44. — DEFINITIO. Baptismus est Sacramentum quo per exter­
nam aquae ablutionem in nomine Ssmae Trinitatis homo spiritualiter regeneratur.

Explicatur. Sacramentum : est Sacramentum Novae Legis sicut
illud in Cap. I descripsimus.
Per externam... Trinitatis: indicatur ritus sacramcntalis de quo
in Art. sequenti.
Spiritualiter regeneratur : hac voce indicatur tota reassumptio
hominis ad ordinem supernaturalem e statu naturae et quidquid
haec reassumptio secumfert.

NOTA. Sacramentum Baptismi etiam vocari solet Baptismus fluminis quia
aquae effusione administratur. Contra illud distingui solent Bapti­
smus flaminis qui nihil aliud est quam desiderium recipiendi Ba­
ptismum quem quis recipere impeditur, et Baptismus sanguinis,
qui est Martyrium Christianum susceptum a non-baptizato. Illa
autem duo Baptismata minime sunt Sacramentum; solus Baptismus
aquae est Sacramentum quia solus est a Christo institutus, signi­
ficans et ex opere operato producens gratiam regenerationis. Bapti­
smus flaminis et sanguinis etiam dant gratiam sanctificantem et
vitam aeternam, sed non ex se, sed ex misericordia Dei qui potens
est etiam extra Sacramenta gratias suas concedere. Illa autem
Baptismata nullum ex aliis effectibus Sacramenti operantur. Neque
de his in hoc tractatu est sermo.
§ 2. NECESSITAS

45. — I. Post institutionem Sacra II enti Baptismi omnis homo
tenetur hoc Sacra u entum quamprimum semel suscipere.
Explicatur. Omnis homo: vide infra, nn. 62 ss.
Tenetur: sub poena exclusionis a Redemptione.
Sacramentum Baptismi suscipere: obligatio illa se refert ad
Sacramentum Baptismi, nec proinde sufficit Baptismus flaminis
vel sanguinis. Etiamsi ergo quis per Baptismum flaminis vel san­
guinis iam receperit gratiam sanctificantem, obligatio Sacramen­
tum Baptismi suscipiendi subsisteret, a qua sola impossibilitas
excusaret.
Quamprimum: h. e. statim ac obligationem hanc agnoverit, te­
netur saltem omnia impedimenta propter quae Ecclesia solet
homines a suscipiendo Baptismo arcere, quantum in se est re­
movere et admissionem ad catechumenatum petere.

Probatur. Ex doctrina Ecclesiae: Cone. Trid.: Si quis dixerit
Baptismum liberum esse, h. e. non necessarium ad salutem, A. S.
(DB 861). — Can. 737, § 1 : « Baptismus, Sacramentorum ianua
ac fundamentum, omnibus in re vel saltem in voto necessarius
ad salutem... ».
Ex S. Scriptura: Amen, amen, dico tibi, nisi quis renatus fue­
rit ex aqua et Spiritu Sancto, non potest intrare in regnum Dei
(Io. 3,5).

Ex Patribus: Tertullianus, De Bapt., 12: Praescribitur
nemini sine Baptismo competere salutem, ex illa maxime pro­
nuntiatione Domini qui ait : Nisi natus ex aqua quis erit, non
habet vitam (EP 306).
S. Cyrillus Hier os., Catech., 3, c. 10 : Si quis Baptismum
non recipiat, salutem non habet, solis martyribus exceptis qui
etiam sine aqua regnum recipiunt (EP 811).
S. Ambrosius, De Abraham, 1. 2, c. 11 : Quia nemo ascen­
dit in regnum coelorum nisi per Sacramentum Baptismatis... Nisi
quis renatus etc. Utique nullum excipit, non infantem, non aliqua
praeventum necessitate (EP 1323-1324).
S. Augustinus, De anima et eius origine, 1. 4, c. 11, n. 16:
Quod apertissime Apostolum video docuisse, simpliciter teneo:
ex uno homine omnes homines ire in condemnationem qui nas­
cuntur ex Adam, nisi ita renascantur in Christo, sicuti instituit
ut renascantur, antequam corpore moriantur... non solum prop­
ter illa quae volentes adiiciunt, Acerum etiam si infantes nihil
adiiciant, propter originale peccatum (EP 1882).
S. Leo Magnus, Epist. 15, n. 10: Et quia per primi homi­
nis praevaricationem tota humani generis propago vitiata sit,
neminem posse a condicione veteris hominis liberari nisi per
Sacramentum Baptismatis Christi (EP 2181).
S. Fulgentius, De fide ad Petrum, c. 3, n. 41 : Ex illo tem­
pore quo Salvator noster dixit : Si quis renatus non fuerit, etc.
absque Sacramento Baptismatis, praeter eos qui in Ecclesia Ca­
tholica sine Baptismate pro Christo sanguinem fundunt, nec re­
gnum coelorum potest quisquam accipere nec vitam aeternam
(EP 2269).
Ex ratione: 1) tenetur: omnis homo nascitur, destinatus ad
ordinem supernaturalem, sed incapax illum obtinendi. Atqui Deus
Baptismum instituit tanquam substitutum iustitiae originalis.
Ergo omnis homo tenetur Baptismum suscipere.
2) quamprimum : finis hominis in hac vita est imitatio Christi
(cf. vol. I, n. 14). Atqui Baptismus est medium ordinarium a Chri­
sto institutum ad vitam gratiae adipiscendam sine qua non est
imitatio Christi. Ergo.

Omnis homo tenetur vitam suam supernaturalem vivere in Ec­
clesia. Atqui Baptismus est ianua Ecclesiae. Ergo.

Gravitas transgressionis. Qui sciens recusat Baptismum reci­
pere, certe committit peccatum mortale. Voluntaria dilatio nota­
bilis etiam est peccatum mortale; quaenam autem dilatio nota­
bilis habenda sit, ex circumstantiis et prudentium hominum
iudicio iudicandum est. Certe admitti nequit sententia quae dicit
solam dilationem usque ad periculum mortis esse peccatum mor­
tale: finis enim hominis non solum est salvare animam suam post
mortem, sed etiam in hac vita vivere vitam christianam. Graves
tamen rationes differendi Baptismum sunt e. g. instructio in re­
ligione catholica danda et perficienda, gravissimae persecutiones
hic et nunc timendae: ita posset iuvenis differre Baptismum
usque ad maturiorem aetatem si propter Baptismum nunc debe­
ret persecutiones pati ex parte parentum quibus adhuc subiicitur.
NOTA. Si ita differendus est Baptismus, curetur ut per « Baptismum fla­
minis » quamprimum gratiam sanctificantem obtineat, et periculum
perversionis pro viribus removeatur.

46. — SCHOLION I. De gradu necessitatis Baptismi.

Solent Auctores affirmare Sacramentum Baptismi esse neces­
sarium necessitate medii, Baptismum tamen flaminis vel sangui­
nis ipsius Sacramenti locum tenere posse. Hoc autem recte intelligendum est.
Baptismus flaminis vel sanguinis, uti ex thesi patet, non pos­
sunt locum tenere Sacramenti Baptismi, sed solum possunt fa­
cere ut Deus gratiam sanctificantem et proinde vitam aeternam
concedat: Sacramentum autem Baptismi etiam pro illis qui
Baptismum flaminis vel sanguinis receperunt, aeque manet ne­
cessarium.
Sacramentum Baptismi est necessarium necessitate medii. Ne­
cessarium necessitate medii est hoc quod etiam inculpabiliter
omissum impedit quominus finis attingatur : relatio inter finem
et medium est talis, ut finis nonnisi hoc medio attingi possit. In
hoc sensu Baptismus est necessarius necessitate medii quoad
omnes effectus praeter concessionem gratiae et vitae aeternae.

Quoad concessionem gratiae et vitae aeternae Sacramentum
Baptismi est necessarium necessitate medii in hoc sensu quod est
unicum medium ordinarium et per se efficax, quod omnis homo
adhibere tenetur in quantum potest ; non tamen ita ut illo incul­
pabiliter omisso nullum aliud remedium adsit: nullum utique
per se efficax, sed Deus in bonitate et misericordia sua omnibus
concedit gratias necessarias ut sese salvare possint. Quaenam
media offerat, nos homines plerumque nescimus, sed certe illa
offert.
47. — SCHOLION II. De obligatione Baptismi conferendi morientibus.
Ex dictis de necessitate Baptismi collatis cum principiis de
obligatione ministri administrandi Sacramenta (cf. n. 20-25), se­
quitur qualis sit obligatio cuiusque hominis conferendi Baptis­
mum morientibus nondum baptizatis : ipsi enim sunt in extrema
necessitate spirituali. Unde Benedictus XIV in Professione fidei
pro Maronitis dicit : « (Baptismum) si mortis periculum immi­
neat, mox sine ulla dilatione conferendum esse, et a quocunque
et quandocunque sub debita materia et forma et intentione col­
latum, esse validum » (DB 1470). Ex altera autem parte, cum
Sacramentum Baptismi non sit unicum medium obtinendi vitam
aeternam, intelligitur etiam quomodo gravissimum incommodum
(puta communitati imminens) quandoque ab hac obligatione
baptizandi excusare possit (cf. n. 70-93).

48. — II. Baptismus semel tantum recipi potest.

Explicatur. Semel tantum: h. e., si quis semel valide baptizatus fuit, non potest iterum baptizari ; si autem serium dubium
exsistat circa validitatem Baptismi collati, potest, imo et debet
iterum baptizari sub conditione (cf. n. 28).
Probatur. Decr. pro Armenis : Inter haec Sacramenta tria sunt :
Baptismus, Confirmatio et Ordo, quae characterem, i. e. spirituale
quoddam signum a ceteris distinctivum, imprimunt in anima
indelebile. Unde in eadem persona non reiterantur (DB 695).
Cone. Trid.: Si quis dixerit in tribus Sacramentis, Baptismo

scii., Confirmatione et Ordine, non imprimi characterem in ani­
ma... unde ea iterari non possunt, A. S. (DB 852).
Professio fidei Tridentina: Baptismum, Confirmationem et Or­
dinem sine sacrilegio reiterari non posse (DB 996).
Can. 732: Sacramenta Baptismi, Confirmationis et Ordinis,
quae characterem imprimunt, iterari nequeunt. Si vero prudens
dubium exsistat num revera vel num valide coi lata fuerint, sub
conditione iterum conferantur.

Art. 2

DE RITU SACRAMENTAL!
§ 1. MATERIA ADHIBENDA

Aquam naturalem esse adhibendam ut Baptismus possit esse
validus, probatur in Theologia Dogmatica.
49. — I. In Baptismo solemn! adhibenda est aqua munda con­
secrata.

Explicatur. In Baptismo solemni: h. e. in Baptismo qui cum
caeremoniis in Rituali descriptis confertur.
Adhibenda: ad liceitatem sit munda et consecrata; ad validi­
tatem sit aqua naturalis (cf. n. 4).
Munda: nullis materiis extraneis admixta, non sordida. Patet
immixtioncm oleorum in consecratione adhibitorum non impe­
dire munditiam aquae’ Si autem propter calorem corrupta sit,
non amplius est munda.
NOTA. Inde etiam obligatio parochi et illius qui curam habet de aqua
baptismal!, curandi ut semper ita cooperta conservetur ut non fiat
sordida, similiter baptizans curare debet ne aqua ex capite baptizati defluat in aquam conservandam.

Consecraia: sive in Vigilia Paschatis sive quandocumque opus
luerit, luxta Rit. Roni. (Tit. II, c. I, n. 5) debet esse eo anno con­
secrata. — Non vero sufficit aqua benedicta (lustralis) quae quoad
Baptismum aquae ordinariae aequiparatur, uti pluries declaravit

S. Officium. Aquae autem consecratae corruptae praeferenda est
aqua naturalis munda si nova consecrata haberi nequit (S. Off.
17 Apr. 1839).
NOTA. In pluribus responsis S. Off. (6 Apr. 1741; 16 Dec. 1758) commen­
datur aqua naturalis prae aqua lustrali; die autem 22 lunii 1883
dicitur aquam naturalem adhibendam esse si neque aqua consecrata
neque aqua lustralis haberi potest.

Probatur. Can. 757, § 1 : In Baptismo solemni adhibenda est
aqua ad hoc benedicta.

50. — II. In Baptis II o privato adhibenda est aqua naturalis
munda; si minister est sacerdos vel diaconus convenit ipsum
aquam consecrata II adhibere.
Explicatur. In Baptismo privato: h. e. qui administratur sine
caeremoniis praescriptis in Rituali, sive fiat a laico sive a sacer­
dote vel diacono. Quandonam liceat, vide infra, n. 104.
Gravitas transgressionis. Extra casum necessitatis adhibere
materiam minus puram esset peccatum maius vel minus grave
prout aqua magis vel minus est sordida; aquam vere sordidam
adhibere esset peccatum mortale, quia esset gravis irreverentia
erga Sacramentum.
Adhibere aquam non consecratam in Baptismo solemni esset
peccatum inoboedientiae erga Ecclesiam; iuxta Prümmer et
Merkelbach esset peccatum mortale, nam Ecclesia urget hanc
obligationem Missionariosque iubet aquam consecratam secum
ferre vel novam conficere. Attamen in casu necessitatis, si aqua
consecrata non habetur nec confici potest, nullum esset peccatum.
Adhibere materiam non certo validam esset peccatum mortale
sacrilegii, quia Sacramentum exponit nullitati ; in extrema neces­
sitate vero, nullum peccatum esset, imo si alia haberi nequit,
adhiberi deberet, quia Baptismus est Sacramentum maxime ne­
cessarium. Cf. supra, nn. 5, 25, 28.
NOTA. Pro Baptismo infantis in utero matris licet aquae miscere 1/1000
hydrargici bichlorati sublimati (sublimato, sublimé, Sublimat) si ne­
cessarium est ad vitandam infectionem matris (DB 1977); attamen
hodie medici potius suadent adhibere aquam puram bullitam.

51. — COROLLARIUM PRACTICUM. Cum in extremis extrema
sint tentanda, sciendum est quid certo sit materia valida, quid
invalida. Quid intelligatur aqua, ex communi aestimatione homi­
num desumendum est (cf. n. 4).
Materia certo valida est a) aqua fontium, puteorum, fluminum,
maris, stagnorum, paludum, lacuum, cisternarum; b) aqua plu­
viae, distillata, arte chemica effecta, resoluta ex glacie, nive, gran­
dine ; c) aqua mineralis, aqua collecta ex vapore, rore, vel effluens
tempore nimboso ex pariete, foliis, etc. ; d) aqua turbida, mixta
cum alia substantia, modo aqua, quae secundum aestimationem
hominum est talis, sit materia vere et certo praedominans, et­
iamsi quoad colorem, odorem, saporem alterata sit. Nec refert
utrum aqua frigida an calida sit.
Materia certo invalida est a) lac, sanguis, sputum ; b) vinum,
oleum, cerevisia, ius ex adipe, etc.; c) lutum, atramentum; d)
succus e frugibus expressus; e) lacrimae, sudor, saliva.
Materia dubia est: a) iusculum valde tenue, lixivium, cerevisia
valde tenuis, potus ex faba coffaei vel ex foliis theae confectus,
aqua ex sale soluto ; b) humor fluens e vite aliisque plantis ; c)
aqua rosacea vel alii liquores e plantis expressi ; d) nix vel gla­
cies nondum resoluta.
luxta Noldin, III, n. 58. — Cf. insuper supra, n. 5.
§ 2. ACTIO

52. — Baptismus conferendus est per ablutionem corporis,
generatim capitis, cu aqua.
Explicatur. Ablutio corporis: valide tribus modis fieri potest:
infusione, immersione, aspersione; attamen licite ille tantum
modus adhibetur qui in propriis libris ritualibus describitur : hic
pro Rituali Romano est infusio vel immersio (Rit. Rom., Tit. II,
c. I, n. 10; c. IV, n. 39 et 45): servandus est proinde ille modus
qui in illa ecclesia est usualis.
Infusio (vel etiam immersio) debet esse trina (ad liceitatem),
super caput (ad lie., forsan ad val.), ita ut aqua fluat et tangat
pellem (ad val.); insuper idem qui pronuntiat formulam debet
etiam infundere aquam (vel subiectum immergere). Cf. n. 6.

Probatur. Ex tota traditione ecclesiastica.
Ex ratione: Baptismus est mundatio animae a sordibus pec­
cati ; unde ritus externus debet hanc mundationem significare.
Ergo requiritur vera ablutio.
Gravitas transgressionis. Peccatum mortale est, ritum ab Ec­
clesia praescriptum in conferendo Baptismo non servare, nisi vera
necessitas aliter suadeat.
53. — COROLLARIUM PRACTICUM. 1. Requiritur ablutio capi­
tis et quidem verticis capitis. Si autem ablutio verticis propter
densitatem capillorum esset dubie tantum possibilis, curetur ut
aqua usque ad frontem defluat. Quodsi ablutio capitis propter
ulcera, vulnera etc. esset impossibilis, in casu necessitatis ablua­
tur alia pars principalis corporis, puta pectus vel pes vel ma­
nus: attamen tunc, si postea fuerit possibilis ablutio capitis,
Baptismus sub conditione iterandus est ad maiorem securitatem
(cf. Rit. Rom., Tit. II, c. 1, n. 20).
2. Requiritur ut aqua fluat : unde tanta quantitas aquae adhi­
benda est ut successive diversas partes cutis tangere possit. Unde
dubie tantum validum esset spongia vel linteo madido caput tan­
gere vel digito vel manu aquae intincto caput tangere vel quasi
ungere, quia tunc aqua non vere fluit (cf. S. Off. 8 Nov. 1770;
9 Iulii 1779). Si autem aqua ita ex linteo exprimitur ut vere fluat,
certe est validum, imo in casu necessitatis licitum.
3. Aqua debet tangere cutem baptizandi. Quare invalidum es­
set, si tangeret solas vestes vel involucrum ; dubium est si solos
crines tangit; quapropter si crines sunt nimis copiosi, illos ita
separet manu sinistra dum dextera baptizat, ut cutis appareat;
imo curet ut aqua parum usque ad frontem defluat. Saltem du­
bium esset, si sordes tantae adhaererent ut aqua cutem tangere
non posset; notandum tamen quod crustae ulcerum vel vulne­
rum non videntur impedire quominus aqua cutem tangat, cum
ab ipsa cute constituantur. Si autem foetus (e. g. in utero materno
baptizandus) adhuc secundinis est circumdatus, hae membranae
prius sunt aperiendae ut aqua ipsum puerum attingere valeat.
Cf. infra, n. 68.

§ 3. FORMULA

54. — I. Formula adhibenda in administrationc Baptismi est
illa quae continetur in libris Ritualibus propriis; extra Baptis­
mum solemnem etiam versio approbata in lingua vernacula adhi­
beri potest.

Explicatur. Quae continetur in libris ritualibus: pro illis qui
sequi debent Rituale Romanum haec formula est : N., ego te bap­
tizo in nomine Patris et Filii et Spiritus Sancti.
NOTA. Haec formula non addit: Amen; unde certe relinquenda est sen­
tentia S. Alphonsi aliorumque qui tenent omissionem verbi Amen
peccatum esse veniale (cf. S.R.C. 9 lunii 1853).

55. — II. Si formula Ritualis adhiberi nequit (e. g. ex igno­
rantia) saltem exprimi debet 1) actus baptizandi et 2) invocatio
Ssmae Trinitatis.
Explicatur. Actus baptizandi: requiritur ergo quoddam ver­
bum quod exprimat actum baptizandi, sicut baptizare, abluere,
tingere; imo videtur etiam verbum cum significatione «christia­
nizare » non impedire validitatem, nam in quibusdam linguis in
usu est et ab Ecclesia ut validum admittitur.
Non videtur necessarium ad validitatem ut etiam minister ex­
primatur, nam Ecclesia agnoscit formulam Graecorum in qua
verbum est in passivo : « Baptizatur ». Qui tenent ministrum esse
exprimendum (ad val.), contendunt ibi esse subintellectum « per
me »: attamen etiam tunc recte dici non potest ibi ministrum vere
exprimi. Quare tenendum videtur ministrum non esse exprimen­
dum ad validitatem (cf. etiam S.C.P.F. 27 Mart. 1631).
Subiectum vero Baptismi exprimendum est ad validitatem, ut
determinatum subiectum indicetur (cf. n. 15). Quapropter S.C.P.F.
die 11 Sept. 1841 rescripsit: «De Baptismo ex omissione prono­
minis "te” in eius collatione. ... invalidum fuisse Sacramentum,
perspicua res est ideoque renovandum ».
Invocatio Ssmae Trinitatis: illa invocatio in eo consistit quod
Baptismus conferatur « in nomine » Ssmae Trinitatis, uti ex tota
traditione ecclesiastica patet. Ssma Trinitas vero ita est expri­

menda ut tres personae explicite nominentur et simul eorum
Unitas appareat, quod fit dicendo « in nomine Patris et Filii et
Spiritus Sancti ».

Probatur. Ex doctrina Ecclesiae: Decr. pro Armenis : « Si ex­
primitur actus qui per ipsum exercetur ministrum, cum Ssmae
Trinitatis invocatione, perficitur Sacramentum » (DB 696).

Ex S. Scriptura: Euntes ergo docete omnes gentes, baptizan­
tes eos in nomine Patris et Filii et Spiritus Sancti (Mt. 28, 19).
56. — COROLLARIUM PRACTICUM. Cum non raro iudicandum
sit de validitate Baptismi iam collati (praesertim ab haereticis
vel a rudibus), praeter regulas supra datas, n. 4, hic afferatur
indicium de quibusdam formulis:
Validae sunt: Ego baptizo dominationem vestram... Ego lavo,
abluo te... Ego te baptizo in nomine Spiritus Sancti et Patris et
Filii. Ego te baptizo in nomine Patris ingeniti et Filii unigeniti
et Spiritus Sancti ab utroque procedentis. Ego te baptizo in no­
men Patris... (est enim iuxta textum graecum Evangelii). Ego te
baptizo in nomine Patris et Filii et Spiritus.
Invalidae sunt: Ego te baptizo in nomine Ss. Trinitatis, in no­
mine Dei unius et trini, in nomine lesu Christi. Ego te baptizo
in nominibus Patris... Ego te baptizo in Patre et Filio et Spiritu
Sancto. Ego volo tibi ministrare vel ego volo te baptizare in
nomine...
Dubiae sunt : Ego te baptizo in virtute, in maiestate Patris...
Ego te baptizo in nomine Patris et Filii, Spiritus Sancti (omisso
et ante Spiritus Sancti). Ego te baptizo in nomine genitoris et
geniti et spirati (vel procedentis). Ego te baptizo in nomine Pa­
tris nostri, Filii et Spiritus Sancti.
Ambiguae sunt: Ego te baptizo in nomine Patris, in nomine
Filii, in nomine Spiritus Sancti. Ego te baptizo in nomine Patris,
ego te baptizo in nomine Filii, ego te baptizo in nomine Spiritus
Sancti (cf. tamen S. Off. 11 Ian. 1882). Ego te baptizo in nomine
Dei Patris et Dei Filii et Dei Spiritus Sancti.
Iuxta Noldin, IIT, n. 63. — Cf. insuper supra, n. 4.

57. — SCHOLION. Possuntne plures simul baptizari sub for­
mula: Ego vos baptizo...?

Baptismus validus quidem videtur cum omnia essentialia in
hac formula contineantur, dummodo idem baptizans dum pro­
nuntiat formulam etiam simul omnes abluat. Graviter autem il­
licitum esset extra casum quo propter mortis imminentiam tem­
pus non suppetat ad singulos baptizandos.

Art. 3

DE MINISTRO
§ 1. QUIS SIT

58. — I. In Baptismo privato minister esse potest quilibet
homo usu rationis pollens, servato tamen ordine si inter plures
eligi possit.

Explicatur. In Baptismo privato: h. e. administrato sine cae­
remoniis praescriptis in Rituali; quandonam liceat, vide infra,
n. 104.
Esse potest: ad validitatem. Cum autem Baptismus sit aggre­
gatio ad Ecclesiam, reservatur (ad liceitatem), si potest, illi qui
in hoc territorio habet iurisdictionem ecclesiasticam, Ordinario
loci vel parocho.
Servato ordine: ex praecepto ecclesiastico praeferatur, si adsit,
sacerdos, dein diaconus, subdiaconus, alius clericus, vir prae mu­
liere nisi pudoris gratia deceat potius mulierem baptizare quam
virum vel mulier melius noverit formam et modum baptizandi.
Pater vero vel mater suam prolem baptizare non licet nisi in
mortis periculo quando alius praesto non est qui baptizet
(can. 742). In terris Missionum, ubi quidam Christiani specialiter
deputantur ad baptizandum (Priores Christianitatum, Catechistae,
Virgines. Baptizatores) illi praeferantur aliis (cf. PCS, n. 226;
196).
Etsi explicite non dicatur in Codice, patet tamen infideli vel
haeretico vel peccatori publico semper praeferendum esse fide56

leni in unione cum Ecclesia viventem, dummodo satis sciat mo­
dum baptizandi. Cf. supra, n. 42.
Probatur. Ex doctrina Ecclesiae: Cone. Lat. IV: Sacramentum
vero Baptismi... tam parvulis quam adultis in forma Ecclesiae a
quocumque rite collatum proficit ad salutem (DB 430).
Decr. pro Armenis : Minister huius Sacramenti est sacerdos cui
ex officio competit baptizare. In casu autem necessitatis non so­
lum sacerdos vel diaconus, sed etiam laicus vel mulier, imo etiam
paganus et haereticus baptizare potest, dummodo formam servet
Ecclesiae et facere intendat quod facit Ecclesia (DB 696).
S. Zacharias Pp. (Epist. ad S. Bonifacium): Quamvis scelera­
tissimus quisque haereticus vel schismaticus, aut latro aut fur
sive adulter, hoc (Baptisma) homini petenti ministraret, tamen
Christi esset Baptisma (DB 297).

Ex Traditione .-Tertullianus, De Bapt., n. 17 : Dandi (Bap­
tismi) quidem habet ius summus sacerdos, qui est episcopus;
dehinc presbyteri et diaconi, non tamen sine episcopi auctoritate
propter Ecclesiae honorem quo salvo salva pax est; alioquin
etiam laicis ius est ; quod enim ex aequo accipitur, ex aequo dari
potest (EP 310).
S. Augustinus, Contra epist. Parmeniani, 1. 2, c. 13, n. 29:
Quamquam etsi aliqua pereuntis necessitate compulsus dederit
(Baptisma), quod, cum ipse acceperit, quomodo dandum esset
addidicit, nescio utrum quisquam pie dixerit esse repetendum.
Nulla enim cogente necessitate si fiat, alieni muneris usurpatio
est; si autem necessitas urgeat, aut nullum aut veniale delictum
est. Sed et si nulla necessitate usurpetur et a quolibet cuilibet
detur, quod datum fuerit non potest dici non datum, quamvis
recte dici possit illicite datum (EP 1618).
Ex ratione: Ratio non potest monstrare nisi convenientiam:
scii, ut Sacramentum maxime necessarium saltem in casu neces­
sitatis nulli reservetur ministro, sed a quolibet homine ministrari
valeat.
Gravitas transgressionis. Indignum praeferre digno vel noncatholicum praeferre catholico esset peccatum mortale (cf. n. 42).
Ordinario vel parocho proprio praeferre alium sacerdotem (sine

illius licentia saltem rationabiliter praesumpta) videtur esse pec­
catum mortale. Non-sacerdotem praeferre sacerdoti qui non sit
indignus, videtur esse peccatum mortale, quia sacerdoti « ex of­
ficio competit baptizare » ; nullum tamen peccatum est si ex de­
centia convenit sacerdotem non baptizare (e. g. in utero). Quoad
alios inversio supradicti ordinis videtur esse peccatum veniale.
Idem peccatum committeretur a digno vel catholico qui locum
cederet indigno vel acatholico, a sacerdote qui locum cederet nonsacerdoti, etc., nisi adesset ratio proportionate gravis. Similiter a
ministro qui ita non servato ordine Baptismum administraret.
59. — II. In Baptismo sole II ni minister ordinarius est sacer­
dos (servata tamen reservatione) ; minister extraordinarius est
diaconus.

Explicatur. Sacerdos: uti patet, haec regula non allicit vali­
ditatem, sed liceitatem administrationis Baptismi. Baptismi solemnis administratio iure canonico reservatur parocho vel alii
sacerdoti de eiusdem parochi vel Ordinarii loci licentia, quae
tamen in casu necessitatis legitime praesumitur. Quoad peregri­
num baptizandum, cf. can. 738, § 2 et 739. Ubi paroeciae vel
quasi-paroeciae nondum sunt constitutae, standum est quoad reservationem consuetudini loci (can. 740).
Diaconus: non potest tamen licite exercere hoc officium nisi de
licentia Ordinarii loci vel parochi, quae ubi necessitas urget le­
gitime praesumitur (can. 741).

Probatur. Can. 738, § 1 : Minister ordinarius Baptismi solemnis
est sacerdos; sed eius collatio reservatur parocho vel alii sacer­
doti de eiusdem parochi vel Ordinarii loci licentia, quae in casu
necessitatis legitime praesumitur. Can. 741 : Extraordinarius Bap­
tismi solemnis minister est diaconus, qui tamen sua potestate
ne utatur sine Ordinarii loci vel parochi licentia, iusta de causa
concedenda, quae, ubi necessitas urgeat, legitime praesumitur
(cf. Rit. Rorn., Tit. II, c. 1, n. 12 et 15).
Gravitas transgressionis. Peccatum mortale esset (laesio iuris)
non observare supradictam reservationem.
NOTA luxta can. 753 decet ut sacerdos, baptizans adultum, sit ieiunus.

§ 2. OBLIGATIO ADMINISTRANDI

60. — Quae supra diximus, η. 20-25 de obligatione admini­
strandi Sacramenta in genere, imprimis valent de Sacramento
Baptismi.
Notandum insuper Priorum Christianitatum officium esse bap­
tizare omnes Christianorum recenter natos infantes vita pericli­
tantes, et etiam, si non sit spes ut facile advocetur sacerdos, bene
valentes (PCS 226) et hoc quidem intra octo dies a nativitate
(PCS 262). Cfr. infra, n. 71.

61. — SCHOLION. De cognatione spirituali.
In omni Baptismo (etiam privato) minister contrahit cogna­
tionem spiritualem cum baptizato; cfr. tract, de Matrimonio.

Art. 4

DE SUBIECTO
Supra, n. 45, vidimus susceptionem Baptismi esse obligatoriam
pro omni homine. Cum autem pro nonnullis categoriis sublecto­
rum exstent difficultates, post principium generale, in diversis
paragraphis quaedam de diversis categoriis dicenda sunt.

62. — PRINCIPIUM GENERALE. Subiectu II Baptismi esse
potest omnis et solus homo viator nondum baptizatus, rite dispo­
situs, dummodo sufficienter provisum sit ut possit in vita futura
officia sua Christiana implere.
Explicatur. Omnis homo: sive puer sive adultus.
Nondum baptizatus : Baptismus enim reiterari non potest (cf.
n. 2).
Rite dispositus : in pueris necnon in perpetuo amentibus, utpote dispositionis incapacibus, nulla requiritur dispositio; in usu
rationis pollentibus, requiritur intentio saltem habitualis impli-

cita (ad val.; cf. n. 40), fides et attritio, sufficiens instructio et
bona voluntas observandi obligationes ex Baptismo profluentes
(ad lie. et ad fructuosam susceptionem Sacramenti); in iis qui
usu rationis carent sed antea eo pollebant requiritur ut tem­
pore quo erant sui compotes intentionem Baptismi suscipiendi
habuerint.
Dummodo sufficienter provisum sit : sufficienter provisum est
quando per instructionem et educationem Christianam conve­
nientem, periculum futurae perversionis sufficienter removetur
(ulteriora vide n. 87-90), vel quando in tali vitae discrimine ver­
satur ut moriturus praevideatur antequam in periculum perver­
sionis veniat.
Probatur. Ex doctrina Ecclesiae: Primum: omnis homo: can.
745: Subiectum capax Baptismi est omnis et solus homo viator
nondum baptizatus.
Secundum: dummodo sufficienter provisum sit: Ecclesia solet
a Baptismo arcere pueros et adultos, qui per se baptizari possent,
uti filios infidelium et haereticorum, puellas paganis desponsatas,
uxores viri pagani, etc. propter periculum futurae perversionis ;
ubi vero eorum educationi sufficienter provisum est, eos admittit
ad Baptismum. Ergo.
Ex ratione: Primum: omnis homo: 1) omnis homo ex nativi­
tate contrahit peccatum originale. Atqui Baptismus est Sacra­
mentum ad remissionem huius peccati institutum. Ergo.
2) Omnis homo debet aggregari Ecclesiae. Atqui Baptismus
est unicum medium aggregationis Ecclesiae. Ergo.
Secundum: dummodo sufficienter provisum sit; esset iniuria
Baptismo et toti Religioni Christianae indiscriminatim baptizare
eos quibus minime provisum est ne fiant (practice saltem)
apostatae.
§ 1. FOETUS ET INFANTES NONDUM NATI

Praenotandum. Foetus vocatur homo conceptus nondum via­
bilis, h. e. qui extra uterum matris vivere non potest ; hoc est
usque ad septimum mensem post conceptionem completum.

63. — PRINCIPIA. I. Nemo in utero matris clausus baptizetur
donec probabilis spes sit ut rite editus baptizari possit; si talis
vero non adsit spes pro posse baptizandus est sub conditione
(si possum).

Probatur. Ex doctrina Ecclesiae: can. 746: Nemo in utero
matris clausus baptizetur, donec probabilis spes sit ut rite editus
baptizari possit.
Ex ratione: Valde difficile est valide baptizare in utero matris
clausum, ita ut post ortum denuo sub conditione baptizandus sit.
Ergo talis Baptismus dubius solum in casu necessitatis (si secus
sine Baptismo moreretur) administrari potest.
64. — II. Omnis in utero matris baptizatus, sub conditione
(si non es baptizatus) iterum baptizari debet postquam vivus
editus fuerit.

Probatur. Ex doctrina Ecclesiae: can. 746, § 5: Foetus in utero
baptizatus, post ortum denuo sub conditione baptizari debet.
Ex ratione : Omnis Baptismus in utero matris est dubius prop­
ter incertitudinem attingendi directe ipsum foetum vel caput
infantis.

65. — III. Foetus vivus in quolibet gradu evolutionis praema­
ture editus, semper baptizari debet.

Explicatur. Baptizari debet: absolute si certo vivit; conditionate (si es capax vel si vivis) si dubie tantum vivit. Generatim
sola putredo (maculis et foetore sese manifestans) est signum
certum mortis.
Probatur. Ex doctrina Ecclesiae: can. 747: Curandum ut om­
nes foetus abortivi, quovis tempore editi, si certo vivant, bapti­
zentur absolute; si dubie, sub conditione.
Ex ratione: Omnis foetus a muliere editus est verus homo.
Hodie enim quasi ab omnibus admittitur animam infundi a primo
instante conceptionis seu fecundationis ovi; insuper ab omnibus
admittitur mulierem nonnisi hominem concipere posse. Atqui
omnis homo vivus baptizari debet. Ergo.

66. — IV. In partu difficili, si est periculu u ne infans durante
partu moriatur, baptizandus est quam opti e potest.

Explicatur. Quam optime potest: si caput emiserit baptizandus
est super caput absolute, nec postea est iterum baptizandus ; si
aliud membrum emiserit, super illud (et quidem super principa­
lius) baptizetur sub conditione ; quodsi postea caput emiserit et
periculum mortis perduret, super caput iterum baptizetur sub
conditione (si non es baptizatus) ; secus, postquam totaliter vivus
natus est, iterum baptizetur sub conditione (si non es baptizatus).
Probatur. Ex doctrina Ecclesiae: can. 746: Si infans caput
emiserit et periculum mortis immineat, baptizetur in capite ; nec
postea si vivus evaserit, est iterum sub conditione baptizandus.
Si aliud membrum emiserit, in illo, si periculum immineat, bapti­
zetur sub conditione; at tunc, si natus vixerit, est rursus sub
conditione baptizandus.
Ex ratione: In extremis extrema sunt tentanda.
NOTA. Cum Baptismus foetus plerumque non spectet ad sacerdotem, cu­
randum est ut nupturientes, medici et obstetrices diligenter et
prudenter edoceantur tum circa gravem obligationem tum circa
modum baptizandi foetum.
67. — SCHOLION I. De Sectione caesarea.

Sectio caesarea est operatio chirurgica qua infans, qui rite edi
non potest, per latus extrahatur. Quaestio venit utrum mater viva
illam subire teneatur ad hoc ut infans baptizari possit ; secundo,
utrum matre mortua, hac operatione foetus vel infans extrahen­
dus sit ut baptizari possit.
NOTA. Hic loquimur solum de sectione caesarea facienda propter Bapti­
smum conferendum; alia quaestio est, num facienda sit ad sal­
vandam vitam pueri.

1. Utrum mater viva sectionem caesaream subire teneatur.
Cum sectio caesarea non sit unicum medium, etsi sit securius,
ad aeternam salutem pueri procurandam (habetur e. g. Baptismus
uterinus), mater non stricte tenetur hoc medium extraordinarium
et periculosum adhibere.

2. Utrum maire mortua, hac operatione foetus vel infans extra­
hendus sit.
Per se extrahendus est, uti can. 746, § 4 insinuatur; attamen
tanta solet incommoda afferre, ut sacerdos eam urgere non te­
neatur, multo minus eam peragere debeat. Imo Pius Pp. VI ex­
presse prohibuit ne Missionarii in casibus particularibus se in­
gererent in quaerenda sectione, multoque minus in ea peragen­
da (S. Off. 15 Febr. 1780; 13 Dec. 1899).
Insuper foetus in primis quatuor mensibus moral iter certe
matri non supervivit. Post quartum mensem iam facilius potest
Baptismus in utero conferri, ita ut operatio caesarea, si incom­
moda proportionata secumfert, licite omittatur.
68. — SCHOLION II. De modo baptizandi foetum.

Ad foetum vel puerum in utero matris clausum baptizandum,
ope siphunculi perforantur involucra quae puerum usque ad na­
tivitatem circumdant ; dein aqua directe in ipsum puerum, si fieri
potest in caput pueri, dirigitur. Haec operatio ita perficiatur ut
involucra non scindantur ne effluvione liquidi, praesertim pri­
mis mensibus, in eis contenti, vita pueri fiat impossibilis. Dum
vero aqua in puerum dirigitur, pronuntiatur formula: Ego te
baptizo etc.
Uti patet, tum propter decentiam, tum propter periculum no­
cendi matri, talis Baptismus a medico, obstetrice aliove perito,
non vero a sacerdote conferendus est.
Ad foetum abortivum baptizandum, baptizans indice et pollice
utriusque manus apprehendit involucra et totum foetum immer­
git in vase aquae tepidae; tunc aperiuntur involucra ut liquidum
in eis contentum effluat et aqua totum foetum abluat dum dicitur :
Ego te baptizo etc.
69. — SCHOLION III. De baptizandis monstris.

Monstra sunt massae informes a muliere editae. Distinguuntur
simplicia et duplicia. Simplicia generatim vix formam hominis
praeseferunt ; duplicia formam duorum vel plurium hominum
(duo vel plura capita vel pectora, etc.) in unum coagulatorum
ostendunt.

Monstrum simplex est 1) sic dicta « mola » quae est aliqua
vegetatio in utero producta in qua foetus mortuus et absorptus
est: non est homo et proinde non est baptizanda. Si vero dubi­
tatur utrum forsan adhuc foetum contineat, sub conditione bap­
tizetur (si es capax).
NOTA. « Si involucrum illud effusum appareat membrana circumdatum,
quae sit subalbi coloris, similis intestinis, figurae ovalis, et quae
digiti tactu mollescat et cedat, signum est foetum esse, non molam;
si vero... sit caro informis, nigris venis et sanguineis intexta, scabra,
dura aut vario colore infecta, tunc mola iudicabitur, non foetus »
(apud Merkelbach, III, n. 159).
Molae assimilatur foetus acardiacus, solum ex ventre et pedibus
constans: cum non sit homo, non est baptizandus.

2) Foetus humanus, licet deformatus : si est vivus, baptizandus
est; si de eius vita dubitatur, baptizandus est sub conditione
(si vivis).
Monstrum duplex (vel etiam multiplex), si partes principales
hominis multipliciter continet, generatim pluribus hominibus con­
stat, quare unusquisque eorum baptizandus est: Si plura capita
et plura pectora habet, singula capita absolute sunt baptizanda ;
si unum caput et plura pectora, super caput absolute baptizetur ;
super singula pectora sub conditione « si non es baptizatus » ; si
plura capita et unum pectus, unum caput absolute, reliqua conditionate baptizentur « si non es baptizatus ».
In casu autem necessitatis, si nempe periculum est ne moria­
tur antequam omnes baptizentur, licet omnes simul abluere di­
cendo: « Ego vos baptizo etc. » (cf. n. 57).
§ 2. INFANTES
NOTA. In materia Baptismi, nomine infantium veniunt qui nondum usum
rationis adepti sunt, eisquc accensentur amentes ab infantia, in
quavis aetate constituti (can. 745, § 2).

70. — REGULA GENERALIS. Infantes baptizari possunt (et in
casu necessitatis debent), remoto scandalo, quoties est fundata
spes eos catholice educatum iri vel in eo versantur vitae discri­
mine, ut prudenter praevideantur morituri antequam in pericu­
lum perversionis veniant.

Explicatur. Remoto scandalo: h. e. si Baptismus parvuli in
casu particulari persecutionem vel magnum damnum Religioni
afferret, Ecclesia prohibet quominus talis parvulus baptizetur:
potius anima illius commendanda est misericordiae Dei, qui om­
nibus dat gratias ad salutem necessarias, etsi modus nobis quan­
doque sit occultus.
Quoties est fundata spes : haec spes adest si illi quibus educatio
competit sunt catholici.

Probatur. Ex praxi Ecclesiae admittendi vel arcendi a Bap­
tismo, uti ex mox dicendis patebit.

1. Fidelium.
71. — I. Infantes duorum parentum catholicorum quampri­
mum baptizandi sunt.

Explicatur. Infantes: etiam illegitimi (cf. PCS 250); etiam
puellae paganis in matrimonium promissae baptizari possunt,
dummodo spes non minima effulgeat eas educatione vere Chri­
stiana imbutum iri, vel nihil aliud obstet praeter futurarum
nuptiarum periculum cum viro ethnico (PCS 251 ; S. Off. 25 lunii
1866). Infantes vero a paganis adoptati vel adoptandi et ab eis
educandi, tractentur uti infantes infidelium.
Quamprimum: h. e., nisi iusta causa obstet, saltem intra tres
dies a nativitate.

Probatur. Ex doctrina Ecclesiae: can. 770: Infantes quampri­
mum baptizentur, et parochi ac contionatores frequenter fideles
de hac gravi eorum obligatione commoneant.
Ex ratione: Non solum salus aeterna eorum in tuto ponitur,
sed etiam ineffabilibus gratiae sanctificantis charismatibus do­
nantur (cf. Leo XIII, Ep. ad Episc. Anglon. 22 Iulii 1899).

Gravitas transgressionis. Ita differre Baptismum infantium
ut inde veniant in periculum moriendi sine Baptismo, certe est
peccatum mortale. Impossibile est statuere tempus quod quoad
omnes constituat peccatum mortale: notandum vero est infan­
tium vitam tam teneram esse ut etiam qui sani videntur facile
possint brevi mori ; hoc periculum adhuc maius est ubi infantes
solent in eodem lecto cum matre deponi (periculum suffocatio­

nis). Quapropter tam vehementer Leo XIII reprobat usum diffe­
rendi Baptismum, ut omnis notabilis dilatio videatur peccatum
mortale si sine causa proportionata fiat : « Nil sane hac mala
consuetudine iniquius, nil ecclesiasticis sanctionibus magis con­
trarium ... inexcusabili temeritate ... detestabilem usum ... ex ani­
mo improbamus et exsecramur » (Ep. ad E pise. Angi on. 22 Iulii
1899). Cf. etiam S.C.P.F. 11 Sept. 1841: «Prudens valde est ut
intra triduum abluantur; ne autem Sacramentum tam necessa­
rium diu nimis protrahatur cum periculo salutis, praefinimus
octo dies ab infantis nativitate, mandamusque ut ultra hunc ter­
minum non differatur ». Cum hic terminus etiam a PCS sit sta­
tutus, indubie videtur esse peccatum mortale ultra octo dies a
nativitate Baptismum differre absque ratione gravi. Hortandi
vero sunt parentes, propter periculum in quo semper sunt infan­
tes, ut quam citius huic obligationi satisfaciant, neque per octo
dies exspectent.
72. — II. Si ambo parentes valde tepidi sunt vel etiam pater
a fide defecit, infantes eorum, postulantibus praesertim ipsis
parentibus, baptizari possunt ac debent, non obstante metu ne
postea educatione Christiana frustrentur, imo in gentilium cultu
instituantur (PCS 249).

73. — III. Pro infantibus duorum apostatarum vel eorum qui
adeo a religione alieni sunt ut apostatis aequiparari possint,
serventur quae infra dicenda sunt pro infantibus infidelium
(can. 751).

74. — IV. Infantes partis catholicae et partis acatholicae bap­
tizari debent si ambo parentes petunt ; si sola pars catholica
petit, baptizari possunt, sed non semper expedit.
Explicatur. Noh semper expedit : Videndum est utrum suffi­
cienter probabilis sit educatio catholica: si e. g. mansurus sit
infans apud solam partem paganam, certe baptizari nequit. Secus
Missionarius pro prudentia sua et lumine Spiritus Sancti iudicet
utrum exhortatione partis catholicae vel electione patrini ferven­
tis sufficienter cautum sit.

75. — V. Infantes catechumenorum extra mortis periculum
non sunt baptizandi ante parentes.

2. Infidelium vel haereticorum.
NOTA. Etsi per se Ecclesia ius habeat baptizandi filios haereticorum (imo
et vi curandi de eorum catholica educatione), quia etiam haere­
tici subditi sunt Ecclesiae, Ecclesia tamen iure suo non utitur, imo
filios haereticorum quoad Baptismum filiis infidelium aequiparat
(can. 751).

76. — I. Extra mortis periculum infantes infidelium vel hae­
reticorum licite baptizantur tantum si parentes vel tutores vel
saltem unus consentiat et simul educationi catholicae cautum sit.
Unde 1) licite baptizantur si parentes (etiam avus vel avia) vel
tutores desunt vel ius in eos amiserunt vel illud exercere nullo
pacto queunt;
2) licite baptizantur si offeruntur a persona catholica quae
patris vices gerat;
3) non licet baptizare etiam ultro oblatos si post Baptismum
sunt in potestate parentum infidelium relinquendi, etiamsi pa­
rentes promiserint se filios cum adoleverint de suscepto Baptismo
certiores facturos eisque exercitium religionis permissuros.

77. — II. In mortis periculo licite baptizantur, etiam invitis
parentibus (remoto scandalo), cum in eo versantur vitae discri­
mine ut prudenter praevideantur morituri antequam usum ra­
tionis attingant (can. 750).

Explicatur. In mortis periculo: h. e. in periculo proprio et
probabili. Attamen vitandum est scandalum et odium paganorum.
Non tamen requiritur articulus mortis, sed sufficit periculum
vere probabile, quacumque ex causa. Non tamen sufficit pericu­
lum commune (e. g. epidemia puero nondum aegrotante).
3. Inventi.

78. — Pueri expositi et inventi, nisi re diligenter investigata de
eorum Baptismo constet, sub conditione baptizentur (can. 749).
Quodsi puero exposito apposita sit schedula in qua notetur

illum fuisse baptizatum, videndum est ex circumstantiis utrum
illi notitiae fidendum sit necne.

§ 3. ADULTI
Praenotandum. In materia Baptismi, adulti vocantur qui usu
rationis pollent ita ut proprii animi motu Baptismum petere
possint (can. 745); hoc praesumitur completo septimo anno
(can. 88, § 3).
A. IN CIRCUMSTANTIIS ORDINARIIS

79. — In adulto baptizando, praeter requisita in subiecto omnis
Sacramenti, requiritur voluntas seu intentio saltem habitualis
implicita recipiendi Baptismum, debita instructio et paenitentia.
Explicatur. Praeter...: vide supra, n. 35-41.
Intentio: ad validitatem; cf. supra, n. 40.
Debita instructio: non solum circa necessario credenda neces­
sitate medii, sed circa omnia quae, ratione habita eius capaci­
tatis intellectualis, Christianus scire debet: praecipua dogmata,
preces, praecepta. Item sufficienter instructus sit circa S. Eu­
charistiam, ut possit quam celerrime S. Communionem recipere
(PCS 252).
Paenitentia: h. e. dolor de peccatis praeteritis, emendatio vi­
tae, et propositum pro futuro: paratus sit et media necessaria
adhibeat ad implenda officia boni Christiani (e. g. circa matri­
monium, odia, etc.).
NOTA. luxta can. 753 decet ut adultus baptizandus, si est sanus, sit ieiunus.
B. IN CIRCUMSTANTIIS EXTRAORDINARIIS

1. In periculo mortis constituti.

80. — 1. Si sufficit tempus eum instruendi, prius debet elicere
intentionem; deinde pro suo captu et tempore instruendus est,
nec sufficit promissio se post convalescentiam de instructione
curaturum (S. Off. 25 Ian. 1703). De S. Eucharistiae Sacramento

per se etiam instrui debet, nisi tempus non suppetat vel haec
instructio tantam in eius anima suscitaret perturbationem ut a
susceptione Baptismi eum distrahere valeret (S. Off. 10 Maii
1703). Tandem elicere debet actum contritionis vel saltem
attritionis.
81. — 2. Si tempus deficit ad sufficientem instructionem, suf­

ficit ut aliquo modo ostendat se assentire Religioni Christianae
eiusque mandata se observare velle, et actum contritionis vel
attritionis eliciat. Attamen attendat Missionarius ut ille assensus
et promissio sincera sint et non proveniant ex quadam com­
placentia, ita ut etiam alii contrarium dicenti assentiret (S. Off.
10 Maii 1703).
82. — 3. Si est sensibus destitutus, tunc tantum baptizari po­

test, si intentio antea habita quodammodo supponi potest. Cum
autem auditus aliquando perseveret dum aliorum sensuum usu
careat, commendandum est ut quaedam instructio de scitu ne­
cessariis et exhortatio ad paenitentiam alta voce fiat, etiamsi
baptizari nequeat.
Quodsi postea usum sensuum recuperet, videndum est utrum
revera intentionem habuerit necne : si non habuit, rebaptizandus
est; si dubium remanet, rebaptizandus est sub conditione (si non
es baptizatus).
83. — SCHOLION. Num baptizari possit moribundus quem

Missionarius in via invenerit sensibus destitutum.
Ante omnia Missionarius debet habere moralem certitudinem
illum non esse baptizatum. Deinde moribundus debet habere
intentionem saltem habitualem implicitam Baptismi suscipiendi.
Quaestio autem ponitur in quantum haec intentio innotescere
debeat ministro. Ad validitatem non debet ministro innotescere,
sed debet revera adesse. Ad licitam autem administrationem ei
saltem cum probabilitate innotescere debet, et quidem sufficit
tenuis probabilitas : cum enim Sacramenta sint propter homines,
ei qui in extremo vitae periculo est constitutus, praesertim Sa­

cramentum maxime necessarium etiam cum tenui probabilitate
de eius validitate administrari potest. Non tamen sufficit mera
praesumptio intentionis, sed requiritur aliquod fundamentum ex
quo saltem interpretari possit eum Baptismum saltem implicite
desiderare. Quodsi autem postea usum rationis recuperet, viden­
dum est utrum intentionem revera habuerit sufficientem ; si eam
habuit, nihil faciendum, nisi forsan curandum ut ulterius instrua­
tur, si possit, et ad bonam mortem praeparetur; si eam non
habuit, Baptismus iterandus est absolute; si dubium de suffi­
cientia anterioris intentionis superest, Baptismus iterandus est
sub conditione (si non es baptizatus) (cf. S. Off. 18 Sept. 1850).
Putat tamen Génicot, II, 150: « Nihilominus censemus non esse
reprehendendum qui Baptismum conditionate confert etiamsi
signa sufficientis intentionis non compererit, sed ipsam merito
praesumens fretus universali voluntate salvifica Dei, quae ad
spem concipiendam de necessariis dispositionibus internis invi­
tare videatur, dum ad moribundum ducat eum a quo externum
ritum sacramentalem percipere valeat. Nullibi enim huiusmodi
sententia diserte in documentis S. Sedis reprobatur, quamvis
securior norma agendi commendetur. Et ipse Codex hanc sen­
tentiam non clare excludit, neque vetitum exprimit... Supponi­
mus tamen Baptismum conditionatum talibus moribundis con­
ferri posse, quin sequatur periculum contemptus religionis ca­
tholicae apud reliquos infideles: quod periculum sacerdos pru­
dens plerumque avertere poterit ».

2. Senes tardioris memoriae.
84. — Senibus tardioris memoriae pro posse iteratis instruc­
tionibus exponenda sunt praecipua mysteria. Quodsi illa memo­
ria retinere omnino non possint, baptizari possunt dummodo
recte Baptismum desiderent et se credere quae catechista dicit
sincere affirment (S. Off. 8 Martii 1770).

3. Surdo-muti.

85. — Surdo-muti pro posse instituantur. Quodsi quaedam
signa religionis dant, baptizari possunt (S. Off. 11 Dec. 1850).

4. Amentes.

86. — 1. A nativitate vel ante adeptum usum rationis amentes,
in infantia baptizentur, etiam (remoto scandalo) invitis vel ne­
scientibus parentibus.
2. Qui habuerunt antea usum rationis, baptizari possunt tan­
tum, si antea Baptismi desiderium habuerunt.
3. Si habent lucida intervalla, baptizari possunt tantum dum
mentis sunt compotes.
4. Item qui lethargia vel phrenesi laborant, vigilantes et vo­
lentes tantum possunt baptizari.
5. In periculo mortis, qui nunquam habuerunt usum rationis,
semper baptizari possunt; qui aliquando habuerunt, baptizari
possunt solum si antea habuerunt desiderium Baptismi (can. 754).
5. Sub aliorum potestate constituti.

87. — 1. Filii qui invitis parentibus Baptismum petunt.
Per se baptizari possunt inde a septennio (S.C.P.F. 3 Martii
1703). Attamen, ad mala communia (vexationes contra Christia­
nos) vel privata (periculum perversionis) praecavenda, plerum­
que expedit Baptismum differre, et exspectare usquedum sui
iuris facti sint.
Interim Missionarius eos doceat praxim actus charitatis seu
contritionis perfectae (Baptismus flaminis), eosque hortetur ut
in bono proposito perseverantes Deum orent qui obstacula re­
moveat; praesertim exemplo virtutum Christianarum (oboedien­
tiae, patientiae, charitatis) aestimationem pro religione catholica,
et paulatim licentiam baptismi proprii, imo et conversionem
totius familiae obtinebunt.
Quodsi agitur de puero qui extra familiam (puta in schola
Missionis) solidam educationem christianam recepit, facilius po­
terit baptizari, quia facilius illa educatione cautum erit de eius
perseverantia in vita Christiana. Nec debet solum periculum pec­
candi contra fidem eum a Baptismo arcere, sicut periculum (ne­
cessarium) alterius peccati eum arcere non debet, dummodo non
sit grave periculum apostasiae et puer hic et nunc bene sit dis­
positus periculumque remotum facere velit (cf. vol. I, n. 205, 3).

88. — 2. Pueri qui consentientibus parentibus, sed soli, Baptis­
mum petunt.
Viget usus multis in locis non baptizandi singulos nisi tota
familia simul baptizetur. Hic usus potest esse prudentia com­
mendabilis, attamen ut regula generalis erigi nequit, praesertim
si agitur de iuvenibus qui scholam catholicam frequentant et de
quorum educatione Christiana proinde sufficienter provisum est.
Nec debet eos solum periculum peccandi contra fidem (e. g. per
praxes superstitiosas in familia) a Baptismo arcere, sicut etiam
periculum alterius peccati eos non arcet, dummodo sint bene
dispositi de coetero.

89. — 3. Puellae desponsatae.

a) Puella desponsata sponso christiano facilius baptizari po­
test, quia in nova familia melius vitam christianam addiscet.
b) Puella desponsata catechumeno : ordinarie commendatur ut
simul baptizentur.
c) Puella desponsata pagano: si in infantili adhuc est aetate
et educatione vere Christiana adhuc imbui poterit, baptizari po­
test (PCS 251). Si est adulta et, prope nubilis, sat proxime pagano
tradenda praevidetur, inconsulto Ordinario ne baptizetur (PCS
251). Curetur ut familia sponsi vel saltem ipse sponsus (si post
matrimonium erit sui iuris) baptizetur, vel procuretur ut spon­
salia solvantur (si sine periculo inimicitiae vel lite fieri potest)
vel Baptismus differatur usquedum post matrimonium condi­
tiones mutentur. Interim doceatur praxis quam supra exposui­
mus pro pueris qui invitis parentibus Baptismum petunt.

90. — 4. Uxores sub iugo viri pagani manentes.
Si est uxor legitima, baptizari potest si n) adsit spes quod
christiane vivere possit et b) promittat se pro viribus curaturam
de christiana prolis educatione. Secus Baptismus differatur et
doceatur praxis quam supra pro pueris qui invitis parentibus
Baptismum petunt, exposuimus.
Si uxor est illegitima, tractanda est ut infra dicitur de concubinariis.

6. Vitiis dediti.
91. — 1. Opio, morphio, heroinae, cocainae etc. dediti.
Opio, morphio, etc. uti, multo minus ea colere vel vendere, non
est in se malum. Cum autem usus raro non inducat abusum, se­
verissime illa prohibet Ecclesia (PCS 43M32). Unde e. g. S.C.P.F.
die 18 Oct. 1884 edixit baptizari non posse eos qui fumigant vel
bibunt opium etc., donec vera emendationis signa praebuerint.
Similiter qui ea vendunt a Baptismo arcendi sunt, quia coope­
rantur peccato aliorum.
Qui autem illas res per modum medicinae sumunt, et illi qui
sine mortis periculo vel gravi detrimento ab illis abstinere non
possunt, admitti possunt, dummodo quantitatem medicinae non
excedant et cautelas adhibeant ad praecavendum abusum (PCS
433).
Patresfamilias qui filios ad culturam opii cogunt, baptizari non
possunt; matresfamilias necnon filii qui nonnisi ad pacem in fa­
milia tuendam patri oboedientes opium colunt, admitti possunt,
dummodo serio promittant se omnem operam daturos ut patrem
ad culturam cessandam inducant vel saltem ita sint dispositi ut
aliter sibi, prout poterunt, provideant, remoto scandalo (PCS
434-435).
Qui locant agros cum praevisione locatorem opium seminatu­
rum fore, admitti possunt, dummodo ad illam culturam non in­
ducant nec ipsum opium pro pretio accipiant (PCS 436).
Qui manu militari vel onerosis taxis ad opii culturam cogun­
tur, possunt admitti, dummodo parati sint statim ac possint sine
gravi incommodo, culturam opii relinquere (PCS 437).

92. — 2. Polygami et concubinarii.
Polygami et concubinarii nullo modo baptizari possunt nisi
reiectis omnibus uxoribus et concubinis praeter primam uxorem
legitimam. Nec sufficit mera promissio se ita post Baptismum
susceptum illegitimas dimissuros, praeter casum quo omnino
fieri nequit ut vir periculose aegrotans statim eiiciat concubinam
quae sola cum curet, vel ut mulier morti proxima a viro non suo

separetur (S. Off. 23 lunii 1847). Non enim est bene dispositus,
qui ad haec peccata iam nunc vitanda non est dispositus.
Idem valet de concubinis quae ita cum concubinario vivunt.
NOTA. Quatenus per Privilegium Paulinum vel facultates in Constitutio­
nibus Apostolicis concessas primum matrimonium invalidari possit
et ita novum matrimonium iniri, cf. infra, Tract, de Matrimonio,
n. 495, 500.

7. Haeretici.
93. — Cum multi haeretici invalide baptizent, ante omnia in­
quirendum est de validitate prioris Baptismi. Non tamen licet
indiscriminatim omnes haereticos rebaptizare, sed si post debi­
tam inquisitionem Baptismus deprehenditur invalidus, absolute
baptizetur; si dubium remanet, sub conditione (si non es baptizatus).
NOTA. Canone 2314 omnes haeretici sunt ipso facto excommunicati; in
eorum ergo conversione sunt ab excommunicatione absolvendi. Haec
autem absolutio reservatur S. Sedi speciali modo, nisi res ad forum
externum Ordinarii loci deducta fuerit.
Notandum tamen quod 1) in periculo mortis cessat omnis reservatio (can. 882); 2) in dubio etiam cessat reservatio (can. 2245, § 4);
3) impuberes non incurrunt excommunicationem; 4) excommuni­
catio supponit peccatum grave et proinde formalem hacresim;
quare qui in haeresi sunt educati, generatim eam non incurrunt et
proinde absolutio datur tantum ad cautelam: unde est dubia et
proinde non reservata.
In Baptismo haereticorum ergo ita procedendum est:
a) si Baptismus prior fuit invalidus: nulla abiuratio nec absolutio,
sed simpliciter baptizetur (non-baptizatus non potest excommuni­
cari!);
b) si Baptismus est dubius: prius fiat abiuratio et professio fidei;
deinde Baptismus sub conditione; deinde absolutio ab excommuni­
catione ad cautelam (non reservatur!);
c) si Baptismus fuit validus: abiuratio haeresis et professio fidei;
deinde absolutio ab excommunicatione (reservata nisi sit dubia).

Art. 5

DE PATRINO
94. — NOTIO. Patrinus (vel matrina) est vir (vel mulier) qui
in Baptismi administratione tanquam pater spiritualis baptizan­
dum suscipit in filium spiritualem cum officio curandi de educa­
tione et salute spirituali baptizati.

95. — REQUISITA. Prohibentur a munere patrini :
1. pater vel mater vel coniux baptizandi (ad val.);
2. ad haereticam vel schismaticam sectam pertinens (ad val.) ;
3. propter notorium delictum excommunicatus vel exclusus ab
actibus legitimis, vel infamis infamia iuris (quin intercesserit
sententia: ad lie.; cum sententia condemnatoria vel declaratoria :
ad val.), interdictus vel aliter publice criminosus vel infamis in­
famia facti (ad lie.);
4. clericus depositus vel degradatus (ad val.) ;
5. novitii et professi in quadam religione (ad lie.), nisi neces­
sitas urgeat et expressa habeatur venia Superioris saltem localis ;
6. in sacris ordinibus constituti (ad lie.) nisi de licentia ex­
pressa Ordinarii proprii.
In patrino vero requiritur ut
1. 14 aetatis annum attigerit (ad lie.), nisi aliud iusta de causa
ministro videatur; ad validitatem requiritur ut usum rationis sit
assecutus ;
2. sit baptizatus (ad val.) et fidei rudimenta noverit (ad lie.);
3. intentionem habeat id munus gerendi (ad val.);
4. ab ipso baptizando eiusve parentibus vel tutoribus aut, his
deficientibus, a ministro sit designatus (ad val.);
5. baptizandum in actu Baptismi per se vel per procuratorem
physice teneat aut tangat vel statim levet seu suscipiat de fonte
sacro aut de manibus baptizantis (ad val.).
NOTA. Ad val. non significat ad validitatem Sacramenti, sed ad validi­
tatem muneris patrini!

In dubio utrum quis valide vel licite admitti possit ad munus
patrini, minister, si tempus suppetat, consulat Ordinarium.
Si indignus se praesentat, sacerdos eum prudenter arceat; si
monitio non proderit, eum admittat ut testem aliumque uti patrinum designet, explicite declarando hunc solum esse patrinum
et hunc solum in libro Baptismorum inscribendo. Imo declaravit
S. Oil. a. 1763 : quodsi haereticus absolute vellet munere patrini
fungi, sacerdos abstineat a Baptismo conferendo, etiamsi pericu­
lum sit ne tunc puer ab haeretico baptizetur. Quodsi patrinus
dignus haberi nequit, Baptismus sine patrino conferatur (S.C.P.F.
1 Apr. 1816).
96. — OFFICIUM. Patrinus spiritualem filium perpetuo sibi
commendatum habere debet atque in iis quae ad christianae
vitae institutionem spectant, curare diligenter ut ille talem in tota
vita se praebeat, qualem eum futurum esse solemni caeremonia
spopondit.
Cum etiam parentes, et quidem ex iure naturali, teneantur il­
lam educationem et salutem spiritualem baptizati procurare,
patet patrinum ab hoc onere exonerari quoties a parentibus vel
tutoribus vel ab ipso baptizato si est adultus, sufficienter procu­
ratur; at ubi videt illos in hoc munere deficere, ipse ex officio
sub gravi tenetur pro posse supplere. Hoc autem officium non
solum per annos educationis, sed per totam vitam perdurat.
NOTA. Propter momentum huius officii improbanda est parentum incuria
in seligendis personis non idoneis vel quae spiritualem filium non
amplius sunt revisurae (PCS 260; S. Off. 15 Sept. 1869). Semper
adhibeatur devotus Christianus bene instructus et qui in baptizatum
auctoritate gaudebit, ut possit cum fructu suo munere fungi (cf.
Instr. S. C. Sacr., 25 Nov. 1925).

97. — PRINCIPIUM. In omni Baptismo adhibendus est unus
patrinus vel ad summum unus et una.

Explicator. In omni Baptismo: in Baptismo solemni, quatenus
fieri potest; in Baptismo privato, si facile haberi queat. In Bap­
tismo vero sub conditione iterando necessarius est solum si idem
patrinus adhiberi potest qui in priore baptismo fuit. In supplen-

dis caeremoniis adhibendus est solum si in Baptismo privato
nullus adfuit.
Unus patrinus: h. e. unus vel una pro singulis baptizandis,
licet diversi sexus a baptizando.
Unus et una: ergo non plus quam duo nec duo viri vel duae
mulieres.

Gravitas transgressionis. Etsi canon non severe se exprimat
(quatenus fieri potest) tenent tamen moralistae, nullum adhibere
patrinum in Baptismo solemni esse peccatum mortale, in Bap­
tismo vero privato esse peccatum veniale. Similiter tenent esse
peccatum mortale plus quam duos adhibere vel duos viros pro
muliere baptizanda vel duas mulieres pro viro baptizando. Duos
autem viros adhibere pro viro vel duas mulieres pro muliere te­
nent esse peccatum veniale. Rationem huius sumunt ex inutili
multiplicatione impedimenti matrimonii ex cognatione spirituali.
98. — COROLLARIUM PRACTICUM. Patrinus non est qui tangit

quidem infantem, sed nec a parentibus nec a parocho est desi­
gnatus, vel qui ab ipsis designatus est sed puerum non tangit.
E contra patrinus est qui a parentibus designatur et puerum
tangit, etiamsi a parocho repellatur, nisi desit aliud requisitum
ad validitatem.
Nemo per procuratorem est patrinus nisi consentiat ut talis
persona sit procurator; nec sufficit consensus praesumptus. A
fortiori non est patrinus si Baptismus iam fuerit collatus ante­
quam patrinus munus patrini acceptaverit. S. C. Sacr. 25 Nov.
1925 reprobavit usum admittendi procuratorem designatum non
a vero patrino, sed a baptizante vel a baptizandi parentibus.
99. — SCHOLION I. Utrum ipse minister Baptismi simul possit

munere patrini fungi?
Etsi Codex duas personas distinctas supponat, non tamen est
explicite prohibitum. Si licet a pari arguere ex responsis S. Sedis
quoad patrinos pro Sacramento Confirmationis, respondendum
videtur hoc licere: etsi enim S.C.P.F. 21 Sept. 1843 responderit
hoc (in Confirmatione) non esse tolerandum, S.R.C. 14 lunii 1873

respondit: Episcopus confirmans in casu officium patrini gerat
per procuratorem (cf. n. 129).

100. — SCHOLION II. De cognatione spirituali.

Ex omni Baptismo (etiam privato) certe valido, patrinus et
baptizatus contrahunt cognationem spiritualem, non vero ex
Baptismo dubie valido nisi idem fuerit patrinus in priore Bap­
tismo et in eius sub conditione reiteratione. Ex solis autem
caeremoniis supplendis non contrahitur cognatio spiritualis. Cf.
Tract, de Matrimonio, n. 570.

Art. 6
DE CAEREMONIIS
§ 1. DE CAEREMONIIS PERAGENDIS

101. — I. Extra mortis periculum, per se Baptismus semper
solemniter conferendus est; quodsi quaedam caeremoniae fieri
non possint, omitti possunt, sed reliquae perficiendae sunt.
Explicatur. Per se: dummodo minister Baptismi solemnis
(cf. supra, n. 59) adsit vel adiri possit. Solum pro haeretico qui
in adulta aetate sub conditione baptizatur, Ordinarius loci per­
mittere potest ut caeremoniae omittantur (can. 759). Secus, si
in casu necessitatis omittantur, quamprimum supplendae sunt.
Sacerdos ergo vel diaconus nunquam, praeter in hoc casu Bap­
tismi haeretici adulti vel propter gravem et rationabilem cau­
sam, potest caeremonias omittere. Gravis autem ct rationabilis
causa est periculum mortis, si tempus omnino deficiat, si instet
periculum a paganis, si sacerdos non habeat necessaria ad eas
peragendas (olea, sal, etc.). In his casibus autem perficiendae
sunt quae perfici possunt, reliqua postea in ecclesia vel oratorio
suppleantur (S.C.P.F. 21 lan. 1789).
In Baptismo sub conditione reiterando, caeremoniae peragi
debent solum si in priore fuerunt omissae; possunt tamen sem­
per iterari.

102. — II. In mortis periculo minister diaconus vel sacerdos
debet etiam caeremonias ritum baptismalem subséquentes per­
agere si tempus supersit.

103. — III. Nisi adsit licentia Ordinarii gravi et rationabili
tantum de causa concedenda, pro adultis vel pueris baptizandis
adhibendae sunt caeremoniae quae pro ipsis respective in libris
ritualibus describuntur.
Explicatur. Licentia Ordinarii: PCS 254 hanc licentiam con­
cessit pro mulieribus adultis baptizandis semper, pro viris adultis
iusta de causa. Cf. Facultates, p. 37.

Gravitas transgressionis. Est peccatum mortale vel unam ex
maioribus vel plures ex minoribus caeremoniis omittere absque
ratione proportionate gravi. Similiter peccatum mortale est sine
licentia ritum pro pueris adhibere pro adultis vel e contrario.
NOTA. Caeremoniae maioris momenti videntur e. g. unctio S. Oleo (et
quidem illius anni si haberi potest; non tamen sunt omittendae un­
ctiones neque est differendus Baptismus solum quia olea nova non­
dum habentur), insufflatio, salivae et salis impositio, etc.

104. — IV. Quoties minister Baptismi solemnis adiri non po­
test et est necessitas conferendi Baptismum, Baptismus privatus
conferri potest.
Explicatur. Necessitas : haec potest esse e mortis periculo, ex
obligatione baptizandi neo-natos (cf. n. 71), etc.
NOTA. In Baptismo privato, quatenus fieri potest, adhibeantur duo testes
vel saltem unus, quibus Baptismi collatio probari possit.

§ 2. DE CAEREMONIIS SUPPLENDIS

105. — I. Caeremoniae quavis de causa omissae (praeter in
casu haeretici adulti) quamprimum in ecclesia supplendae sunt.

Explicatur. Quavis de causa: sive quia tempus defuit, sive quia
necessaria deerant, sive quia minister non fuit diaconus, etc. So­

lum excipitur casus quo, pro haeretico adulto sub conditione
baptizando, Ordinarius licentiam dederit eas omittendi.
NOTA. A fortiori supplendae non videntur si haereticus valide fuit bapti­
zatus in sua haeresi.

Omissae: illae quae omissae fuerunt; si ergo quaedam omis­
sae, quaedam peractae fuerunt, hae non sunt repetendae ; in Bap­
tismo sub conditione iterando, caeremoniae in priore peractae
iterari vel omitti possunt ad libitum.
Quamprimum: hoc in lure Canonico semper significat intra
tres dies postquam possibilitas adest.
In ecclesia: vide infra, de loco Baptismi solemnis conferendi,
n. 108.
106. — II. In supplendis caeremoniis pro pueris adhibetur ritus
infantium; pro adultis ritus infantium vel adultorum prout in
infantia vel in adulta aetate baptizati fuerunt.
Explicatur. Prout in infantia vel in adulta aetate: si tamen in
adulta aetate fuit baptizatus ritu infantium, caeremoniae huius
ritus supplendae sunt; si nullae caeremoniae factae fuerunt,
adhibendus est ritus adultorum.

Gravitas transgressionis. Sicut omissio caeremoniae, ita et
non-suppletio caeremoniae omissae est peccatum mortale vel ve­
niale prout maioris vel minoris momenti sunt caeremoniae omis­
sae. Cf. nota ad n. 103.

Art. 7

DE TEMPORE ET LOCO
§ 1. TEMPUS

107. — Baptismus quolibet tempore administrari potest ; adul­
tis autem convenientius mane, quia tum minister tum baptizan­
dus ieiunus sit decet et insuper, nisi graves urgentesque causae
80

DE TEMPORE ET LOCO

η. 108

obsint, adultus baptizatus statim Missae Sacrificio assistat et
S. Communionem percipiat (can. 753).
Si commode fieri potest, praesertim in Vigilia Paschatis admi­
nistretur Baptismus adultis.
Quoad tempus intra quod baptizandi sunt infantes, cf. supra,
n. 71.
§ 2. LOCUS

108. — 1. Locus proprius pro Baptismo solemni est Baptiste­
rium in ecclesia vel oratorio publico.
2. In locis vero Missionum domi conferendus est:
a) adultis infirmis qui propter infirmitatem aut periculum
ad templum deferri non possunt (hoc periculum non necessario
debet esse ex infirmitate!);
b) ubi non est sacellum vel commune oratorium aut ecclesia
longe distat (PCS 267). Longe est e. g. 10 vel 20 milliaria seu iter
pedestre 1 vel 2 horarum (S.R.C. 4 febr. 1871); ratio autem ha­
benda est circumstantiarum loci et personae.
NOTA. Curetur tamen, ex reverentia erga Sacramentum, ut locus sit de­
center compositus.

3. Si ex uno alterove motivo (irrationabili) parentes recusant
puerum in ecclesiam deferre, domi baptizari potest sine caere­
moniis cum animo postea supplendi, quando possibile erit;
quodsi vero praevidetur parentes etiam postea non permissuros,
tunc domi omnes caeremoniae peragantur (S.C.P.F. 27 Iulii 1775;
21 lan. 1789). Notandum tamen parentes, ita irrationabiliter re­
ni tentes, (saltem obiective) peccatum inoboedientiae erga Eccle­
siam committere.
4. Locus proprius pro caeremoniis supplendis item est Bapti­
sterium in ecclesia vel oratorio publico. Eadem autem motiva
quae sufficiunt ad alibi conferendum Baptismum, etiam sufficiunt
ad ibi eas supplendas.

5. Baptismus privatus ubique conferri potest; convenit tamen,
ex reverentia erga Sacramentum, locum magis decentem eligere.

109. — SCHOLION. De adnotatione Baptismi.

Collatus Baptismus semper sedulo et sine mora notetur in libro
Baptizatorum, cum nomine baptizati, parentum, tempore et loco
nativitatis et Baptismi, nomine patrini (et, si per procuratorem,
etiam huius nomen) et baptizantis (et caeremonias supplentis) et
testium (in Baptismo privato). Spatium etiam relinquatur ad no­
tandum, casu occurrente, Confirmationem, Matrimonium, Subdiaconatum, Professionem solemnem.
Etiam laici sedulo semper notent omnia Baptismata a se collata ut possint ea exacte sacerdoti competenti referre.
Etiam sacerdos, baptizans hominem non suae curae commis­
sum, certiorem facere tenetur sacerdotem ad quem spectat.

APPLICATIO

Mysterium regenerationis. Quam admirabilis Deus in operibus
suis! Quam admirabile mysterium nativitas novi hominis, sed
quanto maius mysterium regenerationis meae! Non est refectio
virium mearum quae per peccatum debilitatae fuerunt, sed est
elevatio totius humanitatis meae, totius vitae meae in planum
omnino novum, in planum omnem sensum superans, in planum
divinum. Regeneratio mea est filiatio mea divina, consortium
meum divinae naturae, quo divina vivo vita ; regeneratio mea est
incorporatio mea vivifica in Corpore illo, Mystico, cuius caput
et fons vitae est ipse Christus, ipse Deus-homo. Sicut oleaster
silvester inoculatur in bona oliva. Vidistine unquam vineam sil­
vaticam? Tam parvae sunt uvae eius, ut ad nihilum valeant ; ino­
culatur autem nova vita boni palmitis, et ecce quam pulchri,
quam sapidi, quam vinosi fiunt fructus eius! Haec inoculatio,
en imago Baptismi, mysterii regenerationis.
lanua Ecclesiae. Ecclesia est illa piissima Mater quam Chri­
stus dedit mihi ut vitam meam foveat ; Ecclesia est illa via tuta
quam Christus indicavit mihi ut in omnibus credendis et agen­
dis secure incedam ; Ecclesia est illa communitas Sanctorum in
qua Christus voluit me incorporari ut meritis omnium ditatus

possim quondam omnibus coelicolis associari. Baptismus est qui
posuit me in brachiis piissimae illius Matris; Baptismus est qui
primos meos gressus direxit in hanc viam ; Baptismus est qui
incorporavit me in fructuosa illa societate.
Nos qui in iuventute prima S. Baptismum recepimus, nimis
facile obliviscimur momenti quod illud Sacramentum in vita
nostra habet. Antequam vel unius cogitationis capax fui, iam
operatus est in me mirabilia sanctitatis. Antequam voluntas mea
ad Deum se vertere potuit, Baptismus iam convertit eam ad hoc
Summum Bonum, ad Bonum meum beatificum.
« Noblesse oblige! ». Generis claritas altas inducit obligationes.
Quanto magis cum in ipso solemni momento Baptismi saltem per
vocem patrini promiserim vitam vere christianam ducere, inno­
centiam quam in Baptismo recepi immaculatam conservare.
Faxit Deus ut harum obligationum semper memor sim, ut in
momento mortis meae animam immaculatam quam in Baptismo
recepi, sed floribus et fructibus virtutum quarum semina in
Baptismo recepi ornatam, Deo reddere possim.

DE CONFIRMATIONE
Art. 1

NATURA
§ 1. NOTIO

110. — DEFINITIO. Confirmatio est Sacramentum quo per
sacram unctionem et impositionem II anuum Christianis confertur robur Spiritus Sancti ad firmiter credendum et fide II
intrepide confitenda II
Explicatur. Sacramentum: est Sacramentum Novae Legis uti
in Cap. I describitur; simul est complementum Baptismi uti patet
ex fine: firmiter enim credere et fidem intrepide confiteri iam
debet ex Baptismo. In hoc autem Sacramento specialiter et abun­
dantius recipit gratiam Spiritus Sancti operantis in animam eius
ad ducendam vitam eius spiritualem. Etsi ergo sit complementum
Baptismi, verum tamen est Sacramentum a Baptismo distinctum,
uti in Theologia Dogmatica demonstratur.
Per sacram unctionem et impositionem manuum : indicatur
ritus sacramentalis de quo in articulo sequenti.
Robur Spiritus Sancti: significat per hoc Sacramentum Spi­
ritum Sanctum quasi possessionem assumere ipsius animae et,
per illuminationes et roborationem voluntatis, gubernium ipsum
v itae spiritualis illius animae, dummodo utique ipsa anima velit.
Non quasi anima consiliis aliorum et praesertim directivis Ma­
gisterii ecclesiastici non amplius indigeret, sed Spiritus Sanctus

adiuvat animam ut illas directivas et consilia rectius intelligat
et fidelius exsequatur. Utique Spiritus Sanctus potest hoc facere
etiam in non-confirmatis, sed Confirmatio est Sacramentum ad
hoc institutum, quod hanc gratiam Christianis cooperari volen­
tibus ex opere operato confert.
Ad firmiter credendum et fidem intrepide confitendam : hoc
non tantum significat « ad martyrium » ; sed firmiter credere et
fidem intrepide confiteri etiam significat totam vitam suam in­
trepide iuxta principia fidei instituere.
§ 2. NECESSITAS
II necessitate medii
II
111. — I. Quamquam non est necessarium
ad
salutem, tamen omnis Christianus debet, occurrente opportuni­
tate, Sacramentum Confirmationis recipere.

Explicatur. Non est necessarium necessitate medii: dum pro
Baptismo diximus neminem posse via ordinaria pervenire ad
salutem nisi per Baptismum, pro Confirmatione dicendum est
hominem qui illud non receperit, posse pervenire ad salutem.
Occurrente opportunitate: h. e. quando aetatem qua in illa
regione hoc Sacramentum recipere solent attigerit, et habet
opportunitatem illud recipiendi.

Probatur. Ex Doctrina Ecclesiae : can. 787 : Quamquam hoc
Sacramentum non est de necessitate medii ad salutem, nemini
tamen licet, oblata occasione, illud negligere (cf. Rit. Rom.,
Tit. III, c. I, n. 10).
Ex ratione : Ex his quae supra diximus de natura huius Sacra­
menti, in quo confertur robur Spiritus Sancti ad firmiter cre­
dendum et fidem intrepide confitendam, patet unumquemque
Christianum teneri tale Sacramentum recipere.

Gravitas transgressionis. Non constat inter Auctores qualis
sit gravitas huius obligationis. Multi Auctores tenent transgres­
sionem esse peccatum veniale, quia certe est peccatum et de
peccato mortali non constat. Alii tenent illam esse peccatum
mortale. Pro prima sententia afferunt argumenta: de peccato
mortali non constat ex natura rei, quia sunt multa alia media

ad obtinendum gratias ex hoc Sacramento depromendas ; neque
constat ex lege divina neque ex lege ecclesiastica, quia ex supradicto canone et ex Rit. Rom. non constat ibi agi de obligatione
sub mortali. Attamen videtur: hic proculdubio agitur de re magni
momenti, scii, de Sacramento instituto ad finem nostrum ulti­
mum in hac vita (cf. vol. I, n. 11) attingendum. Verum est mate­
riam gravem non necessario sub peccato mortali imponi ; hoc
autem supponitur donec contrarium probetur. Unde praeplacet
sententia tenens Christianum, qui occurrente opportunitate nota­
biliter ultra tempus solitum negligit hoc Sacramentum recipere,
reum esse peccati mortalis. Quodsi quis autem aliam sententiam
sequi mallet, habet pro se auctoritatem non paucorum Auctorum
magni nominis.
NOTA. luxta Noldin, III, 93, b. Christiani non tenentur sub peccato mor­
tali Sacramentum Confirmationis suscipere, tenentur vero parentes
gravi obligatione ut filios suos data occasione confirmandos curent.
Non autem apparet quomodo parentes possint sub peccato mortali
teneri ad curandum ut filii obligationi satisfaciant ad quam non
sub peccato mortali tenentur!

112. — II. Sacramentum Confirmationis semel tantum recipi
potest.
Argumenta quae supra, n. 48 attulimus pro Baptismo, etiam
valent pro Confirmatione, cum ibi semper Confirmatio simul cum
Baptismo nominetur.

Art. 2
DE RITU SACRAMENTALI
§ 1. MATERIA ADHIBENDA

113. — Materia in Confirmatione adhibenda est Chrisma ab
Episcopo consecratum speciali benedictione.
Explicatur. Chrisma: est mixtum compositum ex oleo oli­
varum et balsamo. Utrum vero ad validitatem admixtio balsami
requiratur non certe constat.

86

c- 9

DE RITU SACRAMENTA 1.1

n· 114-115

Ab Episcopo consecration: ad validitatem requiritur, etiamsi
Sacramentum a sacerdote conferatur; debet (ad lie.) esse Feria V
in Coena Domini proxime superiori consecratum neque adhi­
beatur vetus nisi necessitas urgeat (Rit. Rom., Tit. Ill, c. I, n. 3).
NOTA. Dubitatur utrum simplex sacerdos possit ex delegatione Summi
Pontificis S. Chrisma conficere; videtur tamen affirmative respon­
dendum; vix enim dubitari potest quin Eugenius IV 28 lan. 1444
Vicario provinciali Fratrum Minorum bosniensi potestatem dederit
conficiendi Chrisma (Noldin, III, 86, 2). Similiter refert Prümmer,
III, 154 ex quadam privata communicatione hoc etiam factum esse
dic 21 Martii 1916 pro pluribus dioecesibus regionum occupatarum
Russiae, ita ut durante bello et per tres menses ab inita pace Admi­
nistratores Apostolici et Vicarii Capitulares charactere episcopali
carentes, imo Vicarii generales dioeceses regentes, in quibus Epi­
scopi aberant, inter alias facultates haberent facultatem conficiendi
olea sacra.
Speciali benedictione: probabiliter ad validitatem, ita ut alio
oleo quam Chrismate Sacramentum probabiliter esset invalidum.
Gravitas transgressionis. Peccatum mortale esset, extra casum
necessitatis Confirmationem administrare alio oleo quam Chri­
smate uti supra benedicto. Peccatum grave esset, nisi necessitas
urgeat, adhibere Chrisma vetus.
114. — COROLLARIUM. Cum aliud oleum praeter specialiter

benedictum (Chrisma) constituat materiam dubiam, sequitur:
1. In articulo mortis vel si quis secus semper careret hoc Sa­
cramento, deficiente Chrismate posse etiam cum alio oleo ab
Episcopo benedicto Confirmationem sub conditione conferri.
2. Confirmationem cum solo oleo collatam, si fieri potest, esse
sub conditione iterandam.
§ 2. ACTIO

115. — Confirmatio administranda est per unctionem in mo­
dum crucis in fronte, ipsa manu ministri capiti confirmandi rite
imposita peractam.
Explicatur. Per unctionem: ad validitatem. Quidam putant
solam impositionem manuum esse necessariam ad valorem; at­

tamen, si Chrisma ad valorem est adhibendum, etiam unctio
debet esse necessaria.
In modum crucis: iuxta quosdam etiam esset ad validitatem,
ut scii, verificentur verba: Signo te signo crucis.
In ironie: probabilius ad valorem.
Ipsa ministri manu: non aliquo instrumento (ad vaL).
Capiti rite imposita: requiritur ut minister dum pollice manus
dexterae frontem signat eandem manum dexteram ponat super
caput confirmandi. Ut utraque actio (unctio et manus impositio)
fiat, requiritur ad validitatem ; ut autem fiat pollice et manu dex­
tera, est ad liceitatem, ita ut si minister manu dextera vel pollice
aegrotaret, posset etiam sinistra vel alio digito unctionem et
impositionem peragere.
NOTA. Alia manus impositio quae hunc ritum praecedit, dum recitatur
oratio Omnipotens, non videtur pertinere ad essentiam ritus Confir­
mationis, nam S. Off., die 17 Apr. 1872, validam declaravit Confir­
mationem puerorum qui huic primae impositioni non interfuerunt.
Praescribit tamen Rit. Roni., Tit. Ill, c. I, n. 12: « Confirmandi
adsint primae manuum impositioni seu extensioni, nec nisi expleto
ritu discedant ».

Probatur. 1. Can. 780: Sacramentum Confirmationis conferri
debet per manus impositionem cum unctione Chrismatis in
fronte... Can. 781, § 2: Unctio autem ne fiat aliquo instrumento,
sed ipsa ministri manu capiti confirmandi rite imposita (cf. Rit.
Rom., Tit. Ill, c. I, n. 1-3).
2. Rit. Rom., Tit. Ill, c. II, n. 6; c. III, n. 6: Quod dum dicit,
imposita manu dextera super caput confirmandi, producit pollice
signum crucis in fronte illius.
Gravitas transgressionis. Peccatum mortale est unum ex his
requisitis omittere. Non tamen videtur esse mortale, sed veniale
sine iusta ratione alio digito quam pollice dextero vel manu si­
nistra hanc sacram actionem peragere.

§ 3. FORMULA

116. — Verba adhibenda sunt illa quae in pontificalibus libris
ab Ecclesia probatis praescribuntur.
Explicatur. Quae... praescribuntur: in Rit. Rom. sunt: Signo
te signo crucis et confirmo te chrismate salutis in nomine Patris
et Filii et Spiritus Sancti. Arnen.
Difficile dictu est quaenam verba huius formulae pertineant ad
essentiam : Noldin (III, 88) tenet nullum verbum, Merkelbach
(III, 183) tenet omnia verba illius formulae esse essentialia. Con­
cedit tamen Merkelbach mutationem esse accidentalem, si quis
diceret corroboro pro confirmo, vel chrisma sanctificationis pro
chrisma salutis.
Cum de facto formula Ecclesiae graecae nil commune habeat
cum illa Ecclesiae Romanae, et etiam decursu temporum videatur
magna fuisse differentia in formula Confirmationis, dicendum vi­
detur illam solam formulam esse validam quam Ecclesia prae­
scribit.
*

Art. 3

DE MINISTRO
e

§ 1. QUIS SIT

117. — Ordinarius Confirmationis minister est solus Episco­
pus; extraordinarius minister est presbyter.
Explicatur. Ordinarius : ita ut Sacramentum ab Episcopo rite
collatum semper sit validum.
Extraordinarius: disputatur inter Auctores utrum presbyter
potestatem habeat ex ordinatione, ita ut solum exercitium de­
creto irritante Ecclesiae impediatur, an vero potestatem non
habeat, sed simul cum licentia Ecclesiae illam accipiat. Haec
quaestio autem disputatur in Theologia Dogmatica. Quidquid
respondeatur, certum est presbyterum extra limites concessionis
hoc Sacramentum non posse valide conferre.

Probatur. Ex doctrina Ecclesiae: Cone. Trid.: Si quis dixerit
Confirmationis ordinarium ministrum non esse solum episcopum,
sed quemvis simplicem sacerdotem, anathema sit (DB 873).
Can. 782, § 1-2: Ordinarius Confirmationis minister est solus
Episcopus. Extraordinarius minister est presbyter cui vel iure
communi vel peculiari Sedis Apostolicae induito ea facultas con­
cessa sit.
Ex Sacra Scriptura: In Actibus Apostolorum apparet Aposto­
los per seipsos imponere manus ad dandum Spiritum Sanctum,
dum administratio Baptismi etiam aliis committebatur.
§ 2. REQUISITA

Praeter requisita in ministro omnium Sacramentorum (cf.
n. 8-19) necessaria sunt adhuc sequentia:
II

ritur vel iurisdictio ordinaria vel licentia saltem rationabiliter
praesumpta ab eo qui talem iurisdictionem habet.
Explicatur. In Episcopo: h. e. in quocumque consecratione
episcopali ornato.
Requiritur: ad liceitatem.
Iurisdictio vel licentia: h. e. intra territorium suae iurisdictionis potest omnes subditos confirmare, et etiam extraneos nisi
eorum proprius Ordinarius id expresse prohibuerit; extra terri­
torium potest (absque speciali licentia) confirmare proprium
subditum, sed privatim ac sine mitra et baculo ; ut autem extra
territorium possit non subditos confirmare vel solemniter con­
firmare subditos, requiritur licentia Ordinarii loci saltem ratio­
nabiliter praesumpta.

119. — II. In presbytero requiritur facultas ad hoc iure com­
muni vel peculiari Sedis Apostolicae induito concessa.
Explicatur. Requiritur: ad validitatem.
Iure communi: hac facultate ipso iure gaudent, praeter S. R. E.
Cardinales ad normam can. 239, § 1, n. 23, Abbas vel Praelatus

nullius, Vicarius et Praefectus Apostolicus, qui tamen, si chara­
ctere episcopali carent, ea valide uti nequeunt, nisi intra fines
sui territorii et durante munere tantum.
Insuper, ex decreto S. C. Sacr. 14 Sept. 1946, quod est gene­
rale Apostolicae Sedis indultum, tanquam Ministri extraordinarii
Confirmationem conferre possunt parochus proprio territorio
gaudens, vicarius actualis qui curam habet paroeciae domui reli­
giosae, ecclesiae capitulari vel alii personae morali pleno iure
unitae, vicarius oeconomus qui paroeciam vacantem regit, sacer­
dos cui exclusive et stabiliter commissa sit, in certo territorio
cum determinata ecclesia, plena animarum cura cum omnibus
parochorum iuribus et officiis ; illi omnes Confirmationem con­
ferre valent personaliter fidelibus in proprio territorio (etiam in
loco exempto) degentibus, qui ex gravi morbo in vero periculo
mortis sunt constituti ex quo decessuri praevideantur, etiam in
ipsa episcopali urbe, dummodo nullus Episcopus communionem
cum Apostolica Sede habens praesto sit (cf. Rit. Rom., Tit. III,
c. I, n. 5-7).
Peculiari induito: cf. Facultates, p. 40. Si facultas est territo­
rialis, potest in hoc territorio etiam extraneos confirmare, nisi
eorum proprius Ordinarius id expresse prohibuerit.
Sacerdos ritus latini, ex Decreto S. C. Eccl. Or. 1 Maii 1948,
quoties vi legitimi indulti Confirmationem valide et licite admi­
nistrare potest fidelibus proprii ritus, idem potest fidelibus ritus
orientalis quorum spiritualis cura ipsi commissa manet, h. e. qui
extra patriarchale territorium commorantes sub administratione
sunt cleri latini.
Sacerdotes vero ritus orientalis omnes, nisi eis haec facultas
explicite dempta sit, facultatem habent Confirmationem infan­
tibus ritus orientalis simul cum Baptismo conferendi ; quoad
infantes ritus latini hac facultate valide sed illicite utuntur
(can. 782, § 5).
NOTA. 1. Presbyter qui in administranda Confirmatione facultatis sibi
factae limites praetergredi praesumpserit, eadem facultate eo ipso
privatus exsistit (can. 2365).
2. In Ecclesia graeca orientali omnes sacerdotes tum catholici tum
schismatici ex antiqua consuetudine valide confirmant, quamdiu

confirmandi potestas non fuerit expresse revocata. Haec certe adem­
pta est in Bulgaria, in Albania, in Cypro, in Italia et insulis adja­
centibus atque inter Maronitas libancnses (S. Oil. 3 Iui. 1853).

120. — SCHOLION. Utrum Episcopus possit presbyterum dele­
gare ad Sacramentum Confirmationis administrandum.

Dubium est utrum hoc absolute loquendo sine facultate S. Sedis
facere possit. In praesenti autem certe non potest (ad val.) : S. Se­
des enim illud ius sibi absolute reservavit ita ut sine eius induito
nullus omnino presbyter possit valide hoc Sacramentum admi­
nistrare.
§ 3. OBLIGATIO ADMINISTRANDI

121. — Tum minister ordinarius tum extraordinarius tenetur Sa­
cramentum Confirmationis suis subditis (vel illis in quorum favo­
rem data est facultas) rationabiliter petentibus administrare.
Explicatur. Rationabiliter petentibus : cf. supra, n. 20. Prae­
sertim autem rationabiliter petunt ab Ordinario loci tempore
visitationis quae singulis quinquenniis absolvi debet (can. 785,
§ 1 et 3; Rit. Rom., Tit. Ill, c. I, n. 8).

Gravitas transgressionis. Peccatum mortale est si Ordinarius
loci non curat ut omnes subditi singulis quinquenniis occasionem
habeant illud Sacramentum recipiendi. Pro omni ministro pec­
catum mortale vel veniale est rationabiliter petentibus non admi­
nistrare prout minor est proportio inter necessitatem fidelis con­
firmandi et proprium incommodum (cf. supra, n. 20).

122. — SCHOLION. Utrum minister teneatur Confirmationem
administrare morientibus petentibus.
Antea moralistae unanimes docebant eum non teneri propter
onus nimis grave quod sequeretur ex tali obligatione, cum, si
uni concedit, omnibus concedere teneatur ne scandalum oriatur.
Nunc vero, cum Ecclesia omnibus parochis facultatem dedit admi­
nistrandi Confirmationem morientibus, tale incommodum non
amplius habetur, et proinde dicendum Ministrum teneri si absque
incommodo proportionato potest.

Art. 4

DE SUBIECTO
§ 1. QUIS SIT
II
123. — I. Subiectum capax Confirmationis
est omnis homo
baptizatus nondum confirmatus.

Probatur. 1) baptizatus : non baptizatus nullum Sacramentum
suscipere potest;
2) nondum confirmatus : Confirmatio iterari non potest;
3) omnis homo : Confirmatio est naturale complementum vitae
spiritualis quae in Baptismo confertur, et sicut Baptismus pro
omnibus est instituta.
124. — II. Secundum hodiernam disciplinam in Ecclesia latina
generatim non conferenda est Confirmatio ante septimum cir­
citer aetatis annum.
Explicatur. Secundum hodiernam disciplinam: Primis enim
duodecim saeculis Confirmatio statim post Baptismum confere­
batur, etiam pueris.
In Ecclesia latina : in Ecclesia graeca enim adhuc viget antiqua
consuetudo. In locis autem Ecclesiae latinae ubi antiquissima
adhuc viget consuetudo, haec servari potest; si autem ibi non
obstant graves et iustae causae ad consuetudinem servandam,
etiam ibi fideles de lege communi edoceantur (S. C. Sacr. 30
lun. 1932).
Generatim: h. e. licet ante hanc aetatem hoc Sacramentum
conferre si infans in periculo mortis sit constitutus vel ministro
id expedire ob iustas et graves causas videatur (Rit. Rom., Tit. III,
c. I, n. 11; can. 788). Talis gravis causa esset e. g. si ob distan­
tiam locorum amissa praesente occasione aliam vix essent habi­
turi (S. Off. 11 Dec. 1850).
Non conferenda: in Rituali et in can. 788 habetur: «Licet...
convenienter... differatur » ; hoc autem significat, uti Comm. int.

Cod. 16 lun. 1931 declaravit, hoc Sacramentum conferri non posse
nisi in casibus citatis. « Convenienter » ergo ibi significat tantum,
hanc mutationem antiquae disciplinae fuisse convenienter intro­
ductam.
Ante septimum circiter aetatis annum: cum etiam prima Com­
munio puerorum circa hanc aetatem celebranda sit, quaeri potest
quodnam Sacramentum prius recipiendum sit : in Instructione
20 Maii 1934 S. C. Sacr. ad hoc respondit: « ... opportunum (qui­
dem) esse et conformius naturae et effectibus Sacramenti Con­
firmationis, pueros ad sacram mensam prima vice non accedere
nisi post receptum Confirmationis Sacramentum, quod est veluti
complementum Baptismatis...; non tamen iidem censendi sunt
prohiberi quominus ad eandem mensam admittantur, si ad annos
discretionis pervenerint, quamvis Confirmationis Sacramentum
antea accipere non potuerunt ».
Gravitas transgressionis. Peccatum mortale vel veniale est
prout iusta et gravis causa plus minusve deest.
§ 2. REQUISITA

125. — Praeter statum gratiae caeteraque requisita in subiecto
omnis Sacramenti (n. 3541), in subiecto Confirmationis requi­
ritur (si usu rationis pollet) sufficiens instructio.
Explicatur. Sufficiens instructio: requiritur ut sciat necessaria
quoad hoc Sacramentum (naturam, dignitatem, effectus, dispo­
sitiones requisitas ad digne illud recipiendum), sed insuper rudi­
menta fidei, praecepta decalogi et Ecclesiae, actus virtutum theologalium, orationem dominicam, symbolum Apostolorum (S. C.
Sacr. 30 lun. 1932).
Quando autem graviter aegrotantibus administrandum est, Mi­
nistri erit pro singulorum aegrotorum captu eos edocere de his
quae scitu sunt necessaria, intentionem aliquam suscitando per­
cipiendi hoc Sacramentum ad robur animae conferendum. Curari
autem debet ab his ad quos spectat, ut si dein convaluerint,
opportunis institutionibus circa fidei mysteria, naturam atque
effectum huius Sacramenti diligenter instruantur (Rit. Rom.,
Tit. Ill, c. I, n. 9).

Gravitas transgressionis. Est peccatum mortale vel veniale
hoc Sacramentum recipere (vel etiam administrare) prout defe­
ctus instructionis est gravis vel levis.
NOTA. Non requiritur, sed optandum est ut confirmandus sit ieiunus;
capillis compositis, vestibus simplicibus et ad modestiam compo­
sitis accedant (S. C. Sacr. 30 lun. 1932).
126. — COROLLARIUM. Utrum confirmandi sint amentes.

Perpetuo amentes confirmari possunt circa septimum aetatis
annum, cum usus rationis pro hoc Sacramento non requiratur et
pro non pollente usu rationis intentio non requiratur (cf. n. 39) ;
amentes qui olim usum rationis habuerunt, confirmari possunt
solum si non praevidentur usum rationis recuperaturi (tunc
enim confirmari debent durante usu rationis) et merito suppo­
nuntur habuisse intentionem saltem habitualem implicitam et
esse in statu gratiae.

Art. 5
DE PATRINO

127. — NOTIO. Patrinus (vel matrina) est vir (vel mulier) qui
in Confirmationis administratione tanquam pater spiritualis con­
firmandum suscipit in filium spiritualem cum officio curandi de
eius educatione spirituali.

Requisita. Prohibentur a munere patrini :
1. pater vel mater vel coniux confirmandi (ad val.);
2. ad haereticam vel schismaticam sectam pertinens (ad val.);
3. propter notorium delictum excommunicatus vel exclusus ab
actibus legitimis vel infamis infamia iuris (quin intercedat sen­
tentia: ad lie. ; cum sententia condemnatoria vel declaratoria :
ad val.), interdictus vel aliter publice criminosus vel infamis in­
famia facti (ad lie.);
4. clericus depositus vel degradatus (ad val.);

5. novitii vel professi in quadam religione (ad lie.), nisi neces­
sitas urgeat et expressa habeatur venia Superioris saltem localis ;
6. in sacris ordinibus constituti (ad lie.), nisi de licentia ex­
pressa Ordinarii proprii;
7. persona alterius sexus ac confirmandus (ad lie.) nisi aliud
ministro in casibus particularibus ex rationabili causa videatur;
8. patrinus Baptismi (ad lie.) nisi rationabilis causa, iudicio
ministri aliud suadeat, aut statim post Baptismum legitime Con­
firmatio conferatur.
In patrino vero requiritur ut :
1. 14 aetatis annum attigerit (ad lie.), nisi aliud iusta ex causa
ministro videatur; ad validitatem autem requiritur ut usum ra­
tionis sit assecutus ;
2. sit confirmatus (ad val.) ;
3. intentionem habeat id munus gerendi (ad val.);
4. a confirmando eiusve parentibus vel tutoribus vel, si desint
vel renuant, a ministro vel a parocho sit designatus (ad val.);
5. fidei rudimenta saltem noverit (ad lie.) ;
6. confirmandum in ipso actu Confirmationis per se vel per
procuratorem physice tangat (ad val.).
Officium. Patrinus debet confirmatum perpetuo sibi commen­
datum habere eiusque Christianam educationem curare ; h. e.,
si alii educatores in suo munere deficiunt, patrinus ex officio sub
gravi tenetur pro posse supplere.

128. — PRINCIPIUM. In administratione Confirmationis, si
haberi potest, adhibendus est unus (vel una, si confirmanda est
mulier) patrinus pro singulis confirmandis, ita ut, nisi aliud iusta
de causa ministro videatur, patrinus unum tantir II vel duos con­
firmandos praesentet.
Explicatur. Unus vel una: vide supra, Requisita 7): patrinus
debet (ad lie.) esse eiusdem sexus ac confirmandus, nisi aliud
ministro in casibus particularibus ex rationabili causa videatur.
Gravitas transgressionis. Sicut pro Baptismo, moralistae so­
lent hic tenere peccatum mortale si nullus adhibetur patrinus,
etsi Codex et Rituale Romanum dicant : si haberi potest.

129. — SCHOLION I. Utrum ipse minister Confirmationis possit

simul munere patrini fungi.
Codex certe duas personas distinctas supponit. Ad quaestionem
autem utrum sacerdos Confirmationem administrans possit simul
esse patrinus, S.C.P.F. 21 Sept. 1843 respondit hoc non esse tole­
randum ; ad quaestionem vero utrum Episcopus confirmans pos­
sit simul esse patrinus S.R.C. 14 lun. 1873 respondit: Episcopus
confirmans in casu officium patrini gerat per procuratorem.
130. — SCHOLION II. De cognatione spirituale.

Ex Confirmatione valida oritur inter confirmatum et patrinum
cognatio spiritualis. Notandum vero hanc cognationem, secus ac
illa quae oritur ex Baptismo, non inducere impedimentum pro
Matrimonio.

Art. 6

DE CAEREMONIIS
131. — I. Episcopus caeremonias in Pontificali Romano prae­
scriptas observare debet; in administratione privata solum rochettu CU' stola alba, vel etiam solam stolam albam induit.
Explicatur. Privata administratio : h. e. quando sine solemnitate, extra sacellum, exsistente rationabili causa (e. g. aegritudine
confirmandi), administratur; similiter quando Episcopus proprio
subdito extra proprium territorium hoc Sacramentum sine spe­
ciali licentia Ordinarii loci administrat.

II. Sacerdos caere II onias in Rit. Rom. praescriptas observare
debet.

Explicatur. In Rit. Rom.: Tit. Ill, c. II si agitur de aegroto
in periculo mortis constituto; Tit. Ill, c. III si agitur de fidelibus
extra mortis periculum.

Gravitas transgressionis. Caeremoniam omittere quae certo
vel etiam probabiliter ad valorem Sacramenti pertinet, est pec­

catum mortale. Caeremoniam omittere quae non pertinet ad va­
lorem Sacramenti, est peccatum veniale.

Art. 7

DE TEMPORE ET LOCO
132. — 1. Quovis tempore Confirmatio conferri potest; ma­
xime autem decet illud administrari in hebdomada Pentecostes
(can. 790).

133. — 2. Proprius Confirmationis administrandae locus est
ecclesia; ex causa tamen quam minister iustam ac rationabilem
iudicaverit, potest in quolibet alio decenti loco conferri (can. 791 ;
Rit. Rom., Tit. Ill, c. I, n. 13).

APPLICATIO
Confirma hoc Deus, quod operatus es in me !
Etiam ego hanc perfectionem vitae recepi, etiam ego corrobo­
ratus sum in militem Christi, in professorem perfectum vitae
christianae. Martyrium ad quod unxit me Christus, probabiliter
non est martyrium sanguinis sed martyrium confessorum. Ad
hoc confirmavit me Deus, ut vitam perfectam christianam vivam.
Hoc ergo, Sacramentum Confirmationis petendo et suscipiendo,
implicite spopondi. Confirma proinde hoc, Deus, quod operatus
es in me.
Per Confirmationem Spiritus Sanctus qui iam per Baptismum
(per gratiam) venit habitare in animam meam, invitavit me ut
sinerem Eum vitam meam ducere. Ipse paratus est, dummodo
ego vocem Eius audire velim: Ipse illuminabit me ut perfecte
discam officia mea intelligere ; Ipse roborabit me ut perfecte va­
leam officia mea implere.
...dummodo ego velim!...

DE PAENITENTIA
Hic loquimur solum de Sacramento Paenitentiae, non de vir­
tute paenitentiae, cuius tractatio pertinet ad Theologiae Moralis
partem specialem (vol. II).
Momentum huius tractatus extollere necesse non est, si consi­
deramus quantam partem administratio huius Sacramenti sumit
inter opera apostolica sacerdotis, si consideramus quam intimam
connexionem cum vita morali hominum sacerdos in hoc Sacra­
mento habet, non solum ad solvenda vincula peccatorum eorum,
sed etiam ad docendum unumquemque quid, considerata vita
eius morali, facere debeat ad finem suum attingendum. Ex pru­
denti et illuminato usu huius Sacramenti multae animae non
solum possunt salvari, sed imo ad magnam duci sanctitatem.

Art. 1

NATURA
§ 1. NOTIO

134. — DEFINITIO. Paenitentia est Sacramenta II sub forma
iudicii quo Christiano remittuntur peccata eius et conceditur
gratia pro emendatione vitae.

Explicatur. Sacramentum : Sacramentum N. T. sicut in Cap. 1
describitur.

Sub Jorma indicii: his verbis exprimitur forma specifica huius
Sacramenti.
Remittuntur peccata et conceditur gratia etc.: est effectus
huius Sacramenti, qui non solum est negativus (remissio pecca­
torum), sed etiam positivus (emendatio vitae) : paenitens per
confessionem ius recipit ad omnes gratias quae ei necessariae
sunt ad non amplius peccandum.

§ 2. NECESSITAS

135. — I. Ex iure divino Sacramentum Paenitentiae necessa­
rium est pro remissione omnis peccati mortalis post Baptismum
commissi.
Explicatur. Necessarium: ita ut nemo possit obtinere talis pec­
cati mortalis remissionem nisi cum actu contritionis habeat sal­
tem sinceram voluntatem recipiendi etiam Sacramentum Paeni­
tentiae, non quidem quamprimum, sed suo tempore : quandonam
hoc debeat fieri, dici non potest; patet autem saltem urgere in
periculo mortis vel quando secus non amplius praevidetur habi­
turus opportunitatem ; quandonam urgeat ex iure ecclesiastico
cfr. infra nn. 138-141.

Probatur. Cone. Trident.: Est autem hoc Sacramentum Paeni­
tentiae lapsis post Baptismum ad salutem necessarium ut non­
dum regeneratis ipse Baptismus (DB 895).
Si quis negaverit confessionem sacramentalcm vel institutam
vel ad salutem necessariam esse iure divino A. S. (DB 916).
Si quis dixerit in Sacramento Paenitentiae ad remissionem pec­
catorum necessarium non esse iure divino confiteri omnia et sin­
gula peccata mortalia... A. S. (DB 917).
Gravitas transgressionis. Non videtur statuendum peccatum
separatum a peccato confitendo, in eo qui admisso peccato mor­
tali illud non confitetur, etiam per longum tempus, nisi positive
in periculum se ponat illud postea confiteri non posse vel posi­
tiva voluntate statuat illud tempore congruo non confiteri : tunc
committit peccatum mortale inoboedientiae.

NOTA. Etsi Sacramentum Paenitentiae necessarium sit pro remissione
peccati mortalis, monendi tamen sunt peccatores, ne ad sese con­
vertendum exspectent donec hoc Sacramentum suscipere possint.
Sola enim contritio perfecta, ut infra n. 230 exponetur, iam potest
cis remissionem peccati procurare cum infusione gratiae sanctifi­
cantis, antequam Sacramentum Paenitentiae suscipere valeant. Statim
ergo ac gratia Dei cor eorum tetigerit, actu perfectae contritionis
ad Deum sese convertant, cum proposito Sacramentum Paenitentiae
quando poterunt suscipiendi.
136. — SCHOLION I. Utrum necessarium sit Sacramentum Pae­

nitentiae pro remissione peccati mortalis commissi post Bapti­
smum dubie validum, sed ante eius iterationem.
Peccatum mortale quod iam in confessione fuit accusatum non
debet post secundum Baptismum iterum accusari, nam vel pri­
mus Baptismus fuit validus et tunc etiam confessiones fuerunt
validae; vel primus Baptismus fuit invalidus, et tunc secundus
est validus et peccata ante secundum Baptismum commissa tunc
non sunt materia confessionis.
Utrum autem peccatum nondum accusatum, inter Baptismum
dubium eiusque iterationem commissum, accusandum sit, controvertitur. Videtur tamen nulla obligatio imponenda: Tale enim
peccatum est materia dubie necessaria cum sit dubie post Bapti­
smum commissum ; materia autem dubia inducit obligationem
dubiam (cf. n. 239); obligatio autem dubia nulla est, quia nulla
lex obligat donec certa probetur (cf. vol. I, n. 145 ss.). Exsistunt
quidem diversa decreta S. Sedis in quibus confessio talium pec­
catorum praescribitur; attamen videntur esse decreta particu­
laria in casibus in quibus magna erat probabilitas validitatis
primi Baptismi; quare non videntur ad omnes casus extendenda.
Unde pro praxi : etsi ex multis motivis (tranquillitas conscientiae,
educatio praesertim pro conversis ex haeresi rebaptizandis, etc.)
valde sit commendanda confessio illorum peccatorum, non po­
test tamen obligatio imponi. Notandum vero eos, si ea peccata
confiteri non volunt, antequam Sacramentum vivorum recipiant,
perfectam contritionem de eis elicere debere, nisi prius alia pec­
cata confiteantur: sunt enim peccata certe commissa et non certe
sacramentaliter remissa; si autem alia peccata interim confi101

tcntur, ea peccata indirecte remittuntur, et sufficit contritio im
perfecta seu attritio (cf. n. 226).
137. — SCHOLION II. Utrum necessarium sit Sacramentum Pae-

nitentiae pro remissione peccati in ipsa susceptione Baptismi
commissi.
A. v., utrum indigna susceptio Baptismi sit confitenda. Ratio
dubitandi est, quia generatim dicitur sola peccata post Bapti­
smum commissa esse confitenda; hoc autem videtur dictum so­
lum ad excludenda peccata ante Baptismum commissa, non ad
urgendum quod debent esse post Baptismum. Nulla ratio apparet
cur non sit confitendum peccatum in ipso Baptismo commissum,
cum in hoc momento iam fiat subiectum Ecclesiae. Cum autem
non pauci Auctores teneant tale peccatum non esse accusandum
nisi etiam post susceptum Baptismum protractum fuerit, proba­
biliter accusari non debet. Practice autem vix non protrahetur
post Baptismum ; unde haec ultima sententia valorem mere theoreticum habet. Quodsi Baptismus indigne susceptus fuit propter
defectum doloris de peccatis suis, sufficit confiteri illum defectum
doloris, sed non sunt confitenda peccata de quibus non dolebat,
cum illa sint ante Baptismum commissa.

138. — II. Ex lure ecclesiastico Sacramentum Paenitentiae ne­
cessarium est saltem semel in anno pro eo qui reus est peccati
mortalis.
Explicatur. In anno: annus computari potest sive civilis, sive
a Communione annua ad Communionem annuam. Qui autem
praevidet se antequam annus elapsus fuerit non amplius habi­
turum esse copiam confessarii, tenetur praevenire et confessionem
instituere dum habet confessarii copiam, quia incepto anno iam
obligat praeceptum (vol. I, n. 88); e contra, si intra annum con­
fessus non sit, tenetur quamprimum potest: nam tempus defi­
nitum est ad urgendam, non ad finiendam obligationem. Non
tamen tenetur propter confessionem per unum vel plures annos
neglectam, postea supplere, pluries in anno confitendo.

NOTA. Generatim, quamvis non sil praescriptum, annua Confessio coniungitur annuae Communioni, quae circa festum Paschatis praescribitur
(cf. n. 280). Si quis autem tempore utili S. Communionem sine Con­
fessione receperit, eo quod peccatum mortale non habuerit, tenetur,
si postea in peccatum mortale inciderit, adhuc intra annum confiteri.
Posset tamen — quamvis consiliandum sit ut quamprimum confi­
teatur — expectarc usque ad proximum tempus utile pro Commu­
nione annua. Quodsi autem tunc annuam Communionem negligerel,
duplex peccatum inoboedientiae committeret, unum Confessionem
et alterum Communionem annuam negligendo.

Huic obligationi autem non satisfit per confessionem sacri­
legam vel voluntarie invalidam (can. 907).
Pro eo qui reus est peccati mortalis: etsi hoc in can. 906 non
dicatur, inducitur tamen collate can. 901. Haec obligatio etiam
viget si interim peccatum iam fuerit per contritionem perfectam
sine Sacramento Pacnitentiae remissum ; similiter videtur urgere
si fuerit indirecte tantum remissum (cf. n. 157).
Probatur. Can. 906: Omnis utriusque sexus fidelis, postquam
ad annos discretionis, i. e. ad usum rationis pervenerit, tenetur
omnia peccata sua saltem semel in anno fideliter confiteri. — lamvero Ecclesia non potest obligationem imponere confitendi pec­
cata quae sunt ex iure divino materia libera; ergo peccata in hoc
canone intelligenda sunt mortalia.
Gravitas transgressionis. Qui reus peccati mortalis non semel
in anno confitetur, committit peccatum mortale inoboedientiae
erga hoc praeceptum ecclesiasticum.
NOTA. Hic agitur solum de obligatione generali. Quodsi cuidam frequens
confessio ex conditionibus personalibus sit necessaria ad vitam vere
Christianam agendam seu officia sua fideliter implenda, patet eum
ad hoc Sacramentum frequentius recipiendum ex hoc capite teneri.

139. — III. Ex iure ecclesiastico Sacramentum Pacnitentiae
est necessarium illi qui, reus peccati mortalis, vult (vel debet)
S. Communionem recipere.

Explicatur. Necessarium : ita ut non sufficiat status gratiae
per contritionem perfectam recuperatus (vide n. 311-312). Non
tamen videtur necessarium si peccatum fuit per absolutionem

indirectam remissum, sed sufficit ut tale peccatum in proxima
confessione accusetur.
S. Communionem: cum celebratio Missae semper S. Commu­
nionem includat, patet idem valere si vult S. Missam celebrare;
imo si urgente necessitate sine praemissa confessione celebra­
verit, tenetur intra triduum cum potuerit confiteri (cf. Cap. IX,
n. 605, ubi de requisitis in celebrante Missae).
Probatur. Can. 856: Nemo quem conscientia peccati mortalis
gravat, quantumcumque etiam se contritum existimet, sine prae­
missa sacramentali confessione ad S. Communionem accedat;
quodsi urgeat necessitas ac copia confessarii illi desit, actum
perfectae contritionis prius eliciat.
Gravitas transgressionis. Qui extra casum in can. 856 exce­
ptum, etiam contritus S. Communionem reciperet reus peccati
mortalis non confessi, committeret peccatum mortale (Commu­
nionem sacrilegam).
140. — SCHOLION. De causis excusantibus ab obligatione susci­

piendi Sacramentum Paenitentiae.
Uti patet, in hoc Scholio agimus solum de iis qui peccati mor­
talis post Baptismum commissi et nondum directe remissi rei
sunt; nam alii, utpote non obligati, ab obligatione excusari
nequeunt.
Uti ex vol. I, n. 92, sciri potest, ab obligatione excusat impos­
sibilitas physica et moralis illam servandi. In specie autem nunc
dicendum venit quid impossibilitas censeatur. Sedulo autem di­
stinguendae sunt causae quae a Sacramento suscipiendo seu ab
absolutione petenda excusant, et illae quae in petenda absolu­
tione a confessione singulorum peccatorum seu ab integritate
confessionis excusant. De his ultimis quaestio erit infra, n. 248 ;
hic autem agitur de causis excusantibus ab ipsa absolutione
petenda seu ab ipsa confessione instituenda. Patet peccatorem
semper teneri ad statum gratiae recuperandum et remissionem
peccatorum suorum procurandam per contritionem perfectam
(vol. I, n. 205; et infra, n. 230), et cessante causa excusante, obli­
gationem confitendi illa peccata iterum oriri.

Impossibilitas physica adest e. g. quando nullus sacerdos com­
petens (vide infra, n. 150 ss.) adest vel adiri potest: ad impos­
sibile enim nemo tenetur; imo, si tunc urget necessitas commu­
nicandi (sive ex praecepto, sive ex scandalo vel periculo infamiae
oriundo si nunc S. Communionem non reciperet), potest etiam
contritus non confessus S. Communionem recipere (cf. n. 312).
Impossibilitas similiter videtur adesse quando paenitens casus
reservati reus, adire non potest confessarium facultatem a reser­
vatis absolvendi habentem.
Impossibilitas moralis adest e. g. si paenitens habet invinci­
bilem repugnantiam apud talem confessarium (e. g. proprium
fratrem vel filium) confitendi et nullus alius adest ; si est peri­
culum laesionis sigilli (e. g. quia confessarius vel paenitens est
surdaster et hic debet in loco publico confiteri, vel si paenitens
et confessarius non possint nisi per interpretem colloqui : vide
n. 243, 6); si est periculum infamiae propter circumstantias
extraordinarias (e. g. si aliis scientibus paenitens vespere con­
fessus sit, nocte peccaverit et mane, iisdem scientibus, iterum
confiteri deberet, posset, si secus eius fama graviter laederetur,
S. Communionem recipere sine confessione, dummodo contri­
tionem perfectam elicuerit); si est periculum scandali vel lapsus
sive ex parte paenitentis sive ex parte confessarii (e. g. si mulier
habens pravam passionem erga hunc sacerdotem non posset sine
desiderio peccaminoso cum ipso solo esse in confessionali et
alius confessarius non adsit).
Notandum tamen est, si haec impossibilitas moralis ad deter­
minatum peccatum tantum sese refert, non excusat a confessione
instituenda, sed solum ab hoc peccato accusando seu ab integri­
tate confessionis (cf. n. 248). Quodsi autem peccatum, quod ita
omitti potest, est unica materia necessaria (cf. n. 239), posset
etiam ab ipso Sacramento recipiendo excusare. In quantum tunc
confessio generica fieri possit, vide infra, n. 247.

141. — IV. Ex iure ecclesiastico Sacramentum Paenitentiae ne­
cessarium est illi qui vult certas indulgentias lucrari.
Explicatur. Necessarium : ad validitatem indulgentiae lucran­
dae; attamen est solum relative necessarium, nam ipsa Ecclesia

quandoque dispensat ab obligatione confitendi. Haec obligatio
autem similiter valet pro illo qui nullum peccatum mortale habet
ac pro illo qui peccati mortalis est reus : peccatum veniale tunc
non fit materia necessaria confessionis, sed qui non vult con­
fiteri (h. e. qui non vult hanc conditionem implere) non potest
beneficio indulgentiae frui.
Certas indulgentias : imprimis indulgentias plenarias.

142. — V. Sacramentum Paenitentiae non est necessaria II pro
remissione peccati venialis.
Explicatur. Non necessarium: etsi utilissimum sit et efficacissimum, imo et ad hoc etiam institutum Sacramentum, pec­
catum veniale tamen non est materia necessaria confessionis,
et insuper potest aliis mediis remitti, uti contritione vel attri­
tione, actibus meritoriis paenitentiae et mortificationis internae
et externae, aliisque bonis operibus.

Probatur. Cone. Trident.: Venialia, quibus a gratia Dei non
excludimur, et in quae frequentius labimur, quamquam recte et
utiliter citraque omnem praesumptionem in confessione dicantur,
quod piorum hominum usus demonstrat : taceri tamen citra cul­
pam multisque aliis remediis expiari possunt.
Can. 902: Peccata post Baptismum commissa... venialia, sunt
materia sufficiens, sed non necessaria Sacramenti Paenitentiae.
143. — COROLLARIUM. De remissione peccatorum venialium.

Peccata venialia, si simul cum mortali exsistunt, non remit­
tuntur independenter a peccato mortali, nam remissio cuius­
cumque culpae supponit saltem amicitiam Dei.
Unum peccatum veniale tamen remitti potest sine alio, si scii,
peccator de hoc alio non dolet.
Pro remissione peccati venialis habetur duplex possibilitas:
confessio cum attritione vel, sine confessione, actus contritionis
vel caritatis perfectae, et, saltem quandoque, actus attritionis
(cf. n. 231).

Art. 2
RITUS SACRAMENTALIS

144. — I. Ritus sacramentalis consistit in sententia iudiciali
orali in forma indicativa super peccata paenitentis praesentis.
Explicatur. Sententia iudiciali: disputatur inter Dogmaticos
utrum haec sententia iudicialis totum ritum constituat an solum
formam cui tres actus paenitentis (confessio, contritio, satisfa­
ctio) tanquam materia accedere debeant, uti etiam Rit. Rom.,
Tit. IV, c. I, n. 1 insinuat. Ad iustificandam praxim, etiam com­
munem, Moralistarum de absolutione danda moribundis sensibus
destitutis (n. 253), debemus logice admittere tres actus paeni­
tentis non intrare ipsam essentiam Sacramenti, sed esse requi­
sita in subiecto. Hanc quaestionem autem ad Theologiam Dogma­
ticam remittimus, interim tres actus paenitentis uti requisita
considerantes.
Orali: ita ut excludatur absolutio in scriptis (secundum sen­
tentiam communem, ad validitatem).
In forma indicativa: ita ut excludatur forma deprecativa e. g.
Deus te absolvat (probabiliter ad validitatem).
Paenitentis praesentis: ita ut excludatur absolutio absentis;
qualis praesentia requiratur, vide infra, n. 222-223.

145. — II. Formula in hac sententia adhibenda est illa quae
continetur in libro Rituali ; ad validitatem debet exprimere
actionem (absolvo), subiectum (te vel tuis) et probabiliter et­
iam obiectum (a peccatis).
Explicatur. Haec formula est : Dominus Noster lesus Christus
te absolvat; et ego auctoritate ipsius te absolvo ab omni vinculo
excommunicationis (suspensionis) et interdicti, in quantum pos­
sum et tu indiges. Deinde ego te absolvo a peccatis tuis in nomine
Patris et Filii et Spiritus Sancti. Arnen. Vel urgente necessitate:

Ego te absolvo ab omnibus censuris et peccatis in nomine Patris
et Filii et Spiritus Sancti. Arnen.
Reliqua vide infra, n. 258.
146. — SCHOLION. Possuntne plures simul absolvi sub for­
mula: Ego vos absolvo a peccatis vestris...?
Extra casum necessitatis esset peccatum mortale ita in plurali
absolvere; in casu autem necessitatis, v. g. in naufragio, ante
praelium, etc. esset validum et licitum. Quid in hoc casu de con­
fessione, cf. infra, n. 247-248.

Art. 3

DE MINISTRO
§ 1. QUIS SIT

147. — Minister Sacramenti Paenitentiae est solus sacerdos
iurisdictione munitus.

Explicatur. Iurisdictione munitus: non sufficit potestas Or­
dinis sacerdotalis, sed requiritur (ad validitatem) ut ab Ecclesia
sit institutus iudex super illud subiectum et super illa peccata;
quod vocatur iurisdictio. lurisdictio de qua hic agitur est iurisdictio fori interni, et quidem fori sacramentalis. Quibusnam illa
iurisdictio competat, vide infra, n. 150 ss.
NOTA Nemo potest seipsum absolvere; nam pro iudicio requiritur reus
subiectus, et iudex: nemo autem potest suiipsius esse subiectum.
Superior autem potest etiam ab inferiore petere absolutionem,
etiamsi ille inferior ab ipso superiore iurisdictionem suam habeat:
tunc enim superior suum subditum nomine Dei designat iudicem
super seipsum non qua superiorem sed qua personam privatam,
peccatorem.

Probatur. 1. Solus sacerdos: Cone. Trident.: Si quis dixerit...
non solos sacerdotes esse ministros absolutionis... A. S. (DB 920).
2. Iurisdictione munitus: Cone. Trident.: Quoniam igitur na­
tura et ratio iudicii illud exposcit, ut sententia in subditos dum-

taxat feratur, persuasum semper in Ecclesia Dei fuit et veris­
simum esse Synodus haec confirmat, nullius momenti absolu­
tionem eam esse debere, quam sacerdos in eum profert, in quem
ordinariam aut subdelegatam non habet iurisdictionem.
Can. 872: Praeter potestatem Ordinis, ad validam peccatorum
absolutionem requiritur in ministro potestas iurisdictionis, sive
ordinaria sive delegata, in paenitentem.
148. — SCHOLION. Utrum Sacerdos sine iurisdictione possit

peccata venialia remittere.
Negative, nam etiam remissio peccati venialis est actus iurisdi­
ctionis sacramentalis. Videtur quidem Medio Aevo talis consue­
tudo exstitisse, ut sacerdotes, non approbati ad confessiones,
remitterent peccata venialia : hoc ita explicandum est, quod tunc
exsistebat consuetudo a Summis Pontificibus approbata, qua om­
nibus sacerdotibus, etiam non approbatis, concedebatur iurisdi­
ctio pro venialibus. Haec autem nunc certe abolita est ab Innocentio XI, 12 Febr. 1679; nec potest amplius de ea esse quaestio
cum nunc nulla sit omnis iurisdictio non expresse concessa.
§ 2. REQUISITA

A. IN GENERE

149. — Praeter requisita in ministro omnis Sacramenti, et prae­
ter potestatem Ordinis et iurisdictionis, requiritur in ministro
Paenitentiae bonitas, scientia et prudentia.
Explicatur. Bonitas: Ita dicit Rituale Romanum, Tit. IV, c. I,
n. 2: Imprimis meminerit Confessarius se iudicis pariter et me­
dici personam sustinere ac divinae iustitiae simul et miseri­
cordiae ministrum a Deo constitutum esse, ut tanquam arbiter
inter Deum et homines, honori divino et animarum saluti con­
sulat. — Confessarius iudex quidem est, non autem ad condem­
nandum, sed ad remittendum. Vices gerens Christi, debet etiam
erga peccatores ea sentire in se quae et in Christo lesu.
Scientia: debet scire imprimis S. Theologiam et leges eccle­
siasticas seu Ius Canonicum et leges locales ; debet scire quomodo

animae in diversis statibus conscientiae tractandae sunt ut pos­
sint ad finem suum duci; debet scire etiam limites suae iurisdictionis. In Sacramento Paenitentiae minister est iudex, medicus
et doctor; quare quaecumque scientia ad hoc triplex munus per­
tinet, debet eum ornare. Notandum etiam, etsi minister imprimis
sit iudex, non tamen praecipuum eius munus est iudicare de gra­
vitate peccatorum patratorum : post factum enim eam gravitatem
eis tribuere debet quam peccator in eis agnovit quando ea com­
misit; sed illuminata scientia theologica et iuridica indiget prae­
sertim ad formandam rectam conscientiam paenitentis, et ad
dirigendos gressus eius in viam rectam. Illam scientiam requi­
sitam, uti recte notat Rituale Romanum, ib., n. 3 : Quantam potest
maximam ad id scientiam atque prudentiam tum assiduis ad
Deum precibus, tum ex probatis auctoribus, praesertim e Catechismo Romano, et prudenti consilio peritorum studeat sibi
comparare.
Cf. vol. I, n. 57.
Prudentia: tum in iudicando, tum in reprehendendo, tum in
interrogando, tum in satisfactionem imponendo. Illam etiam,
dicit Rituale Romanum, ib., quantam potest maximam tum assi­
duis ad Deum precibus, tum ex probatis auctoribus et prudenti
consilio peritorum studeat sibi comparare.
NOTA. 1. Praesertim iuvenis sacerdos, ab Ordinario ad audiendas confes­
siones rite approbatus, huic iudicio Ordinarii de capacitate suffi­
ciente se conformet, et confidenter, auxilio Spiritus Sancti ardenter
implorato fretus, confcssionale adeat, etiamsi ipse propriam insufficientiam sentiat: paulatim, saltem si, uti Rituale supra citatum
postulat, sibi semper maiorem capacitatem et experientiam compa­
rare studet, illam capacitatem crescere sentiet. Quae vero interim
praeter culpam minus recte egerit, divinae misericordiae commendet.
2. Curet Confessarius semper sufficientem scientiam habere ad sol­
vendos casus ordinarie occurrentes. Si vero casus difficilior occurrit,
prudenter dubitare sciat et doctiores consulat: interim pacnitcntem
vel ad doctiorem remittat vel postulet ut tempore ad casum sol­
vendum relicto, paenitens revertatur. Urgente tamen necessitate
cum absolvere potest dummodo paratus sit stare solutioni defini­
tivae (cf. n. 191, 205).

B. DE IURISDICTIONE
150. — Agimus hic de sola iurisdictione fori sacramentalis.
lurisdictio ecclesiastica fori externi et fori interni extrasacramentalis pertinet ad Ius Canonicum.
1. Notio.

DEFINITIO. lurisdictio in foro sacramentali est potestas iudicandi et remittendi talia peccata talis subiecti.
Explicatur. Talia peccata talis subiecti: ex hoc apparet jurisdi­
ctionem posse restringi ita ut quaedam personae vel quaedam
peccata iurisdictioni cuiusdam sacerdotis subtrahantur.
DIVISIO. lurisdictio fori sacramentalis distinguitur:

1. Ordinaria et delegata: ordinaria est quae ipso iure (sive
generali sive particulari) adnexa est officio, ita ut qui tale offi­
cium habet eo ipso etiam talem jurisdictionem habeat. Delegata
est quae cuidam personae independenter ab eius officio commit­
titur ab illo qui iurisdictionem ordinariam delegabilem habet.
2. lurisdictio delegata adhuc subdividitur in directe et indi­
recte delegata : directe delegata est illa quae immediate sacer­
doti committitur, ut si Ordinarius loci cuidam sacerdoti concedit
iurisdictionem pro suo territorio ; indirecte delegata est illa quae
sacerdoti advenit mediante alia persona (saepe jurisdictionis in­
capaci) cui facultas conceditur eligendi confessarium, uti si Ordi­
narius cuidam Superiorissae Religiosarum concedit ius petendi
sacerdotem hospitem ut confessiones religiosarum audiat: tunc
Ordinarius loci huic sacerdoti sic electo concedit suam iurisdi­
ctionem, sed indirecte tantum, mediante petitione Superiorissae.

2. Sublectum passivum.

151. — lurisdictio ordinaria exerceri potest non solum intra
proprium territorium, sed etiam erga proprios subditos extra
proprium territorium. Delegata iurisdictio vero exerceri potest
solum intra territorium pro quo concessa est, et quidem nun­
quam extra proprium territorium delegantis. Intra territorium
autem tum iurisdictio ordinaria tum delegata (nisi expresse sit

restricta) exerceri potest etiam erga extraneos qui intra terri­
torium volunt confiteri : relate ad confessionem enim omnes paenitentes considerantur et tractantur ut incolae loci in quo confes­
sionem peragunt.
3. Subiectum activum.

I. IURISDICTIO ORDINARIA.
152. — Ordinariam iurisdictionem habent:

1. Romanus Pontifex pro universa Ecclesia et pro omnibus
peccatis.
2. S. R. E. Cardinales pro omnibus fidelibus, etiam monialibus,
et pro omnibus peccatis (Quoad censuras exceptas, cf. n. 272).
3. Ordinarius loci eiusque Vicarius Generalis (vel Vicarius
Delegatus, in Missionibus), pro toto suo territorio et pro om­
nibus peccatis exceptis S. Sedi reservatis (cf. n. 160 ss. et 272).
4. Paenitentiarius canonicus ecclesiae cathedralis vel collegiatae pro toto territorio Ordinarii (dioecesanos etiam extra ter­
ritorium dioecesis) et pro omnibus peccatis exceptis S. Sedi
reservatis.
5. Parochus et qui parocho aequiparantur: pro omnibus sub­
ditis etiam extra territorium et pro extraneis qui intra terri­
torium paroeciae confiteri volunt, pro omnibus peccatis exceptis
S. Sedi vel Ordinario loci reservatis. Excipiuntur ab eius iurisdictione etiam religiosae feminae nisi aliqua ad ipsum pro tran­
quillitate animae vel graviter aegrota recurrat (cf. n. 158).

Explicatur. Qui parocho aequiparantur : hi sunt quasi-parochus, vicarius actualis qui curam habet paroeciae domui religiosae
unitae, vicarius oeconomus qui paroeciam vacantem regit, vica­
nus substitutus qui locum tenet parochi absentis (dummodo sit
legitime institutus), vicarius adiutor qui supplet vices parochi
ob causam permanentem officio imparis, dummodo hi omnes
plena potestate paroeciali sint praediti (can. 451).
NOTA. Disputatur inter canonistas utrum iuxta can. 476, § 6 etiam vica­
rius cooperator (et proinde Missionarius Rector districtus) habeat
iurisdictionem ordinariam (vicariam); ratio affirmandi est quod

« ipse debet ratione oflicii parochi vicem supplere cumque adiuvare
in universo parocciali ministerio » nisi aliud expresse caveatur; ratio
negandi est quod « eius iura et obligationes ex statutis dioeccsanis, ex
litteris Ordinarii et ex ipsius parochi commissione desumuntur ».

6. Superiores religiosi exempti ad normam constitutionum pro
suis subditis et pro omnibus peccatis exceptis S. Sedi vel Supe­
riori ei maiori reservatis.
Explicatur. Suis subditis: Subditi Superioris (etiam localis)
religiosi exempti sunt non solum novitii et professi, sed etiam
omnes qui in sua domo diu noctuque degunt causa famulatus,
educationis, hospitii aut infirmae valetudinis (can. 514). Et hi
quidem remanent subditi quamdiu habitualiter in illa domo de­
gunt etiamsi ad tempus extra domum versentur e. g. ratione pere­
grinationis, excursionis, rusticationis, itineris, valetudinis (in no­
socomio) aut necessitatis (e. g. si in carcerem detruduntur) :
cessat per definitivum discessum ab illa domo. Itaque, saltem
probabiliter, alumni, dum apud suos ferias agunt, quamdiu revera
intentionem habent ad scholam revertendi, subditi manent; non
autem si studia absolverunt vel tamdiu interrumpunt ut moraliter non amplius ad domum pertinere censeri possint.

II. IURISDICTIO DELEGATA.
153. — Iurisdictio delegata ut sit valida debet esse expresse
concessa sive verbo sive scripto (can. 879). Non tamen requi­
ritur explicita concessio, sed sufficit implicita e. g. mittendo
sacerdotem ad Missionem ad populum praedicandam. Nunquam
tamen potest iurisdictio praesumi, sed debet esse revera con­
cessa; quando autem confessarius moraliter certus est eam con­
cessam esse, potest in casu urgente ea uti, etiamsi documentum
officiale nondum habeat, sed solam notitiam moraliter certam
(e. g. per telegramma).
Etsi can. 878, § 2 dicat: Caveant locorum Ordinarii ac religiosi
Superiores ne iurisdictionem aut licentiam sine rationabili causa
nimis coarctent, — tamen in § 1 dicitur: Iurisdictio delegata aut
licentia audiendarum confessionum concedi potest certis qui­
busdam circumscripta finibus. Quare in jurisdictione delegata

bene considerandum est quasnam limites delegans ei apposuerit.
Casus reservati erunt a priori excipiendi, nisi explicite sint in­
clusi. lurisdictio pro religiosis feminis similiter erit excipienda
iuxta infra, n. 158, dicenda, nisi explicite sint inclusae.
lurisdictionem delegatam subdelegare nemo potest, nisi ex­
presse ei fuerit concessum. lurisdictionem vero subdelegatam
iterum subdelegare nemo potest nisi hoc expresse ei fuerit con­
cessum ab eo qui ex potestate ordinaria delegavit (cf. Vermeersch, Epitome, I, n. 318).
lurisdictionem delegare possunt:

1. Romanus Pontifex pro universa Ecclesia et pro omnibus
peccatis absque ulla restrictione.
2. Ordinarius loci pro omnibus, etiam non subiectis et exe • I
ptis, qui in suo territorio confiteri volunt, pro omnibus peccatis
quae non sunt reservata S. Sedi, nisi facultatem habeat speciale II
etiam pro iis delegandi.
Hanc jurisdictionem delegare potest quibuslibet sacerdotibus,
etiam non sibi subditis, sed solum pro finibus sui territorii. Ut
autem licite illam delegare possit, debet eos idoneos reperisse
per examen, nisi aliunde eorum doctrinam theologicam com­
pertam habeat (can. 877), et, si agitur de religiosis, debent pro
iurisdictione habituali a proprio Superiore esse praesentati (can.
874, § 2).
3. Superior in religione clericali ad normam constitutionu II
pro omnibus suis subditis et pro omnibus peccatis quae non
reservantur S. Sedi vel Superiori ei maiori, nisi facultatem spe­
cialem obtinuerit etiam pro iis delegandi.

Explicatur. Pro omnibus suis subditis; vide supra, n. 152, 6.
Hanc jurisdictionem delegare potest etiam sacerdotibus alterius
religionis vel saecularibus.
NOTA. Videtur esse sententia communis Superiores Provinciales Religio­
num exemptarum lurisdictionem delegare posse etiam pro suis sub­
ditis extra Provinciam commorantibus: rationem afferunt quod
lurisdictio Superioris provincialis non est territorialis, sed perso­
nalis, et proinde nullo territorio circumscribitur. Huius assertionis
autem probationem non inveni; e contra, Superior provincialis extra

territorium Provinciae nullam auctoritatem habet, et proinde suam
iurisdictioncm, etiam in proprios subditos, extra territorium Pro­
vinciae nemini delegare potest.

Ad normam Constitutionum: videndum ergo est quibusnam
Superioribus Constitutiones concedant ius delegandi jurisdictio­
nem : ita e. g. in Ordine Fratrum Minorum hoc ius non conceditur
Superioribus localibus.
NOTA. Parochus per se non potest iurisdictionem suam ordinariam dele­
gare, sed ad hoc indiget speciali facultate seu mandato Ordinarii loci
(Comm. Int. Cod., 16 Oct. 1919).

III. IURISDICTIO A IURE CONCESSA.
154. — 1. A iure delegatur lurisdictio omni sacerdoti pro om­
nibus in mortis periculo constitutis, quoad omnia peccata et
censuras, quantumvis reservata et notoria, etiamsi praesens sit
sacerdos approbatus, salvis tamen infra dicendis (n. 159) de
absolutione complicis (can. 882).
Explicatur. Omni sacerdoti: etiam suspenso, excommunicato,
schismatico, apostata, etc. Sacerdos non approbatus ad confes­
siones audiendas semper licite hac iurisdictione utitur; in quan­
tum minister indignus licite ea utitur, vide supra, n. 42.
In mortis periculo: uti explicite declaravit S. Paenitentiaria
12 Mart. 1912 et 29 Maii 1915, in mortis periculo constituti ha­
bendi sunt etiam omnes milites non solum in proelio, sed etiam
ad bellum convocati, ita ut omnes sacerdotes eorum confessiones
audire possint.
2. Omni sacerdoti maritimum vel aerium iter arripienti, dum­
modo facultatem audiendi confessiones rite acceperit vel a pro­
prio Ordinario loci vel ab Ordinario portus in quo navim con­
scendit, vel ab Ordinario cuiusvis portus interiecti per quem in
itinere transit, conceditur iurisdictio pro toto itinere (mariti o
vel aerio) pro quibuslibet fidelibus secum itinerantibus dum sunt
in navi vel aerionavi ; similiter dum navis vel aerionavis in itinere
consistat, pro omnibus fidelibus qui quavis de causa ad navim
accedunt vel qui, ipsis obiter ad terram appellentibus, confiteri
petant, et pro his (sive in navi sive ad terram) quoad omnia pec­
cata exceptis S. Sedi reservatis (can. 883).

Explicatur. Maritimum vel aerium: quod can. 883 pro ma­
ritimo itinere statuit, S. Pontifex Pius XII Motu Proprio 16
Dec. 1947 extendit ad iter aerium. Ex hoc quidam Auctores per
analogiam voluerunt eandem iurisdictionem extendere ad longum
iter via ferrea vel curru automobili; hic autem analogia non
valet, cum iurisdictio, ut sit valida, debeat esse expresse concessa.
Proprio Ordinario: luxta responsum Comm. Int. Cod. 30 Iui.
1934, non sufficit ut a proprio Superiore Maiore exempto facul­
tatem audiendi confessiones acceperit, sed debet esse ab uno ex
supra dictis Ordinariis loci. Putat Iorio, III, 431 sufficere ut
sacerdos tanquam peregrinus a quodam Ordinario iurisdictionem
acceperit: huic autem assentire non possumus, nisi agatur de
Ordinario loci portus de quo in dicto canone; Ordinarius loci
in quo tanquam peregrinus iurisdictionem recepit non potest
vocari eius Ordinarius proprius. Cum Iorio, ib., consentimus
quando putat sufficere ut illa iurisdictio non sit revocata, etiamsi
per egressum e territorio vel elapso tempore cessaverit.
Fidelibus: ergo non pro religiosis feminis, nisi expresse data
fuerit (can. 876) vel nisi religiosa graviter aegrota vel pro tran­
quillitate conscientiae petat (cf. n. 158).
Obiter ad terram appellentibus : potest esse etiam per duos vel
tres dies ; non tamen ultra triduum si loci Ordinarius facile adiri
potest; si vero loci Ordinarius facile adiri nequit, etiam ultra
triduum. Idem valet si sacerdos ad terram appellit quia ibi, ad
idem iter prosequendum, alteram navim ascendere debet, quam
in hoc portu tamdiu exspectare debet (Comm. Int. Cod., 20 Maii
1923). Non vero postquam, in fine itineris maritimi vel aerii, ad
terram appulit.

3. Sacerdoti iurisdictione carenti qui a Cardinali vel ab Epi­
scopo eligeretur in confessarium sibi vel familiaribus suis, con­
ceditur a iure iurisdictio quoad omnia peccata, etiam reservata
(can. 239, 349).
Quoad censuras vide infra, n. 272.
4. Sacerdoti iurisdictione carenti conceditur ab ipso iure iuris­
dictio in errore communi vel in dubio positivo et probabili sive
iuris sive facti (can. 209).

Explicatur. In errore communi: Error communis habetur
quando circumstantiae tales sunt ut multi fideles, etiam pru­
dentes, iudicent illum sacerdotem habere iurisdictionem. Ita
e. g. quando sacerdos solet confessiones audire; quando sacer­
dos venit ad adiuvandum parochum tempore quo solet habere
adiutorem etiam ad confessiones audiendas; quando sacerdos
sedet ad confessionale tempore quo solent confessiones audiri ;
quando adventus sacerdotis ad confessiones audiendas annun­
tiatus est, etc. Nec exspectandum est donec maior pars fidelium
suum falsum iudicium seu errorem formaverint, sed statim ac
primus paenitens sacerdotem in talibus circumstantiis petierit
ad confessionem suam audiendam, adest error communis et pro­
inde Ecclesia supplet iurisdictionem, ita ut, si nihil aliud obstat,
haec confessio sit valida. Nec refert utrum ipse sacerdos sciat
carentiam suam iurisdictionis necne. Et etiamsi, non obstante er­
rore communi, unus alterve sciret carentiam iurisdictionis, etiam
ipse posset valide apud illum sacerdotem confiteri (et etiam licite,
si ille sacerdos licite utitur sua iurisdictione).
Hac iurisdictione in errore communi sacerdos semper valide
utitur; licite vero solum si nescit suam carentiam iurisdictionis
vel si habetur periculum gravis damni sive fidelium sive ipsius
sacerdotis; ita si sacerdos in die magni concursus paenitentum
recordatur suam iurisdictionem exspirasse nec potest tempestive
illam renovare; vel si dum sedet pro confessionibus recordatur
suam iurisdictionem exspirasse nec potest absque admiratione
populi sessionem abrumpere. Illicite vero (etsi valide) absolveret
sacerdos qui absque necessitate sese poneret in talibus circum­
stantiis.
Limites talis iurisdictionis in errore communi sese extendunt
quousque sese extendit error: ita si sacerdos sederet in confessionali in quo sedere solet sacerdos munitus facultate dispensandi
a reservatis, et populus putaret illum similem facultatem habere,
ipse revera haberet talem iurisdictionem. Si autem sederet in
confessionali in quo solet sedere sacerdos approbatus pro solis
confessionibus virorum, ipse non haberet iurisdictionem pro con­
fessionibus mulierum.
In dubio positix’o et probabili: circa exsistentiam vel exten­

sionem iurisdictionis, sive dubium sit iuris sive facti (cf. vol. I,
n. 140); sacerdos valide et licite illa iurisdictione utitur; etiam
licite : nam unice obstaret liceitati dubium de valore actus ; hoc
dubium autem tollitur ab Ecclesia eo quod iurisdictionem, si
forte desit, supplet. Uti patet, tenetur sacerdos quantum potest
dubium suum solvere; secus enim dubium convertitur in igno­
rantiam. Alia autem peculiaris causa non requiritur ad licitum
usum iurisdictionis illius. Ita sacerdos non approbatus, in dubio
positivo utrum talis paenitens sit in periculo mortis, potest licite
et valide eum absolvere, etiam a peccatis reservatis.
NOTA. Cum hac iurisdictione autem non est confundenda iurisdictio prae­
sumpta, quae est semper invalida. Iurisdictio enim debet (ad vali­
ditatem) expresse esse concessa (can. 879).
155. — SCHOLION I. De confessione apud haereticos.

Confessiones haereticorum apud sacerdotes suae sectae pera­
ctae videntur uti validae habendae, dummodo illi sacerdotes va­
lide sint ordinati et fideles sint in bona fide: tunc enim apud
ipsos habetur error communis, et nulla est ratio admittendi quod
pia Mater Ecclesia illos a suppletione iurisdictionis excluderet.
156. — SCHOLION II. De paenis contra audientes confessiones

sine iurisdictione.
Can. 2366 statuit suspensionem a confessionibus audiendis pro
illis qui absque iurisdictione praesumpserint absolvere a peccatis
reservatis ; suspensionem a divinis pro illis qui sine iurisdictione
praesumpserint confessiones audire. Notandum illum qui in er­
rore communi audit (etiam illicite) confessiones, non audire sine
iurisdictione, et proinde illas paenas non incurrere.
4. Restrictio.

157. — Antequam de restrictione iurisdictionis loquamur, prae­
notandum est quid sit directa et indirecta absolutio.
Directa absolutio est illa quae fit virtute iurisdictionis huic
peccato applicatae.
Indirecta absolutio est illa quae fit deficiente iurisdictione vel
sine applicatione iurisdictionis huic peccato.

Indirecta absolutio fundatur in eo quod nullum peccatum re­
mitti potest si vel unum peccatum mortale non remittitur; quare,
si unum peccatum mortale inculpabiliter non remittitur abso­
lutione, remittitur tamen per concomitantiam seu indirecte, sed
remanet obligatio paenitentis hoc peccatum in prima confessione
directae absolutioni submittendi. Haec indirecta absolutio potest
in duplici casu occurrere, quando scii, confessarius licite absolvit
non obstante defectu iurisdictionis (cuius exemplum habemus
infra, n. 159), vel quando paenitens licite (vel ignoranter) reticet
quoddam peccatum mortale (vide n. 248).
Hic defectus iurisdictionis sedulo distinguendus est a supple­
tione iurisdictionis de qua supra (n. 154, 4) : ibi enim Ecclesia
supplet, et proinde sacerdos vere habet jurisdictionem.

I. QUOAD PERSONAS.
158. — Non agimus de restrictione iurisdictionis quoad per­
sonas, quam omnis delegans facere potest e. g. dando iurisdictionem pro solis viris (cf. supra, n. 153), sed de restrictione
quam ipsum ius facit, scii, pro religiosis feminis et pro complice
in peccato turpi.
1. Pro confessionibus audiendis religiosarum feminarum re­
quiritur peculiaris iurisdictio ab Ordinario loci (can. 876), ex­
cepto casu quo quaedam religiosa sive ad tranquillitatem animae
sive graviter aegrota, quendam confessarium pro mulieribus ap­
probatum adit vel advocat ad confitendum (can. 522, 523).

Explicatur. Religiosarum feminarum : sunt tum professae tum
novitiae tum etiam illae quae in piis communitatibus sine votis
vivunt (can. 675); non vero postulantes.
NOTA. 1. Pro communitatibus religiosarum instituendus est unus confes­
sarius ordinarius, qui confessiones totius communitatis excipiat,
nisi propter magnum ipsarum numerum vel aliam iustam causam
sit opus altero vel pluribus; et unus extraordinarius, qui saltem
quater in anno conventum adeat et cui omnes religiosae se sistere
debent, saltem benedictionem recepturae. Insuper Ordinarius loci
aliquot sacerdotes pro singulis domibus designet ad quos religiosae
in casibus particularibus facile recurrere possint quin toties quoties

Ordinarius adeundus sit; et si quaedam religiosa quendam confessarium specialem postulet, Ordinarius facile eum concedat: illis
omnibus confessariis specialis iurisdictio pro illis religiosis feminis
ab Ordinario loci concedenda est (can. 520-521).
2. Pro communitatibus virorum similes praescriptiones habentur in
Codice; cum autem pro ipsis non, sicut pro religiosis feminis, re­
quiratur specialis iurisdictio, hae praescriptiones ad Sacramentum
non referunt, et proinde tractandae sunt in cursu luris Canonici.

Requiritur: ad validitatem.
Ab Ordinario loci: etiamsi communitas religiosa subiecta est
Superiori Regulari, iurisdictio pro confessionibus conceditur ab
Ordinario loci (can. 525); etiam parochus eam ex officio non
habet.
Ad tranquillitatem animae: religiosa tunc potest adire vel advo­
care (Comm. Int. Cod. 28 Dec. 1927) quemlibet confessarium pro
mulieribus approbatum (sive ab Ordinario loci in quo confitetur
sive a quocumque alio), sed solum in loco ad confessiones mu­
lierum audiendas sive habitualiter sive per modum actus (Comm.
Int. Cod. 12 Feb. 1935) legitime approbato: illa conditio loci
requiritur ad validitatem, ita ut confessio in alio loco non solum
sit illicita, sed etiam invalida (Comm. Int. Cod. 24 Nov. 1920).
Notandum ex can. 910 infirmitatem aliamve veram necessitatem
esse rationem sufficientem ut mulier (et proinde etiam religiosa
ad tranquillitatem animae confitens) extra sedem confessionalem
confiteatur. Uno verbo dici potest : ubicumque mulier licite con­
fitetur, ibi etiam religiosa (ad tranquillitatem animae) licite con­
fitetur ; ubicumque mulier illicite confitetur, ibi religiosa insuper
invalide confitetur.
NOTA. 1. Haec concessio non dispensat ab obligatione regulariter confi­
tendi apud confessarium ordinarium communitatis.
2. Confessarius, si animadvertit religiosam nimis frequenter vel non
« ad tranquillitatem animae » hac libertate uti, debet prudenter
eam monere eamque inducere ut regulis S. Matris Ecclesiae sese
conformet.
3. Addit can. 522: Neque Antistita id prohibere potest aut de ea re
inquirere, ne indirecte quidem; et religiosae nihil Antistitae referre
tenentur. — Patet religiosam, propter bonum disciplinae, teneri ad
petendam licentiam exeundi vel adeundi locutorium; non tamen

tenetur dicere se velle exire ad confitendum, et potest, si licentiam
exeundi ex alio motivo habet, hac occasione adire confessarium,
quin debeat hoc Antistitae referre.

Graviter aegrota: etiamsi nondum sit periculum mortis, potest
apud quemlibet confessarium pro mulieribus approbatum con­
fiteri ; in quolibet autem periculo mortis (etiam praeter morbum)
potest apud quemlibet sacerdotem (etiam non approbatum) con­
fiteri (cf. n. 154, 1).
159. — 2. Absolutio complicis in peccato turpi est invalida,
praeterquam in mortis periculo; et etiai II in periculo mortis,
extra casu: II necessitatis est ex parte confessarii illicita (can. 884).

Explicatur. Complicis in peccato turpi: complex in peccato
turpi est omnis, sive vir sive mulier, etiam impubes, quocum
sacerdos confessarius quodvis peccatum mortale luxuriae et im­
pudicitiae externum (etiamsi non sit copula consummatum),
etiam colloquia, etiam ante susceptum sacerdotium, commiserit.
Ut autem iurisdictio in complicem ei subtrahatur, requiritur ut
actio fuerit peccatum certum, mortale, et quidam in utroque
complice et in quantum complices, ita ut si ex turpibus collo­
quiis venialiter, sed ex seorsum adveniente pollutione mortaliter
peccaverint, non sit subtracta iurisdictio.
Invalida: Disputatur inter Auctores utrum iurisdictio in pec­
catum complicitatis perpetuo subtrahatur an solum usquedum
iam semel directe fuerit remissum ab alio confessario, ita ut
factum sit materia libera confessionis. Consiliandum quidem ut
paenitens abstineat a tali peccato apud complicem, etiam uti
materiam liberam, confitendo, sed videtur dicendum absolutio­
nem a peccato ita libere accusato esse validam et licitam.
Disputatur similiter inter Auctores utrum confessario sub­
trahatur iurisdictio in omnia peccata complicis an solum in
peccatum turpe in quo fuit complex, ita ut, si paenitens qua­
cumque ex causa licite non accusaret hoc peccatum (cf. n. 248)
adhuc valide possit absolvere ab aliis peccatis et indirecte ab hoc
peccato turpi, salva obligatione paenitentis illud apud alium con­
fessarium confitendi. Cum Ecclesia nunquam hanc quaestionem

solverit, teneri potest iurisdictionem subtractam esse quoad so­
lum peccatum turpe.
Ut autem confessarius licite hac iurisdictione in alia peccata
uti possit, requiritur ut paenitens licite hoc peccatum non accuset
(cf. n. 248), et sacerdos licite hanc reticentiam permittat. Illicite
autem hac iurisdictione utitur si paenitens peccatum complicitatis reticet quia a confessario complice directe vel indirecte ad
hoc fuerit inductus (can. 2367, § 2). Directe autem inducit qui
positive et explicite monet paenitentem de tacendo peccato complicitatis, quamcumque rationem adducat (e. g. quia illud iam
novit); indirecte vero qui per se vel per alium, in confessione
vel extra confessionem, ante vel post peccatum patratum, eum
suaderet vel suadere conaretur peccatum patratum vel patran­
dum nullum esse peccatum vel saltem non esse peccatum mortale.
Illicita: In periculo mortis semper valide absolvit complicem
a peccato turpi, sed graviter illicite nisi in casu necessitatis, h. e.
nisi alius sacerdos (etiam non approbatus ad confessiones) sine
gravi infamia vel scandalo (extra confessionem oriente) advocari
non possit vel si moribundus recuset alii confiteri (can. 2367,
§ 1). Non tamen videtur confessario complici praeferendus haere­
ticus vel schismaticus vel notorie suspensus vel notorie excommunicatus, quia talis sine gravi scandalo advocari non potest.

Quaestio ponitur utrum etiam extra periculum mortis ali­
quando valide et licite possit complicem absolvere a peccato
complicitatis. Quaestio est de peccato complicitatis prima vice
absolvendo. Poni possunt diversi casus:
a) Si paenitens est in gravissima necessitate, v. g. si secus pae­
nitens per tempus notabile non posset confiteri, vel omissa con­
fessione annua gravissimam infamiam incurreret. Plures Auctores
affirmant sacerdotem tunc valide et licite absolvere posse paeni­
tentem etiam a peccato turpi, quia vel lex divina praevalet vel
incommodum gravissimum excusat a lege positiva. Attamen no­
tandum est hic non agi de mera prohibitione legis positivae, sed
de defectu iurisdictionis quam neque lex divina neque gravissi­
mum incommodum supplet. Quare potius dicerem in hoc casu
sacerdotem complicem suum valide et licite absolvere posse dire­

122

DE MINISTRO

η. 159

cte ab aliis peccatis, indirecte tantum a peccato complicitatis,
ita ut paenitens obligatus maneat illud peccatum in prima sua
confessione apud alium confessarium accusare; et tenetur confessarius complex paenitentem de hac obligatione monere, ne
appareat complicem directe absolvere.
Z?) Si confessarius serio dubitat utrum paenitens sit suus com­
plex. In dubio positivo et probabili certe supplet Ecclesia, et
proinde confessarius certe habet iurisdictionem. Supponitur, uti
patet, illum dubium deponere non posse quin seipsum prodat
vel etiam status sacerdotalis famam laedat. Sufficit autem du­
bium utcumque probabile.

c) Si confessarius non advertit paenitentem esse suum com­
plicem. Non potest hic afferri error communis, cum error sit
solum inter duas personas (confessarium et paenitentem); ex
altera parte tamen admitti nequit peccatum non esse remissum
quod bona fide, uti supponitur, confessum et absolutum est.
Non tamen videtur admittendum cum quibusdam Auctoribus hoc
peccatum tunc esse directe remissum ; sed solum indirecte vi­
detur remissum, ita ut paenitens, si postea veritatem cognoverit,
teneatur hoc peccatum in prima sua confessione apud alium
accusare. Nullus enim titulus inveniri potest quo confessario in
hoc casu iurisdictio in illud peccatum conferatur.

d) Si paenitens scienter accusat peccatum complicitatis apud
complicem, nesciens complicem non posse a tali peccato absol­
vere. In hoc casu evidenter tenetur confessarius monere com­
plicem de defectu jurisdictionis, et non potest, ne ab aliis qui­
dem peccatis, eum absolvere, nisi paenitens sit in gravissima ne­
cessitate uti supra sub d}.
e) Si paenitens accusat peccatum complicitatis nesciens quis
fuerit suus complex : ex una parte non tenetur confessarius se­
ipsum prodere, sed ex altera parte non obtinet ex hac ignorantia
paenitentis iurisdictionem super hoc peccatum; cum tamen ad­
mitti non possit peccatum hoc in bona fide confessum, quod
postea proinde clavibus non iterum subiicietur, non remitti, di­
cendum videtur confessarium complicem posse ab aliis peccatis
directe, ab hoc peccato indirecte (propter defectum iurisdictionis)

absolvere, ita ut paenitens, si postea veritatem noverit, teneatur
hoc peccatum in prima confessione apud alium accusare.
/) Si paenitens accusat peccatum complicitatis cognoscens qui­
dem complicem, sed nesciens se hic et nunc apud illum confiteri.
Si paenitens cognoscit complicem, sed nescit eum esse sacer­
dotem (nec hoc brevi sciet) et etiam in actu confessionis illum
non recognoscit, incidimus in casum praecedentem, cum hac
differentia, quod loco dicendi : non tenetur confessarius seipsum
prodere, dicere debemus : non tenetur confessarius status sacer­
dotalis famam laedere.
Si vero paenitens cognoscit complicem et simul scit eum esse
sacerdotem, sed solum in actu confessionis eum non recognoscit,
nulla ratio est excusandi confessarium ab obligatione monendi
paenitentem de defectu iurisdictionis, et proinde non potest neque
ab aliis peccatis eum absolvere, nisi paenitens sit in gravissima
necessitate, uti supra sub a).
NOTA. Absolvens vel fingens absolvere complicem in peccato turpi incur­
rit ipso facto in excommunicationem specialissimo modo Sedi Apostolicae reservatam; idque etiam in mortis articulo, si alius sacerdos
licet non approbatus ad confessiones, sine gravi aliqua exoritura in­
famia ct scandalo, possit excipere morientis confessionem, excepto
casu quo moribundus recuset alii confiteri. Eandem excommunica­
tionem non effugit absolvens vel fingens absolvere complicem qui
peccatum quidem complicitatis, a quo nondum est absolutus, non
confitetur, sed ideo ita se gerit, quia ad id a complice confessario
sive directe sive indirecte inductus est (can. 2367).
II. QUOAD PECCATA (RESERVATA).

NOTA. Hic loquimur de peccatis reservatis, non de censuris reservatis,
de quibus infra, n. 261 ss. Notandum peccatum cui adnexa est cen­
sura reservata impediens receptionem Sacramentorum, etiam esse
reservatum quamdiu censura adnexa est; si vero quis a censura
excusatur vel ab eadem fuit absolutus, reservatio peccati penitus
cessat (can. 2246).

160. — 1. Delegans (nisi a S. Sede prohibeatur, uti Vicarius
Generalis vel Vicarius Delegatus, et Superiores Provinciales exem­
pti) potest sibi reservare iurisdictionem circa quaedam peccata,

quae proinde qui potestatem delegatam habet, remittere non
potest nisi ei expresse detur; similiter potest maior Superior
quaedam peccata subtrahere jurisdictioni etiam ordinariae mi­
noris Superioris : haec omnia vocantur peccata reservata.
Haec reservatio non est paena (etiamsi tanquam paena infli­
gatur), sed est restrictio iurisdictionis ; quapropter valet etiam
erga impuberes et erga illos qui reservationem ignorant, nisi
expresse aliter dicatur.
NOTA. Iorio, III, 480 ss., multis argumentis contendit reservationem ha­
bere rationem paenae medicinalis et proinde excusari impuberes,
exemptos, ignorantes reservationem, etc. Attamen non obstantibus
eius argumentis, non possumus neque extrinsecam probabilitatem
sententiae eius tribuere, quae de caetero sententiae communi obstat.

Unicum peccatum a iure communi (a Codice) reservatum
S. Sedi est peccatum falsae delationis qua sacerdos innocens
accusatur apud iudices ecclesiasticos de crimine sollicitationis
ad turpia in confessione (vide n. 216; can. 894).

2. Etsi theoretice reservatio peccati venialis sit possibilis, de
facto tamen reservantur sola peccata mortalia: cum enim pec­
cata venialia sint solum materia libera confessionis et aliis mediis
remitti possint (cf. n. 143), talis reservatio esset inutilis. Quod
magis est, can. 897 praescribit ut peccata reservata sint ad sum­
mum tres vel quatuor ex gravioribus et atrocioribus criminibus.
3. Ut in concreto peccatum quoddam reservatum sit, requi­
runtur tres conditiones :
a) sit peccatum mortale, materialiter et formaliter; secus
enim non censetur reservatum, quia ex supra dictis reservatio
esset inutilis ;
7?) sit externum, etsi occultum. Ecclesia enim non solet mera
interna peccata reservare, quia ordinem socialem non turbant;
c) verba legis stricte vcrificentur : reservatio enim est lex
odiosa et proinde stricte interpretanda.
NOTA. 1. In quolibet dubio circa unam ex istis conditionibus, peccatum
non est reservatum: nam si dubia est reservatio, dubia est iurisdictio; iamvero in dubio positivo et probabili sive iuris sive facti
iurisdictionem supplet Ecclesia (can. 209).

2. Quando paenitens peccatum reservatum accusat, confessarius
statim inquirat utrum omnes conditiones pro reservatione adsint.
Si adsint, et confessarius necessariam facultatem non habeat, paenitentem moneat ut ad Superiorem vel ad facultatem habentem
recurrat, vel post paucos dies revertatur ita ut interim facultatem
petere queat (cf. n. 175); nisi habeatur grave incommodum paeni­
tentis, quo reservatio cesset (cf. n. 161, e).

5. Cessatio reservations.
161. — 1. Omnis reservatio peccatorum cessat:
a) Per absolutionem sive ab ipso reservante eiusve Superiore
vel successore sive a facultatem habente, etiamsi haec absolutio
ob aliquam causam non fuerit valida, dummodo peccatum reser­
vatum apud ipsum fuerit accusatum. Quodsi peccatum reser­
vatum accusatum non fuerit, cessat reservatio solum si reticentia
fuit inculpabilis et absolutio fuit valida : tunc peccatum ita indi­
recte absolutum debet quidem in prima confessione iterum ac­
cusari, sed potest absolvi ab omni confessario, etiam sine facul­
tate a reservatis absolvendi.
Per absolutionem autem etiam licite datam ab eo qui facul­
tatem non habet, remittitur quidem (indirecte) etiam peccatum
reservatum, sed remanet obligatio illud confitendi apud confes­
sarium facultatem habentem. Ita, si quis confessus est apud con­
fessarium ordinarium, licite reticito peccato reservato, ab hoc
peccato indirecte absolvitur (cf. n. 248), sed non cessat reser­
vatio pro absolutione directa.
Similiter peccatum reservatum in bona fide confessum apud
confessarium facultatem non habentem, sed reservationem igno­
rantem, indirecte remitti dicendum videtur : admitti enim nequit
peccatum non esse remissum, quod bona fide accusatum et abso­
lutum fuit. Dicit quidem Iorio, III, 503, tale peccatum directe
remitti et proinde paenitentem non teneri illud iterum accusare,
sed nullam validam rationem affert; quare tenemus illud indi­
recte tantum remitti, et proinde paenitentem teneri illud, quando
veritatem noverit, iterum accusare apud confessarium facultatem
habentem.
b) In periculo mortis. Attamen absolutio complicis in pec­

cato turpi tunc, extra casum necessitatis, est ex parte confessarii valida quidem sed illicita (can. 882; vide n. 159).
c) Cum aegrotis (etiam cum senibus) qui domo egredi non
valent (can. 900).
d) Cum sponsis qui Matrimonii ineundi causa confitentur
(can. 900), etiam si pluries confiteantur, dummodo semper revera
sit Matrimonii ineundi causa.
e) Quoties prudenti confessarii iudicio facultas a Superiore
peti nequit sine gravi paenitentis incommodo aut sine periculo
violationis sigilli (can. 900; cf. n. 204).
/) Quoties Superior petitam pro determinato casu facultatem
denegaverit (can. 900).
g) In dubio iuris vel facti utrum sit reservatum vel non; nam
tunc Ecclesia supplet iurisdictionem si forte desit (can. 209), ita
ut absolutio valeat etiamsi postea appareat peccatum revera
fuisse reservatum.
162. — 2. Cum reservatio non afficiat paenitentem, sed ipsam
iurisdictionem confessarii, patet quemlibet paenitentem confitentem apud confessarium facultate carentem, non posse a talibus
peccatis absolvi, etiamsi non sit subiectum reservantis (cf. n. 160,
;
1)
e contra, quando quis confitetur extra territorium reser­
vantis, potest a peccato absolvi etiam si sit subiectum Ordinarii
reservantis. Ita si aliquod peccatum reservatur in dioecesi A,
non potest fidelis ex dioecesi B in dioecesi A ab hoc peccato
absolvi nisi a facultatem habente (Com. Int. Cod. 24 Nov. 1920);
e contra fidelis ex dioecesi A potest ab hoc peccato absolvi in
dioecesi B, etiamsi dumtaxat ad absolutionem obtinendam extra
territorium dioecesis A iverit (can. 900, 3). Similiter religiosi
exempti a peccatis in suo Ordine reservatis absolvi possunt a
confessario qui ab Ordinario loci habet iurisdictionem, nisi idem
peccatum etiam ab Ordinario loci fuerit reservatum.
NOTA. Talis autem confessarius ab illo pacnitente (praesertim ab illo
religioso) exigat (etiam sub paena denegandi absolutionem) quid­
quid ad emendationem et ad bonum a reservante intentum neces­
sarium est.

6. Absolutio a reservatis.

163. — 1. A reservatis absolvere potest ipse reservans eiusque
Superior et successor necnon ille qui ab uno ex istis facultatem
obtinuit.
2. A peccatis ab Ordinario loci sibi reservatis, ipso iure absol­
vere possunt:
1) canonicus paenitentiarius ;
2) omnes parochi aliique qui in iure nomine parochi veniunt
(vide, n. 152, 5), toto tempore ad praeceptum paschale adim­
plendum utili (quod in Sinis est totus annus, PCS 310) (can. 899,
§ 2-3) ;
3) omnes missionarii quo tempore missiones ad populum
haberi contingat.
NOTA. Iuxta Cappello missionibus aequiparari possunt exercitia spiritua­
lia; similiter non soli missionarii (h. e. praedicator missionis vel
exercitiorum) hac facultate gauderent, sed omnes sacerdotes qui illos
hac occasione in audiendis confessionibus adiuvant (Cappello, De
Paenit., 559, apud Iorio, III, 493).

7. Cessatio iurisdictionis.
164. — I. lurisdictio ordinaria cessat amissione officii, et, post
sententiam condemnatoriam vel declaratoriam, excommunica­
tione, suspensione ab officio, interdicto (can. 873, § 3).
Explicatur. Post sententiam: si ergo quis excommunicatus,
suspensus ab officio vel interdictus est, non eo ipso perdit iurisdietionem ordinariam, sed solum post sententiam condemnatoriam
vel declaratoriam iudicis ; ita ut ante hanc sententiam absolvens
mortaliter quidem peccaret, sed valide absolveret.
Suspensus ab officio: non alia suspensione, e. g. a divinis;
suspensus a divinis ergo si paenitentem iurisdictione ordinaria
absolveret (e. g. parochus) mortaliter peccaret, sed valide ab­
solveret.
II. lurisdictio delegata cessat:
a) revocatione a delegante, delegato directe intimata ; vel re­
nuntiatione a delegato deleganti directe intimata et a delegante
acceptata ;

b) elapso tempore vel numero casuum pro quo fuerit concessa
(can. 207).
Explicatur. Revocatione : non ergo cessat resoluto iure con­
cedentis (h. e. eius morte, amotione ab ollicio, etc.), nisi concessa
fuerit pro aliquo casu particulari et confessio nondum fuerit
incepta, vel concessa fuerit « ad beneplacitum nostrum » (can. 61 ;
73). Data autem « usque ad revocationem » non cessat resoluto
iure concedentis.
Elapso tempore vel numero: si autem per inadvertentiam ab­
solutio datur elapso iam tempore vel numero casuum, valida
tamen est absolutio (can. 207).
§ 3. OFFICIA
A. IN ADMINISTRATIONE SACRAMENTI

1. Obligatio administrandi.

165. — Vide supra, de administratione Sacramenti in genere,
n. 20-33.
Insuper notetur quod recte hortatur Rituale Romanum, Tit. III,
c. I, n. 6 : « Sacerdos ad audiendam confessionem vocatus, prom­
ptum facilemque se praebeat ».
Can. 892: Parochi aliique quibus cura animarum vi muneris
est demandata, gravi iustitiae obligatione tenentur audiendi sive
per se sive per alium confessiones fidelium sibi commissorum,
quoties audiri rationabiliter petant. Urgente necessitate, omnes
confessarii obligatione tenentur ex caritate confessiones fidelium
audiendi, et in mortis periculo omnes sacerdotes.
Quoad moribundos haec regula statui potest : tenetur sacerdos
omnis cos absolvere quoties ex sententia vere probabili licet ab­
solvere, etiamsi sacerdos illam sententiam probabilem non tenet:
in extremis enim extrema sunt tentanda.
S.C.P.F. 3 Oct. 1736: Modus igitur plenus sapientia et caritate
est animas peccatrices citissime ex peccati statu, iuxta praxim
universalis Ecclesiae, in Christi Evangelio fundatam, eripere, ut
cito accipiant stolam primam; nec protrahere, sed, quantum fieri
potest, accelerare spiritum paenitentiae.

S.C.P.F. 29 Apr. 1784: Caveant tamen diligenter Missionarii ne,
si quandoque paenitentia publica sit iniungenda, atque etiam
aliquanto tempore protrahenda, quempiam interim sinant sacramentalis beneficio privari, dummodo is nullum ex sua parte obi­
cem ponat, dignusque habeatur cui gratia reconciliationis cum
Deo in foro conscientiae impertiatur.
Ib. : Absolutionem enim sacramentalem immerentibus dene­
gare, in potestate sacerdotis est : at criminum confessionem non
audire, flagitium esset non ferendum. — His verbis S.C.P.F. ergo
damnatur praxis, si alicubi exsistat, denegandi confessionem tanquam medium ad urgenda mandata : potest quidem absolutio
negari illi qui est male dispositus, sed non licet negare confes­
sionem.
S.C.P.F. 16 lan. 1804: Neminem Ecclesiae communione gauden­
tem a tribunali Paenitentiae repellendum esse... esse semper reci­
piendos, sed absolvendos solum dispositos.
Synodus Setchuan. (a. 1803), cit. a S.C.P.F. 19 Iui. 1838: Nemi­
nem quantumvis flagitiosum ac scandalosum, et incorrigibilem,
qui aliquo licet exiguo paenitentiae stimulo excitatus, ad tribunal
accedit pro confessione suarum culparum, unquam praesumant
repellere, nisi nominatim et publice sit excommunicatus, aut sit
iis criminibus implicatus, quibus a iure adiuncta est excommu­
nicationis paena, et crimen propter quod in excommunicationem
incidit, ita notorium ac manifestum sit, ut nulla possit tergiver­
satione celari aut iuris suffragio excusari. Et quidem in hoc
postremo casu, si huiusmodi criminosus paratus sit scandalum
reparare, et Ecclesiae satisfacere, cito admittatur.
Unde merito notant Monita Nankinensia, n. 811: Eo libentius
admittantur ad confessionem etiam perditissimi peccatores quod
plerumque, accedente gratia divina, monita et exhortationes in
actu confessionis data, maiorem vim habent ad excitandam illam
bonae voluntatis scintillam quae nondum in Christiano, fidem
retinente, est penitus extincta.
Itaque a vero aberrant, specie boni decepti, ii Missionarii qui
recusant excipere confessionem peccatorum publicorum ante­
quam hi publici peccatores scandalum resarcierint.

2. Obligatio interrogandi.
166. — Nisi adsit causa excusans paenitentem ab integritate
confessionis, tenetur Confessarius eum interrogare, quoties serio
dubitat de integritate confessionis factae; ab aliis autem investi­
gationibus, praesertim a nomine complicis quaerendo abstinere
debet.

Explicatur. Causa excusans: cf. infra, n. 248.
Interrogare: haec interrogatio debet esse 1) moderata, ne paenitenti fiat gravamen et ita confessionem odiosam reddat; 2) di­
screta, ne potius videatur esse curiositas, et simul ne paeniten­
tem scandalizet vel imo doceat modum peccandi quem non no­
verat ; 3) opportuna, h. e. generatim non fiat antequam tota ac­
cusatio facta sit ne paenitens turbetur et ita forsan quaedam
postea accusanda omittat; si autem paenitens tam imperfecte
confitetur, ut nimiae essent quaestiones ita ut confessarius ea
memoria tenere non possit, potest etiam durante accusatione
interrogare.
NOTA. 1. Officium educatorum ct praedicatorum de Sacramento Paeniten­
tiae praedicantium est exhortari Christianos ut semper ita confi­
teantur ut confessarius vix ulterius investigare debeat: hoc reddet
confessionem multum simpliciorem et tum paenitenti tum confessario minus odiosam.
2. Praesertim in rebus circa castitatem, imprimis cum mulieribus,
adolescentibus et pueris, interrogatio sit valde cauta, ne ex indiscreta
interrogatione ad peccatum inducantur: melius est in hac re in
pluribus deficere quam occasio esse perditionis unius animae!

Serio dubitat : si scii, ex modo pacnitcntis se gerendi vel se
exprimendi confessarius merito suspicatur illum sive ex igno­
rantia sive ex verecundia sive ex oblivione aliquod peccatum vel
circumstantiam necessario accusandam (vide n. 239) omittere,
confessarius tenetur prudenti interrogatione procurare integram
confessionem. Ita si quis confitetur se peccasse contra castita­
tem, debet interrogare utrum solus an cum alio, eiusdem vel
alterius sexus, colloquiis vel actibus, consummata vel inconsum­
mata luxuria; debet interrogare quoties illud peccatum commi­
serit.

Ab aliis autem investigationibus : i. e. ab iis quae neque ad
peccata neque ad dispositiones paenitentis cognoscenda necessa­
ria sunt; in specie abstineat ab investigando de modo quo pec­
catum patratum fuit (nisi hic modus speciem peccati mutet), et
praesertim ab inquirendo nomine complicis.

Probatur. Ex doctrina Ecclesiae: Rituale Romanum, Tit. IV,
c. I, n. 16-17: Si paenitens numerum, et species, et circumstantias
peccatorum explicatu necessarias non expresserit, eum sacerdos
prudenter interroget. Sed caveat, ne curiosis, aut inutilibus inter­
rogationibus quemquam detineat, praesertim imprudenter inter­
rogans iuniores utriusque sexus, vel alios, de eo, quod ignorant,
ne scandalum patiantur, indeque peccare discant.
Can. 888, § 2 : Caveat omnino ne complicis nomen inquirat, ne
curiosis aut inutilibus quaestionibus, maxime circa sextum Deca­
logi praeceptum, quemquam detineat, et praesertim ne iuniores
de iis quae ignorant imprudenter interroget.
Ex ratione: Uti fidelis dispensator Mysteriorum Dei, tenetur
convenienti diligentia procurare ea quae ad validitatem Sacra­
menti sunt necessaria. Atqui inter haec est integritas confessionis,
quam, si paenitens eam non affert, per prudentes interrogationes
procurare potest. Ergo tenetur eum interrogare, quoties suspica­
tur paenitentem non integre confiteri.
Uti pater spiritualis in confessionali debet bonum spirituale
filii spiritualis promovere. Ad hoc autem requiritur ut causam
eius et necessitates integre cognoscat.
Uti iudex debet iuste decernere, imo quandoque debet obliga­
tiones quasdam (restitutionem, reparationem scandali, etc.) im­
ponere: inde tenetur interrogatione supplere quae ex accusatione
scire non potuit.
Uti medicus debet apta consilia pro sanatione spirituali dare
paenitenti ; quare interrogatione debet examinare verum statum
animae si eum ex confessione cognoscere non potest.
Gra\ itas transgressionis. Confessarius qui cum magna proba­
bilitate suspicatur paenitentem aliquod peccatum necessario ac­
cusandum celare, eumque non interrogat, committit peccatum
mortale: nam administrat Sacramentum quod probabiliter iudi132

cat fore invalidum. Confessarius qui non interrogat de circum­
stantiis speciem mutantibus vel de numero peccatorum, vel de
peccato quod suspicatur paenitentem bona fide omittere, com­
mittit peccatum mortale vel veniale prout maior vel minor est
confessarii negligentia. Notandum est confessario minorem esse
obligationem interrogandi quam paenitenti obligationem sese
examinandi, cum obligatio procurandi integritatem confessionis
primarie sit paenitentis, secundarie tantum confessarii ; unde se­
verius iudicanda est paenitentis negligentia quam illa confessarii
(vide n. 250).
167. — SCHOLION. Quid facere debet confessarius cum paeni-

tente qui nil vel vix aliquid accusat, vel de cuius sinceritate
dubitat?
Praesertim cum neophytis, sed etiam cum aliis, generatim ru­
dibus saltem in materia religiosa, evenit ut nihil vel vix aliquid
accusent, vel dicant se nihil mali fecisse, vel se fecisse sicut alii
homines, et nihil aliud.
Tunc confessarius in multa patientia eum doceat de necessitate
integrae confessionis eumque interroget de iis quae a talibus
personis talis conditionis frequentius committi solent et propterea merito supponuntur forsan et ab eo admissa; quodsi pae­
nitens neget aut taceat, et confessarius prudenter sentiat eum
non esse malae voluntatis eumque nullam materiam necessariam
mala fide reticere, confessione generica contentus sit, in eo con­
tritionem excitet circa omnia peccata vitae anteactae, praesertim
circa distractiones in orationibus, defectum caritatis erga proxi­
mum, impatientiam in rebus adversis, etc., quae paenitens facilius
se admisisse confitebitur; et tandem eum absolvat.
Quodsi vero confessarius dubitet de sinceritate paenitentis et
suspicetur, vel imo certo sciat eum peccatum mortale quoddam
reticere, eum interrogare debet, sed diversimode iuxta diversita­
tem fontis unde dubium vel certitudinem suam hauriat :
Si rationem dubitandi vel certitudinis habet ex confessione
alterius, potest solum ita interrogare, sicut interrogasset si nihil
scivisset, ne violetur sigillum (cf. n. 204). Ita si quis peccatum
confessus est et nomen complicis revelavit, vel ita confessus est

ut complex certe vel probabiliter cognosci possit, quando postea
ipse complex venit ad confitendum et peccatum non accusat, in­
terrogari potest solum sicut interrogaretur si confessarius nihil
sciret; quodsi ipse neget, nisi aliud obstet, absolvi debet: prae­
sentatio enim sigilli praevalet obligationi procurandi integrita­
tem confessionis.
Si rationem dubitandi vel certitudinem suam non habet ex
aliqua confessione alterius, distinguendum est :
a) Si solum dubitat, interrogare debet : quodsi paenitens ne­
get, ei credendum est, iuxta axioma: Paenitenti credendum est
tam pro se quam contra se loquenti.
/;) Si certus est ex relatione aliorum, interrogare debet: quodsi
paenitens neget, generatim ei credendum est et absolvi debet :
nam alios errasse possibile est.
c) Si certus est ex propria certa experientia, c. g. quia ipse vidit
eum peccantem: si paenitens neget, confessarius perpendat utrum
supponi possit paenitentem hoc peccatum non considerasse pec­
catum (vel saltem non mortale), vel illius peccati oblitum esse,
vel iam alteri confessum esse, vel iustam habere causam illud
omittendi (cf. n. 248): si unum ex istis possibile est, eum absol­
vere debet ; si vero nullum ex istis praesumi possit, et paenitens
pertinaciter neget, dimitti debet sine absolutione, utpote non
bene dispositus.

3. Obligatio indicandi.
168. — I. Confessarius debet accusationem ita intelligere, ut
generale indicium de statu animae paenitentis ferre possit.
Explicatur. Indicium generale: h. e. non debet minutim de
singulis peccatis indicium ferre, sed sufficit indicium generale
utrum paenitens peccata mortalia admiserit necne, utrum multa
vel pauciora; utrum accusatio pravas consuetudines vel habitum
peccandi denotet ; utrum vivat in occasione proxima peccandi ;
utrum ex eius peccatis oriantur obligationes (restitutionis, scan­
dali reparandi, occasiones dimittendi, etc.): de his omnibus debet
sibi ex accusatione iudicium generale formare, et, si necesse est,
accusationem per interrogationes complere (n. 166). Cf. tamen
n. 172.

Probatur. Sacramentum Paenitentiae per modum iudicii ad­
ministrandum est ; hoc autem fieri non potest nisi minister prius
causam cognoscat, et quidem per accusationem ipsius pacnitentis. Non tamen requiritur indicium particulatim de gravitate sin­
gulorum peccatorum : hoc enim esset onus nimis grave pro in­
dicé, qui de caetero non debet punire, sed absolvere.

Gravitas transgressionis. Confessarius qui accusationem non
auscultaret, ita ut periculo sese exponeret ne de statu animae
iudicare non possit, vel ne circa graves obligationes eum non
moneat, committeret peccatum mortale, quia sese exponit pe­
riculo graviter deficiendi in munere suo.
169. — II. Confessarius debet sibi prudens et probabile indi­
cium formare de dispositionibus paenitentis.
Explicatur. Prudens et probabile indicium: est indicium cui
non obstat gravis suspicio contrarii. Primum autem principium
ad hoc iudicium formandum, ad instar illius « nemo malus nisi
probetur », est « nemo male dispositus nisi probetur », a. v. pae­
nitens generatim indicandus erit bene dispositus nisi signa sat
probabilia praebeat malae dispositionis; talia signa sunt: si
quoddam peccatum mortale celaret, si ipse diceret se de peccato
perpetrato non dolcre, si non vellet in futuro a peccando absti­
nere, si non esset paratus satisfactionem impositam vel ollicia
sua vel obligationes ex peccato provenientes (restitutionem, scan­
dalum reparandum, occasiones vitandas, etc.) exsequi.
E contra signa bonae dispositionis sunt : spontaneitas confes­
sionis, si sc. paenitens a nullo compulsus accedit; modus humilis
et compunctus confessionis, praesertim si iam quandam curam
cavendi peccata et vitia exstirpandi monstravit; si libenter pro­
mittit se remedia proposita adhibiturum ; si iam implevit obli­
gationem, e. g. scandali reparandi, restituendi, etc.
Dispositionibus : voluntas integre confitendi, contritio, propo­
situm, voluntas adimplendi satisfactionem.

Probatur. Confessarius uti minister Sacramenti, non potest
illud conferre illis quos indicat esse indignos; iamvero indigni
sunt qui non sunt rite dispositi. Ergo debet de dispositionibus

paenitentis iudicare ut sciat utrum Sacramentum administrare
possit necne. Sufficit autem iudicium prudens ac probabile : nam
plerumque maiorem certitudinem habere nequit quam quae ex
apparentiis ex ordinarie contingentibus praebetur; haec autem
plerumque nonnisi prudens ac probabile iudicium permittit. Si
ergo maior certitudo requireretur, Sacramentum Paenitentiae
nonnisi paucis administrari posset, et quidem qui magis eo in­
digent, saepius eo frustrarentur: quod est contra voluntatem
Christi hoc Sacramentum Misericordiae instituentis.
NOTA. Moralis certitudo paenitentem in peccatum iterum lapsurum esse
non obstat actuali bonae dispositioni (cf. n. 176).

170. — III. Confessarius debet dispositis dare absolutionem,
indispositis negare.
Explicatur. Confessarius: ille scii, confessarius qui habet ne­
cessariam lurisdictionem ad hoc subiectum ab his peccatis ab­
solvendum.
Dispositis, indispositis : dispositi sunt qui omnia requisita in
subiecto Paenitentiae (cf. n. 222 ss.) possident; indispositi autem
habendi non sunt qui ea requisita non possident, sed illi soli in
quibus zelosus confessarius illa requisita excitare non potest
(cf. n. 193).
NOTA. 1. Indispositus non est qui vult sententiam probabilem sequi;
quare confessarius debet talem paenitentem absolvere etiamsi ipse
illam sententiam non admittat.
2. Indispositi etiam non necessario habendi sunt pueri qui circa
confessionale puerilia agunt, scii, ludunt, rident, etc. Attamen pro­
pter educationem dandam, bonum esse potest cos severe sed paterne
monere.

Dare: et quidem per se statim, nisi ratio sit illam differendi:
cf. infra, n. 175.
Negare: si confessarius paenitentem bene disponere non valet,
ei absolutionem dare non potest : attamen nunquam verbis vel
actibus duris absolutionem deneget, ne videatur ira potius quam
zelo animarum ductus.

Probatur. 1. Dare E\ doctrina Ecclesiae: can. 886: Si confes136

sarius dubitare nequeat de paenitentis dispositionibus et hic
absolutionem petat, absolutio nec neganda nec differenda est.
Ex ratione: Etsi Christus sacerdoti facultatem dederit peccata
retinendi, ius tamen non dedit hac facultate utendi nisi in bonum
spirituale fidelium; nec proinde sacerdos ius habet severius iudicandi quam ipse Deus, qui omni peccatori rite disposito pec­
cata dimittit.
Post auditam confessionem absolutionem sine ratione suffi­
cienti negando, confessarius paenitenti grave onus imponeret pec­
cata sua iterum confitendi, ut absolutionem ab eis obtineat : ad
hoc autem confessarius sine gravi motive ius non habet.
2. Negare: Ex doctrina Ecclesiae: Rit. Rom., Tit. IV, c. I, n. 23 :
Videat autem diligenter sacerdos, quando, et quibus conferenda,
vel deneganda, vel differenda sit absolutio, ne absolvat eos, qui
talis beneficii sunt incapaces : quales sunt qui nulla dant signa
doloris ; qui odia et inimicitias deponere, aut aliena, si possunt,
restituere, aut proximam peccandi occasionem deserere, aut alio
modo peccata derelinquere, et vitam in melius emendare nolunt :
aut qui publicum scandalum dederunt, nisi publice satisfaciant
et scandalum tollant : neve etiam eos absolvat, quorum peccata
sunt Superioribus reservata.
Ex ratione: Paenitenti indisposito dare absolutionem, esset
cooperatio in eius sacrilegium.

Gravitas transgressionis. Paenitenti rite disposito sine gravi
ratione (vide n. 175) negare (seu differre) absolutionem, est pec­
catum mortale vel veniale prout pacnitens peccata mortalia vel
venialia confessus est; paenitenti indisposito dare absolutionem,
semper est peccatum mortale, etiamsi pacnitens sola peccata ve­
nialia confessus est : est enim gravis irreverentia erga Sacra­
mentum.
171. — COROLLARIUM. De absolutione danda sub conditione.

Regulae generales datae sunt supra, n. 25 et 27. In specie no­
tandi sunt sequentes casus :
1. Moribundi de quorum dispositione non potest haberi mo­
ralis certitudo, sub conditione absolvantur.

2. Moribundi de quibus dubitatur utrum adhuc vivant, sub
conditione absolvantur.
3. Pueri et semifatui de quibus dubitatur utrum habuerint
sufficientem usum rationis, saltem quandoque, sed praesertim in
periculo mortis, sub conditione absolvantur; generatim autem, in
ordinariis circumstantiis, possunt cum sola benedictione dimitti.
4. Dubie dispositi, extra periculum mortis, generatim, si rite
disponi non possunt, dimitti debent, nisi praevideatur eos dimis­
sos non esse reversuros: tunc enim praestat sub conditione eos
absolvere: mala dispositio enim non est certa (cf. n. 173).

5. Qui aliud Sacramentum vivorum sunt proxime recepturi
e. g. Matrimonium inituri vel S. Communionem certe recepturi,
si sunt dubie dispositi et disponi non possunt, generatim sub
conditione sunt absolvendi (cf. n. 173).
172. — SCHOLION I. Quid facere debet confessarius qui propter

nimiam fatigationem vel distractionem vel propter cantum in
ecclesia vel etiam propter insufficientem cognitionem idiomatis
paenitentis, totam accusationem intelligere non valuit?
Si sine gravi incommodo sive paenitentis sive confessarii hoc
facere potest, debet petere ut paenitens accusationem repetat, vel
saltem procurare ut cognoscat quaenam peccata mortalia decla­
raverit paenitens. Quod generatim hoc modo procurare poterit:
interroget paenitentem utrum inter accusata fuerit peccatum
quod ut mortale consideret ; quodsi neget et nihil aliud obstat,
potest eum absolvere. Si affirmat, ulterius interroget quodnam
illud sit, se enim rem non recte intellexisse. Si vero confessarius
moralem certitudinem haberet illum paenitentem nullum pec­
catum mortale commisisse, posset etiam ab hac interrogatione
abstinere.
Si vero idioma paenitentis omnino non intelligeret, aliusque
confessarius idiomate callens adesset, statim ac hoc advertit,
moneat paenitentem ut apud alium confiteatur; quodsi hoc im­
possibile sit, cum absolvere potest nisi aliud obstet: aequiparandus est enim ille paenitens illi qui specifice confiteri non valet

(cf. η. 247). Unde etiam sequitur paenitentem teneri peccata mor­
talia tali modo confessa, in proxima confessione iterum accusare.
173. — SCHOLION II. Quid faciendum si confessarius dubium

insolubile habet circa paenitentis dispositiones?
Si dubium solum versatur circa quaestionem utrum paenitens
sit paena ecclesiastica a Sacramento recipiendo impeditus, eum
absolvere potest: nam in dubio positivo et probabili sive iuris
sive facti, iurisdictionem supplet Ecclesia (can. 209).
Si vero dubium versatur circa caeteras dispositiones paeniten­
tis, absolvere eum non potest, nisi adsit gravis causa ob quam
absolutio conditionata dari possit aut etiam debeat. Talis gravis
causa est : periculum mortis, periculum infamiae si absolutio
negetur et proinde alia Sacramenta recipere non possit, pericu­
lum ut negata absolutione a Sacramentis recipiendis alienetur,
periculum ut alia Sacramenta (Communionem, Matrimonium)
sacrilege recipiat, etc.
Nec omittat confessarius talem paenitentem monere hanc ab­
solutionem, si non revera sit bene dispositus, esse inutilem, imo
ex parte paenitentis sacrilegam, eamque proinde tunc conscien­
tiam eius non alleviare, sed potius onerare.
174. — SCHOLION III. Quid faciendum si paenitens solum ha­

bet peccata dubia?
Inducatur ut peccatum certum vitae anteactae saltem generice
(cf. n. 247) confiteatur, praesertim ex iis de quibus magis dolet.
Quodsi tale peccatum certum non habeatur (e. g. in pueris), sub
conditione absolvatur vel etiam cum sola benedictione dimittatur
(cf. n. 171, 3). Non tamen nimis facile cum sola benedictione di­
mittantur pueri, ne, si forte sufficientem usum rationis ad saltem
venialiter peccandum habeant, gratiis Sacramenti Paenitentiae
priventur.
NOTA. Quandoque paenitcntes se accusant de peccato « prout coram Deo
reus sum » : ita generatim volunt peccatum dubium exprimere; quare
si solum tale peccatum confitentur, inducendi sunt ut peccatum vitae
anteactae confiteantur, uti supra.

175. — SCHOLION IV. Utrum absolutio paenitentis dispositi

quandoque differri possit?

Uti supra, n. 170 diximus, per se non licet; si autem confessarius uti medicus animae iudicat absolutionis dilationem esse
paenitentis bono spirituali vere utilem, et paenitens facile con­
sentit, licite ad breve tempus differtur. Haec utilitas spiritualis
consistit in eo quod paenitens, hac temporaria denegatione ab­
solutionis perculsus, profundius sentiat gravitatem peccati sui,
maiorem eiusdem horrorem concipiat, suamque voluntatem fir­
met. Quodsi autem paenitens esset invitus, non esset differenda
absolutio, quia tunc generatim plus obest quam prodest. Nec
unquam ad longum tempus differatur (ad maximum per aliquot
dies).
Similiter licet absolutionem differre si confessarius tempore
indiget sive ad peritiores consulendos sive ad facultatem a reser­
vato absolvendi petendam (nisi habeatur grave incommodum
paenitentis quo reservatio cesset: cf. supra, n. 161, e).
176. — SCHOLION V. De absolvendis consuetudinariis et reci­

divis.

Consuetudinarius est ille qui habitum habet determinatum
peccatum committendi (vide vol. I, n. 30 ; cf. etiam ib., n. 53).
Recidivus est ille qui pluries de determinato peccato paeni­
tens, illud iterum commisit.
Differentia ergo est in eo quod consuetudinarius potest nun­
quam de peccato suo doluisse, dum recidivus potest non habere
habitum peccandi (si e. g. inter diversa peccata est longum tem­
poris spatium). Quoad absolutionem dandam vel negandam eo­
dem modo tractandi sunt, eo vel magis quod non raro consue­
tudinarii erunt simul recidivi.
Notandum est hic, primum officium consuetudinarii esse ut
habitum suum efficaciter retractet seu involuntarium reddat (cf.
vol. I, n. 154). Quod si faciat, bene dispositus est; nam saltem
hic et nunc habet voluntatem recte agendi.
Consuetudinarii et recidivi, si hic et nunc sunt bene dispositi,
absolvi possunt ac per se debent. Nihil enim aliud in eis requi­

ritur ad remissionem peccatorum obtinendam quam in aliis ; nec
requiritur moralis certitudo eos non iterum in peccatum esse
relapsuros: haec enim etiam in aliis non habetur; imo potest
moralis certitudo eos relapsuros esse stare cum bona dispositione
actuali, dummodo parati sint ad pugnam contra pravam consue­
tudinem assumendam.
Unica ratio cur hic de iis speciatim tractandum est, est tentatio quae confessario facile venire potest, iudicandi paenitentem
iterum atque iterum labentem non habuisse sinceram voluntatem
sese corrigendi. Quare sequentia statuimus:
Praevisio, imo moralis certitudo, etiam ipsius paenitentis, se
iterum in hoc peccatum esse prolapsurum, non necessario est
signum defectus debitae dispositionis, sed potest esse signum
diffidentiae in propriis viribus. Ergo haec praevisio vel moralis
certitudo sola minime est ratio negandi absolutionem. In quan­
tum sit ratio differendi absolutionem, ad roborandum eius volun­
tatem, iudicet prudens confessarius iuxta supra exposita, n. 175.
Qui etiam post plures absolutiones nullam emendationem ma­
nifestat, non necessario caret bona dispositione, sed potest et
tunc fuisse et nunc esse optime dispositus : signum potius praebet
debilis voluntatis. Ergo hic defectus emendationis solus minime
est ratio negandi absolutionem.
Si statim post ultimam confessionem paenitens aliquam emen­
dationem manifestavit, postea vero iterum eadem frequentia
lapsus est, hoc probat illum tunc sincere confessum et contri­
tum fuisse, et proinde praesumptionem praebet illum etiam nunc
bene esse dispositum ; similiter, si tempore confessionem actua­
lem praecedente aliquam emendationem manifestavit, hoc probat
ipsum hic et nunc esse bene dispositum. Quare tales paenitentes
absolvendi sunt.
Si iam pluries promisit occasiones et pericula peccati (saltem
non-necessaria) vitare vel obligationem ex peccato provenientem
(restitutionem, reparationem scandali, etc.) quantum potest im­
plere, hoc vero non pro posse praestiterit, generatim pro male
disposito haberi potest et absolutio ei negari potest, nisi extraor­
dinaria signa paenitentiae nunc praebeat.
Idem valet de publicis peccatoribus qui post confessionem ite-

rum atque iterum in peccata labuntur itaque publice scandalo
sunt.
177. — SCHOLION VI. De absolvendis occasionariis.

Occasio est circumstantia externa quae homini opportunitatem
peccandi praebet, et ita periculum peccandi constituit (cf. vol. I,
n. 177).
Occasionarius est ille qui propter occasionem peccare solet
sive ea sese offerat sive eam quaerat. Generatim denotat debilem
voluntatem.
Qui non vult occasiones proximas pro posse fugere, vel quas
fugere non potest saltem remotas facere (cf. vol. I, n. 205), non
est bene dispositus, et proinde absolvi non potest.
Attamen, qui est in occasione proxima necessaria, etiamsi sae­
pius relabitur, et nullam meliorationem obtinet, non est cogen­
dus ut occasionem deserat, sed sufficit ut serio velit media adhi­
bere ut eam remotam faciat (cf. vol. I, n. 205, 5): si ita est dis­
positus, absolvi potest.
Qui vero sub praetextu se velle periculum proximum reddere
remotum non vult relinquere occasionem proximam quam sine
difficultate nimia relinquere posset, est male dispositus, et proin­
de absolvi non potest.
Qui promittit se occasiones fugere velle, sufficienter dispositus
est et absolvi potest, dummodo confessarius promissioni eius
prudenter credere possit: ad hoc valent eadem principia quae
supra dedimus pro consuetudinariis et recidivis (n. 176).
178. — SCHOLION VII. De superstitiosis.

Praesertim neophytae ex antiqua consuetudine, vel illi Chri­
stiani qui pauci inter paganos vivunt, facile cadunt in vanas ob­
servationes. Notandum quoad dies faustos, etsi ex spiritu super­
stitioso eos eligere non liceat, non tamen tenentur christiani eos
ex proposito vitare, sed si in casu particulari timetur scandalum,
removendum est opportuna instructione (PCS 478).
Tales christiani, qui in superstitionibus cadere solent, pro casu
tractandi sunt ut recidivi, consuetudinarii, occasionarii.

179. — SCHOLION VIII. De fumigatoribus et venditoribus opii,

morphii, heroinae, etc.
Usus opii, morphii, heroinae, etc. in se non est malum; cum
autem usus non raro abusum inducat, Ecclesia ipsum usum se­
verissime prohibet, nisi sit per modum medicinae (PCS 431 ss.).
Quare, qui aliter eo utuntur, absolvi non possunt nisi ab usu
abstinere velint; de caetero, iuxta casum, tractandi erunt uti
consuetudinarii, recidivi vel occasionarii.
Qui per modum medicinae illud sumunt (quibus aequiparandi
sunt illi qui sine periculo mortis vel gravi detrimento ab eo
abstinere non possunt), absolvi possunt, dummodo quantitatem
medicinae non excedant, et cautelas adhibeant ad praecavendum
abusum (PCS 433).
Similiter cultura et commercium opii, etc. non sunt mala in se,
sed propter ingentes abusus quibus, experientia teste, sunt ob­
noxia, illicita fiunt, et proinde fidelibus generatim sunt interdi­
cenda (PCS 432). Unde cultores et venditores absolvi non pos­
sunt, nisi velint culturam et commercium cessare.
Patresfamilias qui filios ad culturam opii cogunt, absolvi non
possunt; matresfamilias necnon filii qui nonnisi ad pacem in
familia tuendam patri oboedientes opium colunt, absolvi possunt,
dummodo serio promittant se omnem operam daturos ut patrem
ad culturam cessandam inducant, vel saltem ita sint dispositi ut
aliter sibi, prout poterunt, provideant, remoto scandalo (PCS
434-435).
Qui locant agros cum praevisione locatorem opium seminatu­
rum fore, absolvi possunt, dummodo ad illam culturam non in­
ducant nec ipsum opium pro pretio accipiant (PCS 436).
Qui manu militari vel onerosis taxis ad opii culturam cogun­
tur, possunt absolvi, dummodo parati sint statim ac possunt, sine
gravi incommodo, culturam opii relinquere (PCS 437).
180. — SCHOLION IX. De polygamis et concubinariis necnon

de mulieribus absque dispensatione paganis traditis.

Polygami et concubinarii absolvi non possunt, quamdiu non
omnes mulieres dimiserint praeter unam legitimam, vel saltem

promiserint se quamprimum ita facturos, interim omne pericu­
lum peccati remotum facientes. Solum in casu quo omnino fieri
nequit ut vir periculose aegrotans statim concubinam eiiciat quae
sola eum curet, vel ut mulier morti proxima a viro non suo se­
paretur, absolvi potest (cf. S. Off. 23 lun. 1847).
Concubinae, vel mulieres absque dispensatione paganis tradi­
tae, etiamsi per vim traditae sunt, non sunt absolvendae, si libere
in statu concubinario manent, nisi postquam debita dispensatione
obtenta, matrimonium fuerit convalidatum (Bened. XIV, 2 Febr.
1744).
Quodsi invitae in statu concubinario manent, tractandae sunt
sicut occasionarii qui sunt in occasione proxima necessaria pec­
cati : si sunt bene dispositae ad vitandum peccatum ubi possunt,
et periculum pro posse remotius faciendum, absolvi possunt, sal­
tem aliquoties, ut saltem aliquoties Sacramenta recipere possint,
dummodo hoc absque scandalo fieri possit.
181. — SCHOLION X. De parentibus qui filias suas sine dispen­

satione paganis desponsaverunt.
Non possunt absolvi usquedum sponsalia illa dissolverint.
Quodsi hoc praestare non amplius possint, sed fecerint quod
possint, et paenitentiam sufficientem clare exhibuerint, non sunt
per integros annos, multo minus usque ad exitum vitae a Sacra­
mentis arcendi (S.C.P.F. 3 Oct. 1736; S. Off. 18 Nov. 1745, 12 Ian.
1769, 9 Sept. 1885). Ut autem exemplum eorum alios ad talem
modum agendi non excitet, possent, confessi et absoluti, arbitrio
Ordinarii paenis vel publica paenitentia mulctari. Interim tenen­
tur procurare ut Matrimonium hoc debita dispensatione compo­
natur: debent scii, procurare, ut paganus saltem cautelas neces­
sarias praestet.
182. — SCHOLION XI. De maritis qui uxores suas infidelibus

vendiderunt.

Non possunt admitti ad Sacramenta, nisi prius eas recupera­
verint. Quodsi in absoluta versentur impossibilitate, non sunt
admittendi nisi prius clara et indubia signa paenitentiae dede­

rint, scandalum reparaverint, et interim sese a qualibet alia
muliere abstineant, et serie promiserint se omnia facturos ut eas
recuperent (S. Off. 9 Sept. 1885). Hic etiam poterit paenitentia
gravior et publica imponi ab Ordinario, ut alii christiani ab hoc
crimine absterreantur.
183. — SCHOLION XII. De restitutioni obnoxiis et de usurariis.

Omnes qui bonum alienum detinent, prius ad restitutionem
obligandi sunt. Etiam usurarii eorumque haeredes (S.C.P.F. 12
Sept. 1645) ad restitutionem iniusti foenoris tenentur. Quid sit
foenus iniustum, vide vol. II, n. 523, 524.
Hoc autem non significat eos absolvi non posse antequam
actu restituerint, sed saltem debent serio promittere restitu­
tionem, eorumque promissio debet esse fide digna. Si iam bis vel
ter de restitutione facienda moniti et absoluti fuerint, non facile
iterum ante peractam restitutionem absolvendi sunt, nisi mo­
ralis certitudo habeatur eos hac vice promissionem esse exsecu­
turos : facile enim, absolutione obtenta, obligationem restituendi
minimi facient. Quare saltem moneantur eos in suo peccato iniustitiae reincidere statim ac voluntatem habent non restituendi.
184. — SCHOLION XIII. De violatoribus dominicae.

Saepe sese accusant fideles se non observasse dominicam: in­
terrogandi sunt utrum Missam neglexerint an serviliter laborave­
rint. Quoad primum, interrogentur de causa: nam saepesaepius
est quia erant in loco ubi S. Missa non celebratur. Notetur etiam
Christianos, ubi non habetur Missa, hortandos quidem esse ut
precibus suppleant, non tamen sub peccato ad hoc teneri (cf.
vol. II, n. 124, sub fine).
Quoad alterum, non sunt absolvendi illi christiani qui nulla ur­
gente necessitate, solent diebus de praecepto serviliter laborare.
185. — SCHOLION XIV. De paenitentibus piis.

Paenitentes pii censentur ii, qui vitam religiosam intensius
colere volunt ideoque frequentius ad Sacramenta accedunt.
Quoad ipsos confessarius saepesaepius non primo loco debe145

bit peccata absolvere, sed potius eos ad altiora dirigere, unum­
quemque secundum naturam et gratiam suam. De modo quo hoc
facere debeat, tractat Theologia Spiritualis (Ascetica et Mystica).
Periculum autem unum est in confessionibus talium paenitenlum, cui confessarius attendere debet, ne scii, confessionem
potius ex consuetudine instituant, et ita facile bonam disposi­
tionem (contritionem et firmum propositum sese emendandi
etiam a minoribus peccatis de quibus se accusant) negligant.
Notandum est confessionem sine ulla attritione vel voluntate
sese emendandi, esse invalidam et proinde peccatum mortale.
Quare etiam tales pacnitentes confessarius quandoque moneat
absolutiones multas esse saltem inutiles, si ex parte paenitentis
non accedat sincera voluntas sese emendandi.

4. Obligatio docendi.

186. — I. Tenetur confessarius Ignorantes docere veritates
fidei quae omni homini explicite credendae sunt necessitate me­
dii, nccnon ea quae sunt necessaria ad Sacramentum fructuose
recipiendum.
Expiicvhh. Confessarius : per se hoc munus non pertinet ad
confessarium, sed ad praedicatorem; indirecte autem etiam per­
tinet ad confessarium: ipse enim tanquam minister Sacramenti
debet curare ut omnia requisita ad validam susceptionem Sacra­
menti adsint inter ea autem sunt illae veritates; eas ergo per
accidens etiam in confessione docere debet.
Necessitate medii: h. e. exsistentia Dei, Deum esse remunera­
torem omnium actionum hominis sine fide in his veritatibus
remissionem peccatorum esse impossibilem patet.
Cum autem iuxta non paucos Auctores etiam fides explicita in
Sstnam Trinitatem ct in Christum Redemptorem sit de neces­
sitate medii, practice etiam has veritates ignorantes confessarius
docere debet.
Non tamen tenetur confessarius ea ita docere ut paenitens ea
memoriter tenere valeat sed ita saltem ut hic ct nunc circa has
veritates actum fidei elicere valeat Ulterior instructio pertinet
ad praedicatorem et catcchetam

ΝΌΤΑ. Si Confessarius paenitentem reperent qui veritates necessario
explicite credendas necessitate praecepti vel officia status sui igno­
raret, non tenetur illum instruere ante absolutionem, dummodo
paenitens de hac ignorantia, si fuerit culpabilis, doleat camque
quamprimum removere se velle promittat: cf. Bened. XIV, 7 Febr.
1742, § 12, et S.C.P.F. 13 Apr. 1807: Sedulo etiam animadvertent
confessarii, in aliud tempus reiiciendam esse absolutionem illius qui
necessaria necessitate praecepti suo vitio nescit; eoque solum quan
doque casu paenitentem absolvi posse, quo se vincibilis huius igno­
rantiae reum cognoscat et accuset, intimeque dolens tum a Deo
veniam procetur, tum sacerdoti serio promittat, operam se impense
daturum, qua divinae gratiae praesidio discat etiam necessaria
praecepti.

Probatur. Bened. XIV, 7 Febr. 1742, § 12 et S.C.P.F. 13 Apr.
1807: Curabunt Episcopi ut sacerdotes excipientes confessiones
fixum illud immotumque habeant, invalidam esse absolutionem
sacramcntalem, quam quis ignoranti res necessarias necessitate
medii impertitur; nec posse homines Deo per huiusmodi Sacra
mentum reconciliari, nisi prius, excussa huius ignorantiae cali­
gine, ad agnitionem fidei educantur.
Idem probatur ex ipsa natura rei: quomodo enim posset quis
remissionem peccatorum suorum obtinere, qui non credit in
Deum vel non credit Ipsum esse remuneratorem operum eius?
Similiter quae necessaria sunt ad fructuose suscipiendum Sacra
mentum non possunt ignorari.

Gravitas transgressionis. Confessarius qui tales ignorantes
non doceret ante absolutionem, committeret peccatum mortale,
quia Sacramentum administraret invalide, vel saltem infructuose.
187. — II. Tenetur confessarius conscientiam erroneam paenitentis corrigere, nisi adsit sufficiens ratio relinquendi eum in
bona fide.

Explicatur. Corrigere: vide vol. I, n. 152.
Bona fide: vide vol. I, n. 153, 2.

Probatur. Confessarius melius quam quilibet alius potest er­
rores conscientiae detegere; unde nemo plus quam ipse ex officio
tenetur errores illos corrigere.
147

188. — III. Tenetur confessarius conscientiam dubiam paenitentis pro posse illuminare.
Probatur. Nemini melius quam confessario potest paenitens
sua dubia patefacere; unde ius habet paenitens ab eo solutio­
nem dubii sui exspectandi.

189. — IV. Tenetur confessarius paenitentem monere de obli­
gationibus ex peccatis eius ortis, nisi adsit ratio sufficiens ad
illum relinquendum in bona fide.
Explicatur. Obligationibus: e. g. restitutionis, scandali repa­
randi, occasiones removendi, prolem sustentandi, hanc mulierem
nubendi, etc.
Nisi adsit ratio: ubi autem lex positiva (uti can. 904) exigit
monitionem et non permittit ut in bona fide relinquatur, nun­
quam ratio sufficiens adest, nisi quae excusaret a lege.
NOTA. Paenitens non tenetur sequi sententiam severiorem, si sententia
mitior est probabilis; quare confessarius ei talem obligationem sua­
dere, non autem imponere potest.

Probatur. Ex eo quod confessarius debet scire paenitentem
esse paratum ad officia sua implenda, sequitur eum teneri paeni­
tentem monere de his obligationibus et ab eo promissionem ex­
quirere, nisi paenitens iam sponte declaret se scire suas obliga­
tiones easque implere se velle.

190. — V. Tenetur confessarius paenitentem docere remedia ad
perseverantiam obtinendam et futurum lapsum praecavendum.
Probatur. Sacramentum Pacnitentiae non solum est institu­
tum ad peccata praeterita remittenda, sed simul ad vitam futu­
ram emendandam (cf. n. 134). Cum autem generatim paenitentes
(etiam doctiores in rebus spiritualibus: nemo enim iudex in
propria causa) media naturalia et supernaturalia non tam bene
cognoscunt, ius habent doceri a confessario cui intimam ani­
mam patefaciunt.

148

DE MINISTRO

η 191-192

191. — SCHOLION. Quid facere debet confessarius qui casum

quendam solvere non valet?

Imprimis paenitentem ad peritiorem mittat, vel saltem licen­
tiam petat ut ipse confessarius peritiorem consulat si necesse
fuerit (cf. n. 205). Interim absolutionem differre tenetur usquedum casum solverit. Quodsi vero durum sit paenitentem relin­
quere non absolutum (et ad hoc eum disponere potest confes­
sarius), potest eum statim absolvere, dummodo paratus sit stare
definitivae solutioni.
5. Obligatio disponendi.

192. — I. Tenetur confessarius paenitentem censura ecclesia­
stica a Sacramentis prohibitum ab hac censura solvere ante­
quam eum absolvat ; quodsi facultatem ad hoc non habeat, debet
paenitentem ad alium confessarium facultatem habentem mit­
tere vel absolutionem differre usquedum necessariam faculta­
tem a Superiore obtinuerit.

Explicatur. Tenetur : supponitur, uti patet, paenitentem etiam
contritum esse de peccato propter quod censuram incurrit.
Censura ecclesiastica: vide infra, n. 261 ss.
Absolvat: in formula absolutionis Ritualis Romani, Tit. IV,
c. II, includitur absolutio a censuris. Formula extra Confessio­
nem adhibenda habetur ib., c. III, n. 1-6 et 7.
Quodsi facultatem non habeat: si scii, censura est reservata,
et confessarius illam facultatem non recepit. Quandonam cesset
reservatio, vide infra, n. 277.
Probatur. Can. 2250, § 2: Si vero agatur de censura quae im­
pedit Sacramentorum receptionem, censuratus nequit absolvi a
peccatis, nisi prius a censura absolutus fuerit.

Gravitas transgressionis. Peccatum mortale committeret con­
fessarius qui talem paenitentem absolveret a peccatis suis ante­
quam a censura cum absolvat (gravis inoboedientia erga Eccle­
siam).
Quoad paenam adnexam, cf. can. 2366.

149

η. 193

DE PAENITENTIA

193. — II. Tenetur confessarius in paenitente indisposito vel
dubie disposito quantum potest excitare dispositiones necessa­
rias ad fructuosam Sacramenti susceptionem.

Explicatur. Tenetur: h. e., non potest eum absolvere nisi prius
eas dispositiones excitaverit, et ex altera parte, si non potest eas
excitare, non potest eum absolvere.
Quantum potest: primarie haec obligatio est ipsius paeniten­
tis. Ex caritate autem tenetur confessarius ad exemplum Christi,
qui etiam animam suam dedit pro peccatoribus, tanquam pastor
animarum curare ut peccatores cum Deo reconcilientur ; cum au­
tem hic peccator cum Deo reconciliari non possit, nisi prius in
eo dispositiones necessariae excitentur, tenetur confessarius ex
caritate in eo illas excitare, si hoc sine incommodo proportionate
gravi facere potest. Quid sit incommodum proportionate grave,
ex circumstantiis iudicandum erit: si defectus dispositionis pro­
venit ex incuria potius quam ex mala voluntate (uti in pueris vel
rudibus facilius evenit), facile erit eos disponere, et proinde generatim disponendi erunt nisi confessarius iudicet eos dimittere
in casu particulari esse magis salutare, eadem ratione ac supra
(n. 175) diximus de absolutione differenda. Si vero defectus dis­
positionis provenit potius ex mala voluntate, generatim difficilius
erit eos disponere, sed etiam maius erit periculum ne dimissi a
receptione Sacramentorum sese elongent ; quare quo maius est
hoc periculum, eo diligentius debebit confessarius curare ut ne­
cessarias dispositiones excitet. Unde e. g. magnus concursus po­
puli ad confessionale generatim non erit sufficiens ratio indispo­
sitos dimittendi.
Dispositiones : dolorem, firmum propositum, bonam volunta­
tem circa officia implenda (cf. n. 224 ss.).
NOTA. In hoc praesertim elucere debet prudentia misericordiosa confessarii, quod discernat utrum magis proficuum sit bono spirituali
paenitentis (non proprio commodo confessarii) eum disponere an
ei iniungere ut prius seipsum praeparet ad bonam confessionem.
« Quocumque autem animo sunt qui accedunt ad ministrum paeni­
tentiae, nihil ei magis cavendum est, quam ne, sua culpa, diffisus
quispiam Dei bonitati, aut Sacramento reconciliationis infensus di­
scedat. Quare, si iusta sit causa cur differenda sit absolutio, verbis,

150

DE MINISTRO

η 193

quoad poterit, humanissimis persuadeat confessis necesse est id et
munus suum officiumque suum et eorum ipsorum salutem omnino
postulare, eosque ad redeundum quamprimum blandissime alliciat,
ut, iis fideliter peractis quae salubriter praescripta fuerint, vinculis
soluti peccatorum, gratiae caelestis dulcedine reficiantur...» (Encycl.
Caritate Christi, 25 Dec. 1825).

Probatur. Rit. Rom., Tit. IV, c, I, n. 18: Demum, audita con­
fessione, perpendens peccatorum quae ille admisit magnitudinem
ac multitudinem, pro eorum gravitate ac paenitentis conditione,
opportunas correptiones ac monitiones, prout opus esse viderit,
paterna caritate adhibebit, et ad dolorem et contritionem effica­
cibus verbis adducere conabitur, atque ad vitam emendandam
ac melius instituendam inducet, remediaque peccatorum tradet.
Encycl. Caritate Christi, 25 Dec. 1825: «Sistunt se quidem
multi paenitentiae ministris prorsus imparati, sed persaepe tamen
huiusmodi ut ex imparatis parati -fieri possint, si modo sacerdos,
viscera indutus misericordiae Christi lesu qui non venit vocare
iustos sed peccatores, sciat studiose, patienter et mansuete cum
eis agere.
Quod si praestare praetermittat, profecto non magis ipse di­
cendus est paratus ad audiendum quam ceteri ad confitendum
accedere.
Imparati enim illi tantummodo sunt iudicandi, non qui vel
gravissima admiserint flagitia, vel qui plurimos etiam annos
afuerint a confessione ..., vel qui, rudes condicione aut tardi
ingenio, non satis in seipsos inquisierint, nulla fere industria sua
id sine sacerdotis opera assecuturi, sed qui, adhibita ab eo ne­
cessaria, non qua praeter modum graventur, in iis interrogandis,
diligentia, omnique, in iisdem ad detestationem peccatorum exci­
tandis, non sine fusis ex intimo corde ad Deum precibus, exhausta
caritatis industria, sensu tamen doloris ac paenitentiae, qua sal­
tem ad Dei gratiam in sacramento impetrandam disponantur,
carere prudenter judicentur ».
Gravitas transgressionis. Confessarius qui talem paenitentem
sine sufficienti ratione dimitteret, committeret peccatum mortale
vel veniale prout maius vel minus damnum causaret paenitenti
et minorem vel maiorem rationem ita agendi haberet. Confessa151

rius qui paenitentem indispositum non disponeret antequam eum
absolvat, committeret peccatum mortale, quia Sacramentum in­
fructuose administrat.
194. — SCHOLION. Utrum confessarius possit paenitenti sub
peccato mortali imponere obligationem quam ei iudicat ad emen­
dationem necessariam?

Agitur de nova obligatione imponenda, ad quam paenitens
aliunde non tenetur; e. g. utrum possit confessarius paenitenti
sub peccato mortali imponere ut quoties peccatum mortale com­
mittat, eadem die confiteatur.
Videtur negative respondendum : nam confessarius non est Su­
perior qui potestatem dominativam habeat. Potest quidem ur­
gere obligationes paenitentis et media emendationis praescribere;
sed nisi revera sint medium unicum efficax emendationis, non
potest confessarius paenitentem ad ea stricte obligare, etsi illa
pro efficacissimis habeat, sed debet illi libertatem relinquere se­
ligendi unum ex mediis.
6. Obligatio satisfactionem imponendi.
195. — Confessarius tenetur ante absolutionem paenitenti
quandam satisfactionem proportionatam imponere.

Explicatur. Tenetur: solum si paenitens nullam satisfactio­
nem acceptare posset (moribundus sensibus destitutus) non te­
neretur confessarius satisfactionem ullam imponere.
Ante absolutionem: ita tamen ut, si illud ante absolutionem
quacumque ex causa non fecerit, post absolutionem eam impo­
nere debeat: hoc autem tunc statim faciat, ne paenitens aegre
ferat confessarium post confessionem iterum de confessione lo­
qui (cf. n. 204 ss.).
Satisfactionem : in satisfactionem imponi potest quodlibet opus
bonum, sive opus religionis (oratio), sive opus paenitentiae (ieiunium), sive opus caritatis (eleemosyna), etc.; potest esse opus
internum (actus fidei, spei, caritatis, meditatio, etc.) vel opus
externum ; potest esse opus iam aliunde obligatorium (Missa dominicalis. etc ) vel non; potest esse opus quod etiam secus fecis152

set (preces quotidianae) vel omnino supererogatorium ; potest esse
opus indulgentiis ditatum vel non; sufficit etiam ut imponatur
sub conditione relapsus (si iterum hoc peccatum committis, de­
bes tale opus praestare): expedit tamen ut tunc etiam modica
satisfactio absolute imponatur.
Curet etiam confessarius ut satisfactionem indoli paenitentis
adaptet, ita ut, si fieri potest, simul sit remedium ad vitam emen­
dandam: e. g. avaro eleemosynam, libidinoso camis afflictio­
nem, etc. Practice autem, iuxta praxim hodiernam Ecclesiae,
paenitentes vix aliam satisfactionem quam orationem non aegre
ferent; et notandum est cum Ballerini: fervens oratio est medi­
cina vel obtinet medicinam cuilibet malo morali.
NOTA. Generatim dicunt Auctores confessarium non teneri novam sa­
tisfactionem imponere paenitenti qui sive ante sive statim post
absolutionem peccatum bona fide omissum confitetur. Si autem tunc
satisfactio non amplius sit proportionata, congruum videtur quandam satisfactionem addere.

Incongrue vero imponeretur abstinentia a S. Communione, vel
opus nimis diuturnum vel nimis difficile (ieiunium pro operariis
qui dure laborant) vel nimis ingratum (explicita petitio veniae,
nisi praevideatur paenitentem hoc praestiturum), vel publicum
vel quo alii viderent eum graviter peccasse (e. g. ieiunium quod
in familia admirationem excitaret, ita ut dicere compellatur sibi
in paenitentiam ieiunium esse impositum).
Similiter abstineat confessarius ab imponenda satisfactione
pecuniaria quae quomodocumque (etiam indirecte) in proprium
commodum cedat.
NOTA. Si quandoque pacnitentia publica pro criminibus publicis impo­
nenda est, hoc fiat extra confessionem et cum consensu Ordinarii
(cf. n. 181-182).

Proportionates : h. e. pro gravioribus graviorem, pro leviori­
bus leviorem satisfactionem imponat. Non tamen debet esse per­
fecte proportionata, sed sufficit relativa proportio, qualis hodie
in praxi Ecclesiae imponi solet. Simul autem conditionibus ipsius
paenitentis attendat. Gravis satisfactio censetur opus quod Ec­
clesia solet sub peccato mortali imponere. Rationes vero ad mi­

nuendam satisfactionem sunt α) infirmitas corporalis vel menta­
lis paenitentis qua maiorem satisfactionem nonnisi cum magna
difficultate implere posset : ita graviter aegrotis suggeratur bre­
vis oratio iaculatoria vel praebeatur crucifixus deosculandus vel
moneatur ut suam infirmitatem in spiritu satisfactionis ferat;
b) si timetur ne paenitens maiorem satisfactionem implere nolit
vel ob maiores satisfactiones a frequentatione Sacramentorum
absterreatur: quare, si quando gravior satisfactio imponenda est,
consultius prius interrogetur paenitens utrum possit eam im­
plere; c) magna contritio paenitentis; d) circumstantiae extraor­
dinariae quae specialem fervorem excitant : exercitia spiritualia,
missio, praedicatio iubilaei, etc. ; e) si ipse confessarius pro paenitente satisfacere velit.
NOTA. Oratio « Passio Domini Nostri » quae in Rit. Rom. habetur post
absolutionem videtur omnia opera paenitentis (quidquid boni feceris
vel mali sustinueris) evehere ad valorem satisfactionis sacramentalis.

In praxi, in impositione satisfactionis media via incedatur inter
nimium rigorismum et nimiam laxitatem. Magis tamen sectanda
est misericordia quam severitas, tum quia Sacramentum Paenitentiae est tribunal misericordiae, non irae, tum quia potius re­
spiciendum est bonum paenitentis quam vindicatio iustitiae divi­
nae, quae etiam in Purgatorio continuari poterit. Attamen, ex
altera parte, etiam cavendum est ne nimia laxitas non abducat
a peccato, sed potius in consuetudine peccandi perseverare faciat
et ita paenitenti magis noceat quam prosit. Paenitentes ergo, ubi
necesse est, ita disponantur ut etiam graviorem satisfactionem
iustam libenter acceptent. Nec obstat timor nc paenitens longio­
rem satisfactionem ex oblivione facile omittat: melius est enim,
uti notat Merkelbach (III, 554), ut gravitatis peccati conscius fiat
quam ut satisfactionis memor sit.
NOTA. Paenitens facilius graviorem satisfactionem acceptabit, si ei impo­
nitur ad intentionem ei gratam, c. g. orationem vel eleemosynam
pro defunctis familiae suae, pro prosperitate puerorum, totius fa­
miliae, etc.

Probatur. Cone. Trid.: Debent ergo sacerdotes Domini, quan­

tum spiritus et prudentia suggesserit, pro qualitate criminum et
paenitentium facultate, salutares et convenientes satisfactiones
iniungere (DB 905).
Rit. Rom., Tit. IV, c. I, n. 19: Postremo salutarem et conve­
nientem satisfactionem, quantum spiritus et prudentia suggesse­
rint, iniungat, habita ratione status, conditionis, sexus, et aetatis
et item dispositionis paenitentium... Id vero ante oculos habeat,
ut satisfactio non sit tantum ad novae vitae remedium et infir­
mitatis medicamentum, sed etiam ad praeteritorum peccatorum
castigationem.
Can. 887: Pro qualitate et numero peccatorum et conditione
paenitentis salutares et convenientes satisfactiones confessarius
iniungat.
S. Carolus Borrom. (citatus in Instructione S.C.P.F. 3 Oct.
1736): Confessarius prudens pro imponenda paenitentia nec ita
levem adhibeat, ut clavium potestas inde contemnatur, et ipse
peccatorum alienorum evadat particeps; nec ita etiam gravem
aut diuturnam, ut paenitentes ei obsequi recusent, aut acceptam
ex integro non exsequantur. — In paenitentia imponenda adhi­
bebit et prudentiam et pietatem et justitiam; habebit rationem
status, conditionis, sexus et aetatis, etc. Quamobrem talem im­
ponat, qualem ab eo praestari posse iudicet; proinde aliquando,
si ita viderit expedire, illum interroget an possit anve dubitet
paenitentiam sibi iniunctam peragere, alioquin eam mutabit aut
minuet. Considerabit item animum mentemque paenitentis ac
lictum, gemitum et lacrymas intimi doloris indices... Pauperibus
eleemosynam non imponat ; nec iis qui ex proprio labore victum
quaerunt, ieiunium indicatur, quod et in aliis paenitentiis obser­
vandum.
Gravitas transgressionis. Confessarius qui nullam satisfactio­
nem imponeret, peccatum mortale committeret, quia Sacramen­
tum incomplete administrat; iuxta quosdam autem Auctores
(ergo probabiliter) peccatum eius esset mortale vel veniale, prout
gravem vel levem satisfactionem imponere teneretur. Qui sine
rationc sufficienti levem imponeret dum gravem imponere de­
beret, committeret peccatum veniale.

196. — SCHOLION I. De commutatione satisfactionis.

Commutatio est substitutio unius operis (sive melioris sive
aequalis sive minoris) pro alio quod fuerat in satisfactionem
sacramentalem impositum, ita ut prior obligatio cesset novaque
incipiat.
NOTA. Tenent tamen quidam paenitentem post commutationem eligere
posse inter primam et alteram satisfactionem.

Cum commutatio sit verus actus iurisdictionis, evidenter non­
nisi a confessario fieri potest, nec potest ipse paenitens vel alius
iurisdictionem non habens (saltem pro tali paenitente) ullam
satisfactionem commutare, etiam in opus evidenter melius: nam
commutatio implicat cessationem prioris obligationis et induc­
tionem novae, quod nonnisi iurisdictionem habens efficere potest.
Cum autem satisfactio complementum sit iudicii sacramenta­
lis, etiam commutatio quandam relationem cum iudicio sacramentali habere debet : quare ipse confessarius qui satisfactionem
imposuit, potest eam etiam extra confessionem commutare
quamdiu commutatio cum priore absolutione moraliter cohaeret :
h. e., solent dicere moralistae, quamdiu confessarius sive ex me­
moria confessionis factae sive ex gravitate satisfactionis quan­
dam generalem cognitionem peccatorum tenet. Alius vero confes­
sarius qui illam satisfactionem non imposuit, non potest eam
extra confessionem commutare; utrum autem ad hoc requiratur
nova accusatio, saltem generalis, peccatorum pro quibus satis­
factio imposita fuit, disputatur inter Auctores. Sufficere videtur
ut confessarius priorem satisfactionem cognoscat et rationes pro
commutatione: non enim agitur de novo iudicio super illa pec­
cata ferendo, sed solum de satisfactione commutanda.
Ad illam commutationem faciendam evidenter requiritur iusta
causa : commutatio enim est quaedam species dispensationis qua
paenitens eximitur a priore obligatione (cf. vol. I, n. 95); cum
autem non simpliciter eximatur, sed loco prioris obligationis
nova imponatur, non requiritur causa tam gravis ac pro dispen­
satione; haec vix deerit ubi commutatio fit in melius vel in
aequale.
NOTA Commutatio non fit seu prima obligatio non levatur co quod pae-

nitens non facta mentione de priore confessione et satisfactione,
peccata sua iterum confitetur, sed debet paenitens explicite deside­
rium suum manifestare se velle a priore obligatione liberari, vel
saltem debet confessarius explicite velle primam obligationem le­
vare: secus enim actus voluntatis iurisdictionis, qua prima obligatio
solvatur, non ponitur, et proinde effectum non sortitur. E contra,
prima obligatio tunc subsistit, et nova satisfactio ex nova absolu­
tione additur.
197. — SCHOLION II. Quaedam satisfactiones utilius imponen­

dae. Ex Iorio, III, 402-404.

I. Opera

pietatis.

1. Orationes vocales, Pater, Ave, Credo, Litaniae B. Μ. V., Ro­
sarium sive eius tertia pars; preces matutinae et vespertinae.

2. Orationes mentales (discrete) pro capacitate paenitentis; pro
rudibus, cogitatio aliqua de inferno, de morte, de passione Chri­
sti, mane aut vespere, v. g. per tempus unius Ave.
3. Actus fidei, spei, caritatis, contritionis, fiduciae in Deum,
conformitatis divinae voluntati ; propositi non peccandi... toties...
v. g. mane, vespere, praesertim in tentationibus vel animi de­
jectione.
4. Exercitium Viae Crucis, praesertim quando fit in communi ;
preces novendiales in honorem B. Μ. V. vel alicuius Sancti.

5. Visitatio ecclesiae vel altaris cuiuslibet, vel alicuius in par­
ticulari ad aliquid ibi orandum, aut petendam gratiam non am­
plius peccandi.
6. Lectio pia, v. g. per quadrantem die dominica, vel unum aut
alterum caput v. g. Imitationis Christi, Vitae Sanctorum vel al­
terius libri pii, etc.
7. Frequentatio Sacramentorum, tali die, vel tempore aut tot
vicibus. Hic caute agat confessarius, nec imponat obligationem
iis, qui raro confitentur, ut semel vel bis in mense accedant ad
tribunal paenitentiae per annum; sed hoc non iniungat nisi una,
et forte altera vice, et solis paenitentibus id libenter acceptan­
tibus, et prudentem spem de futura propositi exsecutione prae­
bentibus.
8. Oblatio suimet ipsius Deo summo mane, signum crucis, va­

riae adspirationes seu orationes iaculatoriae ad Christum, ad Cor
lesu, ad B. Μ. V., ad Angelum Custodem, etc. (ordinarie non sunt
multiplicandae).

9. Auditio concionum, catechismi, assistentia officiis Ecclesiae,
v. g. Missae solemni, Vesperis, etc., vel exercitiis spiritualibus,
aut pio exercitio mensis mariani, vel aliis huiusmodi, saltem
aliquoties.
10. Examen generale conscientiae vespere, saltem per breve
tempus; item examen particulare circa talem defectum, vel ta­
lem pravam consuetudinem ex firmo emendationis proposito.
11. Opera mortificatiOxNIS.
1. leiunium vel integrum iuxta leges Ecclesiae, vel partiale
iuxta vires physicas ac morales paenitentis. Non tamen impo­
nenda est huiusmodi paenitentia nisi raro, et iis solum, qui eam
libenter accepturi sunt.
2. Subtractio aliqua cibi, quae corporis sanitati aut officiis seu
laboribus paenitentis nullo modo nocere possit.
3. Abstinentia a vino vel liquore inebriante, tali die, tali tem­
pore; aut non excedere certam quantitatem.
4. Orare flexis genibus, aut brachiis in modum crucis extensis,
deosculari terram humilitatis causa, breves peregrinationes in­
stituere.
5. Offerre Deo aliquoties aegritudines, morbos, aut alias occur­
rentes vitae aerumnas, patienter eas ferendo.
6. Castigare corpus moderate, discreta maceratione, aliqua fla­
gellatione, situ incommodo. (Sed haec rarissime iniungenda, imo
cum magna discretione permittenda).
7. Subtractio aliqua somni ordinarii praesertim surgendo ma­
turius mane, aut hora determinata in pigritiae medelam, aut
etiam ad tentationes impuras praecavendas.
8. Privari aliquando recreatione etiam honesta, v. g. theatri
aut alterius spectaculi solatio; reprimere nimiam curiositatem
in auditu, in visu; non sistere tamdiu ad domus ianuam aut fe­
nestras. Hoc praesertim convenit puellis vanitati praeter modum
addictis.

III. Paenitentiae medicinales.

Cum generatim loquendo contraria contrariis curentur, iniungi, aut tantum suaderi poterunt sequentes paenitentiae, cum dis­
cretione tamen, attenta praesertim qualitate et bono maiore
paenitentium.
1. Paenitentibus raro et male orantibus imponantur preces
breves mane aut vespere, per hebdomadam circiter persolven­
dae. Tepidis, lectiones piae, vel orationes iaculatoriae aliquoties
in die faciendae, paucae tamen, et ad paucos dies, ne oblivione
omittantur, aut paenitentem contorqueant. Tentatis contra fidem
et spem, actus fidei, spei, fiduciae, vel recitatio Symboli Aposto­
lorum, etc.
2. Blasphemis reverentia externa in Deum, in crucem... v. g.
deosculari reverenter crucifixum, vel imagines sacras, aut dicere
devote : Sit nomen Domini benedictum, vel : Laudetur lesus
Christus.
3. Illis qui saepe Missam omittunt, aliqua Missa supererogatoria audienda, v. g. duplex die dominica aut una die feriali, vel
visitatio aliqua sanctissimi Sacramenti pluries facienda, etc.
4. Servantibus odium, opera aliqua caritatis in proximum, v. g.
inimicum salutare, aut alloqui (prudenter tamen) ; oratio et actus
caritatis pro proximo in genere, et etiam specialiter pro inimicis,
recitatio orationis dominicae pro iisdem, praesertim horum ver­
borum: Dimitte nobis debita nostra, sicut et nos dimittimus de­
bitoribus nostris.
5. Amatoribus mundi eiusque pomparum, meditatio aliqua de
vanitate rerum mundanarum, v. g. dum mane surgunt aut cubile
petunt, vel renovatio sponsionum in Baptismo factarum.
6. Superbis officia quaedam humilitatis, v. g. deosculari terram,
visitare pauperes, vel ipsis benigne subvenire, eos humaniter
tractare, vel elicere varios actus humilitatis, v. g. dicere cum pu­
blicano: Domine, propitius esto mihi peccatori.
7. Libidinosis aliqua mortificatio, aut commoditatum subtrac­
tio, praesertim fuga occasionum, oratio, Sacramentorum fre­
quentatio, firmi propositi frequens renovatio, Novissimorum me­
moria, etc.

8. Furibus et avaris eleemosyna aliqua iuxta eorum facultates,
etiamsi as unicus aliquoties in pauperes vel in ecclesiam erogan­
dus esset. Nunquam autem imponendae sunt graves eleemosynae,
nisi libenter acceptentur.

9. Gulosis et ebriosis subtractio aliqua ciborum, abstinentia a
cibo et potu extra consuetas refectiones, vel abstinentia a vino
tali die, aut prohibitio ne in refectionibus talis vini quantitas
excedatur, etc.
B.

POST ADMINISTRATIONEM SACRAMENTI

1. Obligatio corrigendi errores commissos.

198. — Errores a confessario commissi in administratione Sa­
cramenti Paenitentiae, possunt ad tres species reduci:
1) circa absolutionem: ita ut non vel invalide absolverit vel
absolverit indispositum;
2) circa actus paenitentis : tunc error est negativus, si integri­
tatem confessionis non procuraverit vel satisfactionem non im­
posuerit ; error est positivus, si false instruxerit paenitentem e. g.
dicendo talem actionem (quae revera est peccatum) esse licitam ;
3) circa obligationes paenitentis : si ei obligationem indebite
imposuerit vel eum indebite ab ea deobligaverit.
Hi errores possunt comitari vel nullo damno vel damno spiri­
tuali vel temporali sive paenitentis sive tertii. Ita esset error sine
ullo damno, si integritatem confessionis non procuraverit, vel sa­
tisfactionem non imposuerit, vel si paenitenti dixerit ipsum lege
ieiunii non teneri vel cras non esse festum de praecepto dum re­
vera est: peccatum enim materiale quod inde committeret pae­
nitens, nemini ullum damnum infert; si vero paenitentem non
absolverit, et hic inde putet se esse absolutum, vel si eum non
obligaverit ad occasionem peccati fugiendam, damnum spirituale
ei infert; si autem paenitentem obligavit ad restitutionem ad
quam non tenetur, damnum temporale infert paenitenti ; si eum
deobligavit a restitutione ad quam tenetur, damnum temporale
infert tertio.

199. — PRINCIPIA I. Confessarius qui culpabiliter errorem sine
ullo damno commisit, tenetur illum errore • I corrigere, si sine
incommodo proportionate gravi fieri potest.

Explicatur. Incommodo proportionate gravi: obligatio haec
oritur ex officio confessarii procurandi rectam administrationem ·
Sacramenti; quare proportio debet esse inter incommodum ex
correctione erroris oriens et gravitatem erroris et culpae : ita, ut
obligatio corrigendi errorem adsit, eo minus requiritur incom­
modum quo maioris momenti est error vel quo maior fuit culpa
in errore committendo. Notandum est hoc incommodum genera­
tim adesse, si defectus extra confessionem corrigendus esset:
nam generatim admitti potest paenitentem aegre ferre ut de re
in confessione antea tractata iterum loquatur confessarius. In­
tra confessionem vero rarius aderit, cum intra confessionem ge­
neratim talis error facilius corrigatur si animadvertitur.

Probatur. Confessarius utpote minister Sacramenti tenetur cu­
rare ut Sacramentum rite conferatur; si ergo culpa sua error
irrepsit, tenetur eadem obligatione illum errorem corrigere in
quantum potest. Propter incommodum proportionate grave ta­
men potest permittere ut ille error (illud malum) subsistat (cf.
vol. I, n. 49).

Gravitas transgressionis. Errorem non corrigere si nulla ratio
proportionate gravis adest, idem peccatum est ac illum errorem
committere: unde eadem culpabilitas quae habetur in commit­
tendo errore, habetur in negligentia eum corrigendi, nisi incom­
modum inde oriens minuat vel imo auferat culpam.
200. — II. Confessarius qui culpabiliter errore suo damnum
spirituale intulit paenitenti, tenetur ex iustitia illud damnu: II re­
parare; quodsi hoc sine laesione sigilli fieri potest, ad hoc etiam
extra confessionem tenetur.

Explicatur. Culpabiliter : etiam voluntario in causa (vol. I,
n. 49).
Damnum spirituale: si paenitens non vel invalide est absolu­
tus, et non habet perfectam contritionem, manet in peccato mor161

tali usque ad proximam confessionem; quod est maximum dam­
num, praesertim si paenitens interim moreretur. Si eum deobligavit a periculo peccati fugiendo, in periculum peccati eum
posuit : quod est damnum spirituale : illa et similia damna, quae
ei culpabili suo errore intulit, reparare tenetur.
Tenetur: pro gravitate damni ad hoc tenetur cum maiore vel
minore proprio incommodo, eodem modo ac tenetur Sacramen­
tum administrare (cf. n. 22): ita, si paenitens inde venit in ex­
trema necessitate spirituali (e. g. moribundus), tenetur etiam
cum periculo propriae vitae.
Ex iustitia: nam eo quod assumit munus illius hominis con­
fessionem audiendi, ex officio tenetur eius bonum spirituale in
hac confessione promovere, et damnum spirituale ab eo avertere.
Damnum reparare: h. e. debet in quantum potest media adhi­
bere ut paenitentem de errore moneat, saltem implicite. Ita, si
error solum consistit in invalida absolutione, et paenitens non­
dum abivit, potest supplere absolutionem (dummodo iurisdictionem habeat), vel si paenitens iam abivit, debet pro posse paeni­
tentem monere de invaliditate absolutionis. Si error consistit in
erroneo consilio, potest procurare ut scientia paenitentis corri­
gatur (sive in confessione, sive in conversatione, sive in praedi­
catione: sed caveat ne sigillum laedatur).
Sine laesione sigilli: cf. infra, n. 204 ss. Notandum laesioni si­
gilli aequiparandum esse, si paenitens aegre ferret quod confes­
sarius sive extra confessionem sive intra aliam confessionem, de
peccatis prioris confessionis iterum loquatur. Quodsi error con­
sistit in invalida absolutione, difficilius laeditur sigillum, cum
confessarius dicere possit: absolutio quam dedi tibi fuit inva­
lida, vel oblitus sum tibi absolutionem dare.
Extra confessionem: extra illam confessionem in qua error
commissus fuit ; intra subsequentem confessionem enim vel extra
omnem confessionem de rebus confessionis loqui eodem modo
est usus scientiae ex confessione haustae, qui usus sine licentia
paenitentis non est licitus; quare tunc errorem corrigere non
potest, nisi sine sigilli laesione fieri possit. Notandum tamen intra
subsequentem confessionem paenitentes generatim facilius con­
sentire quam omnino extra confessionem.

Gravitas transgressionis. Gravitas talis transgressionis (non
reparandi damnum) non potest determinari : augetur gravitate
damni et gravitate culpae in damno inferendo, minuitur vero gra­
vitate incommodi proprii in damno reparando.
201. — III. Confessarius qui culpabiliter errore suo damnu II
spirituale intulit tertio, tenetur ex caritate illud damnum re­
parare.

Explicatur. Tertio: e. g. si paenitentem non obligavit ad de­
nuntiandum perversorem iuventutis qui in quadam communitate
(e. g. collegio) alios ad peccata gravia allicit, grave damnum in­
fert omnibus aliis qui periculo perversionis sunt expositi.
Tenetur: pro gravitate damni cum maiore vel minore proprio
incommodo.
Ex caritate : cum erga tertium uti confessarius nullum officium
habeat, obligatio haec non est ex iustitia, sed ex caritate.
Gravitas transgressionis. Augetur gravitate damni et gravitate
culpae in damno inferendo; minuitur vero gravitate proprii in­
commodi in damno reparando.
202. — IV. Confessarius qui culpabiliter errore suo positive
damnum temporale intulit sive ipsi paenitenti sive tertio, tenetur
ex iustitia hoc damnum reparare.

Explicatur. Culpabiliter : etiam voluntario in causa.
Ipsi paenitenti : e. g. obligando eum ad restitutionem ad quam
non tenebatur vel ad rescindendum contractum sibi favorabilem
validum, etc.
Tertio: e. g. deobligando paenitentem a restitutione facienda
ad quam tenebatur.
Tenetur: pro gravitate damni tenetur ad restitutionem cum
maiore vel minore incommodo proprio: vide vol. II, n. 591 ss.
Quodsi autem sine laesione sigilli damnum nullo modo reparare
possit, ab eo reparando excusatur: praevalet enim obligatio si­
gilli servandi.
Ex iustitia : restitutio enim ex damno culpabiliter illato semper
obligat ex iustitia; vide vol. II, n. 591.

Damnum reparare: debet, si potest, procurare, ut ille qui
propter errorem confessarii damnum intulit, illud damnum re­
paret; quodsi hoc impossibile sit, debet ipse confessarius dam­
num reparare. De modis damni reparandi, vide vol. II, n. 595.
Cavere tamen debet ne talem modum seligat quo sigillum lae­
datur.

Probatur. Vide vol. II, n. 591, ubi de damnificatione voluntaria.
Gravitas transgressionis. Vide ibidem.

203. — V. Confessarius qui inculpabiliter damnum spirituale
vel temporale intulit, tenetur ex caritate illud damnum reparare
si absque proprio incommodo fieri potest.
Explicatur. Inculpabiliter : neque in se neque in causa culpa­
biliter.

Probatur. Non potest confessarius esse responsabilis pro dam­
no a se absque ulla culpa illato; ex altera parte autem debet a
proximo avertere omne damnum quod absque proprio incom­
modo avertere potest: quae est obligatio ex caritate. Ea obligatio
eo magis urget cum damnum hoc, etsi absque culpa, tamen ab
ipso illatum sit.
Gravitas transgressionis. Non reparare damnum inculpabili­
ter illatum quod absque proprio incommodo reparari potest, est
peccatum mortale vel veniale prout damnum maius vel minus est.
2. Obligatio sigillum servandi.

204. — NOTIO. Sigillum sacramentale est obligatio servandi
secretum de omnibus quae paenitens in confessione in ordine ad
absolutionem sacramentalem dixerit, de ipsisque non loquendi
etiam cum ipso paenitente, nisi ipse paenitens ad hoc licentiam
dederit.
XOTA

Non contundendum est sigillum cum prohibito usu scientiae ex
confessione haustae, de quo infra, n 212. Sigillum semper supponit
audientes etiam scire, vel saltem suspicari posse de quanam per­
sona agatur.

Explicatur. In confessione: etiam in confessione sacrilega, vel
in qua absolutio non datur, dummodo confessio facta sit in or­
dine ad absolutionem.
In ordine ad absolutionem : non cadunt sub sigillo (etsi pos­
sint cadere sub secreto naturali commisso) quae non dicuntur in
ordine ad absolutionem, sed solum ad petendum consilium, vel
si paenitens solum simulat confessionem, e. g. ante matrimo­
nium, et sponte dicit se non velle absolutionem sed solum testi­
monium peractae confessionis, vel si veniret solum ad furandum.
Si autem consilium petitur et statim apud ipsum instituitur con­
fessio, omnia illa etiam pertinent ad sigillum, saltem si consi­
lium petitur cum intentione confessionem instituendi si necesse
fuerit: tunc enim consilium petitur in ordine ad absolutionem.
— Quidnam in specie cadat sub sigillo, vide infra, n. 206.
Dixerit: vel etiam scripserit, si scii, in scriptis fecit suam con­
fessionem vel scriptam confessionem coram confessarium legit;
et tale scriptum cadit sub sigillo tum ante, tum in, tum post con­
fessionem, ita ut si quis tale scriptum legerit antequam paeni­
tens confessionem instituerit vel durante confessione vel post­
quam confessionem instituerit, sigillo servando teneatur: nam
tale scriptum censendum est confessio iam inchoata vel accusa­
tio permanens.
NOTA. Non bene videtur cur, iuxta sententiam quam Genicot (II, 384, VIII)
communissimam vocat, sigillo non teneatur qui invenerit vel legerit
chartam in qua paenitens extra tempus et locum confessionis con­
fessionem suam praeparaverit: etsi sit medium quod paenitens ele­
gerit ad sese praeparandum ad confessionem, vere censenda est
confessio iam inchoata vel confessio permanens, nec apparet quo­
modo locus ubi illam invenerit vel legerit, faciat illam non esse
obiectum sigilli.

Non loquendi: vel scribendi vel aliter manifestandi: confessa­
rius proinde non potest sine licentia paenitentis in casu diffici­
liore consulere peritiorem, nisi hoc ita facere possit ut hic nullo
modo scire vel etiam suspicari possit de quanam persona aga­
tur: ita si casus manifeste agat de vidua et in pago sunt solum
duae vel tres viduae, non liceret sine licentia paenitentis de casu
loqui. Etiam cum ipso paenitente non licet sine praevio eius con­

sensu de illis loqui, imprimis extra confessionem, sed etiam in
subsequent! confessione nisi agatur de paenitente qui frequenter
apud illum confessarium confitetur illud peccatum : tunc enim
licet peccata vitae anteactae in memoriam revocare ad melius
eum adiuvandum ut sese corrigat ; secus autem non licet, quia
paenitentes solent aegre ferre quod confessarius praeteritorum
peccatorum memoriam conservaverit.
Licentiam: non sufficit licentia praesumpta, sed requiritur li­
centia expressa et prorsus libera, nec ullo modo vi aut metu
etiam reverential! extorta. Paenitens potest hanc licentiam con­
cedere prout vult : sive ut confessarius solum secum de peccato
loquatur, sive ut solum cum tali persona de hac re loquatur ad
consilium petendum, sive ut confessarius solum cum complice de
re loquatur ut illum moneat, sive ut confessarius soli superiori
nomen complicis revelet quod secus ipse paenitens revelare in
conscientia teneretur (e. g. si inter alumnos scholae est quidam
perversor iuventutis), etc.
NOTA. Confessarius, praesertim extra confessionem, hanc licentiam non
petat nisi ab eis quos praevidet consensum esse daturos, nam multi
paenitentes ipsam petitionem licentiae extra confessionem iam aegre
ferre solent.
205. — SCHOLION. Quid facere debet confessarius qui casum

quendam solvere non valet?
Si potest eum per seipsum solvere (e. g. per libros), hoc facere
debet.
Si vero alium consulere necessarium iudicat, et hoc non possit
nisi personam paenitentis revelet, prius petere debet licentiam
paenitentis : potest illum hortari ut illam licentiam concedat, di­
cendo illum alium eodem modo ac ipsum confessarium sigillo
teneri.
Si autem omnino licentiam dare non vult, debet eum ad peri­
tiorem mittere; quodsi etiam hoc non vult, debet quantum potest
per seipsum casum solvere, reliqua misericordiae divinae relin­
quere.
Quid quoad absolutionem facere debeat, vide supra, n. 191.

206. — OBIECTUM. Obiectum sigilli sacramentalis sunt:

1. Per se: d) omnia peccata tum mortalia tum venialia, etiam
publica, in confessione declarata, necnon omnia (circumstantiae,
complices, etc.) quae in declaratione peccatorum dicta sunt, et­
iamsi omnino fuerunt superflua : ita, si paenitens dicit se in iti­
nere ad talem civitatem peccasse, factum itineris (in quantum ex
confessione notum est) cadit sub sigillo, etsi pro declarando pec­
cato haec circumstantia omnino superflua fuerit (possent enim
alii suspicari eum in hoc itinere peccasse); vel si dicit se de adul­
terio Titii locutum esse, adulterium Titii cadit sub sigillo.
NOTA. 1. Peccata mortalia ita cadunt sub sigillo, ut solum dicere talem
personam commisisse peccatum mortale absque ulteriore specifica­
tione, iam sit laesio sigilli; peccata venialia vero non ita, sed solum
si dicitur illum tale peccatum veniale commisisse, laeditur sigillum;
si autem dicitur cum peccata venialia commisisse (absque ulla spe­
cificatione) non laeditur sigillum, quia si quis confitetur certe saltem
peccata venialia confiteri censetur; e contra, si dicitur eum multa
vel graviora venialia accusasse, laeditur sigillum.
Caveat tamen confessarius, ne talibus locutionibus scandalum pariat
vel confessionem in genere apud audientes odiosam reddat.
2. Peccata vel facta confessario tum e confessione tum aliunde nota,
etiam cadunt sub sigillo in quantum sunt ex confessione nota. Ita
laederet sigillum confessarius qui diceret paenitentem illud pecca­
tum (ab omnibus notum) confessum esse, vel etiam eum illud pec­
catum cum magna contritione confessum esse; similiter laederet
sigillum si factum, de quo alii loquuntur, ex confessione confirmaret
vel minus accurata corrigeret.
b) petitio consilii, si in ordine ad absolutionem petitum fuit.
c) negatio absolutionis.
d) paenitentia imposita, quia inde ad gravitatem peccatorum
concludere possent.

2. Per accidens : quidquid ex confessione notum est et paenitenti gravamen esse possit:
«) ipsum factum confessionis, c. g. si clam venit paenitens ne
ex confessione instituta suspicio de peccato oriatur: ita si quis
furtum commisit et clam paenitens venit ad confessionem et re­
stitutionem vult facere per confessarium ne suspicio furti com­
missi in ipsum cadat: tunc ipsum factum confessionis cadit sub

sigillo. In ordinariis circumstantiis vero factum confessionis non
cadit sub sigillo.
b) defectus paenitentis sive animi sive corporis. Ita defectus
corporis quem celare vult et potest, quem autem in confessione
manifestavit, etiamsi non fuerit necessarium, cadit sub sigillo;
similiter scrupulositas (scrupuli autem cadunt sub sigillo per se).
Si illi defectus sunt aliunde noti, tamen cadunt sub sigillo qua­
tenus ex confessione cognoscuntur, ita ut laederet sigillum qui
diceret se de facto in confessione expérimentasse talem hominem
esse scrupulosum.
c) peccata in ipsa confessione commissa, e. g. impatientia, con­
tumeliae in confessarium, etc. per accidens possunt cadere sub
sigillo, in quantum scii, eorum revelatio suspicionem excitare
posset de gravioribus peccatis accusatis vel de mala dispositione
paenitentis vel de negata absolutione. Peccata vero potius occa­
sione confessionis quam in ipsa confessione commissa, non ca­
dunt sub sigillo. Ita si quis durante confessione furaverit, hoc
furtum non caderet sub sigillo, nisi paenitentia tactus, hoc pec­
catum statim confessus fuerit.
NOTA. 1. Materia sigilli ergo non sunt: a) Dei dona et virtutes, opera
bona, etc.; cum autem paenitentes earum revelationem aegre fer­
rent, cadunt sub secreto naturali, saltem durante vita paenitentis.
b) Ea quae supra indicavimus per accidens cadere sub sigillo, si
circumstantiae in quibus caderent sub sigillo, non adimplentur.
2. Maxima autem prudentia confessario necessaria est circa ea quae
pertinent ad confessionem, ita ut nihil omnino dicere debeat quod
quomodolibet possit reddere confessionem odiosam apud quemlibet.
3. Quod probabiliter non est materia sigilli, tanquam materia haben­
dum est, nec licet in hac re sententiam probabilem sequi.

207. — SUBIECTUM. I. Ad sigillum obligatur primario et per
se confessarius etiam fictus vel per errorem existimatus.
Explicatur. Fictus: ergo etiam laicus qui se fingeret confes­
sarium.
Existimatus : si paenitens erronee putans talem hominem esse
confessarium, ei peccata sua confiteretur.

208. — II. Secundario et per accidens tenetur omnis alius ad
quem quomodocumque notitia ex confessione sacramentali, quae
sit obiectum sigilli, pervenerit.

Explicatur. Omnis alius: ita interpres, si per interpretem
confessus fuerit paenitens; adstantes qui sive casu sive de
industria aliquid ex confessione audierint; omnes quibus con­
fessarius sive ex malitia sive ex imprudentia aliquid ex confes­
sione revelaverit, ita ut ne inter se quidem de hac re loqui pos­
sint (c. g. si confessarius in praedicando imprudenter aliquid
dixerit, audientes de hac re ne inter se quidem loqui possent);
Superior a quo facultas petitur absolvendi a reservato vel cui se
sistit paenitens in casu necessitatis iam absolutus cum obliga­
tione sese sistendi Superiori ; illi quos confessarius de licentia
paenitentis consuluit; omnis qui sive casu sive industria legit
confessionem alterius in ordine ad absolutionem petendam scrip­
tam ; omnis qui sive casu sive industria legit epistolam ad Supe­
riorem directam ad petendam facultatem absolvendi a reservato
vel responsum Superioris.
NOTA. 1. Qui industria conatur aliquid ex confessione audire vel scriptum
uti supra legere, non solum tenetur sigillo servando, sed insuper
iam mortaliter peccat contra sigillum.
2. Etiam ille qui solum factum confessionis clandestinae vel solum
factum recursus ad Superiorem sciret, teneretur sub sigillo illud
factum non revelare, etiamsi nesciat de quonam peccato agatur,
quia paenitenti onerosum esset et alii forsitan inde peccatum grave
suspicari possent: sicut enim confessario non licet dicere (in genere)
paenitentem peccatum mortalem confessum esse, ita etiam e. g.
servo non licet dicere parochum recursum ad S. Sedem instituisse,
vel talem hominem clam venisse ad confitendum.
3. Ipse paenitens non tenetur ad secretum servandum de his quae
confessus est. Ea vero quae confessarius dixit, etsi non sint obiectum
sigilli ex parte paenitentis, sunt tamen obiectum secreti naturalis,
in quantum possunt pro confessario inferre gravamen, et ipse con­
fessarius non potest sese defendere (cum sit ligatus sigillo). Quare
educandi sunt christiani ut nihil unquam dicant extra confessionem,
eorum quae confessarius dixit; sed ex altera parte, cum experientia
constet paenitentes facile de his loqui, confessarii prudentes sint in
his quae dicunt.

209. — SCHOLION. Quid facere debet confessarius aliusve, si
interrogatur circa illa quae ad sigillum pertinent?

Etiamsi a maxima auctoritate interrogatur, debet dicere se
nihil scire vel se ad talem quaestionem respondere non debere.
Et ita quidem semper dicere debet, ne ex eo quod quandoque
sic dicit, quandoque ad quaestionem respondet, alii concludere
possint ad culpabilitatem illius personae. Et hoc responsum (se
nihil scire) potest etiam, si opus fuerit, iuramento firmare.
Si vero post confessionem (e. g. infirmi) interrogetur utrum
S. Communio danda sit, respondeat semper: Rogate ipsum (in­
firmum) utrum S. Communionem recipere velit necne.
210. — PRINCIPIUM. Omnibus qui sigillo servando obligantur,
severissime prohibitum est, etiam cum periculo propriae vitae
vel ipsius reipublicae, sive in vita sive post mortem paenitentis,
illud sigillum etiam in minima re, directe vel indirecte violare,
etia II si probabilius haec res ad sigillum non pertineat.

Explicatur. Omnibus qui sigillo servando obligantur : sive pri­
mario sive secundario; vide supra, n. 207-208.
Severissime prohibitum est: ita ut non detur parvitas mate­
riae; potest quidem esse causa minuens voluntarium (e. g. inadvertentia) et proinde minuens gravitatem peccati, sed nunquam
est peccatum veniale ex parvitate materiae revelatae, h. e. si quis
vel minimam rem revelat, committit peccatum mortale.
Quoad paenas violationi sigilli adnexas, vide infra, n. 214.
Etiam cum periculo: nulla est causa excusans ab hac obliga­
tione, neque ipsa propria vita salvanda neque bonum reipublicae ;
unde neque dispensatio neque epikeia in hac re dari potest.
Sive in vita sive post mortem paenitentis : si enim peccata no­
stra post mortem revelari possent, hoc confessionem odiosam
redderet apud multos paenitentes; quare obligatio sigilli etiam
post mortem paenitentis perdurat.
Directe: directe violatur sigillum quando peccatum in confes­
sione accusatum et persona paenitentis manifestantur. Sufficit ut
persona ita indicetur ut de illa nullum dubium esse possit, et­
iamsi ab audientibus non cognoscatur nec unquam cognoscetur ;

ita si dicitur: praefectus talis urbis adulterium commisit; vel:
primum peccatum quod audivi hodie fuit furtum (nisi nemo scire
possit quisnam sit primus qui apud ipsum confessus sit). Nec
requiritur ut audientes sciant confessarium ex confessione loqui :
sufficit ut de facto ex confessione loquatur.
Indirecte: indirecte violatur sigillum si peccatum ita revelatur,
ut audientes ex dictis vel factis (omissionibus) suspicari possint
quisnam illud peccatum confessus sit. Non requiritur ut de facto
suspicentur, sed sufficit ut prudens suspicio oriri possit. Ita si
quis auditis paucis confessionibus revelat peccatum in his audi­
tum, vel si dicit se in tali communitate vel in tali pago hoc pec­
catum audiisse, indirecte laedit sigillum, saltem si communitas
vel pagus non est magnus.
Etiamsi probabilius : in materia sigilli non licet sequi senten­
tiam probabilem, sed usquedum vere probabilis sit sententia te­
nens talem materiam cadere sub sigillo (sive sit dubium facti :
num aliquid dictum sit in ordine ad confessionem — sive sit du­
bium iuris : num aliquod dictum vel factum laedat sigillum), con­
fessarius aliique tenentur ad sigillum servandum.
Probatur. Ex doctrina Ecclesiae: Cone. Later. IV (a. 1215):
Caveat autem omnino, ne verbo aut signo aut alio quovis modo
aliquatenus prodat peccatorem : sed si prudentiore consilio indi­
guerit, illud absque ulla expressione personae caute requirat,
quoniam qui peccatum in paenitentiali iudicio sibi detectum
praesumpserit revelare, non solum a sacerdotali officio deponen­
dum decernimus, verum etiam ad agendam perpetuam paenitentiam in arctum monasterium detrudendum (DB 438).
Can. 889 : Sacramentale sigillum inviolabile est ; quare caveat
diligenter confessarius ne verbo aut signo aut alio quovis modo
et quavis de causa prodat aliquatenus peccatorem. — Obligatione
servandi sacramentale sigillum tenetur quoque interpres aliique
omnes ad quos notitia confessionis quoquo modo pervenerit.
Ex ratione: Christus obligavit omnem peccatorem ad peccata
sua mortalia, etiam secretissima, accusanda apud sacerdotem.
Hoc autem esset plerumque actus heroicus, si paenitens non ha­
beret certitudinem absolutam, ex hac accusatione revelationem

peccati omnino excludi. Talem actum heroicum autem Christus
minime imponere intendit. Ergo sigillum strictissimum necessa­
rium est.

Gravitas transgressionis. Directa violatio sigilli semper, etiam
in levissima materia, est peccatum mortale. Indirecta violatio est
peccatum mortale vel veniale prout maius vel minus periculum
est ne persona paenitentis ab aliquo cognoscatur; ex parte ma­
teriae autem revelatae etiam indirecta violatio est peccatum mor­
tale ex toto genere suo.
211. _ COROLLARIUM PRACTICUM. Modi quo facile indirecte

violatur sigillum.

Ex Merkelbach, III, 627.
A) Verbis.

1. Si confessarius, narrando aliquod factum ex confessione,
tales memorat circumstantias, ut paenitens facile ex iis dignosci
possit. Notissimum est exemplum parochi, qui post 25 annos sa­
cerdotii narrat in societate, primum paenitentem sibi confessum
esse adulterium ; paulo post intrat vir et narrat omnibus audien­
tibus: fui primus tuus paenitens.
2. Si, auditis paucorum confessionibus, dicit se tale grave pec­
catum audivisse, licet celet personam, dummodo paenitentes co­
gnosci possint ab iis quibus narratur peccatum : singuli enim ex
ea revelatione aliquam suspicionem contra se patiuntur.
3. Si, ex iis quae sola confessione noverit, dicit de communi­
tate (collegio, conventu, pago, oppido, regione, ordine religioso)
peccatum relative gravius, aut relative multo plura, aut omnino
specialia vitia, praeter ea quae noscantur ibi committi, etiam
excluso omni periculo suspicionis de personis determinatis in
particulari: suspicio nihilominus est de singulis, vel saltem minor
existimatio aut infamia et dedecus redundat in totam communi­
tatem, ideoque in paenitentes quatenus sunt membra communi­
tatis; et detrimentum est eo gravius, quod res authentico testi­
monio confessarii confirmatur.
Ita qui dicit se in tali conventu audivisse grave peccatum, aut

172

DE MINISTRO

η. 211

in tali ordine religioso committi gravia peccata quae ex sola
confessione cognoscit ; et ille qui asserit in parvo loco (3.000 cir­
citer personarum aut minus) vitium occultum dominari vel mor­
bum venereum, aut talia perpetrari gravia crimina, quae ex con­
fessione cognoscit, v. g. multa sacrilegia aut furta ; et qui de loco
paulo maiore narrat peccatum infamans vel crimen enorme, uti
sunt incestus aut sodomia; — non autem si gravia narraret so­
lum de religiosis in genere, aut de ordine, si hic esset numero­
sior et notorie valde relaxatus, vel etiam maiora diceret de ma­
gnis urbibus, in quibus talia etiam committuntur.
4. Si paenitentem tam alta voce alloquitur aut arguit, ut cir­
cumstantes ab eius responsionibus vel monitionibus intelligant
quid paenitens sit confessus, aut eum graviter peccasse.
5. Si non a primo initio sed in progressu confessionis, paenitenti surdastro dicit alta voce: redi, vel quid simile.
6. Si dicit aliquem sibi, ut confessario extraordinario aut maio­
ribus praedito facultatibus, confessum esse, aut ad eum clam
accessisse, aut se tali absolutionem denegasse, vel (nisi mos ali­
cubi esset generalis) nondum absolvisse eum, aut nonnisi post
experimentum, seu ad tempus remisisse, vel nondum completam
recepisse eius confessionem, vel ei gravem paenitentiam impo­
suisse; nam exinde infertur adfuisse grave crimen.
7. Si, comparando plures paenitentes, vel explicite, vel impli­
cite (ut fratres vel condiscipulos) unum vel duos laudat v. g. de
puritate conscientiae aut de eo quod sola venialia afferat, sed
de aliis nihil dicit: tunc enim saepius ingeret suspicionem ma­
teriae cuiusdam momenti, aut mortalis peccati, aut indispositionis.
8. Si parentes vel superiores paenitentis admonet, ut specialiter
in iis circumstantiis, v. g. tali loco vel tempore, vigilent.
9. Si loquitur cum alio confessario de peccato quod paenitens
utrique confessus est.

B) Factis.
1. Si confessarius sedens in confessionali, assurgit et modo
quem adstantes observare possunt, legit tabellam casuum reser­
vatorum.

2. Si gestu visibili, gemitu, exclamatione manifestat miratio­
nem vel tristitiam.

3. Si audita confessione, statim ab ecclesia discedit, nil solli­
citus de paenitentis communione, quae alias esset verisimilis.

4. Si testimonium confessionis denegat paenitenti, qui coram
aliis petit, aut in circumstantiis in quibus concedi omnibus so­
let; cf. infra, n. 213.

5. Si audita confessione, mutat modum agendi erga paenitentem, ubi id ab aliis perspicitur qui exinde suspicari possint ali­
quod determinatum aut gravius peccatum fuisse declaratum;
imo vide statim, n. 212.
212. — SCHOLION I. De usu scientiae ex confessione haustae.

1. Usus scientiae ex confessione haustae qui vel minimum pe­
riculum violationis sigilli continet, omnino prohibetur.

2. Omnis usus illius scientiae, qui paenitenti gravamen esse
potest (causa confusionis, verecundiae, malae suspicionis, dede­
coris vel damni) etiam sine periculo revelationis peccati, omnino
prohibetur. Quare etiam e. g. Superior qui sive nunc sive antea
confessiones audivit subditorum, vel a quo facultas absolvendi
a reservato petitur, nunquam potest scientiam ex confessione
haustam adhibere ad gubernium communitatis suae (can. 890),
e. g. subditum removere ab oflicio quod ei est occasio peccati,
negare suffragium favorabile in electione quod secus dedisset,
mutare propositum etiam sola mente conceptum et nemini adhuc
manifestatum, solum vel praecipue propter notitiam ex confes­
sione haustam.
3. Omnis usus illius scientiae, etiam sine periculo revelationis
peccati, prohibetur etiam si posset sive ab ipso confessario sive
ab ipso paenitente sive ab alio sive a tota republica quodvis dam­
num, etiam gravissimum damnum spirituale, avertere. Ita sacer­
dos qui sciret ex confessione sibi parari insidias, non posset fu­
gere; qui sciret sibi pro Missa parari vinum venenatum, non
posset abstinere a celebratione Missae ; qui sciret famulum exire
ad peccandum, non posset eum domi retinere, etc. Potest quidem
paenitentcm sub paena negandae absolutionis cogere ad praeca­

vendum illud damnum, e. g. dando confessario licentiam ea scien­
tia utendi vel melius, extra confessionem confessarium de pe­
riculo monendo; quodsi paenitens hoc praestare nolit, utpote
indisposito ei absolutio neganda est, sed sacerdos ea scientia uti
non potest.
4. Licite autem utitur confessarius scientia ex confessione
hausta si nullum periculum revelationis vel gravaminis paeniten­
tis adest. Ita confessarius potest proprios mores reformare quia
in confessione aliorum melius vidit turpitudinem peccati ; potest
orare pro paenitente vel etiam maiore misericordia uti (secluso
periculo gravaminis : maior enim misericordia generatim non
potest ei esse ingrata); potest libros vel peritiores consulere
(secluso periculo revelationis); potest inde experientiam et pru­
dentiam in confessionibus audiendis haurire; potest inde desu­
mere materiam generalem pro monitionibus et praedicationibus,
dummodo nullum periculum gravaminis sit pro audientibus;
potest ea uti in docendo theologiam etc. Attamen debet confes­
sarius semper cavere ne ex illo usu scandalum oriatur, eo quod
alii putent eum sigillum violare (S. Off. 9 lunii 1915).
213. — SCHOLION II. De schedula confessionis danda vel ne­

ganda.
NOTA. Schedula confessionis est schedula in qua confessarius testatur se
confessionem talis personae tali die audiisse. In ea nihil dicendum
est de absolutione. Quodsi formula typis impressa imprudenter ferat
testimonium absolutionis, talis schedula propter sigillum danda est
non absoluto eodem modo ac absoluto, nec testimonium absolutionis
delendum est.

1. Ubi talis schedula in usu est, confessarius debet eam con­
cedere omni paenitenti qui vere confessus est (et non tantum
simulavit confessionem) etiamsi absolutus non sit, quoties eam
petit extra confessionem : negatio enim aequivalet laesioni sigilli.
2. Similiter debet eam concedere quoties talis paenitens eam
petit intra confessionem, si negatio aequivaleret laesioni sigilli,
h. e. quando alii ex ipsa negatione schedulae concludere possent
paenitentem vel fuisse indispositum vel casu reservato ligatum.

Quando autem nullum periculum est laesionis sigilli ex negata
schedula, illam negare debet: e. g. si nemo viderit paenitentem
confessum esse, nemo etiam sciret ei schedulam fuisse negatam ;
si nulla est necessitas petendi schedulam, sed paenitens eam
petat solum ex proprio libitu : si enim nemo ab eo hoc tempore
requireret schedulam, nemo etiam sciet ei schedulam fuisse ne­
gatam: in talibus ergo circumstantiis libere negari potest, imo,
si ei absolutio data non fuit, negari debet, ne paenitens illa sche­
dula abutatur quasi valide confessus fuerit et alios ita in erro­
rem inducat: nulla enim est ratio praebendi ei media fallendi
alios.
214. — SCHOLION III. De paenis contra violantes sigillum.

1. Confessarius qui sigillum directe violare praesumpserit, est
excommunicatus excommunicatione specialissimo modo Sedi Apostolicae reservata.
2. Confessarius qui sigillum indirecte violare praesumpserit,
pro gravitate delicti suspendatur a celebratione Missae et ab
audiendis confessionibus, vel imo ad eas audiendas inhabilis de­
claretur, privetur omnibus beneficiis, dignitatibus, voce activa et
passiva, et inhabilis ad ea omnia declaretur, et in casibus gra­
vioribus degradationi quoque subiiciatur.
3. Alii omnes praeter confessarium, qui sigillum temere viola­
verint, pro reatus gravitate plectantur salutari paena quae po­
test esse etiam excommunicatio (can. 2369).
215. — APPENDIX. De sollicitatione ad turpia.

Crimen de quo hic sermo esse debet, est pessimus abusus in
ministrando Sacramento Paenitentiae, in quo minister, instituti
sanctissimi solitudine abutens, loco paenitentem sanctificandi,
eum ad turpissima peccata provocat.
NOTIO. Sollicitatio ad turpia est provocatio a confessario oc­

casione vel praetextu vel simulatione confessionis sacramentalis
facta, ut paenitens, vel tertia persona per interventum formalem
paenitentis, peccatum luxuriae sive nunc sive postea, sive secum
sive cum alio sive solus committat.

Explicatur. Provocatio : sive per actionem inhonestam sive per
actionem in se honestam sed factam cum intentione graviter
luxuriosa. Ita per tactus, oscula, signa etc. turpia; vel per verba
turpia vel per propositionem actum luxuriae ponendi; similiter
invitando paenitentem ut domum confessarii adeat (quod est ho­
nestum in se) cum intentione ibi provocandi ad turpia; etiam
dando ei epistolam postea legendam in qua invitatur ad turpia.
Provocatio etiam esset si confessarius malitiose assereret pol­
lutionem vel fornicationem non esse peccatum.
Provocatio non includit ut provocatus consentiat, sed similiter
habetur si resistit.
A confessario : non ergo si paenitens provocaret confessarium ;
adest autem si prius paenitens provocaret dein confessarius et­
iam provocaret vel simpliciter assentiret in actione turpi cum
paenitente perpetranda: in hoc enim consensu etiam paeniten­
tem provocat. Si autem sacerdos munere interpretis in confes­
sione fungens provocaret ad turpia, non committeret hoc crimen
sollicitationis. Si vero sacerdos etiam non approbatus ad confes­
siones, confessionem audiens vel simulans provocaret ad turpia,
hoc crimen committeret.
Occasione vel praetextu vel simulatione: sive statim ante sive
durante sive statim post confessionem, ita ut cum confessione
provocatio moraliter unum efficiat; praetextus haberetur, si in
cubiculum privatum intrarent dicendo se velle confessionem au­
dire, etiamsi de facto nulla confessio fiat; simulatio haberetur,
si circumstantiae ita componuntur ut quisque prudenter iudicaret ibi confessionem audiri : in omnibus his casibus provocatio
esset crimen sollicitationis.
Paenitens vel tertia persona: non est ergo crimen sollicitationis
si confessarius aliquid facit (e. g. aspectus) quo solum seipsum
ad luxuriam provocat. Ut autem crimen sollicitationis adsit in
provocatione tertiae personae requiritur ut paenitens formaliter
cooperetur in illo peccato: ita si paenitentem provocat ut soro­
rem suam incitet ad fornicandum sive cum confessario sive cum
alio, habetur crimen sollicitationis; si autem paenitenti dat epi­
stolam clausam, cuius contentum paenitens nesciat, tradendam

tertiae personae, non adest crimen sollicitationis quia paenitens
non formaliter cooperatur.
Non refert autem utrum sollicitatio fiat ad virum vel mulie­
rem, ad puberem vel impuberem cuiusvis aetatis.
Peccatum luxuriae: crimen sollicitationis non habetur si ad
aliud peccatum quantumvis horribile provocaret.
Sive nunc sive postea: sufficit ergo ut ipsa provocatio relatio­
nem habeat cum confessione, non requiritur ut peccatum luxu­
riae cum confessione relationem habeat.
Sive secum sive cum alio sive solus: adesset ergo crimen sol­
licitationis etiamsi paenitentem provocaret ad exhortandam so­
rorem suam ut cum quarta persona peccatum luxuriae committat.
216. — DENUNTIATIO. I. Quilibet paenitens sollicitatus ad
turpia tenetur intra mensem confessarium huius delicti reum
denuntiare loci Ordinario vel S. Officio (can. 904).
Explicatur. Quilibet paenitens sollicitatus : sive vir sive mu­
lier, sive pubes sive impubes cuiusvis aetatis ; qui autem nondum
baptizatus in confessione simulata sollicitatus fuerit, non tenetur
hac lege ecclesiastica (can. 904); similiter interpres qui sollicita­
tionis testis fuit vel aliae personae quae factum sollicitationis
certo scirent, probabiliter non tenentur hac lege ecclesiastica;
teneri autem possunt ad denuntiandum ex lege naturali, quae
eos obliget ad praecavendum tantum damnum spirituale. Pueri
autem qui malitiam huius peccati non intelligunt, non tenentur
denuntiare.
Tenetur: et quidem sub paena excommunicationis (can. 2368,
§ 2), a qua absolvi nequit antequam denuntiaverit vel saltem se
denuntiaturum serio promiserit.
Cum plerumque christiani hanc suam obligationem non cogno­
scant, et hoc crimen bono animarum perniciosissimum sit, con­
fessarius talem casum deprehendens, sollicite debet monere pae­
nitentem de sua obligatione denuntiandi, et sub nullo praetextu
potest paenitentem circa hanc suam obligationem relinquere in
bona fide: explicite enim can. 904 eum sub peccato mortali obli­
gat ad paenitentem de sua obligatione monendum. Prius tamen

confessarius prudenter investiget circa credibiiitatem paenitentis
(cf. hoc numero, II: calumniosa denuntiatio).
NOTA. Confessarius autem non tenetur hoc onus denuntiationis in se
suscipere, nisi forsan ex caritate, quia persona sollicitata non posset
denuntiare, et bonum commune denuntiationem exigeret.

Non excusatur paenitens a denuntiatione facienda, etiamsi con­
fessarius sollicitans iam ab alio accusatus, vel imo punitus fuerit,
vel si longum tempus a crimine sollicitationis iam transierit, vel
imo si confessarius se iam emendaverit. Sola morte sacerdotis
sollicitantis extinguitur obligatio eum denuntiandi. Probabiliter
etiam eius certa et perpetua impossibilitas audiendi confessiones.
Periculum grave vitae vel famae vel fortunae pro persona de­
nuntiante per accidens cum denuntiatione coniunctum, uti si
confessarius eiusve amici graviter persequerentur denuntiantem,
non vero gravis indignatio denuntiati (quae intrinsece cum de­
nuntiatione est coniuncta), potest quidem suspendere obligatio
nem denuntiandi quousque illae circumstantiae perdurant, nisi
ex omissa denuntiatione praevideatur magnum damnum plurium
animarum vel magnum scandalum : tunc enim bonum commune
praevalet super bonum privatum ; cessante autem causa, obliga­
tio iterum urget. Similiter grave periculum publicitatis (e. g. quia
secretum postale non servatur) suspenderet obligationem usquedum hoc periculum cesset (e. g. quia potest oraliter fieri).
Eodem modo, iuxta responsum S. Off. 22 Ian. 1727, excusantur
a denuntiatione facienda mulieres sollicitatae, si Ordinarius in
longinqua regione degens, sine gravi incommodo adiri nequit.
Intra mensem : a cognita obligatione vel a die qua, cessante
causa quae obligationem suspendit, haec iterum urget. Incurritur
excommunicatio expicto die eiusdem numeri mensis sequentis,
non computato die in quo incipit obligatio (can. 34, § 3, 3; cf. et­
iam 4); c. g. si obligatio incipit die 3 Maii, excommunicatio in­
curritur si ante mediam noctem diei 4 lunii denuntiatio non fuerit
facta; si obligatio incipit 30 lanuarii, excommunicatio incurritur
si ante mediam noctem diei 28 (vel 29) Februarii denuntiatio non
fuerit facta.
Confessarium : etiam pseudo-confessarium, dummodo sit sa179

cerdos. Ita sacerdos sine iurisdictione qui confessionem simulans
provocaret ad turpia, esset denuntiandus ; clericus autem nonsacerdos vel laicus non est vi can. 904 denuntiandus, sed quan­
doque vi legis naturalis obligantis ad tanta damna praecavenda.
NOTA. Disputatur inter Auctores utrum denuntiandus sit confessariusEpiscopus sollicitans. Ratio dubitandi aliquorum est, quia can. 904
loquitur de sacerdote; canon hic, utpote odiosus, est strictae inter­
pretationis; quare, etsi hic non videatur esse sensus legislatoris,
potest quis hanc sententiam sequi. Attamen potest esse obligatio ex
lege naturali.

Denuntiare: h. e. debet Ordinario loci (ubi facta est sollicitatio,
vel proprio sollicitantis vel proprio sollicitati) vel S. Officio ma­
nifestare (non vero anonyme) factum sollicitationis, locum, tem­
pus, nomen, etc. sollicitantis, vel, si nomen ignoratur, tales cir­
cumstantiae ut identificari possit. Non tamen debet manifestare
paenitens utrum ipse sollicitationi consenserit necne, cum hoc ad
rem non faciat.
Etiam religiosus exemptus debet denuntiari apud Ordinarium
loci vel apud S. Officium, non vero apud Superiorem Regularem.
Gravitas transgressionis. Qui confessarium sollicitantem in
supradictis circumstantiis non denuntiaret, committeret pecca­
tum mortale, et simul incurreret excommunicationem nemini
reservatam, sed a qua absolvi non potest nisi obligationi suae
satisfecerit vel saltem serio promiserit se quamprimum satisfac­
turum (can. 2368, § 2).
NOTA. De modo faciendi denuntiationem, vide apud Canonistas.

II. Calumniosa denuntiatio sollicitationis ad turpia apud indi­
ces ecclesiasticos, est peccatum S. Sedi reservatum, cui adnexa
est etiam excommunicatio speciali modo S. Sedi reservata.

Explicatur. Calumniosa denuntiatio : non raro accidit confessarios esse victimam falsae denuntiationis, eo perniciosioris,
quod ipse sigillo ligatus, vix potest seipsum defendere. Quare
confessarius vel Ordinarius, statim ac de facta sollicitatione au­
dierit, prudenter investiget utrum persona quae accusationem
profert sit fide digna necne; utrum amore veritatis an ex inimi-

citia vel odio illius sacerdotis vel etiam ex hysteria illam accu­
sationem profert : ita investigare debet, ut ex una parte tale flagitium inultum non remaneat, sed ex altera parte etiam nullus
sacerdos innocens damnetur. Quare confessarius et Ordinarius
valde cauti sint, praesertim si mulier valde prompta est ad prae­
cepto denuntiationis parendum : gravitatem peccati calumniosae
denuntiationis ei cum severitate proponat, ut ita forsan a vilis­
sima calumnia deterreatur.
Apud indices ecclesiasticos : iudices ecclesiastici in hac mate­
ria sunt Ordinarius loci et S. Officium : unde si quis Religiosum
apud Superiores religiosos falso accusaret de crimine sollicita­
tionis, committeret quidem gravissimum peccatum calumniae,
sed illud peccatum non esset reservatum, quia non verificantur
verba legis (cf. n. 160, 3).
Peccatum S. Sedi reservatum: non solum paena adnexa, sed
ipsum peccatum in se est S. Sedi reservatum, ita ut qui non habet
potestatem ad hoc a S. Sede concessam, non possit ab hoc pec­
cato absolvere, etiamsi pacnitens propter quandam rationem (e. g.
propter ignorantiam paenae adnexae) excommunicationem non
incurrerit.
Cui adnexa est: can. 2363; notandum paenitentem ab hac ex­
communicatione in nullo casu absolvi posse, nisi falsam denun­
tiationem formaliter retractaverit, et damna si quae inde secuta
sint, pro viribus reparaverit.

Art. 4
DE SUBIECTO
§ 1. QUIS SIT

217. — Subiectum Sacramenti Paenitentiae est omnis baptiza­
tus, qui post Baptismum peccatum sive mortale sive veniale
commisit.
Explicatur. Post Baptismum peccatum commisit: non potest
ergo hoc Sacramentum suscipere qui solum ante Baptismum
peccatum commisit; similiter pueri et amentes, qui nunquam

usum rationis habuerunt, utpote peccati incapaces, etiam huius
Sacramenti subiectum esse non possunt. Sufficit tamen talis usus
rationis qui peccati venialis capacem reddat; nam qui vel mini­
mum peccatum commisit, potest Sacramentum Paenitentiae su­
scipere. Quaenam sit materia sufficiens confessionis, vide infra,
n. 239-242.
218. — SCHOLION I. Possuntne absolvi schismatici vel haere­

tici?
Quamdiu sunt sui compotes et usu rationis gaudent, « vetitum
est Sacramenta Ecclesiae ministrare haereticis aut schismaticis,
etiam bona fide errantibus eaque petentibus, nisi prius, erroribus
reiectis, Ecclesiae reconciliati fuerint » (can. 731, § 2).
Quando autem sui compotes non sunt et in periculo mortis
constituuntur, schismatici qui sunt in bona fide, absolvi possunt
sub conditione, efficaciter remoto scandalo, sicut catholici in
iisdem circumstantiis (S. Oif. 12 Iui. 1898); similiter haeretici
qui sunt in bona fide, dummodo tamen in Sacramentum Paeni­
tentiae credant : qui enim in illud non credunt, non possunt ha­
bere necessariam intentionem illud recipiendi (cf. n. 40).
NOTA. Disputant Auctores (vide Merkelbach, III, 653) utrum sufficientem
intentionem habeat haereticus (bonae fidei) cuius secta in Sacra­
mentum Paenitentiae non credit, qui tamen antequam sensibus de­
stituatur dixerit se velle adiuvari a sacerdote catholico modo quo
catholici ab eo adiuvari solent. Non videtur negandum talem habere
intentionem sufficientem.
Haeretici et Schismatici in articulo mortis sensibus destituti,
qui non erant bona fide, tractandi sunt sicut peccatores impaenitentes, de quibus statim.
219. — SCHOLION II. Potestne absolvi peccator impaenitens

sensibus destitutus?
Per se non potest cum impaenitens non sit dispositus, et in­
super, praesertim si contumaciter in peccato mortali persevera­
vit usquedum sensibus destituatur, in eo intentio necessaria ad
Sacramentum suscipiendum, supponi non possit. Attamen, cum
non raro sensibus destituti adhuc usu rationis fruantur, a contu­

macia sua recedere potest: quodsi hoc rationabiliter supponi
posset, liceret eum absolvere sub conditione: si habes sufficien­
tem intentionem. Cavendum tamen est a scandalo (cf. n. 366).
220. — SCHOLION III. Utrum absolvi possint recenter mortui.

Uti patet ex n. 34, nulli vere mortuo conferri potest ullum Sa­
cramentum. Attamen disputatur inter peritos quandonam homo
vere moriatur; quamdiu ergo non certo mortuus est, et Extre­
mam Unctionem vel Absolutionem peccatorum non recepit, sub
conditione absolvi potest. Ulteriora vide infra n. 364.
221. — SCHOLION IV. De absolutione puerorum et amentium.

Pueri, quibus aequiparandi sunt hebetes aliique qui vix plus
quam pueri usum rationis habent, non possunt a priori ab abso­
lutione repelli; unde reprobanda est praxis eorum qui nolunt
absolvere pueros qui nondum ad Primam Communionem admissi
sunt.
Si certe usum rationis nondum habent sufficientem ad pecca­
tum, saltem veniale committendum, non sunt subiectum Sacra­
menti Paenitentiae, et proinde absolvi non possunt.
Si dubie usum rationis habent, et proinde materiam dubiam
tantum afferunt, sub conditione absolvendi sunt. Ex eo autem
quod in confessionali ad modum puerorum ita indeterminate
respondent ut de eorum dispositione iudicari vix possit, non po­
test concludi eos non habere sufficientem usum rationis ad pec­
catum committendum.
Nec ex eo quod circa confessionale puerilia agunt (ludunt, ri­
dent, etc.) concludere licet eos non esse dispositos.
Amentes qui nunquam usum rationis habuerunt, non sunt
subiectum Sacramenti.
Amentes qui usum rationis habuerunt sed nunc non habent,
aequiparandi sunt illis qui sensibus sunt destituti et proinde in
periculo mortis sub conditione absolvendi sunt.
Cf. supra n. 171, 3.

§ 2. REQUISITA
Praeter illa quae in subiecto omnis Sacramenti mortuorum re­
quiruntur (nn. 35-41), requiruntur etiam sequentia:
1. Praesentia.
222. — PRINCIPIUM. Subiectum Sacra II enti Paenitentiae de­
bet esse moraliter in praesentia absolventis.

Explicatur. Moraliter in praesentia: h. e. intra talem distan­
tiam qua homines generatim saltem alta voce colloqui possunt;
considerandae sunt in hoc normales circumstantiae, nec debet
pro surdo vel pro homine debilem vocem habente brevior distan­
tia requiri : non enim necesse est ut paenitens confessarium ab­
solventem audire possit. Solent Auctores, cum S. Alphonso, dis­
tantiam 20 passuum seu 30 circiter metrorum admittere. Imo, si
multi insimul absolvendi sunt, uti e. g. totus exercitus ante prae­
lium, propter moralem unitatem multitudinis, longe maiorem
distantiam admittunt.
Unde: 1) si paenitens ante absolutionem discedit, confessarius
cum revocet ; si autem hoc non potest, statim eum absolvere po­
test: nam certe adhuc praesens est;
2) aegrotum ad quem propter periculum, e. g. contagionis, ac­
cedere non potest, confessarius a limine cubiculi absolvere potest.
Cum nonnulli censeant praesentem esse quicumque aliquo
sensu (auditu vel visu) adhuc percipi potest, in extremis extrema
sunt tcntanda et proinde absolvendus est qui videtur e tecto
ruere, in flumen cadere, mari submergi, etc.

Probatur. Clemens VIII, 20 lun. 1602, damnavit propositio­
nem : licere per litteras seu internuntium confessario absenti pec­
cata sacramentaliter confiteri et ab eodem absente absolutionem
obtinere (DB 1088). Et Paulus V declaravit utramque partem
huius propositionis (confiteri et absolutionem obtinere) esse fal­
sam Ergo paenitens et confessarius debent esse praesentes.

223. — SCHOLION. De absolutione per telephonium.

Quaestio ponitur utrum absolutio per telephonium sit valida
necne propter praesentiam vel absentiam paenitentis. Quaestio
ponenda non est de confessione per telephonium : nam, si abso­
lutio valida est, etiam confessio valida est: valent enim eaedem
rationes; si autem absolutio non est valida, confessio per tele­
phonium est inutilis. Unde sola quaestio de absolutione per tele­
phonium ponitur.
S. Paenitentiaria 1 Iui. 1884 interrogata respondit: Nihil est
respondendum. Quod ita videtur intelligendum : quaestio non
pertinet ad S. Paenitentiariam. De facto quaestio esset solvenda
potius a S. Officio. Cum ergo S. Sedes nihil decrevit, valent ar­
gumenta pro et contra theologorum. Quidam dicunt : telephonium
est medium colloquendi, ergo habetur sufficiens praesentia mo­
ralis, nam paenitens et confessarius colloquuntur. Alii e contra
dicunt: telephonium est medium communicationis inter absen­
tes, ergo paenitens et confessarius sunt absentes, non praesentes.
Utraque conclusio habet suam probabilitatem. Quare, extra ca­
sum extremae necessitatis nunquam licet per telephonium absol­
vere; in extrema autem necessitate, fieri deberet sub conditione,
sed iteranda esset absolutio praesentis.

2. Contritio.
224. — NOTIO. Contritio est ani II i dolor ac detestatio de pec­
cato commisso.

NOTA. Concilium Tridentinum (DB 897) addit: cum proposito non pec­
candi de coetero; S. Thomas (Suppl., q. 1, a. 1) addit: cum propo­
sito confitendi et satisfaciendi. Haec proposita autem potius sunt
sequelae necessariae contritionis, ad ipsam contritionem autem non
pertinent: quare in hac tractatione de contritione ea non includimus.
DIVISIO. Contritio est:

1. Perfecta (quae etiam contritio in sensu stricto vocatur), si
ratio doloris est caritas Dei. Caritas Dei autem fundari potest in
diversis attributis divinis: possumus scii, amare Deum quia est
in se summe bonus, vel quia est pulcher, iustus, misericors, etc.
Quodvis attributum divinum — hoc omnes Auctores concedunt

— sit fundamentum amoris nostri erga Deum, facit contritionem
esse perfectam. Quare, etsi quidam Auctores teneant contritio­
nem ex gratitudine vel ex spe non esse perfectam, censemus ta­
men etiam hanc esse perfectam, quia uti fundamentum habet
misericordiam vel fidelitatem divinam. Etiam contritio orta ex
gratitudine erga Christum videtur esse vere perfecta.
2. Imperfecta, quae saltem post Concilium Tridentinum attri­
tio vocari solet, si ratio doloris est aliud motivum supernaturale
praeter caritatem Dei, e. g. quia peccatum est turpe, quia inde
coelum perdidit vel infernum meruit. Non tamen est contritio
(seu attritio) de qua in Theologia Morali loquimur, si quis dolet
de peccato quia inde indignationem parentum vel carcerem me­
ruit, vel difficultates habet cum superioribus suis vel quia pec­
cati sequela est ruina sanitatis, fortunae, etc. : tales enim rationes
nullam relationem dicunt ad Deum nec proinde possunt remis­
sionem peccati a Deo efflagitare.
NOTA. Dicitur: saltem post Concilium Tridentinum. Nam tempore Scho­
lasticorum et etiam postea, plerumque nomen attritionis sensu om­
nino alio adhibebatur, scii, pro dolore animi nondum gratia sancti­
ficante ornati, dum contritio vocabatur idem dolor animi postquam
gratia sanctificante ornatus est. Non ergo distinguebant attritionem
et contritionem ex motivo doloris, sed ex statu animae, et ita idem
dolor usque ad momentum iustificationis vocabatur attritio, post
iustificationem vero contritio. Unde etiam non raro dicunt attritio­
nem non sufficere ad remissionem peccatorum etiam in Sacramento
Paenitentiae. Post Cone. Trid. autem tenenda est tcrminologia quam
Concilium sacravit.

225. — DOTES. Contritio (sive perfecta sive imperfecta) ut
vera sit contritio, debet esse:
1. Sincera, h. e. non sufficit externe pronuntiare formulam, sed
voluntas debet revera detestari peccata commissa, h. e. non am­
plius velle hunc actum vitae praeteritae.
NOTA. Qui dolent sc non dolere, vel qui timent se non dolere sufficienter,
eo ipso probant se habere contritionem: haec enim consistit in ipsa
voluntate. Nec requiritur ut ille dolor sit sensibilis seu in potentias
sensitivas redundet et suspiriis, lacrymis, etc. se manifestet, sed
sufficit sincerus actus voluntatis peccatum commissum detestantis.

2. Formalis, h. e. non sufficit ut quis actum amoris erga Deum
nunc eliciat, de praeteritis autem male actis non curet vel dicat :
quod factum est, factum est. Debet etiam illos actus detestari
seu reprobare; quod tamen generatim in actu amoris implicite
habebitur.

3. Supernaturalis, h. e. ratio in quam fundatur debet dicere
quandam relationem ad Deum, uti supra de contritione imper­
fecta seu attritione, n. 224, iam diximus. Cf. DB 1207.
4. Universalis, h. e. ad omnia peccata, saltem mortalia, et non­
dum confessa, necnon ad omnia peccata accusata, etiam venialia,
sese extendens (loquimur enim de contritione in relatione ad
confessionem). Ad omnia peccata mortalia commissa sese exten­
dere debet dolor, quia nemo potest obtinere remissionem pecca­
torum dum vel uni peccato voluntas eius adhaeret. Ad omnia
peccata, etiam venialia, accusata: esset enim gravis iniuria in
Sacramentum Paenitentiae, peccatum, etiam veniale, accusare ad
absolutionem obtinendam illudque non detestari, sed ei adhae­
rere. Quapropter, etsi dolor de omnibus peccatis venialibus non
sit necessarius ad remissionem quorundam obtinendam, qui ta­
men clavibus per accusationem ea submittit, de eis etiam dolere
debet.
NOTA. Non pauci Auctores tenent accusationem peccati venialis sine do­
lore esse peccatum veniale, imo nonnulli putant hoc probabiliter
non esse peccatum, dummodo (in utraque sententia) alia peccata
accusentur de quibus doleat. Attamen, nonne graviter irasceretur
pater, cuius filius dixerit: Pater, veniam peto pro iniuria (quam
levem supponimus) tibi illatam, sed non doleo me eam tibi intu­
lisse? Idem fit in confessione peccati venialis sine dolore! Quare
putamus hoc esse gravem iniuriam Dei et Sacramenti: qui non vult
dolere seu qui peccato adhaeret, illud clavibus ne submittat!

Ad hanc universalitatem autem sufficit universalitas implicita,
h. e. non requiritur ut singulorum peccatorum memoria actualis
habeatur, dummodo in nullum affectus voluntatis habeatur.
NOTA. Universalitas pro contritione non omnino eodem sensu sumitur
ac infra, quando dicemus requiri propositum universale (n. 236, 2):
contritio enim debet esse universalis relate ad omnia peccata com­
missa, propositum vero relate ad omnia peccata (futura) possibilia.

226. — PRINCIPIA I. Ad effectivam susceptionem Sacramenti
Paenitentiae requiritur in subiecto contritio; sufficit autem con­
tritio imperfecta.
Explicatur. Effectivam : quae scii, remissionem peccatorum
operetur.
Sufficit: etsi contritio perfecta valde commendanda sit, non
tamen requiritur.
Contritio imperfecta: seu attritio (cf. n. 224).

Probatur. Primum: requiritur contritio: Ex doctrina Eccle­
siae: Cone. Trid. : Contritio quae primum locum inter dictos
paenitentis actus habet. ... Fuit autem quovis tempore ad impe­
trandam veniam peccatorum hic contritionis motus necessarius...
Declarat igitur Sancta Synodus, hanc contritionem non solum
cessationem a peccato et vitae novae propositum et inchoatio­
nem, sed veteris etiam odium continere (DB 897).
Ex S. Scriptura: Nisi paenitentiam habueritis omnes similiter
peribitis (Lc. 13, 3 et 5).
Paenitcmini igitur et convertimini, ut deleantur peccata vestra
(Act. 3,19).
Ex ratione: Peccatum omne est iniuria Dei; quomodo posset
Deus eam ignoscere illi qui non dolet se illam iniuriam intulisse?
Secundum: sufficit attritio: Ex Doctrina Ecclesiae: Cone. Trid.
Illam vero contritionem imperfectam quae attritio dicitur, quo­
niam vel ex turpitudinis peccati consideratione vel ex gehennae
et paenarum metu communiter concipitur, si voluntatem pec­
candi excludat cum spe veniae, declarat non solum non facere
hominem hypocritam et magis peccatorem, verum etiam donum
Dei esse et Spiritus Sancti impulsum... Et quamvis sine Sacra­
mento Paenitentiae per se ad justificationem perducere peccato­
rem nequeat, eum ad Dei gratiam in Sacramento Paenitentiae
impetrandam disponit (DB 898).
Si quis dixerit, eam contritionem, quae paratur per discussio­
nem, collectionem et detestationem peccatorum, qua quis reco­
gitat annos suos in amaritudine animae suae, ponderando pec­
catorum suorum gravitatem, multitudinem, foeditatem, amissio-

nem aeternae beatitudinis et aeternae damnationis incursum
cum proposito melioris vitae, non esse verum et utilem dolorem,
nec praeparare ad gratiam, sed facere hominem hyprocritam et
magis peccatorem; demum illam esse dolorem coactum et non
liberum et voluntarium, A. S. (DB 915).
Ex ratione: si attritio non sufficeret, sed contritio perfecta re­
quireretur, remissio peccatorum in Novo Testamento esset diffi­
cilior quam in Antiquo : nam ibi sufficiebat contritio perfecta
sine confessione.
227. — II. Actus contritionis eliciendus est ante absolutionem.

Explicatur. Actus contritionis : peccatum est actus quo incipit
status aversionis voluntatis a Deo ; similiter contritio incipit actu
quo voluntas convertitur ad Deum.
Ante absolutionem : nam in eo momento fit remissio peccato­
rum seu amicalis conversio Dei ad hominem, quam Deus facere
non potest nisi anima iam sit conversa ad Deum. Non autem
requiritur ut tunc actu sese convertat ad Deum, sed sufficit ut
actum posuerit vi cuius remanet conversa (virtualiter). Quaprop­
ter actus contritionis, etsi laudabiliter et utiliter momento abso­
lutionis renovetur, non requiritur in hoc momento, sed sufficit
ut praecesserit. Inanis proinde videtur quaestio a nonnullis po­
sita, quanto tempore actus contritionis absolutionem praecedere
possit: etsi enim ad fructuosiorem susceptionem valde suaden­
dum sit ut tempore absolutionis paenitens actum contritionis
renovet, sufficit tamen ut actus antea elicitus, virtualiter perduret.
NOTA. Si quis teneret tres actus paenitentis esse materiam Sacramenti,
deberet logice requirere ut actus contritionis tempore absolutionis
externe manifestetur, ita ut moraliter unum cum confessione et abso­
lutione efficiat; quare in praxi semper requirendum est.
228. — COROLLARIUM I. Utrum requiratur ut actus contritionis

elicitus sit cum intentione confitendi.
Negative, sed sufficit ut contritio adsit. Si ergo quis actum con­
tritionis elicuit nihil cogitans de confessione, postea autem sta­
tuit confessionem instituere, non requiritur novus actus contri­
tionis, sed sufficit ut contritio virtualiter perseveret, a. v. ut con-

versionem voluntatis ad Deum non revocaverit; cf. tamen num.
227, Nota.
229. — COROLLARIUM II. Utrum unus actus doloris pro pluri­

bus absolutionibus sufficiat.
Affirmative,
nitens eadem
prioris (ut si
inculpabiliter

sive nova absolutio sit novum iudicium (ut si pae­
peccata pluries confitetur) sive sit complementum
paenitens vix absolutus confitetur peccatum quod
omiserat); cf. tamen n. 227, Nota.

230. — SCHOLION I. De valore contritionis perfectae in remis­

sione peccati.
Contritio perlecta hominem Deo reconciliat etiam extra Sacra­
mentum Paenitentiae ; hominem Christianum vero nonnisi cum
voto Sacramenti.
Ita ex Concilio Tridentino: « Docet praeterea, etsi contritionem
hanc aliquando caritate perfectam esse contingat hominemque
Deo reconciliare, priusquam hoc Sacramentum actu suscipiatur,
ipsam nihilominus reconciliationem ipsi contritioni sine Sacra­
menti voto, quod in illa includitur, non esse adseribendam »
(DB 898). Similiter Pius V damnavit propositionem Baii : « Per
contritionem etiam cum caritate perfecta et cum voto suscipiendi
Sacramentum coniunctam, non remittitur crimen, extra casum
necessitatis aut martyrii, sine actuali susceptione Sacramenti »
(DB 1071).
Sacramenti votum significat paenitentem in actu contritionis
includere voluntatem peccata sua tempore suo confitendi (cf. su­
pra, n. 135).
Nec dicatur Sacramentum Paenitentiae esse superfluum illi qui
iam remissionem peccati obtinuit per contritionem : Sacramen­
tum enim remanet recipiendum ex praecepto, et insuper tribuit
gratias sacramentales ad vitam emendandam (n. 134), quas sola
contritio non tribuit.
231. — SCHOLION II. De valore attritionis in remissione pec­

cati.
Attritio, etiam cum voto Sacramenti, non sufficit ad remissio­

nem peccati mortalis, sed requiritur cum ea actualis susceptio
Sacramenti. Ita etiam ex Concilio Tridentino: « Et quamvis (at­
tritio) sine Sacramento Paenitentiae per se ad justificationem
perducere peccatorem nequeat, tamen eum ad Dei gratiam in
Sacramento Paenitentiae impetrandam disponit » (DB 898).
Attritio similiter sufficere potest (etiam sine voto Sacramenti)
ad remissionem peccati venialis. Ita sententia communis.
Etiam sine voto Sacramenti : nam Sacramentum necessarium
non est pro remissione peccati venialis (cf. n. 142-143). Sufficere
potest, h. e. non omnis attritio, utpote gradus perfectionis ad­
mittens, semper sufficit ad remissionem omnis peccati venialis.
232. — SCHOLION III. Utrum qui cum sola attritione peccata
sua confessus est, adhuc teneatur saltem in articulo mortis ac­
tum contritionis perfectae elicere.
Talem obligationem sustinere est vera iniuria in divinam mi­
sericordiam : peccatum enim cum attritione confessus et valide
absolutus vere remissum est, et pro misericordia divina est acsi
nunquam fuisset. Quapropter, etsi bonum sit et valde meritorium
per totam vitam de peccatis vitae anteactae, etiam remissis, dolere eaque detestari, nulla est obligatio ea in actu contritionis
iterum recogitandi : attritio cum Sacramento eandem efficaciam
habet ac ipsa contritio perfecta.

233. — SCHOLION IV. Utrum ad attritionem sufficiat timor ser­
vilis.
Distinguendus est timor serviliter servilis et timor simpliciter
servilis : serviliter servilis est detestatio peccati mere propter
paenam, ita ut, si paena non esset, vellet peccare; simpliciter
servilis est detestatio peccati propter paenam quidem, quo simul
sincere deponitur affectus ad peccatum. Uti patet, timor servi­
liter servilis non sufficit, cum sincere non deponatur affectus ad
peccatum ; timor vero simpliciter servilis, etsi ex vero timore
paenae oriatur, sufficit tamen, cum sincere deponatur affectus ad
peccatum.
Potest idem aliis verbis exprimi : timor servilis suflicit, dum­
modo sincere deponatur affectus ad peccatum.

NOTA. Metus paenae purgatorii evidenter eodem modo sufficit pro remis­
sione peccatorum venialium ac metus paenae gehennae pro remis­
sione peccati mortalis. Similiter sufficere videtur (etiam pro remis­
sione peccati mortalis) metus paenarum temporalium in hac vita
a Deo infligendarum.
234. — COROLLARIUM. Attritionismus et Contritionismus.

Acerrima fuit saeculo xvi disputatio inter Auctores, utrum sim­
plex attritio sufficiat ad remissionem peccatorum (in Sacramento),
an requiratur insuper saltem actus caritatis initialis. Qui tenebant
attritionem sufficere vocabantur Attritionistae ; qui tenebant in­
super requiri actum caritatis initialis vocabantur Contritionistae,
quia videbantur saltem infimum gradum contritionis perfectae
requirere. Ex praecedenti scholio iam apparet hanc esse potius
litem de verbis: nam cum attritione requiritur saltem sincera
detestatio peccati : hoc autem necessario implicite quoddam ini­
tium caritatis includit. Unde videntur Attritionistae non praeter,
sed in attritione requirere actum caritatis initialis, contritionistae
vero eundem actum separatim considerare.
Lis tam vehemens fuit, ut Alexander VII, 5 Maii 1667 debuerit
litigantibus prohibere ne alterius sententiae fautoribus censuram
theologicam inurant.
3. Propositum.
235. — NOTIO. Propositum est actus voluntatis aliquid in fu­

turo faciendi. In re autem nostra definiri potest:

Propositum est actus voluntatis in futuro non committendi
peccatum, media ad hoc necessaria adhibendi, et officia ex pec­
cato orta adimplendi.
NOTA. Etiam propositum pro peccato satisfaciendi posset ad hoc referri;
sed dc eo separatim agendum erit infra, n. 254 ss.

Explicatur, In futuro: sicut contritio respicit praeteritum,
propositum respicit tempus futurum.
Non committendi peccatum: non tantum peccata eiusdem spe­
ciei ac quae commisit, sed omne peccatum, saltem mortale, necnon veniale de quo absolutionem quaerit (cf. n. 236, 2).

Media ad hoc necessaria: occasiones et pericula peccati vitare
(vide vol. I, n. 205). Quodsi medium non peccandi unicum est,
propositum debet esse, hoc medium adhibendi ; si vero diversa
sunt media, sufficit ut proponat unum ex ipsis adhibere, dum­
modo sit vere efficax (cf. n. 194).
Officia adimplendi : e. g. scandalum removendi vel reparandi,
restitutionem faciendi, damnum reparandi vel praecavendi, etc.

236. — DOTES. Propositum debet esse:

1. Firmum, h. e. debet hic et nunc habere sinceram volunta­
tem in futuro non committendi peccatum, etc. Huic autem sin­
cerae voluntati non obstat etiam moralis certitudo (sive ex parte
paenitentis, sive ex parte confessarii) ipsum esse relapsurum,
dummodo hic et nunc eius voluntas sit sincera. Ulteriora signa
sinceritatis vide supra, n. 170, 176 ss.
Quodsi propositum ex experientia probatur inefficax, etsi sin­
cerum, paenitens eo maiore confidentia ad Deum recurrere debet,
ut quod propriis viribus non valet, gratia Dei tandem aliquando
in eo operetur.
2. Universale : hic universalitas non idem significat ac supra,
n. 225, 4, ubi de universalitate contritionis : propositum debet
esse universale, h. e. circa omnia peccata mortalia, etiam quae
nunquam commisit, circa omnia media ad vitandum peccata
mortalia necessaria, circa omnia officia sub peccato mortali obli­
gantia; quoad peccata venialia non requiritur universalitas, sed
requiritur propositum saltem circa illa quae confitetur, ita ut
paenitens proponat se non amplius commissurum haec peccata
venialia, media ad hoc necessaria adhibiturum, officia ex hoc
orientia impleturum (cf. n. 225).
NOTA. Huic universalitati propositi non obstat ille modus quo paenitens,
pluribus peccatis et malis habitibus obnoxius, cognoscens limitatas
vires humanas, circa unum peccatum vitandum sibi proponit spe­
cialem curam insumere prae caeteris. Imo laudanda est talis praxis,
dummodo sibi proponat etiam reliqua pro posse vitare.

3. Appretiative summum: h. e. non necessario intensive sum­
mum. Intensive summum significat quod hic actus voluntatis est

fortior quam omnis alius actus voluntatis : hoc non requiritur
pro remissione peccatorum, secus enim vix ullum peccatum pos­
set remitti ! Sed requiritur ut sit appretiative summum, h. e. ut
ita fiat propositum non amplius peccandi, etc., ut paratus sit
potius omnia sufferre quam deliberate committere peccatum. At­
tamen non debet, imo dissuadendum omnino est ut paenitens
comparationes instituat inter tale malum determinatum et pec­
catum, ne pars sensitiva hominis, consideratione huius mali exterrefacta, voluntatem subvertat et a proposito avertat. Sufficit
ut sincere velit non amplius peccare, etc., etiamsi inde durum
sustinendum sit.
237. — PRINCIPIUM. Ad effectivam susceptionem Sacramenti
Paenitentiae requiritur in subiecto verum propositum non pec­
candi de caetero, media ad hoc necessaria adhibendi, et officia
ex peccato orta adimplendi.

Probatur. Ex Concilio Trid.: Concilium definivit contritionem
necessariam pro Sacramento Paenitentiae, esse animi dolorem
« cum proposito non peccandi de caetero » (DB 897).
Ex ratione: Uti etiam inter homines videmus, nemo qui iniuriam passus est, potest rationabiliter veniam concedere nisi alius
paratus sit nullam iterum iniuriam inferre. Ergo etiam pro re­
missione peccatorum talis bona voluntas requiritur.
Tale propositum a sincera contritione de facto separari non
potest; unde sicut contritio est necessaria, eodem modo et pro­
positum.

Gravitas transgressionis. Si sine proposito non peccandi de
caetero, etc. absolutionem recipit, etiam a solis venialibus, com­
mittit peccatum mortale, quia invalide suscipit Sacramentum.
Notandum tamen hunc propositi defectum plerumque, praeser­
tim apud illos qui saepius confitentur et sola venialia, potius esse
inadvertentiam. Attamen, si haec inadvertentia eorum peccatum
sacrilegii minuit vel etiam tollit (subiective), tenentur tamen di­
ligentiam adhibere ut etiam hoc sacrilegium materiale vitent. De
caetero, tales confessiones, si non sunt peccaminosae, sunt tamen
inutiles.

4. Confessio.

238. — NOTIO. Confessio est accusatio peccatorum sacerdoti
facta in ordine ad eorum absolutionem obtinendam.
NOTA. Confessio quandoque dicitur etiam totus ritus quo suscipitur Sacra­
mentum Paenitentiae. Hic autem illum sensum non consideramus.

Explicatur. Accusatio: ergo non simplex narratio historica,
sed cum agnitione propriae culpabilitatis. Sufficit tamen ut prius
simpliciter narretur (e. g. ad aperiendum cor) et postea addatur
accusatio.
Peccatorum : sunt peccata post Baptismum commissa, non vero
merae imperfectiones quae non habent rationem peccati. Hae
possunt quidem, ad melius patefaciendum statum animae, con­
fessario exponi, sed non sunt obiectum absolutionis. — Quae­
nam in specie sint obiectum seu materia confessionis, vide infra,
n. 239-242.
Sacerdoti: ergo confessio quae scienter instituitur apud laicum
(sicut Medio-Aevo fieri solebat), non est sacramentalis confessio ;
si autem erronee apud laicum quis peccata accusaret, putans eum
esse sacerdotem, haec confessio uti sacramentalis habenda est
quoad omnes consequentias (sigillum, etc.).
In ordine ad absolutionem: etiamsi ob aliquam rationem abso­
lutio non obtineatur; non tamen est confessio sacramentalis quae
non fit in ordine seu ad intentionem absolutionis obtinendae, sed
solum e. g. ad aperiendum cor, ad consilium petendum, etc. Si
autem quis peccata sua narraret ex alia intentione quam ad ab­
solutionem obtinendam, deinde autem, c. g. a sacerdote adiutus
et inductus, de his petit absolutionem, haec narratio simul cum
petitione absolutionis censetur confessio sacramentalis.

239. — MATERIA. Materia confessionis est vel necessaria vel
libera, h. e. vel quae debet, vel quae non debet sed potest accu­
sari in ordine ad absolutionem.

1. Materia necessaria sunt omnia et singula peccata mortalia
secundum numerum et speciem moralem infimam, post Baptis­
mum certe commissa et nondum directe absolutione remissa.

195
14 - Hermes, Thcol Mor. - III.

η. 239

de ραενιίέντια

Explicatur. Omnia et singula peccata mortalia: h. e. omne
peccatum quod conscientia tempore commissionis uti mortale
apprehendit (cf. vol. I, n. 182 ss.; cf. etiam tractatum de Con­
scientia, vol. I). Si ergo ex conscientia erronea peccatum obiective veniale tanquam mortale commisit, hoc etiam accusandum
est, et addendum est se illud uti mortale apprehendisse ne con­
fessarius ex obiectiva realitate iudicans, in errorem inducatur.
Secundum numerum: vide vol. I, n. 189-191. In confessione
(saltem peccatorum mortalium) accusandum est peccatum, sed
etiam, si pluries commissum est, dicendum est quoties, vel, si
hoc ignoratur, circiter quoties, vel saltem circiter quoties in die
vel in hebdomada vel in mense. Quandoque etiam hoc difficile
est declarare: tunc sufficit dicere e. g. per unam diem occupatus
fui in pravis cogitationibus; per duos menses desideria odii vel
vindictae in mente habui. Etsi ad hoc stricta obligatio non de­
tur, conveniens tamen est, ut numerus ita indicetur, ut confes­
sarius inde statum animae melius diiudicare possit: ita e. g.
sufficit accusare se, inde ab ultima confessione ante tres menses,
bis fornicatum fuisse: si autem haec bina fornicatio facta est
in ultima hebdomada, bonum est etiam hoc declarare, ut con­
fessarius inde melius possit necessitates animae cognoscere.
NOTA. Reprobandus est usus quorundam paenitcntum qui solent nun­
quam numerum exactum accusare, etiamsi illum sciunt, sed semper
addunt « circiter » vel quid simile.
Secundum speciem moralem infimam: vide vol. I, n. 187-188:
ad hoc minime requiritur ut omnia minuta peccati eiusque modi
narrentur, sed illa quae peccato specialem malitiam addunt (cir­
cumstantiae speciem sive moralem sive theologicam mutantes),
vel illud mutant. Circumstantiae vero quae speciem peccati non
afficiunt, sunt omittendae. Ita si quis Matrimonio iunctus fomicavit cum Matrimonio iuncta, debet non solum dicere se fornicasse, sed debet insuper declarare se esse Matrimonio iunctum
et similiter mulierem esse Matrimonio iunctam. Circumstantia
vero se casu fuisse solos in domo, vel se quaesiisse solitudinem,
non debet necessario declarari, sed convenienter declaratur, ut
confessarius de statu animi paenitentis melius iudicare et ita
efficacius adiuvare possit.

196

DE SUBIECTO

Π. 240

Peccatum autem accusatum quidem, sed non cum omnibus cir­
cumstantiis necessariis, non censetur accusatum, et proinde ite­
rum cum suis circumstantiis accusandum est. Ita qui adulterium
commisit et solum fornicationem accusavit, peccatum commis­
sum revera non accusavit, et proinde in proxima confessione
adulterium confiteri debet. Quodsi autem bona fide illam cir­
cumstantiam omiserit, eo quod eam tempore peccati non cogno­
verit, evidenter non tenetur illam nunc confiteri, cum peccatum
ita confiteri debeat, sicut illud cognovit quando illud commisit.
Ita si quis fomicavit cum muliere quam nescit Matrimonio iunctam, accusare debet fornicationem tantum, etiamsi postea sciat
eam esse Matrimonio iunctam.
Actus externus etiam confitendus est (etiamsi per accidens se­
cutus non sit), ne putet confessarius peccatum fuisse mere inter­
num (desiderium): cf. vol. I, n. 42.
Effectus malus peccati accusandus est in quantum est imputabilis: vide vol. I, n. 49.
Post Baptismum: cf. supra, n. 135-137.
Certe commissa: si enim dubitatur utrum sit peccatum mor­
tale vel utrum commissum fuerit, non est obligatio illud confi­
tendi, sed est materia libera; quodsi autem illud peccatum non
confitetur, tenetur actum contritionis perfectae elicere, vel sal­
tem illud in attritione sua includere quando proxime confitetur.
Nondum directe absolutione remissa: quid sit directa et indi­
recta absolutio, vide supra, n. 157. — Quamdiu peccatum mor­
tale non fuit directe remissum, remanet materia necessaria (vide
etiam n. 248); quando autem semel fuit directe remissum, fit
materia libera. Quodsi dubium est utrum fuerit directe iam re­
missum necne, obligatio est dubia et proinde nulla (cf. vol. I,
n. 149).
240. — SCHOLION. Utrum peccatum dubie commissum vel du­

bie mortale debeat, soluto dubio, paenitens confiteri.
Si solutio dubii patefacit illud peccatum mortale fuisse vere
commissum, et hoc peccatum nunquam fuit directe remissum,
debet accusari aesi nunquam dubium fuisset; si vero iam fuit
accusatum tanquam dubium, probabilius (et proinde practice

certe: vol. I, n. 149) non amplius accusari debet, etsi nunc factum
sit certum: nam iam fuit directe remissum.
241. — 2. Materia libera sunt omnia et singula peccata venia­
lia, peccata mortalia dubia, necnon omnia peccata, sive mortalia
sive venialia, quae iam fuerunt directe remissa.

242. — 3. Materia confessionis non sunt merae imperfectiones.

Explicatur. Non sunt: hoc non significat eas non posse accu­
sari ad melius patefaciendum statum animae, sed eas solas non
esse materiam sufficientem ad absolutionem recipiendam.
Etsi non constituant materiam sufficientem absolutionis, pos­
sumus tamen de illis sincere dolere et veniam petere.
Merae imperfectiones : h. e. tales transgressiones obligatio­
num, quae nullum peccatum constituunt ; quodsi vero imperfectio
ex circumstantiis convertatur in peccatum veniale (uti in praxi
generatim erit), evidenter fit materia sufficiens absolutionis, non
quatenus est imperfectio, sed quatenus est peccatum (cf. vol. I,
n. 169).
243. — DOTES. Confessio debet esse:

1. Simplex: h. e. simplicibus et claris verbis accusans pecca­
tum prout fuit, omissis omnibus circumstantiis inutilibus. Recte
notandum cum S. Antonino: « Paenitentes qui indigent consola­
tione propter tribulationes vel consilio propter dubia, post con­
fessionem factam et absolutionem talia dicant et non ea misceant
in confessione », nisi utique illae quaestiones paenitenti sint ne­
cessariae ad recte confitendum.
2. Humilis: iuxta Rituale Romanum (Tit. IV, c. 1, n. 11) pae­
nitens humilitate mentis et habitus accedere debet et (nisi infir­
mitate impediatur) flexis genibus confiteri ; quapropter arma por­
tantes ea generatim etiam prius deponant. Etiam ipsa accusatio
fiat verbis et gestibus humilibus, sicut reus solet seipsum accu­
sare et culpam agnoscere. Quidquid arrogantiam sapit, remo­
veatur.
3. Discreta: paenitens in accusando seipsum, non loquatur de
defectibus aliorum nec nomen complicis patefaciat nisi ad inte-

gram confessionem omnino sit necessarium (cf. n. 248). Insuper
accusando peccata praesertim contra castitatem, discretis et pu­
dicis verbis utatur, ita tamen ut circumstantias necessarias sine
verecundia patefaciat.

4. Dolorosa: iam ipsa confessio fiat corde contrito, nec habeat
in confessione alios fines (benevolentiam confessarii, colloquium
iucundum, etc.) nisi remissionem peccatorum suorum et emen­
dationem vitae obtinendam.

5. Vocalis: nisi adsit iusta causa ad illam nutibus vel scripto
faciendam. Dicit Prümmer (III, 365): «Communiter theologi
docent illum qui sine causa iusta confitetur scripto aut nutibus,
peccare graviter, quia agit contra universalem et justissimam
consuetudinem Ecclesiae ». Talis iusta causa esset e. g. impossi­
bilitas physica vel moralis vocaliter confitendi, periculum ne alii
audiant, etc. Sic ergo mutus vel qui usum linguae ad tempus non
habet, nimis balbutiens, nimis nervosus, ob nimiam verecundiam
vel ob aliam rationem nimis confusus, et similes, possent etiam
signis vel scripto confiteri ; similiter si confessarius esset sur­
daster ita ut sit periculum ne circumstantes audiant accusatio­
nem. Utrum ad hoc etiam teneatur an a confessione tunc omnino
excusetur, vide infra, n. 246.
6. Secreta: h. e. soli confessario facta. Hoc vult actualis praxis
Ecclesiae. Etsi confessio coram aliis ac soli confessario non sit
prohibita, generatim tamen sine gravi ratione facienda non est,
nec certe unquam est obligatio illam faciendi, ita ut potius sit
excusatus a confessione paenitens qui secrete confiteri non pos­
set. Quatenus tunc confessio generica sit licita vel obligatoria,
vide infra, n. 247.
Confessio per interpretem, cum non sit omnino secreta, nun­
quam est obligatoria (can. 903).
NOTA. Confessio per interpretem quandoque etiam ita institui potest, ut
neque interpres peccata paenitentis cognoscere possit: si e. g. per­
sonae ita disponantur ut interpres pacnitentcm solum audire, non
vero videre possit et solus confessarius paenitentem videat, posset
confessarius paenitentem interrogare; illas quaestiones interpres
vertit in linguam paenitentis, paenitens vero non verbis sed signis
tantum respondet: ita posset integritas confessionis obtineri quin

interpres cognoscat responsa paenitentis. Attamen neque hoc artifi­
cium adhibere tenetur paenitens, sed simpliciter a confessione spe­
cifica excusatur.

7. Sincera: h. e. peccata debent accusari sicut a conscientia
apprehenduntur. Quodsi autem tempore quo commissa sunt con­
scientia erronea aliter apprehensa sunt ac nunc tempore confes­
sionis, non sunt accusanda sicut nunc cognoscuntur, sed sicut
tunc apprehendebantur; nam tale peccatum est quale tunc ap­
prehendebatur (cf. vol. I, n. 134 et 184). Ita si quis fornicavit cum
muliere quam putat matrimonio ligatam, commisit adulterium
etiamsi postea sciat eam non esse matrimonio ligatam, et proinde
adulterium et non simplicem fornicationem confiteri debet. Si
quis putavit aliquod peccatum non esse mortale, postea autem
scit illud esse mortale, non commisit mortale et proinde illud
non debet uti mortale accusare. E contra, qui commisit pecca­
tum obiective veniale sed ex conscientia erronea mortale, hoc
debet accusare et quidem debet addere se illud pro mortale ha­
buisse ne confessarius in errorem inducatur.
NOTA. Contra sinceritatem est non solum peccata minuere, sed etiam ea
exaggerare.

Contra sinceritatem tamen non peccaret qui false responderet
ad quaestionem quam ponendi confessarius ius non habet. Item
contra sinceritatem per se non peccaret paenitens qui media
adhiberet ne a confessario cognoscatur vel qui apud ignotum confessarium prius confiteretur peccatum mortale quod apud confessarium ordinarium confiteri non audet, deinde apud confessarium
ordinarium sola venialia confiteretur, nisi hoc faciat ex vana glo­
ria aliove fine inhonesto, e. g. ad liberius peccandum, ut ita possit
facilius manere in occasione proxima, vel ut possit admitti ad
professionem religiosam aut statum clericalem a quo secus ob
consuetudinem peccandi arceretur (cf. vol. I, n. 39). Contra sin­
ceritatem autem peccat paenitens qui peccatum nondum directe
absolutum proponit tanquam iam absolutum (e. g. illud miscendo
aliis peccatis vitae antcactae): etsi enim circumstantia temporis
speciem peccati non mutet, hic tamen modus faceret ut confes­
carius materiam necessariam iudicaret esse materiam liberam,

quod est error sat gravis in re sacramentali : unde peccatum
mortale videtur admittendum in paenitente qui confessarium
voluntarie in talem errorem induceret, etiamsi non positive mentiisset dicendo e. g. explicite hoc peccatum non esse post ulti­
mam confessionem commissum, sed solum res ita proponeret
ut confessarium in errorem inducat.
NOTA. Noldin (III, 283) hanc quaestionem ponit ubi agit de integritate
confessionis, et quaerit utrum obligationi suae satisfaciat qui pec­
catum recens accusat tanquam olim commissum; et respondet
affirmative, eum per se satisfacere obligationi integre confitendi.
Huic responso assentire possumus, sed negandum est eum satisfa­
cere obligationi sincere confitendi; nec possumus admittere illum
solum peccatum veniale mendacii committere si positive negat illud
peccatum commissum esse post ultimam confessionem, secus autem
talem modum confitendi esse ab omni culpa liberum.

8. Integra: h. e. comprehendens totam materiam necessariam,
nisi adsit causa excusans, de qua infra, n. 247, 248, 253.
Ad recte autem intelligendum hanc qualitatem, distinguendum
est inter integritatem materialem et formalem. Integritas mate­
rialis est illa quae comprehendit, secundum speciem infimam,
circumstantias speciem mutantes et numerum, omnia peccata
mortalia post Baptismum certe commissa et nondum directe
remissa; integritas formalis est illa quae comprehendit, secun­
dum speciem infimam, circumstantias speciem mutantes et nu­
merum, omnia peccata mortalia post Baptismum certe commissa
et nondum directe remissa et quorum memoriam paenitens hic
et nunc habet. Haec integritas formalis semper requiritur in con­
fessione nisi adsit causa ab ea excusans (cf. n. 247, 248, 253);
integritas autem formalis debet integritati materiali conformari
quantum potest; quod fit per examen conscientiae, de quo infra,
n. 250.
244. — PRINCIPIUM. Ad effectivam susceptionem Sacramenti
Paenitentiae requiritur ex parte subiecti quaedam confessio seu
accusatio peccatorum.

Explicatur. Quaedam confessio seu accusatio: h. e. in ordina­
riis circumstantiis requiritur confessio cum omnibus dotibus

supra enumeratis, in specie sit sincera el intégra. In quibusdam
circumstantiis (η. 248) sufficit confessio incompleta, in aliis
(n. 247) confessio generica, imo quandoque in articulo mortis
(n. 253) nulla requiritur actualis confessio, sed sufficit quaedam
accusatio implicita habitualis contenta in intentione habituali
christiane moriendi.

Probatur. Principium probatur ex natura Sacramenti Paeni­
tentiae prout a Christo est institutum. Christus enim illud insti­
tuit per modum iudicii, in quo sacerdos potest remittere vel
retinere peccata; hoc autem iudicium supponit cognitionem cau­
sae, quam sacerdos habere nequit nisi ex propria accusatione
paenitentis.
Hoc argumentum autem plenum vigorem accipit ex constanti
et universali praxi et doctrina Ecclesiae prout in Concilio Tridentino exprimitur: « Ex institutione Sacramenti Paenitentiae
iam explicata universa Ecclesia semper intellexit, institutam
etiam esse a Domino integram peccatorum confessionem... Con­
stat enim, sacerdotes iudicium hoc incognita causa exercere non
potuisse... si in genere dumtaxat et non potius in specie ac singillatim sua ipsi peccata déclarassent. Ex his colligitur, oportere
a pacnitcntibus omnia peccata mortalia, quorum post diligentem
sui discussionem conscientiam habent, in confessione recenseri »
(DB 899).
245. — SCHOLION I. Utrum iterum accusare debeat pacnitens

peccata quorum numerum circiter tantum vel bona fide inferio­
rem confessus est, sed nunc certe cognoscit.
Si numerum circiter confessus est (addendo vocem « circiter »
vel similem), et numerus quem nunc certe cognoscit non est no­
tabiliter superior numero confesso, nihil est faciendum.
Si numerum circiter confessus est et numerus est notabiliter
superior, debet hunc excessum confiteri, quia non censetur am­
plius in voce « circiter » contineri.
NOTA. Quid sil notabiliter superior, iudicandum est ex communi aesti­
matione prudentum: e. g. 7 vel 8 non iam solet vocari circiter 5;
dum 17 iam possent dici circiter 15, et 104 vel 105 circiter 100, et
1050 circiter 1

Si autem numerum definitum confessus est, et postea invenit
numerum verum esse, etiam uno, superiorem, tenetur hoc pec­
catum confiteri, nam certe in numero definito non continetur.
246. — SCHOLION II. Utrum ille qui a vocali confessione fa­

cienda impeditur, teneatur signis vel scripto confiteri.
Quamvis gravis sit obligatio confitendi, et quidem integre, Con­
fessio tamen signis vel scripto facienda, est medium extraordi­
narium ad quod nemo tenetur. Argumentum quod sit medium
periculum laesionis sigilli includens, non convincit, cum hoc
periculum facile evitari possit. Haec sententia, de coetero, ne­
minem ad Confessionem signis vel scripto faciendam teneri, a
non paucis Auctoribus tenetur, et proinde est saltem extrinsece
probabilis.
247. — SCHOLION III. De confessione generica.

Confessio generica versari potest circa materiam necessariam
vel circa materiam liberam confessionis.

A) Circa materiam necessariam, confessio generica triplex dis­
tingui potest: 1) vel pacnitens confitetur se peccasse; 2) vel con­
fitetur se peccata mortalia commisisse; vel 3) confitetur in ge­
nere se tale peccatum (e. g. contra religionem, contra castitatem)
commisisse, quin dicat ultimam speciem. Nunc quaeritur utrum
talis confessio generica possit esse sufficiens.
Ex his quae supra diximus de integritate confessionis, sequi­
tur talem confessionem mortalium in circumstantiis ordinariis
non esse sufficientem, cum requiratur accusatio secundum nume­
rum et infimam speciem moralem. Confessio autem generica suf­
ficit, et proinde licita est quoties simul adest necessitas confitendi
et impossibilitas physica vel moralis specifice confitendi.
NOTA. Haec autem confessio generica sufficit tantum in quantum habetur
impossibilitas specificae confessionis: ita c. g. infirmus, qui absque
gravi incommodo quaedam peccata in specie confiteri potest, tenetur
ea confiteri, sed potest reliqua gencrice accusare, quorum accusatio
specifica ei esset propter infirmitatem moraliter impossibilis.

Necessitas confitendi habetur quoties urget praeceptum sive
confessionis sive communionis; quoties admirationem excitaret
si ad S. Communionem non accederet; quoties durum esset in
peccato mortali remanere.
Impossibilitas autem specificae confessionis habetur propter:
a) Infirmitatem sive corporis sive mentis : si infirmus est ita
debilis corpore ut non valeat sufficienter loqui aut cogitare uti
apud moribundos facile evenire potest ; si paenitens est valde
labilis ob debilitatem memoriae, uti apud senes et vetulas facile
evenit; si paenitens nimis scrupulosus est, ita ut quodlibet exa­
men conscientiae eius mentem turbaret.
b) Defectum loquelae: si confessarius signa paenitentis muti
intelligere non valet vel paenitens nullum idioma loquitur quod
etiam confessarius callet (Quatenus talis paenitens ad alium confessarium sit remittendus, cf. n. 172; quatenus interpres sit adhi­
bendus, cf. n. 243, 6).
c) Defectum temporis in periculo mortis : e. g. imminente nau­
fragio vel pugna (cf. S. Paen. 6 Febr. 1915), vel si tempore per­
secutionis timendum est ne superveniant emissarii ; vel si est
periculum ne paenitens moribundus deficiat antequam confessus
fuerit; similiter si est periculum ne confessarius deficiat ante­
quam absolverit (et alius confessarius non adsit). Alius autem
defectus temporis praeter periculum mortis, etiam maximus
concursus paenitentum (etiamsi secus multi deberent abire non
confessi), non est ratio sufficiens pro confessione generica (cf.
DB 1209). S. Paenitcntiaria tamen die 25 Mart. 1944 declaravit:
« Licet vero si accedat alia gravis omnino et urgens necessitas,
gravitati praecepti divini integritatis confessionis proportionata,
verbi gratia si paenitentes — secus nulla sua culpa — diu gratia
sacramentali et sacra Communione carere cogantur ».
d) Periculum vitae sive paenitentis sive confessarii sive tertii.
E. g· si tempore pestis ex confessione timenda est contagio.
e) Periculum laesionis sigilli: e. g. si non potest confiteri nisi
audientibus aliis: in hoc casu sufficeret confessio maxime gene­
rica nec teneretur paenitens dicere se mortaliter peccasse.
Extra casum autem necessitatis confitendi de qua supra, neque

physica impossibilitas excusaret ab integritate confessionis, sed
esset ab absolutione petenda abstinendum (cf. n. 140).
NOTA. Potiusquam excusatio, est suspensio obligationis, nam semper
remanet obligatio in specie confitendi quando causa excusans ces­
saverit.

B) Confessio generica circa materiam liberam.
Nullum dubium est circa validitatem et liceitatem confessionis
genericae materiae liberae simul cum alia materia in specie ac­
cusata: cum enim nulla sit obligatio talia in specie accusandi,
licita est generica accusatio.
Sed quaeritur utrum sola generica confessio materiae liberae
sit sufficiens ad absolutionem petendam, e. g. : Accuso me de meis
venialibus ; vel : Accuso me de peccatis vitae anteactae. Generatim
tenent Auctores illam esse illicitam nisi saltem genus peccati (e. g.
contra castitatem, contra iustitiam, etc.) addatur. Eorum autem
argumenta non videntur stringentia: concedit enim e. g. Priimmer (III, 325) : « Validam esse absolutionem in hoc casu vix ne­
gari potest ». Quodsi autem valida est, non videtur cur non sit
licita: nam valide suscipere Sacramentum semper licet nisi ex­
presse prohibeatur; iamvero obligatio materiam liberam in spe­
cie confitendi nullibi invenitur. Nec debet adduci praxis univer­
salis confessariorum qui exigunt ut in specie (etsi non in specie
ultima) materia libera accusetur: nam haec praxis non neces­
sario ex obligatione orta est, sed ex magno beneficio quod inde
pro paenitentibus sequitur. Nec videtur « satis difficile dolorem
elicere de peccatis generice tantum confessis ». Unde concluden­
dum videtur: etsi a praxi summe commendabili accusationis
specificae minime sit recedendum, non tamen dici potest illicita
sola accusatio generica materiae liberae ad petendam absolu­
tionem.
248. — SCHOLION IV. De causis ab integritate confessionis

excusantibus.
In praecedenti scholio quaestio fuit de impossibilitate confes­
sionis specificae; hic vero agitur de impossibilitate confessionis
integrae, scii, de casu quo quis potest quidem distincte peccata

sua confiteri, sed aliquod determinatum peccatum mortale com­
missum et nondum directe remissum, accusai e non potest.
Si tunc adest necessitas confessionis, et simul alius confessa­
rius adiri nequit, licita et valida est confessio de caetero integra,
omisso solo hoc peccato quod accusari non potest.
Necessitas confessionis habetur quoties urget praeceptum sive
confessionis sive communionis ; quoties admirationem excitaret
si ad S. Communionem non accederet ; quoties durum est paeni­
tenti in peccato mortali remanere.
Impossibilitas accusandi aliquod determinatum peccatum ha­
betur propter:
a) Ignorantiam vel oblivionem invincibilem : invincibilis autem
est ignorantia vel oblivio quando post diligens examen (cf. infra,
n. 250) peccatum in memoriam non venit vel imo tempore accu­
sationis e memoria iterum decidit. Generatim non admittitur
obligatio peccata in scriptis consignandi ad adiuvandam memo­
riam : hoc praecipue propter periculum laesionis secreti (cf.
n. 204 ss. ; cf. etiam n. 246).
b) Periculum scandali vel lapsus tum ex parte paenitentis tum
ex parte confessarii : e. g. si mulier non potest confiteri nisi apud
sacerdotem quem scit valde proclivum in luxuriam et deberet
confiteri propria desideria luxuriosa in sacerdotem, ita ut con­
fessarius probabilissime peccaret ; vel si parochus venerabilis
deberet confiteri peccatum probrosum apud vicarium fragilem,
qui inde probabilissime ansam sumeret ad imitandum pravum
exemplum.
c) Pei iculum laesionis sigilli : e. g. si paenitens proprium pec­
catum accusare non possit quin peccatum in confessione audi­
tum manifestet.
isputatur inter Auctores utrum liceat peccatum mortale quodam retæere Quod accusari non potest nisi nomen complicis re'. Ur crtum est nomen complicis occultandum esse quantum
P°tcst con^essarius nomen complicis investigare (cf.
fessariüm CrqUe tene.tur Paen‘‘ens, si potest, confiteri apud conrevelatione nôm°mP
‘®notus est : similiter non potest cum
-XX *
~ «d ~ «·
icvciatio nominis complicis soli

confessario, qui tam stricto secreto sacramentali tenetur, non
videtur graviter famam eius laedere. Et nemo dubitabit licitum
esse secretum naturale revelare uni viro prudenti, etiam cum
diffamatione proximi, si fit ob gravem causam, e. g. ad consilium
petendum. Quare ergo non liceret ob grave praeceptum integri­
tatis confessionis? Quodsi autem hoc licet, quia maius est prae­
ceptum integritatis confessionis, dicendum est paenitentem obli­
gari praecepto integritatis, et proinde non solum posse, sed de­
bere proprium peccatum confiteri etiamsi nomen complicis inde
confessario reveletur. Attamen, propter probabilitatem extrinsecam sententiae contrariae dici potest paenitentem posse sed non
debere proprium peccatum accusare si non potest nisi simul no­
men complicis revelare. — Patet hanc obligationem certe adesse
si paenitens obligatur (e. g. ad damnum tertii praecavendum) ad
nomen complicis superioribus revelandum.
Similiter disputatur inter Auctores utrum liceat peccatum
mortale quoddam reticere propter extraordinariam verecundiam
extrinsece advenientem, quam paenitens experiret in accusando
hoc peccato tali determinato confessario. Notandum est non agi
de ordinaria verecundia quae omni confessioni inest, sed de
extraordinaria extrinsece adveniente, uti e. g. si servus parochi
deberet apud parochum confiteri se furasse, vel qui confessio­
nem generalem ex verecundia erga confessarium ordinarium
apud confessarium extraordinarium instituens quoddam pecca­
tum mortale ex oblivione omisisset, et nunc deberet hoc pecca­
tum apud confessarium ordinarium confiteri. Quidam Auctores
tenent paenitentem in hoc casu excusari ab hoc peccato decla­
rando, quia tale incommodum est extrinsecum ipsi confessioni.
Cum haec sententia sit probabilis, practice teneri potest.
NOTA. Praesertim haec ultima causa (extraordinaria verecundia) nonnisi
cum magna discretione fidelibus manifestanda est et in praedica­
tionibus omittenda, ne sub praetextu « extraordinariae verecundiae »
abusive hanc excusationem extendant et ita in integritate requisita
deficiant.
Notandum tamen paenitentem ab integritate confessionis ex­
cusatum, teneri hoc peccatum sic licite reticitum contritioni et
proposito includere; non tamen requiritur contritio perfecta: etsi

enim indirecte, tamen vere remittitur absolutione ; ad quod non
requiritur contritio perfecta.
Similiter remanet obligatio illud peccatum confitendi in prima
confessione in qua causa excusans non adest.
249. — SCHOLION V. Utrum unquam licita sit confessio di­

midiata.
Confessio dimidiata est confessio in qua quaedam tantum pec­
cata accusantur, reliquis omissis.
Uti patet, si omittitur sola materia libera, licitum est. Si omit­
titur materia necessaria quidem, sed pro qua habetur causa ex­
cusans, licitum est. Si omittitur materia necessaria pro qua non
habetur causa excusans, nunquam licet dimidiare confessionem
(DB 1209). Itaque:
1. Non licet propter magnum concursum populi paenitentes
qui longiore confessione indigent, post confessionem aliquorum
peccatorum absolvere.
2. Non licet apud confessarium facultatem habentem absolu­
tionem petere a reservatis, deinde apud alium de non reservatis.
Potest quidem superior reservans reservationem (extra Sacra­
mentum) auferre, ita ut in casu omnis confessarius a peccato
absolvere possit, sed non potest a solo peccato reservato absol­
vere, aliis non confessis.
3. Non licet prius apud confessarium ordinarium accusare ve­
nialia, deinde apud extraordinarium mortalia — etsi liceat prius
mortalia et deinde venialia confiteri (cf. n. 243, 7).
250. — SCHOLION VI. De mediis ad integritatem confessionis

obtinendam seu de examine conscientiae.

Examen conscientiae est attenta recogitatio periodi vitae anteactae ad revocandum in memoriam actiones contra normas moralitatis gestas.
luxta diversum scopum in quem examen instituitur, inquiritur
de solis peccatis mortalibus, vel de omnibus peccatis vel etiam
de imperfectionibus, et est medium ad cognoscendam propriam
vitam moralem.

Ante confessionem paenitens tenetur diligenter examen con­
scientiae instituere circa tempus inde ab ultima valida confes­
sione, ad revocandum in memoriam saltem omnia peccata mor­
talia in hac periodo commissa, nisi vel physice vel moraliter
impediatur ab examine instituendo vel moralem certitudinem
habeat se omnia peccata mortalia in memoriam habere.
Diligentia in examine conscientiae adhibenda debet esse illa
quam viri prudentes solent adhibere in re gravi. Uti patet, re­
quiritur maior diligentia, si longius est tempus inde ab ultima
valida confessione, quia tunc difficilius in memoriam revocantur
acta praeterita; minor e contra requiritur diligentia, si quis solet
saepius (etiam praeter confessionem) conscientiam examinare;
similiter minor requiritur diligentia, si paenitens attendere solet
ne peccata mortalia committat, quia tunc, si quod commisit, illud
vividius in memoria retinetur.
Impedimentum ab examine conscientiae instituendo excusans,
esset corporalis vel mentalis debilitas qua paenitens nonnisi cum
magna difficultate vel detrimento posset vitam praeteritam re­
cogitare; nimia scrupulositas, ita ut examen conscientiae tran­
quillitatem animi turbaret; defectus temporis in periculo mor­
tis. Reliquae autem causae excusantes a confessione specifica
(cf. n. 247) in se etiam excusant ab examine conscientiae insti­
tuendo; attamen generatim melius erit examen conscientiae in­
stituere etiam in illis casibus, ut singula peccata efficacius in
contritione et proposito includantur.
Ubi sola debilitas corporalis vel mentalis impedit examen
conscientiae, confessarius debet interrogando examen supplere
(cf. n. 166), si saltem haec interrogatio fieri potest sine magna
difficultate vel detrimento paenitentis.
Negligentia in examine conscientiae instituendo erit peccatum
mortale vel veniale prout maius vel minus est periculum defi­
ciendi in integritate confessionis requisita.
NOTA. Optime ad rem notat Iorio (III, 376) ex Lugo {De Paen., disp. 16,
n. 590): Certum est paenitentem ipsum non obligari ad exactissimum
examen suorum peccatorum, sed ad humanum, hoc est tale, quo
Sacramentum istud non reddatur nimis grave et onerosum... Unde
non est bona regula, si dicas...: si hic homo cogitaret adhuc alia hora

de suis peccatis, recordaretur alicuius peccati, cuius non recordatur,
vel posset computare melius numerum peccatorum; ergo tenetur
cogitare adhuc alia hora. Ratio autem est eadem, quia scilicet non
est attendendum solum ad exactam et integram confessionem pec­
catorum, sed etiam maxime attendendum ad conditionem huma­
nam, et ne ex eo capite Sacramentum reddatur grave et odiosum,
nec detur causa impudentibus et ignaris haereticis vocandi illud
conscientiae carnificinam.

Methodus in examine conscientiae adhiberi potest quae magis
convenit. Optima est consuetudo quotidie illam instituendi, ita
ut tempore confessionis nonnisi examina quotidiana recapitulari
debeant. Ante examen conscientiae paenitens invocet Spiritum
Sanctum corda hominum illuminantem, ut recte possit statum
animae cognoscere. Deinde in loco quieto recogitet vitam suam
inde ab ultima confessione: qui non solent saepe examen con­
scientiae instituere, cum magna utilitate adhibebunt elenchum
peccatorum prout in libris precum inveniri solent in praepara­
tione ad Sacramentum Paenitentiae recipiendum; qui solent
saepius examen conscientiae instituere, generatim utilius recogi­
tabunt quomodo obligationes status sui, obligationes erga proxi­
mum, obligationes religiosas etc. impleverint; vel imo diversa
gesta vitae (e. g. diei) ordine chronologico recogitent ad viden­
dum utrum in eis peccaverint.
251. — SCHOLION VII. De confessionis iteratione et comple­

tione.
Confessio quam non secuta est valida absolutio, tota repetenda
est ; uti patet, si absolutio invalida insuper fuit sacrilega ex parte
paenitentis (ex defectu confessionis integrae, contritionis, propo­
siti, etc.), hoc sacrilegium praeter reliqua peccata iam confessa
vel omissa confitendum est.
Confessio quam secuta est valida absolutio, semper tanquam
materia libera repeti potest, sed nunquam debet; peccata vero
in ea sive ex oblivione sive ex alia causa ab integritate excusante
omissa vel generice tantum confessa vel ex alia causa nondum
directe remissa, in proxima confessione postquam causa excusans
cessaverit, explicite cum numero et ultima specie morali accu­
sanda sunt, etiamsi in confessione generica iam fuerint inclusa.

NOTA. 1. Si confessio iteratur apud eundem confessarium, et hic adhuc
sufficienter recordatur accusationis prioris ut possit dc ea iudicare,
sufficere videtur in hac nova confessione ad priorem accusationem
referre, dicendo e. g.: Accuso me de omnibus peccatis in tali con­
fessione accusatis (et insuper me accuso de sacrilega confessione
et de peccato... sacrilege reticito).
2. Si post confessionem sacrilegam plura Sacramenta recepit (com­
muniones, confessiones, etc.) singulae receptiones constituunt sacri­
legium et omnes illae confessiones integre repetendae sunt. Si autem
huius sacrilegii immemor ad Sacramenta accessit, illae confessiones
in quibus sacrilegii conscius non erat, non sunt repetendae. Ita
e. g. si quis confessionem paschalem sacrilegam instituit et in
Paschate sacrilege S. Communionem recepit, postea vero huius sacri­
legii non recordatur, sed in omnibus festis maioribus ad Sacra­
menta accedit, occasione autem proximae confessionis paschalis
sui sacrilegii anni elapsi recordatur, debet in hac confessione repe­
tere confessionem paschalem anni elapsi, addendo duo sacrilegia
(confessionis et communionis paschalis) et omnia peccata inde ab
ultima confessione, reliqua vero repetere non debet.
252. — SCHOLION VIII. De confessione generali.

Confessio generalis est iteratio plurium confessionum. Eius
natura ergo essentialiter non differt ab iteratione confessionis dc
qua in scholio praecedenti, sive haec sit libera, sive necessaria.
Confessio generalis proinde necessaria est quoties paenitens
moraliter certus est aliquas anteriores confessiones fuisse inva­
lidas; in ea omnia requiruntur in subiecto (integritas confessio­
nis, contritio, propositum, etc.) quae in confessione ordinaria
requiruntur. Secus confessio generalis erit libera et nemini im­
ponenda est nisi libenter acceptet : confessio generalis enim li­
bera est, et non libenter acceptata, vix utilitatem habebit.
Ratio propter quam confessio generalis libera institui solet, est
duplex: maior pax animae, et maiores fructus spirituales (con­
tritionis praesertim). Quapropter quoties confessio generalis illos
fines non obtinet, utpote nociva permittenda non est: ita scru­
pulosi non solent ex confessione generali maiorem pacem animae
obtinere, e contra saepe magis conturbantur; similiter qui per
longum tempus peccatis contra castitatem indulserunt, ad con­
fessionem generalem illorum peccatorum non necessariam non
admittantur nisi velint ea solum generice accusare: recogitatio

enim illorum peccatorum facile novas tentationes constituere
valet.
Confessarius ergo a duobus extremis abstineat: ex una parte
ne statim paenitentem confessionem generalem instituere deside­
rantem ab ea repellat; ex altera parte ne statim paenitentem,
praesertim quem non cognoscit, ad confessionem generalem ad­
mittat, sed prius paterne interroget ex quibusnam motivis ad
confessionem generalem instituendam moveatur. Paenitentem
confessionem generalem liberam instituentem explicite moneat
integritatem accusationis non esse necessariam, sed peccata antea
iam accusata libere omitti posse, ne paenitens, si quaedam omi­
serit, postea hac omissione torqueatur.
Statim ac paenitens dicit se velle confessionem generalem in­
stituere, confessarius inquirat de ratione cur hanc instituere
velit. Quodsi dicit se aliquando invalide confessum esse, inter­
roget de causa invalidae confessionis et de tempore quando haec
facta est; deinde interroget utrum tunc temporis iam noverit
illam confessionem fuisse invalidam an nunc recenter tantum
illud noverit: saepe enim putant repetendas esse confessiones
quas nunc tantum ex audita praedicatione vel ex libro lecto in­
venerit non fuisse integras. Deinde confessarius ei exponat quas­
nam confessiones repetere debeat.
In confessione generali accusatio et interrogationes quae fieri
debent, certo ordine fiant, ne omnia misceantur cum perturba­
tione confitentis et periculo defectus integritatis.
Praesertim si agitur de confessione generali necessaria, si pae­
nitens est satis instructus, confessarius benigne eum inducat ad
peccata sua exponenda simpliciter et confidenter, promittens se
illum adiuturum, et quoties opus fuerit interrogaturum, ut omnia
recte confiteri possit.
Si autem paenitens est rudis, fere totum onus confessionis
confessarius in se assumat : prius sinat eum dicere quibus recor­
datur, deinde interroget eum per ordinem de omnibus quae
committere solent paenitentes paris conditionis et post singula
peccata inquirat a paenitente an aliquid addendum noverit. An­
tequam vero interrogationes incipiat illum sedulo moneat nihil
esse timendum in peccatis detegendis: Sis quietus et bono ani­
212

DE SUBIECTO

η. 253

mo, ego tuam peragam confessionem ; novi sane omnia peccata
quae patrare potuisti : ego tibi ea omnia detegam, tuum solum
erit clare et sincere interrogationibus meis respondere, et de
peccatis verum dolorem concipere.
Deinde iuxta ordinem examinis conscientiae uti in libris pre­
cum invenitur, statui et conditioni paenitentis adaptatum, eum
interroget. Et in fine petat utrum aliud adhuc eum anxium te­
neat. Deinde eum hortetur ad plenam confidentiam in divinam
clementiam quae de tota vita eius anteacta non amplius curat:
ita ut ipse paenitens nonnisi in genere vitam suam anteactam
recogitet, scilicet non tantum ad dolendum de peccatis commis­
sis, sed magis ad gaudendum de remissis; et ita novam vitam
ab hac die incipiat.
253. — SCHOLION IX. De confessione moribundorum.

Praedicatores et educatores saepius moneant fideles ne confes­
sionem remittant usquedum debilitate impediantur a serio exa­
mine conscientiae, similiter, ut curent ut amici et consanguinei
dum aegrotant tempestive confiteantur. Saepe tamen eveniet mo­
ribundos velle confessionem generalem facere antequam morian­
tur, sed nimis debiles esse ut totam vitam recogitare valeant.
Tunc confessarius eos benigne adiuvare debebit. Prae oculis au­
tem habeat eos generatim non debere integre confiteri, sed so­
lum ea peccata accusare quae eis facile in memoriam veniunt
(n. 247).
Prius dicat paenitens quae scit, et deinde confessarius paucis
quaestionibus quas opportuniores iudicat, hanc accusationem
compleat, ita ut aegrotus non nimis defatigetur. Tandem eum
moneat ad confidentiam in divinam misericordiam, quae non vult
mortem peccatoris, sed ut bonus Pater considerat bonam volun­
tatem paenitentis qua omnia peccata commissa, etiamsi ea ali­
quando oblivione vel etiam malitia confessus non fuerit eaque
nunc oblitus fuerit, in hac confessione includit ; tandem eum cer­
tiorem faciat de completa remissione omnium peccatorum dum­
modo nunc sincerum de eis dolorem habeat.
Notandum etiam est moribundos apparenter sensibus destitu­
tos, non raro verba adstantium adhuc audire et percipere : quare

confessarius non timeat eum, etsi externe usum rationis non vi­
deatur habere, ad contritionem et dolorem de peccatis suis
exhortari et piis cogitationibus propositis eum ad piam mortem
praeparare. Etiam circumstantes hortetur ad abstinendum a col­
loquiis quae mentem moribundi a Deo avertere valeant.
Quoad absolutionem, vide supra, n. 165 et n. 171.

5. Satisfactio s ac rament alis.
NOTA. Hic non loquimur de satisfactione seu paenitentia quam unus­
quisque ex virtute paenitentiae propter peccata sua agere debet,
et quae cum Sacramento Paenitentiae directam relationem non
habet. Sed loquimur de satisfactione seu paenitentia sacramentali
quam, uti supra, n. 195, diximus, confessarius paenitenti imponere
tenetur.

254. — I. Paenitens ante absolutionem acceptare tenetur satis­
factionem sibi a confessario impositam.

Explicatur. Acceptare: nihil tamen obstat quominus paeni­
tens, si paenitentiam nimis duram aestimet, confessarium mo­
neat humiliterque leviorem petat. Generatim dicunt Auctores
sufficere etiam acceptationem cum intentione non adimplendi, sed
petendi commutationem. Uti patet, paenitens potest etiam sine
absolutione discedere, si non vult acceptare satisfactionem im­
positam.
sarii ,^TUR
rationibus quibus probatur obligatio confesbatur obl^T ' sal s actionctn (cf· n. 195), evidenter etiam pro­
batur obligatio paenitentis illam acceptandi.

ab^oluti^nem’auuæ tcceptlt Τ' "θ” · aCCepUt satisfactionem·
non vult praestare m, > P
mmittlt Peccatum mortale quia
menti; iuxta ouosd ac necessaria sunt ad integritatem Sacraacceptatio esset peccat ? UCtOres tamen (ergo probabiliter) nonmateriam necessariam wl^olamVb' Veniale prout confessus sit
materia ipsius satisfnrH ·
Aberam, vel, iuxta alios, prout
certe videtur statui noί sT lmP°Sitae S“ ^is vel levis Hoc

tandi satisfactionem quo ievtor^T .Tr peccatum n°n-accepviora sunt peccata accusata.
satisfactio imposita et gra214

NOTA. Si confessarius paenitentiam imponere omittat (e. g. obliviscatur)
paenitens teneri videtur eam petere.

255. — II. Paenitens tenetur per semetipsu I» satisfactionem
impositam i II plere, non autem necessario ante absolutionem; si
vero habet iusta II causam, potest commutationem petere.

Explicatur. Tenetur: si autem post absolutionem intercedat
causa physice vel moraliter impediens impletionem satisfactionis,
non amplius tenetur eam implere (cf. vol. I, n. 92). Ita si paeni­
tens obliviscatur qualis satisfactio imposita fuerit, et non potest
commode redire ad confessarium, paenitens ad nihil tenetur:
expedit tamen ut tunc ex seipso quandam voluntariam satisfac­
tionem sibi imponat.
NOTA. Si autem absolutio fuit invalida (ex quacumque causa), paenitens
non tenetur ad satisfactionem implendam.

Per semetipsum: nemo potest loco paenitentis satisfactionem
impositam implere, nisi de consensu ipsius confessarii (cf. DB
1115). Quatenus confessarius ipse possit loco paenitentis satis­
facere et proinde leviorem ei imponere satisfactionem, vide su­
pra, n. 195.
Non necessario ante absolutionem : si confessarius tempus as­
signavit, illo tempore impleri debet : attamen, si quacumque ex
causa paenitens illo tempore non satisfecerit, debet postea satis­
facere: nam determinatio temporis non est ad finiendam sed ad
urgendam obligationem (vol. I, n. 88). Si confessarius nullum
tempus assignavit, satisfieri debet quando commode fieri potest,
ita tamen ut valor operis non notabiliter minuatur (vol. I, n. 88);
expedit etiam, ne in oblivionem veniat, satisfactionem quampri­
mum adimplere.

Probatur. Primum : tenetur per semetipsum implere : damnata
est propositio: Paenitens propria auctoritate substituere sibi
alium potest, qui loco ipsius paenitentiam impleat (DB 1115).
Secundum: non ante absolutionem: damnatae sunt sequentes
propositiones : Non sunt absolvendi paenitentes, nisi peracta
prius paenitentia eis iniuncta (DB 728). Ordinem praemittendi
satisfactionem absolutioni induxit non politia aut institutio Ec-

clesiae, sed ipsa Christi lex et praescriptio, natura rei id ipsum
quodammodo dictante (DB 1306). Sacrilegi sunt iudicandi qui
ius ad communionem percipiendam praetendunt antequam con­
dignam de delictis suis paenitentiam egerint (DB 1312). Cf. etiam
DB 1437 et 1535.
Gravitas transgressionis. Qui non implet satisfactionem im­
positam, committit peccatum mortale, quia non praestat quod ad
integritatem Sacramenti necessarium est ; iuxta quosdam Aucto­
res tamen (ergo probabiliter) satisfactionem non implere esset
peccatum mortale vel veniale prout materiam gravem vel levem
constituat opus impositum. Qui satisfactionem non praestat tem­
pore statuto, committit peccatum mortale vel veniale prout haec
circumstantia temporis (intentione confessarii) censeatur magni
momenti vel non ; quodsi tempus statutum non est, qui absque
ratione sufficienti notabiliter remittit impletionem satisfactionis
committit peccatum mortale vel veniale prout notabiliter mutat
substantiam operis vel non, vel plus minusve periculum impo­
tentiae eam implendi (e. g. periculum oblivionis) inducat (cf.
vol. I, n. 88).

256.
III. Paenitens tenetur satisfactionem implere modo quo
imposita fuit.
Explicatur. Modo quo: scii, cum omnibus circumstantiis, e. g.
lexis genibus, in tali loco, etc. (cf. vol. I, n. 88-89).
™^gressionxs. Non observare circumstantias acci­
ti. .a CS sa^’sfac^on's» est peccatum mortale vel veniale prout

j

’ntent*one confessarii magni momenti
257.

SCHOL1ON. De satisfactione impleta in statu peccati

mortalis.

Certe est valida nec debet repeti in statu gratiae. Videtur tanin?Uan am in^u^erc ^reverentiam erga Sacramentum, quia
Z Sacramenti Misericordiae praestatur in statu
immune °Γ a 'S ' quare non videtur a peccato veniali saltem

Art. 5
DE CAEREMONIIS

258. — Etsi ipsum Rituale Romanum permittat ut iusta de
causa orationes, praeter Dominus Noster etc., omittantur, gene­
ratin'! non facile omittendae sunt (etiam propter magnum affluxum paenitentium), quia generatim dici possunt dum paeni­
tens actum contritionis recitat, et ultima oratio Passio... etiam
dum paenitens discedit.
Confessarius superpelliceo et stola violacea utatur prout tem­
pus vel locorum feret consuetudo. Regulares habitum sui Ordinis
induentes etiam absque stola confessiones audire possunt. No­
tandum insuper responsum S.R.C. 31 Aug. 1867 dicens: « Conve­
niens est ut in ecclesia adhibeatur stola » ; unde non videtur
stricta obligatio, praesertim si extra ecclesiam confessiones au­
diuntur.

Art. 6

DE TEMPORE ET LOCO
259. — 1. Circa tempus audiendi confessiones iure communi
nihil praescribitur; regulae prudentiae vero suadent quod dicit
PCS 338 : « Puerorum ac praesertim mulierum confessiones, nisi
ex causa necessaria infirmitatis vel alia gravi, semper et unice
per diem audiendae sunt, nunquam vero hora nocturna. Quodsi
urgente necessitate, huiusmodi confessiones nocte excipi debeant,
tunc in sacello lumen accendatur, nec una sola mulier in sacello
maneat; in cubiculo, lumen adsit in ipsomet cubiculo et ianua
sit semper aperta. Sicubi supradictae praescriptiones servari
prorsus nequeant, standum est proprii Ordinarii monitis et re­
gulis ».

260. — 2. Sacramentalis confessionis proprius locus est eccle­
sia vel oratorium publicum aut semipublicum (can. 908).
Sedeant igitur sacerdotes pro confessionibus audiendis in loco
decenti et omni suspicione carenti, necnon ita patenti ac pendo,
ut ab aliis fidelibus quocumque tempore videri possint, non au­
diri (PCS 338).
Sedes confessionalis ad audiendas mulierum confessiones sem­
per collocetur in loco patenti et conspicuo et generatim in ecclesia
vel oratorio publico aut semipublico mulieribus destinato. Sedes
confessionalis crate fixa et tenuiter perforata inter paenitentem
et confessarium sit instructa (can. 909).
NOTA. Notandum est responsum Comm. Int. Cod. 24 Nov. 1920, praescri­
ptum confcssionalc adhibendi uti forma propria audiendi confes­
siones in ecclesiis et oratoriis non solum valere pro mulieribus
audiendis, sed etiam pro viris, firmo tamen can. 910 mox citando.

Feminarum confessiones extra sedem confessionalem ne au­
diantur, nisi ex causa infirmitatis aliave verae necessitatis et
adhibitis cautelis quas Ordinarius loci opportunas iudicaverit.
Confessiones virorum etiam in aedibus privatis excipere licet
(can. 910).
De loco audiendi confessiones religiosarum vide supra, n. 158.

Appendix
DE CENSURIS

261. — Praenotandum. Tractatio de censuris proprie pertinet
ad cursum luris Canonici. Nonnumquam autem censura impedit
a receptione Sacramentorum, et non raro in Sacramento Paeni­
tentiae ante absolutionem levari debet (cf. n. 192). Quare per
modum appendicis hic breviter de censuris tractandum est. Eas
autem nonnisi relate ad Sacramentum Paenitentiae seu in foro
interno consideramus, earum respectum ad forum externum re­
linquentes pro cursu luris Canonici.

Notio. Censura est paena ecclesiastica medicinalis qua homo
baptizatus delinquens et contumax privatur bonis quibusdam

spiritualibus vel spiritualibus adnexis, donec a contumacia rece­
dens absolvatur (can. 2241).

Species. Tres sunt species censurae: excommunicatio, interdic­
tum et suspensio. — Notandum tamen suspensionem et interdic­
tum non semper esse censuras, sed quandoque simpliciter esse
paenas vindicativas, scii, quoties feruntur non donec delinquens
a contumacia recedens absolvatur, sed usque ad certum tempus
vel in perpetuum (nisi dispensetur). De natura enim censurae est,
ut sit medicinalis, et proinde statim solvi possit, imo et debeat
(a facultatem habente), quando a contumacia recedit censuratus.
Suspensio et interdictum tamen in dubio semper praesumuntur
censurae (can. 2255).
Excommunicatio est censura qua quis excluditur a commu­
nione fidelium (can. 2257).
Interdictum est censura qua fideles, in communione Ecclesiae
permanentes, quibusdam sacris prohibentur (can. 2268).
Interdictum potest esse locale, quod fideles afficit solum in
quantum in loco vel in communitate degunt (etiam extraneos et
exemptos), vel personale, quod directe afficit personam eamque
proinde sequitur ubique terrarum.
NOTA. Qui causam dederunt interdicto locali aut in communitatem seu
collegium, sunt ipso facto personaliter interdicti (can. 2338 § 4).

Interdictum potest esse generale, si afficit integrum territorium
vel universum populum talis loci (totam civitatem, totam paro­
chiam), vel particulare, si afficit partem loci vel populi (eccle­
siam, conventum).
Interdictum potest esse totale, quod prohibet usum omnium
rerum sacrarum, vel partiale, quod prohibet quasdam res sacras
tantum (e. g. solas processiones solemnes).
Suspensio est censura qua clericus officio vel beneficio vel utro­
que prohibetur (can. 2278).
Ulteriora vide apud Canonistas.

262. — Divisio. Censurae sunt:
1. A iure vel ah homine prout in ipso iure (etiam particulari
alicuius dioecesis vel ordinis) per modum legis feruntur, vel ab

ipsa persona auctoritatem habente per modum praecepti parti­
culari personae infliguntur.
Censurae a iure aequiparatur censura per modum dispositionis
generalis cuidam crimini ad tempus adnexa (e. g. qui hoc anno
hoc crimen committit, excommunicatus est) ; censurae ab homine
aequiparatur censura a iure quidem crimini adnexa, sed mediante
sententia condemnatoria (e. g. qui hoc crimen committit, excom­
municetur: vide infra: ferendae sententiae).

2. Latae sententiae et ferendae sententiae prout eo ipso incur­
ritur quod crimen committitur (ipso facto seu ipso iure), vel non
incurritur nisi postquam, crimine commisso, per sententiam in­
dicis (sive declaratoriam sive condemnatoriam) imposita sit.
3. Notoriae vel occultae prout sive de iure sive de facto sunt
publice notae vel non.
4. Reservatae vel non reservatae prout a quodam superiore
ciusdemve delegato tantum absolvi possunt, vel a quolibet con­
fessario.
Reservatae sunt 1) S. Sedi specialissimo modo, 2) S. Sedi spe­
ciali modo, 3) S. Sedi simpliciter, 4) Ordinario (a quo confessa­
rius suam iurisdictionem sive per nominationem sive per dele­
gationem habet).
263. — Fundamentum. Fundamentum proptei' quod incurritur
censura, semper est crimen seu delictum, h. e. (can. 2242):

a) Peccatum materialiter et formaliter mortale.
Unde excusantur a censura e. g. pueri qui non sunt peccati
mortalis capaces; omnes quorum peccatum ex quadam causa
actum humanum minuente, subiective non est peccatum mortale
(vol. I, n. 19-34; 50-58; 184). Peccatum autem veniale, ex erronea
conscientia mortale, non inducit censuram.
h) Externum, et quidem mortale quatenus externum. Delictum
autem occultum simul potest esse externum: ita e. g. haeresis
in chartulis privatis nemine sciente conscripta, est occulta, sed
externa ; haeresis vero mere interne cogitata, non est externa.
c) Consummatum sive completum, i. e. patratum in sensu
stricto verborum (can. 2228): est enim lex odiosa, ergo stricte in-

terpretanda. Ita cum dicatur: qui clausuram monialium viola­
verit: excommunicatur qui de facto intravit, non ille qui intrare
tentavit, sed non potuit. In his praesertim attendendum est ad
verba: praesumpserit, ausus fuerit, scienter, studiose, etc.
Notandum tamen can. 2231: si plures ad delictum perpetran­
dum concurrerint, licet unus tantum in lege nominetur, etiam qui
physice concurrunt in delictum, complices (necessarii ad delic­
tum perpetrandum), mandantes, ii qui ad delicti consummatio­
nem inducunt vel in hanc quoquo modo concurrunt, eadem paena
plectuntur, si delictum sine eorum opera commissum non fuisset,
nisi lex aliud expresse caverit ; caeteri vero concurrentes non. —
Similiter iidem non incurrunt paenam si delictum de facto secu­
tum non sit.
d) Coniunctum cum contumacia : hoc supponit ut delinquens
fuerit monitus a Superiore ; haec autem monitio in censura a iure
(latae sententiae) semper habetur, eo quod legislator paenam per
modum legis promulgavit ; in censura ab homine vero praecedere
debet monitio personalis coram testibus vel per epistolam. Con­
tumacia ergo semper supponit ut delinquens saltem habitualiter
et in genere habeat scientiam paenae. Non requiritur tamen ut
hic et nunc de censura cogitet, nec requiritur ut in specie sciat
qualis paena adnexa sit, sed sufficit ut habitualiter sciat hoc cri­
men sub gravi paena prohibitum esse: tunc enim crimen com­
mittens implicite contemnit paenam, quod est contumacia.
NOTA. In foro externo semper praesumitur contumacia seu scientia paenae
donec ignorantia probetur. Quare, qui notorie crimen commisit,
debet in foro externo observare paenam sancitam donec ignorantia
probetur vel absolvatur.

264. — Subiectum. Subiectum capax censurae est omnis homo
baptizatus (etiam haereticus), qui est sub iurisdictione auctoris
censurae, et doli est capax.
a) Inde eximuntur a censura pueri, utpote criminis incapaces.
Ex iure canonico etiam eximuntur impuberes a censuris latae
sententiae, non vero a censuris ferendae sententiae vel ab ho­
mine. Ratio est, quia in censuris latae sententiae nemo est qui

iudicat de contumacia, et, cum contumacia in impuberibus non
praesumatur, ipsum ius eos universaliter eximit ab illis censuris.
NOTA. Solent Canonistae in hac materia aequiparare pueros et puellas,
ita ut a censura etiam puellae eximantur usque ad 14 annum aetatis
completum.
h) Peregrini et vagi eodem modo censuris localibus tenentur
sicut et legibus talis Superioris. Ita peregrini extra territorium
non tenentur censuris a proprio Ordinario latis nisi sit censura
ab homine. E. g. si episcopus sub paena excommunicationis
prohibet fidelibus suis visitationem theatri, subditus non incur­
rit censuram, si extra territorium Ordinarii theatrum visitat; e
contra, si episcopus alicui sacerdoti sub paena suspensionis a
divinis prohibet visitationem theatri, ipse est suspensus, etiam
si extra territorium theatrum visitat.
NOTA. Uti patet, si episcopus prohibet visitationem determinati loci extra
territorium siti, subditus incurrit censuram per ipsam visitationem
loci, etsi sit extra territorium.

E contra peregrini generatim non tenentur censuris loci ubi
tanquam peregrini morantur, quia generatim etiam legibus eius
non tenentur.
Vagi autem tenentur, quia tenentur legibus loci ubi actu mo­
rantur.
c) Qui supremum tenent populorum principatum horumque
lilii et filiae, iique quibus ius est proxime succedendi in princi­
patum, non possunt puniri nisi a Romano Pontifice (can. 2227).
d) Similiter Legati Sedis Apostolicae non possunt paena plecti
nisi a Romano Pontifice (can. 2227).
e) Cardinales item non possunt puniri nisi a Romano Ponti­
fice ; insuper nisi expresse nominentur, non subsunt legi paenali
latae sententiae (can. 2227).
/) Episcopi, etiam titulares, non possunt puniri nisi a Romano
Pontifice; insuper, nisi expresse nominentur, non subsunt paenis
latae sententiae suspensionis vel interdicti (can. 2227).
NOTA. Excommunicatio non potest ferri in totam communitatem, sed
solum in singula membra delinquentia; suspensio vero et interdi­
ctum, si in communitatem feruntur, comprehendunt etiam inno­
centes; extra communitatem versantes, innocentes sunt liberi

265. — Causae excusantes a censura. Delinquens excusatur a
censura propter sequentes causas:

1. Nullitas censurae: haec potest esse solum in censura ab
homine, e. g. quia auctor censurae non habet hanc potestatem
in subiectum (uti Ordinarius loci in exemptum); quia est defec­
tus essentialis in ordine iudicii (uti si non praecessit monitio);
quia deest causa (uti si subiectum delictum non commisit): uti
patet, in hoc ultimo casu debet subiectum in foro externo se
gerere ut censuratum, donec innocentia eius probetur.
2. Defectus ex parte peccati: cf. supra, n. 263, d).
3. Causa excusans ab observantia legis.
NOTA. Metus gravis videtur a censura excusare solum si ab observantia
legis vel a peccato mortali excusat.

4. Dubium sive iuris sive facti : censura dubia est censura nulla.
5. Ignorantia paenae adnexae, cf. supra, n. 263, d).
Ignorantia crassa vel supina generatim non excusat nisi cen­
sura infligatur iis qui « scienter, studiose, consulto, temere, teme­
rario ausu, praesumpserit » aliquid facere.
6. Recessus a contumacia ante tempus quo censura incurritur.
Prümmer (III, 484) ponit sequentem casum: Caius propinavit
pharmacum, quod post tres dies causabit Tulliae gravidae abor­
tum. Statim paenitentiae perculsus, confitetur peccatum perpe­
tratum. Etiam simplex confessarius uti concedit Prümmer, po­
test absolutionem concedere, cum abortus nondum sit secutus
(lex enim dicit excommunicationem contra procurantes abortum
effectu secuto). Post tres dies revera sequitur abortus: tunc, dicit
Prümmer, Caius, etsi iam paenitens et absolutus a peccato suo,
incurrit excommunicationem reservatam Ordinario. Huic solu­
tioni assentire non possumus : censura enim est paena medici­
nalis contra contumaces, et proinde nulla est ratio ad infligen­
dam paenam medicinalem contra illum qui iam a contumacia
sua recessit. (Supponitur utique Caium fecisse quod potuit ad
effectum impediendum).
NOTA. Appellatio contra censuram non excusat: datur enim sola appel­
latio in dcvolutivo, non in suspensivo, ita ut censuiatus teneatur
interim sese habere ut censuratum; solum si censura esset mani­
festa iniustitia, posset secreto non observare censuram.

266. — Causae excusantes ab effectu censurae. Censuratus,
propter grave incommodum censurae extrinsecum, non tenetur
effectus censurae (e. g. prohibitionem administrandi vel reci­
piendi Sacramenta) observare. Ita gravis infamia vel scandalum,
quod oriretur ei, si effectus censurae occultae observaret et ita
crimen suum manifestare deberet. E. g. occulte excommunicatus
potest esse patrinus in Baptismo, si secus deberet crimen suum
revelare; sacerdos suspensus ab officio potest officia sua obire
si secus scandalum fidelium oriretur. Patet illum ab illo effectu
tantum observando excusari pro quo habetur causa excusans.
Patet etiam, eum teneri ut quamprimum a contumacia recedat

et absolutionem a censura obtineat.
267. — Multiplicatio censurarum. Idem delinquens potest etiam
pluribus censuris diversae vel eiusdem speciei (excommunicatio­
ne, suspensione, interdictu) ligari. Multiplicantur per multiplica­
tionem delictorum, sive diversa delicta committat, sive idem de­
lictum pluries committat (cf. vol. I, n. 189 ss.). Ita qui 1) iniit
matrimonium coram ministro acatholico, 2) stipulavit prolem
educandam in haeresi, 3) scienter praesumpsit offerre prolem
baptizandam ministro acatholico, 4) septem diversis vicibus
scienter legit libros haereticos, incurrit decem censuras.
268. — Absolutio a censura.
NOTA. Loquimur solum de absolutione a censura in foro interno, in
quantum scii, relationem dicit ad Sacramentum Paenitentiae; quae­
stiones relate ad absolutionem in foro externo remittimus ad cursum
luris Canonici.

*· Censura
non irrogata est** “ibsolutionem (can. 2248). Excipe
tamen,
si censura
conditio impleta est· tunc 1 *· Con^^^one resolutoria, et haec
implicite continetur absolut°
appos^tione illius conditionis
excommunicatus doner
ta S*
^uerit propter furtum
restituit, est absolutus· si ver* 1Cstituerit» eo ipso quod omnia
est, a qua excommunicatione ?kPIi°PtCr ^urturn excommunicatus
tuerit, requiritur absolutio
V' Π°η possit nisi omnia resti-

ΝΟΤΑ. Ergo non cessat morte censuram ferentis, neque morte puniti
(ita ut in excommunicatione moriens non possit frui sepultura eccle­
siastica) neque sola emendatione et satisfactione, sed solum abso­
lutione.

269. — 2. A censura absolvi potest etiam absens: nam pro ab­
solutione nihil requiritur nisi voluntas manifestata Superioris
eiusve delegati solvendi censuram. Uti patet, si delegatus facul­
tatem habet ad absolvendum in foro sacramentali tantum, ipse
non potest absolvere absentem, quia forum sacramentale requi­
rit praesentem (cf. n. 222).

270. — 3. Censura ad forum externum deducta non potest,
extra casum necessitatis, nisi in foro externo absolvi ; si non est
ad forum externum deducta, potest etiam in foro interno absolvi ;
attamen, si est publica seu notoria, non potest absolutus abso­
lutione publice uti antequam etiam de ea publice constet.
Explicatur. Ad forum externum deducta: si scii, crimen apud
Episcopum vel iudicem denuntiatum est; tunc enim reservatur
illi ad cuius tribunal deducta est.

Extra casum necessitatis : quo scii, illa reservatio cessaret; cf.
infra, n. 277.

Publica seu notoria: vide supra, n. 262.
Publice constet: sufficienter constare videtur, si satis publice
innotescit censuratum confessum esse apud confessarium facul­
tatem habentem ; potest tamen Superior fori externi urgere ut
censura in foro externo observetur usquedum absolutio in foro
interno data probetur vel in foro externo obtineatur.
NOTA. Petitio absolutionis in foro interno vel petitio facultatis pro foro
interno apud Superiorem, non est deductio ad forum externum;
quare qui petit absolutionem apud Superiorem, adhuc potest inte­
rim apud confessarium facultatem habentem confiteri et absolvi,
nec tenetur tunc stare mandatis Superioris si postea supervenerint,
sed mandatis confessarii qui eum absolvit.

271. — 4. Censura non reservata absolvi potest a quolibet confessario; censura vero reservata solum ab eo cui reservata est

eiusque Superiore (qui sit sub hoc saltern respectu Superior) et
successore necnon a specialiter delegato.
NOTA. Censura ab homine semper censetur reservata ei qui eam irro­
gavit (etiamsi censuratus non amplius sit eius subiectum), et proinde
ab eo eiusque Superiore et successore necnon ab cius delegato
absolvi potest.

272. — 5. A quibusdam censuris reservatis ipso iure vel pri­
vilegio absolvere possunt:
«) Cardinales absolvere possunt in foro interno ubique terra­
rum quoslibet pacnitentes (etiam religiosos exemptos) a quibus­
libet peccatis et censuris, exceptis tantum censuris specialissimo
modo Sedi Apostolicae reservatis et illis quae adnexae sunt re­
velationi secreti S. Oflicii (can. 239).
Eandem facultatem habet ille confessarius quem Cardinalis
sibi suisque familiaribus elegerit (can. 239).
Eandem facultatem habet ille confessarius quem Episcopus
(etiam titularis) sibi suisque familiaribus elegerit, inclusis etiam
censuris Ordinario loci reservatis (can. 349).
b) Ordinarii (ergo etiam Vicarius Generalis vel Delegatus Ge­
neralis) possunt suos subditos (Ordinarii loci etiam peregrinos
et vagos; Ordinarii religiosi etiam hospites etc.: cf. n. 152, 6)
absolvere in casibus occultis ab omnibus censuris iure communi
latis, exceptis censuris specialissimo vel speciali modo Sedi Apo­
stolicae reservatis (can. 2237). Haec facultas valet etiam pro foro
interno extrasacramentali (can. 202).
c) Regulares confessarii absolvere possunt a censuris iure com­
muni Ordinario reservatis.
d) Sacerdotes iter maritimum vel aerium arripientes, dum a
proprio Ordinario vel ab Ordinario portus in quo navim conscen­
dunt vel etiam ab Ordinario cuiusvis portus interiecti per quem in
itinere transeunt, facultatem rite acceperint confessiones audien­
di, possunt, quoties navis in itinere consistat, confessiones exci­
pere tum fidelium qui quavis dc causa ad navim accedant, tum
eorum qui ipsis ad terram obiter appellentibus confiteri petant
eosque valide ac licite absolvere etiam a casibus Ordinario loci
reservatis. Explicationes vide supra, n. 154, 2.

273. — Conditiones ad absolvendum. Requiruntur:
/1) In absolvente : 1) potestas legitima de qua supra;
2) voluntas libera absolvendi : absolutio enim vi aut metu gravi
iniuste incusso extorta, non valet (can. 2238);
3) iniungat de iure iniungenda: etiamsi in casu urgenti non
fiat vel nondum factus sit recursus ad Superiorem, debet ipse
confessarius iam statim iniungere quae ius iniungenda praescri­
bit, e. g. in absolutione complicis vel falsa denuntiatione.

B) In absolvendo : 1) sit subditus: cum agatur de Sacramento
Paenitentiae, etiam quoad censuras subditus intelligitur ut su­
pra, n. 151 ;
2) a contumacia recedat : ad hoc generatim requiritur ut ipse
petat absolutionem, et delictum fideliter confiteatur (cf. n. 263, d) ;
imo si plures censuras incurrit, debet omnia delicta declarare
(cf. n. 274);
3) parti laesae satisfaciat si quae laesio facta fuit. Requiritur
ut saltem serio promittat se pro posse satisfacturum;
4) scandalum ortum reparet : modus reparandi scandalum a
confcssario vel a Superiore determinandus est : paenitens debet
saltem promittere se velle modo praescripto scandalum reparare;
5) salutarem paenitentiam accipiat : haec paenitentia genera­
tim ab ipso Superiore, secus a confcssario imponitur; generatim
debet esse gravis. Paenitens debet saltem serio promittere se velle
hanc paenitentiam implere;
6) alia mandata Superioris, si quae sint, exsequatur; saltem
debet serio promittere se velle ea exsequi.
NOTA. 1. Quandoque Superior exigere potest ut satisfactio, paenitentia
aliaquc mandata iam exsecutioni partim vel totaliter mandata sint;
in hoc casu, uti patet, non sufficit mera promissio.
2. Videtur invalida absolutio in qua illae conditiones non obser­
vantur; imo si pro reparando scandalo, satisfactione, paenitentia
etc. praescribitur tempus intra quod haec praestanda sunt, videtur
in censuram reincidere paenitens qui ea intra hoc tempus non
praestiterit: illa requisita enim si non adimplentur, videntur pro­
bare perseverantiam in contumacia.
3. Quid possit confessarius relate ad irregularitatem, quam paenitens
forsan cx delicto etiam incurrit, cf. infra, n. 415.

274. — SCHOLION I. Absolutio a censura multiplici.

Absolutio ab una censura possibilis est sine absolutione ab
altera. Quare si quis plures censuras incurrit, debet omnes ex­
ponere, secus exposita sola absolvitur, reliquis manentibus.
Quodsi tamen petitio particularis facta fuerit, absolutio vero ge­
neraliter data (uti in formula absolutionis sacramentalis), haec
valet etiam pro bona fide reticitis, non autem pro mala fide reticitis (can. 2249). Utique peccatum adhuc debet accusari, quia
nondum fuit directe remissum (cf. n. 239), sed non requiritur
nova absolutio a censura bona fide reticita.
275. — SCHOLION II. Absolutio a paenis vindicativis.

In casibus occultis urgentioribus, si ex observatione paenae
vindicativae latae sententiae, reus seipsum proderet cum infamia
et scandalo, quilibet confessarius potest in foro sacramentali
obligationem servandae paenae suspendere, iniuncto onere re­
currendi saltem intra mensem per epistolam et per confessa­
rium, si id fieri possit sine gravi incommodo, reticito nomine, ad
S. Paenitentiariam vel ad Episcopum facultate praeditum et
standi eius mandatis. Et si in aliquo casu extraordinario hic
recursus sit impossibilis, tunc ipsemet confessarius potest dis­
pensationem concedere sub iisdem conditionibus uti infra dice­
mus in impossibilitate recursus post absolutionem a censura in
casu urgenti (n. 277, 3).
276. — SCHOLION III. De interpretatione facultatum.

In facultatibus a S. Sede datis nunquam comprehenditur fa­
cultas absolvendi a censuris S. Sedi reservatis nisi explicite
dicatur.
Sub generali facultate absolvendi « a casibus et censuris S. Sedi
reservatis » intelligitur sola facultas absolvendi a simpliciter
S. Sedi reservatis.
277. — Cessatio reservationis. — Reservatio cessat:

1. Voluntate reservantis: si ergo reservans, etiam ad casum
tantum, levat rescrvationem, quilibet confessarius a censura
absolvere potest.

2. In periculo mortis : quilibet sacerdos (etiam non approbatus
aut censuratus) licite et valide absolvere potest ab omnibus cen­
suris sine ulla exceptione. Quam quidem facultatem exercere
potest etiamsi alius adest confessarius necessariis facultatibus
instructus. Haec autem facultas effectum habet in solo foro in­
terno (Comm. int. Cod., 28 Dec. 1927). Quodsi autem ita absolu­
tus postea convalescat, debet intra mensem, sub paena reincidentiae, recurrere ad Superiorem vel ad confessarium facultatem
habentem si censura a qua absolutus fuit, erat censura ab homine
vel censura specialissimo modo S. Sedi reservata.
3. In casu urgentiore: si nempe censura latae sententiae exte­
rius servari nequit sine periculo gravis scandali vel infamiae, aut
si durum sit paenitenti in statu gravis peccati permanere usquedum necessaria facultas obtineatur (ad quod confessarius etiam
paenitentem disponere potest), quilibet confessarius potest di­
recte absolvere in foro sacramentali ab omnibus censuris et
peccatis reservatis, ea tamen lege, ut ita absolutus teneatur sub
paena reincidentiae recurrere infra mensem ad S. Paenitentiariam, vel novam absolutionem petere ab habente facultatem.
Nihil impedit quominus paenitens, etiam iam facto recursu ad
Superiorem, interim alium adeat confessarium facultate praedi­
tum. Tunc autem tenetur paenitens huic confessario declarare
delictum cum censura, et mandata eius acceptare. Absolutione
accepta ab eo, non tenetur stare mandatis Superioris postea
supervenientibus.
Quodsi in casu aliquo extraordinario hic recursus est moraliter impossibilis, tunc confessarius (excepto casu absolutionis
complicis), potest absolutionem concedere sine onere recurrendi
aut confessionis peragendae apud confessarium facultatem ha­
bentem. Tunc autem debet confessarius a) iniungere de iure
iniungenda (e. g. remotionem scandali), Z?) imponere congruam
paenitentiam et satisfactionem determinato tempore peragen­
dam. Si paenitens hanc paenitentiam et satisfactionem infra
tempus determinatum non perfecerit, reincidit in eandem cen­
suram (can. 2254).
NOTA. Si paenitens rogat confessarium ut ipse ad Superiorem recurrat,
confessarius iniungere debet paenitenti ut post tot dies quot requi­

runtur ad recursum instituendum, revertatur, vel aliud medium in­
dicet, quo mandata Superioris paenitenti transmitti possint (etiam,
si vult, tacito nomine paenitentis, dummodo responsum ad eum
pervenire possit). Quodsi paenitens non sit reversurus, confessarius
hoc dicat in epistola ad Superiorem, ne forte Superior aliquid iniungat in actu confessionis exsequendum.
278. — Modus dandi absolutionem. Absolutio, etiam pro foro
interno, dari potest etiam extra confessionem, nisi in facultate
addatur: in confessione sacramentali, in foro sacramentali, in
actu confessionis vel similia. Si vero dicitur : in foro interno, in
foro conscientiae, in foro paenitentiae vel similia, licet etiam
extra confessionem, sed pro foro interno tantum absolvere.
Ritus absolvendi in foro externo est ille qui invenitur in Rit.
Rom., Tit. IV, c. III-V (non ad valid.); in foro interno est ille qui
continetur in absolutione sacramentali (non ad val.).

APPLICATIO

Maior pars temporis vitae sacerdotalis impenditur in hoc Sa­
cramento Paenitentiae, Sacramento Misericordiae administrando :
nonne ergo debeo maxima cura meipsum ad illud ministerium
praeparare?
Praeparare me debeo non solum scientia ut omnes casus sol­
vere valeam, non solum prudentia ut possim in omnibus invenire
quo haec anima magis indiget, sed etiam patientia. Debeo mihi
talem indolem caracteris acquirere, ut dignus ibi sim pater mi­
sericordiae, ut ad exemplum Christi quemlibet peccatorem aequo
animo aequalique amore et misericordia recipiam, audiam, cor­
rigam, et absolutum dimittam.
Hoc ministerium mihi sit schola humilitatis : non debeo mirari
de peccatis, neque de pessimis criminibus aliorum. Quando
S. Franciscus Assisiensis quadam die vidit latronem ductum ad
supplicium, ad seipsum locutus est : En, Francisce, quod tu esses,
si gratia Dei te non praeservasset. Ita possum et ego dicere,
etiam maxima et pessima crimina audiens: en quod et ego for-

san fecissem, si gratia Dei non me praeservasset. Possumne ergo
mirari vel irasci? Nonne potius talis cogitatio ad immensam mi­
sericordiam me disponet?...
Et pro meipso: quidquid mali fuit in vita mea anteacta, per
Sacramentum Paenitentiae ablutum est, erasum est ac si nun­
quam fuisset. In vita mea anteacta coram oculo omnisciente Dei
nonnisi bonum amplius invenitur. Quantam gratitudinem hoc in
me excitare debet ! Utique historia verissima vitae meae et con­
scientia mea in memoriam revocant probrosa peccata — sed
intercessit Sacramentum Misericordiae, et tota historia vitae
meae non amplius valet contra me in oculis Dei! Peccata mea
per totam vitam meam mihi erunt ratio confusionis et doloris,
sed Sacramentum Paenitentiae mihi est ratio exsultationis et
gratitudinis ! Nonne ergo in futuro dignus talis doni ambulabo?

Solent, ubi de Eucharistia agitur, plura elementa Sacramentum
vocari, quae revera Sacramentum sensu stricto, uti illud supra,
n. 1, definivimus, non sunt. Ita solet Ssmum Sacramentum vocari
ipsum Corpus Christi sub speciebus panis et vini ; consecratio
dici solet « Sacramentum in fieri ». Quae omnia in sensu vero
(quo dicuntur septem esse Sacramenta) Sacramentum non sunt.
Corpus Christi eucharisticum est quidem materia Sacramenti, uti
infra videbimus, et proinde Consecratio est praeparatio illius
materiae, sed minime est Sacramentum, sicut etiam consecratio
olei sacri non est Sacramentum Confirmationis vel Extremae
Unctionis in fieri ! Quare, quoties loquimur de Sacramento Eu­
charistiae, de sola S. Communione loquimur.

Art. 1
NATURA

§ 1. NOTIO
279. — DEFINITIO. Sacramentum Eucharistiae seu S. Com­
munio est Sacramentum quo per modum convivii Corpus et
Sanguis Domini sub speciebus panis ac vini sumitur ad spiri­
tualem animae refectionem.

Explicatur. Sacramentum : scii. Sacramentum Novae Legis uti
in c. I describitur.
Per modum convivii: indicatur ritus sacramentalis, scii, man­
ducatio, quae est essentialis in S. Communione.
Corpus et Sanguis Domini sub speciebus: indicatur materia
manducanda.
Ad spiritualem animae refectionem : indicatur gratia propria
huius Sacramenti : vires necessarias ad vitam vere Christianam
ducendam : et cum in vita Christiana primum locum obtineat lex
caritatis, hoc Sacramentum etiam imprimis praebet vires ad hanc
legem caritatis observandam, quam iuxta antiquissimum symbolismum ecclesiasticum, specialiter repraesentat sub forma unius
panis ex multis granis et unius vini ex multis uvis.

§ 2. NECESSITAS
280. — I. Omnis christianus, qui ad usum rationis pervenit,
tenetur quotannis S. Communionem recipere.

Explicatur. Qui ad usum rationis pervenit: quanam aetate
quis ad usum rationis pervenit, in singulis casibus videndum
est ; a lege communi praesumitur anno aetatis septimo (can. 88,
§ 3) ; educatores vero et confessarius in casu particulari iudicare debent. Notandum non requiri talem usum rationis ut pec­
cati mortalis sit capax, sed talem ut panem eucharisticum ab alio
discernere queat (cf. n. 315).
Sunt vero Auctores, qui putant pueros ante completum septen­
nium nunquam teneri, cum haec lex sit ecclesiastica, puerique
ante septennium nulla lege ecclesiastica teneantur (can. 12); at­
tamen, can. 859 explicite aliter cavere videtur eo quod dicit:
Omnis... fidelis postquam ad annos discretionis i. e. ad rationis
usum pervenerit... Hoc idem respondit Comm. Int. Cod. in suo
primo responso, dic 3 lan. 1918. — Ulteriora vide infra, n. 316.
Illum qui ad usum rationis nondum pervenit, non teneri
S. Communionem recipere, constat ex Cone. Trid.: «Si quis di­
xerit parvulis, antequam ad annos discretionis pervenerint, ne­
cessariam esse eucharistiae communionem, A. S. » (DB 937).

« Neque ideo tamen damnanda est antiquitas, si cum morem in
quibusdam locis aliquando servavit. Ut enim sanctissimi illi Pa­
tres sui facti probabilem causam pro illius temporis ratione
habuerunt, ita certe eos nulla salutis necessitate id fecisse sine
controversia credendum est » (DB 933).
Tenetur: tum ex praecepto divino, tum ex praecepto ecclesia­
stico. Praeceptum divinum autem non determinat tempus, quod
a praecepto ecclesiastico pressius determinatur.
Quotannis: h. e. tempore paschali, quod currit a Dominica
Palmarum ad Dominicam in Albis ; sed locorum Ordinariis fas
est, si ita personarum ac locorum adiuncta exigant, hoc tempus
etiam pro omnibus suis fidelibus anticipare, non tamen ante IV
diem dominicam Quadragesimae, vel prorogare, non tamen ultra
festum Ssmae Trinitatis (can. 859, § 2) nisi peculiari facultate sint
muniti.
NOTA. 1. Cum extensio temporis paschalis sit privilegium locale, eo uti
possunt etiam peregrini qui in illum locum migrant antequam tem­
pus utile in territorio proprii domicilii exspiraverit.
2. Non debet, si quis quodam anno omiserit Communionem annua­
lem, eam alio anno supplere (vol. I, n. 88, 2).

S. Communionem recipere: huic praecepto autem non satisfa­
cit communione sacrilega (can. 861).

Probatur. Primum: Tenetur: Ex doctrina Ecclesiae: Cone. Tri­
dent.: Sumi autem voluit (Salvator) Sacramentum hoc tanquam
spiritualem animarum cibum, quo alantur et confortentur viven­
tes vita illius et tanquam antidotum quo liberemur a culpis quo­
tidianis et a peccatis mortalibus praeservemur (DB 875).
Ex S. Scriptura: Nisi manducaveritis carnem Filii Hominis, et
biberitis cius sanguinem, non habebitis vitam in vobis (Io. 6, 54).
Ex ratione: Uti videri potest ex ritu sacramcntali huius Sacra­
menti, qui est signum gratiae quae in eo confertur, S. Communio
est refectio animae, in qua vires reficiuntur pro laboribus quo­
tidianis. lamvcro, sicut corpus vivere non posset sine cibo suo,
ita etiam anima diu vivere non valet sine cibo suo, seu refectio
animae in S. Communione saltem aliquando est necessaria.
Secundum : Quotannis: can. 859: Omnis utriusque sexus fide­

lis, postquam ad annos discretionis, i. e. ad rationis usum, per­
venerit, debet semel in anno, saltem in Paschate, Eucharistiae
Sacramentum recipere, nisi forte de consilio proprii sacerdotis,
ob aliquam rationabilem causam, ad tempus ab eius perceptione
duxerit abstinendum.

Gravitas transgressionis. Peccatum mortale committit, qui
tempore praescripto S. Communionem (sine ratione excusante)
non recipit, etiamsi proxima die S. Communionem recipiat. Simi­
liter peccatum mortale committit, qui, cum quacumque de causa
tempore praescripto eam non receperit, eam etiam (sine ratione
excusante) reliquo anni tempore non recipit; in illo vero qui cul­
pabiliter tempore utili S. Communionem non recepit et etiam
reliquo anni tempore eam non recipit, non est admittendum
duplex peccatum, nam haec obligatio est unica.
NOTA. Obligatio praecepti Communionis in quantum impuberes obligat,
etiam ct praecipue recidit in eos qui ipsorum curam habere de­
bent, i. e. parentes, tutores, confessarium, institutores ct parochum
(can. 860). Parochi autem est invigilare ut pueri rite instituantur ct
admittantur (can. 854 § 5) eosque instruere (c. 1330). Pueri ipsi
autem, ob aetatis imbecillitatem a peccato saltem mortali plerumque
excusati erunt.

281. — II. Omnis christianus, qui ad usum rationis pervenit,
tenetur in gravi periculo mortis S. Communionem (Viaticum)
recipere.

Explicatur. Qui ad usum rationis pervenit : haec obligatio ergo
incipit eadem aetate ac obligatio praecedens. Quare etiam pueris
praebendum est Viaticum si sufficientem usum rationis, uti su­
pra, habent, etiamsi de facto primam Communionem nondum
receperint; imo pro Viatico in puero requiritur minor instructio
ac pro prima Communione (cf. n. 315). Ita, si puer, qui proximo
Paschate primam Communionem est recepturus, in periculo mor­
tis incidit, tenetur iam nunc S. Communionem per modum Via­
tici recipere.
Tenetur: ex praecepto divino.
In gravi periculo mortis: undequaque sit hoc periculum: sive
ex morbo, sive ex imminente periculo gravis contagionis, sive ex

operatione chirurgica, sive ex sententia capitali, sive ex instante
praelio, etc.
NOTA. Can. 865: Sanctum Viaticum infirmis ne nimium differatur; et qui
animarum curam gerunt, sedulo advigilent ut eo infirmi plene sui
compotes reficiantur.

S. Communionem : in periculo mortis vocari solet Viaticum,
quia est quasi cibus pro magno itinere definitivo in aeternam
patriam. Uti patet, obligationi huic non satisfit per Communio­
nem sacrilegam ; sed tenetur moribundus, qui sacrilege Viaticum
recepit, post sinceram confessionem et validam absolutionem,
iterum Viaticum recipere, nisi ab hoc excusetur gravi periculo
gravis infamiae vel laesionis sigilli Sacramentalis (cf. n. 204 ss.).
Probatur. Ex doctrina et praxi universali Ecclesiae: can. 864:
In periculo mortis, quavis ex causa procedat, fideles sacrae Com­
munionis recipiendae praecepto tenentur.

Gravitas transgressionis. Qui in periculo mortis S. Viaticum
non recipit, committit peccatum mortale.
NOTA. Quoad Viaticum adulti in periculo mortis breviter instructi et
baptizati, cf. supra, n. 80.
282. — SCHOLION. Utrum Viaticum recipere teneatur ille qui

brevi ante S. Communionem recepit.
Casus est illius qui sive eadem die sive brevi ante S. Commu­
nionem extra periculum mortis recepit, et nunc subito in peri­
culum mortis venit. Nullum dubium est illum posse S. Viaticum
recipere, etiamsi eadem die S. Communionem recepit, imo dicit
can. 864, § 2: valde suadendum ut in vitae discrimine adducti
denuo communicent. Sed quaestio est utrum etiam teneatur. Eum
qui eadem die S. Communionem recepit, non teneri constat ex eo
quod can. 864 non loquitur de obligatione, sed dicit: valde sua­
dendum. Quid autem si « brevi ante » communicavit? Brevi ante
solent Auctores intelligere intra octo dies ; plures Auctores cum
Lugo negant illum adhuc teneri (etsi suadendum sit), eorumque
sententia est probabilis ; attamen probabilius videtur eum adhuc
teneri : argumentum enim illum iam suae obligationi satisfecisse,

non valet, cum nemo possit obligationi satisfacere ante tempus
(vol. I, n. 88, 2). Verum est, etiam illum qui eadem die S. Com­
munionem recepit, ante tempus obligationi satisfecisse; sed ex
praxi Ecclesiae (quae utique exceptiones admittit) unicae Com­
munionis in die, patet non adesse paritatem inter eum qui eadem
die et illum qui alia die iam communicavit; de caetero, de illo
habemus argumentum positivum (etsi implicitum tantum) illum
non teneri, quod de hoc non habemus. Unde concludendum : ille
qui non eadem die, sed brevi ante (intra 8 dies) S. Communio­
nem recepit, probabilius tenetur Viaticum recipere; potest tamen
in praxi sequi sententiam dicentium eum non teneri.

Art. 2

DE RITU SACRAMENTALI
§ 1. DE IPSO RITU SACRAMENTALI

283. — Ritus sacramentalis S. Communionis consistit in con­
vivio seu in manducatione Corporis et Sanguinis Domini eucha­
ristici.

Explicatur. Convivio: ex hoc patet nihil referre utrum unam
vel plurcs hostias, magnam vel parvam, sub una vel sub utraque
specie recipit: si unitas moralis receptionis talis est ut per mo­
dum unius convivii recipere censendus sit, semel tantum Sacra­
mentum recipit.
Manducatione : manducatio censetur quando cibus introducitur
in os et inde in stomachum transmittitur. Quare si quis (c. g. ex
falsa devotione) S. Hostiam tamdiu in ore tenet ut in eo dissol­
vantur species, et proinde praesentia rcalis cesset, non manducat,
et proinde Sacramentum non recipit; similiter si quis S. Hostiam
sumpsit in ore et iterum exspuit, non recipit Sacramentum; si
autem S. Hostiam dcglutivit et evomit, Sacramentum recipit;
similiter qui ad profanationem Sanctissimi vitandam S. Species
consumit, Sacramentum recipit.

Corporis et Sanguinis Domini eucharistici: cum tum Corpus
tum Sanguis Domini sub unaquaque specie perfecte contineatur,
Sacramentum perfecte recipitur etiam sub una specie. De hoc
plura in scholio, n. 287. Corpus et Sanguis Domini eucharisticum
constituunt materiam huius convivii. De praeparatione huius
materiae in § sequenti agendum erit. Cum praesentia realis ces­
set statim ac species panis et vini corrumpuntur, qui species
corruptas manducat, Sacramentum non recipit : quare sacerdos
semper curare debet, ut hostiae distribuendae sint incorruptae
(cf. n. 344).
284. — SCHOLION I. Utrum qui in statu peccati mortalis Cor­

pus Christi eucharisticum ore sumit, sed non déglutit, committat
sacrilegium.
Cum S. Communio consistat in manducatione, ipse autem, in
casu, Corpus Christi non manducet, non videtur committere sa­
crilegium indignae susceptionis, sed tamen simulationis Sacra­
menti, cum Sacramentum non recipiat; addit insuper malitiam
sacrilegii indignae tractationis Corporis Christi sive illud in ore
dissolvat sive (quod peius est) illud exspuat.
285. — SCHOLION II. Utrum S. Communio dari possit iis qui

sensibus sunt destituti.
Cum pro hoc Sacramento recipiendo non requiratur actualis
usus rationis, nihil obstat quominus etiam sensibus destituto
S. Communio detur dummodo alia requisita (imprimis intentio)
adsint et capax sit sine periculo irreverentiae S. Hostiam deglutire. Cum autem gencratim deglutire non valeant, in praxi eis
S. Communio dari non solet.
286. — SCHOLION III. Utrum S. Communio dari possit per

oesophagum artificialem.
Sunt qui negant, quia ita cibus non ex ore in stomachum tra­
ducitur. Alii negant quia putant hoc sine irreverentia fieri non
posse. Putamus tamen S. Communionem in casu necessitatis
etiam per oesophagum artificialem dari posse, quia essentiale
manducationis, scii, traiectio cibi in stomachum, habetur, et in238

super sufficiens sit ratio omittendi modum ordinarium (scii, ex
ore), dummodo, uti patet, sine irreverentia fieri possit.
287. — SCHOLION IV. De Communione sub una vel sub utra­

que specie.

In ritu latino S. Communio sub sola specie panis praebeatur
(can. 852). Communio sub utraque specie non est necessaria nisi
pro Celebrante in Missa. In ritibus orientalibus solet sub utraque
specie etiam fidelibus praeberi. Omnibus fidelibus cuiusvis ritus
datur facultas ut, pietatis causa, Sacramentum Eucharisticum
quolibet ritu confectum suscipiant; S. Viaticum moribundis ritu
proprio accipiendum est; sed urgente necessitate fas esto quo­
libet ritu illud suscipere (can. 866).
Sed quaeritur utrum in casu necessitatis, si e. g. moribundus
nullo modo particulam hostiae deglutire possit, Viaticum sub
specie vini administrari possit. Generatim ab Auctoribus nega­
tur; attamen hoc non improbabiliter licitum esse cum Iorio, III,
n. 148 tenemus : dum enim obligatio Viatici recipiendi est lex
divina, prohibitio illud sub specie vini praebendi est lex eccle­
siastica. Quare, remoto scandalo et periculo irreverentiae, liceret
moribundo qui secus Viaticum recipere non posset, illud sub
specie vini administrare ; hoc autem practice, propter periculum
irreverentiae, solum possibile erit, si S. Missa in ipso cubiculo
infirmi vel in cubiculo proximo celebratur.
NOTA. Solet ab haereticis quibusdam obiici Communionem sub una specie
esse innovationem ab Ecclesia introductam. Ad hoc respondendum
est 1) Ecclesiam tunc usam esse iure suo; 2) hoc autem minime
fuisse innovationem, cum iam ex antiquissimis temporibus S. Com­
munionem sub una specie in usu fuisse constet: e. g. Christiani
qui S. Communionem domum portabant, sub specie solius panis
communicabant, infantibus sub sola specie vini ministrabatur.

§ 2. DE MATERIA PRAEPARANDA SEU DE CONSECRATIONE

Materia in S. Communione sumenda est Corpus et Sanguis Do­
mini sub speciebus panis et vini. Actio qua haec materia pro­
ducitur est Consecratio, in qua per transsubstantiationem Chri239

stus vere praesens efficitur sub speciebus panis et vini, quorum
substantia convertitur in substantiam Corporis et Sanguinis
Christi, solis manentibus accidentibus panis et vini. De hac ac­
tione nunc tractandum est.
A. MATERIA ADHIBENDA
288. — I. Materia valida Consecrationis est solus panis et
II

Explicatur. Panis et vinum: infra, n. 292 ss., exponemus quae­
nam debeant esse qualitates huius panis et vini.
NOTA. Cum circa hoc Sacramentum nunquam adsit extrema necessitas,
nunquam licet, propter periculum etiam idololatriae, in eo adhibere
materiam dubiam.

Probatur. Cone. Lateran. IV : lesus Christus, cuius Corpus et
Sanguis in Sacramento Altaris sub speciebus panis et vini vera­
citer continentur, transsubstantiatis pane in Corpus et vino in
Sanguinem potestate divina (DB 430).
Cone. Florent.: In azymo sive fermentato pane triticeo Corpus
Christi veraciter confici; sacerdotesque in altero ipsorum Domini
Corpus conficere debere, unumquemque scii, iuxta suae Ecclesiae
sive occidentalis sive orientalis consuetudinem (DB 692). Tertium
est Eucharistiae Sacramentum, cuius materia est panis triticeus
et vinum de vite (DB 698).
Ex doctrina universali Ecclesiae.

289. — II. Ad validitatem Consecrationis requiritur ut mate­
ria sit ministro praesens, et intentione ministri in individuo de­
terminata.
Explicatur. Praesens: h. e. ita ut pronomine demonstrativo
« hoc » et « hic » (quod in formula adhibetur) secundum usum
ordinarium hominum designari possit.
Non requiritur ut actu videri possit, neque ut halitu tangatur.
Ita hostiae in pyxide contentae, etiam (quod tamen vitandum
est) in pyxide cooperto, valide consecrantur. Inter materiam ergo
quae vere praesens dici potest, quaenam consecretur, pendebit

ab intentione ministri ; quare in praxi tutum et conveniens erit
(ad vitanda dubia) ut minister semel pro semper intentionem
faciat consecrandi omnem materiam consecrabilem quae super
corporale deponitur (cf. n. 298).
NOTA. luxta Rubricas materia debet adesse tempore Offertorii; quodsi
autem post Offertorium tantum afferatur (vel si post Offertorium
mutanda esset) potest ex rationabili causa adhuc consecrari, sed
prius nova materia saltem mentaliter offerenda est. Maior causa
requiritur ad consecrandum allata ad Secreta vel Praefationem;
gravis causa ad consecrandum allata durante Canone, ante Conse­
crationem. Nunquam licet post Consecrationem allatam materiam
iterata consecratione consecrare.

Intentione determinata: cf. n. 298; ita non sufficit determi­
nare : volo ex centum hostiis consecrare quinquaginta, sed debet
indicari quales sint illae quinquaginta. Attamen necesse non est,
imo minime consulendum, ut numerus determinetur (volo con­
secrare has decem) ne, si forsan plures adsint, dubium sit quae­
nam sint consecratae.
290. — COROLLARIUM PRACTICUM. Ex hoc quod materia de­

bet esse intentione determinata, oriri solent plures quaestiones,
quaenam materia sit consecrata. Uti patet, totum responsum pen­
det ab intentione consecrantis :
1. Si ergo pyxis posita est in cornu altaris, intra candela­
bra, etc., per se materia est consecrabilis. Si ergo conscio cele­
brante ibi posita fuit, posset esse consecrata: quare securius
omnis sacerdos semel pro semper faciat intentionem e. g. con­
secrandi omnia et sola quae super corporale inveniuntur.
2. Quoad parvas micas quae in pyxide inveniuntur iam ante
Consecrationem, quidam suadent intentionem non consecrandi
eas; attamen magis commendabilis videtur intentio omnia con­
secrandi quae in pyxide consecrabilia inveniuntur: secus enim in
pyxide miscentur consecrata et non consecrata, et in fine nescitur
quid sit consecratum, quid non.
3. Quoad guttulas quae parieti calicis forsan adhaerent, simi­
liter videtur consulenda intentio consecrandi quidquid consecrabile in calice (non in pariete externa) continetur.

NOTA. 1. Materia dubie consecrata nullo modo potest adorationi fidelium
vel in S. Communionem praeberi.
Si alia materia eiusdem speciei (e. g. alia hostia) in ea Missa non
fuit consecrata, materia haec dubie consecrata debet, si potest, in
eodem Sacrificio sub conditione iterum consecrari et consumi
(cf. c. IX); si alia materia eiusdem speciei in ea Missa consecrata
fuit, vel si unitas moralis cum eo Sacrificio haberi non amplius
potest, debet haec materia dubie consecrata vel a celebrante cuius­
libet Missae post propriam Communionem, sed ante ablutiones,
consumi vel sub conditione iterum consecrari.
2. Si non consecratae hostiae miscentur consecratis, tota quantitas
uti dubie consecrata habenda est, et proinde iterum sub conditione
consecranda, vel a sacerdote uti supra (nota 1) consumi.

291. — III. Nefas est, urgente etiam extrema necessitate, alte­
ram materiam sine altera consecrare (can. 817).

Explicatur. Nefas: h. e. non videtur invalidum, sed graviter
illicitum. Unaquaque enim formula in se est effectiva transsubstantiationis, nec requirit alteram, uti patet ex eo quod Hostia
consecrata adoratur antequam altera formula pronuntietur. Quae­
stio tamen ponitur ab Auctoribus, utrum valida sit Consecratio
facta cum intentione unam tantum speciem consecrandi, e. g.
quia alia non habetur nec haberi potest. Quidam putant talem
Consecrationem non solum esse graviter illicitam (nefas), sed
etiam invalidam, quia Consecratio a Sacrificio separari non va­
let, et ad validitatem Sacrificii requirunt duplicem Consecratio­
nem (cf. c. IX, n. 589). Alii tenent solum ex praecepto divino Con­
secrationem coniungi cum Sacrificio, ita ut Sacrificium sine Con­
secratione impossibile quidem sit, non vero necessario Consecra­
tio sine Sacrificio sit impossibilis: in hoc casu autem nihil obstat
quominus Consecratio unius speciei valide fiat etiam cum inten­
tione non consecrandi alteram. Hoc autem semper constituit
peccatum mortale, etiam in extrema necessitate: nefas est, ur­
gente etiam extrema necessitate (can. 817).
1. Panis.

292. — I. Panis debet esse ex pura farina triticea et aqua na­
turali confectus et igne coctus ; insuper, saltem in Ecclesia latina,
debet esse azymus.

Explicatur. Farina: (ad val.): farina est pulvis ex granis mo­
litis obtenta et cribro purgata; ex granis autem contritis, per
aliquas horas in aqua infusis (non tamen usque ad corruptionem)
et deinde compressis, non quidem obtinetur farina, sed tamen
materia similis valida; si fieri potest, curandum tamen est ut
frumentum apto instrumento in farinam redigatur et cribro
exacte purgetur (S. Off. 25 lun. 1852).
Triticea: materia valida est sola et omnis farina ex tritico:
cuiusvis autem regionis triticum, etiamsi variationes accidentales
praeseferat, dummodo revera ad speciem tritici a botanicis re­
feratur, est materia valida et licita. Omnis autem alia materia,
uti hordeum, zea, avena, oryza, milium etc. quae tritici species
non sunt, sunt materia invalida.
NOTA. Rectores ecclesiarum vel qui hostias conficiunt curent, quatenus
possibile est, ne a tabernis publicis farinam pro hostiis conficiendis
emant, sed omni cura advigilent ut genuina frumenti farina adhi­
beatur.
Quare etiam si ab optimis Christianis farinam suam emant vel gra­
num moliendum tradunt, semper explicite dicant illam farinam esse
pro hostiis conficiendis, ne iuxta usum alias materias immisceant.

Aqua naturali: ex farina et aqua fit pasta coquenda; nihil aliud
addatur (sal, saccharum, etc.): omnis admixtio est illicita; no­
tabilis vero admixtio alius liquoris (lactis, vini, olei; notabilis
censetur circa 1/3), redderet materiam invalidam.
Igne coctus: (ad val.): massa ex farina et aqua subacta igne
coquenda est, nec sufficit cruda vel vapore cocta vel sole siccata:
non enim est verus panis. Non tamen refert utrum ferrum in
quo panis coquitur carbonibus vel currente electrica calefiat.
Azymus: (ad lie.): pro sacerdotibus latinis Ecclesia ita urget
pro Consecratione usum panis azymi, ut solum ad complendum
Sacrificium iam inceptum et probabilius ad praebendum Viati­
cum adhibere possint panem fermentatum si azymus haberi ne­
quit; pro distributione autem S. Communionis, ubi necessitas
urget nec sacerdos adsit alterius ritus fermentatum adhibentis,
etiam sacerdos latinus potest distribuere panem eucharisticum
fermentatum, adhibendo tamen ritum distributionis latinum
(ergo sub una specie) (can. 851, § 2).

Probatur. Ex doctrina universali Ecclesiae: can. 815, § 1 : Pa­
nis debet esse mere triticeus. Can. 816: In Missae celebratione
sacerdos, secundum proprium ritum, debet panem azymum vel
fermentatum adhibere ubicumque sacrum litet (ergo etiam in
territorio ubi solet fermentatus panis adhiberi).
Ex Missali: De Defectibus, III, 1 : Si panis non sit triticeus,
vel si triticeus, admixtus sit granis alterius generis in tanta quan­
titate ut non maneat panis triticeus vel sit alioqui corruptus, non
conficitur Sacramentum. 2 : Si sit confectus de aqua rosacea, vel
alterius distillationis, dubium est an conficiatur.
Gravitas transgressionis. Qui consecraret hostiam cui admixta
sit alia materia, committeret peccatum mortale, nisi adsit ratio
sufficiens non curandi de minima quantitate materiae alienae ei
admixtae. Qui consecraret hostiam non igne coctam, committeret
peccatum mortale. Qui adhiberet panem fermentatum extra duos
casus supra indicatos, committeret peccatum mortale (Missale,
De Defectibus, III, 3).

'

293. — II. Hostia consecranda debet esse recens et incorrupta,
munda, formae rotundae et integra.

Explicatur. Recens: non ante 15 vel ad summum 20 dies con­
fecta (Caer. Rom.-Ser., n. 443): hoc independenter ab alia prae­
scriptione renovandi Species conservatas semel saltem in hebdo­
mada (cf. n. 344).
Incorrupta : corrumpitur quando panis chemice decomponitur,
ita ut panis non amplius recte vocari possit. Corruptio praeser­
tim ex humiditate incipit ; quare praesertim tempore humiditatis
curandum est ut tam recentes sint hostiae, ut non solum cor­
ruptio non inceperit ante consecrationem, sed etiam ante con­
summationem. Si hostia coeperit corrumpi, sed nondum sit cor­
rupta, Consecratio est valida, sed graviter illicita. Si hostia to­
taliter est corrupta, Consecratio invalida est, et non conficitur
Corpus Christi.
Munda: propter reverentiam erga Corpus Christi.
Formae rotundae: ita requirit universalis usus in Ecclesia la­
tina; in Ecclesia graeca adhibetur forma quadrata pro magnis,
triangularis pro parvis hostiis. Hostia adhibenda in Sacrificio

Missae debet esse maior (ca 6-9 cm. in diametro) cum imagine
Crucifixi impressa, ubi est consuetudo (S.R.C. 26 Apr. 1834); pro
Communione fidelium debet esse minor (ca 3 cm. in diametro).
Si autem magna hostia haberi non potest, licite etiam parva
adhibetur pro celebratione Missae.
Integra: non fracta, nec cui desit pars formae rotundae; hoc
praesertim valet pro magna hostia, sed etiam pro parvis: repro­
banda est ergo consuetudo quae apud quosdam habetur ita excu­
tiendi parvas hostias, ut cuilibet quaedam pars desit. Quodsi
autem hostiae parvulae numero sufficienti haberi non possunt pro
multitudine communicantium, licite magnae, vel etiam parvae
hostiae franguntur, etiamsi tunc formam rotundam non amplius
habeant : attamen nunquam in tam parvulas particulas frangan­
tur, ut in ore perdantur et deglutiri non valeant (cf. n. 341).
NOTA. 1. Si fractura vel macula deprehenditur post Offertorium Missae,
licite adhibetur, remoto scandalo, si autem ante oblationem de­
prehenditur, alia sumatur, si fieri potest.
2. Sacrista vel ille qui curam habet de hostiis semper attendat ut
hostiae parvulae a particulis adhaerentibus mundentur, eas in cribro
magnis foraminibus munito agitando antequam in pyxide eas com­
ponat; similiter sacerdos ante Missam videat ne particulae hostiae
maiori adhaereant quae durante Missa facile decidant.

Gravitas transgressionis. Consecrare hostias ante plus quam
15 vel 20 dies confectas videtur esse peccatum veniale; cum ra­
tione proportionate gravi omnino liceret etiam vetustiores hostias
consecrare, dummodo nullum sit periculum corruptionis. Conse­
crare hostiam quae corrumpi coeperit, extra casum extremae
necessitatis esset peccatum mortale. Consecrare hostiam non
mundam vel non integram est peccatum mortale vel veniale pro
maiore vel minore irreverentia et scandalo. Consecrare hostiam
non rotundam videtur esse peccatum veniale (remoto scandalo).

2. Vinum.
294. — Vinum debet esse purum ex uvis maturis vitis expres­
sum et fermentatum, non corruptu II

Explicatur. Purum: h. e. nulla materia aliena admixta et ex
quo nullum elementum essentiale extractum est. Materia aliena

esset saccharum vel alcohol quod non esset distillatum ex vino
de vite. Permisit quidem S. Officium, 30 Iui. 1890, ut vino nimis
debili quam conservari possit, admisceatur alcohol, dummodo
sit alcohol ex genimine vitis extractus, et quantitas alcoholica
addita una cum ea quam vinum illud naturaliter continet, non
excedat proportionem 12 %, et admixtio fiat quando vinum est
valde recens (DB 1938) seu quando fermentatio tumultuosa de­
fervescere incepit (S. Off. 5 Aug. 1896). Imo eadem die 5 Aug. 1896
permisit ut vino quod naturaliter iam plus quam 12 gradus al­
cohol continet, addi possit alcohol usquedum 17 vel 18 gradus
attingat, dummodo alcohol extractus sit ex genimine vitis et ad­
mixtio fiat quando fermentatio tumultuosa defervescere incepit.
Elementum essentiale vini videtur esse alcohol ; unde si tota
quantitas alcoholica extraheretur, non esset verum vinum (S. Off.
1 lun. 1910).
Ex uvis maturis: invalidum esset vinum artificiosum, vinum
ex pomis aliisque fructibus, cerevisia, etc. Liquor ex uvis imma­
turis expressus non est vinum, et proinde materia invalida. Vi­
num vero ex uvis siccatis expressum materia valida est, dummodo
per fermentationem naturalem, sicut aliud vinum obtineatur
(S.C.P.F. 22 Iui. 1706; S. Off. 7 Maii 1879).
Expressum: non distillatum. Non tamen prohibetur vinum
ebullire usque ad 65 gradus altitudinis, ita ut, aqua evaporata,
quantitas alcoholica augeatur et vinum facilius conservetur
(S. Off. 8 Maii 1887; DB 1937); nec prohibetur mustum (ante
fermentationem) igne evaporare, dummodo talis decoctio non
impediat naturalem fermentationem alcoholicam (S. Off. 5 Aug.
1896).
Fermentatum : (ad lie.): mustum enim videtur vinum verum,
sed non perfectum.
Non corruptum : corrumpitur eo quod fit acetum. Notandum
vero non omne vinum habens gustum acetosum esse corruptum :
habetur nempe vinum quod naturaliter habet gustum acetosum.
Sed corruptio fit ex oxydatione alcoholis ; quando inceptus est
ille processus, fit materia illicita; quando tota quantitas alcoho­
lica oxydata est, fit materia invalida.

NOTA. Haec oxydatio fit ex eo quod vinum exponitur aeri, praesertim
calido; quare vinum conservetur seclusus ab aere, praesertim tem­
pore aestivo. Bonum est tempore aestivo vinum in parvis lagenis
conservare, ut paucis diebus consummetur.

Probatur. Ex universali doctrina Ecclesiae: can. 815: Vinum
debet esse naturale de genimine vitis et non corruptum.
Ex Missali, De Defectibus, IV, 1 : Si vinum sit factum penitus
acetum vel penitus putridum, non conficitur Sacramentum. 2 : Si
vinum coeperit acescere vel corrumpi, vel fuerit aliquantum acre,
vel mustum de uvis tunc expressum... conficitur Sacramentum,
sed conficiens graviter peccat.
Gravitas transgressionis. Materiam etiam validam, sed illici­
tam consecrare est peccatum mortale. Vinum vero parum ace­
scens consecrare, si aliud haberi nequit, non videtur esse pec­
catum.
NOTA. 1. Controvcrtitur utrum vinum congelatum sit materia valida
necne; cum autem in Consecratione nunquam liceat materiam
dubiam adhibere (cf. n. 288), practice vinum congelatum semper
erit liquefaciendum, uti in Missali (De Defectibus, X, 11) dicitur
pro sumptione.
2. Quantitas vini consecrandi praescribitur in Caeremoniali (Rom.Ser., n. 221): ordinarie quidem tantum, quantum unico haustu facile
sumi queat. Ubi habetur penuria vini, quantitas minima semper
sit talis ut defluere et per modum potus sumi possit.
3. Dignitas tanti Sacramenti postulat ut caeteris paribus melius
vinum semper praeferatur.

295. — Vino consecrando, iuxta rubricas, admiscenda est mo­
dica quantitas aquae naturalis.

Explicatur. Iuxta rubricas: h. e. minime licet hanc mixtionem
facere e. g. in sacristia vel in cellario, sed postquam vinum in­
fusum est in calice. Quodsi sacerdos animadvertat omissionem
huius immixtionis, debet eam ante Consecrationem supplere, non
autem post Consecrationem (Missale, De Defectibus, IV, 7).
Modica quantitas: imo dicit can. 814: modicissima. Caer. Rom.~
Ser., n. 221, dicit 3 scii, aut 4 guttas. Si quantitas esset notabilis

(tertia pars quantitatis vini) materia dubia evaderet, et aliqua
pars vini addenda esset. Non tamen debet nimis scrupulose diiudicari, nec sunt specialia instrumenta adhibenda ut guttulae
numerentur! Imo usus parvi cochlearis, quod in pluribus regio­
nibus adhiberi solet, ab Ecclesia minime praescribitur, sed mere
toleratur (Caer. Rom.-Ser., n. 203). Humano modo ergo modica
quantitas infundatur, nec de ea scrupulose agatur, dummodo ter­
tiam partem vini non attingat.
Aquae naturalis: quaelibet aqua naturalis potabilis, etiam aci­
dula, alcalina, vaporosa (aqua mineralis naturalis), non vero
aqua rosacea vel ex alia distillatione.

Probatur. Can. 814: ... Vino, cui modicissima aqua miscenda
est.
Missale, De Defectibus, IV, 2 : si ... non fuerit admixta aqua,
vel fuerit admixta aqua rosacea seu alterius distillâtionis, con­
ficitur Sacramentum, sed conficiens graviter peccat.

Gravitas transgressionis. Sive nullam aquam, sive aquam non
naturalem, sive nimiam quantitatem infundere est peccatum
mortale.
B.

FORMULA

296. — Formula Consecrationis panis est: Hoc est enim Cor­
pus Meum; formula Consecrationis vini est: Hic est enim Calix
Sanguinis Mei, Novi et Aeterni Testamenti, Mysterium Fidei, qui
pro vobis et pro multis effundetur in remissionem peccatorum.

Explicatur. Auctores dicere solent sola verba : Hoc est Corpus
Meum, Hic est Calix Sanguinis Mei (vel Sanguis Meus) esse es­
sentialia. In Missali autem, De Defectibus, V, 1 dicitur: Si quis
aliquid diminueret vel immutaret de (tota hac) forma Consecra­
tionis Corporis et Sanguinis, et in ipsa verborum immutatione
verba idem non significarent, non conficeret Sacramentum. Si
vero aliquid adderet quod significationem non mutaret, confice­
ret quidem, sed gravissime peccaret. Unde videtur Missale totam
formulam considerare essentialem, saltem quoad sensum ver­
borum.

NOTA. 1. Hic idem notandum est, quod supra, n. 4, de mutationibus in
formula Sacramentorum, praesertim in Nota diximus.
2. Videtur quidem Scotus docuisse ad verba Consecrationis perti­
nere etiam praecedentia: Qui pridie... et Simili modo... Attamen
nullo modo pertinent ad essentiam formulae consccrativac, sed ser­
viunt ad introducenda ipsa verba consecratoria; quare, quoties ex
quadam ratione iteranda est Consecratio unius speciei, ipsum Mis­
sale (De Defectibus) praescribit ut ab illis verbis incipiatur.
3. Notatu dignum est quod dicit Missale, De Defectibus, V, 2: Si
celebrans non recordetur se dixisse ea quae in Consecratione com­
muniter dicuntur, non debet propterea turbari. Si tamen certo ei
constat, se omisisse aliquid eorum quae sunt de necessitate Sacra­
menti, i. e. formam Consecrationis seu partem, resumat ipsam
formam, et caetera prosequatur per ordinem. Si vero valde proba­
biliter dubitet se aliquid essentiale omisisse: iteret formam saltem
sub tacita conditione. Si autem non sunt de necessitate Sacramenti,
non resumat, sed procedat ulterius.

Probatur. Vide apud Dogmaticos.

Gravitas transgressionis. Omnis mutatio formulae, etiam ac­
cidentalis, dummodo sit voluntaria, est irreverentia erga ritum
tam sanctum et proinde peccatum mortale. Generatim tamen
tenent Auctores omissionem verbi « enim » non esse mortale, sed
veniale.
C. MINISTER

1. Quis sit.

297. — Minister Consecrationis est omnis et solus sacerdos.
Explicatur. Omnis et solus: ita est potestas consecrandi con­
nexa cum sacerdotio, ut neque Ecclesia sacerdoti quantumvis
indigno hanc potestatem auferre queat.

Probatur. Innocentius III, Prof. Fid. pro Waldensibus : Unde
firmiter credimus et confitemur, quod quantumcumque quilibet
honestus, religiosus, sanctus et prudens sit, non potest nec debet
Eucharistiam consecrare... nisi sit presbyter, a visibili et tangi­
bili episcopo regulariter ordinatus (DB 424).
Cone. Latcran. IV : Et hoc utique Sacramentum nemo potest
conficere, nisi sacerdos, qui rite fuerit ordinatus (DB 430).

2. Requisita.
298. — Praeter requisita in Celebrante Missae (cf. n. 603-609),
pro ipsa Consecratione requiritur intentio salte
virtualis.

Explicatur. Intentio virtualis: etsi maxime sit commendabilis,
non tamen requiritur intentio actualis, qua hic et nunc ad con­
secranda attendat: tale requisitum enim locum daret innumeris
scrupulis ; virtualis est illa qua, virtute suae voluntatis celebrandi
Missam, quando pervenit ad verba Consecrationis, etiamsi hic et
nunc distractus sit, vere vult consecrare quae consecranda sunt,
h. e. generatim omnia illa quae supra corporale sunt posita (cf.
n. 289-290). Ad determinandam autem materiam sufficit intentio
habitualis, a. v. non requiritur ut explicite animadverterit e. g.
hostias parviores super corporali a se vel ab alio locatas, sed
sufficit ut habeat habitualem intentionem seu voluntatem conse­
crandi omnia consecrabilia super corporali posita : hac intentione
habituali omnis materia consecrabilis quae ita est collocata, in­
cluditur in sua intentione virtuali qua nunc consecrat.
D.

TEMPUS

299. — Consecratio exclusive fieri potest intra Missam iuxta
rubricas.

Explicatur. Fieri potest: quidam Auctores tenent hanc con­
nexionem Consecrationis cum Sacrificio talem esse, ut extra
Missam ne valide quidem fieri possit. Ita probabile tenet Priimmer (III, 176), qui inde etiam concludit probabiliter esse inva­
lidam Consecrationem « si e. g. malus sacerdos pronuntiaret
verba Consecrationis super panes in emporio pistrino conserva­
tos ». Alii tenent illam connexionem esse talem ut eo ipso quod
fit Consecratio, etiam habeatur Sacrificium, ita ut talis Conse­
cratio extra Missam rite celebratam esset valida, quia non est
nec esse potest « extra Missam ». Tandem probabilius tenemus
talem Consecrationem extra Missam esse validam: nam ex eo
quod Sacrificium sine Consecratione sit impossibile, minime se­
quitur Consecrationem sine Sacrificio esse impossibilem, et ex
parte Consecrationis nullum elementum videtur deesse ut valide

possit transsubstantiationem panis et vini efficere; unde nulla
apparet ratio admittendi invaliditatem talis Consecrationis extra
Missam.

Probatur. Can. 817 : Nefas est, urgente etiam extrema necessi­
tate, alteram materiam sine altera, aut etiam utramque extra
Missae celebrationem consecrare.

Gravitas transgressionis. Extra Missam consecrare semper
est peccatum mortale sacrilegii, cum Ecclesia id etiam in extrema
necessitate prohibeat.
E. LOCUS
300. — Consecratio fieri debet super petra consecrata et super
corporali benedicto.

Explicatur. Sacrificium Missae, in qua fit Consecratio, semper
debet offerri super altari (saltem portatili) consecrato. Durante
Consecratione autem, illa species saltem quae consecratur, debet
inveniri super petra consecrata; h. e., si totum altare est conse­
cratum, nulla adest difficultas, sed sufficit ut materia consecranda
inveniatur intra corporale; si vero altare est portatile seu est
parvior petra consecrata, curandum est ut durante Consecratione
panis, totus panis consecrandus (etiam in pyxide) inveniatur non
tantum super corporali, sed super petra consecrata, remoto extra
petram, si necesse sit, ipso calice cum vino; durante Consecra­
tione vini vero calix cum vino super petra inveniatur, remota
extra petram (sed intra corporale, nam iam est consecrata), si
necesse sit, pyxide cum hostiis consecratis. Supra petra ita intelligendum est ut saltem pars hostiae vel pars pedis pyxidis vel
calicis sit supra petram.
NOTA. 1. Petra sacra tam ampla sit oportet ut hostiam et maiorem par­
tem calicis capiat (Rubricae, n. 525).
2. Petra exsecrata uti non licet, nisi habeatur indultum apostolicum
(cf. Facultates, p. 53).
3. Etiam pro usu antimcnsii loco petrae sacrae requiritur indultum
apostolicum (Rubricae, n. 525; cf. Facultates, p. 57).

Gravitas transgressionis. Extra petram sacram vel extra cor­
porale benedictum consecrare est peccatum mortale.

Art. 3
DE MINISTRO
§ 1. QUIS SIT

301. — Minister in S. Communione non omnino eodem sensu
dicitur ac in aliis Sacramentis, tanquam ille qui ponit ritum sacramcntalem, sed potius tanquam custos Corporis Christi quod
etiam petentibus tradit; ipse ritus vero (manducatio) ab ipso
subiecto ponitur : quare etiam, dum nemo potest sibimetipsi Sa­
cramentum (etiam maxime necessariam, uti Baptismum) admi­
nistrare, potest quis sine ministro S. Communionem sumere.
Minister ordinarius S. Communionis est solus sacerdos ; extra­
ordinarius est diaconus de Ordinarii loci vel parochi licentia ; imo
in extrema necessitate quilibet laicus posset S. Communione II
dare vel ipse sumere.

Explicatur. Minister ordinarius: h. e. in ordinariis circum­
stantiis non licet nisi sacerdoti S. Communionem distribuere.
Minister extraordinarius : gravi de causa, accedente tamen li­
centia Ordinarii loci vel parochi, etiam diaconus potest licite
S. Communionem distribuere; haec licentia gravi exsistente cau­
sa, nunquam denegetur; in casu necessitatis legitime praesumi­
tur. Gravis causa est e. g. numerus magnus communicantium,
occupatio parochi in aliis operibus S. Ministerii (confessiones,
praedicatio, etc.); necessitas non debet esse extrema.
NOTA. Sub nomine parochi in casu intelligere solent Auctores (cf. Vermcersch, Epitome, II, n. 112) omnem sacerdotem cui ex officio com­
petit dare S. Eucharistiam, uti e. g. Superiorem Religiosum, confes­
sarium ordinarium monialium eiusve vices gerentem, cappellanum
communitatis religiosae, non autem omnem rectorem cuiuslibet
ecclesiae.

In extrema necessitate : e. g. si secus esset periculum profana­
tionis Sanctissimi ; pro Viatico si nullus minister ordinarius vel

extraordinarius adsit ; ab illis qui propter persecutionem in carcere detinentur et secus communicare non possent. Similiter si
pro Viatico praebendo e. g. illi qui cancro gutturis laborat, re­
quiratur specialis dexteritas ad cibum ei praebendum, nihil ob­
stat quominus e. g. qui solet ei cibos praebere etiam S. Hostiam
ei praebeat, si sine periculo irreverentiae fieri potest. (Non autem
convenit ut paganus vel peccator publicus hoc faciat, propter
scandalum).
Probatur. Can. 845 : Minister ordinarius S. Communionis est
solus sacerdos; extraordinarius est diaconus, de Ordinarii loci
vel parochi licentia, gravi de causa concedenda, quae in casu
necessitatis legitime praesumitur.
S.C.P.F. 21 Iui. 1841 : An permitti potest, in hoc persecutionis
tempore, ut fidei confessores ad mortem propter fidem damnati,
et quibus in carcere defertur SS. Eucharistiae Sacramentum,
occulte possint illud accipere suis manibus, et sese occulte com­
municare, ne sacerdos, illos more ordinario communicans, a per­
secutoribus agnoscatur et prehendatur? Affirmative dummodo
nulli irreverentiae aut conculcationis periculo tantum Sacra­
mentum exponatur.
Gravitas transgressionis. Non-sacerdos, qui sine causa pro­
portionate gravi S. Communionem sive aliis sive sibimetipsi da­
ret, committeret peccatum mortale (sacrilegium irreverentiae
erga Corpus Christi).
302. — SCHOLION. Utrum sacerdos vel diaconus possit seipsum

communicare.

Dum non-sacerdos nonnisi in extrema necessitate posset seip­
sum communicare, sacerdos Missam celebrans seipsum commu­
nicare debet. Sed quaeritur utrum possit etiam extra Missam. Uti
patet, in eadem necessitate in qua laico liceret, a fortiori liceret
sacerdoti. Generatim dicunt Auctores sacerdotem etiam extra pe­
riculum mortis posse (secluso scandalo) seipsum communicare,
imo, iuxta quosdam, etiam solius devotionis causa, dummodo
nullus alius sacerdos adsit qui possit ac velit ei S. Communionem
253

η. 303-304

DE S. COMMUNIONE

dare. Si adsit diaconus, etiam posset ab eo petere ut Sanctissi­
mum afferat et deinde seipsum communicare.
Etiam diacono, cum sit minister extraordinarius S. Commu­
nionis, videtur licere seipsum communicare si nullus sacerdos
adsit.
§ 2. REQUISITA

Cum minister S. Communionis, uti supra iam notavimus, non
sit minister in sensu stricto, non omnia requisita in eo requirun­
tur, quae in ministro omnium Sacramentorum.
303. — I. In ministro S. Communionis requiritur fides et gra­
tia sanctificans.
Explicatur. Requiritur : ad liceitatem.

Probatur. Ex reverentia debita Corpori Christi : minister enim
Sacrae Communionis tangit et portat Corpus Christi illudque in
sanctificationem aliis praebet: hoc autem facere in statu inimi­
citiae Dei est magna irreverentia erga illud Corpus Christi.

Gravitas transgressionis. In statu peccati mortalis S. Com­
munionem distribuere videtur esse peccatum mortale. Non de­
sunt tamen gravissimi Auctores qui hoc peccatum veniale dicant.
Cf. vol. I, n. 190, I, 1, c.
304. — II. Minister S. Communionis debet habere licentiam.
Explicatur. Debet habere: ad liceitatem.
Licentiam: hanc licentiam habet ex Codice (can. 846) omnis
sacerdos intra Missam, et, si Missam lectam non conventualem
celebrat, etiam ante et statim post Missam, nisi loci Ordinarius
iustis de causis in casibus particularibus id prohibuerit. Extra
Missam vero sacerdos debet habere licentiam saltem praesump­
tam rectoris Ecclesiae si sit extraneus. Quali licentia indigeat
diaconus, cf. supra, n. 301.
Pro S. Communione ad infirmos extra ecclesiam publice por­
tanda requiritur, extra casum necessitatis, licentia parochi loci
vel Ordinarii; secus ius et officium pertinet ad parochum intra
suum territorium (can. 848).

Pro S. Communione ad infirmos privatim portanda requiritur
licentia saltem praesumpta sacerdotis cui custodia Sanctissimi
est commissa (can. 849).
Pro Viatico sive publice sive privatim portando requiritur li­
centia illius ad quem de iure pertinet : parochus loci in quo degit
infirmus, excepto pro religiosis, et in casu necessitatis, uti infra
dicetur de ministro Extremae Unctionis, n. 355 (cf. can. 850).
Licentia autem haec ipso iure denegatur et proinde deneganda
est illi qui censura vel irregularitate impeditur: cf. tamen supra,
n. 42.
305. — III. In ministro S. Communionis requiritur reverentia
et devotio.

Probatur. Ex doctrina Ecclesiae: Rit. Rom., Tit. IV, c. I, η. 1:
Omnibus quidem Ecclesiae catholicae Sacramentis religiose sanctcque tractandis, magna ac diligens cura adhibenda est: sed prae­
cipue in administrando... Ssmo Eucharistiae Sacramento, quo
nihil dignius, nihil sanctius et mirabilius habet Ecclesia Dei.
Ex ratione: si in simplici Sacramento administrando, omnis
defectus reverentiae et devotionis est iniuria Dei, quanto magis
in tractando ipso Corpore Christi.

Gravitas transgressionis. Est peccatum mortale vel veniale
pro gravitate defectus.
306. — IV. In administrando S. Communionem minister debet
observare caeremonias pro diversitate casuum in libris liturgicis
praescriptas.

Explicatur. Pro diversitate casuum: intra vel extra Missam,
domi pro infirmis, pro uno infirmo, pro pluribus in eadem domo,
pro Viatico (cf. n. 336).
Vide supra, n. 19.

§ 3. OBLIGATIONES

1. Administrandi.
A) In genere.

307. — Distinguendi sunt tres casus diversi: administratio or­
dinaria in ecclesia, infirmis ordinariis domi, et pro Viatico.
Pro duobus prioribus casibus eadem principia valent, quae
supra attulimus pro ministro omnis Sacramenti, n. 20-24. Nam
etsi in S. Communione sacerdos non sit minister stricte dictus
qui debeat ritum sacramentalem ponere, tamen est minister ne­
cessarius, sine quo subiectum ab hoc Sacramento privaretur,
cum sine eo non possit licite illud recipere. Et cum hoc Sacra­
mentum sit nutrimentum quotidianum animae, eo faciliorem se
praebeat sacerdos in eo ministrando, ne renitentia eius fideles
avocentur a frequenti receptione ; e contra saepe eos excitet ad
frequentem, imo ad quotidianam refectionem animae.
Etsi pro S. Communione aegrotis administranda facilius possit
adesse incommodum excusans, sacerdos tamen libentem sese
demonstret ad etiam illos reficiendos, imo eos hortetur ut
S. Communionem recipiant (Rit. Rom., Tit. V, c. IV, n. 3).

B) Quoad Viaticum.

308. — Quoad obligationem administrandi Viaticum, obligatio
haec eo strictior est quod subiectum non tantum ius, sed etiam
obligationem habet illud recipiendi.
Quale vero incommodum ab hac obligatione administrandi
excusat? Valde strictam esse hanc obligationem ex eo patet quod
sacerdos, iuxta probabiliorem sententiam, possit, si desint hos­
tiae consecratae, celebrare etiam non-ieiunus, et etiam si illa die
iam celebraverit, ut possit ita Viaticum praebere. Unde apparet
incommodum iam magnum requiri ut sacerdos a Viatico admi­
nistrando excusetur. Quare merito dicit Primum Concilium Sinense, n. 304 : « Memores Missionarii iuris divini, quo fideles
tenentur Eucharistiae Sacramentum in mortis articulo sumere,
necnon gravis obligationis, qua ipsimet astringuntur illud admi­

nistrandi infirmis vita periclitantibus, etiam morbo contagioso
aut peste correptis, se in hoc officii sui munere facillimos prae­
stent atque diligentissimos ; neque incuria sua aut vanis prae­
textibus ullum sinant ex hac vita decedere tanto bono privatum,
sed omnibus praebeant, quod ab omnibus sumendum praecep­
tum est ».
Cum autem moribundus nunquam possit esse in extrema ne­
cessitate recipiendi Viaticum (sicut potest esse pro Absolutione
vel Extrema Unctione), possunt esse causae ab administratione
Viatici excusantes, quae non ab administratione Extremae Unc­
tionis excusant.
Generatim autem quaestio erit eodem modo solvenda ac pro
Extrema Unctione, quia ordinarie simul administrantur: si sa­
cerdos ab Extrema Unctione administranda excusatur, a fortiori
a Viatico administrando; si vero pro Extrema Unctione iam
debet adire moribundum, vix erit gravis ratio excusans ab admi­
nistratione Viatici.
Quid autem si cum periculo mortis, vel saltem cum maximo
incommodo ire debeat ad solum Viaticum portandum, e. g. si in
via vocatus fuit ad moribundum, cui Extremam Unctionem ad­
ministravit, sed cui Viaticum dare non potuit quia necessaria ad
celebrandum non habebat: debetne tunc longum iter instituere
domum et deinde cum maximo incommodo reverti ad solum
Viaticum administrandum? Videtur talis obligatio non admitten­
da: nam bono spirituali moribundi sufficienter provisum est per
Extremam Unctionem, et praeceptum Viatici recipiendi non vi­
detur urgere cum tanto incommodo sacerdotis. Quodsi moribun­
dus ita praeter culpam non possit Viaticum recipere, exhortetur
ad « Communionem Spiritualem » (cf. n. 333).
Vide supra, n. 24.

2. Negandi.

309. — Hic eadem valent principia quae supra dedimus de Sa­
cramentis in genere, n. 29-32.
Quoad dissimulationem notandum est, licere occulte indignum
simpliciter praeterire nihil ei dando, sed nunquam ei dari posse
hostiam non consecratam loco consecratae.

Art. 4

DE SUBIECTO
§ 1. QUIS SIT
310. — Subiectum S. Communionis est omnis homo baptizatus.

Probatur. Apparet ex supra dictis n. 34-37.
§ 2. REQUISITA

A. Quoad animam.

Praeter supra dicta, n. 35-41 hic notanda sunt sequentia:
311. — I. In subiecto S. Communionis requiritur gratia sancti­
ficans, et quidem, post peccatum mortale, per validam absolu­
tionem reacquisita.

Explicatur. Gralia sanctificans : est enim Sacramentum vivo­
rum.
Per validam absolutionem : non sufficit ut peccatum mortale
(utique post Baptismum commissum) sit per contritionem per­
fectam remissum, sed ad maiorem reverentiam erga hoc augus­
tissimum et sanctissimum Sacramentum, Ecclesia requirit ut per
potestatem clavium sit remissum ; quandonam quis excusetur a
praevia confessione, sed sufficiat perfecta contritio, infra dicetur,
n. 312.
Si quis autem post confessionem recordatur se inculpabiliter
peccatum mortale in confessione omisisse, non tenetur (etsi sua­
dendum sit, si sine gravi incommodo fieri potest) illud ante re­
ceptionem S. Communionis confiteri (cf. n. 139).

Probatur. Cone. Trid. : Communicare volenti revocandum est
in memoriam eius praeceptum: Probet autem seipsum homo
(1 Cor. 11,28). Ecclesiastica autem consuetudo declarat, eam pro­
bationem necessariam esse, ut nullus sibi conscius mortalis pec258

cati, quantumvis sibi contritus videatur, absque praemissa sacramentali confessione ad S. Eucharistiam accedere debeat (DB 880).
Cf. can. 856.

Gravitas transgressionis. S. Communionem recipere in statu
peccati mortalis, est peccatum mortale (sacrilegium); S. Commu­
nionem recipere post peccatum mortale (certe commissum et
certe mortale) per solam contritionem perfectam et non per va­
lidam absolutionem remissum, est peccatum mortale sacrilegii,
nisi adsit causa a confessione excusans.
312. — SCHOLION. De causis excusantibus a confessione prae­

mittenda.
Duae conditiones simul adesse debent ut quis excusetur a con­
fessione praemittenda S. Communioni post peccatum mortale:
a) Urgeat necessitas S. Communionem recipiendi: talis neces­
sitas adest quoties non potest sine periculo gravis infamiae abs­
tinere a S. Communione, e. g. in die qua omnes S. Communionem
recipiunt; quoties non potest absque scandalo abstinere, e. g. si
sacerdos iam est vestitus ad Sacrum faciendum vel iam Sacrum
incepit, vel si laicus iam ad scamnum Communionis accessit
quando peccati recordatur; quoties sacerdos debet celebrare ut
possit Viaticum administrare; quoties sacerdos ex officio cele­
brare debet, e. g. ut populus Sacrum praeceptum audire possit,
ut exsequiae vel nuptiae vel alia officia consueta celebrari pos­
sint. Quidam putant praeceptum paschale non constituere neces­
sitatem, cum in tali casu Communio Paschalis possit differri ; at­
tamen cum meliore iurc videtur dicendum : est collisio duarum
legum, quarum una explicite dicit se in casu necessitatis non
urgere: ergo alia (Communio Paschalis) praevalere videtur.
Vide etiam supra, n. 140.
/;) Desit copia confessarii : h. e. confessarii competentis. Nam,
si adest confessarius, sed talis ut apud illum excusaretur ab illo
peccato confitendo (cf. n. 248), practice non adest copia confes­
sarii. Copia confessarii tamen non significat plures debere esse
confcssarios, nec confessarium apud quem paenitens confiteri so-

let, sed sufhcit ut quilibet confessarius adsit quem possit paeni­
tens sine gravi incommodo confessioni extraneo adire.
NOTA. 1. Uti patet, si talis communicaturus excusatur a confessione praevie
instituenda, tenetur tamen gratiam sanctificantem per contritionem
perfectam recuperare.
2. Ex eo autem quod iam semel ita excusatus ad S. Communionem
accessit, non sequitur illum posse postea iterum sine confessione
accedere, nisi iterum duae conditiones adsint.
3. Sacerdos qui non solum S. Communionem recepit, sed S. Missam
celebravit postquam statum gratiae per solam contritionem sine
confessione recuperavit, tenetur (etiam si non vult iterum cele­
brare) statim ac adest copia confessarii, quamprimum confiteri
(cf. c. IX, n. 605).

313. — II. In subiecto S. Communionis desideratur immunitas
saltem ab affectu ad peccatum veniale.
Explicatur. Desideratur : non requiritur. Etsi enim Deus prop­
ter fragilitatem humanam hoc non stricte requirat, ex parte ipsius
communicantis tamen postulatur, propter reverentiam erga tan­
tum Sacramentum.
314. — III. In subiecto S. Communionis requiritur immunitas
a censura vel paena ecclesiastica receptionem Sacramentorum
prohibente.

Probatlr. Cum Ecclesia sit Custos et Dispensatrix Sacramen­
torum, nemini licet ea recipere si hoc ab Ecclesia ei fuerit
prohibitum.
Gravitas transgressionis. Non obstante tali paena S. Commu­
nionem recipere esset peccatum mortale sacrilegii.

315. — IV. In subiecto S. Communionis requiritur sufficiens
instructio, reverentia et devotio.
Explicatur. Sufficiens instructio : iuxta hodiernam praxim Ec­
clesiae, non admittuntur ad S. Communionem qui ad usum ratio­
nis nondum pervenerunt (can. 854); in aliis autem ad validam
susceptionem Sacramenti requiritur intentio (cf. n. 38): unde ad
validitatem etiam requiritur scientia necessaria ut possit talem

intentionem elicere. Pro pueris dicit can. 854 : In periculo mor­
tis... satis est ut sciant Corpus Christi a communi cibo discernere
illudque reverenter adorare; extra mortis periculum plenior co­
gnitio doctrinae christianae et accuratior praeparatio merito exi­
gitur, ea scii, qua ipsi fidei saltem mysteria necessaria necessitate
medii ad salutem pro suo captu percipiant, et devote pro suae
aetatis modulo ad Sanctissimam Eucharistiam accedant. — Ea­
dem norma videtur applicari posse neophytis aliisque christianis.
Reverentia et devotio: propter illam reverentiam erga tam au­
gustum Sacramentum et erga Corpus Christi eucharisticum tuen­
dam, Ecclesia solet quosdam a S. Communione arcere, etsi sint
subiectum capax et forsan de caetero sint dispositi. De his in
scholiis sequentibus.
316. — SCHOLION I. De Communione Puerorum.

Etsi Ecclesia propter periculum irreverentiae prohibeat ne
pueris antequam sufficienter sint instructi et dispositi, S. Com­
munio praebeatur, eadem tamen cum insistentia urget ut pueri,
statim ac usum rationis sufficienter adepti sunt, eodem modo ac
adulti hoc cibo divino reficiantur. Quare inter parochi munera
numerat « peculiari omnino studio, praesertim, si nihil obsit,
Quadragesimae tempore, pueros sic instituere ut sancte Sancta
primum de altari libent » (can. 1330, § 2), necnon « curandi ut
usum rationis assecuti et sufficienter dispositi quamprimum hoc
divino cibo reficiantur » (can. 854, § 5).
Quandonam incipiat pro pueris obligatio Communionis reci­
piendae, dictum est supra, n. 280. Indicium autem de sufficienti
dispositione puerorum est apud sacerdotem a confessionibus et
apud parentes aut eos qui loco parentum sunt; parocho autem
officium est advigilandi, etiam per examen si opportunum pru­
denter iudicaverit, ne pueri ante adeptum usum rationis vel sine
sufficienti dispositione accedant (can. 854, § 4-5); quare parentes
convenienter rem cum parochi consilio statuent.
Obligatio praecepti Communionis sumendae, quae impuberes
gravat, in cos quoque et praecipue recidit, qui ipsorum curam
habere debent, idest in parentes, tutores, confessarium, institu­
tores et parochum (can. 860).

317. — SCHOLION II. De Amentibus.

Amentes a pueritia ad S. Communionem admitti non possunt
nisi S. Communionem a cibo ordinario distinguere possint : sunt
enim sicut infantes. Qui post adeptum rationis usum facti sunt
amentes, solum in periculo mortis admitti possunt ad Viaticum,
si antea christiane vixerint et desit periculum irreverentiae : unde
qui propter vitia in amentiam devenerunt, non possunt admitti
nisi antea iam dederint signa conversionis.
Uti patet, si amens habet lucida intervalla, in talibus interval­
lis semper potest S. Communionem recipere si de caetero est
dispositus. Notandum est non raro amentes in hora mortis ha­
bere lucida intervalla.
NOTA. Ad experiendum utrum sit periculum irreverentiae, potest prius
dari hostia non consecrata: quodsi illam sine irreverentia deglutierit, potest dari hostia consecrata. In dubio S. Communio ne­
ganda est.
318. — SCHOLION III. De Hebetibus et Semifatuis.

Hebetes et semifatui, si non nimia hebetudine vel fatuitate la­
borant ita ut amentibus sint aequiparandi, possunt etiam ali­
quando (una vel altera vice in anno) ad S. Communionem ad­
mitti, dummodo nullum sit irreverentiae periculum.
Illis aequiparantur senes repuerescentes, surdo-muti (si non
possunt instrui), delirantes, etc.
Cf. notam ad n. 317.
319. — SCHOLION IV. De iis qui gravi tussi vel vomitu laborant.

Talibus S. Communio dari non potest quamdiu est periculum
ne S. Species exspuantur. A quanto tempore vomitus debet ces­
sasse, non concordant Auctores, et videndum est in singulis ca­
sibus. Si agitur de S. Communione extra periculum mortis, a
S. Communione abstinendum est quamdiu periculum non omnino
cessavit ; pro Viatico vero potest ad experimentum prius praeberi
hostia non consecrata.
Quodsi tamen aegrotus S. Hostiam exspuerit, si S. Species
adhuc integrae sunt, ita ut facile colligi possint, colligantur et
in vase mundo in tabernaculo reponantur donec corrumpantur;
262

DE SUBIECTO

n. 320-321

si vero colligi non possunt, totus vomitus stuppis colligatur, quae
comburantur; cineres deinde in sacrarium mittantur.
Quoad tussi laborantes, notandum est tussim non ex eadem
via provenire qua vadunt cibi, sed ex via respiratoria: unde pe­
riculum ne exspuantur S. Species non amplius adest postquam
aegrotus eas deglutierit, nisi tussis tam gravis sit ut vomitum
provocet. Quare S. Communio talibus aegrotis generatim non erit
deneganda, sed, si sit in crisi tussis, exspectandum erit usquedum crisis transierit.
320. — SCHOLION V. Quid faciendum si aegrotus invenitur male
dispositus?

Si sacerdos cum Sanctissimo iam advenit, et invenit ex con­
fessione aegrotum esse male dispositum, debet imprimis, prout
melius poterit, eum ad meliorem frugem reducere. Si hoc non
potest et eum proinde absolvere non potest, inducendus est
aegrotus ut publice declaret se nolle S. Communionem recipere.
Si autem hoc non vult, sed S. Communionem recipere vult, etsi
indisposito, ei danda est ne violetur sigillum (cf. n. 209).
NOTA. Salvo meliore iudicio, puto talem casum etiam sequenti modo solvi
posse: si aegrotus omnino non potest bene disponi nec vult decla­
rare se non velle S. Communionem recipere, posset ipse sacerdos
etsi non ieiunus, S. Hostiam consumere et tunc coram aliis agere
aesi aegrotus S. Communionem iam receperit: videtur nempe haec
ratio sufficiens sumendi S. Hostiam etiam non ieiunus, ad praeca­
vendum scii, sacrilegium (profanationem) ad quod secus propter
sigillum cooperari deberet.
B. Quoad corpus.

321. — I. In subiecto S. Communionis requiritur decentia ha­
bitus et munditia corporis.

Explicatur. Requiritur : etsi talia pro receptione cuiuslibet Sa­
cramenti requirantur propter reverentiam (cf. n. 36), maxime
tamen pro receptione Sanctissimi omnium Sacramentorum, in
quo ipse Deus personaliter recipitur.
Decentia habitus : rarissime quis propter vilitatem habitus erit
repellendus : praesertim pauperibus qui vix alias vestes habent,

vilitas habitus potest verti in gloriam; attamen hortandi sunt
(et si nimis négligentes sunt, potest etiam quandoque S. Com­
munio denegari) ut, memores proverbii « immunditia non est
paupertas », in quantum possunt, vitare satagant quominus in
sordidis et laceratis et male compositis vestibus accedant: etiam
pauperrimus enim potest sordes adhaerentes removere, vestes
quas induit ordinate componere.
Decentia habitus etiam includit convenientiam cum regulis
modestiae et humilitatis Christianae: ita nemo vestibus indecen­
tibus accedat vel exaggeratum luxum prae se ferentibus. Decet
etiam ut communicans chirothecas vel arma deponat.
NOTA. Sacerdos extra Missam communicans et diaconus induere debent
stolam sui Ordinis albam vel eiusdem coloris ac sacerdos qui
S. Communionem distribuit (Rit. Rom., Tit. V, c. II, n. 4).

Munditia corporis: h. e. partes corporis quae apparent (facies,
manus) debent esse mundae, et capilli bene ordinati. Maculae et
sordes quae auferri non possunt (e. g. propter vulnus) cum sint
citra culpam, per se neminem a S. Communione arcere debent.
Attamen, si quis tales maculas habeat ut aliis horrorem inspirent,
consulendum est ut quantum potest non publice, sed privatim
(h. e. separatim ab aliis) communicet, vel, si transitoria est ma­
cula, etiam a S. Communione abstineat.
Gravitas transgressionis. Est peccatum mortale vel veniale
pro gravitate irreverentiae. Subiective autem raro erit mortale.

322. — II. Sublectum S. Communionis (excepto Viatico) debet
servare ieiunium eucharisticum.
Explicatur. leiunium eucharisticum: est abstinentia ab omni
cibo solido et potu alcoholico per tres horas ante S. Communio­
nem vel, pro celebrante, ante initium Missae, et ab omni potu
non alcoholico, praeter aquam, per unam horam ante Communio­
nem vel, pro celebrante, ante initium Missae.
NOTA. Non apparet qua auctoritate Das Kirchliche Amtsblatt fuer die
Erzdioezesc Paderborn, 1959, p. 135 dicere possit « initium Missae »
intelligendum esse initium Oilertorii seu finis Homiliae!

Aqua, etiam mineralis, dummodo sit pura aqua, non frangit
ieiunium eucharisticum, et proinde quocumque tempore sumi
potest. Aqua cui in casu necessitatis addita fuerit pulvis unice
ad eam disinfectandam et ad aquam non potabilem potabilem
reddendam, censetur aqua pura.
Cibus vel potus censetur quidquid in stomacho digeri potest,
per os in stomachum dimittitur, et quidem per modum cibi vel
potus.
Cum res debeat esse in stomacho digestibilis, ieiunium non
frangit metallum, lapillus, filus sericus vel laneus, ungues, capilli,
vitrum, lignum siccum, paraffina, etc.; iuxta quosdam etiam
charta. E contra, iuxta sententias Auctorum, ieiunium frangere
censentur gossypium, ossa, palea, herba, cera, etc. etsi non so­
leant ab homine manducari.
Cum debeat per os in stomachum dimitti, non frangit ieiu­
nium quod non ab extra venit, uti saliva, humores ex capite
interius defluentes, sanguis vel pus ex naribus, lingua, denti­
bus, etc. defluens, reliquiae ciborum inter dentes haerentes.
NOTA. Quae per oesophagum artificialem in stomachum mittuntur, eodem
modo frangunt ieiunium ac quae per os immittuntur.

Cum debeat per modum cibi vel potus sumi, non frangit ieiu­
nium quod ex aere volat in os, uti musca, pluvia, nix, etc., nisi
quis ex proposito illa apprehendat : tunc enim per modum cibi
vel potus sumuntur; nec frangit ieiunium fumus tabacci vel gut­
tulae aquae quae in lavandis dentibus vel ore vel gutture per
modum salivae praeter intentionem deglutiuntur. Frangit autem
ieiunium pulvis vel pillula vel poculum medicinale, nisi ab in­
firmo sumatur et sit vera ac propria medicina.
Lavatio stomachi non frangit ieiunium, etiamsi parum aquae
in stomacho remanserit : non enim est per modum potus sumpta.
Imo talis lavatio stomachi, ex reverentia erga Corpus Christi,
fieri debet ante S. Communionem, ne S. Species, si supersint,
simul expellantur.
Etiam sal a catechumeno in collatione Baptismi praegustatum,
non frangit ieiunium : ipsa enim Ecclesia vult ut, nisi graves urgentesque causae obsint, adultus baptizatus statim Missae Sacri265

ficio assistat et S. Communionem percipiat (can. 753 ; Rit. Rom.,
Tit. II, c. IV, n. 52).
Potus censetur quidquid bibitur, etiamsi sit nutritivum (iusculum, caffacum, thea, chocolatum dilutum, lac etc.), etiamsi ei sit
permixta aliqua substantia levis, uti levis pastilla farinae, panis
radula tritus, ovum dilutum etc., dummodo mixtio non amittat
naturam cibi liquidi (S. Off. 7 Sept. 1897).
Saccharum, pillulae et alia similia, quae solida in os immit­
tuntur, uti solida haberi debent, etiamsi solum in forma liquida,
sugendo, deglutiuntur. Res vero quae quidem in os ponuntur, sed
nullo modo deglutiuntur (e. g. tabacchum, cuius succus non deglutitur, sed exspuitur), non frangunt ieiunium.
NOTA. 1. « Enixe tamen hortamur sacerdotes et christifideles qui id praes­
tare valeant, ut venerandam ac vetustam eucharistici ieiunii formam
ante Missam vel S. Communionem servent, abstinendo scii, ab
omni cibo et potu (praeter aquam) inde a media nocte praecedenti »
(Motu proprio S. Communionem, A. A. S. 1957, 177).
2. De coetero, reverentia erga tam sanctum Sacramentum postulat,
praesertim quoad alcoholicos potus, reverentem moderationem.
3. Post Communionem non praescribitur tempus abstinentiae a cibo
et potu, sed reverentia erga Corpus Christi postulat ut, nisi adsit
rationabilis causa, saltem per aliquod tempus (puta per quadran­
tem) ab esu et potu abstineatur.

323. — III. Infirmi, quamvis non decumbant, potum non al­
coholicum et veras ac proprias medicinas, sive solidas sive liqui­
das, etiam cum alcohol praeparatas, dummodo sint verae ac
propriae medicinae, sumere possunt sine temporis limitatione.
NOTA. 1. Infirmitas hic censetur, quamvis forsan etiam e domo exire
et laborare non impediat, disturbatio (etiam transitoria) stomachi,
insomnia, dolores capitis, imo et senectus, dummodo revera diffi­
cile reddant nihil sumere usque ad S. Communionem.
2. Parum aquae vel vini ex rationabili causa (e. g. ab aegroto qui
secus deglutire non posset) licite sumi potest simul cum S. Commu­
nione, etiamsi pars liquidi ante S. Hostiam in stomachum descen­
deret.

Gravitas transgressionis. Hoc praeceptum non admittit par­
vitatem materiae eiusque transgressio est peccatum mortale ex
toto genere suo, tum quoad tempus tum quoad cibum et potum.

Non enim est prohibitio aliquid sumendi, sed prohibitio S. Com­
munionem recipiendi.
324. — SCHOLION I. Cessatio obligationis ieitinii eucharistici.

1. Quoties in periculo mortis S. Communio per modum Viatici
sumi potest (can. 858). Etiamsi communicaturus posset ieiunium
observare, e. g. si periculum mortis non venit a morbo, sed a
causa externa (puta damnatus ad mortem), excusatus esset a lege
ecclesiastica, sed non a lege naturali reverentiae erga Corpus
Christi : quare, si potest, talis debet non ex lege ecclesiastica,
sed ex reverentia erga Corpus Christi, abstinere a cibo et potu.
Si autem habet rationem sufficientem, uti si periculum mortis
inopinate venit vel si secus deberet ieiunus ire ad praelium vel
renuntiare S. Communioni, posset etiam non ieiunus S. Commu­
nionem recipere, servata reverentia in quantum potest.
Notandum est Viaticum etiam quotidie sumi posse, quamdiu
durat periculum mortis, et toties quoties valere hanc excusatio­
nem. Similiter notandum est in periculo mortis communicantem
non tantum semel, sed etiam pluries (puta singulis horis) aliquid
sumere posse.
2. Ad complendum Sacrificium Missae: maior est enim obli­
gatio divina complendi Sacrificium quam obligatio ecclesiastica
ieiunii. Sacrificium autem a non-ieiuno complendum esse potest
in diversis casibus :
a) Si celebrans post Consecrationem unius vel utriusque spe­
ciei ante Communionem subito deficiat ita ut Sacrificium com­
plere non possit, et alius sacerdos ieiunus non adsit qui possit
Sacrificium complere, deberet etiam non-ieiunus illud complere,
incipiendo a loco ubi alius desierit (Missale, De Defectibus, X, 3).
/?) Si sacerdos pro spccicbus vini sumpsit aquam et hoc so­
lum ad sumptionem advertit, non debet illam exspuere, sed
deglutire simul cum particula hostiae quae in ea habetur; deinde,
etsi non amplius ieiunus, debet novam hostiam et vinum cum
aqua in calice apponere, offerre, consecrare et statim sumere, vel,
ad vitandum scandalum populi, saltem apponere vinum cum
aqua, offerre, consecrare et statim sumere (ib., IV, 5).

c) Si sacerdos post consecrationem etiam unius speciei recor­
datur se non esse ieiunum, debet nihilominus continuare Missam.
d) Si sacerdos post sumptas ablutiones invenit in corporali
hostiam vel particulam hostiae, quam non potest reponere in
tabernaculum nec potest decenter conservare, eam sumat, sive
magna sit sive parva (ib., VII, 2).
3. Ad vitandum periculum profanationis (can. 858) : imminente
incendio vel invasione Ecclesiae in qua iure timetur ne Sanctis­
simum violetur ; tunc tum sacerdos, tum laicus, posset etiam nonieiunus Sanctissimum consumere ; imo urgente necessitate posset
etiam laicus propria manu Sanctissimum sumere et aliis tradere
(cf. n. 301).
4. Ad scandalum vel infamiam vitandam: si quis non posset
a S. Communione (vel a celebratione Missae) abstinere sine pe­
riculo scandali vel infamiae, e. g. in die qua omnes S. Commu­
nionem recipiunt et alii in non-communicante peccatum mortale
suspicarent; sacerdos publice celebrans, si iam vestitus est ad
Sacrum faciendum vel iam Sacrum incepit, et ante Consecratio­
nem recordatur se non esse ieiunum (post Consecrationem enim
esset Sacrificium complendum); laicus qui iam ad scamnum
communionis accessit et tunc recordatur se non esse ieiunum, etc.
325. — SCHOLION II. Utrum neo-sacerdos primitias solemnes

celebraturus vel puer primam Communionem solemniter recep­
turus, si inadvertent er et secrete aliquid sumpserit, possit adhuc
Missam celebrare vel ad S. Communionem accedere.
Videtur per epikeiam respondendum affirmative, dummodo ex
adiunctis locorum, rerum et personarum dilatio solemnitatis
nonnisi cum gravissimo incommodo sit possibilis, et nullum sit
periculum scandali.
326. — SCHOLION III. Utrum quis possit non-ieiunus S. Com­

munionem recipere ad implendum praeceptum paschale.
Si solum ex inadvertentia aliquid sumpsit et S. Communio dif­
ferri potest, differenda est, etiamsi differenda sit ultra tempus
utile pro Communione paschali : videtur enim maius praeceptum

ieiunii quam determinatio temporis Communionis Paschalis. Si
autem differri non potest sine magno incommodo (e. g. quia secus
hoc anno S. Communionem forsan recipere non poterit, vel quia
ad longum tempus esset differenda), posset per epikeiam per­
mitti ut, semoto scandalo et servata reverentia, S. Communionem
recipiat.
327. — SCHOLION IV. Utrum sacerdos possit non-ieiunus cele­
brare ad Viaticum praebendum.

Nullum dubium quod possit non-ieiunus celebrare ut ipse pos­
sit Viaticum sumere : sicut enim potest illud sumere non-ieiunus,
ita potest etiam celebrare non-ieiunus.
Controvertitur autem utrum possit non-ieiunus celebrare ad
aliis Viaticum praebendum. Videtur autem affirmandum, dum­
modo moribundus secus Viaticum recipere non posset et prima
vice in hoc periculo illud sumat ; nam lex divina Viatici praevalet
legi ecclesiasticae ieiunii.

§ 3. FREQUENTIA S. COMMUNIONIS

328. — I. S. Co II munio generati II se • I el tantu II in die recipi
potest.

Explicatur. Generatim : admittuntur enim exceptiones, de qui­
bus in numeris sequentibus ; insuper excipitur casus sacerdotis
pluries in die celebrantis : quaelibet enim Missa requirit Com­
munionem celebrantis : sacerdos pluries celebrare potest sive ex
iure (In Nativ. Domini et in Comm. Omnium Fid. Def.) sive ex
privilegio (binatio in commodum fidelium) sive ad praebendum
Viaticum sive ad complendum Sacrificium. Notandum: si ante­
quam Sacrificium alterius sacerdotis complevit nondum celebra­
vit, non amplius ei licet celebrare, nisi possit ea die plures Mis­
sas celebrare.
In die: dies computatur a media nocte ad mediam noctem: ita
si quis vespere S. Communionem recepit, potest tamen proxima
die, statim ac licet S. Communionem recipere, eam iterum re­
cipere.

329. — II. In periculo mortis adducti possunt S. Communio­
nem recipere, etiamsi eadem die eam iam receperint ; perdurante
autem mortis periculo possunt semel in die eam recipere.

Explicatur. In periculo mortis: quacumque ex causa.

Etiamsi eadem die: antequam scii, in periculo mortis deve­
nerint.
330. — III. Urgente necessitate praecavendi profanationem
Corporis Christi, potest quilibet fidelis S. Communionem reci­
pere, etiamsi eam ea die iam receperit.
331. — IV. Omnes qui rite sunt dispositi invitandi sunt ad
frequentem, imo ad quotidianam Communionem.

Explicatur. Rite dispositi: Praeter requisita pro qualibet Com­
munione nihil aliud requiritur etiam ad quotidianam Commu­
nionem, ita ut Pius X in Decreto S.C.C. 20 Dec. 1905 dicat: Com­
munio frequens et quotidiana, utpote a Christo Domino et a Ca­
tholica Ecclesia optatissima, omnibus Christifidelibus cuiusvis
ordinis aut conditionis pateat ; ita ut nemo, qui in statu gratiae
sit et cum recta piaque mente ad S. Mensam accedit, prohiberi
ab ea possit. Recta autem mens in eo est, ut qui ad sacram Men­
sam accedit, non usui aut vanitati aut humanis rationibus indulgeat, sed Dei placito satisfacere velit, ei arctius caritate coniungi ac divino illo pharmaco suis infirmitatibus ac defectibus
occurrere.
Ad illam autem rectam mentem colendam et ad Communiones
sacrilegas vitandas, magna prudentia utendum est in scholis,
collegiis, piis domibus et etiam in domibus religiosis, ubi turmatim solent ad S. Communionem accedere; accessus ad S. Com­
munionem ita organizetur, ut neque speciem pressurae moralis
prae se ferat: ita ut si quis quavis de causa a S. Communione
abstinere velit, hoc absque ulla admiratione aliorum facere
possit, ne quandoque etiam, humanis rationibus ducti, sacrilege
accedant.
Vide Instructionem reservatam S. C. Sacr. 8 Dec. 1938 (Perio­
dica, 15 Oct. 1939).

332. — V. Etiam infirmi rite dispositi possunt quotidie S. Com­
munionem domi recipere; graviter infirmi possunt eam quotidie
per modum Viatici recipere.
333. — SCHOLION. De Communione spirituali.

Communio spiritualis dicitur pium desiderium Sacramentum
Eucharistiae recipiendi in eo qui illud realiter recipere non
potest.
Uti patet, haec communio spiritualis non est Sacramentum,
sed est pium desiderium, ex opere operantis effectum in anima
producens ; nullum tamen dubium quin benignissimus lesus ani­
mam ita ad Ipsum sitientem sed ab unione intima cum Ipso in
S. Communione impeditam amplissimis gratiis amoris repleat
eiusque vires spirituales nutriat et reficiat. Quare haec praxis
omnibus fidelibus ab actuali sumptione impeditis, quam maxime
commendari debet, ut ita saltem partem fructuum percipiant
quos Christus per hoc Sacramentum eis largiri intendit, memores
hoc Sacramentum esse institutum ad quotidianum et continuum
nutrimentum vitae eorum spiritualis.

Art. 5
DE TEMPORE ET LOCO
§ 1. DE TEMPORE

334. — 1. S. Communio singulis diebus distribui potest
(can. 867).
2. S. Communio iis tantum horis distribuatur quibus S. Missae
Sacrificium offerri potest, nisi aliud rationabilis causa suadeat
(can. 867) (cf. n. 628).
Cum autem iam Missa possit quotidie celebrari, debita cum
licentia, horis vespertinis (n. 628), S. C. S. Off. die 21 Martii 1960
statuit ut S. Communionem horis vespertinis distribuere liceat
non solum infra et proxime ante et statim post Missam, sed
etiam, ubi Missa non habetur, infra et proxime ante et statim

post aliquam sacram functionem ab ipso loci Ordinario deter­
minandam.
S. Viaticum autem quacumque diei ac noctis hora ministrari
potest (can. 867).
3. S. Communio ab ipso celebrante Missae distribui potest tan­
tum ad Communionem Missae, et, in sola Missa privata, imme­
diate ante et post Missam. Hoc ita intelligendum est de cele­
brante qui sacris vestibus Missae indutus S. Communionem
distribuat.
§ 2. DE LOCO

335. — 1. S. Communio distribui potest ubicumque Missam
celebrare licet, etiam in oratorio privato, nisi loci Ordinarius,
iustis de causis, in casibus particularibus id prohibuerit
(can. 869).
2. Celebrans Missae non potest intra Missam S. Communio­
nem distribuere in loco ubi altare e conspectu amittat (can. 868).
3. Infirmis potest, sive per modum Viatici sive aliter, praeberi
in loco ubi decumbunt, dummodo sit decens.
NOTA. Quamvis Alexander VII, 18 lan. 1658 dixerit: «Aegrotis morti
proximis, cuiuscumque sint conditionis, quamvis in sordido ac vili
degant loco aut tugurio, S. Eucharistiae Viaticum deferatur » mo­
neantur tamen consanguinei et amici infirmorum ut cubiculum
mundetur, et in eo paretur parva mensa linteo mundo cooperta,
cum duobus candelabris et crucifixo, aqua benedicta ac parvo vase
aquae pro ablutione digitorum.

Art.

6

DE CAEREMONIIS

336. — 1. In administranda S. Communione observandae sunt

caeremoniae prout in libris ritualibus habentur pro diversitate
casuum: in ecclesia, intra vel extra Missam, in domibus infir­

morum pro uno vel pro pluribus infirmis, tempore paschali vel
extra tempus paschale.

2. Sacerdos latinos, etiam si urgente necessitate in pane fer­
mentato distribuat S. Communionem, debet tamen proprium ri­
tum latinum observare (can. 851).
3. Minister S. Communionis debet induere superpelliceum et
stolam albam vel coloris diei; intra Missam autem vel statim
post aut ante Missam retinet vestes Missae, etiamsi sunt nigrae.
Nullam vestem sacram induere ab Auctoribus habetur pecca­
tum mortale propter irreverentiam.
Vide Facultates, p. 79.
337. — SCHOLION I. Utrum sacerdos qui indice et pollice non
possit administrare S. Communionem, possit aliis digitis hoc
facere.
Si alius sacerdos eum substituere potest, debet abstinere; si
autem alius non adest, melius est aliis digitis S. Communionem
distribuere, si sine periculo irreverentiae fieri potest, quam fi­
deles S. Communione privare. Si autem diuturno malo laborat,
debet a S.C.R. petere licentiam.

338. — SCHOLION II. An liceat, gravi interveniente causa, Eu­
charistiam ministrare in aliquo medio, e. g. in cochleari.
Affirmative, dummodo reverenter fieri possit. Ita e. g. si esset
periculum contagionis vel si aegrotus S. Hostiam nonnisi in aqua
vel vino sumere possit. Hoc instrumentum autem sit decens et
rite purificetur.
339. — SCHOLION III. Quid faciendum si S. Hostia decidat?
Si quae particula super terram decidat intra S. Eucharistiae
distributionem, illico sacerdos eam reverenter accipiat locumque
in quem ceciderit signet, linteum quodpiam superimponendo,
donec tempore opportuno illum abluere possit ; aqua autem cum
pulveribus abrasis in Sacrarium mittitur.
Si particula ceciderit super mappam aut velum, mappa aut
velum signetur, postmodum diligenter abluatur et lotio ipsa in
sacrarii piscinam effundatur.
Si tandem super vestes communicantium ceciderit, non est necesse ut indumentum abluatur.

Si intra vestes 11 ulieris dilapsa fuerit, ipsa, non sacerdos, par­
ticulam aut fragmentum apprehendat et in pyxidem immittat.
Si mulier nequeat facile S. Hostiam extrahere, seorsim recedat,
e. g. in sacristiam (cf. Caer. Rom-Ser., n. 454).
340. — SCHOLION IV. Quid faciendum si de vino consecrato

decidat?
Si decidat in terram vel in lignum, super lapidem altaris, etc.,
super eas parum aquae fundatur, purificatorio postea abster­
genda.
Si cecidit super lintea altaris, corporale, vestes sacerdotis vel
tapete, meliore quo fieri potest modo lavetur, et aqua ablutionis
in sacrarium est proficienda.
341. — SCHOLION V. Quid faciendum si hostiae deficiunt vel

si supersunt quae in tabernaculo asservari non possunt?
1. Si tempestive animadvertit minister, hostias non sufficere
pro numero communicantium, eas frangat ita ut sufficiant; atta­
men non in tam parvas particulas eas frangat, ut rite deglutiri
non amplius valeant : in duas vel ad maximum in tres partes eas
dividat.
2. Si agitur de uno vel altero intra Missam communicante, po­
test celebrans partem magnae hostiae detrahere eisque dare, si
aliae desint.
3. Si supersunt quae in tabernaculo asservari non possunt, vel
possunt plures hostiae dari singulis, vel, si non sunt nimis nu­
merosae (et minister est ieiunus), potest eas ipse consumere.
Quodsi animadverterit postquam nemo superest ieiunus, et
proximum tabernaculum in quo asservari possint nimis longe
abest, potest ipse sacerdos vel aliquis aegrotus vel alius, salva
reverentia, illas consumere.

DE ASSERVATIONE SANCTISSIMI
342. — Inter Consecrationem et Communionem Corpus Christi
toto tempore realiter sub speciebus panis et vini praesens est:
quare uti verus Deus in eis adorandum et cum debita reverentia
tractandum est.
Cum autem S. Communio non raro extra Missam, imo plures
dies post Consecrationem distribuatur, quaestiones assurgunt de
modo asservandi et de cultu Corporis Christi Eucharistici. Imo
cum Viaticum non raro repente tradendum sit, inde est neces­
sitas semper asservandi Sanctissimum, saltem in quibusdam
locis.

De loco asservationis.
343. — 1. Sanctissimum asservandum est in tabernaculo affa­
bre exstructo, undequaque solide clauso, decenter ornato ad nor­
mam legum liturgicarum, ab omni alia re vacuo, inamovibiliter
in media parte altaris posito et sedulo custodito ut periculum
cuiusvis sacrilegae profanationis arceatur (cf. S.R.C. 1 lun. 1957).
Gravi tamen suadente causa ab Ordinario loci probata, non est
vetitum illud nocturno tempore extra altare, super corporali ta­
men, in loco tutiore et decenti asservare (can. 1269). — Cf. etiam
Facultates, p. 77.
De modo construendi tabernaculum cf. Instructionem S. C.
Sacr. 26 Maii 1938.
2. Sanctissimum, dummodo adsit qui eius curam habeat et re­
gulariter sacerdos semel saltem in hebdomada Missam in sacro
loco celebret,
a) custodiri debet in ecclesia cathedrali, in ecclesia principe
Abbatiae vel Praelaturae nullius, Vicariatus vel Praefecturae Apostolicae, in qualibet ecclesia paroeciali vel quasi-paroeciali et in
ecclesia adnexa domui religiosorum exemptorum sive virorum
sive mulierum ;

h) custodiri potest, de licentia Ordinarii loci, in ecclesia collegiata et in oratorio principali sive publico sive semi-publico
tum domus piae aut religiosae, tum collegii ecclesiastici quod a
clericis saecularibus vel a religiosis regatur.
Ut in aliis ecclesiis seu oratoriis custodiri possit, necessarium
est indultum apostolicum ; loci Ordinarius hanc licentiam conce­
dere potest tantummodo ecclesiae aut oratorio publico ex iusta
causa et per modum actus (can. 1265). — Vide PCS 316 (Facul­
tates, p. 75).
NOTA. luxta responsum Comm. Int. Cod. 2-3 lun. 1918 in religiosa vel
pia domo Sanctissimum asservari potest in sola ecclesia vel in prin­
cipali oratorio publico si ipsa communitas ea utitur pro suis ordi­
nariis et quotidianis exercitiis pietatis; si autem praeter illam eccle­
siam publicam habet aliud oratorium principale in quo ordinaria
et quotidiana sua exercitia pietatis explet, potest ibi etiam (sine
praeiudicio iuris ecclesiae publicae) Sanctissimum asservari, et qui­
dem ita ut si distinctae et separatae familiae religiosae ibi habitent,
unaquaeque familia possit ita habere suum oratorium principale
cum Sanctissimo.

3. Sanctissimum continuo seu habitualiter custodiri nequit nisi
in uno tantum altari eiusdem ecclesiae, quod sit in praecellentissimo ac nobilissimo ecclesiae loco prae aliis ornato (can. 1268).
4. Nemini licet Sanctissimam Eucharistiam apud se retinere
vel secum in itinere deferre nisi actu ad aegrotum deferatur. Tunc
semper super pectus in bursa chordulis collo appensa deferatur,
et reverentiae tanto Sacramento debitae pro posse consulatur.
De renovatione Hostiarum.

344. — Hostiae consecratae sive pro Communione fidelium sive
pro expositione asserventur, non solum debent esse recentes
quando conficiuntur (cf. supra, n. 293), sed insuper debent fre­
quenter (semel saltem in hebdomada, dicit Caer. Rom.-Ser.,
n. 443) renovari (can. 1272).

De cultu Sanctissimi.
345. — 1. Coram tabernaculo diu noctuque ardeat saltem una
lampas (can. 1271). — Vide Facultates, p. 76.

2. Qui in religiosam fidelium institutionem incumbunt, nihil
omittant ut pietatem erga Sanctissimam Eucharistiam in eorum
animis excitent, eosque hortentur ut, non modo diebus domi­
nicis et festis de praecepto, sed etiam diebus ferialibus intra
hebdomadam, frequenter, quantum fieri potest, Missae Sacrificio
assistant et Sanctissimum visitent (can. 1273).
In hunc scopum ecclesiae in quibus Sanctissima Eucharistia
asservatur, praesertim paroeciales, quotidie per aliquot saltem
horas fidelibus pateant.
3. In ecclesiis aut oratoriis quibus datum est asservare Sanc­
tissimam Eucharistiam, fieri potest expositio privata seu cum
pyxide ex qualibet iusta causa sine Ordinarii licentia; expositio
vero publica seu cum ostensorio die festo Corporis Christi et
intra octavam fieri potest in omnibus ecclesiis inter Missarum
solemnia et ad Vesperas ; aliis vero temporibus nonnisi ex iusta
et gravi causa praesertim publica et de Ordinarii loci licentia,
licet ecclesia ad religionem exemptam pertineat (can. 1274). Pro­
babile tamen iudicat Iorio, III, 140 cum Wernz, Cavalieri et Bouix
et forsan Vermeersch, non requiri Ordinarii loci licentiam si
expositio etiam publica seu cum ostensorio fiat in ecclesiis re­
gularium ianuis clausis vel in oratoriis semi-publicis : in his ca­
sibus sufficeret venia proprii Praelati.
4. Non licet Sanctissimum ad aegrotum deferre solum ad illud
adorandum, puta quia illud recipere non valet.
346. — SCHOLION. Quid -faciendum si alicubi invenitur hostia

vel fragmentum hostiae?

Si moraliter certe non est consecrata, nihil faciendum est.
Si certe est consecrata et est munda et recenter consecrata,
reponi potest cum caeteris in ciborio, vel etiam a sacerdote sumi
ante ablutiones.
Si certe est consecrata, sed non munda vel non recenter con­
secrata, sacerdos eam sumere potest ante ablutiones vel eam in
tabernaculo reponere in vase separato mundo (in quo parum
aquae infundatur) donec corrumpatur.
Similiter si est dubie consecrata.

Si laicus eam invenit, debet quamprimum sacerdotem monere;
quodsi sit periculum ne interim conculcetur ab aliis vel aliter
profanetur, potest eam interim in locum tutiorem deponere (e. g.
in altari) usquedum sacerdos advocetur. Quodsi ad vitandam
profanationem necessarium sit, potest etiam eam consumere. Si
autem sacram hostiam tetigerit, digitos abluat et ablutio vel
consumatur vel in sacrarium mittatur.

APPLICATIO
0 Sacrum Convivium!
Sacrum Convivium propter cibum qui ibi praebetur. Nec oculus
vidit, nec auris audivit, nec in corde hominis unquam ascendit
quid Deus praeparaverit iis qui diligunt eum (1 Cor. 2,9): nihil
aliud quam proprium Corpus. Sciebat quantas humiliationes et
quantas profanationes, quantas indignas sumptiones hoc Sacra­
mentum ei afferret, et tamen illud instituere non timuit, quia
non voluit me relinquere orphanum. Hunc sanctissimum Cibum
dedit mihi, non creaturam, sed Deum. Miror forsan et quadam
invidia recogito felicitatem Beatae Mariae Virginis, S. loseph,
Apostolorum omniumque qui cum Deo conversari meruerunt:
quid mihi deest? Quando video, adoro, manibus porto S. Ho­
stiam, Eundem video, adoro, manibus porto cum quo ipsi com­
mercium habuerunt, Eundem quem mox in coelo contemplari
suspiro. Et Ipse nunc datur mihi in cibum! Sanctissimum
Convivium !
Sacrum Convivium propter fructus quos mihi praebet. Hoc
Sacramentum non est sicut alia Sacramenta, quae gratiam quandam concedunt pro quadam particulari necessitate vitae: hoc
Sacramentum est ipsum nutrimentum ipsius vitae meae. Quan­
tam curam habet homo circa nutritionem vitae suae corporalis:
et iure merito, nam sine illa haec consistere non valet. Nonne
oportet ergo eandem curam habere circa nutritionem vitae meae
supernaturalis, quae similiter sine illa consistere non valet? Quo­
tidie illum Cibum sumo, et quid prodest? fitne melior vita mea,

fitne magis illuminata activitas mea, fitne fortior voluntas mea?
Si adhuc plenus invenior defectibus, certe possum dicere: quid
et qualis essem si S. Communionem non haberem? Sed tamen
hoc non sufficit : S. Communio debet mihi esse verum nutrimen­
tum totius vitae meae, vita mea spiritualis debet ex ea semper
fieri vegetior; nam pro omni et singula difficultate quam expe­
rior in die, gratias recepi necessarias, mane, in S. Communione:
hoc debet mihi semper in memoria esse in omni difficultate:
hodie mane fortis factus sum in eo qui me confortat ad hanc
ipsam difficultatem superandam.
Alter fructus huius Convivii est solidificatio unionis meae cum
Christo : sicut palmes novus, recenter inoculatus, in vite vera,
debet paulatim in ea firmari usquedum ab ea avelli non amplius
valeat, ita et ego, per Baptismum in Christo inoculatus, debeo
crescere in eum, ita ut ab eo avelli nequeam : ad hanc unionem
nutriendam et solidandam dat mihi Christus seipsum in Cibum!
Et tandem praebet mihi unionem cum Christi Corpore Mystico,
h. e. cum Christo Capite et cum omnibus hominibus membris:
ex hoc Convivio debeo mihi magis ac magis conscius fieri de in­
corporatione mea in Corpore Christi Mystico, et proinde de uni­
tate mea cum omnibus et singulis hominibus; ex hoc Convivio
debeo recipere virtutem characteristicam Corporis Mystici, cari­
tatem fraternam universalem. Ad hoc etiam institutum est hoc
Sacramentum, ut sit Sacramentum unitatis et caritatis fraternae.
Spiritum nobis, Domine, tuae caritatis infunde, ut quos uno
Pane Coelesti satiasti, tua facias pietate concordes !

Art.

1

NATURA
§ 1. NOTIO
347. — DEFINITIO. Extrema Unctio est Sacra entum quo per
unctionem et orationem sacerdotis Christiano graviter aegrotanti
datur robur ad ultimum agonem.

Explicatur. Sacramentum: est Sacramentum Novae Legis, uti
in cap. I describitur.
Per unctionem et orationem sacerdotis: indicatur ritus sacramentalis, de quo in articulo sequenti.
Christiano graviter aegrotanti : indicatur subiectum, de quo in
art. 4.
Robur ad ultimum agonem: h. e. omnia necessaria ad finem
ultimum post mortem obtinendum. Hoc complectitur ex una
parte gratias necessarias ad superandas difficultates spirituales
peculiares horae mortis tum ex debilitate corporis tum ex activi­
tate diaboli; ex altera parte remissionem peccatorum venialium,
imo, si Confessio est impossibilis, etiam mortalium, necnon poe­
narum (saltem partialem iuxta dispositiones subiecti), quae pro
illis luendae remanebant; secundarie nonnunquam etiam sanita­
tem corporalem concedit. Ulterius vide in Theologia Dogmatica.

§ 2. NECESSITAS
348. I. Omnis Christianus qui saltem aliquando habuit usu: VI
VI
rationis, graviter infirmus tenetur tempestive
Extremam Unctio­
nem suscipere.

Explicatur. Graviter infirmus: hoc ulterius explicabitur ubi
de subiecto huius Sacramenti, n. 359 ss.
Tempestive: non debet exspectare usquedum sensibus sit desti­
tutus, vel ita debilitatus ut cum devotione illam recipere non
possit, multo minus usquedum mors apparens iam supervenerit.
Probatur. Ex doctrina Ecclesiae: can. 944: Quamvis hoc Sacra­
mentum per se non sit de necessitate medii ad salutem, nemini
tamen licet illud negligere ; et omni studio et diligentia curandum
ut infirmi, dum sui plene compotes sunt, illud recipiant.
Ex ratione: in ultimo agone homo maiore indiget gratia, tum
propter debilitatem corporis et animi ex infirmitate, tum propter
daemonem non utique supra vires, sed tamen omni conatu tentantem ut animam moribundi arripere possit. Unde patet infir­
mum teneri hoc Sacramentum suscipere quod Deus ad illas spe­
ciales gratias conferendas instituit, eo vel magis quod ibi agitur
de supremo agone a quo pendet aeterna salus.
Gravitas transgressionis. Multi Auctores tenent esse peccatum
veniale hoc Sacramentum in periculo mortis non suscipere; alii
vero tenent hoc esse peccatum mortale. Pro prima sententia af­
ferunt argumenta: de peccato mortali non constat ex natura rei
quia sunt multa alia media ad huius Sacramenti effectus obti­
nendos; neque constat ex lege divina neque ex lege ecclesiastica
quia neque ex lac. 5,14-15 patet ibi agi de stricto praecepto, ne­
que ex can. 944 apparet obligatio sub mortali. Attamen videtur:
hic proculdubio agitur de re maximi momenti, uti patet ex praxi
Ecclesiae et communi sensu fidelium, iuxta quos omni conatu
curandum est ut hoc Sacramentum moribundis administretur,
etiam cum periculo vitae, uti infra videbimus (cf. can. 944 : omni
studio et diligentia): hoc autem gravem obligationem illud su­
scipiendi innuere videtur.
Hoc Sacramentum non tempestive suscipere erit gravius vel

levius peccatum prout moribundus plus minusve sese exponit
periculo non recipiendi gratias sacramentales.
NOTA. Cum ipsi infirmi saepesaepius gravitatis status sui non sint conscii,
uti cx experientia constat, subiective generatim non committunt
peccatum mortale Extremam Unctionem differendo vel non petendo.
Officium autem grave caritatis est parocho, medico, consanguineis
et amicis pro posse curare ut infirmi tempestive sciant gravitatem
status sui et ad hoc Sacramentum recipiendum disponantur.
349. — II. Christianus iam unctus, in nova infirmitate iterum
graviter decumbens, iterum hoc Sacramentum suscipere debet;
in eadem infirmitate iterum graviter decumbens, iterum illud
suscipere potest.

Explicatur. Iterum graviter decumbens: agitur, uti infra,
n. 359, videbimus, de solo periculo mortis ex morbo. Periculum
autem novum oritur vel ex novo morbo vel ex eodem morbo.
Ex novo morbo oritur si uni morbo alius accedit, etiamsi primus
nondum sit sanatus : ita si quis propter appendicitem fuit in
periculo mortis, e quo periculo ereptus nunc ex pulmonite est
in periculo mortis, sive appendicitis totaliter sanata sit sive non;
non vero censetur periculum novum, sed solum aggravatio pe­
riculi si durante primo periculo ex novo morbo periculum du­
plicatur.
Periculum novum oritur ex eodem morbo, si in eodem morbo
infirmus ita convaluit ut e periculo mortis ereptus fuerit, nunc
vero, iterum ingravescente morbo, iterum in periculo mortis
devenit. Quantum intervallum requiratur ut iterum ungi pos­
sit, pendet a natura morbi: in aliquibus enim morbis facile
constat periculum cessasse, uti in asthmaticis, cardiacis crisibus
aliisque morbis acutis: tunc enim post hebdomadam, redeunte
nova crisi, iterum ungi posset; in aliis vero non tam clare con­
stat utrum aegrotus e periculo fuerit ereptus : tunc nonnisi post
longius tempus (puta post mensem) iterum ungi posset.
In dubio utrum idem an aliud sit mortis periculum, censet Be­
nedictus XIV (De Synodo, 1. VIII, c. VIII, n. 4) potius pro itera­
tione standum esse, « eo quod iteratio conformior sit veteri con­
suetudini Ecclesiae et per eam novum spirituale subsidium et
levamen infirmo obveniet ».

Probatur. Cone. Trid. : Quodsi infirmi post susceptam hanc
unctionem convaluerint, iterum huius Sacramenti subsidio iuvari poterunt cum in aliud simile vitae discrimen inciderint (DB
910). Quodsi vero nova infirmitate in periculo mortis deveniat,
apparet eandem obligationem haberi aesi prima vice in periculo
mortis deveniat.
350. — III. Extrema Unctio semel tantum in eodem mortis pe­
riculo suscipi potest.

Explicatur. In eodem mortis periculo: uti in numero praece­
denti expositum est.
Semel tantum : etiamsi sacrilege suscepta sit, iterari non po­
test, dummodo valide sit collata. Disputatur autem inter Aucto­
res utrum altera susceptio in eodem mortis periculo sit illicita
an insuper invalida. Haec enim prohibitio iterandi in eadem
infirmitate et in eodem mortis periculo videtur esse iuris eccle­
siastici, et quidem recentioris disciplinae; quare non videtur
referenda ad validitatem Sacramenti.

Probatur. Can. 940, § 2 : in eadem infirmitate hoc Sacramen­
tum iterari non potest, nisi infirmus post susceptam unctionem
convaluerit ct in aliud vitae discrimen inciderit.

Art. 2

DE RITU SACRAMENTALI
§ 1. MATERIA ADHIBENDA

351. — Materia in Extrema Unctione adhibenda est oleum
olivarum speciali benedictione benedictum ab Episcopo vel a
sacerdote qui facultatem illud benedicendi a Sede Apostolica
obtinuerit.
Explicatur. Oleum olivarum: ad validitatem.
Ab Episcopo benedictum : ad validitatem requiritur ut sit be­
nedictum ab Episcopo vel saltem a sacerdote qui facultatem

illud benedicendi a Sede Apostolica obtinuerit (cf. Facultates,
p. 34) ; debet (ad lie.) esse benedictum Feria V in Coena Domini
proxime superiore, neque adhibeatur vetus nisi necessitas urgeat
(Rit Rom., Tit. VI, c. I, n. 3 ; cf. Facultates, p. 36).
Speciali benedictione: h. e. benedictione olei infirmorum:
probabiliter ad validitatem, ita ut alio oleo quam oleo infirmo­
rum Extrema Unctio esset probabiliter invalida.
NOTA. Quantitas olei adhibendi non praescribitur, dummodo vera sit
unctio; consulendum est ut pro quolibet sensu (ergo quinquies)
pollex oleo intingatur.

Probatur. Can. 945: Oleum olivarum, in Sacramento Extremae
Unctionis adhibendum, debet esse ad hoc benedictum ab Epi­
scopo, vel a presbytero qui facultatem illud benedicendi a Sede
Apostolica obtinuerit (cf. can. 937).
Cone. Trid. : Intellexit Ecclesia, materiam esse oleum ab Epi­
scopo benedictum (DB 908).
Gravitas transgressionis. Peccatum mortale esset extra ca­
sum extremae necessitatis Extremam Unctionem administrare
alio oleo quam oleo infirmorum uti supra benedicto. Peccatum
grave esset, nisi necessitas urgeat, adhibere oleum vetus.
352. — COROLLARIUM. Cum aliud oleum praeter oleum infir­

morum constituat materiam dubiam, sequitur:

1) in extrema necessitate, deficiente oleo infirmorum, Extre­
mam Unctionem etiam alio oleo ab Episcopo benedicto (oleo
catechumenorum vel etiam Chrismate) sub conditione esse con­
ferendam ;
2) Extremam Unctionem ita collatam, etiam in eodem mortis
periculo si fieri potest cum oleo infirmorum sub conditione (« si
nondum es unctus ») repetendam esse.
§ 2. ACTIO.
353. — Extrema Unctio administranda est per unctionem in
modum crucis in diversis partibus corporis in libris ritualibus
indicatis.

Explicatur. Per unctionem : ad validitatem; haec unctio prae­
scribitur (ad lie.) facienda pollice dextro, non vero, extra casum
necessitatis, alio digito nec penicillo; in casu vero gravis neces­
sitatis (e. g. propter periculum contagionis) non prohibetur usus
penicilli. Notandum tamen, ex iudicio medicorum, propter ipsum
usum olei nullum esse periculum contagionis ex unctione ipso
pollice peracta.
In modum crucis: ad liceitatem.
In diversis partibus: h. e. iuxta Rituale Romanum, generatim
in oculis, auribus, naribus, ore, manibus et pedibus ; unctio au­
tem pedum ex qualibet rationabili causa omitti potest. Unctio­
nes organorum duplicium (omnes exc. ore) fiunt in utroque or­
gano, incipiendo a dextro (ad lie.). Ad oculos bina unctio fiat
super oculis seu palpebris clausis vel, si claudi non possunt, in
superciliis iuxta angulos oculorum; ad aures, bina unctio fiat in
extremitate auriculae inferiore, non in aurium alveolo; ad nares
bina unctio fiat in extremitate externa singularum narium seu
alarum nasi, vel una unctio in summitate externa septi nasalis ;
ad os una unctio compressis labiis vel, si labia comprimi ne­
queunt, sufficit unica unctio super alterutro labio; ad manus
unctio fit in parte externa manus pro sacerdotibus, in parte in­
terna pro laicis. In casu necessitatis (si est periculum ne mo­
riatur vel ne omnes infirmi ungi possint) sufficit unica unctio
in uno sensu seu rectius in fronte; cessante vero periculo, sin­
gulae unctiones supplendae sunt (can. 947; Rit. Rom., Tit. VI,
c. I, n. 15-21).
NOTA. Si subiectum quodam sensu careat, unctio non est omittenda, sed
ungendum est organum. Quodsi subiectum quadam parte ungenda
careat, unctio similiter non est omittenda, sed facienda in parte
corporis viciniore.

Gravitas transgressionis. Peccatum mortale esset extra casum
necessitatis non omnes unctiones peragere. Peccatum mortale
esset extra casum gravis necessitatis adhibere penicillum. Reli­
qua praescripta non observare esset peccatum veniale.

§ 3. FORMULA
354. — Verba adhibenda in Extrema Unctione sunt illa quae
in Libro Rituali praescribuntur.

Explicatur. Quae praescribuntur : in Rituali Romano sunt: Per
istam sanctam unctionem et suam piissimam misericordiam indulgeat tibi Dominus quidquid per (visum, auditum, etc.) deli­
quisti. Arnen; vel in casu necessitatis: Per istam sanctam unctio­
nem indulgeat tibi Dominus quidquid deliquisti. Arnen.
Ex his verbis videntur esse essentialia: Per istam unctionem
indulgeat tibi Dominus quidquid deliquisti. Haec enim omnia
continent quae requiruntur ut unctio possit gratiam sacramentalem significare.
NOTA. 1. In unctione organorum duplicium, formula non repetitur, sed
semel tantum dicitur, ita tamen ut formula non absolvatur antequam ambo organa uncta fuerint.
2. Ex praescriptione Ecclesiae unctiones in casu necessitatis omissae supplendae sunt; hoc autem non est ad validitatem, cum unica
unctione certe valide conferatur Sacramentum: quapropter hae
unctiones supplendae non sunt conditionate, sed absolute, nam de­
bent in omni casu effectum suum (maiorem utilitatem spiritualem
infirmi) producere (S. Off. 9 Mart. 1917).

Art.

3

DE MINISTRO
§ 1. QUIS SIT
355. — Minister ordinarius Extremae Unctionis est parochus
loci in quo degit infirmus ( exc. pro religiosis ) ; in casu neces­
sitatis vel de licentia saltem rationabiliter praesumpta eiusdem
parochi vel Ordinarii loci, omnis et solus sacerdos.

Explicatur. Minister ordinarius : qui ius et officium ex iustitia
habet illud Sacramentum administrandi.
Excepto pro religiosis: pro religiosis enim religionis clericalis
aliisque qui diu noctuque in eorum domo degunt, minister ordi­
narius est Superior regularis vel alius qui ab ipso deputatur; in

domo monialium est confessarius ordinarius vel qui eius vices
gerit; in alia religione est parochus loci vel cappellanus quem
Ordinarius parocho suffecerit (can. 514).
In casu necessitatis : si parochus non adest vel tempestive adiri
nequit vel iniuste administrare nolit vel excommunicatione aut
suspensione sit ligatus.
Omnis et solus sacerdos: nulla requiritur iurisdictio, sed sola
potestas ordinis, ita ut etiam sacerdos excommunicatus vel etiam
degradatus possit valide hoc Sacramentum administrare ; utrum
etiam licite, cf. supra, n. 8 et n. 42.
Probatur. Ex doctrina Ecclesiae: can. 938: Hoc Sacramentum
valide administrat omnis et solus sacerdos. Salvo praescripto
can. 397, n. 3 (de unctione Episcopi dioecesani), 514, § 1-3 (de
religiosis), minister ordinarius est parochus loci in quo degit in­
firmus; in casu autem necessitatis, vel de licentia saltem ratio­
nabiliter praesumpta eiusdem parochi vel Ordinarii loci, alius
quilibet sacerdos hoc Sacramentum ministrare potest (cf. Rit.
Rom., Tit. VI, c. I, n. 6).
Cone. Trid. : Si quis dixerit, presbyteros Ecclesiae, quos b. lacobus adducendos esse ad infirmum ungendum hortatur, non esse
sacerdotes ab Episcopo ordinatos, sed aetate seniores in quavis
communitate, ob idque proprium Extremae Unctionis ministrum
non esse solum sacerdotem, anathema sit (DB 929).
Ex S. Scriptura: lac. 5,14-15: Infirmatur quis in vobis? In­
ducat presbyteros Ecclesiae et orent super eum, ungentes eum
oleo in nomine Domini. — Quos presbyteros Concilium Tridentinum declaravit esse solos sacerdotes intelligendos.

Gravitas transgressionis. Peccatum mortale esset (laesio iuris)
extra casum necessitatis Extremam Unctionem administrare sine
licentia parochi loci.
356. — SCHOLION. Utrum plures sacerdotes diversas unctiones

perficere possint.

Validum videtur, sed certe graviter illicitum in ritu latino, si
plures sacerdotes diversas unctiones perficerent. Solum si sacer­
dos inter unctiones deficeret, alius sacerdos reliquas supplere

posset, nec deberet unctiones iam factas repetere, si saltem unitas
moralis inter diversas unctiones servari possit (cf. n. 6).
§ 2. OBLIGATIO ADMINISTRANDI
357. — Minister ordinarius tenetur ex iustitia per se vel per
alium hoc Sacramentum administrare; alius sacerdos in casu
necessitatis tenetur ex caritate.

Explicatur. In casu necessitatis : scii, si parochus non adest
vel tempestive adiri non potest vel iniuste administrare nolit vel
excommunicatione vel suspensione ligatus sit.
Gravitas transgressionis. Peccatum mortale est rationabiliter
petentibus hoc Sacramentum denegare sine ratione proportionate
gravi (cf. supra, n. 20-23) ; similiter mortale est illud ita differre
ut subiectum inde grave damnum patiatur (e. g. usquedum inci­
piat sensibus destitui vel usu rationis privari).
358. — SCHOLION. Utrum teneatur minister Extremam Unctio­

nem administrare cum proprio periculo vitae.
Tenetur si subiectum est in extrema necessitate spirituali, h. e.
si hoc Sacramentum ei est unicum medium ad salutem. Cf. su­
pra, n. 24.

Art. 4
DE SUBIECTO
§ 1. QUIS SIT
359. — Subiectum Extremae Unctionis est omnis Christianus
qui usum rationis habuit et ex morbo vel senio in periculo mortis
versatur.

Explicatur. Omnis Christianus : ergo etiam recenter baptizatus
(S.C.P.F. 26 Sept. 1821); nam etsi peccata remittenda non habeat,
potest tamen hoc Sacramentum recipere ad robur in ultimo ago­
ne, quod est effectus eius primarius. Requiritur tamen ut suffi-

cienter sit de hoc Sacramento instructus ut possit necessariam
intentionem habere; cf. supra, n. 80.
Uti patet, excluduntur haeretici et schismatici aliique male dis­
positi donec bene disponantur (can. 731, 942). Cf. infra, n. 366.
Qui usum rationis habuit: etiamsi actu non habeat; requiritur
ut usum rationis habeat vel saltem habuerit talem ut saltem
peccatum veniale committere potuerit; secus enim hoc Sacra­
mento non indiget (neque ad remissionem peccatorum neque ad
robur, cum usum rationis et voluntatis non habeat). Non tamen
requiritur ut actu habeat, quia etiamsi actu non habeat, potest
ex Sacramento cum (habituali) attritione remissionem peccato­
rum obtinere.
Ex morbo vel senio in periculo mortis: non sufficit quodlibet
periculum, sed debet provenire ex morbo vel senio. Morbus intelligitur quaelibet causa in organismo iam exsistens, quae pro­
babiliter causabit dissolutionem organismi: ergo etiam vulnus
grave ex quacumque causa proveniat, partus periculosus, vene­
num, etc. Ulteriora vide infra, n. 362-363.
NOTA. Potest proinde esse obligatio confitendi peccata et Viaticum reci­
piendi (cf. n. 135, 281), ubi tamen Extrema Unctio recipi non potest.

Probatur. Ex doctrina Ecclesiae: Can. 940: Extrema Unctio
praeberi non potest nisi fideli, qui post adeptum usum rationis
ob infirmitatem vel senium in periculo mortis versetur.
Ex S. Scriptura: lac. 5,14-15: si non ex se, certe tamen ex
interpretatione Ecclesiae significat infirmum graviter decumben­
tem.
360. — SCHOLION I. Utrum pueris possit administrari Extre­

ma Unctio.
Potest, dummodo usum rationis habeant (vel habuerint). Ante
septennium non supponuntur generatim usum rationis adepti;
attamen haec suppositio debet factis cedere, ita ut puero etiam
ante septennium, si usum rationis sit adeptus, etiamsi nunquam
confessus fuerit nec S. Communionem receperit, graviter decum­
benti Extrema Unctio administrari debeat (cf. S. C. Sacr. 8 Aug.
1910).
i,

361. — SCHOLION II. Utrum phreneticis, furiosis et similibus

in periculo mortis Extrema Unctio administrari possit.
Certe sunt subiectum capax, cum usus rationis actualis non
requiratur. Solum obiici posset irreverentia cui exponitur Sacra­
mentum si talibus administratur. Attamen magnum commodum
spirituale quod tale subiectum ex susceptione huius Sacramenti
recipere potest, est ratio sufficiens ad hanc irreverentiam mate­
rialem permittendam. Talis enim homo potest antequam usu ra­
tionis privetur, elicuisse actum attritionis de peccatis suis, quae
(saltem quoad mortalia) sine Sacramento non sufficit pro remis­
sione. Illa attritio, nunquam revocata, habitualiter perdurat in
voluntate eius, et proinde accedente Sacramento sufficit pro re­
missione peccatorum. Nec obiiciatur, tunc melius esse illum
absolvere, quia non est periculum irreverentiae erga hoc Sacra­
mentum. Respondeo hoc non esse melius, quia securius remit­
tuntur peccata per Extremam Unctionem quam per absolutionem,
cum pro Sacramento Paenitentiae forsan requiratur accusatio
(cf. n. 144).
362. — SCHOLION III. Quale periculum mortis requiritur?

Requiritur verum periculum sive proximum sive remotum, h. e.
fundata formido ne hic morbus mortem causare possit sive post
breve sive post longum tempus; a. v. Extrema Unctio admini­
strari potest statim ac probabile sit aegrotum ex praesenti morbo
esse moriturum, etiamsi forsan adhuc probabilius sit eum sana­
tum iri. Quodsi periculum proximum est, Extrema Unctio recipi
debet, si vero remotum, recipi potest.
Nec requiritur certitudo, sed ad hoc ut administrari et recipi
possit, sufficit fundata formido, a quocumque deprehendatur,
sive ab ipso infirmo, sive ab adstantibus, sive a medico, sive a
parocho, etiam contradicentibus aliis, dummodo fundata sit for­
mido. Nec refert quod periculum possit facile removeri, e. g. a
medico: dum verum est periculum, Extrema Unctio recipi potest.
Non tamen sufficit ut solum timeatur ne morbus, qui nunc certe
adhuc est levis, postea possit evadere periculosus : dum pericu­
losus non est, Extrema Unctio recipi non potest. Ita profecturi
290

DE SUBIECTO

n. 363-364

in pugnam, capite damnati, etc., Extremam Unctionem recipere
non possunt nisi postquam accepto vulnere lethali, in vero peri­
culo mortis constituantur ex vulnere.
Hoc periculum autem neque debet esse proximum. Ita decla­
ravit S.C.P.F. 20 Febr. 1801, Missionaries qui in itinere visita­
tionis invenerint aegrotos quos in proximo periculo constitutos
difficulter possent iterum visitare ad Extremam Unctionem admi­
nistrandam, posse eis Extremam Unctionem administrare, si pu­
tant eos intra annum esse morituros, etiamsi praevideant eos
adhuc per plures menses esse victuros.
Nunquam ergo exspectandum est ultimum tempus vitae, quo
aegrotus, iam omni salutis spe amissa, vita et sensibus carere
incipiat : hoc enim prorsus contrarium est naturae huius Sacra­
menti, cum iam sanitati corporis recuperandae non proderit,
spirituales vero fructus multo minores producat quam si homo
sui compos illud reciperet.
363. — SCHOLION IV. Utrum operationem chirurgicam subi­

turi Extremam Unctionem recipere possint.
Si malum per operationem chirurgicam removendum ipsum
constituat periculum mortis, certe Extrema Unctio recipi potest.
Si vero malum per operationem removendum non est ad mor­
tem (hernia, appendicitis chronica, haemorrhoides, etc.), ope­
ratio chirurgica per se non constituit rationem sufficientem ad
Extremam Unctionem recipiendam. Dico per se: nam ex extra­
ordinariis circumstantiis, e. g. debilitate personae, debilitate cor­
dis, etc. potest esse ut omnis operatio, etiam levis, vel sola iam
narcosis, pro tali persona sit periculosa : tunc, instante opera­
tione Extrema Unctio etiam dari posset ; nam tunc ipsa conditio
organismi illius hominis talis est, ut haec medicina, necessaria
pro ipso, constituat periculum mortis.
364. — SCHOLION V. Utrum Extrema Unctio recenter mortuis

adhuc conferri possit.
Uti patet ex n. 34, solus homo viator est subiectum capax
Sacramentorum, et proinde etiam Extrema Unctio vere mortuo
conferri non potest.

Attamen disputatur inter peritos quandonam homo vere mo­
riatur, et solent in multis casibus post momentum quod vulgo
mors appellatur, adhuc tempus mortis apparentis admittere, in
quo anima nondum esset a corpore separata. Hoc tempore ergo
valide adhuc Extrema Unctio conferri posset, imo, si reliqua
requisita adsint, conferri deberet. Cum autem in singulis ca­
sibus exsistentia et duratio huius mortis apparentis non sit
certa, Sacramentum sub conditione conferendum est.
luvabit ergo hic quasdam normas referre ad dignoscendam
mortem realem et apparentem.
Ante omnia distinguendum est inter mortem lente vel repen­
tine accedentem.
Mors lenta habetur ex morbis consumptivis, qui gradatim vires
debilitant, uti phthisi, infectione lenta, etc. Mors repentina habe­
tur in morte violenta (suffocatione, ictu fulminis vel currentis
electrici, submersione, etc.) vel e morbo rapido uti epilepsia,
asphyxia, haemorrhagia, intoxicatione rapida, peste, apoplexia,
etc. Notandum tamen etiam in morbis lentis non raro mortem
repentinam accedere ex complicationibus repentinis.
Certum signum mortis iuxta peritos solum est rigiditas cada­
verica et putrefactio. Rigiditas cadaverica autem difficile distin­
guitur a rigiditate quae in quibusdam morbis (asphyxia, tetanos,
spasma, etc.) iam ante mortem subvenit. Putrefactio vero, quae
rigiditatem cadavericam subsequitur, manifestatur odore caracteristico, maculis subviridibus quibus coloratur pellis praeser­
tim inter costas, inflatione ventris, etc. Attamen haec signa non­
nisi post multas horas vel etiam tres dies incipere solent, nec
dici potest tunc tantum mortem veram incipere, mortemque
apparentem perdurare usquedum rigiditas cadaverica incipiat.
Quapropter tanquam norma probabilis, sufficiens proinde ut
licite Extrema Unctio administretur, dari solet : qui morte vio­
lenta mortui sunt qua pars vitalis (caput, cor) avulsa est, statim
mortui sunt, nec possunt proinde adhuc recipere Extremam
Unctionem ; qui repentina morte secus mortui sunt, ungi pos­
sunt quandiu rigiditas cadaverica nondum inceperit ; qui vero
morbo lento mortui sunt, intra dimidiam horam post existima­
tam mortem, vel etiam, si morbo lento complicatio repentina

accesserit, intra horam et plus ungi possunt. Si tamen interim
rigiditas cadaverica iam inceperit, non amplius licet Extremam
Unctionem dare, cum hoc signum certum sit mortis verae.
Cavendum tamen est ne ex tali administratione scandalum
oriatur Christianis, qui putarent Sacramentum mortuo admini­
strari; si necessarium iudicatur, adstantes moneantur de pro­
babilitate mortis apparentis, et quod Sacramentum hic sub con­
ditione administratur.
Conditio adhibenda est: si vivis (cf. Rit. Rom., Tit. VI, c. I,
n. 13).
NOTA. Cum maiore probabilitate efficacitatis administratur Extrema Unctio
quam absolutio, illis qui sensibus sunt destituti, quia cum attri­
tione habituali Extrema Unctio aeque ac Paenitentia, si haec est
impossibilis, remittit peccata etiam mortalia, pro Paenitentia vero
requiritur forsan accusatio, quae pro Extrema Unctione certe non
requiritur (cf. n. 144).

§ 2. REQUISITA

365. — Praeter requisita in subiecto omnis Sacramenti (n. 3541), in subiecto Extremae Unctionis requiritur, si possibile est,
status gratiae.

Explicatur. Requiritur si possibile est: ad liceitateni. Extrema
Unctio enim est Sacramentum vivorum, ita tamen ut, si Con­
fessio sacramentalis impossibilis sit et etiam actus contritionis
elici non possit, hog Sacramentum etiam in statu peccati mor­
talis, dummodo habeatur attritio, recipi possit. Quapropter in­
stante morte, si tempus deficiat vel infirmus sit sensibus desti­
tutus, non requiritur ut prius confiteatur vel per contritionem
statum gratiae acquirat, sed potest statim Extremam Unctionem
recipere.
NOTA. Cum in quantum possibile est etiam in subiecto Extremae Un­
ctionis requiratur reverentia et devotio (cf. n. 36), patet curandum
esse ut, in quantum possibile est, hoc Sacramentum petatur quamdiu
infirmus usu rationis pollet.

Gravitas transgressionis. Peccatum mortale (sacrilegium) est
Extremam Unctionem suscipere in statu peccati mortalis si sta­
tus gratiae prius acquiri potest.

NOTA. Confessio sacramentalis per se non requiritur ad digne susci­
piendam Extremam Unctionem, sed sufficit actus contritionis. At­
tamen obligatio Confessionis (si est possibilis) ex alio capite oriri
potest: homo enim sub gravi tenetur omnia peccata mortalia
quae nondum confessus est, ante mortem potestati clavium subiicere
per sacramentalem Confessionem (cf. n. 135). Hoc utique non neces­
sario ante Extremam Unctionem faciendum est, nisi post ipsam
periculum sit ne tempus vel occasio deficiat. Similiter haec obli­
gatio haberi potest propter Viaticum recipiendum.
366. — SCHOLION. Utrum Extrema Unctio conferri possit pec­

catoribus impoenitentibus sensibus destitutis.
Uti recte notat can. 942 : « Hoc Sacramentum non est confe­
rendum illis qui impoenitentes in manifesto peccato mortali con­
tumaciter perseverant ». Requiritur enim in subiecto intentio Sa­
cramenti recipiendi ; quae intentio in omni catholico quidem iure
merito praesupponi potest, cum omnis catholicus, nisi sit vere
perversus, velit saltem in ultimo mortis momento a peccatis suis
liberari et ultimum agonem feliciter absolvere. In iis tamen qui
vere impoenitentes in manifesto peccato contumaciter perseve­
rant, generatim illa intentio supponi nequit, nisi forsitan sensi­
bus iam destituti, adhuc usu rationis fruantur (quod non raro
accidit) et a sua contumacia sese converterint. Inde addit idem
canon: Quod si hoc dubium fuerit, conferatur sub conditione.
Nam in dubio de perseverantia contumaciae, etiam dubia est
intentio, et proinde Sacramentum sub co^litione administrari
potest ac debet (conditio : si habes sufficientem intentionem).
Cavendum tamen est ne scandalum inde oriatur.

Art. 5
DE CAEREMONIIS
367. — Caeremoniae in libris ritualibus praescriptae obser­
vandae sunt ; in casu autem necessitatis sufficit unica unctio cum
forma breviori, salva tamen obligatione supplendi, si nondum

mortuus est, singulas unctiones reliquasque orationes praece­
dentes et subséquentes {Rit. Rom., Tit. VI, c. I, η. 12).

Gravitas transgressionis. Etsi unica unctio ad essentiam suf­
ficiat, peccatum mortale esset unam ex praescriptis unctionibus
omittere, utpote ad complementum Sacramenti requisita; ex
gravi tamen causa (e. g. quia infirmus nequit in alterum latus
verti) liceret unum tantum ex binis organis (oculis, auribus, etc.)
ungere.
Utrum et quale peccatum sit in reliquis praescriptis deficere,
ex solo sensu theologorum depromi potest: ita generatim te­
nent, omnes vel notabilem partem orationum omittere, extra
casum necessitatis, esse peccatum mortale; sine superpelliceo
nec stola administrare, extra casum necessitatis, esse peccatum
mortale; signum crucis in ungendo omittere esse peccatum ve­
niale. Sine lumine vel sine ministrante administrare extra casum
necessitatis iuxta quosdam est peccatum veniale, iuxta alios nul­
lum peccatum (praesertim quoad candelam quae praescribitur
praeparanda ut postea accensa ipsi ungenti lumen praebeat).
Merum consilium videtur esse ut adstantes recitent septem Psal­
mos Poenitentiales cum Litaniis Sanctorum vel alias preces, dum
sacerdos Unctionis Sacramentum administrat.
NOTA. Utrum deficiente ministrante masculino adhibenda sit mulier,
disputatur inter Auctores. Quidam putant mulierem nunquam esse
adhibendam ministrantem; alii e contra putant non prohiberi quo­
minus, sicut in Missa, mulier respondeat versibus et orationibus,
imo necessaria porrigat.
368. — SCHOLION I. De ordine servando in assistendo mori­
bundis.

Nisi mors immineat, primum audiatur Confessio, si infirmus
confiteri velit; deinde datur Viaticum, tandem Extrema Unctio
et in fine Benedictio Apostolica (cf. n. 369).
Si Viaticum, Extrema Unctio et Benedictio Apostolica statim
unum post aliud conferuntur, semel tantum recitatur Confiteor,
scii, in administratione Viatici (S. Off. 1 Sept. 1851).

369. — SCHOLION II. De Benedictione Apostolica in articulo

mortis.
Benedictio Apostolica cum indulgentia plenaria in articulo
mortis solet impertiri post Sacramenta Poenitentiae, Euchari­
stiae et Extremae Unctionis illis infirmis qui vel illam petierint
dum sana mente et integris sensibus erant, seu verisimiliter pe­
tiissent, vel dederint signa contritionis; impertienda iisdem est,
etiamsi postea linguae caeterorumque sensuum usu sint desti­
tuti, aut in delirium vel amentiam inciderint. Excommunicatis
vero, impoenitentibus, et qui in manifesto peccato mortali mo­
riuntur, est omnino deneganda (Rit. Rom., Tit. VI, c. VI, η. 1).
Parocho aliive sacerdoti qui infirmis assistat, facultas est eis
concedendi Benedictionem Apostolicam cum indulgentia plenaria
in articulo mortis, secundum formam a probatis libris liturgicis
traditam, quam benedictionem impertiri ne omittat (can. 468).
Ex ipsa natura rei patet, illam Benedictionem Apostolicam con­
cedi posse solum iis qui peccati saltem venialis sunt capaces,
non ergo infantibus et perpetuo amentibus. Ex altera parte con­
cedi potest etiam iis qui ex alia causa quam morbo sunt in peri­
culo mortis: ita S.C.P.F. die 10 Aug. 1841 ad quaestionem: Utrum
indulgentia plenaria in articulo mortis concedi possit damnatis
ad mortem, dum ad illam subeundam ducuntur, vel eadem die
qua illam subituri sunt, respondit affirmative, si fieri potest. Si­
militer sentit Merkelbach, III, 708.
Haec Absolutio eodem modo ac Extrema Unctio iterari potest
solum in diverso mortis periculo, et concedi potest quoties ratio
sufficiens est pro Extrema Unctione administranda (cf. n. 348-350).
Conditiones: 1) non sit excommunicatus nec manifeste im­
poenitens; 2) Sacramentum Poenitentiae et Eucharistiae susce­
perit vel saltem sit in statu gratiae dum ultimum suspirium edit ;
3) se paratum offerat ad acceptandum quidquid Deo placuerit,
et ad obeundam ipsam mortem patienter in satisfactionem poe­
narum quas peccando promeruit; 4) SS. Nomen lesu ore si
possit, sin minus corde devote invocet et actum doloris et cari­
tatis eliciat; 5) Benedictio concedatur iuxta formulam in libro
Rituali praescriptam (Rit. Rom., Tit. VI, c. VI).

Haec Benedictio Apostolica non differt ab aliis inediis lu­
crandi indulgentiam plenariam in articulo mortis; quapropter
Christiani exhortandi sunt ut, si sacerdotem in articulo mortis
habere non possint, per alia media indulgentiam plenariam lu­
crari satagant (PCS 357-359). Diversos modos lucrandi indul­
gentiam plenariam in articulo mortis, vide Facultates, p. 128.

APPLICATIO
Sacramentum misericordiae. Deus in sua bonitate vult me
gratia sua comitari usque in finem, usque ad ultimum agonem :
in finem dilexit me! Quando morbo forsan debilitatus, mente
impedita, pugnam finalem pugnare debebo, quando deficientiae
et peccata totius vitae meae anxiam animam meam turbare
conabuntur, quando inimicus animae meae a Deo me avellere
tentabit, ipse Deus Sacramento ex opere operato operante mihi
adesse et me roborare vult, ut salvus deducar ad finem meum,
ad beatificam visionem Dei et Patris mei. Noli timere, anima
mea: si Deus mccum, quis contra me?
Non potest tamen hoc pignus misericordiae divinae ad falsam
quietem me allicere. Deus enim non irridetur! Si ego vellem
misericordia illa infinita abuti vivendo in peccato, quis poterit
mihi spondere Deum mihi hanc suam misericordiam esse prae­
biturum, et non potius permissurum me mori sine Sacramento?
Vita sancta me dignum efficiam tanti beneficii ! Nec obliviscar
proverbii : Clericorum sors, repentina mors ! Nam illos qui supe­
rabundantia gratiarum sese ad bonam mortem praeparare po­
tuerunt, Deus non raro adhibet in exemplum aliorum, ut memi­
nerint mortem venire uti fur in nocte.
Ministerium meum sacerdotale mihi quasi quotidie mortem
prae oculis ducet. Utinam idea mortis nunquam mihi ita fami­
liaris fiat, ut sine cogitatione me relinquat; sed administratio
frequens huius Sacramenti in me illos sensus excitet quos vel­
lem habere quando ultima mea hora veniet.

Hic loquimur solum de Sacramento Ordinis, quo scii, potestas
spiritualis in Ecclesia traditur et hierarchia ecclesiastica stabi­
litur. Sumimus autem vocem in sensu lato, comprehendendo si­
mul etiam omnia instituta Ecclesiae quae forsitan Sacramentum
non sunt, sed tamen intuitu Sacramenti conferendi exsistunt et
iam quandam potestatem in ordine spirituali conferunt.

Art. 1

NATURA
§ 1. NOTIO

370. — DEFINITIO. Ordo est Sacramentum quo fidelis consti­
tuitur in hierarchia ecclesiastica eique traditur potestas spiri­
tualis in Ecclesia.

Explicatur. Sacramentum : h. e. Sacramentum Novae Legis
prout in cap. I describitur. Hic consideramus omnes gradus tan­
quam unum Sacramentum Ordinis ; quodsi ad singulos gradus
attendere velimus et definitionem dare quae valeat etiam pro
illis gradibus qui forsitan Sacramentum non sunt, dicere posse­
mus: Ordo est ritus quidam quo...
Constituitur in hierarchia ecclesiastica: Ordo enim, dicit can.
948, ex Christi institutione clericos a laicis distinguit ad fidelium

regimen et cultus divini ministerium. Iuxta diversos gradus or­
dinis diversus gradus in hierarchia ei assignatur.
Traditur potestas spiritualis : hoc Sacramentum ergo non est
primarie pro sanctificatione subiecti institutum, sed pro bono
Ecclesiae seu fidelium. Potestas spiritualis comprehendit totam
potestatem Ecclesiae, doctrinalem, iurisdictionalem, sanctifican­
tem: plenitudo autem potestatis illius non singulis, sed secun­
dum gradus confertur.
Ostiariatus tradit potestatem custodiendi ecclesiam eiusque
portas aperiendi et claudendi, convocandi fideles ad functiones
sacras et arcendi indignos.
Lcctoratus tradit potestatem legendi publice in ecclesia S. Scri­
pturas, cantandi lectiones, docendi rudes elementa fidei Christia­
nae et benedicendi panem et novos fructus.
Exorcistatus tradit potestatem imponendi manus super obses­
sos et legendi exorcismos ab Ecclesia approbatos ad fugandos
daemones.
Acolythatus tradit potestatem ad Missae Sacrificium deferendi
luminaria et vinum et aquam in Missa Solemni ministrandi.
NOTA. Functiones horum quatuor ordinum hodie partim abolitae sunt,
partim, paucis exceptis (uti exorcismus) etiam a laicis exercentur.

Subdiaconatus tradit potestatem in Missa Solemni ministrandi
ad altare, solemniter cantandi epistolam et lavandi pallas et cor­
poralia.
Diaconatus tradit potestatem in Missa Solemni et in aliis sa­
cris functionibus sacerdoti immediate ministrandi et solemniter
cantandi evangelium ; similiter administrandi Baptismum solemnem et S. Communionem; et potestatem praedicandi.
Presbyteratus tradit potestatem in corpus Christi seu potesta­
tem consecrandi, potestatem remittendi et retinendi peccata, Sa­
cramenta administrandi quae ordinem episcopalem non requi­
runt, doctrinam christianam tradendi et populo benedicendi.
Episcopatus tradit perfectionem potestatis Ordinis.

§ 2. DIVISIO

371. — Etsi unum sit Sacramentum, Ordo tamen dividitur se­
ptem (vel octo) gradibus:
Tonsura generatim non computatur uti gradus Sacramenti Or­
dinis, sed est solum Sacramentale quo fidelis initiatur in hierarchia ecclesiastica quin ei potestas spiritualis tribuatur. Quae
autem ab Ecclesia statuuntur de Ordinibus in genere, generatim
etiam de Tonsura valent.
Ostiariatus, Lectoratus, Exorcistatus, et Acolythatus vocantur
quatuor Ordines Minores.
Sub diaconatus, Diaconatus et Presbyteratus vocantur Ordines
Maiores vel Ordines Sacri.
Episcopatus a quibusdam distinguitur a Presbyteratu tanquam
gradus specialis (ita ut sint 8 gradus), ab aliis vero consideratur
ut solum complementum Presbyteratus (et tunc sunt 7 tantum).
Ad Theologiam Moralem non pertinet de hac quaestione dispu­
tare: vide Theol. Dogm.
Similiter ad Theologiam Dogmaticam pertinet disputatio qua­
les gradus pertinent ad Sacramentum. Certum est omnes gradus
inde ab Ostiariatu quandam potestatem spiritualem concedere,
sed differunt Auctores in quaestione quinam sint Sacramentum,
praesertim quoad Ordines Minores.

Art. 2

RITUS EXTERNUS
372. — Non dicimus : Ritus Sacramentalis, quia de ritu essen­
tiali omnium graduum loqui intendimus, etiam eorum qui for­
sitan non essent Sacramentum.
Pius Pp. XII Constitutione Apostolica Sacramentum Ordinis
diei 30 Nov. 1947, volens ritum essentialem Sacramenti Ordinis
statuere, « materiam et formam in uniuscuiusque Ordinis col­
latione » describens, de solo Diaconatu, Presbyteratu et Episco­
patu agit, et proinde, quamvis nihil explicite de aliis gradibus

dicat, implicite tamen eos ad Sacramentum Ordinis non perti­
nere insinuat.
Pro illis ergo tribus gradibus superioribus ritus essentialis
(sacramentalis) statutus est, et finis disputationibus Auctorum
ponitur. Pro reliquis vero gradibus, Ordinibus scii, minoribus
et Subdiaconatu, cum nulla sit impositio manuum, ab omnibus
semper traditio instrumentorum uti ritus essentialis (non sacra­
mentalis) habita est.
Notandum insuper est pro illis gradibus qui non sunt Sacra­
mentum essentiam ordinationis ab ipsa Ecclesia determinari,
ipsamque Ecclesiam proinde posse, si ob aliquam rationem
fuerit invalide collata, talem ordinationem sanare ita ut non sit
iteranda.
Pro diversis gradibus ergo statuimus sequentia:
373. — PRINCIPIA I. Pro Ostiariatu uti ritus essentialis ha­
benda est traditio clavium, quas singuli ordinandi tangere de­
bent manu dextera dum Minister pronuntiat verba: Sic agite etc.

Explicatur. Clavium: propter plenitudinem symboli per se
deberent esse claves ecclesiae vel saltem loci sacri; attamen
licet uti clavibus qualibuscumque (S.C.P.F. 23 Mart. 1844) dum­
modo aptae sint ad aperiendum (S.R.C. 11 Mart. 1820). Quamvis
una clavis esse possit materia sufficiens, servanda tamen est ru­
brica quae praecipit claves (in plurali) esse tradendas (S.R.C.
11 Mart. 1820).
Tangere debent: possunt plures simul tangere, dummodo su­
per simul tangentes formula ab Episcopo pronuntietur dum tan­
gunt (S.R.C. 11 Mart. 1820). Tactus requiritur physicus, etsi me­
diatus. Licite autem putamus hic applicari posse normam supra
dictae Constitutionis Apostolicae : « Ne vero dubitandi praebea­
tur occasio, praecipimus ut impositio manuum... physice tan­
gendo fiat, quamvis etiam tactus moralis ad Sacramentum valide
conficiendum sufficiat ». Quoad traditionem ergo instrumentorum
in conferendis Ordinibus minoribus et Subdiaconatu : praescri*
bitui
tactus physicus (etsi mediatus), sed tactus moralis ad va­
liditatem sufficit.
Dextera: ad liceitatem.

NOTA. Ostiarius debet durante ordinatione claudere et aperire portam
ecclesiae et campanas pulsare. Hoc autem non pertinet ad ritum
essentialem, sed est potius prima exsecutio officii ostiarii. Quoad
haec notandum est, non esse stricte necessarium ut portam claudat
et aperiat cum clavi (S. R. C. 12 Nov. 1831); neque requiritur ut plures campanas pulset, sed sufficit unam; imo si campanae non ha­
bentur vel sunt extra ecclesiam, sufficit quassare tintinnabula altaris
ad fores ecclesiae (S. R. C. 27 Sept. 1873).
374. — II. Pro Lectoratu uti ritus essentialis habenda est libri
lectionum traditio, quem singuli ordinandi tangere debent manu
dextera dum minister dicit: Accipite etc.

Explicatur. Libri lectionum: potest esse Missale vel Brevia­
rium vel volumen S. Scripturae (S.R.C. 27 Sept. 1873).
Tangere: hoc ita fieri solet ut ordinandus manum dexteram
super librum clausum ponat, pollicem vero super partem qua
aperitur; vide supra, prine. I.
Dextera: ad liceitatem.
375. — III. Pro Exorcistatu uti ritus essentialis habenda est
traditio libri exorcismorum, quem singuli ordinandi tangere de­
bent manu dextera dum minister dicit: Accipite etc.

Explicatur. Liber exorcismorum : potest esse Rituale vel Pon­
tificale vel Missale.
Tangere: uti supra, prine. II.
Dextera: ad liceitatem.
376. — IV. Pro Acolythatu uti ritus essentialis habenda est
duplex traditio: 1) candelabri cum candela exstincta quae ambo
singuli ordinandi manu dextera tangere debent dum minister
dicit: Accipite ceroferarium etc.; 2) urceoli vacui quem singuli
ordinandi manu dextera tangere debent dum minister dicit: Ac­
cipite urceolum etc.

Explicatur. Candelabri cum candela: non sufficit palmatorium serviens Episcopis ad librum (S.R.C. 8 lun. 1709); candela
videtur, saltem ad liceitatem, intelligenda ex cera apum sicut
pro divinis officiis requiritur.

Tangere: uti supra, prine. I; debent singuli manu dextera tan­
gere candelabrum simul et candelam, deinde ipsum urceolum ;
attamen non videtur invalidum si solum candelabrum vel solam
candelam directe tangant et ita aliud mediate, vel urceolum so­
lum mediante pelvi.
377. — V. Pro Subdiaconatu ut ritus essentialis habenda est
duplex traditio: 1) calicis vacui cum patena vacua, quae singuli
ordinandi manu dextera tangere debent dum Pontifex dicit: Vi­
dete etc.; 2) libri epistolarum quem singuli ordinandi manu
dextera tangere debent dum Pontifex dicit: Accipite etc.

Explicatur. Calicis vacui cum patena vacua: debent esse con­
secrata (ad liceitatem). Patena calici superponitur.
Libri epistolarum : Missale vel volumen S. Scripturae.
NOTA. S. C. Cone., interrogata quid faciendum in casu alicuius subdiaconi
cui liber epistolarum non fuit traditus in ordinatione, die 10 lan. 1711
respondit supplendum esse ab episcopo etiam privatim; cum non
responderit ordinationem esse iterandam, sed solum ritum esse
supplendum, concludendum videtur hunc ritum non pertinere ad
essentiam ordinationis: inter diversas partes essentiales enim debet
esse unitas moralis, quae in sola suppletione non adest.

Tangere: calicem et patenam ita singuli tangant ut simul cup­
pam calicis et patenam tangant, e. g. unam pollice, alteram reli­
quis digitis ; possunt etiam plures insimul tangere ita ut super
plures simul tangentes Pontifex semel dicat : Videte etc. (S.R.C.
11 Mart. 1820). Quoad librum vide supra, prine. IT.
Dextera: ad liceitatem.
NOTA. Traditio urceolorum et impositio vestium non habetur uti ritus
essentialis.
378. — VI. Pro Diaconatu materia est impositio manus Epi­
scopi ; forma vero constat verbis « Praefationis » quorum essen­
tialia sunt: « Emitte in eum... roboretur ».

Explicatur. Impositio manus: i. e. manus dexterae; est unica
impositio quae occurrit in ordinatione diaconi. Requiritur tactus
physicus; attamen ad validitatem sufficit contactus moralis.

Verbis Praefationis : forma constat verbis totius Praefationis;
attamen essentialia sunt sola verba quae statim post impositio­
nem manus, extensa adhuc manu dicuntur : « Emitte in eum...
roboretur ». Notandum est haec verba tempore non coincidere
impositioni manus: adest autem moralis unitas.
379. — VII. Pro Presbyteratu materia est impositio manuum
Episcopi prima sub silentio ; forma vero constat verbis « Praefa­
tionis », quorum essentialia sunt: « Da quaesumus... insinuet ».

Explicatur. Impositio... prima: i. e. utriusque manus, ante
praefationem, sub silentio. Requiritur contactus physicus, atta­
men ad validitatem sufficit contactus moralis. Altera impositio,
quae fit post Communionem, in qua dicitur: «Accipe Spiritum
Sanctum... » non est essentialis.
Verbis Praefationis : forma constat verbis totius Praefationis;
attamen essentialia sunt sola verba: « Da quaesumus... insinuet ».
Notandum est etiam haec verba tempore non coincidere impo­
sitioni manuum, sed solum moralem adesse unitatem.
380. — VIII. Pro Episcopatu materia est manuum impositio
quae ab Episcopo consecrante fit ; forma vero constat verbis
« Praefationis », quorum essentialia sunt: « Comple... sanctifica ».

Explicatur. Impositio mannum: quamvis unius Episcopi con­
secrantis manuum impositio ad validitatem sufficiat, nihilomi­
nus duo Episcopi qui ex vetere instituto adsunt consecrationi
tanquam Conconsecratores, eodem modo manus imponere debent
dicentes : « Accipe Spiritum Sanctum ».
Verbis Praefationis : etiam hic, quamvis unius Episcopi Conse­
cratoris pronuntiatio formulae ad validitatem sufficiat, Concon­
secratores tamen omnia quae Consecrator pronuntiat, simul
pronuntiare debent. Etiam haec pronuntiatio verborum tempore
non coincidit impositioni manuum, sed habetur unitas moralis
tantum.
381. — COROLLARIUM PRACTICUM. De supplendis defectibus.

Admisso defectu in ritu certe essentiali, tota ordinatio est ab­
solute iteranda, nisi defectus animadvertatur ante finem ordina­

tionis: tunc enim solus hic ritus (actio et formula) repetendus
est ante finem ordinationis, ita ut unitas moralis cum aliis ri­
tibus essentialibus adsit (cf. S. Off. 6 Iui. 1898).
Dubie admisso defectu in ritu essentiali vel etiam certe admisso
defectu in ritu probabiliter essentiali, ordinatio eodem modo est
conditionate iteranda. Propter defectum autem in ritu magni mo­
menti quidem sed non essentiali, ordinatio non est iteranda, sed
ritus supplendus; ritus vero mere accessorius non est supplen­
dus. Unde:
I. Quoad traditionem instrumentorum:

1. Valida est si mediate ea tangit ordinandus, e. g. si urceolum
per pelvim in quo positus est, tangit; si calicem mediante patena
superposita tangit (S. Off. 22 lun. 1892; 17 Mart. 1897; 10 Sept.
1897); si candelam mediante candelabro vel candelabrum me­
diante candela tangit.
2. Valida est si tangeret solo ungue digiti: unguis enim est
vera pars digiti.
3. Valida est si immediate antequam Pontifex formulam pro­
nuntiat tetigerit, etiamsi durante formula manum amoverit
(S. Off. 17 Mart. 1897).
II. Quoad impositionem manuum:

1. Impositio manuum presbyterorum si fuerit omissa, non est
supplenda (S.C.P.F. 6 Aug. 1840).
2. Secunda impositio manuum cum ad ritum essentialem non
pertineat, est supplenda quidem, sed ordinatio non est iteranda
(S.R.C. 27 Maii 1840; 22 Maii 1841 ; S. Off. 4 Mart. 1874; 10 Dec.
1897).
Vide etiam infra, η. 406.

Art. 3
DE MINISTRO
§ 1. QUIS SIT
382. — Minister ordinarius Sacramenti Ordinis est omnis et
solus Episcopus consecratus; minister extraordinarius (pro qui­
busdam gradibus) est presbyter.

Explicatur. Sacramenti Ordinis: i. e. Tonsurae et omnium gra­
duum Ordinis.
Ordinarius : ita ut Ordo ab episcopo rite collatus semper sit
validus.
Extraordinarius : ita ut extra limites concessionis non possit
valide Ordinem conferre.
Pro quibusdam gradibus: vide infra, n. 384-385.
Probatur. Concilium Florentinum: Ordinarius minister huius
Sacramenti (Ordinis) est episcopus (DB 701).
Concilium Tridentinum : Si quis dixerit episcopos non esse
presbyteris superiores vel non habere potestatem confirmandi et
ordinandi ; vel eam quam habent illis esse cum presbyteris com­
munem... A. S. (DB 967).
Can. 951 : Sacrae ordinationis minister ordinarius est episco­
pus consecratus ; extraordinarius, qui, licet charactere episcopali
careat, a iure vel a Sede Apostolica per peculiare indultum po­
testatem acceperit aliquos ordines conferendi.
§ 2. REQUISITA

Vide requisita in ministro omnium Sacramentorum, supra,
n. 8-19 ; praeterea
383. — I. Pro ministro ordinario requiritur ut subiectum sit
proprius subditus vel habeat litteras dimissorias a proprio suo
Ordinario ; pro consecratione episcopali vero prius constare debet
de mandato Romani Pontificis.

ΝΟΤΑ. Nemini vero licet ordinatum a Romano Pontifice ad altiorem ordi­
nem promovere sine Apostolicae Sedis facultate (can. 952).

Explicatur. Requiritur: ad liceitatem.
Proprius subditus: quis sit proprius subditus relate ad ordi­
nationes, vide infra, n. 386. Nota tamen episcopum ritus latini
non posse (ad liceitatem) sine apostolico induito ordinare sub­
ditum qui sit ritus orientalis.
Litteras dimissorias : vide infra n. 387.
De mandato Romani Pontificis: ad liceitatem. Consecratio epi­
scopalis reservatur Romano Pontifici ita ut nulli episcopo liceat
quemquam consecrare in episcopum nisi prius constet de ponti­
ficio mandato (can. 953).
Gravitas transgressionis. Peccatum mortale committeret epi­
scopus qui quendam sine his requisitis ad quemlibet Ordinem
promoveret.

384. — II. In ministro extraordinario requiritur facultas ad hoc,
iure communi vel peculiari Sedis Apostolicae induito concessa.

Explicatur. Requiritur : ad validitatem.
Iure communi: hac facultate ipso iure gaudent pro Tonsura et
Ordines Minores, praeter Cardinales ad normam can. 239, § 1,
n. 22, Vicarius et Praefectus Apostolicus, Abbas vel Praelatus
nullius, qui tamen, si charactere episcopali carent, ea valide uti
nequeunt nisi intra fines sui territorii et durante munere tantum,
et dummodo adsint quae pro ministro ordinario requiruntur
(can. 957).
385. — SCHOLION I. Utrum presbyter possit ex facultate S. Se­

dis Ordines Maiores conferre.
Hodie talis facultas certe concedi non solet. Tenent tamen
Auctores (uti Prümmcr, III, 596) hoc fieri posse pro Subdiaconatu conferendo. Quoad Diaconatum et Presbyteratum conferen­
dos negant, quamvis afferantur exempla ex historia, de quorum
documentorum authenticitate tamen dubitant.

386. — SCHOLION II. Quis relate ad ordinationes est Ordina­

rius proprius?
Pro saecularibus ad primam Tonsuram promovendis Ordina­
rius proprius est Ordinarius loci ubi domicilium (non quasidomicilium) habet ordinandus, sive inde originem habeat (cf.
can. 90), sive non; in hoc ultimo casu autem debet iuramento
firmare suam intentionem perpetuo manendi in illa dioecesi (vel
Missione), nisi ad normam can. 969, § 2 servitio alterius dioecesis
destinetur.
Pro saecularibus vero ad Ordines sive Minores sive Maiores
promovendis Ordinarius proprius est Ordinarius dioecesis (vel
Missionis) in qua ordinandus incardinatus est. Incardinatio re­
gulariter fit per primam Tonsuram vel per excardinationem et
incardinationem ad normam can. 112. Ita qui a proprio Episcopo
ad primam Tonsuram promotus est in servitium alius determi­
natae dioecesis de consensu huius Episcopi, huic dioecesi incar­
dinatus est ad normam can. Ill, § 2. Quare ad hunc Episcopum
iure proprio et exclusive pertinet ei Ordines conferre vel litteras
dimissorias concedere etiam si in hac dioecesi domicilium non­
dum acquisierit (Comm. Int. Cod. 24 Iui. 1939).
Pro religiosis proprius Ordinarius est proprius Superior Maior
si hic habet vel facultatem ordinandi vel saltem litteras dimis­
sorias exhibendi ; secus est Ordinarius loci ubi stat domus ad
cuius familiam pertinet ordinandus (can. 956).
387. — SCHOLION III. De litteris dimissoriis.

Sunt litterae quibus Ordinarius vel Superior proprius concedit
licentiam ut subditus quidam ab alio ordinetur.
Requiruntur pro omnibus gradibus, inclusa Tonsura (Comm.
Int. Cod. 17 Febr. 1930). Concedi possunt sive verbo sive scripto,
sed certe consulendum est ut in scriptis dentur. Error acciden­
talis (e. g. in die datae) non impedit quominus licite ad ordina­
tionem procedatur.

Litterae dimissoriae concedi possunt (can. 958):
1. Ab Ordinario vel Superiore Religioso (Maiore) proprio. Or­
dinarius loci potest saecularibus clericis suis dare statim ac

possessionem sui territorii ceperit, etiamsi nondum sit consecra­
tus. Iisdem aequiparantur Provicarius, Propraefectus et Senior
Missionis si actu regimen Missionis tenent (Comm. Int. Cod. 20
Iui. 1929).
2. A Vicario Generali vel Vicario Delegato, sed solum de spe­
ciali mandato Ordinarii.
3. A Vicario Capitulari de consensu Capituli, sed solum post
annum a Sede Vacante nisi agatur de obligatione beneficii recepti
vel recipiendi implenda vel de officio necessario implendo. At­
tamen nunquam concedat litteras dimissorias iis qui ad Episcopo
fuerunt reiecti.
Litterae dimissoriae mitti possunt ad quemlibet facultatem or­
dinandi habentem, communionem cum Sede Apostolica haben­
tem, excepto episcopo ritus diversi ac ritus ordinandi. Superior
Religiosus vero qui non habet facultatem per seipsum ordinandi,
debet eas mittere ad Ordinarium loci ubi stat domus ad cuius
familiam ordinandus pertinet, nisi hic licentiam alium Episco­
pum adeundi dederit vel sit impeditus vel non sit habiturus or­
dinationes (de quo ex documento curiae eius constare debet); nec
potest in fraudem Ordinarii loci subditum ordinandum ad aliam
domum religiosam transferre nec de industria ordinationem in
id tempus differre quo Ordinarius loci absit vel nullas ordina­
tiones sit habiturus.
Litterae dimissoriae ab ipso concedente vel ab eius successore
limitari aut revocari possunt, sed non exstinguuntur morte con­
cedentis vel eius ab officio amotione.
388. — SCHOLION IV. De requisitis documentis ad licitam or­

dinationem.
Pro saecularibus et pro iis qui quoad ordinationem saeculari­
bus aequiparantur, requiruntur (praeter litteras dimissorias si
ab episcopo alieno ordinantur).
1. Testimonium ultimae ordinationis aut, si agitur de prima
Tonsura, recepti Baptismi et Confirmationis.
2. Testimonium de completis studiis requisitis et de examine
feliciter peracto.

3. Testimonium Rectoris Seminarii aut Sacerdotis cui candida­
tus extra Seminarium commissus fuit, de bonis moribus.
4. Testimonium de exercitiis spiritualibus peractis a Superiore
Domus ubi peracta fuerunt.
5. Testimoniales litterae (de absentia irregularitatis et impe­
dimenti) Ordinarii loci in quo candidatus uti miles per trimestre,
aliter per semestre post pubertatem commoravit ; si candidatus
cuidam religioni adscriptus sit quae saecularibus aequiparatur,
litterae testimoniales debent esse Superioris Maioris huius reli­
gionis.
6. luramentum (ante Subdiaconatum) de perpetuo servitio Mis­
sionis, si candidatus ordinatur titulo Missionis (Formulam vide
apud Facultates, p. 163).
7. luramentum (ante singulos Ordines Maiores) de libera su­
sceptione Ordinis (Formulam vide apud Facultates, p. 164).
NOTA. 1. Episcopus ordinans potest etiam litteras testimoniales exigere
ob brevius commorationis tempus et ob tempus ante pubertatem
(can. 994).
2. Si Ordinarius non possit sufficientem certitudinem obtinere de
absentia omnis impedimenti, vel si candidatus per tot territoria
vagatus sit ut nimis difficile evadat omnes litteras testimoniales
obtinere, potest supplere per iuramentum a promovendo praestan­
dum de absentia omnis irregularitatis et impedimenti.
3. Si post obtentas litteras candidatus ante ordinationem iterum per
supradictum tempus in quodam loco commoraverit, novae litterae
testimoniales dandae sunt.
4. De denuntiatione aliisque methodis ad fundandam certitudinem
absentiae irregularitatis et impedimenti, vide can. 998-1000.

Pro religiosis requiruntur solae litterae dimissoriae, in quibus
tamen Superior testificare debet candidatum professionem reli­
giosam emisisse et esse de familia religiosa sibi subdita, studia
requisita peregisse, aliaque iure requisita implevisse.
§ 3. OBLIGATIO ADMINISTRANDI
389. — Ordinarius qui habet facultatem Ordinem conferendi
tenetur, nisi iusta causa sit impeditus, per se ipse suos subditos
canonice idoneos ordinare.

Explicatur. Canonice idoneos: h. e. qui habet omnia requisita
uti in art. seq. videbimus.
Probatur. Can. 955, § 2 : Episcopus proprius, iusta de causa
non impeditus, per se ipse suos subditos ordinet.
Can. 971: Nefas est quemquam, quovis modo, ob quamlibet ra­
tionem, ... canonice idoneum ab eodem (statu clericali) avertere.

Art. 4

DE SUBIECTO
§ 1. QUIS SIT

390. — Subiectum capax ordinationis est solus masculus baptizatus qui illum gradum Ordinis nonduj II recepit.

Probatur. 1) Masculus: ex perpetua praxi Ecclesiae et unanimi
omnium doctorum consensu.
Ex S. Scriptura : Mulieres in Ecclesia taceant, non enim permit­
titur eis loqui, sed subditas esse sicut et lex dicit (1 Cor. 14,34).
Mulier in silentio discat cum omni subiectione. Docere autem
mulieri non permitto neque dominari in virum, sed esse in si­
lentio (1 Tim. 2, 11-12). — Hoc autem esset impossibile si posset
esse in Ordinibus.
2) Baptizatus : nullum Sacramentum valide suscipi potest nisi
post Baptsimum.
3) Qui illuni gradum nondum recepit: Sacramentum Ordinis
enim non potest iterari (vide argumenta supra, n. 48, allata).
§ 2. REQUISITA

1. Pro susceptione Ordinis.

Praeter statum gratiae caeteraque requisita in subiecto omnis
Sacramenti (n. 35-41) in subiecto cuiuslibet gradus Ordinis susci­
piendi requiritur:
311

η. 391

DE ORDINE

391. — I. Vocatio clericalis (ad liceitate II

Explicatur. Haec vocatio duplex continet elementum: vocatio­
nem divinam et vocationem ecclesiasticam. Utraque autem ita
intime sunt coniuncta ut auctoritatibus ecclesiasticis non liceat
divinitus vocatum repellere vel non vocatum admittere (can. 971);
nemo tamen, etiam divinitus vocatus, ius habet ad Sacramentum
Ordinis nisi habeat etiam vocationem ecclesiasticam.
Vocatio ecclesiastica consistit in eo quod Ordinarius quidam
(sive Ordinarius loci sive Superior Religiosus cui competit litte­
ras dimissorias dare) aliquem ad Ordinem admittit.
Vocatio divina est Divinae Providentiae dispositio omnium
circumstantiarum vitae externarum et internarum, ita ut quis,
divina inspirante gratia, possit concipere desiderium sese voven­
di servitio altaris et bono animarum, et possit ad Sacerdotium
pervenire.
Primum ergo in divina vocatione est pium desiderium sese vo­
vendi servitio altaris (seu recta intentio) ; hoc autem desiderium
potest ab ipso subiecto vel ab aliis excitari et foveri, Dei utique
adspirante gratia, sed etiam ipso subiecto animam ad hoc dispo­
nente. Sed non omnis qui habet hoc pium desiderium habet vo­
cationem; requiritur insuper seria et effectiva voluntas acqui­
rendi omnes dotes intellectuales et morales statui clericali con­
gruentes. Haec sunt elementa vocationis divinae in quibus requi­
ritur cooperatio ipsius subiecti vocati, et in quibus dispensari
non potest. Praeterea autem sunt plura elementa a voluntate independentia et quae quandoque ab aliis etiam suppleri possunt,
et quarum favorabilis dispositio per Divinam Providentiam par­
tem facit vocationis divinae ; talia sunt : parentes, natalia, edu­
catio, sanitas mentis et corporis, bona fortunae, acuitas intel­
lectus, absentia omnis impedimenti et irregularitatis, etc.
Ulteriora vide in optimo libello P. Odorici Hemmerich o. f. m.,
De Vocatione Clericali seu de admittendis ad Sacerdotium (Do­
mus Franciscana, Pechini 1944).

Probatur. 1) Necessitas vocationis divinae:
Ex S. Scriptura: Nec quisquam sumit sibi honorem, sed qui
vocatur a Deo tanquam Aaron (Hebr. 5,4).

Quando Apostoli elegerunt successorem pro luda Iscariote, ora­
verunt: Tu Domine,... ostende quem elegeris (Act. 1,24).
Non vos me elegistis, sed ego elegi vos (Ιο. 15,16).
Ex ratione: Sacerdos est mediator inter Deum et hominem.
A. nemo potest seipsum constituere mediatorem.
Sacerdos est dispensator Mysteriorum Dei. A. nemo potest
seipsum constituere dispensatorem alterius.
2) Necessitas vocationis ecclesiasticae:
Ex doctrina Ecclesiae: Concilium Tridentinum: quin potius
decernit, eos, qui tantummodo a populo aut saeculari potestate
ac magistratu vocati et instituti ad haec ministeria exercenda
ascendunt, et qui ea propria temeritate sibi sumunt, omnes non
Ecclesiae ministros, sed fures et latrones, per ostium non in­
gressos habendos esse (DB 960).
Neminem habere unquam ius ullum ad ordinationem antecedenter ad liberam electionem episcopi (Sententia iussu Pii X a
speciali commissione Cardinalium approbata et promulgata, A.A.S.
1912, 485).
Can. 968 episcopo relinquit iudicium de idoneitate subiecti.
Can. 969, § 1 : Nemo ex saecularibus ordinetur, qui iudicio
proprii episcopi non sit necessarius vel utilis ecclesiis diocesis.
lamvero si vocatio divina sufficeret, episcopus non posset recu­
sare candidatum solum quia ecclesiis suis non est necessarius.
Ex ratione: Clericus gradum assumit in hierarchia ecclesiastica
et nomine Ecclesiae potestatem spiritualem exercet. Atqui non
potest quis nisi vocatus ab Ecclesia tale munus exercere.
Gravitas transgressionis. Peccatum mortale committeret qui
ab Ecclesia non vocatus sese intruderet ad Ordines recipiendos.
Peccatum mortale etiam committeret qui sine vocatione divina
sese intruderet ad Ordines recipiendos. Quapropter candidatus
sincere et humiliter seipsum Superioribus praesentare debet, ut
ipsi possint non tantum secundum apparentias, sed secundum
veritatem iudicare utrum signa divinae vocationis adsint necne;
iudicio autem Superiorum tuta conscientia stare potest.

392. — II. Sacramentum Confirmationis receptum (ad liceitatem).

Probatur. Concilium Tridentinum : Prima Tonsura non initien­
tur qui Sacramentum Confirmationis non susceperint.
Can. 974: Ut quis licite ordinari possit, requiruntur 1) recepta
sacra Confirmatio...
Ex ratione: non convenit ut quis in hierarchia ecclesiastica
gradum accipiat quin complementum Sacramenti incorporationis
susceperit, quo specialiter et abundantius obtinet gratiam ope­
rationis Spiritus Sancti in animam eius ad ducendam vitam eius
spiritualem, ad firmiter credendum et ad fidem intrepide confi­
tendam (cf. n. 110).

Gravitas transgressionis. Non positive constat de peccato
mortali in transgressione huius obligationis, quare generatim
tenent Auctores eam esse peccatum veniale.
393. — III. Mores congruentes (ad liceitatem).

Explicatur. Hoc non solum comprehendit virtutem castitatis,
necessariam ad observandum coelibatum, sed etiam omnes alias
virtutes necessarias ad munus illius gradus adimplendum; et cum
iuxta disciplinam hodiernam nemo admittatur ad Ordines qui
non habeat intentionem ascendendi ad Sacerdotium (cf. n. 394),
dicere possumus in subiecto cuiuslibet Ordinis (Tonsura non ex­
cepta) requiri virtutes necessarias ad munus sacerdotis implen­
dum. Hoc autem praeter castitatem requirit spiritum humilitatis
et subiectionis et oboedientiae ut possit a Superioribus suis regi ;
virtutes humanitatis, temperantiae, prudentiae, etc. ut possit sibi
concreditos sine offensione ducere ad finem ultimum.
Nec sufficit ut candidatus post sinceram contritionem sit abso­
lutus a gravibus peccatis commissis, sed requiritur diuturnum
exercitium virtutum, ita ut moralem certitudinem praebeat se
vitam virtuosam esse ducturum.
Ulteriora vide in supra laudato opusculo P. Odorici Hemmerich o. f. m., De Vocatione Clericali.

Probatur. Can. 973 : Prima Tonsura et Ordines illis tantum
conferendi sunt,... quos merito coniicere liceat aliquando dignos
futuros esse presbyteros.
Can. 974: Ut quis licite ordinari possit, requiruntur... 2) Mores
Ordini recipiendo congruentes. ...
NOTA. Ut episcopo dc vita et moribus et dc absentia impedimenti constet,
praescribuntur publicae denuntiationes; vide can. 998-1000.

Gravitas transgressionis. Qui sine moribus congruentibus
(h. e. sine seria voluntate virtutes necessarias exercendi) Ordinem
susciperet committeret peccatum mortale vel veniale prout mo­
res eius plus minusve eum impedirent a recto exercitio muneris.
394. — IV. Intentio ascendendi usque ad Sacerdotium, simul
tamen cum libera electione (ad liceitatem; si vero defectus li­
bertatis induceret defectum intentionis, ad validitatem).

Explicatur. Iuxta hodiernam disciplinam ecclesiasticam nemo
admittitur ad primam Tonsuram qui intentionem non habeat
ascendendi usque ad Sacerdotium ; attamen, etiam qui inferiores
gradus susceperit, non potest propter hoc ad suscipiendos gra­
dus superiores cogi ; imo, inde a Subdiaconatu debent candidati
ante singulas ordinationes sub iuramento in scriptis testificari se
nulla coactione seu vi nec ullo timore impelli in recipiendo hoc
sacro Ordine, sed sponte ipsum optare ac plena liberaque volun­
tate eundem velle (Formulam vide apud Facultates, p. 164).

Probatur. Can. 973 : Prima Tonsura et Ordines illis tantum
conferendi sunt, qui propositum habeant ascendendi ad Presby­
teratum.
Gravitas transgressionis. Qui sine intentione ascendendi us­
que ad Sacerdotium aliquem Ordinem susciperet, committeret
peccatum veniale (inoboedientiae erga Ecclesiam); qui vero post
susceptionem alicuius Ordinis mutat sensum et non ulterius vult
ascendere, nullum peccatum committit. Qui ex coactione vel metu
Ordinem quendam suscipit, per se nullum committit peccatum;
attamen propter voluntatem Ecclesiae non vocandi nisi illos qui

omnino libere se statuunt, committit peccatum mortale ille sal­
tem qui non libere accedit ad Ordines Maiores (deceptio Eccle­
siae, addita malitia ex falso iuramento).
395. — V. Aetas canonica (ad liceitatem).

Explicatur. Ex can. 975 pro prima Tonsura et pro Ordinibus
Minoribus nulla determinata aetas requiritur.
Pro Subdiaconatu requiritur 21us annus completus.
Pro Diaconatu requiritur 22us annus completus.
Pro Presbyteratu requiritur 24us annus completus.
Pro Episcopatu requiritur 30us annus completus.
396. — VI. Debita scientia (ad liceitatem).

Explicatur. Ex iure naturae non quidem ad suscipiendum, sed
tamen ad exercendum Ordinem susceptum requiritur saltem illa
scientia sine qua Ordo recte exerceri non potest.
Ex iure vero ecclesiastico, can. 976, requiritur pro prima Ton­
sura et pro Ordinibus Minoribus ut Ordinandus (non privatim,
sed in instituto iuxta praescripta S. Sedis organizato), expleto
biennio philosophico, studium theologicum inceperit; pro Sub­
diaconatu, ut sit in fine tertii anni cursus theologici; pro Diaco­
natu, ut quartum annum inceperit; pro Presbyteratu, ut primam
medietatem quarti anni absolverit. Insuper pro quovis Ordine
debet hoc scire quod ad hunc Ordinem pertinet (can. 996, § 1).
NOTA. Annus censetur incepisse post primam lectionem; finis anni sunt
ultimae hebdomades; prima medietas, ubi fiunt examina semcstralia,
finit post examina primi semestris.
De hac scientia requisita constare debet praevio et diligenti exa­
mine (cf. can. 996-997).
397. — VII. Ordinum inferiorum susceptio (saltem ad liceita­
tem; pro Episcopatu forsitan ad validitatem).

Explicatur.

Ordines gradatim conferendi sunt, ita ut Ordina­
tiones per saltum omnino prohibeantur (can. 977). Generatim

tenent Theologi Ordines inferiores ita in superioribus contineri,

ut si quis Ordinem superiorem susciperet, quin Ordinem inferio-

rem susceperit, eo ipso potestatem acciperet quae per Ordinem
inferiorem tribuitur. S. Off. 20 Ian. 1875 et 28 lan. 1898 praescri­
bit ut iteretur sub conditione collatio Diaconatus sacerdoti qui
invalide fuerat ordinatus diaconus. Similiter can. 1004.
Pro Episcopatu autem specialis fit quaestio inter Auctores
utrum valide conferri possit non-sacerdoti. Responsum generatim
pendet a quaestione utrum Episcopatus sit gradus separatus an
solum complementum Presbyteratus : si enim est solum comple­
mentum, non potest valide conferri complementum ei qui non­
dum habet substantiam, scii. Presbyteratum.
Gravitas transgressionis. Committeret peccatum mortale qui
unum Ordinem reciperet nondum recepto Ordine inferiore: prae­
ter inoboedientiam haberetur periculum nullitatis Ordinis supe­
rioris.
398. — VIII. Interstitiorum observatio (ad liceitatem).

Explicatur. Pro prima Tonsura et Ordinibus Minoribus non
requiritur tempus inter singulas ordinationes; attamen, praeter
ex dispensatione (cf. Facultates, p. 83) Tonsura non potest una
cum aliquo Ordine Minore conferri neque omnes Ordines Mino­
res una simul (h. e. in una ordinatione).
Ante Subdiaconatum requiritur unus saltem annus a suscep­
tione Acolythatus; etiam si ab interstitiis dispensatur, non po­
test tamen eadem die Acolythatus et Subdiaconatus recipi.
Ante Diaconatum et ante Presbyteratum requiruntur tres sal­
tem menses a suscepto Ordine praecedenti; etiamsi ab interstitiis
dispensatur, non possunt tamen duo Ordines Maiores eadem die
recipi (can. 978; cf. Facultates, p. 84).
NOTA. Can. 978 desiderat ut ordinatus, antequam ad Ordinem superiorem
ascendat, in exercitio sui Ordinis sese exerceat. Hoc generatim ita
intelligitur, ut neo-ordinatus saltem semel in Missa officium Subdiaconi, respective Diaconi impleverit antequam ascendat. Utrum
hoc autem sit stricta obligatio non bene apparet, cum canon non
modo imperativo, sed potius optativo se exprimat (sese exerceant),
et Ecclesia tam facile ab interstitiis dispenset. Cum dispensatione
ab interstitiis certe implicite datur dispensatio ab hac obligatione
sese exercendi, si exsistat.

399. — IX. Titulus canonicus si agitur de Ordinibus Maioribus
(ad liceitatem).

Explicatur. Titulus canonicus ordinationis est provisio de ho­
nesta sustentatione clerici. Cum non deceat ut clericus cura pro­
priae sustentationis nimis prematur vel in penuriam vivat, Ec­
clesia vult ut eius sustentationi provideatur antequam ad Ordines
Maiores promoveatur.
Titulus canonicus pro saecularibus est beneficium, eoque defi­
ciente patrimonium aut pensio, dummodo sit securus pro tota
vita et sufficiens ad congruam sustentationem (ulteriora vide
can. 979-980). Si nullus ex his titulis adest, suppleri potest titulo
servitii dioecesis et, in locis S.C.P.F. subiectis, titulo Missionis,
ita tamen ut ordinandus iureiurando se devoveat perpetuo servi­
tio dioecesis vel Missionis (can. 981 ; cf. Facultates, p. 163).
Huc conferatur etiam can. 696, § 1: Nemo ex saecularibus or­
dinetur, qui iudicio proprii episcopi non sit necessarius vel utilis
ecclesiis dioecesis.
Titulus canonicus pro religiosis votorum perpetuorum est sus­
tentatio ex parte Ordinis vel Congregationis, qui pro regularibus
vocatur « titulus paupertatis », pro religiosis votorum simplicium
perpetuorum « titulus mensae communis » vel « titulus Congre­
gationis » vel simile.
NOTA. Propter hoc illos religiosos ad Subdiaconatum promovere non
licet antequam professionem perpetuam emiserint.

Titulus canonicus pro caeteris religiosis debet esse unus ex
titulis pro saecularibus.
400. — X. Absentia irregularitatis et impedimenti (ad liceita­
tem).

Explicatur. Irregularitas est impedimentum ex iure ecclesia­
stico institutum ex se perpetuum, quod prohibet tum Ordinis
susceptionem tum Ordinis suscepti exercitium. Impedimenta ca­
nonica sunt illa can. 987 enumerata, quae omnia ex seipsis ces­
sare possunt.
Ulteriora vide infra, n. 410 ss.

401. — xi. Peracta exercitia spiritualia (ad liceitatem).

Explicatur. Qui ad Primam Tonsuram et Ordines Minores
promovendi sunt, pei
*
tres saltem integros dies; qui ad Ordines
Maiores promovendi sunt, saltem per sex integros dies exercitia
spiritualia peragere debent. Si quis intra semestre ad plures
Ordines Maiores promovendus est, Ordinarius potest tempus
exercitiorum ante Diaconatum reducere, non tamen infra tres
integros dies. Si expletis exercitiis ordinatio ultra semestre dif­
fertur, exercitia iterentur; secus iudicet Ordinarius utrum ite­
randa sint necne. Haec exercitia religiosi peragant in propria
domo, saeculares in Seminario vel in alia pia vel religiosa domo
ab episcopo designanda.
Iuxta responsum S. C. Sacr. 2 Maii 1928 haec exercitia facienda
sunt, etiamsi omnes Ordines Maiores intra brevissimum tempus
recipiantur, e. g. spatio unius mensis. Si vero subsequentibus vel
proximis diebus recipiantur, ita ut praescripta observari non pos­
sint, sufficit ut primo Ordini qui recipitur praemittantur exer­
citia sex dierum, reliquis vero, si fieri potest, saltem una dies
spiritualis recessus.
402. — XII. Professio fidei et iuramentu II anti II odernisticu II
(ad liceitatem).

Explicatur. Ante Subdiaconatum omnes promovendi debent
Professionem fidei secundum formam a Sede Apostolica proba­
tam simul cum iuramento antimodernistico emittere coram loci
Ordinario eiusve delegato (can. 1406, § 1, n. 7; S. Off. 22 Mart.
1918). Formulam vide apud Facultates, p. 154.

2. In exsecutione potestatis.
403. — Distinguendae sunt in clerico tres species actionum,
quae ei ex potestate seu ex positione in hierarchia ecclesiastica
sunt propriae. Aliae sunt actiones sacrae, uti administratio Sa­
cramentorum et celebratio Missae; aliae cum sacris dicunt quandam relationem, uti benedictiones, praedicatio, officium diaconi
et subdiaconi in Sacrificio Missae aliisque sacris functionibus;
aliae tandem sunt merae iurisdictionis ct cum sacris nullam di­

rectam relationem dicunt, uti gubernium christianitatis, collatio
officiorum vel beneficiorum, concessio dispensationis etc.
I. In actionibus merae jurisdictionis, praeter auctoritatem
quae etiam in laicis in similibus circumstantiis requireretur,
nihil aliud requiritur.
404. — II. In actionibus quae cum sacris quandam dicunt re­
lationem, requiritur praeter potestatem et licentiam Ecclesiae,
absentia omnis irregularitatis et impedimenti canonici.

Explicatur. Potestatem : illa potestas conceditur in Ordinis
susceptione.
Licentiam: Ecclesia enim exercitium potestatis receptae quan­
doque coercet, uti e. g. pro exorcismo, impertitione benedictio­
num, etc.
Irregularitatis et impedimenti: vide infra, n. 410 ss.

Gravitas transgressionis. Qui irregularitate vel impedimento
canonico irretitus potestatem Ordinis exercet committit peccatum
mortale (inoboedientia erga Ecclesiam talem actum propter ma­
gnum dedecus prohibentem).
405. — III. In actibus sacris, praeter ea quae in ministro Sa­
cramenti vel in celebrante Missae requiruntur, requiritur etiam
absentia omnis irregularitatis et impedimenti canonici.

Explicatur. In actionibus sacris: excipienda esset collatio pri­
vata Baptismi, cum ibi sacerdos non plus quam alius minister
repraesentet Ecclesiam ; ibi ergo sacerdos non proprie exsequitur
potestatem Ordinis imo nec ponit actum clerico proprium.
Praeter ea quae...: vide in diversis capitibus quae dicuntur sub
articulo De Ministro et De Celebrante (Missae).
Irregularitatis et impedimenti : vide infra, n. 410 ss.

Art. 5

DE CAEREMONIIS
406. — I. in collatione singulorum graduum Ordinis caeremo­
niae observandae sunt prout in libro Pontificali describuntur.
II. Caeremoniae magni momenti quacumque ex causa omissae,
supplendae sunt.

Explicatur. Caeremoniae magni momenti: non agitur de ritu
essentiali de quo supra, n. 372 ss. : si enim ibi quidquam desit,
collatio Sacramenti esset invalida et proinde tota iteranda. Prae­
ter illa quae supra iam dicta sunt, uti magni momenti habenda
est unctio manuum: si autem haec alio oleo sacro ac oleo Cate­
chumenorum facta fuerit, haec unctio non esset iteranda (cf.
S. Off. 22 Iulii 1874). Non videtur esse magni momenti nec pro­
inde supplenda traditio vestium unicuique Ordini propriorum,
nec concelebratio cum Episcopo.
Supplendae : a quolibet episcopo, uti pro ordinatione induto;
pro Ordinibus Maioribus intra Missam. Potest fieri secreto et
quolibet tempore.
NOTA. Arnen quod Pontificale praescribit respondendum in traditione
vel materiae vel sacrorum indumentorum, dicendum est ab ipso
Ordinando (S.R.C. 12 Nov. 1831). Quodsi autem ordinandus tur­
batus respondere omiserit, non debet de hoc turbari.

407. — SCHOLION. De precibus recitandis.

In fine ordinationis minister imponit unicuique ordinato quas­
dam preces recitandas, circa quas sequentia notantur:
1. Non eas recitare non videtur esse peccatum, cum de stricta
obligatione non constet.
2. Nocturnus talis diei significat nocturnum feriae (vel tres
nocturnos festi) vel dominicae in qua ordinatio fit, nisi episco­
pus alium expresse designaverit. Nocturnus intclligitur psalmi
cum suis antiphonis, non vero ps. Venite, hymnus nec lectiones
(S.R.C. 10 Iui. 1903).

3. Non dicere tres Missas presbyteris impositas pariter non
videtur esse peccatum. Certe non tenetur eas applicare ad spe­
cialem intentionem proindeque potest pro illis stipendium reci­
pere. Illae Missae quoad ritum non sunt privilegiatae et non
possunt dici nisi illis diebus quibus iuxta rubricas tales missae
votivae permittuntur; quodsi vero interim festum occurrat in
quo talis Missa dicitur (e. g. festum B. Μ. V. vel Pentecostes) hac
Missa huic oneri satisfit.

Art. 6

DE TEMPORE ET LOCO
§ 1. DE TEMPORE

408. — 1. Quoad tempus ordinationum observanda sunt quae
supra diximus de studio (n. 396) et de interstitiis (n. 398).
2. Prima Tonsura qualibet die ac hora conferri potest.
Ordines Minores qualibet die dominica vel festo III classis, sed
mane tantum.
Ordines Maiores intra Missarum solemnia Sabbato Quatuor
Temporum, Sabbato ante Dominicam Passionis et Sabbato San­
cto; gravi tamen causa interveniente potest etiam quolibet die
dominica vel festo de praecepto (etiamsi in loco ordinationis
actu non observetur).
Consecratio episcopi, quolibet die dominica vel in natalitiis
Apostolorum intra Missarum solemnia.
Vide tamen Facultates, p. 83-84.
3. Si ordinatio iteranda est vel caeremoniae supplendae (sive
absolute sive sub conditione), hoc fieri potest etiam extra dicta
tempora, sed mane vel intra Missarum solemnia prout casus fert.
§ 2. DE LOCO

409. — Ordinationes generales in cathcdrali ecclesia publice
celebrentur; si autem in alio loco, quam dignissima potest ec-

clesia adeatur; non tamen prohibetur, iusta de causa, ordina­
tiones particulares habere in aliis ecclesiis vel in oratoriis domus
episcopalis vel Seminarii vel domus religiosae.
Prima Tonsura et Ordines Minores conferri possunt etiam in
oratoriis privatis.

Appendix
DE IRREGULARITATIBUS ET IMPEDIMENTIS CANONICIS

410. — Notiones. 1. Irregularitas est impedimentum ex se per­
petuum ex iure ecclesiastico prohibens tum Ordinis susceptionem
tum Ordinis suscepti exercitium.

Explicatur. Impedimentum: mere prohibens, non invalidans.
Ex se perpetuum: h. c. nisi dispensatio concedatur, irregula­
ritas non cessat.
Ex iure ecclesiastico : et quidem solae exsistunt illae quae in
can. 984-985 enumerantur.
Ordinis: includitur etiam Prima Tonsura, uti eruitur ex can.
950: In iure verba ordinare, ordo, ordinatio, sacra ordinatio
comprehendunt... et ipsam primam Tonsuram nisi aliud ex na­
tura rei vel ex contextu verborum eruatur.
Ordinis suscepti exercitium : defectus corporis tamen nonnisi
exercitium illud prohibet quod decenter fieri non potest, reliquis
permissis: ita sacerdos qui propter defectum corporis non po­
test Missam celebrare, potest tamen audire confessiones.
NOTA. Indirecte etiam prohibet acceptationem beneficii cum quo scii,
exercitium quoddam Ordinis esset coniunctum; potest tamen irre­
gularis beneficium iam possessum conservare et officia quae implere
potest (e. g. recitatio Divini Officii) implere, sed pro aliis officiis
tunc tenetur substitutum quaerere.

2. Impedimentum canonicum est prohibitio a lege ecclesiastica
statuta tum ad Ordinis susceptionem tum ad Ordinis suscepti
exercitium quamdiu causa perdurat.

Explicatur. Prohibitio: non invalidât actum.
A lege ecclesiastica: sunt sola illa quae in can. 987 enume­
rantur.
Ordinis: inclusa Prima Tonsura.
NOTA. Cum irregularitates et impedimenta non sint poenae (etiamsi
ex delicto oriantur) sed prohibitio ne dedecus personae cadat in
ordinem ecclesiasticum, ignorantia ab cis incurrendis non excusat
(can. 988).

411. — Origo. Irregularitas oriri potest ex uno ex septem de­

fectibus in can. 984 nominatis, vel ex uno ex septem delictis in
can. 985 nominatis. Impedimentum oritur ex uno ex septem cau­
sis in can. 987 recitatis.

I. Ex defectu.
Contrahitur eo ipso quod ille defectus adest, etiamsi sit oc­
cultus.
1. Defectus natalium: Irregulares sunt illegitimi, sive illegitimitas sit publica sive occulta, nisi fuerint légitimât! vel vota
solemnia professi.

Explicatur. Legitimantur potissimum per subsequens matri­
monium parentum (exceptis filiis adulterinis et sacrilegis). Vota
solemnia sunt vota perpetua quae in Ordine (non in Congrega­
tione) religioso emittuntur.
NOTA. 1. Legitimatio et vota solemnia non faciunt capaces ad praelaturas,
sed solum ad Ordinum susceptionem et exercitium.
2. Qui exsistente iam a 6 mensibus matrimonio vel intra 10 menses
a dic dissolutae vitae coniugalis nati sunt, praesumuntur legitimi.
3. Dubie illegitimi (e. g. pueri expositi) praesumuntur legitimi.
4. Legitimatio civilis effectus habet quoad solos effectus civiles.

2. Defectus corporis: Corpore vitiati qui secure propter debi­
litatem vel decenter propter deformitatem altaris ministerio de­
fungi non valent. Ad impediendum tamen exercitium Ordinis
legitime recepti gravior requiritur defectus, neque ob hunc de­
fectum prohibentur actus qui rite poni possunt.

Explicatur. Irregularis est qui ita corpore est dispositus ut sine
periculo irreverentiae officia Ordinis suscepti vel, si agitur de

Ordine suscipiendo, officia Ordinis sacerdotalis exercere nequit.
Illud periculum irreverentiae potest esse quia ritus et caeremo­
nias praescriptas decenter et secure exsequi non valet (paralysis,
manus tremulas, absentia pollicis vel indicis, etc.) vel quia in
assistentibus horrorem vel risum excitat (deformatio vultus, gibbositas, statura nimis parva, claudicatio, balbuties, etc.). Muti,
caeci et surdi similiter irregulares sunt si hac facultate ita ca­
rent ut reverenter officia sua exsequi non possint. ludicium de
gravitate defectus est penes Ordinarium proprium (et Ordina­
rium loci ubi officium exercetur) et, si agatur de Ordine susci­
piendo, penes ordinantem ; nec tenetur unus alterius iudicio
stare. Si vero agitur de Ordine suscepto exercendo iudicium sit
minus severum quam pro Ordine suscipiendo.
Diximus: ut officio Ordinis sacerdotalis exercere nequeat: hoc
valet pro Ordine suscipiendo; nam iuxta hodiernam disciplinam
ecclesiasticam nemo ad ullum gradum recipi potest qui non
praevidetur ad Sacerdotium ascendere. Non necessario tamen
est irregularis pro exercitio Ordinis iam suscepti, nec potest illud
exercitium tali prohiberi (ad mentem can. 973, § 2), nisi defectus
impediat etiam decens exercitium illius Ordinis vel alia gravis
causa obstet.
Cessante defectu, cessat etiam illa irregularitas, etiam quoad
Ordines suscipiendos. ludicium autem de cessatione defectus est
penes Ordinarium.
NOTA. Qui caecus est uno oculo (etiam s. d. oculo canonico, i. e. sinistro)
non videtur esse irregularis nisi accedat deformitas vultus vel ob
aliam rationem decenter officia exercere nequeat.

3. Defectus animae: Qui epileptici vel amentes vel a daemone
possessi sunt vel fuerunt; quod si post receptos Ordines tales
evaserint et iam liberos esse certo constet, Ordinarius potest suis
subditis receptorum Ordinum exercitium iterum permittere.
Explicatur. Pro receptione Ordinum haec irregularitas ex se
est perpetua: dicitur enim: sunt vel fuerunt; quoad exercitium
Ordinis suscepti cessante causa cessat etiam irregularitas, si ac­
cedat licentia Ordinarii proprii.

4. Defectus sacramenti : Bigami, qui nempe duo vel plura ma­
trimonia valida successiva contraxerunt.
NOTA. Vox bigami hic habet sensum specialem, scii, de bigamia succes­
siva, aliter ac e. g. infra, in infamia iuris.

Explicatur. Dicit S. Paulus: Sacramentum hoc magnum est
scii. Matrimonium (Eph. 5,32); sed hoc in quantum unio unius
viri et unius mulieris est symbolum unionis Christi cum Eccle­
sia: inde hic defectus vocatur defectus sacramenti.
Requiritur ut utrumque Matrimonium fuerit validum; ex Ma­
trimonio invalido non oritur defectus sacramenti, sed oriri potest
irregularitas ex defectu famae. Duplex autem Matrimonium non
debet esse post Baptismum, sed irregularitas inducitur etiam si
unum vel utrumque fuerit valide initum ante Baptismum.
5. Defectus famae: Qui infamia iuris notantur.
Explicatur. Infamia iuris est infamia quae legis auctoritate
propter magnum delictum inuritur, et propterea potest etiam
esse occulta. Infamia iuris enim contrahitur vel ipso facto (et­
iamsi crimen sit omnino secretum) vel ex sententia iudicis (et
etiam haec potest esse occulta, si scii, in hoc loco sententia iu­
dicis ignoratur). In utroque casu contrahitur irregularitas. No­
tandum hanc irregularitatem non contrahi propter delictum, sed
propter infamiam ex delicto. Infamia facti non inducit irregu­
laritatem sed impedimentum.
Infamiam iuris ipso facto incurrunt soli
Apostatae et omnes et singuli haeretici aut schismatici qui
sectae acatholicae nomen dederint vel publice adhaeserint (can.
2314).
Qui species consecratas abiccerit vel ob malum finem abduxe­
rit aut retinuerit (can. 2320).
Qui cadavera vel sepulchra mortuorum ad furtum vel alium
malum finem violaverit (can. 2328).
Qui violentas manus in personam Romani Pontificis vel S.R.E.
Cardinalis vel legati Romani Pontificis iniecerit (can. 2343).
Duellantes eorumque patrini (can. 2351, § 2).
Bigami, i. e. qui, obstante coniugali vinculo, aliud Matrimo­
nium, etsi civile tantum, attentaverint (can. 2356).

Laici (et clerici in Ordinibus Minoribus) legitime damnati ob
delicta contra sextum cum minoribus infra aetatem 16 annorum
commissa, vel ob stuprum, sodomiam, incestum, lenocinium.
Infamia iuris infames declarandi sunt per sententiam iudicis
soli
Apostatae et omnes et singuli haeretici qui alicui sectae nomen
non dederint nec publice adhaeserint, nisi moniti resipiscant
(can. 2314, § 2).
Clerici in sacris (sive saeculares sive religiosi) qui delictum
commiserint contra castitatem cum minoribus infra aetatem 16
annorum, vel adulterium, stuprum, bestialitatcm, sodomiam, le­
nocinium, incestum cum consanguineis aut affinibus in primo
gradu (can. 2539, § 2).
NOTA. Infamia iuris solum per dispensationem a Sede Apostolica cessat
(can. 2295).

6. Defectus lenitatis: ludex qui mortis sententiam tulit; simi­
liter qui munus carnificis susceperint eorumque voluntarii ac
immediati ministri in exsecutione capitalis sententiae.

Explicatur. ludex ille qui sententiam mortis tulit, non vero
illi qui solum iudicant de mortis sententia ferenda vel non; re­
quiritur ut sententia rcaliter exsecutioni data sit (etiam sine
sanguinis effusione): unde si ex aliqua ratione sententia mortis
commutatur in aliam poenam, index qui sententiam capitalem
tulit non est irregularis.
Carnifex seu ille qui latam mortis sententiam ex munere exse­
quitur, est irregularis ex eo quod hoc munus suscipit; non vero
est irregularis qui solum occasionaliter capitalem sententiam
exsequitur. Immediati et voluntarii ministri non sunt e. g. mi­
lites qui mandatum accipiunt occidendi capite damnatum.
NOTA. Noldin, III, 490 putat defectum lenitatis solum post Baptismum
contrahi, ita ut qui ante Baptismum sententiam mortis protulerit
vel carnifex fuerit, non sit irregularis; cui sententiae etiam Vermecrsch (Epitome, II, 256) consentit. Ex nullo tamen verbo Codicis
haec interpretatio apparet: irregularitates ex delicto quidem ante
Baptismum non contrahuntur, sed hoc de irregularitate ex defectu
minime dicitur; idem autem videtur dedecus Sacerdotio christiano

si quis ante Baptismum vel post Baptismum munus carnificis
exercuerit.
Practice tamen posset, ex auctoritate Vermeersch et Noldin, dici
irregularitas dubia si fuerit ante Baptismum contracta.

II. Ex delicto.
412. — Contrahitur eo ipso quod illud delictum post Baptis­
mum externe committitur, etiamsi sit occultum; ut autem sit
delictum, requiritur ut sit peccatum mortale. Peccatum internum
proinde (cogitationis, desiderii etc.) non inducit irregularitatem;
insuper usu rationis vel libertate ita diminuta ut actus non am­
plius sit peccatum mortale, non inducitur irregularitas. Simili­
ter haec delicta ante Baptismum perpetrata non inducunt irre­
gularitatem.

1. Apostata a fide, haeretici et schismatici.
Explicatur. Tales esse possunt etiam si communionem cum
Ecclesia non abrumpant, dummodo externe peccatum commise­
rint. Qui autem bona fide haeresi adhaeret non est irregularis,
quia non committit peccatum mortale. Vide tamen supra, defec­
tum famae, ad quem non requiritur peccatum mortale.

2. Qui, praeterquam in casu extremae necessitatis, Baptismum
ab acatholicis quovis modo sibi conferri siverint.
Explicatur. Quovis modo : sive ritibus sectae adhibitis sive
non. Haec irregularitas ex natura rei non post Baptismum sed
in ipso Baptismo iam contrahitur.
3. Qui matrimonium attentare aut civilem tantum actum po­
nere ausi sunt vinculo matrimoniali vel Ordine sacro vel votis
religiosis etiam simplicibus ac temporariis ligati vel cum muliere
iisdem votis vel matrimonio valido ligata.
Explicatur. Vide insuper irregularitatem ex defectu famae ex
bigamia simultanea.
4. Qui voluntarium homicidium perpetrarunt aut foetus hu­
mani abortum procuraverunt effectu secuto, omnesque coopé­
rantes.
Explicatur. Effectu secuto omnesque coopérantes : haec verba
tum de homicidio tum de abortu valent, ita ut irregularis non

sit qui hominem occidere tentaverit sed non occidit. Cooperato­
res sunt qui mandato, consilio, consensu, etc. efficaciter in ho­
micidium vel abortum influunt, non vero qui mere vigilant ne
quis superveniat, vel illud non impediverint (etiam cum culpa
mortali).
Abortus est eiectio foetus humani viventis antequam extra si­
num matris vivere possit.

5. Qui seipsos vel alios mutilarunt vel sibi vitam adimere tentaverunt.
Explicatur. Difficile est dictu quid sub mutilatione intelligendum sit. Generatim dicitur: abscissio membri; et membrum
vocant partem corporis propriam et distinctam functionem ha­
bentem. Sed tunc ponitur quaestio utrum e. g. unus pes propriam
functionem habeat. Communis autem acceptatio verbi potius vi­
detur esse : deformatio cuiusvis partis corporis ; ita ut abscissio
unius alteriusve digiti vel deformatio pedis etiam mutilatio di­
cenda sit. Oculum autem excaecare sed non effodere, non videtur
mutilatio, infimam auriculam abscindere non videtur mutilatio,
totam autem auriculam abscindere est mutilatio. Notandum quod
etiam qui alium mutilat incurrit irregularitatem.
Vide etiam supra, irregularitatem ex defectu corporis.
Vitam sibi adimere tentaverunt: non videtur incurrere irregu­
laritatem qui vitam sibi adimere tentavit sed ab actione sua ces­
savit propter mutatum consilium, sed ille qui salvatur praeter
propriam intentionem; e. g. qui in aquam se proruit intentione
suicidii, sed interim mutato consilio seipsum salvat non est ir­
regularis, dum qui ab aliis e mortis faucibus eruitur, est irre­
gularis.
NOTA. S. C. Cone. 28 Mart. 1919 statuit speciem irregularitatis pro clericis
in sacris, militum vulneratorum vel infirmorum assistentiae addictis,
qui ex huiusmodi ministerio sponte sua maluerunt transire ad mili­
tiam pugnantem, etiamsi mortem vel mutilationem non intulerint:
ipsi enim tenentur dispensationem a S. Sede impetrare ut ad sacri
ministerii exercitium restituantur.

6. Clerici medicam vel chirurgicam artem sibi vetitam exer­
centes, si inde mors sequatur.

Explicatur. Clerico sine speciali induito (cf. Facultates, p. 137)
non licet medicam vel chirurgicam artem exercere; quodsi hoc
faciat, nondum est irregularis ; sed si, etiam praeter omnem cul­
pam, mors ex cura eius sequatur, tunc est irregularis; si vero
aegrotus, etiam a clerico male tractatus, postea propter alius
medici imperitiam moritur, clericus non est irregularis, quia non
ob medicam artem clerici mortuus est. Non ergo requiritur ut
clericus peccatum mortale habeat relate ad mortem aegroti, sed
relate ad prohibitum exercitium artis medicae vel chirurgicae.
Quare, si, non obstante prohibitione Ecclesiae, ex caritate tene­
retur aegrotum omni ope medica destitutum adiuvare, non esset
irregularis etiamsi mors inde sequatur.
7. Qui actum Ordinis, clericis in Ordine sacro reservatum po­
nunt vel eo Ordine carentes vel ab eius exercitio poena canonica
sive personali medicinali aut vindicativa, sive locali prohibiti.

Explicatur. Duplex causa irregularitatis statuitur:
1. Exercitium Ordinis sacri (maioris) ab eo qui illum Ordinem
non habet. Exercitium Ordinis est positio actus Ordinis clericis
in Ordine sacro reservati, sive sit actus proprius Ordinis sive sit
actus non proprius, sed huic Ordini reservatus. Actus proprius
Ordinis, ita ut ab alio valide poni non possit, inducit irregulari­
tatem in omni alio qui actum ponit, uti laico Missam celebrante
vel confessiones audiente; actus non proprius sed reservatus
inducit irregularitatem in alio qui illum actum ponit cum insi­
gnibus et solcmnitate huic Ordini propriis, uti non-subdiaconus
qui in Missa solemni facit quae Subdiacono sunt propria (episto­
lam cantare, aquam vino infundere, calicem purificare, pallam
retrahere a calice) in vestibus subdiacono propriis (cum mani­
pulo : nam sine manipulo licet clerico locum sumere subdiaconi).
2. Exercitium Ordinis sacri ab eo cui poena ecclesiastica pro­
hibitum est. Unde non iit irregularis (etsi mortaliter peccaret)
qui aliam prohibitionem quam poenam (e. g. irregularitatem,
simplicem prohibitionem legis uti in can. 641, § 1) violaret, ne­
que qui aliam potestatem quam Ordinis sacri (e. g. actum juris­
dictionis externae) exerceret, neque qui etsi censuratus tamen
permittitur Sacramenta administrare (can. 2261, § 2-3).

NOTA. 1. Irregularitas ex violatione suspensionis a divinis quam incur­
runt sacerdotes qui, non observatis legibus ad hoc statutis, demi­
grant ex Europa vel ex Mediterranei oris ad Americam vel Philippinas insulas, reservatur S. Sedi, ita ut nonnisi de licentia S. Sedis
tolli possit (S. C. Cons. 30 Dec. 1918).
2. Irregularis non est sacerdos qui sacras Confessiones audit sine
iurisdictione, nam neque Ordine sacerdotali caret, neque poena eccle­
siastica est impeditus.

III. Impedimenta.

413. — 1. Filii acatholicorum quandiu parentes in suo errore
permanent.
Explicatur. Filii: sunt solum descendentes (etiam illegitimi)
in primo gradu (Comm. Int. Cod. 14 Iui. 1922).
Parentes: etiam pater vel mater; etiamsi eorum matrimonium
cum dispensatione sit initium.
Acatholicorum : vi vocis comprehenduntur etiam infideles, non
solum haeretici et schismatici; non desunt tamen Auctores (Vermeersch, Noldin, Iorio, Merkelbach et Prümmer uti videtur), qui
tenent filios infidelium non esse impeditos ex hoc impedimento:
unde quoad ipsos est impedimentum dubium dubio iuris.
Mortuis autem parentibus (parte acatholica) cessat impedimen­
tum, etiamsi in suo errore mortui sint. Similiter cessat eorum
conversione.
2. Viri uxorem habentes.
Explicatur. Etiamsi perpetua separatio ab uxore intercesserit,
remanet impeditus; si vero matrimonium quacumque ex causa
solutum est (morte uxoris, privilegio paulino, etc.) impedimen­
tum cessat.
3. Qui officium vel administrationem gerunt clericis vetitam
cuius rationes reddere debeant, donec, deposito officio et admi­
nistratione atque rationibus redditis, liberi facti sint.
4. Servi servitute proprie dicta ante acceptam libertatem.
5. Qui ad ordinarium militare servitium civili lege adstringuntur, antequam illud expleverint.
Explicatur. Ordinarium militare servitium non est servitium
aegrotorum (sine armis) nec servitium forsitan tempore belli

obeundum nec brevia exercitia ad quae post servitium ordina­
rium interdum vocantur milites. Impedimentum durat usquedum
vel servitium ordinarium expleverint vel definitive ab eo liberati
fuerint vel ad tempus infinitum remissi.
6. Neophyti donec, iudicio Ordinarii, sufficienter probati fue­
rint.

7. Qui infamia facti laborant, dum ipsa, iudicio Ordinarii,
perdurat.

Explicatur. Infamia facti est mala fama quam quis, etiam
iniuste, habet apud populum in quo moratur. Redintegrari potest
seria emendatione vitae vel divulgatione innocentiae; cessare
potest commoratione in loco ad quem mala fama non sit per­
ventura. ludicium utrum infamia cessaverit necne est apud
Ordinarium.
414. — Multiplicatio. Irregularitates et impedimenta multipli­
cantur ex diversis causis, non ex iteratione causae, excepta irre­
gularitate ex homicidio.

Explicatur. Qui plures defectus vel plura delicta diversi ge­
neris habet irregularitatem inducentes, habet etiam plures irre­
gularitates. Ita apostata a fide, qui homicidium voluntarium
committit et matrimonium attentat cum muliere valido matri­
monio coniuncta, triplicem habet irregularitatem. Qui vero idem
defectum vel idem delictum pluries committit (excepto homici­
dio) unam tantum irregularitatem habet: ita iudex qui decies
sententiam capitalem tulit, habet unam irregularitatem ; qui au­
tem duos homines occidit, habet duplicem irregularitatem.
415. — Cessatio. 1. Irregularitates et impedimenta cessant per
dispensationem.

Explicatur. Cum irregularitates et impedimenta omnia sint
legis ecclesiasticae, Ecclesia etiam ea tollere potest.
Ex iure communi ab eis dispensare potest 1) Sedes Apostolica; 2) Ordinarii (etiam Superiores Maiores religionis clericalis
exemptae) pro suis subditis in dubio iuris vel facti et in omni

irregularitate ex delicto occulto excepto ex homicidio voluntario
vel ex procuratione abortus; excipitur etiam irregularitas ex
delicto occulto quod iam ad forum iudiciale fuerit deductum
(can. 990); similiter Ordinarii dispensare possunt quoties recur­
sus ad S. Sedem est difficilis et simul gravis damni periculum
in mora habetur, modo agatur de dispensatione quae a S. Sede
concedi solet (can. 81); 3) confessarii (in confessione) in irre­
gularitatibus ex delicto occulto excepto ut pro Ordinario, sed
solum in casibus urgentioribus in quibus Ordinarius adiri ne­
queat et simul immineat periculum gravis damni vel infamiae,
et etiam tunc solum ut possit paenitens ordines iam susceptos
exercere, non ut possit ordinem suscipere (can. 990).
NOTA. 1. Irregularitas ex violatione suspensionis a divinis quam incurrunt
sacerdotes qui, non observatis legibus ad hoc statutis, demigrant
ex Europa vel ex Mediterranei oris ad Américain vel Philippinas
insulas, reservatur S. Sedi, ita ut nonnisi de licentia S. Sedis tolli
possit. (S. C. Cons. 30 Dec. 1918).
2. Nulla specialis formula pro hac dispensatione praescribitur.
3. In dispensatione ab irregularitate ex delicto imponatur salutaris
poenitentia.
4. In petenda dispensatione indicandae sunt omnes causae irregu­
laritatum si est multiplex (ergo etiam numerum homicidiorum), cum
motivis ad dispensandum. Quodsi quaedam irregularitas reticita sit
mala fide, dispensatio etiam generaliter data (h. e. pro omnibus
irregularitatibus et impedimentis) valet tantum pro illis quae fuerunt
expressae; quodsi quaedam reticita est bona fide, dispensatio gene­
raliter data valet pro omnibus excepta irregularitate ex homicidio
vel abortu vel ad forum iudiciale deducta, si hae fuerint (etiam
solum quoad numerum homicidiorum) reticitae.
5. Dispensatio ab irregularitate vel impedimento facit habilem ad
omnes Ordines, etiam Maiores, suscipiendos, non vero ad Praela­
turam (Cardinalis, Episcopus, Abbas vel Praelatus nullius, Superior
Maior in religione clericali exempta) recipiendam.
6. Si quis irregularis vel impeditus non posset sine gravi damno
vel infamia abstinere ab exercitio Ordinis, irregularitas vel impedi­
mentum non quidem cessaret, sed excusaretur ab obligatione absti­
nendi ab exercitio Ordinis, donec dispensationem obtinuerit. Prohi­
bitio enim illa positiva cum tali incommodo non obligaret.

2. Irregularitas ex defectu natalium et ex defectu corporis ces­
sare potest etiam ex totali cessatione causae.

Explicatur. Irregularitas ex defectu natalium aufertur per legitimationem prolis et per professionem solemnem (cf. n. 411, 1).
Irregularitas ex defectu corporis aufertur si propter curatio­
nem (e. g. operationem chirurgicam) debilitas vel deformitas to­
taliter aufertur. Uti patet, ad episcopum pertinet iudicare utrum
sufficienter ablata sit vel non (cf. n. 411, 2).
3. Impedimenta cessant etiam totaliter cessante causa eorum.

APPLICATIO

Quid sublimius in toto mundo Sacerdotio Christiano? Est
participatio et communicatio in ipso Summo Sacerdotio Christi.
Quid dico? est ipsa dignitas Christi, Sacerdos alter Christus!
Filius praedilectus Patris, in quo Pater sibi bene complacuit;
praedestinatus ante saecula ad cantandam gloriam Dei, solam
laudem Deo acceptabilem ; cui Pater omnem potestatem dedit in
coelo et in terra : hoc est Christus, hoc est Sacerdos !
Aperi librum vitae tuae, o Sacerdos, volve historiam animae
tuae, et vide illam infinitam seriem beneficiorum et gratiarum
quibus te replevit, et iudica utrum non tu sis filius praedilectus,
in quo Pater sibi bene complacuit. Volve et lege historiam ani­
mae tuae inde a tenerrima pueritia, et vide utrum non ante sae­
cula, absque ullo tuo merito, sis praedestinatus, et utrum non
te obliget ad aeternas cantandas laudes Deo. Aspice manus tuas
oleo sacratas, et vide utrum non in eas posuerit Pater omnem
potestatem.
Unica est differentia sacerdotem inter et Christum, differentia
originis: Christus, Deus cum esset, factus est homo, Sacerdos;
Sacerdos, homo cum sit, factus est Sacerdos, Deus !
Et ad hanc gratiam vocatus sum ego! S. Franciscus Assisiensis
si obviam haberet Angelum et Sacerdotem, prius salutaret Sa­
cerdotem, dein Angelum. Ipsi Angeli salutant Sacerdotem: Ave,
gratia plenus! Quomodo non esset turbata anima mea ad hanc
salutationem et exclamaret: Quomodo fiet istud? Et respondet
Angelus: Noli timere, invenisti enim gratiam apud Deum: ecce

virtus Altissimi obumbravit te per impositionem manuum Epi­
scopi, et factus es Alter Christus, Christi «alter Ego»!
« Noblesse oblige », dicit antiquum proverbium : nobile genus
parit obligationes. Nova nobilitas quae mihi per manuum impo­
sitionem tradita est, obiectiva sanctitas quae in me unico actu
divino effecta est, requirit et exigit in me etiam subiectivam
illam sanctitatem qua Christus induitur, qua hoc sentio in me
quod et in Christo lesu, ut ille Christus cuius sum factus « alter
Ego », semper in me vivat et crescat in virum perfectum, in men­
suram aetatis plenitudinis eius ; ut ita in me resplendeant vir­
tutes Christi, ut vitam meam sacerdotalem contemplantes cen­
seant ipsum videre Christum, ut omnes, Christiani et pagani,
prorumpant in laudem Christi, qui fecit talia in hominibus.

416. — Matrimonium qua tale est institutum naturae, quatenus
Deus naturam humanam ita instituit ut vir et mulier generatim
seinvicem indigeant uti complemento vitae suae, eorumque so­
cietatem elevavit ad medium procurandi subsistentiam generis
humani. Unde Matrimonium imprimis regitur iure naturali. Cum
autem ius naturale in multis a iure positivo pressius sit defi­
niendum propter bonum commune, iuxta diversitatem temporum
et locorum, ideo Matrimonium regitur etiam iure positivo, salvo
tamen semper iure naturali.
Ius autem ferendi leges positivas in re matrimoniali, seu pres­
sius definiendi ius naturale propter bonum commune, pertinet
ad illos qui supremam auctoritatem habent in societate humana,
nisi Deus, qui est supremus Dominus omnium, illud positiva
voluntate ab illorum auctoritate subtraxerit. lamvero elevans Ma­
trimonium ad dignitatem Sacramenti, Deus eius regimen, seu ius
ferendi leges circa ipsum, quando respicit baptizatos, abstulit ab
auctoritate civili, et tradidit Ecclesiae, relictis potestati civili le­
gibus non circa ipsum Matrimonium baptizatorum, sed circa
solos effectus civiles.
Unde nunc Matrimonium triplici iure regitur:
1. Primarie et inviolabiliter iure naturali.
2. Iure civili, sed solum in quantum spectat Matrimonia inter
solos non-baptizatos, et in quantum spectat effectus civiles etiam

Matrimonii baptizatorum; quoad ipsum Matrimonium baptizatorum, ius civile omnino nullum est.
3. Iure ecclesiastico in quantum spectat Matrimonium bapti­
zatorum.
Cum in relatione ad Sacramentum Matrimonii, sacerdos ex una
parte non raro debeat et de Matrimonio non-baptizatorum iudicare, et ex altera parte consulendum sit ut etiam formae civiles
tanquam accidentales serventur, ut possint in casu necessitatis
etiam per forum civile iura matrimonialia baptizatorum vindi­
cari, necesse erit in hoc tractatu hoc triplex ius considerare.
Matrimonium autem non raro praecedunt sponsalia, quae ad
ipsum Matrimonium non pertinent, sed sunt utilis praeparatio
ad illud. Quapropter in articulis praeviis breviter normae moralitatis contractus sponsalitii tradendae sunt.

Art. praevius

prior

DE SPONSALIBUS
Etsi sponsalia non sint Sacramentum, cum tamen ad illud di­
recte praeparent et illud promittant, tam intime cum illo ligata
sunt, ut, accessorio sequente principale, sponsalia eodem iure
regantur ac supra de Matrimonio diximus, scii, primarie iure
naturali, deinde iure civili pro non-baptizatis et iure ecclesiastico
pro baptizatis, uti patet ex eo quod Ecclesia in suo Codice nor­
mas pro validitate contractus sponsalitii tradit.
§ 1. NOTIO
417. — DEFINITIO. Sponsalia sunt contractus promissionis
sive unilateralis sive bilateralis, tempore congruo Matrimonium
ineundi.
NOTA. Etsi in Codice luris Canonici sponsalia vocentur solus contractus
bilateralis (can. 1017: sive bilateralis seu sponsalia), cum tamen
unilateralia et bilateralia eodem iure regantur, ne videantur unila­
teralia excludi, sub voce sponsalium utraque includimus.

Explicatur. Contractus : proinde obligans ex iustitia; ad quid­
nam obliget, vide infra, n. 438-445.

Promissionis: voluntas alteri contrahenti externe manifestata
cum intentione sese obligandi ; sedulo distinguendum est a mero
proposito, in quo non habetur intentio sese obligandi.
Unilateralis : in qua scii, una pars Matrimonium promittit, dum
altera pars illud non promittit, sed solum acceptat.
Bilateralis: in qua utraque pars alteri promittit Matrimonium
et ab altero promissum acceptat.
Tempore congruo: hoc tempus potest in contractu definiri vel
postea inter partes definiendum relinqui. Cf. infra, n. 442.
Matrimonium ineundi : hoc est obiectum primarium huius con­
tractus: matrimonium postea ineundum inter partes contrahen­
tes (cf. n. 425). Inde iam patet non esse vera sponsalia ab aliis
quam ab ipsis futuris sponsis (puta a parentibus eorum) inita,
nescientibus vel non consentientibus ipsis futuris sponsis : potest
quidem esse contractus obligans ipsos contrahentes, non vero
obligans illos de quorum Matrimonio agitur (cf. n. 423).
NOTA. Quandoque solet et ipsum Matrimonium nomine sponsalium desi­
gnari in quantum, sicut in sponsalibus spondent de futuro (accipiam
te), ita in Matrimonio spondent de praesenti (accipio te); melius
autem videtur illud nomen reservare pro sponsalibus de futuro.

418. — DIVISIO. Sponsalia sunt

1) publica seu solemnia si ineuntur in forma a lege (civili vel
ecclesiastica) praescripta (cf. n. 501 ss.);
privata seu occulta seu clandestina si ineuntur non servata
forma a lege praescripta ; hae autem non sunt, inter christianos,
vera sponsalia, sed mera promissio matrimonii, cum non sint
contractus validus ; reguntur proinde non normis sponsalium,
sed normis simplicium promissionum;

2) absoluta si simpliciter promittitur Matrimonium futurum,
nulla addita conditione;
conditionata si valor vel saltem firmitas promissionis subiicitur impletioni conditionis; possibile est etiam ut conditio ab
una parte tantum addatur, dum altera pars absolute promittit.

Sponsalia conditionata subdividuntur in:
a) Sub conditione de praesenti, de praeterito, de futuro, prout
conditio se refert ad praesens, praeteritum vel futurum tempus.
Ita promissio, dummodo servitium militare absolveris, est sub
conditione de praeterito; dummodo 20 annos aetatis habeas, est
sub conditione de praesenti ; dummodo parentes post mensem
interrogandi consensuri sint, est conditio de futuro.

Z?) Sub conditione suspensiva vel rescissoria seu resolutoria,
prout valorem vel firmitatem promissionis afficit. Valorem con­
tractus afficit, si facit contractum nunc nondum esse validum,
sed solum a momento quo conditio impletur: ita promissio,
dummodo parentes post mensem interrogandi, consensuri sint,
est sub conditione suspensiva ; firmitatem promissionis afficit, si
facit contractum statim esse validum, sed eum cessare facit statim ac conditio impletur: ita promissio, nisi pater ante matri­
monium contrahendum moriatur, est sub conditione rescissiva
seu resolutoria.
Conditio resolutoria potest esse talis ut, impleta conditione,
contractus eo ipso sit solutus, vel talis ut, impleta conditione,
sive una pars sive utraque ius habeat contractum rescindendi
vel non-rcscindendi.
c) Sub conditione possibili vel impossibili : prout impletio con­
ditionis sit possibilis vel impossibilis. Ita promissio, dummodo
tale munus consequaris, pro homine qui habet spem tale munus
obtinendi est sub conditione possibili ; pro homine pauperculo
et sine capacitatibus ad tale munus, est sub conditione impos­
sibili. Uti patet, nunquam convenit conditionem impossibilem
addere cuilibet contractui, quia est quasi derisio relationum
humanarum.
Conditio de futuro possibili insuper subdividitur in necessa­
riam et contingentem, prout conditio necessario implebitur vel
non necessario ; conditio necessaria non est stricte dicta condi­
tio, sed potius determinatio temporis: e. g. promissio matrimonii
ineundi post mortem matris.
Conditio contingens adhuc subdividitur in potestativam et
casualem, prout impletio conditionis est in potestate contrahen339

tis vel non. Ita conditio : dummodo ad fidem catholicam te convertas est potestativa ; conditio : dummodo pinguem haereditatem accipias, est casualis.
d) Sub conditione honesta vel turpi, prout impletio conditionis
est conformis legibus vel non. Ita conditio : dummodo fornica­
tionem admittas, est conditio turpis.
e) Sub conditione repugnante vel non-repugnante, prout con­
ditio adversatur naturae contractus vel non. Ita promissio ma­
trimonii sub conditione ut una pars possit absque ulla ratione,
etiam nolente comparte et absque ulla compensatione sese re­
trahere, essent sponsalia sub conditione repugnante.
/) Sub conditione causam dans contractui seu sine qua non
vel causam non dans contractui, prout consensus ab impletione
conditionis omnino pendet vel non. Conditio sine qua non, ita
coniuncta est cum consensu, ut nisi conditio impleatur, omnino
consensum dare non velit ; conditio non dans causam contractui,
ita coniuncta est cum consensu, ut, si sciret conditionem non
impleri, consensum non daret, nunc autem (quia nescit) verum
consensum dat. Uti patet, conditio sine qua non, quasi intrat
ipsum obiectum contractus, dum conditio non dans causam con­
tractui, est quid quasi accidentale contractus.

§ 2. SUBIECTUM

419. — Sponsalia inire possunt omnes ii qui tum contractus
ineundi tum futurum Matrimonium ineundi sunt capaces.
Explicatur. Contractus ineundi capaces: ad hoc requiritur
imprimis ex iure naturali, sufficiens usus rationis et libertatis:
unde apparet, pueros ante adeptum sufficientem usum rationis
et amentes non posse valida inire sponsalia; insuper requiritur,
ut contrahens sit dominus obiecti contractus : cum autem nemo
praeter ipsum subicctum ius habeat decernendi in propria re
matrimoniali, hoc requisitum semper adest, nisi ipsum subiectum illud iam alii tradiderit (e. g. per sponsalia vel Matrimo­
nium).
Futurum Matrimonium ineundi capaces: Matrimonii capax est

omnis homo qui nullo impedimento dirimente est ligatus. Non
requiritur quidem ut tempore quo sponsalia ineunt iam sint ma­
trimonii capaces, sed sufficit, ut tempore quo sponsalia exse­
quenda erunt, nullo impedimento sint ligati, quia vel nunquam
impedimentum fuit, vel cessavit (sive per se sive per dispensa­
tionem).
420. — SCHOLION I. Quaenam aetas requiritur ad valida spon­

salia ineunda?
Disputatur inter Auctores. Codex nullam aetatem praescribit ;
unde ex requisitis iure naturali erit arguendum. Requiritur, uti
supra, n. 419, dictum est, ut sufficiens usus rationis habeatur:
en ergo de quo erit indicandum. Hic usus rationis non ille re­
quiritur qui pro Confessione, Prima Communione, Extrema Unc­
tione requiritur et sufficit, sed talis esse debet, ut contractum de
quo agitur possit inire cum intentione sese obligandi : ergo usus
rationis talis esse debet, ut saltem quoad substantiam sciat quid
sit Matrimonium : ad hoc autem inter pueros maxima dari po­
test differentia aetatis, et non raro « malitia supplet aetatem » !
421. — SCHOLION II. Utrum sponsalia inita faciant subtectum

incapacem ad nova sponsalia ineunda.

Priora sponsalia auferunt contrahentibus ius decernendi in
propria re matrimoniali, et proinde faciunt eos incapaces ad nova
sponsalia ineunda stantibus prioribus: aliud Matrimonium enim
est propter huius Matrimonii promissionem illicitum; promissio
autem rei illicitae est invalida. Postquam autem priora sponsalia
legitime soluta sunt, nova inire possunt.
Itaque, si quis stantibus prioribus sponsalibus, nova sponsalia
inivit, haec sunt invalida et, si prior compars tunc rescinderet
priora sponsalia, non tenetur novis sponsalibus, nisi renoventur:
fuerunt enim invalida nec convalidantur sola rescissione priorum
sponsalium superveniente.
NOTA. Teneri tamen potest, resolutis prioribus, stare novis sponsalibus,
non quatenus sunt sponsalia, sed quatenus hoc est unicum medium
reparandi damnum illatum.

422. — SCHOLION III. Utrum filiifamilias indigeant consensu

parentum ad sponsalia ineunda.

Uti patet, promissio Matrimonii insciis parentibus vel etiam
invitis parentibus ineundi a minorenni facta, est invalida, quia
tale Matrimonium est illicitum (cf. n. 553), et promissio rei illi­
citae est invalida.
Sed quaeritur utrum pro ipsa promissione requiratur consen­
sus parentum (vel illorum qui parentum locum tenent).
Per se non requiritur positivus consensus parentum in ipsam
promissionem ad validitatem promissionis, sed si absque gravi
ratione fiunt sponsalia insciis parentibus, sunt illicita. Gravis
ratio non exquirendi praevium consensum parentum est e. g.
verus timor ne parentes iniuste dissentiant, conditio parentum
qui de hac re non curant omniaque filiis relinquunt, etc.
Dissensus autem parentum potest sponsalia reddere illicita,
imo et invalida, si scii, parentes sunt rationabiliter inviti : in re
enim tanti momenti ire contra voluntatem rationabilem (et ex­
perientiam) genitorum, est magna irreverentia erga illos, et im­
prudentia, et posset proinde quandoque etiam peccatum mortale
constituere: promissio autem rei illicitae est invalida.
Difficile autem est dictu quandonam parentes sint rationabili­
ter inviti : certe rationabiliter sunt inviti, si altera pars vitio
(physico sed praesertim morali) laborat, ex quo praevidetur vita
infelix vel damnum materiale vel praesertim spirituale ipsi nup­
turienti vel proli nasciturae exoritura, vel si Matrimonium re­
dundaret in dedecus manifestum familiae, vel ex eo gravia scan­
dala et dissensiones sint timenda. Utrum etiam rationabiliter
essent inviti propter differentiam notabilem conditionis, educa­
tionis, divitiarum, etc. diiudicandum erit ex circumstantiis loco­
rum, temporum et personarum. Attamen, excepto casu damni
spiritualis, parentes nunquam sunt rationabiliter inviti si nuptu­
rientes nonnisi cum proprio incommodo proportionate gravi pos­
sint a sponsalibus abstinere.
423. — SCHOLION IV. De sponsalibus a parentibus initis.

Cum parentes non habeant ius ultimatim decernendi in statu
vitae et in re matrimoniali liberorum, sponsalia a parentibus

inita non valent, nisi ipsi sponsi validum consensum praebeant.
Patet tamen talem contractum, non tanquam sponsalia, sed tan­
quam contractum, obligare parentes qui illum inierunt : tenentur
scii, sincere et absque fraude et fictione adhibere diligentiam
convenientem, et curare ut pueri, liberi tamen omnino manentes,
consensum praebeant.
424. — SCHOLION V. De sponsalibus per procuratorem.

Nulla est ratio dicendi sponsalia per procuratorem inita esse
invalida : procurator enim nomine et auctoritate ipsius mandan­
tis agit acsi ipse mandans ageret. Omnis autem generis contrac­
tus, imo et ipse contractus matrimonialis, valide potest per pro­
curatorem iniri ; non ergo videtur cur sola sponsalia excipiantur.
Imo, etiamsi sponsalia in forma canonica ineantur, in qua con­
tractus ab ipsis partibus subscribi debet (cf. n. 436), nihil pro­
hibet distinguere: ab ipsis partibus propria manu vel per pro­
curatorem. Quare dicendum sponsalia per procuratorem eadem
ratione esse valida acsi ab ipso mandante fuissent inita. Requi­
ritur autem ut procurator sit rite institutus, h. e. ut talis homo
deputetur ad sponsalia cum tali persona nomine mandantis
ineunda. Non sufficit ergo ut deputetur ad sponsalia cum quali­
bet persona vel cum una ex duabus filiis N. ineunda, sed debet
esse ad determinatam personam. Similiter non potest procurator
sibi alium substituere, nisi ad hoc a mandante potestatem rece­
perit. Uti patet, requiritur etiam ad valorem, ut mandatum non
fuerit revocatum antequam exsecutioni sit datum: etiamsi pro­
curator nesciret mandatum esse revocatum, sponsalia essent in­
valida, nam voluntas compartis non amplius habetur.
§ 3. OBIECTUM

425. — I. Obiectum primarium promissionis sponsalitiae est
futurum matrimonium, suo tempore contrahendum.

Obiectum ergo sponsalium non est alternativum : aut Matri­
monium inire aut damna reparare; sed est categoricum: Matri­
monium inire.

Si huic obiecto primario additae sunt conditiones vel stipula­
tiones (e. g. temporis), hae intrant obiectum primarium.
426. — II. Obiectum secundarium est 1) fides sponsalitia
2) obligatio vitandi impedimenta futuri Matrimonii.

Explicatur. Obiectum secundarium : ita vocatur, non quia mi­
nor circa illud est obligatio, sed quia est quasi consectarium ex
obiecto primario defluens.
Fides sponsalitia: complectitur 1) relationes servandas quae
inter sponsos iuxta locorum consuetudines et personarum con­
ditionem servari solent; 2) relationes familiares vitandas cum
tertia persona, quae Matrimonium respiciunt vel castitatem lae­
dunt; 3) prohibitionem ineundi nova sponsalia stantibus prio­
ribus, et a fortiori ineundi aliud Matrimonium.
Impedimenta futuri Matrimonii : non tantum impedimenta
canonica, sed omne id quod potest impedire Matrimonium vel
alteri parti dare causam rescindendi sponsalia. Uti patet, nihil
impedit eum iustani causam rescindendi ponere (e. g. electionem
status perfectioris), nam ita uteretur iure suo.

*
427. — SCHOLION. De familiaritate licita inter nupturientes.

Nupturientibus ea omnia licita sunt quae ad invicem cogno­
scendum directe conducunt et intenduntur, necnon quae ad mu­
tuum amorem fovendum et excitandum inserviunt, et sine pec­
cato fieri possunt.
Explicatur. Quae ad invicem cognoscendum : visitationes, col­
loquia, etc.
Ad mutuum amorem : familiaritates, oscula et amplexus ho­
nesta, tactus honesti, etc.
Sine peccato: cum nupturientes nondum sint Matrimonio
iuncti, eis peccatum est omnis delectatio venerea, etiam incom­
pleta, directe intenta (cf. vol. II, η. 319 ss., ubi de castitate extra
Matrimonium). Actus autem impudici, in quibus nec delectatio
venerea quaeritur, nec adest periculum consensus in pollutio­
nem forsan inde provenientem, eis liciti sunt : illi actus enim
sunt peccaminosi in quantum ad delectationem veneream prohi­

bitam ducunt et sine ratione sufficienti ponuntur: iamvero spon­
salia seu mutuus amor fovendus vel excitandus est ratio suffi­
ciens ad illos actus ponendos et malum materiale (pollutio­
nem) permittendum (dummodo minime intendatur) (cf. vol. I,
n. 49, IV).
NOTA. Nupturientes in peccata etiam pluries incidentes, in confessione
tractandi sunt uti occasionarii qui sunt in occasione necessaria seu
quam vitare non possunt: tenentur enim ipso statu nupturientis
quasdam familiaritates comparti ostendere. Absolvi ergo possunt,
dummodo parati sint ad remotam reddendam occasionem, scii, eo
quod vitent conversationes solius cum sola, illas familiaritates quae
magis excitant ad libidinem, et ex altera parte frequentiore rece­
ptione Sacramentorum, oratione, vita Christiana, voluntatem suam
roborent (cf. n. 177). Vix unquam eis erit deneganda absolutio, ne
tempore quo gratia magis indigent, a Sacramentis omnino abstineant.

Si autem Matrimonium nondum praevidetur mox celebratum
iri, visitationes et familiaritates, saltem frequentiores, eis inter­
dicendae erunt.
§ 4. QUALITATES
428. — I. Sit cum sufficienti usu rationis habituali et actuali
initus (ad val.).

Defectus sufficientis usus rationis habitualis, uti supra, n. 419,
vidimus, facit subiectum incapacem ad sponsalia ineunda. De­
fectus autem sufficientis usus rationis actualis facit ut non valeat
hic et nunc contractum inire ex quo oriatur tam gravis obliga­
tio : defectus enim usus rationis impedit voluntarium necessa­
rium ad obligationem liberam suscipiendam. Cf. vol. I, n. 20.
Utrum sponsalia inita in aestu concupiscentiae sint valida, diju­
dicandum erit ex influxu concupiscentiae in usum rationis: si
enim usum rationis plene subvertit vel etiam insufficientem red­
dit, contractus erit invalidus (cf. vol. I, n. 28).
429. — II. Sit sine errore initus (error substantialis ad val.).

Error substantialis, qui faceret Matrimonium irritum propter
defectum veri consensus (cf. n. 513) a fortiori invalidât sponsa-

lia: quis enim, errore laborans censeri potest sincere assumere
obligationem ineundi Matrimonium, quod re cognita non iniret?
Unde error substantialis debet sponsalia irrita facere propter de­
fectum consensus in illam obligationem assumendam.
Error accidentalis non facit sponsalia irrita; si autem error
accidentalis dedit causam ipsi contractui, h. e. si contractus non
fuisset factus, si error non fuisset, etiam si nullus fuit dolus vel
fraus, sponsalia sunt rescindibilia ab eo qui in errore fuit.
430. — COROLLARIUM. De obligatione manifestandi proprios

defectus.
Agitur de omnibus defectibus, corporis et animae, characteris,
in bonis fortunae, etc. Defectus censentur illa quae ad extra ap­
parent pulchriora et magis appetibilia quam revera sint.
1. Defectus qui Matrimonium irritum facerent (impedimentum
vel id quod constituit conditionem sine qua non consensus) ex
iustitia manifestandi sunt : faciunt enim obiectum primarium
contractus impossibile.
2. Defectus qui sive comparti sive proli suscipiendae sive vitae
familiali erunt graviter damnosi, manifestandi sunt; et quidem
ex iustitia. Nam sponsalia ad hoc praesertim ineuntur ut compars ex intimiore commercio melius cognoscatur, et ita maior
securitas habeatur de felici vita familiali. Si autem liceret omnes
defectus celare, inanis esset contractus sponsalitius. Ergo tales
defectus vi contractus seu ex iustitia sunt manifestandi. Ita
morbus contagiosus, praesertim venereus, sterilitas (saltem si
altera pars valde desideret prolem), proles ex alio matrimonio
vel ex fornicatione suscepta, graves defectus characteris, gravis
deformitas corporalis, gravis inhabilitas in gerendis rebus, etc.
manifestari debent.
3. Defectus qui nemini valde nocivi erunt, sed vitam familialem
propter rixas etc. turbarent, si solum post Matrimonium cogno­
scerentur, ex caritate manifestandi sunt. Non ex iustitia, quia non
sunt comparti damnosi; sed ex caritate, quia eorum celatio po­
test dare causam rixis et dissensionibus, forsan gravibus.
4. Defectus qui neque nocivi sunt neque vitam familialem dis-

turbant (sive quia leves sunt, sive quia non revelabuntur) non
debent manifestari.
431. — SCHOLION. Utrum ignorantia impedimenti exsistentis

invalidet sponsalia.
Agitur de impedimento a quo, etiam de facto, dispensatio ob­
tineri potest secus enim sponsalia sunt de re illicita, et proinde
invalida.
Si teneas ipsam exsistentiam impedimenti invalidare sponsalia
(cf. n. 433), a fortiori tenere debebis ignorantiam impedimenti
exsistentis ea invalidare. Secus autem videtur ignorantia impe­
dimenti exsistentis non invalidare sponsalia, sed ea facere rescindibilia. Nam ignorantia impedimenti non facit errorem substan­
tialem, sed accidentalem; sunt tamen rescindibilia, quia nemo
tenetur dispensationem a lege petere, sed unicuique ius esse de­
bet standi legi. Ita ergo, si post inita sponsalia detegitur nuptu­
rientes esse consanguineos in gradu dispensabili, sponsalia vi­
dentur esse valida, sed rescindibilia.
432. — III. Sit de re undequaque licita, tu II quoad substan­
tiam (ad val.), tu II quoad conditiones additas (ad lie.).
Est enim principium maximi momenti : nemo potest valide
promittere rem illicitam.
Res de qua agitur est promissio Matrimonii; substantia pro­
missionis ergo est ipsum Matrimonium ; conditiones additae non
sponsalibus, sed ipso futuro Matrimonio, pertinent ad substan­
tiam. Conditiones autem ipsi promissioni additae, non alliciunt
validitatem, sed liceitatem. Ita promissio Matrimonii (christiani)
dummodo coram solo foro civili celebretur, est invalida, quia
conditio facit ipsum Matrimonium illicitum et imo invalidum;
item promissio Matrimonii, dummodo in Matrimonio onanistice
convivamus, est invalida, quia conditio facit ipsum Matrimonium
illicitum ; e contra promissio Matrimonii dummodo tempore ante
Matrimonium fornicationem admittas, est illicita, sed non inva­
lida, quia ipsum Matrimonium non est illicitum, sed sola impletio conditionis: quoad effectus talis promissionis, vide infra,
n. 438 ss.

433. — SCHOLION. Utrum exsistentia impedimenti Matrimonii

faciat sponsalia invalida.

Exsistentia impedimenti saltem de facto perpetui et indispensabilis facit sponsalia invalida, quia tale Matrimonium nunquam
est licitum (etiamsi impedimentum non sit dirimens, sed solum
impediens).
Exsistentia impedimenti dispensabilis non videtur ea facere
invalida, sed potius inita sub conditione: dummodo dispensatio­
nem ab impedimento obtineamus : tale enim Matrimonium non
est illicitum. Tenet quidem Payen, I, n. 234, talia sponsalia esse
invalida (saltem canonice) usquedum post obtentam dispensatio­
nem consensus renovetur: sed nulla ex eius rationibus pro invaliditate affulget : illogice autem tenet tunc solam renovationem
consensus ea reddere valida: deberet logice requirere renovatio­
nem consensus sub forma praescripta seu nova sponsalia.
Si quis autem vult illam sententiam sequi, utitur iure suo,
sequendo sententiam probabilem.
Etsi autem exsistentia impedimenti dispensabilis non reddat
sponsalia invalida, videtur tamen ea facere rescindibilia. Etenim,
etiamsi contractus initus fuit cum cognitione impedimenti et cum
voluntate petendi dispensationem, nemini tamen ius denegandum
videtur mutandi consilium in favorem legis et non petendi dis­
pensationem et proinde rescindendi sponsalia. Hoc ius eo facilius
erit concedendum quo minus libenter Ecclesia dispensationem
concedit, e. g. a disparitate cultus vel mixta religione. Non autem
videntur rescindibilia post obtentam dispensationem : tunc enim
impedimentum non amplius exsistit.
434. — IV. Sit cum libera voluntate initus (ad val.).

Nemo enim potest tam gravem obligationem liberam in se as­
sumere nisi cum libera voluntate. Impedimenta libertatis in casu
sunt violentia et metus (cf. vol. I, n. 25-27). Etsi metus, nisi usum
rationis subvertat, liberam voluntatem per se non impediat, eam
tamen ita influit ut pro nova obligatione libera assumenda se­
quentia principia sint tenenda:
λ) Metus iuste incussus relinquit sponsalia valida: si enim
metus iuste incutitur, nemini fit iniuria, et proinde nulla est

ratio cur sponsalia non sint omnino valida. Ita si puella deflo­
rata exigit a defloratore promissionem Matrimonii, sponsalia
valida sunt etiamsi deflorator ea ineat timens ne puella eum
secus accuset.
/;) Metus iniuste incussus, sed levis, i. e. talis qui facile (con­
sideratis circumstantiis et personis) excuti potest; videtur relin­
quere sponsalia valida: nam cum levis tantum sit iniuria, quam
facile effugere potuit et non effugit, nulla est ratio cur sponsalia
non sint omnino valida.
c) Metus gravis (etiam relative gravis) iniuste incussus non
facit sponsalia invalida, sed rescindibilia ex parte illius qui me­
tum passus est : cui enim iniuria gravis facta est, illi etiam ius
esse debet postea assumendi vel negandi novam obligationem.
§ 5. FORMA

435. — I. Ex iure naturali nulla forma determinata requiritur,
sed valida sunt sponsalia in quibus voluntas promittendi et ac­
ceptandi sufficienter manifestatur.
436. — II. Ex iure canonico requiritur ad validitatem contra­
ctus, ut fiat in scriptis et subsignetur a duabus partibus et vel a
parocho vel ab Ordinario vel a duobus testibus; si autem utra­
que vel alterutra pars scribere nesciat vel nequeat, ad validitatem
id in scriptura adnotetur et alius testis addatur, qui cum supradictis loco partium subscribat (can. 1017).
NOTA. Ad hanc formam tenentur, si saltem volunt sponsalia valida inire,
omnes baptizati (etiam acatholici), praeter Orientales (can. 1),
etiam si cum non-baptizato vel cum Orientali sponsalia ineunt. Pro
ipsis, omnia sponsalia in alia forma inita, sunt invalida etiam in
conscientia. Pro Orientalibus et pro non-baptizatis requiritur ad vali­
ditatem solum forma a iure naturali praescripta, nisi pro Orien­
talibus ius eorum ecclesiasticum, pro non-baptizatis ius civile ali­
quam formam praescripserit.

Explicatur. In scriptis: hoc opponitur vivae voci, sed non
excludit formulam typis impressam vel machina dactylographica
compositam.

Subsignetur: ex Decreto S.C.C. 27 Iui. 1908 desumunt Aucto­
res plures qualitates huius subsignationis, quae tamen in Codice
non requiruntur; et propterea non videtur cur adhuc hodie ad
valorem sint requirendae. Ita requirunt 1) ut uno tractu subsi­
gnentur, h. e. omnibus qui subsignare debent simul praesenti­
bus, ita ut invalida essent si ab uno iam subsignata ad alium
absentem subsignanda mitterentur; 2) ut propria manu subsi­
gnentur, non vero sigillo aut machina dactylographica : subsi­
gnatio proculdubio debet esse medium probationis; quare iure
merito sola subsignatio per machinam dactylographicam reiicitur; sed ubi, ut in Sinis, subsignatio per sigillum personale, cha­
racterem magis personalem habet quam ipsa scriptura, et in
omnibus contractibus prae scriptura proprii nominis adhiberi
solet, non videtur reiicienda.
A duabus partibus: non tamen prohibetur quominus partes per
procuratorem subsignent (cf. n. 424). Quodsi autem per procu­
ratorem fiat subsignatio, bonum erit hoc in scripto etiam notare,
etsi talis notatio ad valorem non requiratur.
A parocho vel Ordinario loci: est parochus vel Ordinarius loci
ubi fiunt sponsalia ; non debet esse parochus vel Ordinarius pro­
prius partium. Parochus vel Ordinarius autem non potest alium
ad hoc delegare : sumitur enim hic tanquam « testis qualificatus », cuius solius testimonium sufficit : haec qualitas autem de­
legari non valet, sed si parochus vel Ordinarius subsignare non
potest vel non vult, alia possibilitas eligenda est, scii, subsignatio
a duobus testibus.
A duobus testibus: testis esse potest quilibet homo (vir vel
mulier) capax testandi. Non tamen convenit, cum agatur de con­
tractu quodammodo sacro, testes adhibere paganos vel haereti­
cos, excommunicatos, etc.
Scribere nesciat vel nequeat : nescit qui scribere non didicit ;
nequit qui impeditur (e. g. vulnere in manu) ne nunc scribat.
Alius testis addatur: etiamsi utraque pars scribere nesciat vel
nequeat, unus tamen testis tantum addendus est (praeter paro­
chum vel Ordinarium loci vel duos testes). Tunc ergo subsignare
debent 1) pars contrahens quae scribere potest; 2) parochus vel
Ordinarius loci cum uno teste vel tres testes.

NOTA. 1. Cum locus et dies datae multum conferant ad authenticitatem
documenti cognoscendam, hic locus et dies etiam assignandus est;
imo nonnulli Auctores hoc etiam hodie ad validitatem contractus
requirunt.
2. Horum sponsalium copia originalis servetur in archivo parochi
vel Ordinarii loci qui subsignavit, et duae aliae copiae tradantur
duabus partibus.
437. — SCHOLION. Quinam pro sponsalibus veniunt sub no­

mine parochi?
Nonnulli Auctores tenent hic solos parochos (intra suum ter­
ritorium) et quasi-parochos necnon illos vicarios qui plena po­
testate paroeciali sunt praediti (vicarius actualis, vicarius oeco­
nomus, vicarius substitutus, vicarius adiutor) esse intelligendos,
non vero vicarios cooperatores, et proinde neque Missionarios
rectores districtuum. Payen vero (I, 254) hoc ius vult etiam Missionariis rectoribus districtuum vindicare. Et iure quidem me­
rito: iuxta Decretum enim Ne Temere: « Nomine parochi venit...
in Missionibus ubi territoria necdum perfecte divisa sunt, omnis
sacerdos a Moderatore Missionis ad animarum curam in aliqua
statione universaliter deputatus ». Etsi haec definitio in Codice
transsumpta non sit, tota tamen disciplina Decreti transscribitur; unde merito, virtute can. 23, Codex iuxta authenticas decla­
rationes huius Decreti interpretatur, et proinde etiam hodie illi
Missionarii in materia matrimoniali sub nomine parochi veniunt.
Nec huic obstat Instructio S.C.P.F. 25 Iui. 1920 (PCS 98 et 412) :
« Missionarii censendi sunt cooperatores Vicarii vel Praefecti Apostolici atque proinde cum licentia generali ab Ordinario concessa
valide et licite assistunt Matrimoniis ». Nam hoc optime intelligi potest de Missionariis qua talibus, etiam qui non sunt rec­
tores districtuum, dum rectores districtuum qua tales etiam pa­
rocho essent aequiparandi.

§ 6. EFFECTUS

438. — I. Ex sponsalibus invalidis, nescientibus contrahentibus,
nulla oritur obligatio.

Explicatur. Ex sponsalibus invalidis : pro non-baptizatis inva­
lida sunt sponsalia inita sive a persona inhabili ex lege naturali
(n. 419), vel civili, sive cum defectu cuiusdam qualitatis natura­
liter requisitae (n. 428 ss.) ; pro baptizatis (exc. Orientalibus) in­
valida sunt sponsalia inita sive a persona naturaliter inhabili
(n. 419) sive cum defectu cuiusdam qualitatis naturaliter requi­
sitae (n. 428 ss.) sive non servata forma canonica (n. 436).
Nescientibus contrahentibus : si nulla pars scit contractum esse
invalidum.
NOTA. Si utroque nesciente contractus fuit invalide initus, sed postea
una pars cognoscit invaliditatem, hic tenetur quamprimum compartem certiorem facere, secus ex hoc momento venit in casum
similem sequenti, et oriuntur pro eo etiam obligationes in principio
sequenti (n. 439) expositae.

Probatur. Contractus invalidus nequit obligationem inducere:
ad hoc enim sive a natura sive a lege positiva propter bonum
commune declaratur invalidus et definiuntur formae observan­
dae, ad praecavendam iniquam inductionem obligationum. Pro
baptizatis autem can. 1017 definivit sponsalia non servata forma
canonica esse invalida, etiam pro foro interno, ergo etiam in
conscientia nullam inducere obligationem.
439. — II. Ex sponsalibus invalidis uno sciente alio nesciente,
oritur soli parti consciae invaliditatis obligatio ex fidelitate standi
contractui si altera pars velit, vel ex iustitia reparandi da na
illata si ita contrahendo alteram partem deceperit.

Explicatur. Soli parti consciae: illa pars enim vel voluit non
obstante invaliditate contractus sese obligare (et tunc oritur
obligatio ex fidelitate) vel alteram partem decipere (et tunc ori­
tur obligatio ex iustitia damna reparandi, non propter contrac­
tum, sed propter iniuriam).

Ex fidelitate: non ex iustitia, quia contractus verus non fuit,
sed ex fidelitate, quia fuit vera promissio.
Ex iustitia: non propter contractum, quod non fuit, sed prop­
ter deceptionem et iniustam damnificationem.
Reparandi damna: etiam stando promissis seu ineundo Matri­
monium promissum, si altera pars id exigit et sine peccato fieri
potest; secus debet, etiam per compensationem pecuniariam si
aliter non potest, damna illata reparare, qualia sunt pecunia
expensa, occasio boni Matrimonii cum alio amissa, etc.
Si alteram partem decepit: si enim alteram partem non de­
cepit, e. g. quia putabat etiam alteram partem scire invaliditatem contractus, ad damna illata reparanda non tenetur, utpote
non voluntarie illata.

Gravitas transgressionis. Pars invaliditatis conscia, quae con­
tractui stare non vult, altera parte id exigente, committit pec­
catum mortale (infidelitatis); si, altera parte Matrimonio renun­
tiante, non vult reparare damna culpabiliter illata, committit
peccatum mortale vel veniale (iniustitiae) pro gravitate damni
illati.
440. — III. Ex sponsalibus invalidis utroque sciente, oritur
obligatio ex fidelitate standi contractui.

Talis contractus easdem generat obligationes quas contractus
validus generat ex iustitia. Est enim vera promissio, etsi non sit
verus contractus.
441. — IV. Ex sponsalibus validis utraque pars tenetur ex iusti­
tia ad omnes obligationes quas assumpsit et quas sine peccato
implere potest, quamdiu sponsalia non sunt legitime rescissa.

Explicatur. Ex iustitia: obligationes enim oriuntur ex con­
tractu.
Omnes obligationes : ante omnia tenetur ad obiectum tum pri­
marium tum secundarium contractus (cf. n. 425-426). Imprimis
ergo tenetur ad ineundum Matrimonium promissum: sponsalia
non sunt eo sensu rescindibilia, quod partes non debeant Ma­

trimonium inire, et una pars possit etiam absque gravi causa
Matrimonium denuntiare, dummodo paratus sit ad reparanda
damna: revera tenetur ad Matrimonium ineundum et ad omnes
obligationes secundarias, quamdiu altera pars vult stare iuri suo;
praeterquam propter gravem causam (cf. n. 446 ss.), sponsalia
sunt rescindibilia solum ex mutuo consensu. Attamen nulla da­
tur actio ad urgendum Matrimonium (cf. n. 444).
Eodem modo tenetur ad conditiones in contractu additas
adimplendas h. e. debet quantum est in se curare ut conditio
impleri possit : ita, si conditio addita est, dummodo parentes
consentiant, debet saltem parentes interrogare, et nihil facere
quod parentes invitos redderet. Quatenus teneatur etiam dispen­
sationem petere ab impedimento, cf. supra, n. 433.
Quas sine peccato implere potest: si ipsum Matrimonium inire
non potest sine peccato, sponsalia sunt invalida; si autem addita
est conditio quam sine peccato implere non potest (conditio tur­
pis, e. g. si fornicationem admittis), eam adimplere non potest,
sed debet vel eam pro non-adiecta habere, vel, si compars con­
ditionem turpem urget, sponsalia rescindere (cf. n. 448).
Quamdiu non sunt legitime rescissa: cf. infra, n. 446 ss.

Gravitas transgressionis. Qui obligationes quas in contractu
sponsalitio assumpsit non tenet, committit peccatum mortale vel
veniale (iniustitiae) pro gravitate iniuriae comparti illatae. Qui
sine causa excusante proportionata recusat Matrimonium inire,
committit peccatum mortale iniustitiae; qui iniuste causam dat
ex qua altera pars possit contractum rescindere, similiter com­
mittit peccatum mortale iniustitiae. — In omnibus his casibus
tenetur ad reparanda damna ex actione sua oriunda.
NOTA. Disputatur utrum qui fidem sponsalitiam laeserit semper com­
mittat peccatum mortale iniustitiae (praeter peccatum luxuriae), ita
ut teneatur hanc circumstantiam (se esse sponsalibus ligatum) in
Confessione declarare: cum haec obligatio oriatur ex contractu, et
agatur de re gravi, non apparet cur non sit obligatio gravis iustitiae.
Cum autem non pauci Auctores teneant, eum non teneri hanc cir­
cumstantiam in Confessione declarare, talis declaratio non est impo­
nenda (sententia probabilis).

II
442. — V. Matrimonium validis sponsalibus promissum,
ineun­
U
dum
congruo.
II est tempore

Explicatur. Tempore congruo: si tempus in contractu defini­
tum est et sine peccato servari potest, debet ex iustitia servari.
Si tempus definitum non est, debet vel mutuo consensu definiri,
vel iuxta mores acceptos interpretari; notabiliter ultra tempus
congruum Matrimonium differre, est causam dare rescissioni
sponsalium (cf. n. 452) et proinde illicitum.
443. — VI. Qui culpabiliter causa u dedit qua vel Matri II 0nium promissum impossibile fiat vel altera pars licite sponsalia
rescindere possit, tenetur ad omnia da II na inde oriunda repa­
randum, dummodo altera pars sit innocens.

Explicatur. Culpabiliter : nemo enim potest obligari ad repa­
randum damnum praeter omnem culpam illatum.
Impossibile: aliquid faciendo unde impedimentum Matrimonii
oriatur aut Matrimonium fiat alteri parti multo minus appetibile
(moraliter impossibile) vel seipsum ad vitam familialem et ma­
trimonialem reddendo incapacem.
Rescindere possit: cf. infra, n. 446 ss.
Innocens: h. e. ex sua parte non prius similem causam culpa­
biliter dedit.

Gravitas transgressionis. Qui talem causam culpabiliter dat,
committit peccatum mortale iniustitiae, in quo manet usquedum
damna inde oriunda reparaverit, vel saltem serio promiserit se
damna illa reparaturum.
444. — VII. Contra nolente II Matrimonio II promissum inire
nulla datur actio in foro ecclesiastico ad cogendum illa II ad Ma­
trimonium, sed solum ad exigendam reparationem damni si qua
debetur (can. 1017, § 3).

Explicatur. Nolentem Matrimonium inire: h. e. si non obstante
sua obligatione (cf. n. 441-442) non vult.
Nulla actio: h. e. non potest invocari auctoritas publica sive
in iudicio sive extra indicium ad obtinendum ius ad Matrimo355

nium seu ad cogendam compartem ad Matrimonium. Ex nega­
tione talis actionis nullo modo minuitur obligatio ineundi Matri­
monium promissum, sed Ecclesia ad tuendam libertatem con­
sensus matrimonialis, non vult auctoritative intervenire si quis
renuit Matrimonium inire. Hoc autem non excludit « actionem
pastoralem » qua parochus vel confessarius, ex motivis conscien­
tiae, nolentem premat et hortetur (etiam negando absolutionem,
quia non est dispositus gravi obligationi satisfacere) ad Matri­
monium promissum ineundum.
Reparationem damni: si scii, compars ex negato Matrimonio
damnum patiatur et nullam causam dederit rescissioni contrac­
tus, debet, si petitur, etiam per pecuniariam compensationem
proportionatam, damna etiam non pecuniaria, reparare. Ita, si
sponsa ita derelicta, nonnisi difficilius potest Matrimonium inire,
tenetur ei maiorem dotem procurare, ut ita possit facilius com­
partem invenire.
Haec compensatio potest sive per forum civile sive per forum
ecclesiasticum peti; actio autem haec non potesl impedire quo­
minus interim aliud Matrimonium celebretur (Comm. Int. Cod.
2-3 lun. 1918).
445. — VIII. Sponsalibus rescissis dona et munera quae data
sunt solum propter futurum Matrimonium, reddenda sunt si com­
pars fuit innocens in rescissione sponsalium, conservari vero
possunt si compars fuit culpabilis. Dona autem et munuscula,
praesertim si sunt II inoris pretii, quae data censentur potius in
signum actualis amoris, conservari possunt.

Explicatur. Data solum propter luturum Matrimonium: uti
patet, hoc imprimis pendet ab intentione dantis; propter solum
Matrimonium data generatim censentur pignora quae in ipsa
conclusione contractus quandoque dantur, necnon dona maioris
pretii etiam postea data. Cum intentio dantis saepesaepius non
explicite manifestata sit et proinde difficile postea statuatur, ius
positivum in his nihil statuere solet. Si consilium petatur, optime
cum more sinico statui potest: quidquid in ipso contractu sponsalitio stipulatum fuit dandum, consideretur ut pignus in disso­

lutione reddendum: quidquid supererogatorium datum est con­
sideretur ut absolute datum et proinde non reddendum.

Si compars fuit culpabilis: si compars culpabilem causam de­
dit rescissioni contractus, censeri potest eum restitutioni etiam
pignorum implicite renuntiasse. Uti patet, haec dona, praesertim
si sunt maioris pretii, iam debent computari pro reparatione
damni passi.
Gravitas transgressionis. Qui obiectum restituendum reddere
recusat committit peccatum mortale vel veniale iniustitiae pro
valore rei restituendae.

§ 7. DISSOLUTIO

446. — NOTA. 1. Etiam quando dissolutio sponsalium non inducit obli­
gationem ex iustitia reparandi damna, aequitas tamen postulare
potest ut aliquatenus damna illata compensentur, praesertim si
compars est omnino innocens, imo quandoque aequitas et caritas
postulare possunt ut iure suo rescindendi sponsalia non utatur, et
imo Matrimonium eligat potius quam statum religiosum vel cleri­
calem, si scii. Matrimonium est moralitcr unicum medium vitandi
damnum compartis. Ita e. g. si copulam carnalem cum comparte
admisit vel etiam si per sponsalia iam per aliquod tempus protracta
sponsa eo devenerit ut iam difficulter possit nova sponsalia favora­
bilia inire, etc., aequitas vel caritas postulare possunt ut iure suo
rescindendi sponsalia non utatur.
2. Quae dicuntur de rescissione sponsalium simpliciter, valent etiam
si sponsalia fuerunt iuramento firmata: iuramcnlum enim novam
firmitatem contractui non tradit, nisi quam contractus ex seipso
habet.
3. Si una pars dedit causam rescindendi, et altera pars, huius causae
conscia, continuat familiaritatem per notabile tempus, videtur iuri
suo rescindendi renuntiasse.
4. Exsistente iusta causa rescindendi sponsalia, ab ipsis partibus
rescindi possunt: neque enim ex iure naturae neque ex lege positiva
requiritur sententia iudicis. Per accidens tamen requiritur sententia
iudicis, nempe a) si a Statutis dioecesanis ita statuitur; /?) si est
dubium circa exsistentiam vel sufficientiam causae; c) si secus time­
tur scandalum ab iis qui vident dissolutionem sponsalium, causam
autem ignorant.

447. — I. Sponsalia dissolvi possunt propter errorem acciden­
talem ab eo qui in errore fuit.

Cf. supra n. 434.
448. — II. Sponsalia dissolvi possunt ab eo cui gravis metus
iniuste incussus fuit.

Cf. supra n. 429.
449. — III. Sponsalia quibus addita fuit conditio quae sine
peccato servari non potest, possunt dissolvi ab eo qui conditio­
nem implere deberet.

Explicatur. Sine peccato : si ipsum obiectum contractus inclu­
deret peccatum, ipse contractus esset invalidus ; si autem sola
conditio est turpis, contractus non est invalidus, et proinde obli­
gationes quae sine peccato impleri possunt, debent impleri.
Quodsi autem compars omnino urget conditionem turpem, hoc
debet esse ratio sufficiens ad solvenda sponsalia.
450. — IV. Sponsalia dissolvi possunt mutuo consensu.

Explicatur. Dissolvi possunt: valide, et si habetur causa ra­
tionabilis, etiam licite.
Mutuo consensu: ille consensus debet esse iisdem qualitatibus
munitus quo consensus ad contractum ineundum (cf. n. 428 ss.).
Hic consensus tamen potest esse etiam implicitus, e. g. si utra­
que pars nova sponsalia cum alia persona init.

Probatur. Cum sponsalia non sint contractus perpetuus (sicut
Matrimonium), eadem causa qua inceperunt, possunt etiam dis­
solvi.
451. — V. Sponsalia dissolvuntur verificatione conditionis resolutoriae, imprimis decursu temporis ad finiendam obligationem
statuti.

Explicatur. Dissolvuntur : eo ipso, ita ut neque debeat altera
pars moneri.
Ad finiendam obligationem : si in contractu statutum fuit tem­
pus celebrandi Matrimonium (sive dies fixa sive terminus ante

quem) cum intentione solvendi obligationem si statuto tempore
Matrimonium celebratum non fuit, elapso hoc tempore cessat eo
ipso obligatio contractus, sive Matrimonium culpabiliter sive in­
culpabiliter (culpa unius partis vel utriusque partis) celebratum
non fuit.
452. — VI. Sponsalia a parte parata ad nuptias dissolvi pos­
sunt propter elapsum tempus in contractu stabilitum ad urgen­
dam obligationem.

Explicatur. A parte parata ad nuptias: h. e. si utraque pars
necesse habet nuptias differre, neutra pars ius rescindendi spon­
salia propter moram alterius accipit.

Ad urgendam obligationem : tunc obligatio, elapso tempore,
non cessat, sed ille qui paratus est ad nuptias ius acquirit sol­
vendi propriam obligationem.
453. — VII. Sponsalia dissolvi possunt propter notabilem mu­
tationem, etiam inculpabilem, in comparte, dummodo ipse dis­
solvens causam non dederit mutationi.

Explicatur. Dissolvi possunt: valide ac licite.
Notabilem mutationem : haec mutatio ex diversissimis causis
provenire potest:
«) Ex longa mora: si Matrimonium nimis differtur, habilitas
compartis ad officia matrimonialia potest notabiliter minui : et­
iamsi mora praeter culpam compartis fiat, altera pars habet ius
rescindendi sponsalia si Matrimonium notabiliter plus differtur
quam contractus ferebat vel mores populi suadent.
/;) Ex defectu corporis post inita sponsalia contracto vel de­
tecto : agitur, uti patet, de defectu maioris momenti, uti nota­
bilis deterioratio sanitatis, morbus contagiosus (imprimis venercus) vel molestus, ita ut Matrimonium fiat notabiliter minus
appetibile. Si autem tempore quo sponsalia iniit altera pars iam
cognoscebat hunc defectum, non datur ius rescindendi sponsalia,
quia non est mutatio in comparte.
c) Ex vitio morali vel characteris post inita sponsalia contracto

vel detecto: si sit opio, morphio, etc. vel ebrietati deditus, irre­
ligiosus, etc.
d) Ex impedimento matrimoniali post inita sponsalia con­
tracto vel detecto : si impedimentum est perpetuum et indispensabile (saltem de facto) facit sponsalia eo ipso nulla: res pro­
missa enim tunc evadit impossibilis ; si impedimentum mox ces­
sabit (e. g. aetas cui parum deest, vel votum temporarium post
breve tempus cessans), non videtur sponsalia afficere quia no­
tabilem mutationem non infert ; si autem impedimentum nonnisi
per dispensationem cessare potest, alteri conceditur ius sponsalia
rescindendi, quia ius habet standi legi (cf. n. 433, ubi etiam de
influxu impedimenti cogniti tempore sponsalium).
e) Ex externis circumstantiis: e. g. si compars bonam famam
amisit, si rixae ortae sunt inter familias sponsi et sponsae, etc.
NOTA. Non videtur pars cui interim magnae divitiae affluxerunt, inde
solum obtinere ius rescindendi sponsalia: hoc enim nullam muta­
tionem in comparte inducit. Attamen generatim tales ad Matri­
monium non nimis sunt urgendi propter periculum infelicis exitus
(cf. n. 458).

/) Ex mutua cognitione defectuum et incompatibilitatis charac­
terum : ad hoc enim sunt sponsalia, quasi « novitiatus » ad Ma­
trimonium ; si ergo experientia nupturientium, praebens praevisionem vitae futurae infelicis, non daret eis ius rescindendi spon­
salia, nullum sensum haberent.
Dummodo causam non dederit: si ipse enim est causa muta­
tionis, sive culpabiliter sive inculpabiliter, non potest inde ius
acquirere propter illam mutationem ab obligatione sua resiliendi.
454. — VIII. Sponsalia solvi possunt propter gravem laesionem
fidei sponsalitiae a comparte, dummodo qui solvit sit ipse
innocens.

Explicatur. Solvi possunt: valide et licite.
Laesionem fidei: fides sponsalitia est obiectum secundarium
contractus (cf. n. 426), ita tamen ut eius laesio comparti inno­
centi ius concedat sponsalia rescindendi. Fides autem diversi
modo laedi potest :

d) Differendo culpabiliter Matrimonium ultra tempus con­
gruum, etiam per breve tempus : fides enim sponsalitia vult ut
Matrimonium tempore congruo celebretur; culpabiliter ergo
Matrimonium differre, laedit fidem sponsalitiam ; nec potest
alter obligari propter contractum ultra tempus exspectare. Sup­
ponitur, uti patet, compartem esse paratam ad nuptias et ipsam
non esse causam dilationis.
b) Culpabiliter inducendo defectum corporis vel vitium mo­
rale vel impedimentum aliamve causam notabilis mutationis
(cf. n. 452).
c) Per fornicationem aliudve peccatum contra castitatem cum
tertia persona, vel imo per nimiam cum ipsa familiaritate (cf.
n. 426).
d) Per sponsalia cum tertia persona.
e) Per celationem defectus revelandi (cf. n. 430).
Dummodo sit ipse innocens: si enim ipse similiter fidem lae­
serit vel in laesionem consenserit, censendus est iuri suo rescin­
dendi renuntiasse.
455. — SCHOLION. Utrum sponsalia solvantur per Matrimo­

nium subsequens unius partis cum tertia persona.
Saltem si altera pars est innocens, non videntur solvi sed
suspendi, nisi compars ea rescindat. Inde, qui ita per Matrimo­
nium cum tertia persona laeserit fidem sponsalitiam, tenetur, si
compars priorum sponsalium id voluerit, post mortem coniugis,
obligationibus priorum sponsalium. Compars autem per Matri­
monium cum tertio relicta, libera est priora sponsalia rescindere
vel non, propter laesam fidem sponsalitiam.
456. — IX. Sponsalia dissolvi possunt ab illa parte quae vult
statum perfectiorem eligere propter Deui

Explicatur. Dissolvi possunt: valide ac licite.
Statum perfectiorem: status perfectior (quam Matrimonium)
est status clericalis vel religiosus, necnon virginitas etiam extra
vitam religiosam. Dicitur status clericalis vel religiosus, ad indi­
candum pro solutione sponsalium non esse exspectandum usque-

dum votum castitatis una pars emiserit, sed sufficit eius seria
voluntas ingrediendi Seminarium vel vitam religiosam ; per emis­
sionem professionis vel susceptionem subdiaconatus sponsalia eo
ipso solvuntur: nam Matrimonium per eam fit illicitum.
Propter Deum: h. e. sincera mente sese voto castitatis (etiam
solo voto non-nubendi) vult Deo vovere.
Probatur. Contractus sponsalitius non potest esse tam firmus
ut prohibere possit partes a statu perfectiore eligendo; quodsi
autem talem statum elegerit, debet esse in eius potestate con­
tractum sponsalitium, cum illo statu incompatibilem, rescindere.
457. — SCHOLION. Utrum ad solvenda sponsalia requirantur

vota perpetua.

Vota perpetua ex seipsis solvunt sponsalia, eo quod cum ipsis
sunt incompatibilia. Vota autem temporaria solum faciunt ea
rescindibilia : non autem apparet utrum etiam ex parte illius qui
vota temporaria emisit sponsalia sint rescindibilia an solum iura
et obligationes suspendantur; ex parte vero illius qui ita dere­
linquitur certe sunt rescindibilia, ita ut non solum votum unius,
sed etiam eius propositum statum perfectiorem eligendi, alteri
statim ius tribuat sponsalia rescindendi : illa enim electio inducit
saltem dilationem Matrimonii et proinde notabilem mutationem
compartis.
Ex parte illius qui vota temporaria emisit videntur potius iura
et obligationes suspendi : nulla enim apparet ratio cur ille possit
sponsalia rescindere et inde ab obligationibus libere susceptis
liberari. Votum castitatis obest quidem sponsalibus, sed cum sit
temporarium tantum, post illud tempus nihil obest et obligatio­
nes susceptae reviviscere possunt : quare nihil amplius admit­
tendum videtur nisi suspensio iurium et obligationum.
458. — COROLLARIUM. Ad quid tenetur qui post sponsalia sta­

tum perfectiorem elegit, sed postea ab eo recedit?
Qui interim vota perpetua emisit, sed ab eis dispensatur, nul­
lam obligationem erga compartem sponsalium habet: sponsalia
enim rescissa sunt, et proinde ab hoc momento invalida.

Qui temporaria vota emisit, videtur, si a statu perfectiore ite­
rum recedit, omnibus obligationibus sponsalium iterum teneri
nisi interim altera pars ea resciderit.
459. — X. Sponsalia a partibus rescindi possunt propter exsi­
II
stentiam impedimenti, etiam mere
prohibentis.

Cf. supra n. 433.
460. — XI. Sponsalia dissolvi possunt propter praevisionem
infelicis exitus Matrimonii.

Explicatur. Praevisionem infelicis exitus: si praevidetur vita
matrimonialis futura infelix, rixis plena, etc.

Probatur. Sponsalia ad hoc exsistunt ut nupturientes seipsos
probent, et videant utrum vitam communem inter se possint fe­
liciter vivere: si ergo una pars compertum habet se non posse
feliciter cum illa comparte vivere, debet, ex ipsa natura sponsa­
lium, ius habere illa sponsalia rescindendi.
461. — XII. Sponsalia dissolvi possunt, propter gravem cau­
sam, per dispensatione II pontificiam.

Communiter docent Auctores, Romanum Pontificem posse
sponsalia dissolvere ex gravi causa, una parte postulante, altera
etiam renitente. Argumentum a fortiori habetur ex eo quod Ro­
manus Pontifex potest etiam Matrimonium (scii, ratum non con­
summatum, cf. n. 494) dissolvere ; ergo a fortiori sponsalia, quae
sunt contractus multo minus stabilis. De caetero, cum sponsalia
non sint perpetua, sed status provisorius et probatorius, in quo
nupturientes seinvicem melius cognoscant, et probent utrum in
vita futura conveniant, necessaria est quaedam auctoritas, quae
possit, uno etiam renitente, in favorem alterius gravem rationem
afferentis, hunc contractum dissolvere quando ipsa pars non
potest illum una ex supradictis rationibus honeste rescindere:
haec auctoritas autem debet esse apud Romanum Pontificem.

§ 8. NECESSITAS

462. — Sponsalia minime sunt necessaria, etiam pro illis qui
Matrimonium inire intendunt; pro his autem utilia sunt et
suadenda.

Probatur. Primum: non necessaria: neque enim iure naturali
neque iure positivo eorum necessitas probatur.
Secundum: utilia: periodus inter sponsalia et Matrimonium
est tempus in quo nupturientes honeste possunt intimius conver­
sari; unde possunt seinvicem melius cognoscere. Insuper, ex
sponsalibus, saltem si publice sunt nota, facilius inveniuntur
impedimenta Matrimonii, si quae sunt; tempus enim habent
christiani denuntiandi impedimenta quae cognoscunt. Tandem,
occasione sponsalium optima habetur occasio exhortandi nuptu­
rientes ut sancte et devote ad Sacramentum Matrimonii reci­
piendum sese praeparent.

Art. praevius alter

DE HIS QUAE CELEBRATIONI PRAEMITTENDA SUNT
463. — Praeter sponsalia quae Matrimonio praemitti possunt,
plura alia licitae celebrationi Matrimonii praemitti debent, quae
omnia ad hoc unum reduci possunt :
Antequam Matrimonium celebretur, constare debet nihil eius
validae ac licitae celebrationi obstare (can. 1019, § 1).
Constare autem debet parocho vel Ordinario cui ius est assi­
stendi Matrimonio (cf. n. 501, 542-545), etiamsi alius ad assisten­
dum delegetur vel ab assistentia dispensetur; vel, si Matrimo­
nium celebretur in forma extraordinaria (cf. n. 505-506), constare
debet sacerdoti assistenti, si adest, vel ipsis contrahentibus. Hi
autem non tenentur ad investigationes in forma iuridica peragen­
das sicut pro parocho praescribitur, dummodo aliter sufficienter
constet.

A. EXTRA PERICULUM MORTIS

464. — I. Parochus (vel Rector Districtus) cui ius est assistendi Matrimonio debet certitudinem moralem positiva H acqui­
rere sequentibus mediis:
a) Examine sponsorum. Tum sponsum tum sponsam, etiam
seorsim, et caute interroget.
Haec interrogatio non tantum debet esse circa impedimenta
Matrimonii, sed etiam circa libertatem consensus (praesertim
sponsae) et circa sufficientem instructionem in doctrina Chri­
stiana et officiis status sui (cf. infra, n. 552). Haec ultima inter­
rogatio autem (circa sufficientem instructionem) omitti potest,
si aliunde scitur eam esse sufficientem (can. 1020).

NOTA. 1. Si sponsus et sponsa ex diversis sunt paroeciis (vel districtibus),
hoc examen per se pertinet ad parochum (vel rectorem) cui ius est
Matrimonio assistendi; saepesaepius autem conveniens ct utilius
erit si proprius parochus (vel rector) proprium subiectum examinet.
2. Seorsim eos interroget, praesertim si circumstantiae ferunt neces­
sitatem interrogandi de impedimentis probrosis.
3. Exemplar huius examinis vide AAS 1941, p. 309 ss. (Instr. S. C.
Sacr.).

Hoc examen, praesertim quoad impedimenta, fieri debet tem­
pestive, h. e., ubi proclamationes fiunt, ante has proclamationes ;
ubi vero hae non fiunt, tribus vel quatuor saltem hebdomadis
ante nuptias, ne tempus deficiat ulteriores investigationes insti­
tuendi. Nihil tamen impedit, imo praesertim quoad sponsam in
quibusdam circumstantiis expedit, brevi ante (e. g. pridie vel
mane) ante nuptias iterum interrogare de consensu libere dando.
465. — b) Ulteriore investigatione. Debet scii, interrogare alias
personas fide dignas, quae sponsos cognoverunt in diversis locis
ubi commorati sunt, et ubi aliquod impedimentum contrahere
potuissent; praesertim debet investigare num forsan iam aliud
Matrimonium inierint. Ad inveniendum utrum forsan sint con­
sanguinei vel affines, utriusque arborem gcnealogicam conficiat
et comparet utrum nomina communia in utroque inveniantur.
Quoad impedimenta probrosa caute investiget, et solum si

suspicio de eis exsistat ; semper ita investiget ut bona fama spon­
sorum inde non patiatur.
466. — c) Documentis. 1. Ante omnia requiritur utriusque
sponsi testimonium Baptismi (etiam, in quantum possibile, sponsi
baptizati acatholici), nisi Baptismus collatus fuerit in ipso ter­
ritorio parochi (vel rectoris) inquirentis (can. 1021) ita ut in
propriis libris paroecialibus inveniendum sit. Non tamen sufficit
ut ipse sacerdos, dum erat in alio loco parochus vel rector, pro­
pria manu illos baptizaverit : etiam tunc requiritur testimonium
Baptismi.
Hoc testimonium debet esse recens (non ultra sex menses) et
intuitu Matrimonii editum, ut simul possit esse documentum ad
probandum nullum Matrimonium praecessisse.
Quodsi hoc documentum haberi nequeat, e. g. quia libri paroeciales perierunt, alio modo testimonium Baptismi procuran­
dum est, e. g. per testimonium iuratum testium vel ipsius sponsi.
2. Si alius (vel alii) parochus investigationes vel publicationes
peregit, requiritur documentum authenticum de harum exitu
(can. 1029).

3. Pro diversitate casuum adhuc requiruntur diversa docu­
menta, e. g.
a) testimonium de morte prioris coniugis vel de Matrimonio
numquam contracto (vide n. 559);
/?) testimonium dispensationis ab impedimento pro foro ex­
terno (cf. n. 535);
c) testimonium interpellationis rite factae et responsi nega­
tivi a parte infideli dati vel testimonium dispensationis ab inter­
pellationibus (cf. n. 496);
d) documentum declarationis nullitatis prioris Matrimonii
(cf. n. 559).
467. — d) Publicationibus seu Bannis. Sunt publicae proclamationes quibus populo christiano annuntiatur proximum
Matrimonium eo fine ut securius et facilius detegantur impedi­
menta si quae sint.

Hae proclamationes fieri debent inter Missarum solemnia aut
inter alia divina officia ad quae populus frequens accedat, tribus
dominicis vel festis de praecepto continuis, a parocho proprio
sponsorum. Potest Ordinarius loci in suo territorio eis substi­
tuere publicam affixionem nominum contrahentium ad valvas
ecclesiae per saltem octo dies, in quibus saltem duo dies domi­
nici vel festa de praecepto comprehendantur. Ita fieri debent, ut
christiani inde sciant quinam Matrimonium inire intendunt; ad­
denda est etiam monitio de obligatione impedimenta revelandi
ct utrum prima, secunda vel tertia vice fiat proclamatio (cf. Rit.
Rom., Tit. VIII, c. I, n. 8).
Si plures sunt parochi proprii, eo quod sponsus et sponsa
habeant domicilium diversum vel imo plura domicilia vel quasidomicilia, singuli parochi proprii has proclamationes facere te­
nentur, et exitum ad parochum cui ius est Matrimonio assistendi
quamprimum mittere (can. 1029).
Si unus ex sponsis post pubertatem per sex menses in aliquo
loco commoratus est, parochus debet Ordinarium monere, qui
potest etiam in illis locis (etiam extra proprium territorium)
publicationes vel alias probationes praescribere; imo si est sus­
picio de aliquo impedimento, parochus etiam pro breviore com­
moratione Ordinarium consulat (can. 1023).
Si intra sex menses Matrimonium contractum non fuerit, pu­
blicationes repetantur, nisi aliud loci Ordinario videatur (can.
1030, § 2).
NOTA. 1. Haec obligatio publicationes faciendi sententia communi dicitur
urgere sub peccato mortali, ita tamen ut omissio unius, imo etiam
iuxta quosdam duarum proclamationum a peccato excusari possit,
si aliunde sit sufficiens certitudo nihil Matrimonio obstare.
2. Loci Ordinarius proprius potest gra\'i de causa ab cis dispensare
(can. 1028).

Hae publicationes autem prohibentur pro Matrimonio con­
trahendo cum dispensatione ab impedimento disparitatis cultus
vel mixtae religionis; si vero Ordinarius eas faciendas duxerit,
prius obtinenda est dispensatio ab impedimento et mentio de
religione partis acatholicae fieri non potest (can. 1026).

ΝΟΤΑ. Quaestio poni potest: quid si unus sponsus adhuc est catechu­
menus, sed ante Matrimonium baptizabitur? Videntur publicationes
faciendae: nam Matrimonium non est contrahendum cum dispen­
satione ab impedimento disparitatis cultus.
468. — SCHOLION. De obligatione impedimenta revelandi.

Omnes fideles tenentur impedimenta, si quae norint, parocho
vel loci Ordinario quam primum possunt, ante Matrimonii cele­
brationem, revelare (can. 1027). Imo, cum haec obligatio etiam
sit legis naturalis caritatis, etiam infideles tenentur, in quantum
hanc obligationem cognoscunt.
Si impedimentum aliquam infamiam affert ipsis sponsis (e. g.
peccatum supponit), caritas postulat ut prius ipsi sponsi mo­
neantur, ut possint, si velint, in silentio a Matrimonio resilire;
quodsi autem talis monitio incommodum proportionate grave af­
ferat, potest directe parochus vel Ordinarius moneri, qui rem
componat, famae sponsorum providendo.
Uti patet, parochus vel Ordinarius cui impedimentum revela­
tum est, debet, praesertim si ipse petat, nomen revelantis tacere
(secretum professionale).
Incommodum vero proportionate grave ab obligatione impe­
dimenta revelandi excusare potest, sive sit proprium sive tertii
incommodum: uti patet, gravius requiritur damnum ad tacen­
dum impedimentum dirimens quam ad mere impediens ; gravius
ad tacendum impedimentum iuris naturalis quam iuris ecclesia­
stici. Similiter excusat grave scandalum aliorum quod ex reve­
latione impedimenti oriatur.
Leve incommodum iam potest excusare, si revelatio esset inu­
tilis (quia parochus iam scit vel iam dispensavit impedimentum),
vel si fidelis non esset certus de exsistentia impedimenti. Atta­
men non facile admittendum est parochum iam scire impedi­
mentum, etiamsi sit publice omnibus notum ! et etiam revela­
tio impedimenti de quo dubitatur non facile est omittenda, quia
potest initium dare ulteriori investigationi.
Damnum sponsorum per se non excusat: nam revelatio plane
fit in magnum bonum sponsorum : eorum Matrimonium validum
et licitum.

Secretum naturale vel etiam promissum ab obligatione reve­
landi impedimenta excusare non possunt. Non desunt tamen
Auctores qui tenent secretum commissum ab obligatione excu­
sare. Secretum professionale (et a fortiori sigillum sacramentale)
ab obligatione excusat.
469. — II. Detecto certo impedimento, sponsi huic Matrimonio
renuntiare vel dispensationem procurare debent.

De dispensatione ab impedimentis, cf. infra, n. 523 ss.
Si impedimentum est occultum, parochus publicationes per­
agat vel absolvat et interim dispensationem procuret.
Si impedimentum est publicum et detegatur ante publicatio­
nes, parochus publicationes non faciat antequam remotum sit
impedimentum (etiamsi sciat dispensationem pro foro conscien­
tiae iam fuisse datam) ; si vero detegitur post inceptas publica­
tiones, hae perficiendae sunt et dispensatio interim procuretur,
si potest (can. 1031, § 2).
470. — III. Orto dubio de exsistentia cuiusdam impedimenti
parochus accuratius investiget.

Primum interroget sub iuramento saltem duos testes fide di­
gnos, nisi agatur de impedimento infamante (e. g. crimine); si
agitur de impedimento infamante vel si interrogatione testium
sufficiens certitudo haberi nequit, interroget sub iuramento ipsos
sponsos.
Si dubium solvere nequit, etiam per dispensationem ad cau­
telam, rem deferat ad Ordinarium (can. 1031, § 1).
471. — IV. Nullo impedimento detecto, Matrimonium permitti
non potest nisi omnia documenta necessaria adsint et praeterea
(nisi rationabilis causa aliud postulet) tres dies decurrerint ab
ultima publicatione (can. 1030). Ipsa dies ultimae publicationis
non computatur (can. 34, § 3, 3).

V. Pro Matrimonio vagorum (vel in quo una pars est vaga)
publicationes faciendae sunt in loco actualis commorationis. Pa-

rochus eorum Matrimonio, extra casui II necessitatis, assistere
non potest sine licentia Ordinarii (can. 1032).

VI. Minorennes hortandi sunt ne Matrimoniui II ineant insciis
aut rationabiliter invitis parentibus ; si oboedire nolunt, parochus
non potest eorum Matrimonio assistere nisi consulto Ordinario
(can. 1034).
B. IN PERICULO MORTIS

472. — In periculo mortis eaedem fiant investigationes sicut
extra periculum mortis; si autem hoc impossibile est, fiant in­
vestigationes quo melius fieri possint ; si aliae probationes haberi
nequeunt, sufficit, nisi contraria sint indicia, affirmatio iurata
contrahentium se esse baptizatos et nullo detineri impedimento
(can. 1019).

Art. 1

NATURA MATRIMONII
§ 1. NOTIO

473. — Sacramentum Matrimonii est Sacramentum quo per
ipsum contractum naturalem validum Matrimonii, conceditur
Christianis contrahentibus gratia ad officia matrimonialia sancte
et fideliter adimplenda.

Explicatur. Sacramentum : h. e. Sacramentum Novae Legis,
uti in cap. I describitur.
Per ipsum contractum : ita indicatur ipsum contractum esse
ritum sacramentalem, ita ut pro Christiano nihil aliud praeter
contractum validum requiratur ut Matrimonium sit Sacramen­
tum.
In quonam consistat hic contractus, vide infra, n. 482 ss.
Validum: eo ipso quod initur contractus validus, etiam Sa­
cramentum valide suscipitur, et eo ipso quod contractus est in­
validus, etiam Sacramentum est invalidum. Validitas Sacramenti

ergo sequitur naturam contractus: cum autem ad validitatem
contractus non tantum considerandum sit quid ab ipsa natura
rei requiritur, sed etiam quid ab ipso iure positivo requiritur,
quod super illum contractum habet auctoritatem (vide n. 416),
Ecclesia ius habet invalidum declarandi Matrimonium quod ex
solo iure naturae posset esse validum (impedimenta dirimentia,
forma canonica), et proinde ad validitatem Sacramenti conside­
randa veniunt tum ius naturale tum ius ecclesiasticum.
Officia matrimonialia: omnia officia coniugum inter se et erga
liberos, quae ex societate familiali oriuntur (cf. vol. II, n. 621624; 630-636).
§ 2. RELATIO SACRAMENTUM INTER ET CONTRACTUM

474. — I. Matrimonium inter duos baptizatos se II per est Sa­
cra; II entum.

Itaque nullus baptizatus cum alio baptizato Matrimonium va­
lidum inire potest quin eo ipso Sacramentum recipiat.
Ratio est quia ipse contractus est ritus sacramentalis, qui
proinde vim habet gratiam sacramentalem significandi et produ­
cendi eamque reapse producit ubicumque non est obex (pecca­
tum mortale); cf. supra, n. 1.
475. — SCHOLION. De Matrimonio baptizati qui non habet in­
tentionem Sacramentum suscipiendi vel administrandi.

Cum, uti infra videbimus, contrahentes sint simul subiectum
et ministri huius Sacramenti, et in utroque requiratur intentio
(cf. n. 14 et n. 40), quaestio ponitur quid tenendum sit de Ma­
trimonio baptizati qui non habet intentionem suscipiendi vel mi­
nistrandi Sacramentum.
Evidenter ibi habetur conflictus duarum intentionum : inten­
tionis circa Matrimonium contrahendum et intentionis circa non
recipiendum vel ministrandum Sacramentum. Videndum ergo est
quaenam intentio praevaleat.
Si, mere negative, non habet intentionem, seu de Sacramento
nihil cogitat, sed veram habet intentionem Matrimonii ineundi,

implicite habet intentionem virtualem, quae sufficit ad Sacra­
mentum. Nam eo ipso quod vult validum Matrimonium inire, im­
plicite habet intentionem virtualem faciendi quod facit Ecclesia.
Si defectus intentionis provenit ex errore circa dignitatem sacramentalem Matrimonii seu ex eo quod contrahens non admittit
Matrimonium esse Sacramentum, hic simplex error non impedit
validitatem Matrimonii, nam nullo modo impedit intentione II
faciendi quod facit Ecclesia (cf. n. 14), scii, ponendi illum ritum
qui revera est sacramentalis. Unde merito dicit can. 1084: Sim­
plex error circa Matrimonii... sacramentalem dignitatem, etsi det
causam contractui, non vitiat consensum matrimonialem.
Si vero accedit positiva voluntas excludendi Sacramentum,
videndum est qualis voluntas seu intentio praevaleat : si scii, sim­
pliciter vult excludere Sacramentum, ita tamen ut potius velit
Sacramentum suscipere quam Matrimonium non inire, intentio
Matrimonii ineundi praevalet, et proinde Sacramentum est vali­
dum: nam a valido Matrimonio Sacramentum separari nequit;
si autem vult excludere Sacramentum ita ut haec exclusio sit
quasi conditio sine qua non, ita ut potius vellet non inire Ma­
trimonium quam Sacramentum suscipere, voluntas seu intentio
non suscipiendi Sacramentum praevalet, et proinde tum Sacra­
mentum tum Matrimonium est invalidum: nam in baptizato
Matrimonium sine Sacramento esse non potest.
476. — II. Matrimonium baptizati cum non-baptizato videtur
in baptizato esse Sacramentum.

Explicatur. Baptizati: agitur de illo qui tempore quo Matri­
monium init iam est baptizatus; de illo qui post initum Matri­
monium baptizatur, quaestio erit in scholio sequenti.
Videtur: disputatur enim inter Auctores: quidam contendunt
tale Matrimonium nunquam esse Sacramentum ; alii dicunt illud
esse Sacramentum, dummodo valide sit initum. Haec quaestio
potius est dogmatica; quare eam ad Theologiam Dogmaticam
remittimus.

477. — SCHOLION. De sacrament alitate Matrimonii ante Bap­
tismum initi.
Quaestio ponitur utrum Matrimonium in infidelitate initum,
per Baptismum sive unius sive utriusque partis fiat Sacramen­
tum pro parte baptizata.
Haec quaestio est potius dogmatica, eam tamen hic breviter
referre iuvabit.
Quidam tenent tale Matrimonium nunquam fieri Sacramentum,
quia talis contractus nunquam potest incipere exsistere post Bap­
tismum. Alii tenent illud per Baptismum fieri Sacramentum. Alii
tandem tenent illud fieri Sacramentum, si post Baptismum reno­
vatur consensus matrimonialis.
Sententiam secundam, iuxta quam per ipsum Baptismum Ma­
trimonium fit Sacramentum, Payen (I, 41) vocat moraliter cer­
tam. Ei tamen obest magna difficultas : in Baptismo nihil habetur
quod possit munere fungi ritus sacramentalis matrimonialis;
iamvero, sine ritu externo sacramentali, nullum potest esse Sa­
cramentum. Ergo nisi accedat ritus sacramentalis (renovetur
consensus in debita forma), non potest haberi Sacramentum.
Unde haec sententia vix probabilis videtur.
§ 3. NECESSITAS
478. — I. Per se nemo tenetur Sacramentum Matrimonii reci­
pere seu Matrimonium inire; per accidens potest ad hoc esse
obligatus.

Explicatur. Per se : etsi Matrimonium sit necessarium ad con­
servationem generis humani, Divina Providentia res ita disposuit
ut homines semper numero sufficientes libera optione Matrimo­
nium inire velint, ita ut nemini in particulari sit obligatio.
Per accidens: ex quadam ratione extrinsece adveniente, si quis
sine Matrimonio officia sua implere non potest; e. g. si versetur
in periculo incontinentiae, si secus nequit sufficientem curam
habere de parentibus indigentibus, etc.

479. — II. Coelibatus cum virginitate propter Deum susceptus
praevalet Matrimonio.

Explicatur. Propter Deum: qui enim ex motivis egoisticis vel
ad vitandas molestias Matrimonio coniunctas non vult nubere,
certe non melius agit!

Probatur. Ex Doctrina Ecclesiae: Cone. Trid.: Si quis dixerit
statum coniugalem anteponendum esse statui virginitatis vel
coelibatus, et non esse melius ac beatius manere in virginitate
aut coelibatu, quam iungi Matrimonio, A. S. (DB 981).
Ex S. Scriptura: Mt. 19, 10 : Si ita est causa hominis cum uxore,
non expedit nubere. Qui dixit illis: Non omnes capiunt verbum
illud, sed quibus datum est.
1 Cor. 7,38: Qui Matrimonio iungit virginem suam, bene facit;
et qui non iungit, melius facit.

Art.

2

RITUS SACRAMENTALIS
480. — Ritus sacramentalis Sacramenti Matrimonii est ipsa
conclusio contractus matri onialis secundum forma: canonica II
ab Ecclesia praescriptam.

Explicatur. Ipsa conclusio: ita ut praeter conclusionem con­
tractus nihil aliud requiratur, sed haec conclusio significet et
producat gratiam. Cum enim conclusio contractus ipsa requirat
externam manifestationem voluntatis, in ea iam habetur ritus
externus. Notandum vero hanc externam manifestationem non
necessario verbis fieri debere, sed etiam signis esse possibilem
(cf. DB 404).
Validitas ergo ritus dependet a validitate contractus, et omnis
(voluntaria) invalida conclusio Matrimonii necessario est pecca­
tum mortale sacrilegii propter abusum ritus sacramentalis.
NOTA Ergo non solae fornicationes quae invalidae conclusioni Matri­
monii consequuntur sunt peccatum mortale, sed ipsa conclusio Ma­
trimonii est peccatum mortale (sacrilegium).

Secundum formam canonicam: cum hic ritus sit contractus,
sequitur etiam regulas contractus ; sicut proinde lex positiva po­
test determinare formam legalem ad validitatem contractuum,
ita etiam Ecclesia potest determinare formam legalem ad vali­
ditatem huius ritus sacramentalis. De hac forma vide infra,
n. 501 ss.
481. — COROLLARIUM. De ministro huius Sacramenti.

Ex eo quod ritus sacramentalis sit ipse contractus, sequitur
etiam ministrum huius Sacramenti esse ipsos contrahentes : ipsi
enim ponunt ritum. Assistentia ergo parochi et benedictio nup­
tialis ad ritum sacramentalem non pertinent (cf. Deer. S. Off. 11
Aug. 1949, A.A.S. 1949, 427).

Art. 3
CONTRACTUS MATRIMONIALIS
§ 1. NOTIO

482. — DEFINITIO. Contractus matrimonialis est conventio
bilateralis unius viri et unius mulieris consentientium in vitam
Π et exclusivam ad novam familiam fun­
communem perpetuam
dandam.

Explicatur. Conventio bilateralis: h. e. mutua oblatio et ac­
ceptatio obiecti contractus, de quo infra, n. 485.
Unius viri et unius mulieris: sunt subiecta contractus, et qui­
dem exclusive, ita ut non possit valide nisi unus vir et una mulier
Matrimonium contrahere; hinc iam innuit qualitatem Matrimo­
nii : unicitatem ; cf. infra, n. 488-490.
Consentientium: indicat elementum formale contractus (et
proinde Sacramenti) : consensum ; in hoc actu voluntatis enim
consistit essentia contractus, ita ut sine hoc consensu vere dato
et tempore conclusionis contractus saltem virtualiter subsistente
(cf. n. 547), contractus fieri nunquam possit. Quia in eo consistit

etiam elementum formale ritus sacramentalis, hic consensus de­
bet esse externe manifestatus.

In vitam communem ad novam familiam fundandam: hic est
finis Matrimonii et obiectum contractus; in quonam consistat
vide infra, n. 485.
Perpetuam: indicat qualitatem Matrimonii : indissolubilitatem ;
cf. infra, n. 491 ss.
Exclusivam: indicat iterum unicitatem Matrimonii, et quidem
sub hoc peculiari respectu, quod vita communis etiam actualis
(praesertim communitas tori) cum tertia persona est contra con­
tractum matrimonialem.
483. — DIVISIO. Matrimonium dividitur in

1) Ratum non consummatum, quod est Matrimonium inter
duos baptizatos valide initum, sed nunquam copula carnali con­
summatum.
NOTA. Matrimonium inter non-baptizatos non vocatur ratum, sed legiti­
mum; unde etiam habetur legitimum non-consummatum, legitimum
consummatum.

Ratum et consummatum, quod est Matrimonium inter duos
baptizatos valide initum et insuper copula carnali consummatum.
Consummatum et ratum, quod est Matrimonium inter duos in­
fideles initum et consummatum, sed post Baptismum utriusque
nunquam copula carnali consummatum.
2) Publicum, quod est celebratum publice.
Occultum, seu conscientiae, quod est celebratum in forma iuridica, sed omissis proclamationibus, in loco secreto, et ita ut
tum parochus et Ordinarius tum testes illam celebrationem se­
cretam servare tenentur (cf. can. 1104ss.). Praesertim habetur
quando propter leges civiles vel alias circumstantias Matrimo­
nium publicum celebrari non potest, et tamen Matrimonium
necessarium est ad consulendum conscientiae sponsorum. Regu­
las servandas vide can. 1104 ss.
Clandestinum, quod est celebratum sine forma praescripta:
talia non amplius habentur valida nisi apud acatholicos.

3) Verum, quod est valide initum.
Putativum, quod est bona fide initum, sed propter defectum
secretum est invalidum.
Attentatum, quod est mala fide invalide initum.
§ 2. OBIECTUM

484. — PRAENOTANDUM. Hic agimus solum de obiecto es­
sentiali omnis contractus matrimonialis, sine quo nullus con­
tractus matrimonialis consistere potest. Quandoque enim huic
obiecto adduntur conditiones seu accidentales modi intentionem
contrahentium pressius determinantes. Plerumque tales condi­
tiones in consensum quidem influunt, sed illum non determinant ;
aliquando autem consensum ita determinant, ut contrahentes (vel
saltem unus) consensum sine illa conditione dare omnino recu­
sent : tunc vocatur conditio sine qua non, quae proinde quasi
intrat in ipsum obiectum contractus. lamvero, dum obiectum
essentiale contractus omnino mutari non potest, obiectum acci­
dentale, seu conditio sine qua non, adhuc potest post contractum
Matrimonium ex mutuo consensu mutari. Ita si quis apposuit
conditionem sine qua non, ut post nativitatem primi filii in con­
tinentia vivant, potest ex mutuo consensu postea haec conditio
revocari, quia hoc obiectum contractus factum est non ex iure
divino, sed ex propria contrahentium voluntate. Obiectum autem
de quo hic agimus est immutabile, quia iure divino pertinet ad
contractum matrimoniale.
485. — Obiectum contractus matrimonialis est vita co munis
perpetua et exclusiva ad novam familiam fundandam.
NOTA. Generatim dicunt Auctores obiectum contractus matrimonialis
esse mutuam traditionem corporum vel saltem iuris in corpora.
Hoc autem videtur minus recte dictum. Nam vita matrimonialis
plus comprehendit quam mixtionem corporum; et ex altera parte
Matrimonium in hac definitione praesentari videtur aesi in eo illimitate permittatur luxuria, dummodo secundum naturam quaera­
tur. De caetero, si hoc esset obiectum Matrimonii, Matrimonium
initum sub conditione servandae virginitatis excluderet totum obiec-

tum contractus, et proinde necessario esset invalidum; quod nemo
concedit. Cf. infra, n. 509.

Explicatur. Vita communis: includit communitatem habitatio­
nis, mensae et tori sub perfecta aequalitate iurium, salva tamen
debita subiectione uxoris viro; mutuam sustentationem et adiutorium non solum physicum et materiale, sed etiam morale et
spirituale.
Ad essentiam huius vitae communis non pertinet, etsi ad eius
perfectionem conferat, communitas bonorum, ita ut Matrimo­
nium iniri possit sub hac conditione, ut unaquaque pars bona
propria conservet eorumque dominium in compartem non trans­
ferat.

Perpetua: ex se vita communis debet esse perpetua, ut infra
videbimus n. 491 ; hoc autem non impedit quominus de communi
consensu haec vita communis ad tempus abrumpatur, firmo ta­
men stante contractu matrimoniali (cf. n. 486).
Exclusiva: ita ut vita communis (imprimis tori), etiam ad ac­
tum, cum alia persona sit contra obiectum contractus matrimo­
nialis; ulteriora vide infra, n. 488.
Ad novam familiam fundandam : hic est finis primarius insti­
tutionis Matrimonii ab Auctore naturae intentus, ut in eo homi­
nes cum Deo cooperentur ad conservandum et propagandum
genus humanum, et simul educationi physicae et morali novi
hominis provisum sit. Familia autem comprehendit parentes et
prolem ab ipsis procreatam. Normae morales vitam familialem
regentes tractantur in vol. II, n. 621-637.
486. — SCHOLION. De dissolutione vitae communis seu de se­

paratione tori et cohabit at ionis.
Ex ipso obiecto contractus matrimonialis sequitur vitam com­
munem maritalem esse obligationem coniugum ex iustitia (con­
tractus). Haec vita communis complectitur communem habitatio­
nem et mensam, et lectum communem, societatem omnium re­
rum, mutuum consilium et adiutorium in educatione prolis, in
rebus gerendis, etc.

Cum haec communitas ex ipso obiecto contractus oriatur, pa­
tet rationem proportionate gravem requiri ut possit sive partim
(quoad torum seu usum Matrimonii) sive totaliter (quoad torum
et cohabitationem) sive ad tempus sive in perpetuum dissolvi,
stante semper vinculo.
Haec dissolutio potest esse de facto vel de iure. De facto est
quando actualiter non cohabitant quin ius ad vitam communem
sibi denegent ; ita e. g. si maritus sive pro labore, sive pro victu
comparando, sive pro recreatione extra domum moratur, habetur
dissolutio de facto. Uti patet, quaelibet rationabilis causa, etiam
honesta recreatio, sufficit ut talis separatio de facto instituatur.
Attamen notandum est contra contractum matrimonialem pec­
care coniugem qui plus quam decet suam recreationem extra
familiam quaerit, ita ut vita communis quasi irrisoria evadat. De
his autem cf. vol. II, 263.
Dissolutio vitae communis de iure est quando coniuges sive
per sententiam iudicis sive per mutuam conventionem sibi ius
in vitam communem totale vel partiale ad tempus vel in perpe­
tuum denegant. Ad talem dissolutionem vitae communis insti­
tuendam requiritur legitima causa : uti patet gravior requiritur
causa ad totalem quam ad partialem, ad temporalem quam ad
perpetuam dissolutionem. Sequentes solent dari causae sufficien­
tes ad dissolutionem vitae communis :
1. Adulterium coniugis alteri coniugi concedit ius, salvo vincu­
lo, dissolvendi, etiam totaliter et in perpetuum, vitam communem,
nisi ipse in adulterium consenserit aut eidem causam dederit vel
illud expresse aut tacite condonaverit vel ipse idem crimen com­
miserit (can. 1129, § 1 et Mt. 5,32 et 19,9).
Adulterium intelligitur certe commissum, nec sufficit mera su­
spicio; non tamen requiritur probatio iuridica, sed sufficit vera
certitudo. Debet etiam esse formale h. e. culpabile et verus con­
cubitus extra matrimonium, etiam copula onanistica, sodomia,
bestialitas, etc., non vero actus impudici (tactus, aspectus,
oscula, etc.).
Altera pars perdit suum ius dissolvendi vitam communem, si
in adulterium consensit vel eidem causam dedit vel illud condo­

navit, vel si ipsa etiam adulterium commisit (etiamsi altera pars
prius vel saepius adulterium commisit). Tacita condonatio habe­
tur, quando coniux innocens postquam de crimine adulterii cer­
tior factus est, sponte, maritali affectu cum adultero conversatus
est (e. g. debitum coniugale petiit); hoc autem in foro externo
praesumitur factum, si intra sex menses adulterum non expulit
vel dereliquit aut legitimam accusationem non fecit (can. 1129,
§ 2).
Coniux innocens qui vitam communem dissolvit, etsi vinculum
matrimoniale solvere non possit et proinde novum Matrimonium
inire non valeat, nunquam tamen tenetur adulterum iterum ad
vitam communem admittere; potest autem eum admittere, imo
et revocare, in quo casu adultera pars tenetur reverti, nisi inte­
rim de consensu partis innocentis statum Matrimonio contrarium
(statum religiosum vel clericalem) susceperit (can. 1130).
2. Apostasia vel haeresis qua post Matrimonium alter coniux
nomen dat sectae acatholicae, abusus auctoritatis qua exigit acatholicam prolis educationem, vita criminosa et ignominiosa, grave
periculum animae vel corporis, graves saevitiae quae vitam com­
munem nimis difficilem reddunt, culpabilis dilapidatio fortunae
vel crassa negligentia rei familiaris, et similia, sunt parti inno­
centi causa sufficiens ad temporalem dissolutionem vitae commu­
nis sive partialem sive totalem prout necesse est (can. 1131, § 1).
Apostasia vel haeresis in quibus nomen non datur sectae, non
nominantur a Codice, sunt tamen etiam ratio vitae communis
solvendae si sunt causa gravis periculi animae vel saevitiarum;
apostasia vel haeresis qua nomen datur sectae acatholicae ab
Ecclesia iam indicatur causa sufficiens in se, etiamsi pacifica
cohabitalio sine contumelia Creatoris habeatur, quia Ecclesia ab
ipso intimo commercio cum haereticis abhorret.
Acatholica prolis educatio est peccatum mortale : unde exi­
gendo talem educationem, alter coniux exigeret cooperationem
in peccato mortali.
Vita criminosa et ignominiosa supponit compartem habitualiter ita vivere, e. g. saepe inebriari, opio vel ludibus vel iniquo
commercio esse deditum, etc., secus non est causa separationis.
380

CONTRACTUS MATRIMONIALIS

n. 486

Grave periculum animae consistit in periculo gravis peccati,
e. g. si compars vult compellere ad copulam onanisticam, si do­
mum invitat viros impudicos eosque quandoque solos cum sola
relinquit, si vult compellere ad cooperandum in iniustitia, com­
mercio iniusto, etc. Quodsi quandoque separatio sit unicum me­
dium avertendi hoc grave periculum animae, haec potest esse
etiam obligatoria.
Grave periculum corporis habetur ex periculo contagionis vel
ex periculo vitae. Notandum tamen coniugem graviter aegrotum
non facile esse derelinquendum, sed generatim sufficere ut hos­
pitali vel sanatorio tradatur. Morbus venereus, etiamsi non sit
periculosus, propter magnum periculum contagionis est sufficiens
ratio separationis tori.
Saevitiae non tantum sunt x^erberationes, sed etiam perpetua
iurgia et dissidiae.
Culpabilis est dilapidatio fortunae e. g. si deditus est opio vel
ludibus aleatoriis.
Crassa negligentia rei familiaris supponit utique periculum
esse ne tota res familiaris pereat; in his casibus saepe sufficit
separationem bonorum instituere.
Dissolutio propter has causas pronuntianda est auctoritate Or­
dinarii loci (ne facile illusionibus fiat locus); si autem de causa
certe constat, et periculum sit in mora, potest etiam propria
auctoritate fieri (can. 1131, § 1).
Hae causae sunt ad temporalem dissolutionem, usquedum scii,
causa cessaverit ; cessante vero causa, vita communis restauranda
est. Si autem dissolutio auctoritate Ordinarii loci facta est sive
ad certum sive ad incertum tempus, pars innocens ad vitam com­
munem restaurandam non tenetur nisi ex decreto Ordinarii vel
exacto tempore (can. 1131, § 2).
Uti patet, si pars innocens sufficienter protegitur per partialem
dissolutionem vitae communis, non licet ei illam totaliter dis­
solvere.

3. Mutuus consensus ex motivo honesto potest esse causa suf­
ficiens ad vitam communem sive ad tempus sive in perpetuum,
sive totaliter sive partialiter dissolvendam.

Tale motivum potest esse motivum religiosum, ad melius Deo
vacandum: ita ad tempus separationem tori instituere, est om­
nino secundum consilium S. Pauli (1 Cor. 7,5); potest esse mo­
tivum sanitatis; potest esse motivum oeconomicum: quia non
potest numerosiorem prolem alere: attamen tunc potius fiden­
dum est Providentiae, « per Quem nec ales esurit » ; potest esse
aliud simile motivum honestum.
Generatim autem separatio etiam quoad habitationem ad lon­
gius tempus vix fieri poterit absque admiratione et scandalo, nisi
saltem una pars vitam religiosam amplectatur.
Postulante altera parte ut vita communis iterum assumatur,
coniux non tenetur ex iustitia illam reassumere, quia ex mutuo
consensu fuit dissoluta; generatim autem tenebitur ex caritate.
NOTA. Instituta separatione, filii educandi sunt penes coniugem innocen­
tem, et si alter coniugum sit acatholicus, penes coniugem catholicum,
nisi in utroque casu Ordinarius pro ipsorum filiorum bono, salva
semper eorundem catholica educatione, aliud decreverit (can. 1132).

§ 3. ELEMENTUM ESSENTIALE
487. — Elementum essentiale, seu id quo fit contractus matri­
monialis, est consensus mutuus in obiectum contractus.

Ille consensus ita est essentialis, ut a nulla potestate humana
suppleri possit (can. 1081).
QUALITATES. Consensus debet esse (ad validitatem):

1. Deliberatus : h. e. contrahentes debent intelligere obiectum
contractus; hoc non significat illos debere cognoscere naturam
copulae, sed debent intelligere Matrimonium esse contractum ad
vitam communem perpetuam et exclusivam ad novam familiam
fundandam.
Quatenus ignorantia vel error consensum vitient, cf. infra,
n. 512-513.
2. Verus et internus: h. e. non fictus.

3. Liber: quatenus vis et metus consensum vitiare possint, cf.
infra, n. 515.

NOTA. Usus quo in certis regionibus parentes pro suis liberis coniugem
eligunt et determinant, etsi facile libertati obstare possit, illam tamen
non necessario impedit: praesertim si pueri ita sunt educati ut
coniugem a parentibus sibi electum libenter acceptent.

4. Proprius: h. e. nemo (neque parentes) potest pro ipsis con­
trahentibus consensum praebere. Hoc autem non impedit quomi­
nus illum per alium, puta per procuratorem, manifestent.

5. Simultanetis : h. e. qui prius consensum dedit, non potest
illum revocare, sed debet illum saltem habitualiter protrahere
usquedum altera pars consensum dederit; secus contractus est
invalidus. Haec simultaneitas generatim difficultates non praebet
ubi sponsi per seipsos consensum praebent; maior autem est
difficultas ubi una vel utraque pars per procuratorem consensum
praebet, vel ubi effectus consensus seu validitas Matrimonii sus­
penditur (vide n. 508) : tunc simultaneitas in eo consistit quod
uterque consensus in eodem temporis momento sive actualiter
sive virtualiter subsistit : in hoc momento contractus concluditur
(vide n. 547).
Quaeri nunc potest quantum temporis spatium ille consensus
perseverare possit. Respondetur : nunquam cessat nisi voluntarie
revocetur per dissensum. Si autem una pars consensum renuit,
et altera pars quae consensum praebuit, hoc scit, praesumitur
haec altera pars consensum suum revocasse, saltem si per lon­
gum tempus prima pars renuit. Si autem altera pars quae con­
sensum praebuit, nescit aliam partem consensum renuisse (e. g.
quia ficte consensit), praesumitur haec altera pars suum consen­
sum continuare.
Consensus semel datus praesumitur non revocatus nisi revo­
catio probetur; semel revocatus praesumitur revocatus nisi re­
novatio probetur.
6. Externe manifestatus : per se sufficeret quaelibet manifes­
tatio per signa (DB 404); Ecclesia autem, ad vitanda dubia, re­
quirit ut sponsi, si loqui possunt, consensum suum verbis ma­
nifestent (can. 1088, § 2).

§ 4. QUALITATES

1. Umcitas.
488. — Unicitas opponitur polygamiae sive polyandricae sive
polygynicae. Utraque autem polygamia potest esse sive simultanea sive successiva prout novum Matrimonium initur subsistente
priore Matrimonio vel illo soluto (sive per dissolutionem legiti­
mam quoad vinculum, sive per mortem compartis).
NOTA. Etsi vox polygamia quandoque usurpetur in sensu polygyniae, hic
illam adhibemus tum pro polygynia tum pro polyandria.
I. Matrimonium ita est unicum, ut in polygamia simultanea
solus primus contractus rite initus sit validus, reliqui invalidi.

Explicatur. Matrimonium: hic agimus de solo Matrimonio
Christianorum (i. e. omnium baptizatorum, etiam haereticorum
et schismaticorum); quaestionem de Matrimonio iudaeorum et
paganorum ad Scholion remittimus, n. 489.
Polygamia simultanea : sive prior uxor conservetur sive dimit­
tatur.
Primus contractus : casum quo quis non tantum stante primo
Matrimonio, sed simultanée cum pluribus contraheret Matrimo­
nium, considerare non debemus, cum sit aperte Matrimonium
invalidum: in tali casu nullus contractus initur.
Rite initus: Matrimonium enim ex qualibet causa (cf. n. 507 ss.)
invalide initum non obstat subsequent! Matrimonio.
Invalidi: nam primus contractus constituit pro reliquis impe­
dimentum dirimens vinculi (cf. n. 559).
Probatur. Ex doctrina Ecclesiae: Cone. Trid.: Si quis dicit
licere Christianis plurcs simul habere uxores et hoc nulla lege
divina esse prohibitum, A. S. (DB 972).
Hoc autem vinculo (Matrimonii) duos tantummodo copulari et
coniungi Christus Dominus apertius docuit, cum postrema illa
verba (Gen. 2,23) tanquam a Deo prolata referens dixit: Itaque
iam non sunt duo, sed una caro; statimque eiusdem nexus fir­
mitatem, ab Adamo tanto ante pronuntiatam, his verbis confir­
mavit: Quod ergo Deus coniunxit, homo non separet (DB 969).

Innocentius III: Non dixit tres vel plures, sed duo; nec dixit,
adhaerebit uxoribus, sed uxori. Nec ulli unquam licuit insimul
plures uxores habere, nisi cui fuit divina revelatione concessum...
Si ergo uxore dimissa duci alia de iure non potest, fortius et ipsa
retenta : per quod evidenter apparet pluralitatem in utroque sexu,
cum non ad imparia indicentur, circa Matrimonium reproban­
dam. Qui autem (infidelis) secundum ritum suum legitimam re­
pudiavit uxorem, cum tale repudium veritas in Evangelio repro­
baverit, nunquam ea vivente licite poterit aliam, etiam ad fidem
Christi conversus, habere, nisi (ct sequitur Privilegium Paulinum,
de quo infra, n. 495).
Can. 1069: Invalide Matrimonium attentat qui vinculo tenetur
prioris Matrimonii, quamquam non consummati, salvo privilegio
fidei.
Ex S. Scriptura: Hoc nunc os ex ossibus meis et caro de carne
mea... Quamobrem relinquet homo patrem suum et matrem et
adhaerebit uxori suae ; et erunt duo in carne una (Gen. 2, 23-24).
— Quae verba vim suam praesertim obtinent ex usu quem ex
supra dictis Ecclesia de eis facit.
Ex ratione: a) Polyandria simultanea, saltem si plures viri pro­
miscue ad eandem mulierem accedunt, est contraria legi naturae:
nam eo adversatur fini primario Matrimonii (conservationi gene­
ris humani), quod mulierem reddit sterilem.
/;) Omnis polygamia simultanea sive polyandrica sive polygynica, in qua prior uxor vel maritus dimittitur, adversatur legi
naturali ; nam saltem est larvata dissolutio Matrimonii, quod est
contra alteram qualitatem Matrimonii (cf. n. 491).
c) Polygynia simultanea adversatur legi naturali; nam etsi finis
primarius Matrimonii (procreatio et educatio prolis) obtineatur,
ipsa tamen recta educatio prolis iam saepius difficilior redditur,
sed praesertim pacifica vita communis vix haberi potest: quod
est contra ipsam naturam Matrimonii. Nec obiiciatur in casu
particulari pacificae vitae communi cautum esse: normae enim
legis naturae erui non debent ex casu particulari, sed ex ordi­
narie contingentibus. Casus particularis posset ad summum lo­
cum dare dispensationi, quae etiam ab ipso Deo danda esset
(vol. I, n. 112-113).

d) Unicitas Matrimonii confirmatur ex mirandis legibus phy­
sicis qua numerus marum et feminarum in mundo est circiter
aequalis, nec ullibi talis excessus unius sexus invenitur, qui pos­
sit polygamiam iustificare.

Gravitas transgressionis. Pro baptizato attentatio novi Matri­
monii, priore non resoluto, non tantum inducit concubinatum et
proinde statum habitualem peccati mortalis (praeter singula adul­
teria), sed etiam est peccatum mortale sacrilegii (abusus ritus
sacramentalis Matrimonii).
489. — SCHOLION. De polygamia simultanea apud iudaeos et

infideles.

Ex S. Scriptura patet plures sanctos Patriarchas a Deo dispen­
sationem ab unicitate Matrimonii recepisse, pluresque legitimas
uxores habuisse (Abraham, lacob, etc.; cf. etiam Deut. 21,15-16;
lex leviratus, Deut. 25,5-10, valebat etiam si frater iam habebat
uxorem). Hoc in traditione ecclesiastica interpretari solet per
dispensationem divinam. Sed quaestio ponitur utrum haec dis­
pensatio fuerit quid particulare, an generale pro iudaeis an etiam
pro gentilibus. Quaestio haec mere historica est et difficulter sol­
vitur; sed alia ei connectitur magis practica et facilius solvenda:
quid dicendum de polygamia simultanea ludaeorum et Infidelium
in praesenti?
Certum est ex doctrina Ecclesiae (quae in quaestionibus fidei
et morum est infallibilis), polygamiam simultaneam etiam apud
paganos nunc esse illicitam, subsequensque Matrimonium esse
invalidum, ut clare loquitur S. Off. (28 Mart. 1860): Certissimum
est polygamiam simultaneam iure evangelico esse omnino illici­
tam. Unde, postquam lesus Christus (Mt. 19) matrimonium ad
pristinam reduxit sanctitatem, unitatem et indissolubilitatem,
addita pro baptizatis Sacramenti dignitate, nec fidelibus nec iu­
daeis, nec ulli mortalium licuit plures sibi copulare uxores.
Unde tanquam sola legitima uxor vel solus legitimus maritus
habendus est ille cum quo primum contractum matrimonialem
validum contraxit. Quodsi cum pluribus simul contraxerit, hic
contractus est invalidus.

490. — II. Polygamia successiva illimitate est licita.

Explicatur. Polygamia successiva: h. e. post mortem compartis vel post legitimam dissolutionem prioris Matrimonii (cf.
n. 494 ss.). Qualis certitudo circa mortem compartis requiratur,
cf. infra, n. 559.
Illimitate: h. e. non solum secundae, sed etiam tertiae et quar­
tae et ulteriores nuptiae licitae sunt.
Licita: etsi status viduitatis et fidelitatis comparti etiam post
mortem eius, semper maxime in honore fuit in Ecclesia, nun­
quam tamen novae nuptiae fuerunt prohibitae. Quodsi quando­
que Patres male loquuntur de secundis nuptiis tanquam de « ca­
stigata fornicatione » etc., haec ita sunt intelligenda tanquam de
re prae honesta viduitate mirius commendabili.

Probatur. Ex doctrina Ecclesiae: Ecclesia pluries ab haereti­
cis et schismaticis in professione fidei exegit ut agnoscerent liceitatem ulterioris Matrimonii (DB 55, 424, 465, 3046).
Can. 1142: Licet casta viduitas honorabilior sit, secundae ta­
men et ulteriores nuptiae validae et licitae sunt, firmo praescripto
can. 1069, § 2 (de certitudine requisita).
Ex S. Scriptura: 1 Cor. 7, 8: Dico autem non-nuptis et viduis:
bonum est illis si sic permaneant, sicut et ego. Quodsi non se
continent, nubant; melius est enim nubere quam uri.
1 Cor. 7, 39 : Mulier alligata est legi quanto tempore vir eius
vivit; quodsi dormierit vir eius, liberata est, cui vult nubat,
tantum in Domino.

2. Indissolubilitas.
491. — I. Matrimonium ex se est indissolubile seu perpetuum.

Explicatur. Matrimonium: tum Christianorum, tum etiam in­
fidelium.
Ex se: h. e. ipse contractus sine interventu supremae aucto­
ritatis non potest cessare vel dissolvi. Hoc autem non impedit
quominus auctoritate divina dissolvi possit, uti in sequentibus
dicetur.
Perpetuum: h. e. quamdiu uterque contrahentium vivit; morte
autem unius libera fit altera pars.

Probatur. Ex doctrina Ecclesiae : Decr. pro Armeniis : Tertium
indivisibilitas Matrimonii, propter quod significat indivisibilem
coniunctionem Christi et Ecclesiae. Quamvis autem ex causa for­
nicationis liceat tori separationem facere, non tamen aliud Ma­
trimonium contrahere fas est, cum Matrimonii vinculum legi­
time contracti perpetuum sit (DB 702).
Cone. Trid.: Matrimonii perpetuum indissolubilemque nexum
primus humani generis parens divini Spiritus instinctu pronun­
tiavit cum dixit : Hoc nunc os ex ossibus meis et caro de carne
mea. Quamobrem relinquet homo patrem suum et matrem et
adhaerebit uxori suae, et erunt duo in carne una (DB 969).
Si quis dixerit propter haeresim aut molestam cohabitationem
aut affectatam absentiam a coniuge dissolvi posse Matrimonii
vinculum, A. S. (DB 975).
Profess. Fidei Marion. : Item Sacramenti Matrimonii vinculum
indissolubile esse et quamvis propter adulterium, haeresim aut
alias causas possit inter coniuges tori et cohabitationis separatio
fieri, non tamen illis aliud Matrimonium contrahere fas esse
(DB 1470).
Can. 1110: Ex valido Matrimonio enascitur inter coniuges vin­
culum natura sua perpetuum et exclusivum.
Ex S. Scriptura: Gen. 2,23: Hoc nunc os ex ossibus meis et
caro ex carne mea. Quamobrem relinquet homo patrem suum et
matrem et adhaerebit uxori suae, et erunt duo in carne una.
1 Cor. 7,10: Iis autem qui Matrimonio iuncti sunt praecipio
non ego, sed Dominus, uxorem a viro non discedere; quodsi di­
scesserit, manere innuptam aut viro suo reconciliari. Et vir uxo­
rem non dimittat.
Mc. 10, 2 ss. : Et accedentes pharisaei interrogabant eum : Si
licet viro uxorem dimittere, tentantes eum... Ab initio autem
creaturae masculum et feminam fecit eos Deus ... Quod ergo
Deus coniunxit, homo non separet. Et in domo iterum discipuli
eius de eodem interrogaverunt eum. Et ait illis : Quicumque di­
miserit uxorem suam et aliam duxerit, adulterium committit
super eam. Et si uxor dimiserit virum suum et alii nupserit,
moechatur.
Mt. 5,31-32: Dictum est autem: Quicumque dimiserit uxorem

suam, det ei libellum repudii. Ego autem dico vobis, quia omnis
qui dimiserit uxorem suam, excepta fornicationis causa, facit
eam moechari, et qui dimissam duxerit, adulterat.
Cf. etiam Mt. 19, 3 ss.
Ex ratione: Si Matrimonium esset ex se dissolubile, nullam
praeberet securitatem tum pro procreatione et educatione prolis,
tum pro mutuo adiutorio ; nam sola stabilitas Matrimonii potest
illum statum animi producere qui est ad illos fines necessarius.
492. — SCHOLION. De Matrimonii favore turis.

Non solum Matrimonium est ex se indissolubile, sed in omni
dubio gaudet favore iuris, excepto Privilegio Fidei (can. 1014),
h. e. ubicumque habetur dubium de validitate Matrimonii, sive
dubium sit iuris sive sit facti, semper standum est pro valore
Matrimonii. Ante Matrimonium utique dubium solvendum est,
nec licet Matrimonium inire donec dubium solutum sit, excepto
casu quo dubium in solo Matrimonio licite solvi possit (impo­
tentia dubia; cf. n. 557). Post Matrimonium autem standum est
pro valore Matrimonii donec certe probetur invalidum. Una est
exceptio Privilegium Fidei (cf. n. 495 ss.) : si scii, dubitatur de
validitate Matrimonii neo-conversi in infidelitate initi, standum
est pro libertate neo-conversi, ita ut etiam sine interpellationibus
possit ad novas nuptias transire.
n ratum et consummatum a nulla po­
493. — II. Matrimonium
testate humana dissolvi potest, sed per solam mortem unius
coniugis dissolvitur.

Explicatur. Ratum et consummatum: vide supra, n. 483.
Nulla potestate humana: h. e. nulla potestas humana ex se
tale matrimonium dissolvere valet, et insuper nulla humana po­
testas (neque civilis neque ecclesiastica) talem potestatem a Deo
accepit. Nisi ergo Deus ipse illud dissolvat, tale Matrimonium
nulla causa praeterquam morte dissolvi potest.
Per solam mortem : morte autem ita dissolvitur, ut si quis vere
mortuus per miraculum resuscitaretur, prius Matrimonium ma­
neret dissolutum (Payen, I, 1046).

Probatur. Can. 1118: Matrimonium validum ratum et consum­
matum nulla humana potestate nullaque causa praeterquam
morte, dissolvi potest.
494. — III. Matrimonium ratum non consummatum dissolvitur
1) per professionem religiosam solemnem; 2) per dispensatio­
nem Sedis Apostolicae.

Explicatur. Ratum non consummatum : huic aequiparatur
consummatum et ratum, scii, ante Baptismum celebratum et
consummatum, post Baptismum vero nunquam consummatum
(e. g. quia coniuges separati vivebant) : etiam tale Matrimonium
dissolvitur per professionem solemnem vel per dispensationem
Sedis Apostolicae. Matrimonium autem ratum et consummatum
non dissolvitur, ita ut, si una pars professionem solemnem emit­
tat, altera pars non possit novum Matrimonium inire, sed ligata
maneat usque ad mortem compartis.
NOTA. Cum hacc dispensatio ab auctoritate publica Ecclesiae danda sit,
et consummatio Matrimonii praesumatur, non-consummatio in foro
externo probanda est; quae probatio triplici via possibilis est: 1. si
probari potest coniuges post celebratum Matrimonium nunquam
secreto in eodem loco fuisse, ita ut testibus probari possit Matrimo­
nium consummari non potuisse; 2. si unus ex compartibus laborat
impotentia saltem relativa (cf. n. 557), ita ut consummatio sit physice
impossibilis: huic non obstat quod copulam tentaverint, dummodo
vera sit impotentia; 3. si probari potest coniuges de facto copulam
non perfecisse: hacc autem probatio rarissime admittitur.

Dissolvitur : ita perfecte dissolvitur, ut altera pars omnino li­
bera sit novum Matrimonium inire.
Professionem solemnem : h. e. quae uti talis ab Ecclesia agno­
scitur (can. 1308); per vota simplicia, etiam perpetua, etiam quae
constituunt impedimentum dirimens Matrimonii (vide n. 562),
Matrimonium etiam non-consummatum, non dissolvitur, et al­
teri parti non licet novum Matrimonium inire. Notandum etiam,
hoc Matrimonium non dissolvi per ingressum in religionem vo­
torum solemnium nec per vota simplicia (temporaria) in tali
Ordine, sed solum per ipsam professionem solemnem. Nec requi­

ritur sententia iudicis Matrimonium dissolvens, sed per ipsam
professionem solemnem dissolvitur.
NOTA. Quamvis prius Matrimonium sit irritum aut solutum qualibet ex
causa, non ideo licet aliud contrahere (in foro externo), antequam
de prioris nullitatc aut solutione legitime constiterit (can. 1069, § 2).
In casu ergo non suilicit ut constet unam partem professionem
solemnem emisisse, sed insuper constare debet Matrimonium non
fuisse consummatum.

Dispensationem Seclis Apostolicae : dispensatio illa datur auc­
toritate divina; propterea autem requiritur iusta causa dispen­
sandi (vol. I, n. 95); similiter requiritur ut saltem una pars dis­
pensationem petat : nemo enim potest invitus a vinculo solvi ;
sufficit autem ut una pars eam petat, uti patet ex can. 1119 mox
citando.
Probatur. Cone. Trid. : Si quis dixerit Matrimonium ratum non
consummatum per solemnem religionis professionem alterius
coniugis non dirimi, A. S. (DB 976).
Can. 1119: Matrimonium non consummatum inter baptizatos
vel inter partem baptizatam et partem non baptizatam, dissol­
vitur tum ipso iure, per solemnem professionem religiosam, tum
per dispensationem a Sede Apostolica ex iusta causa concessam
utraque parte rogante vel alterutra, etsi altera sit invita.
495. — IV. Neo-baptizatus potest suum Matrimonium in infi­
delitate cum alio infidele contractum, per novum Matrimonium
dissolvere, etiamsi primum Matrimonium fuerit post Baptismum
consummatum, dummodo altera pars in infidelitate remanens
discedat.
NOTA. 1. Hacc facultas vocatur Privilegium Paulinum, quia a S. Paulo
(1 Cor. 7,12-15) fuit proclamata; vocatur etiam Privilegium Fidei,
quia nco-convcrso in favorem Fidei conceditur; attamen notandum
est Privilegium Fidei largius patere quam Privilegium Paulinum, eo
quod Summus Pontifex potest in favorem Fidei Matrimonia in infi­
delitate contracta dissolvere, etiamsi conditiones pro Privilegio Pau­
lino requisitae non impicantur. Quaenam sint limites potestatis
Summi Pontificis in hac materia non clare scitur: videtur ipsum
posse omne Matrimonium neo-convcrsi ad veram fidem cum infideli

contractum dissolvere, dummodo sit in favorem fidei. Aliquos casus
huius i testatis qui in ius transierunt n. 5 n exponemus.
2. In dubio hoc privilegium gaudet favore iuris (can. 1127), et proinde
solutio semper danda est in favorem libertatis neo-conversi.

Explicatur. Neobaptizatus: sive vir sive mulier; non autem
catechumenus, sed nihil refert a quanto tempore iam sit bapti­
zatus. Etiam post plures annos potest hac potestate uti, dum­
modo aliae conditiones (imprimis discessus compartis) implean­
tur. Notandum ipsum neo-baptizatum Matrimonium dissolvere
nec proinde requiri actum auctoritatis ecclesiasticae. Iure suo
autem uti non potest licite antequam per interpellationes de di­
scessu compartis certe constet.
Disputatur autem utrum haec potestas etiam habeatur si est
neo-baptizatus in secta quadam haeretica. Innocentius III, in suo
authentico commentario in Privilegium Paulinum, loquitur de
solo Baptismo catholico: quod logice sequitur ex eo quod hoc
privilegium datur in favorem Fidei, utique verae Fidei ! Attamen
omnes fere Auctores (cf. Prümmer, III, 672) docent illud privile­
gium consequi quicumque valide est baptizatus. Ecclesia quoad
rem nihil definivit.
In infidelitate cuni alio infideli contractum: agitur ergo de
Matrimonio duorum infidelium, quod auctoritate divina dissol­
vitur in favorem Fidei postquam una pars fuerit conversa et
baptizata. Privilegium ergo non obtinet, si, post Baptismum, cum
infideli primum Matrimonium inivit cum dispensatione a dispai itate cultus; quid vero si Matrimonium fuit initum cum infideli
post Baptismum in secta haeretica, vide infra, n. 498. Nec obti­
net in Matrimonio duorum fidelium quorum una pars defecit a
fide ad paganismum vel haeresim transiens : in hoc casu, etsi
maior \ideatur contumelia Creatoris, Matrimonium dissolvi non
potest, et proinde pars derelicta potest quidem sese separare a
coniuge qui ei est tentatio ad peccatum, sed novum Matrimonium
inire non potest (cf. n. 486).
NOTA Etiam Matrimonium duorum catechumenorum est in infidelitate
contractum; unde si unus tantum baptizatur, et alius non vult bapti­
zari nec pacifice cohabitare, pars baptizata potest Privilegio Pau­
lino uti.

Per Novum Matrimonium: dissolutio ergo non fit per Baptis­
mum neque per responsum negativum ad interpellationes, sed
solum per Matrimonium novum partis baptizatae, eo momento
quo initur; ius proinde dissolvendi prius Matrimonium pertinet
ad solam partem conversam. Uti patet hoc novum Matrimonium
supponitur cum parte baptizata; quid autem si nova compars
quae eligitur, non est baptizata, et proinde requiritur dispensatio
a disparitate cultus, cf. infra, n. 497.
Dissolvere: quoad vinculum, ita ut utraque pars sit libera novum Matrimonium inire, si saltem de discessu per interpellatio­
nes constet.
NOTA. Supponamus: Neo-baptizatus Leo, cuius uxor Titia non vult pacifice
cohabitare, init novum Matrimonium cum Maria. Maria moritur an­
tequam Titia novum Matrimonium inierit. Etiamsi nunc Titia vellet
pacifice cohabitare, requireretur novum Matrimonium (cum dispen­
satione a disparitate cultus) inter Leonem et Titiam.

Etiamsi...: ex hoc patet nihil referre utrum pars baptizata
adhuc cum coniuge infideli convixerit necne, et quantum tempus
post Baptismum unius partis transierit antequam ad novas nup­
tias evolet. Itaque si infidelis prius declaravit se velle sine con­
tumelia Creatoris cohabitare, postea vero (sive mentem muta­
verit sive non) non vult, iterum ius est parti conversae per novum
Matrimonium prius Matrimonium dissolvere.
In infidelitate remanens: si ergo altera pars interim baptizata
est vel intentionem sinceram habet sese convertendi ad veram
Fidem, Matrimonium dissolvi non potest. Vide tamen infra, n. 499.
De hac voluntate remanendi in infidelitate constare debet per
interpellationem, de qua infra, n. 496.
Discedat : discedere dicitur pars infidelis quae non vult pacifice
cohabitare sine contumelia Creatoris. Etiam de hoc discessu per
interpellationem constare debet, de qua infra, n. 496.

Probatur. 1 Cor. 7, 12-15: Nam caeteris ego dico, non Dominus:
Si quis frater uxorem habet infidelem, et haec consentit habitare
cum illo, non dimittat illam. Et si qua mulier fidelis habet virum
infidelem, et hic consentit habitare cum illa, non dimittat virum...

393

η. 496

DE MATRIMONIO

Quodsi infidelis discedit, discedat, non enim servituti subiectus
est frater aut soror in huiusmodi.
496. — SCHOLION I. De interpellationibus.

Notio. Interpellatio est interrogatio partis infidelis utrum velit
1) converti ad fidem catholicam et baptizari, vel saltem 2) paci­
fice cohabitare sine contumelia Creatoris.
Si ad primam quaestionem affirmative respondet, Privilegium
Paulinum adhiberi nequit ; si tamen de facto conversionem suam
et Baptismum culpa sua ultra tempus rationabile differt, vel
propter nimia vitia ad Baptismum admitti nequit, vel etiam
praeter omnem culpam a susceptione Baptismi impeditur (e. g.
quia in servitute constitutus, a domino non permittitur bapti­
zari), responsum etiam affirmativum pro negativo haberi potest.
Ad pacificam cohabitationem non sufficit ut pars infidelis velit,
sed etiam ut possit pacifice cohabitare: ita S. Sedes pluries de­
claravit partem fidelem posse novum Matrimonium inire quia
pars pagana, etsi velit converti et pacifice cohabitare, hoc non
potest, e. g. propter servitutem in qua detinetur (S. Off. 12 lun.
1850; 22 Nov. 1871; 8 Iui. 1891). Nec requiritur ut recuset pa­
cifice cohabitare ex odio fidei, sed ex qualibet alia causa (S. Off.
5 Aug. 1759 ad 2), dummodo pars fidelis non dederit post suum
Baptismum causam cur pacifice cohabitare recuset (S. Off. 8 Iui.
1891), e. g. per adulterium post Baptismum commissum.
Sine contumelia Creatoris significat non tantum, ita ut ipsam
partem fidelem ad peccatum (saltem mortale) non inducat, sed
etiam ita ut pars infidelis a vita scandalosa (adulterium, concu­
binatus, cultura vel abusus opii, etc.) abstineat (cf. S. Off. 11 Iui.
1866 ad 2 et 3).
Necessitas. Interpellationes semper sunt necessario faciendae,
nisi a S. Sede obtineatur dispensatio.
Disputatur inter Auctores utrum haec necessitas sit ad valo­
rem, an ad liceitatem usus Privilegii Paulini et proinde novi Ma­
trimonii. Certe debet pars infidelis discedere; iamvero nonnulli
Auctores ex documentis praesertim ecclesiasticis deducunt iure
divino requiri ut de discessu per interpellationem constet, ea
tamen ratione ut Ecclesia ab hoc praecepto divino dispensare

possit; alii e contra dicunt interpellationes requiri quidem, sed
ad valorem sufficere ut quovis modo constet de discessu. Practice
ante Matrimonium interpellationes semper erunt faciendae vel
dispensatio petenda; post factum vero, si interpellationes non
fuerunt factae vel si dubitatur utrum factae fuerint, res erit ad
S. Sedem referenda « cuius est declarare in quibusnam circum­
stantiis desinat obligare praeceptum divinum quo praedicta in­
terpellatio videtur iniuncta » (S. Off. 16 Sept. 1824).
Quandonam faciendae. Interpellationes faciendae sunt regula­
riter post Baptismum ante novum Matrimonium. Dico: regu­
lariter; nam ex facultate Apostolicae Sedis (cf. Facultates, p. 107)
permitti potest ut etiam ante Baptismum fiant. Nec interest per
se quanto tempore post factam interpellationem adhuc differatur
Matrimonium ; si autem obtenta dispensatione ab interpellationi­
bus, novum Matrimonium ultra annum differtur, requiritur nova
dispensatio vel faciendae sunt interpellationes. Nec refert etiam
utrum, post interpellationem vel dispensationem ab ea, neo-conversus statuerit non nubere et postea iterum consilium mutave­
rit. Sed requiritur ut, inter interpellationem et Matrimonium,
prior coniux non se converterit ad fidem et baptizatus fuerit.
Forma. Interpellationes regulariter faciendae sunt in forma
saltem summaria et extraiudiciali ; attamen etiam forma privata
est valida, imo etiam licita si forma extraiudicialis non est pos­
sibilis.
Forma summaria et extraiudicialis consistit in eo quod Missionarius auctoritate Ordinarii partis conversae, in quantum po­
test coram duobus testibus, interroget partem infidelem utrum
velit converti et baptizari, et, si negative respondet, utrum saltem
velit pacifice cohabitare sine contumelia Creatoris : de quo actu
conficiat documentum.
Si vero ipse Missionarius nequeat coniugem infidelem interro­
gare, potest mittere duos viros probos et fidos, qui nomine Or­
dinarii eum interrogent : convenientius quaestiones ponendae eis
in scriptis traduntur, ita ut, si fieri possit, etiam responsa statim
in scriptis signare queant; reversos interrogat de responsis ac­
ceptis, et quidem generatim testimonium eorum iuramento fir­
mandum erit; tandem de his omnibus conficiat documentum.

Forma privata consistit in eo quod ipsa pars conversa vel alius
nomine illius partem infidelem interpellet: ut talis interpellatio
habeat valorem in foro externo, requiritur ut possit a duobus
testibus vel alio modo legitimo (e. g. unico teste fide digno sub
iuramento testante) probari.
Interpellatio fieri debet : ad ipsum coniugem infidelem, non ad
parentes, propinquos, vicinos, etc.; de utraque quaestione, nisi
ab una obtenta sit dispensatio; proba, h. e. non imposito vel
extorto vel imo empto responso desiderato; et ita ut, manifes­
tata coniugis conversi intentione nubendi, coniux infidelis vim et
effectum sui responsi non ignoret.
Tandem debet coniugi infideli concedi tempus ad deliberan­
dum, eo tamen monito ut, si tempore elapso non responderit,
responsum pro negativo habeatur.
NOTA. Si quandoque necesse sit interpellationes per epistolam facere, cu­
randum est ut constet coniugem infidelem certe recepisse epistolam.

Dispensatio. Uti supra iam innuimus, Summus Pontifex potest,
gravi de causa, ab illis interpellationibus faciendis dispensare.
Illam dispensationem concessit Paulus III in sua Constitutione
« Altitudo » (1 lun. 1537) pro polygamo qui non recordatur qualis
fuerit eius prima uxor, et Pius V in sua Constitutione Romani
Pontificis (2 Aug. 1571) pro polygamo qui una cum aliqua ex
uxoribus suis baptizatur; de quibus casibus vide infra, n. 500.
Similiter Summus Pontifex sive per can. 1125 (Const. Gregorii XIII Populis) sive per facultates, e. g. S.C.P.F., concedit fa­
cultatem dispensandi sive quando interpellatio est impossibilis
vel inutilis, sive quando est periculosa (cf. Facultates, p. 102-108).
Efficacia huius dispensationis est talis ut, etiamsi postea ap­
pareret partem interpellandam iam voluisse converti vel imo
iam fuisse baptizatam tempore novi Matrimonii, hoc novum Ma­
trimonium, priore soluto, omnino esset validum.
497. — SCHOLION II. De novo Matrimonio cum disparitate

cultus.
Uti patet, cum Privilegium Paulinum datum sit in favorem
Fidei, supponitur novum Matrimonium iniri cum compacte ca­

tholica. Quaestio autem ponitur utrum neo-conversus, facta inter­
pellatione prioris coniugis et responso negativo accepto, vel et­
iam a facienda interpellatione dispensatus, possit gravi de causa
obtinere dispensationem a disparitate cultus, et novum Matrimo­
nium cum infideli inire qui velit pacifice cohabitare sine contu­
melia Creatoris. Hic casus facile occurrere potest si neo-conver­
sus a priore coniuge separatus vivit et novum Matrimonium in
infidelitate inivit (utique invalidum), quod sine gravissimo in­
commodo solvi non potest.
Certe potest talem dispensationem obtinere a S. Sede; sed
quaeritur utrum qui facultatem habent a disparitate cultus dis­
pensandi, ea facultate etiam in hoc casu uti possint. Verum est
S. Off. pluries declarasse (15 Sept. 1858; 29 Aug. 1866; 22 Nov.
1871) eos tali facultate in illis casibus uti non posse; attamen
S.C.P.F., a qua illae facultates emanant, 28 Maii 1846 declaravit
eos hac facultate uti posse, nec unquam in formulis Facultatum
talem restrictionem apposuit.
498. — SCHOLION III. De Privilegio Paulino relate ad baptizatos acatholicos.

1. Iam supra, n. 495, diximus disputari inter Auctores, utrum
Privilegium Paulinum adhiberi possit si una pars non ad fidem
catholicam, sed ad sectam haereticam sese convertit, altera in
infidelitate remanente.
2. Matrimonium a duobus acatholicis dubie baptizatis contrac­
tum non potest, quando una (et una tantum) pars ad fidem ca­
tholicam se convertit, dissolvi per Privilegium Paulinum (S. Off.
10 lun. 1937).

3. Pro Matrimonio inter non-baptizatum et acatholicum dubie
baptizatum contracto, per Privilegium Paulinum dissolvendo
quando alterutra pars ad fidem catholicam sese convertit, in sin­
gulis casibus recurrendum est ad S. Sedem (S. Off. 10 lun. 1937).
4. Matrimonium inter non-baptizatum et valide baptizatum
acatholicum potest a Summo Pontifice dissolvi in favorem Fidei.
Tale Matrimonium est validum cum ibi non valeat impedimentum
disparitatis cultus (cf. infra, n. 560), sed potest dissolvi a Summo

Pontifice, uti patet ex actibus Pii XI (cf. Sartori, Enchiridion
Canonicum, ad can. 1119).
499. _ COROLLARIA PRACTICA.

1. Accidere potest ut coniuges infideles separati viventes, post
conversionem suam alteram partem interpellantes, inveniant eam
iam esse baptizatam vel velle converti: tunc Privilegium Paulinum adhibere nullo modo possunt. Potest tamen, si cohabitare
nullo modo velint sed novum Matrimonium inire, a S. Sede peti
dissolutio prioris Matrimonii rati non consummati, dummodo
certum sit illos post utriusque Baptismum Matrimonium non
consummasse.

2. Si pars infidelis reiicit partem conversam et aliud Matrimo­
nium init antequam pars conversa novum Matrimonium inivit,
hoc Matrimonium partis infidelis est invalidum, quia libera eva­
dit solum per novum Matrimonium partis conversae.
3. Si pars infidelis sive ante sive post conversionem alterius
partis sumit concubinam vel aliter se dat vitae vitiosae, pars
conversa potest etiam post plures annos, per Privilegium Paulinum Matrimonium suum solvere novum Matrimonium ineundo.
4. Si pars conversa vult vitam coelibem ducere, altera pars
(infidelis) non potest novum Matrimonium inire, nisi pars con­
versa professionem solemnem emittat in quodam Ordine reli­
gioso (cf. n. 494), quo Matrimonium ratum non consummatum
dissolvitur.
5. Si pars conversa coniugem infidelem interpellat, sed ita ut
pars infidelis scire non possit effectum huius interpellationis, qui
est dissolutio prioris Matrimonii, interpellatio, et proinde novum
Matrimonium, est invalida.
6. Si pars infidelis dicit se velle pacifice cohabitare, sed non
vult prolem baptizari vel catholice baptizari, pars conversa po­
test novum Matrimonium inire, quia pars infidelis non vult de
facto cohabitare sine contumelia Creatoris.
7. Si pars infidelis velit quidem, sed non possit (e. g. propter
servitutem in qua degit) converti vel cohabitare, pars fidelis po­
test novum Matrimonium inire.

500. — V. Polygamus sese convertens potest cu II una uxore
quae cum ipso baptizatur remanere, etiamsi non fuerit prima;
quali­
si autem non recordatur qualis fuerit prima, potest cu
bet ex illis inire Matrimonium, etiamsi illa non convertatur.

Explicatur. Polygamus : idem valet, mutatis mutandis, pro mu­
liere; valet etiam de polygamia successiva qua novam uxorem
(vel novum maritum) sumit, repudiata prima adhuc vivente. Non
autem requisitum videtur ut illa actu adhuc cum ipso vivat, sed
potest esse una quam antea iam dimiserat.
Sese convertens : utique debet ante Baptismum omnes praeter
illam quam vult ducere, dimittere.
Quae cum ipso baptizatur : non requiritur ut eodem tempore
baptizetur, sed sufficit ut sit moraliter simul.
Remanere: si ipsa non fuerit prima uxor legitima, debet no­
vum Matrimonium in debita forma inire, quo facto primum Ma­
trimonium dissolvitur. Disputatur inter Auctores utrum requira­
tur interpellatio primae uxoris annon. Ordinarie concedunt unam
interpellationem (utrum velit converti) sufficere; attamen nec illa
requiri videtur. Nam, etsi S. Off. 11 lun. 1760 et 22 Nov. 1871
aliter senserit, et 8 lun. 1836 interpellationes requisierit, canone
1125 ipsa Constitutio Pii V facta est lex universalis, quae de tali
interpellatione nihil habet; insuper, S.C.P.F. ad votum 12 PCS
etiam respondit nullam interpellationem requiri. Unde saltem pro
Sinis uti certum haberi debet, in hoc casu polygami cum una
uxore quae cum ipso baptizatur manere volentis, non esse inter­
pellandam primam uxorem, etiamsi certe illam cognoscat.
Non recordatur qualis fuerit prima: hoc praesertim evenire
potest si nesciat cum quanam primum validum Matrimonium
inierit.
Inire Matrimonium : debita forma, ut, si ipsa non fuerit prima,
hoc Matrimonium valide celebretur, et ita primum dissolvatur.
Cum in casu nesciat quaenam sit prima uxor, ipsa certe non est
interpellanda.
Etiamsi illa non convertatur : et etiam si alia baptizari velit.
Uti patet, si illud Matrimonium ei esset periculum animae, iure
naturali ei esset prohibitum, sed esset validum.

Probatur. Prima pars ex Constitutione Pii V « Romani Ponti­
ficis»; altera pars ex Constitutione Pauli III «Altitudo», quae
ambae can. 1125 factae sunt lex universalis.
§ 5. FORMA IURIDICA
NOTA. Hic non agitur de forma Sacramenti (cf. n. 480), sed de forma iuridica quae a iure praescribitur ad validitatem contractus.
A. IN CIRCUMSTANTIIS ORDINARIIS

501. — Ad validitatem Matrimonii catholicorum requiritur ut
contrahatur coram parocho vel loci Ordinario vel sacerdote ab
alterutro delegato et duobus saltem testibus.
NOTA. Cum vix adhuc iudicandum sit de Matrimoniis ante Codicem con­
tractis, hic solum de novo iure Codicis agimus. Si casus occurrat
Antiqui luris, consulantur alii Auctores, e. g. Payen, De Matrimonio,
II, 1756 ss.

Explicatur. Catholicorum: ad hanc formam tenentur omnes
in Ecclesia catholica latina baptizati vel ad eam ex haeresi aut
schismate conversi (etiamsi postea ab Ecclesia catholica defece­
rint) quoties Matrimonium ineunt sive inter se sive cum acatholicis (baptizatis vel non-baptizatis) sive cum orientalibus (ca­
none 1099, § 1). Etiam mulier latina quae vi can. 98, § 4 declaret
se velle transire in Matrimonio ineundo ad ritum orientalem
viri, adhuc tenetur ad formam celebrationis Matrimonii Codicis
(Comm. Int. Cod. 29 Apr. 1940).
Ad hanc formam non tenentur acatholici sive baptizati sive
non, qui nunquam ad Ecclesiam catholicam pertinuerunt, quo­
ties cum acatholico contrahunt. Ab acatholicis nati sed in Ec­
clesia catholica baptizati, etiamsi ab infantili aetate (ergo ante
septimum annum) in haeresi vel schismate aut infidelitate aut
sine ulla religione adoleverunt, ad hanc formam tenentur, etiam
quando cum acatholico contrahunt (Pius XII, Motu proprio 1
Aug. 1948). — Ab acatholicis nati censentur etiam quorum alter­
uter parens est acatholicus vel etiam simpliciter apostata vel
sectae atheisticae adscriptus (Comm. Int. Cod. 20 Iui. 1929; 17
400

CONTRACTUS MATRIMONIALIS

n. 501

Febr. 1930; 30 Iui. 1934); ergo etiam filii ex Matrimonio mixto
qui (contra promissiones seu cautiones) extra Ecclesiam catho­
licam sunt educati, si in Ecclesia catholica fuerunt baptizati,
tenentur hac forma, etiam quando cum acatholico contrahunt.
NOTA. 1. Ab acatholicis nati, sed in Ecclesia catholica baptizati, ad formam
Matrimonii tenentur solum inde a die 1 lanuarii 1949 (Motu proprio
Pii XII, 1 Aug. 1948). Ante hanc diem vero, ab acatholicis nati et in
Ecclesia catholica baptizati, sed qui ab infantili aetate in haeresi vel
schismate aut infidelitate aut sine ulla religione adoleverunt, valide
Matrimonium inire poterant absque forma canonica, quoties cum
acatholico contrahebant.
2. In Ecclesia catholica baptizati dicendi videntur illi qui tempore
Baptismi sive a seipsis sive a parentibus vel tutoribus, sive, illorum
intentione deficiente, a baptizante pro cultu catholico sunt destinati.
Ita puer in casu necessitatis a protestante baptizatus, parentibus eum
ad Ecclesiam catholicam destinantibus, est in Ecclesia catholica bap­
tizatus; puer vero parentum catholicorum a protestante baptizatus
parentibus eum ad educationem protestanticam destinantibus, extra
Ecclesiam catholicam baptizatus censetur.
3. Quoad conversionem vel apostasiam infantes censentur sequi pa­
rentes.
Impuberes etiam censentur parentes sequi, nisi propria voluntate
expresse dissentiant.

Contrahatur : i. e. uterque sponsus (saltem per procuratorem)
suum consensum exprimat verbis (vel si verba sunt impossibilia,
saltem signis) de praesenti.
Coram : requiritur praesentia physica sponsorum (per se vel
per procuratorem), sacerdotis et duorum testium. Non tamen
sufficit mera praesentia materialis, sed debent sponsi sibi invi­
cem dare et acceptare consensum, dum sacerdos illum excipit et
testes ita adstant ut de eo testificare possint. Quare debent ita
collocari, ut tum sponsum tum sponsam saltem videre vel au­
dire possint.
NOTA. 1. Ponitur casus quo testes aures claudunt et faciem avertunt dum
consensus datur, ne illum videant nec audiant. Estne validum tale
Matrimonium? Recte respondet Payen (II, 1764) affirmative; nam eo
sese avertunt quia optime sciunt ibi dari consensum; quapropter
postea de dato consensu testificare possunt, et proinde rite adstite-

runt: peccant quidem mortaliter ita agendo, sed validum videtur
Matrimonium.
2. Contra Payen autem dicerem Matrimonium in casu vol. II, p. 173,
nota 2 exposito esse invalidum: nam neuter testium nec ipsi sponsi
possunt scire utriusque consensum, sed solum unus potest testificari
de unius et alter de alterius consensu: ad validitatem autem requi­
ritur duplex testimonium.

Parocho: h. e. parochus proprie dictus vel qui in iure parocho
aequiparantur : quasi-parochus, vicarius actualis qui curam ha­
bet paroeciae domui religiosae unitae, vicarius oeconomus qui
paroeciam vacantem regit, vicarius substitutus qui locum tenet
parochi absentis (dummodo sit legitime institutus), vicarius adiutor qui supplet vices parochi ob causam permanentem officio
imparis, dummodo hi omnes plena potestate paroeciali sint prae­
diti (can. 451).
Vicarius cooperator non potest vi officii Matrimonio assistere;
potest tamen delegatione generali delegari.
Ad normam Const. Apost. Exsul Familia, n. 39, Missionarius
emigrantium cui cura animarum concredita est, servatis ceteris
de iure servandis, intra fines territorii sibi praestituti, valide
assistit matrimonio dummodo sive sponsus sive sponsa sibi sit
subditus.
Quaestio autem poni potest, utrum in Missionibus, ubi quasiparoeciae nondum sunt constitutae, rectores districtuum nomine
parochi veniunt. Mirum est quomodo Payen, qui bis eidem quae­
stioni affirmative respondit, scii, ubi de sponsalibus (I, 254) et
ubi de auctore dispensationum matrimonialium (I, 671), hic, ubi
de forma contractus matrimonialis (II, 1760), negative respondet.
Si ibi valent argumenta (vide quae supra, n. 437, de re diximus),
non est ratio hic negandi. Quare videtur statuendum : In Mis­
sionibus, ubi quasi-paroeciae nondum sunt constitutae, rectores
districtuum proprio iure valide et licite assistunt Matrimoniis
sicut parochi ; omnes autem Missionarii, qua vicarii cooperatores
Ordinarii, si ab eo sunt delegati delegatione generali, in toto ter­
ritorio Missionis valide et licite, servatis servandis, assistunt.
NOTA. Quoad facultatem Cappellani Militaris, inspiciendae sunt facultates
ei a S. Sede concessae.

Parochus vel Ordinarius valide Matrimonio assistunt solum in
proprio territorio, sed in eo omnium fidelium, etiam non-subditorum. Valide assistere possunt a die adeptae canonicae posses­
sionis officii sui; cessat autem per sententiam declaratoriam vel
condemnatoriam excommunicationis vel suspensionis ab officio.
Etiam assistentia sub vi vel gravi metu est invalida.
Vide infra, n. 542 ss.
Delegato: non sufficit mera licentia, sed requiritur explicita de­
legatio, si assistens non est parochus vel Ordinarius in suo ter­
ritorio; et quidem requiritur (ad validitatem) delegatio determi­
nati sacerdotis ad determinatum Matrimonium; soli vicarii coo­
peratores possunt pro paroecia cui addicti sunt, delegari delega­
tione generali.
NOTA. 1. Cum in Missionibus, ubi paroeciae vel quasi-paroeciae nondum
sunt constitutae, Missionarii habendi sint cooperatores Ordinarii,
ipsi possunt ab eo delegatione generali delegari ad omnia Matri­
monia (PCS 412).
2. Vide etiam Facultates, p. 98.

Haec delegatio, etsi praesumpta non sufficiat, non tamen debet
semper esse expressa, sed sufficit tacita. Ita vicarius cooperator
qui in aliquam paroeciam mittitur ut in omnibus adiuvet paro­
chum, valide assistit Matrimoniis, etsi expressam delegationem
parochi tacentis et non contradicentis, non habeat (Priimmer,
III, 761).
Delegatio data pro universalitate causarum etiam subdelegari
potest; delegatio autem pro casu particulari subdelegari nequit
nisi expresse concedatur. Ita si parochus dicit e. g. Rectori Se­
minarii : ego debeo abire, et cras erit Matrimonium : faveas mihi
mittere aliquem sacerdotem qui illi Matrimonio assistat — ille
sacerdos non potest valide assistere, quia delegatio non fuit facta
ad determinatum sacerdotem. Si autem Rector respondit : mit­
tam P. N. ; et ipse parochus hoc approbavit, ille P. N. potest va­
lide assistere. Similiter si parochus dixisset : te delego ad illi
Matrimonio assistendum cum potestate alium subdelegandi, —
quicumque tunc a Rectore mittitur, potest valide assistere.
Notandum est responsum Pont. Comm. Int. Cod. diei 26 Martii
1952, qua declaratur in errore communi, necnon in dubio posi-

tivo et probabili sive iuris sive facti, iurisdictionem supplere
Ecclesiam, iuxta can. 209, etiam in casu sacerdotis qui debita
delegatione carens Matrimonio assistit.
Duobus saltem testibus: nihil aliud requiritur in eis nisi ut
testificari possint : unde excluduntur amentes, perfecte ebrii, surdi
simul et caeci, dormientes, etc. Decet autem ut sint adulti et bonis
moribus praediti; in specie quoad haereticos dixit S. Off. 19 Aug.
1891: Non esse adhibendos; posse tamen ab Ordinario tolerari,
ex gravi causa, dummodo non adsit scandalum.
NOTA. Pro acatholicis tum baptizatis tum non-baptizatis Ecclesia nullam
formam iuridicam statuit; quare valida dicenda est omnis celebratio
eorum, in qua ius naturale servatur, i. c. sufficienter exprimitur mu­
tuus consensus.
Quoad non-baptizatos autem (non vero quoad baptizatos acatholicos,
nam eorum Matrimonium ratione Baptismi est Sacramentum et
proinde potestati civili minime subiicitur) forma iuridica valida est
illa sola quae a lege civili praescribitur; si nulla praescribitur, stan­
dum est legi naturali.
502. — SCHOLION I. De Matrimonio contracto per procurato­

rem.

Uti diximus, sponsi debent esse physice praesentes per se vel
per procuratorem. Ad vitandas autem fraudes Ecclesia statuit pro
illis qui forma ecclesiastica Matrimonii tenentur (cf. n. 501), quas­
dam conditiones ut Matrimonium per procuratorem valide con­
trahi possit.

1. Procurator habeat mandatum scriptum speciale illius cuius
vices gerit, ad contrahendum cum persona determinata, subscrip­
tum tum a mandante tum vel a parocho aut Ordinario loci in quo
mandatum fit, vel a sacerdote ab alterutro delegato, vel a duobus
testibus; si vero mandans scribere nescit, hoc in ipso mandato
notandum est et mandatum ab alio teste subscribendum : haec
omnia sunt ad valorem procurationis. Requiruntur ergo duae
subscriptiones (1. ipsius mandantis vel, si hic scribere non potest,
testis ct 2. parochi vel Ordinarii vel sacerdotis ab alterutro de­
legati) vel tres (1. ipsius mandantis vel, si hic scribere non po­
test, testis et 2. duorum testium).

Parochus vel Ordinarius non debet esse proprius, sed illius loci
in quo datur mandatum.
Neque requiritur ut totum mandatum sit ab ipso mandante
scriptum, sed sufficit ut subscribat. — Vide etiam supra, n. 436,
quae diximus de subscriptione vel usu sigilli relate ad contrac­
tum sponsalitium. Idem hic dici potest.
2. Mandatum ita valide datum non sit revocatum, nec mandans
in amentiam inciderit antequam procurator nomine eius consen­
sum dederit. Non autem requiritur ut procurator vel altera pars
noverit mandatum esse invalidum, sed sufficit ut de facto sit
invalidatum.
NOTA. Non requiritur ut mandans (nupturiens) actu habeat usum rationis
quando procurator consensum exprimit, sed sufficit ut illum actu
habuerit quando mandatum dedit, et habitualiter quando procurator
consensum exprimit: ita perfecta ebrietas vel dormitio mandantis
tempore quo procurator consensum exprimit, non obstat validitati
Matrimonii. Sed amentia validitatem impedit, quia per amentiam
etiam habitualis usus rationis perditur. Hoc videtur valere etiam de
amentia temporaria. Sed quaestio ponitur utrum idem dicendum sit
de brevissima amentia, qua nupturiens per brevissimum tempus usu
rationis privatur (crisis amentiae): dici enim potest illum tunc non
magis carere usu habituali rationis quam per somnum. Si talis casus
occurreret, recurrendum esset ad S. Sedem.

3. Procurator non potest alium delegare, sed debet, ad validi­
tatem Matrimonii, per se ipse consensum exprimere.
NOTA. Can. 1091: Matrimonio per procuratorem vel per interpretem con­
trahendo parochus ne assistat, nisi adsit iusta causa et de authenticitate mandati vel de interpretis fide dubitari nullo modo liceat,
habita, si tempus suppetat, Ordinarii licentia.
Unde patet etiam nupturientes licite per procuratorem contrahere
non posse, nisi adsit iusta causa.
503. — SCHOLION II. De Matrimonio contracto per interpre­

tem.
Validum est Matrimonium per interpretem contractum ; ad li­
ceitatem autem requiritur iusta causa et moralis certitudo inter­
pretem esse fide dignum. Quare et hic dicit can. 1091 : Matri­
monio ... per interpretem contrahendo parochus ne assistat, nisi

adsit iusta causa et... de interpretis fide dubitari nullo modo
liceat, habita, si tempus suppetat, Ordinarii licentia.
504. — SCHOLION III. De dispensatione a forma.

Urgente mortis periculo, locorum Ordinarii, ad consulendum
conscientiae et, si casus ferat, legitimationi prolis, possunt super
forma in Matrimonii celebratione servanda dispensare proprios
subditos ubique commorantes et omnes in proprio territorio actu
degentes, remoto scandalo (can. 1043).
In iisdem rerum adiunctis, sed solum pro casibus in quibus ne
loci Ordinarius quidem adiri possit, eadem dispensandi facultate
pollet tum parochus, tum sacerdos qui in forma extraordinaria
Matrimonio assistit, tum confessarius, sed hic pro foro interno
in actu sacramentalis confessionis tantum (can. 1044).
Pro casibus verae necessitatis S.C.P.F. 31 Aug. 1908 facultatem
subdelegabilem concessit Ordinariis loci in Sinis dispensandi a
forma substantiali Matrimonii. Explicationes huius facultatis vide
apud Facultates, p. 99.
B.

IN CIRCUMSTANTIIS EXTRAORDINARIIS

505. — I. In periculo mortis, si haberi vel adiri nequit sine
gravi incommodo parochus vel Ordinarius eorumve delegatus,
validum est Matrimonium coram solis duobus testibus ; si autem
alius sacerdos non-delegatus adesse potest, ipse una cum testibus
Matri II onio assistere debet (can. 1098).

Explicatur. In periculo mortis: etiam unius nupturientium;
undequaque proveniat, sive ex morbo sive ex causa externa, dum­
modo sit probabile, non imminens, sed prudenter existimatum
periculum.
Si haberi vel adiri nequit : ergo si sive parochus sive eius de­
legatus adesse potest, debet etiam in periculo mortis assistere
(ad val.) ; si autem parochus eiusve delegatus ex sua negligentia
ire recusat, peccat quidem, sed Matrimonium est validum sine
eius assistentia : nam revera ex parte nupturientium « haberi
nequit ».

Matrimonium : ad hanc formam tenentur iidem qui supra,
n. 501 dicti sunt teneri forma ordinaria.
Assistere debet : ad liceitatem ; ita ut talem sacerdotem non
qualificatum non advocare vel adire sit peccatum mortale, sed
Matrimonium esset validum.
506. — II. Similiter extra periculum mortis si haberi vel adiri
nequit sine gravi incommodo parochus vel Ordinarius eorumve
delegatus, et haec rerum conditio prudenter praevidetur per men­
sem duratura, validum est Matrimonium coram solis duobus
testibus; si autem alius sacerdos non-delegatus adesse potest,
ipse una cum testibus assistere debet (can. 1098).

Explicatur. Sz haberi vel adiri nequit : non sufficit ut parochus
proprii loci haberi vel adiri non possit, sed, si intra mensem
praevidetur parochum vicinum (in proprio utique territorio huius
parochi) adiri posse, non est locus formae extraordinariae.
Etiam si parochus vel Ordinarius, licet physice praesens in
loco, ob grave tamen incommodum celebrationi assistere nequeat
tanquam exquirens et recipiens contrahentium consensum, haberi
vel adiri nequit (Comm. Int. Cod. 25 Iui. 1931).
Sine gravi incommodo : e. g. nisi cum periculo gravis punitio­
nis ex parte auctoritatis civilis, cum magnis expensis, itinere dif­
ficili, etc., sive sacerdoti sive uni contrahentium imminente.
Per mensem : per mensem post diem celebrationis Matrimonii,
inconsiderato tempore ante diem celebrationis. Unde si hodie
incipiunt tales circumstantiae, et praevidentur per mensem du­
raturae, valide hodie contrahitur; si vero a mense perdurant ta­
les circumstantiae, sed praevidentur post duas vel tres hebdo­
madas cessare, non amplius potest valide haec forma adhiberi.
Prudenter praevidentur : etiamsi de facto non perdurant per
mensem, dummodo momento celebrationis prudenter praevide­
bantur per mensem duraturae, h. e. moralis habebatur certitudo
ex notorio vel ex inquisitione parochum per mensem neque ha­
beri neque adiri posse sine gravi incommodo (Comm. Int. Cod.
10 Nov. 1925).
Matrimonium: ad hanc formam tenentur iidem qui supra,
n. 501, dicti sunt teneri forma ordinaria.

Adesse debet : ad liceitatem ; ita ut talem sacerdotem non qualificatum non advocare vel non adire sit peccatum mortale, sed
Matrimonium esset validum.
§ 6. CAUSAE NULLITATIS
NOTA. Si nupturientes sciunt Matrimonium suum quacumque de causa
esse invalidum, tenentur in conscientia vivere ut desponsati, non ut
coniugati, donec Matrimonium fuerit convalidatum (cf. n. 537 ss.);
pro foro externo autem ad alias nuptias transire non possunt nisi
postquam nullitas Matrimonii fuerit declarata (cf. n. 559).

1. Conditiones.
507. — NOTIO. Conditio est suppositio facti a cuius facti
exsistentia ipse consensus redditur dependens.

NOTA. Uti patet hic agitur solum de conditione addita sive ante celebra­
tionem Matrimonii sive in ipsa celebratione; nam conditio superad­
dita Matrimonio iam contracto, non potest afficere consensum.

Conditio sub diversis formis contractui addi potest : sub forma
simplicis conditionis (si.... dummodo ...), sub forma oneris additi
(e. g. eo onere ut in tali civitate semper degas), etc.
DIVISIO. Cf. supra, n. 418, ubi de divisione contractus spon-

salitii conditionati.
508. — VALOR. Ante omnia notandum est conditionem in foro

interno illum influxum in consensum reapse habere quem con­
ditionem ponens intendit quando consensum dedit ; in foro ex­
terno autem illa intentio praesumitur, quae tamen praesumptio,
si probatur non vera, cedit veritati. Unde:
1. Omnis conditio de praesenti vel praeterito reddit Matrimo­
nium tum in foro interno tum in foro externo (can. 1092, 4) va­
lidum vel invalidum prout conditio revera impletur vel non.
Uti patet conditio de praesenti vel praeterito impossibili (si
saltem sincere additur, e. g. quia nescitur esse impossibilis) sem­
per reddit Matrimonium invalidum, quia conditio certe non im­
pletur.

2. Conditio de futuro necessario tum in foro interno tum in
foro externo (can. 1092, 1) pro non adiecta habetur, seu Matri­
monium statim validum relinquit.
Fieri autem potest ut talis conditio de futuro necessario inten­
datur tanquam conditio suspensiva, cuius impletio tempus deter­
minat quo contractus effectum obtineat: tunc reducitur ad con­
ditionem de futuro licito, de qua infra, 6.
3. Conditio de futuro impossibili in foro externo pro non
adiecta habetur (can. 1092, 1), et proinde Matrimonium statim
validum praesumitur. In foro interno autem conditio vel non
serio addita est, et tunc pro non adiecta habenda est; vel serio
addita est, et tunc duo significare potest: aut negationem con­
sensus sub forma conditionis impossibilis, et tunc Matrimonium
est invalidum, aut veram conditionem quam erronee putavit pos­
sibilem, et tunc similiter Matrimonium est invalidum propter de­
fectum consensus : conditio enim a qua pendet consensus non
verificatur nec unquam verificari potest.

4. Conditio de futuro turpi: quae tamen non sit contra sub­
stantiam Matrimonii, in foro externo pro non adiecta habetur
(can. 1092, 1) et proinde Matrimonium statim validum praesu­
mitur. In foro interno autem distinguendum est iuxta intentio­
nem conditionem ponentis :
λ) Si talis conditio additur tanquam conditio sine qua non,
Matrimonium est invalidum, quia contractus cuius ipsum obiectum est turpe, est invalidus.
b) Si talis conditio (uti plerumque erit) non additur tan­
quam conditio sine qua non, contractus est validus et conditio
tanquam non adiecta habenda est, et proinde, etiam si talis con­
ditio intenta esset tanquam suspensiva, usus Matrimonii statim
esset licitus: exspectanda non est impletio conditionis quam im­
plere non licet.

5. Conditio de futuro contra substantiam Matrimonii tum in
foro interno tum in foro externo (can. 1092, 2) reddit Matrimo­
nium invalidum: includit enim contradictionem, seu consensus
datur ad talem contractum qui non est matrimonialis, et proinde

Matrimonium verum non initur. Sedulo autem considerandum
est utrum illa conditio sit vere tanquam conditio adiecta an po­
tius tanquam stipulatio ipsum contractum non respiciens: in hoc
enim casu (qui est magis communis) Matrimonium minime est
invalidum, sed validum ; attamen talem conditionem seu stipu­
lationem servare non licet.
Contra substantiam Matrimonii est omnis conditio quae tota­
liter vel partim excluderet sive ipsum obiectum contractus ma­
trimonialis (cf. n. 484 ss.), sive qualitates essentiales Matrimonii,
scii, unicitatem et indissolubilitatem (cf. n. 488 ss. et 491 ss.). Ita
contra substantiam Matrimonii esset conditio
ius
concedens
ad
\
concubinatum vel divortium.
NOTA. 1. Eo ipso patet conditionem rescissoriam seu resolutoriam neces­
sario esse contra substantiam Matrimonii, utpote contra indissolu­
bilitatem.
2. Non autem confundenda est conditio contra substantiam Matri­
monii cum sitnplici errore circa naturam vel qualitates Matrimonii,
de quo infra, n. 513.

6. Conditio de futuro contingenti licito tum in foro interno tum
in foro externo (can. 1092, 3) valorem Matrimonii suspendit usquedum conditio impleatur; impleta autem conditione, Matrimo­
nium eo ipso ht validum, etiam antequam haec impletio sit nota,
etiam sine renovatione consensus, nisi (pro foro externo) haec
renovatio a iure requiratur. E. g.: Ego te duco (non: te ducam!)
si mater mea moritur: talis contractus pro nunc est invalidus,
sed per ipsam mortem matris fit validus; ante mortem matris
ergo posset utraque pars valide consensum suum retrahere, sed
propter fidem datam non potest licite hoc facere sine licentia
alterius partis; statim autem ac mater mortua est, etiamsi con­
sensus non sit renovatus, non amplius possunt valide consensum
suum retrahere.
Renovatio consensus requiritur quandoque in concessione dis­
pensationis ab impedimento dirimente, si conditio fuit: dummodo
dispensationem obtineamus : in hoc casu consensus esset reno­
vandus ad validitatem, secus non. Attamen ut omne dubium etiam

pro foro externo levetur, melius est semper renovationem con­
sensus requirere.
NOTA. 1. Si conditio est de futuro libero in alia persona, fieri potest ut
impletio conditionis prius negetur, postea vero impleatur: e. g. si
conditio est : si pater tuus consentit; tunc fieri potest ut pater prius
dissentiat, postea vero consentiat. In hoc casu, nisi constet partes
conditionem aliter intendisse (e. g. statim ac consentiat) conditio non
impleta est et Matrimonium invalidum factum est quando primum
pater dissentiit; nec potest consensus superveniens patris illud convalidare, sed requiritur ut post consensum patris novum Matrimo­
nium ineatur: eo ipso enim quod pater semel conscie renuit, Matri­
monium nullum est et contractus exstinctus.
2. Quid autem in simili casu, si pater interrogari nequeat quia inte­
rim mortuus est vel in amentiam incidit? Cum generatim talis con­
ditio non requirat positive consensum patris, sed velit potius nega­
tive dissentionem eius vitare, in hoc casu, cum pater non amplius
dissentire possit, Matrimonium validum evadit, nisi constet aliam
fuisse contrahentium intentionem. Praestabit autem ut in hoc casu
absolute consensum renovent.
3. Uti patet, si reapse, etsi illicite, una pars consensum suum retra­
xerit antequam conditio impleta sit, Matrimonium invalidum est.
Consensus enim utriusque sponsi, uti supra, n. 487, vidimus, debet
perseverare usque ad momentum quo Matrimonium fit validum.

7. Conditio praesentis promissionis de actione (veZ omissione)
futura honesta est vera conditio de praesenti (et non de futuro!),
et proinde Matrimonium validum relinquit, si promissio sincere
datur. Talis conditio nullo modo est suspensiva, et sedulo distin­
guenda est a conditione suspensiva de futuro. Ad illam redu­
cenda est omnis conditio de omissione in futuro, e. g. si non me
impedis in exercitio officiorum religiosorum. Cum enim contrac­
tus matrimonialis sit irrescindibilis, talis conditio non potest esse
rescissoria; cum e contra conditio non sit implenda actu posi­
tivo, sed e contra omissione, nunquam impleta esset, et proinde
esset suspensiva in aeternum ; quare necessario debet interpre­
tari tanquam promissio praesens : si nunc promittis te nunquam
me impediturum in exercitio officiorum religionis. Si postea compars conditionem talem non observat, hoc validitatem Matrimo­
nii non afficit, etsi possit esse causa separationis tori et cohabitationis (cf. n. 486).

8. Conditio praesentis promissionis de actione {vel omissione)
futura turpi similiter est vera conditio de praesenti. Quoad va­
lorem Matrimonii autem distinguendum est :
a) Si conditio (promissio) adiecta est tanquam conditio sine
qua non, Matrimonium est invalidum, quia tunc conditio quasi
intrat, et proinde vitiat ipsum obiectum contractus, et contractus
de re illicita est invalidus: ita, si tanquam conditio sine qua non
exigitur promissio copulae onanisticae, etiam certo tempore
exercendae, e. g. post nativitatem primi filii, Matrimonium est
invalidum.
b) Si vero conditio (promissio) non additur tanquam condi­
tio sine qua non (et plerumque ita erit), et promissio sincere
data est, Matrimonium est validum, etsi promissio propter illiceitatem obiecti sit invalida et teneri neque debeat neque possit.
NOTA. Ex dictis apparet quantae difficultates et quanta dubia oriri possint
ex addita conditione praesertim de futuro; quapropter nonnisi raro
et gravi de causa additio talis conditionis permittenda est.
509. — SCHOLION I. De Matrimonio sub conditione non pro­

creandi prolem vel numerum prolis limitandi.
Cum agatur de omissione actus (copulae aptae), hic casus re­
ferendus est ad supra dicta sub n. 508, 7-8.
lamvero non procreare prolem vel numerum limitare, possibile
est duplici modo: mediis licitis (continentia) vel mediis illicitis
(onanismo).
Si ergo Matrimonio adiicitur conditio non procreandi prolem
vel numerum limitandi mediis licitis, Matrimonium validum est.
Huc referendum est sic dictum « Matrimonium losephinum »
cum pacto nunquam consummandi Matrimonium, quale fuit inter
S. loseph et B. Mariam Virginem, quod proculdubio fuit verum
Matrimonium validum.
Si autem Matrimonio adiicitur conditio non procreandi prolem
vel numerum limitandi mediis illicitis, distinguendum est: si haec
conditio est conditio sine qua non, Matrimonium est invalidum ;
si autem non est conditio sine qua non, Matrimonium est vali­
dum, sed conditio seu promissio est invalida et servari nullo
modo potest.

510. — SCHOLION II. De revocatione conditionis.

Agitur hic solum de conditione suspensiva de futuro, quae Ma­
trimonii validitatem suspendit usque ad impletionem conditionis,
et de conditione promissionis praesentis de actione futura (cf.
n. 508, 7-8). Conditio enim simpliciter de praesenti vel praeterito
effectum suum iam habet, et proinde revocari non potest.
Si conditio suspensiva de futuro ex mutuo consensu vel saltem
ex parte illius qui conditionem posuit, revocatur, consensus ma­
trimonialis eo ipso fit absolutus, et proinde Matrimonium fit va­
lidum; requiritur autem ut revocatio conditionis coniugi intime­
tur. Non autem requiritur ut consensus in forma iuridica reno­
vetur; expedit tamen ut parocho et testibus notificetur.
Conditio promissionis de actione futura potest ex mutuo con­
sensu revocari, ita ut coniuges promissionem suam servare non
amplius teneantur. Uti patet, si promissio fuit iuramento vel voto
firmata, requiritur dispensatio.
'

2. Defectus consensus.
511. — Qualis esse debeat consensus, supra, n. 487, diximus.
Unde pluribus ex causis potest consensus deficere :

a) Defectus usus rationis. Ad valide contrahendum utraque
pars debet habere usum rationis actualem si per seipsum con­
trahit, vel saltem habitualem si per procuratorem. Ita perfecta
ebrietas vel dormitio tempore quo consensus praebetur, impedi­
ret validitatem contractus ; perfecta ebrietas vel dormitio in
contrahente per procuratorem impediret validitatem tempore quo
mandatum committitur, non vero tempore quo procurator man­
datum exsequitur seu quo procurator consensum praebet.
Similiter amentia perpetua vel saltem habituali laborantes, non
possunt valide contrahere Matrimonium; in lucidis intervallis, si
quae habent, considerandum est in singulis casibus utrum suffi­
cientem habeant usum rationis ad tanti momenti actum ponen­
dum.
Quid sit de nupturiente qui in amentia incidit postquam man­
datum dederit procuratori, sed antequam hic mandatum exsecu­
tus sit, cf. supra, n. 502.

512. — b) Ignorantia. Ignorantia naturae Matrimonii, scii, igno­
rantia ipsius obiecti Matrimonii, reddit Matrimonium invalidum.
Non tamen videtur ignorantia circa necessitatem copulae ad pro­
creandam prolem reddere Matrimonium invalidum.

513. — c) Error. Error in contractu intelligitur consensus in
conventionem non intentam ; in contractu matrimoniali versari
potest vel circa vitam communem, vel circa compartem.
Error potest esse substantialis vel accidentalis. Substantialis
est si versatur circa essentialia vitae communis vel circa ipsam
personam compartis; accidentalis est si versatur circa modos
accidentales vitae communis vel circa qualitates accidentales
compartis.
Error qui versatur circa essentialia vitae communis idem est
ac ignorantia circa naturam Matrimonii, de qua supra, n. 512.
Error simplex circa Matrimonii unitatem vel indissolubilitatem vel sacramentalitatem, etiamsi det causam contractui, non
vitiat consensum matrimonialem (can. 1084).
Error substantialis circa ipsam personam compartis provenire
potest ex eo quod sponsi se invicem ante Matrimonium non co­
gnoverint vel in ipsa celebratione se invicem non videant. Sic,
praesertim si plura Matrimonia simul celebrantur, facile evenire
potest ut una sponsa pro alia tali sponso copuletur. Talis error
circa personam certe reddit Matrimonium invalidum, nisi nuptu­
riens intendat contrahere cum illa persona hic praesente quae­
cumque sit, etiamsi non sit illa quam esse exspectabat. Item
si persona alteri simillima (sosia, sosie, dubbelganger, Doppel­
ganger) personae intentae substituitur, praesertim si characteristicas illius imitaverit, adesse potest error personae, et proinde
Matrimonium invalidum.
Error accidentalis circa vitam communem vel circa modum
vitae communis ducendae non irritat Matrimonium, nisi sit ex­
pressus tanquam conditio sine qua non.
Error accidentalis circa personam (qualitatem personae), etsi
det causam contractui, Matrimonium non irritat nisi error quali­
tatis redundet in personam vel (iure mere ecclesiastico) persona
libera contrahat cum persona quam liberam putat cum sit serva

servitute proprie dicta (can. 1083). Difficultas habetur in diiudicando utrum qualitas in qua habetur error, redundet in personam
annon. Uti principium generale dici potest: qualitas illa redundat
in personam, quae vel illam personam unice indicat vel ita di­
recte, principaliter et voluntate praevalente (iuxta alios : volun­
tate exclusiva) in ea intenditur, ut illa qualitas sit tota ratio Ma­
trimonii. Ita si mulier vult nubere filio primogenito talis regis
qua primogenito, haec qualitas redundat in personam, quia primogenitura designat unice illam personam; si vero vult nubere
ei qua filio talis regis, qualitas primogeniturae non redundat
in personam, et error quo nuberet secundogenito non invalidaret Matrimonium ; si quis medicus vellet nubere tali personae
unice quia illam putat esse capacem ad curandos infirmos, error
quo incapaci nuberet, invalidaret Matrimonium, quia haec qua­
litas redundat in personam.
Invaliditas Matrimonii ex illo errore accidentali quo persona
libera contrahat cum persona quam liberam putat cum sit serva
servitute proprie dicta, est iuris ecclesiastici, et proinde Matri­
monium infidelium cum tali errore est validum nisi haec qualitas
redundet in personam.
514. — d) Fictio. Si in una parte consensum externum vera
voluntas interna consentiendi non comitatur, Matrimonium est
invalidum.
Internus autem animi consensus semper praesumitur confor­
mis verbis vel signis in celebrando Matrimonio adhibitis.
515. — e) Vis et metus. Invalidum est Matrimonium initum ob
vim vel metum gravem ab extrinseco iniuste incussum, a quo ut
quis se liberet, eligere cogatur Matrimonium; nullus alius metus,
etiamsi det causam contractui, Matrimonii nullitatem secum fert
(can. 1087). Notiones vide vol. I, n. 27.
Ut ergo metus gravis Matrimonium invalidum reddat, requiri­
tur 1) ut sit ab extrinseco iniuste incussus; 2) metum passus
non possit sese ab eo liberare nisi per consensum in Matrimo­
nium. Probabilius autem requiritur insuper ut ille metus sit in­

cussus ad Matrimonium extorquendum : nam non videtur metus
invalidare Matrimonium, quod quis eligit tanquam medium eva­
dendi crudelitatem patris e. g. in ebrietate furentis.
NOTA. Disputatur inter Auctores utrum Matrimonium ex metu gravi sit
invalidum ex iure naturali an ex iure ecclesiastico: haec quaestio
momentum habet in diiudicando Matrimonio infidelium ex metu
gravi contracto; si enim can. 1087 nihil est nisi declaratio legis na­
turae, valet etiam pro infidelibus. Cum autem disputetur, dicendum
Matrimonium infidelium initum ob metum gravem ab extrinseco
iniuste incussum, a quo ut se liberet eligere coactus sit Matrimonium,
esse dubie validum. lamvero in dubio de valore Matrimonii, standum
est pro eius valore (can. 1014) excepto Privilegio Fidei, quando scii,
unus ex dubie ligatis convertitur ad Fidem (can. 1127): itaque posset
pars conversa ita dubie ligata novum Matrimonium inire sine inter­
pellatione prioris coniugis: de valore prioris Matrimonii enim iudicandum est in favorem libertatis neo-conversi (cf. n. 492).
In Matrimonio baptizati cum non-baptizato, si pars baptizata gravem
metum passa est, Matrimonium invalidum est; si vero pars nonbaptizata gravem metum passa est, Matrimonium dubium est et
proinde practice validum: Ecclesia enim irritat Matrimonium sub­
iecti sui (baptizati) gravem metum passi, non vero Matrimonium
non-baptizati eumdem metum passi, etiamsi coniux eius (qui nullum
metum passus est) sit fidelis: in infidelem enim iurisdictionem non
habet nisi indirecte, mediante fideli.

516. — SCHOLION. Utrum scientia vel opinio nullitatis Matri­

monii impediat verum consensum.

Ex can. 1085 patet scientiam vel opinionem nullitatis Matri­
monii non necessario impedire verum consensum. Etenim scien­
tia vel opinio fertur in invaliditatem ipsius contractus propter
defectum in ipso contractu vel in persona contrahente; hoc au­
tem non impedit quominus vere velit obiectum contractus seu
vitam communem perpetuam et exclusivam cum tali persona ad
fundandam novam familiam : in hoc velle autem consistit verus
consensus. Dici potest illum stupide agere qui ita mediis ineptis
vult, sed potest vere velle; eodem modo ac moriens scienter
testamentum faciens modo invalido, non potest dici non vere ul­
timam suam voluntatem exprimere.

3. Defectus formae.

517. — Supra, n. 501-506, diximus qualis sit forma servanda in
celebratione Matrimonii. Matrimonium in quo, nisi ab illa dis­
pensatum fuerit, haec forma non servatur, est invalidum.
Defectus formae potest esse eo quod nupturientes coram paro­
cho cum duobus testibus contrahere negligunt, vel eo quod sa­
cerdos assistens non sit rite delegatus (parochus extra territo­
rium, sacerdos non determinate delegatus ad casum determina­
tum) vel tandem eo quod consensus non sit rite manifestatus
(per procuratorem invalide delegatum vel quia sponsi et testes
seinvicem neque videre neque audire possunt).
De his omnibus supra sufficienter dictum est.
4. Impedimenta dirimentia.
NOTA. Impedimentum dirimens per se est quidquid impedit validitatem
Matrimonii: defectus formae, defectus consensus, et inhabilitas per­
sonae ad Matrimonium contrahendum. Hic autem impedimentum
dirimens intelligimus in sensu canonico mox definiendo.
518. — DEFINITIO. Impedimentum dirimens est circui II stan­
tia personam inhabilitans ad tale Matrimonium contrahendum,
etiamsi in debita forma verum consensum praebeat.

Explicatur. Personam inhabilitans : impedimentum dirimens
ergo directe afficit personam, non autem voluntatem contrahen­
tis. Per illud ipsa persona fit inhabilis non ad dandum verum
consensum in debita forma, sed ad Matrimonium saltem cum
tali persona contrahendum.
519. — DIVISIO. Impedimenta dirimentia sunt:
1. luris naturalis vel turis ecclesiastici : iuris naturalis si in
ipsa natura humana fundantur; iuris ecclesiastici si ab aucto­
ritate ecclesiastica sunt statuta.
NOTA. Hacc distinctio est magni momenti; nam impedimentis iuris natu­
ralis subiiciuntur omnes homines tum baptizati tum non-baptizati;

impedimentis iuris ecclesiastici subiiciuntur soli et omnes baptizati
(etiam haeretici, nisi explicite excipiantur) exceptis Orientalibus; nonbaptizati impedimentis iuris ecclesiastici non tenentur, sed tenentur
impedimentis iuris civilis legitime statutis (cf. n. 416).

2. Publica vel occulta: publica sunt si in foro externo probari
possunt; occulta si in foro externo probari non possunt.
Probari potest per publicum vel privatum documentum (e. g.
libris paroecialibus), per duos testes fide dignos de propria scien­
tia sub iuramento testantes, per testem qualificatum qui deponit
de rebus in officio gestis, per examen peritorum, quandoque per
confessionem (non sacramentalem !) partium, praesertim si con­
tra seipsos testantur.
Disputatur utrum sit publicum impedimentum quod probari
quidem posset per testes, sed de facto probari nequit quia testes
recusant testificari.
NOTA. 1. Ab impedimento publico vel occulto sedulo distinguendus est
casus publicus vel occultus: impedimentum publicum est si probari
potest in foro externo; casus est publicus si publice notus est. Ita
impedimentum criminis est publicum si duo testes adfuerunt cri­
mini; si autem illi testes non divulgabunt hoc crimen, casus est
occultus.
2. Impedimentum publicum potest postea fieri occultum, si scii., e. g.
propter destructionem documentorum, non amplius in foro externo
probari potest; similiter impedimentum occultum potest fieri publi­
cum, e. g. propter inventionem documenti.

3. Gradus maioris vel gradus minoris: haec distinctio est meri
iuris ecclesiastici, et momentum habet solum pro dispensatione
obtinenda; minoris gradus sunt illa quae in can. 1042 ut talia
designantur; reliqua sunt maioris gradus.

4. Absoluta vel relativa: absoluta sunt quae inhabilem faciunt
ad quodeumque Matrimonium ineundum, scii, impotentia abso­
luta, aetas, vinculum, ordo sacer, professio solemnis ; relativa
sunt quae inhabilem faciunt non ad omne Matrimonium, sed ad
Matrimonium cum tali persona (vel cum tali classe personarum)
ineundum, e. g. impotentia relativa, consanguinitas, affinitas,
disparitas cultus, etc.

5. Perpetua vel temporaria: perpetua sunt quae vel nunquam
vel sola dispensatione removeri possunt, e. g. consanguinitas,
ordo sacer, etc.; temporaria sunt quae decursu temporis (uti
aetas) vel aliqua libera actione (conversio pro disparitate cultus)
cessare possunt.
6. Certa vel dubia: certa sunt quae exsistere sciuntur; dubia
sunt de quorum exsistentia dubitatur, quia dubitatur sive de am­
bitu legis (dubium iuris) sive de exsistentia facti in quo fundatur
impedimentum (dubium facti) sive de utroque (dubium iuris et
facti). Ita impedimentum consanguinitatis in primo gradu colla­
terali pro non-baptizatis (dummodo lex civilis nihil statuerit) est
dubium dubio iuris; si dubitatur utrum sponsi sint frater et so­
ror, habetur impedimentum dubium dubio facti, et si de utroque
simul dubitatur, impedimentum est dubium dubio iuris et facti.
520. — SUBIECTUM. Legi impedimenta iuris naturalis statuenti
subiiciuntur omnes homines, etiam non-baptizati. Legi impedi­
menta iuris ecclesiastici statuenti subiiciuntur omnes et soli
baptizati ritus latini, etiam haeretici, nisi explicite excipiantur;
etiam dubie baptizati tenentur impedimentis iuris ecclesiastici:
censendum est validum Baptisma in ordine ad validitatem Ma­
trimonii (S. Off. 9 Sept. 1868).

521. — EFFICACIA. 1. Impedimentum dirimens certum, inva­
lidum reddit Matrimonium quod attentaret omnis homo qui illo
impedimento afficitur.

Explicatur. Matrimonium: si impedimentum est absolutum,
invalidum reddit omne Matrimonium illius hominis; si est rela­
tivum, invalidum reddit talia Matrimonia ad quae refertur: ita
impedimentum consanguinitatis invalidum reddit omne Matri­
monium quod talis homo attentaret cum consanguineis lineae
rectae vel cum consanguineis trium graduum lineae collateralis.
Attentaret : nam revera nullum Matrimonium fit, etiamsi verus
consensus in debita forma detur. Impedimentum dirimens ergo
non solvit Matrimonium, sed impedit quominus fiat.
Qui illo afficitur: vide supra, de subiecto, n. 520.

2. Ignorantia impedimenti non impedit eius efficaciam.

Impedimentum irritans directe personam facit inhabilem, ad
quod nulla cognitio requiritur; sicut ignorantia morbi non im­
pedit quominus morbus vires hominis adimat.
3. Impedimentum dirimens dubium iuris naturalis, Matrimo­
nium invalidum reddit si reapse exsistit, et proinde practice Ma­
trimonium dubium relinquit.

Unde ante Matrimonium ab eo contrahendo abstinendum est,
nisi dubium per solum Matrimonium licite solvi possit (impo­
tentia dubia); post Matrimonium contractum, standum est pro
valore Matrimonii (excepto Privilegio Fidei) (cf. n. 492).
4. Impedimentum dirimens dubium iuris ecclesiastici, si du­
bium est iuris, non obligat (can. 15), et proinde Matrimonium
validum relinquit; si dubium est facti, Matrimonium invalidum
reddit si reapse exsistit, et proinde practice Matrimonium du­
bium relinquit.
5. Impedimentum etiam perpetuum cessat (seu Matrimonio
non obstat) vel cessante causa vel per dispensationem.

Per dispensationem subiectum lege inhabile, fit habile.
522. — SCHOLION. Utrum impedimentum dirimens invalidet

Matrimonium in impossibilitate petendi dispensationem.
Uti patet agitur de solis illis impedimentis in quibus Ecclesia
dispensare potest et solet.
Sola impossibilitas dispensationem petendi certe non impedit
quominus impedimentum dirimens Matrimonium invalidet. Sed
si simul accedat necessitas Matrimonium tale ineundi, saltem ex
epikeia videtur impedimentum dirimens dispensabile non valere,
et proinde Matrimonium non invalidare, imo nec impedire. Illa
autem necessitas non debet absolute sumi, sed talis ut, hoc Ma­
trimonio reiccto, aliud conveniens inire vix possit, e. g. quia aliae
compartes convenientes vix adsunt : uno verbo, circumstantiae
tales sint ut, si peti possit, certe obtineretur.
Ita si quidam pagus catholicus, esset e. g. propter bellum om­

nino seclusus a sacerdote facultatem dispensandi habente, et
praevidentur hae circumstantiae longius duraturae, possent ibi
Christiani valide inire Matrimonium etiam cum consanguineis in
tertio gradu, si alia compars convenienter haberi nequeat; non
vero cum paganis, si compars Christiana convenienter haberi
possit.
Revera, S. Off. die 27 ian. 1949 respondit Matrimonia sine for­
ma canonica et cum quovis impedimento iuris ecclesiastici a quo
Ecclesia dispensare solet, habenda esse ut valida, quando fideles,
e. g. in terra Sinarum a communistis occupata, debitam dispensa­
tionem non vel nonnisi cum gravissimo incommodo petere, neque
a Matrimonio abstinere vel illud differre possunt. Quoad cau­
tiones in disparitate cultus, cf. Cautiones aequipollentes (n. 560).

523. — DISPENSATIO. Dispensatio est relaxatio legis qua
sponsi habiles efficiuntur ad hoc Matrimonium ineundum.

Divisio. 1. Dispensatio est pro /oro interno vel pro foro externo
prout solum in foro conscientiae valet, vel etiam in publico
adhiberi potest. Dispensatio pro foro interno datur quando im­
pedimentum est occultum nec unquam publicum evadet; pro
foro externo datur quando impedimentum est publicum vel sal­
tem periculum est ne publicum evadat. Si casus est occultus et
sponsi nolunt pro foro externo dispensationem petere, dari potest
dispensatio pro foro interno, sed melius est tunc in foro extrasacramentali.
Dispensatio pro foro externo includit dispensationem pro foro
interno, sed non e converso; quare, si postea impedimentum fit
publicum, et dispensatio pro foro interno tantum data est, nova
requiritur dispensatio pro foro externo; attamen, si dispensatio
pro foro interno extrasacramentali data est, alia pro foro externo
postea non requiritur: quare in libro secreto archivi est inscri­
benda ut, si necesse fuerit, dispensatio probari possit.

2. Dispensatio est in forma gratiosa vel in forma commissoria
vel in forma mixta. In forma gratiosa est quae immediate spon­
sis conceditur, uti fieri solet quando Missionarius vi facultatum
dispensat ; in forma commissoria est quae episcopo vel parocho

\el confessario committitur exsequenda (facultas dispensandi ad
casum : exsecutor voluntarius) : haec forma in usu est apud S. Se­
dem; quomodo haec exsecutio fieri debeat, infra dicetur, n. 535;
in forma mixta est quae directe a Superiore conceditur sed per
exsecutorem necessarium intimatur : haec adhibetur quando Missionarius, nondum habens cautiones scriptas, dispensat a disparitate cultus, sed dispensationem intimandam committit catechistae qui prius cautiones scriptas exigat (exsecutor necessarius).

524. — Auctor. 1. Summus Pontifex potest dispensare in om­
nibus impedimentis iuris ecclesiastici.
Hanc potestatem exercere solet per S. Congregationes (de Sa­
cramentis, S. Officii, etc.; pro foro interno tantum per S. Paenitentiariam).
Etsi in omnibus dispensare possit, in quibusdam tamen dis­
pensare non solet :
a) nunquam dispensat ab impedimento Ordinis Episcopatus ;
similiter nunquam dispensat ab impedimentis quae non certe
sunt iuris mere ecclesiastici ;
b) rarissime dispensat ab impedimento Ordinis Presbyteratus,
ab impedimento criminis orto ex coniugicidio notorio, ab impe­
dimento affinitatis in linea recta orto ex Matrimonio consum­
mato ;
c) raro dispensat ab impedimento aetatis infra a. 14 pro viris
et a. 12 pro mulieribus, ab impedimento Ordinis Diaconatus vel
Subdiaconatus, ab impedimento Professionis Solemnis, ab impe­
dimento criminis orto ex coniugicidio occulto, ab impedimento
affinitatis in linea recta ultra primum gradum.
Saltem sub a) et b) enumerata, debent inter « indispensabilia »
numerari; imo sunt nonnulli Auctores qui, arguentes ex can. 10431045 putant illa esse sola impedimenta « a quibus Ecclesia dis­
pensare non solet ».

525. — 2. Ordinarius loci (ergo etiam Vicarius Generalis vel De­
legatus) dispensare potest :
a) In dubio facti ab impedimento a quo Romanus Pontifex
dispensare solet (in dubio iuris impedimentum non valet).

b) Urgente mortis periculo ab omnibus impedimentis iuris ec­
clesiastici excepto impedimento Presbyteratus et affinitatis in
linea recta consummato Matrimonio (can. 1043).
Requiritur 1) ut alterutra pars quacumque de causa sit in mor­
tis periculo; 2) ut fiat ad consulendum conscientiae vel legiti­
mation! prolis. Uti patet, si agitur de impedimento disparitatis
cultus vel mixtae religionis, requiruntur insuper cautiones (cf.
n. 560).
c) Quoties impedimentum detegatur quando omnia parata sunt
ad nuptias, nec Matrimonium differri possit usquedum dispensa­
tio a S. Sede obtineatur (can. 1045), ab iisdem impedimentis ac
sub b).
Requiritur 1) ut dispensans impedimentum detegat quando
omnia parata sunt ad nuptias, etiamsi alii, e. g. sponsi, illud antea
noverint; imo etiam si illud dispensans antea noverit, sed solum
nunc uti impedimentum agnoscit ; e. g. si iam novit sponsos esse
consanguineos, sed nunquam advertit hoc esse impedimentum
eorum Matrimonio. Omnia parata sunt, non tantum si ad eccle­
siasticam celebrationem omnia sunt parata (publicationes factae,
sponsi examinati, etc.), sed etiam si amici pro celebratione ex­
terna iam sunt invitati, etc.; 2) ut Matrimonium sine probabili
gravis mali periculo differri non possit usquedum a S. Sede dis­
pensatio obtineatur.
NOTA. Ergo non sufficit ut omnia parata sint ad nuptias quando dispen­
satio conceditur, sed requiritur ut impedimentum tunc detegatur.
Si ergo impedimentum prius notum fuerit, sed negligitur dispen­
satio usque dum tempus deficiat, invalida est dispensatio.

d) In urgente necessitate, si difficilis sit recursus ad S. Sedem,
et simul in mora sit periculum gravis damni, ab omnibus impe­
dimentis a quibus S. Sedes dispensare solet (can. 81).
e) Quoad facultates Ordinariis Missionum concessas vide Fa­
cultates, p. 84.

526. — 3. Parochus et sacerdos assistens in forma extraordi­
naria dispensare possunt:
a) Urgente mortis periculo eodem modo ac Ordinarius loci,
dummodo hic adiri nequeat (saltem mediis ordinariis, quibus

non includitur telegramma vel telephonium : Comm. Int. Cod.
12 Nov. 1922).
Potest adhiberi haec facultas etiamsi alius sacerdos potestate
delegata munitus adiri posset, dummodo Ordinarius loci adiri
nequeat.
b) Quoties impedimentum detegatur quando omnia parata sunt
ad nuptias nec Matrimonium differri possit, eodem modo ac Or­
dinarius loci, sed solum pro casibus occultis in quibus ne loci
quidem Ordinarius adiri possit vel nonnisi cum violatione secreti.
Requiritur ut 1) sacerdos detegat impedimentum quando om­
nia parata sunt ad nuptias (vide explicationes supra, n. 525, c);
2) casus sit occultus, saltem de facto, etiamsi impedimentum sit
publicum (cf. n. 519); 3) Matrimonium differri nequeat; 4) Or­
dinarius loci vel adiri nequeat vel nonnisi cum violatione secreti :
agitur enim de casu occulto. Hoc secretum non debet esse secre­
tum sacramentale, sed potest etiam esse professionale vel commis­
sum : hoc autem facile haberi potest, cum Ordinarius absque
difficultate scire possit de quonam Matrimonio agatur.
NOTA. 1. Quinam hic sub nomine parochi venire debeant vide supra, n. 437
et 501. Missionarii ergo rectores districtuum etiam hic non videntur
ab hac facultate excludendi. Videant insuper quasnam facultates ab
Ordinario suo delegatas receperint (cf. Facultates, p. 84).
2. Sacerdos delegatus ad assistendum Matrimonio in forma ordi­
naria, per se nullam habet facultatem dispensandi; potest autem
parochus (vel Ordinarius) eam ei delegare.

527. — 4. Confessarius dispensare potest:
a) Urgente mortis periculo eodem modo ac Ordinarius loci, sed
solum pro foro interno in actu confessionis sacramentalis, et
dummodo Ordinarius loci adiri nequeat (can. 1044).
Si ergo impedimentum est publicum, postea adhuc petenda est
dispensatio pro foro externo.
NOTA. Non apparet cur, ut quidam tenent, restringenda sit haec facultas
ad casus occultos, cum ipse canon illam ad solum forum internum
sacramentalcm restringat. Dicunt timendos esse abusus ex parte
paenitentum, ct inde collisiones inter forum internum et forum ex­
ternum Sed abusus timendi non restringunt potestatem concessam.

b) Quoties impedimentum detegatur quando omnia parata sunt
ad nuptias nec Matrimonium differri potest, eodem modo ac Or­
dinarius loci, sed solum pro casibus occultis in quibus ne loci
Ordinarius quidem adiri possit vel nonnisi cum violatione secreti,
et pro foro interno tantum in actu sacramentalis confessionis.
Explicationes vide supra, n. 526, b).

5. Quoad facultates ab Ordinario loci suis sacerdotibus dele­
gatas vel subdelegatas, videat unusquisque proprias facultates.
Cf. Facultates, p. 84 ss.
NOTA. 1. Si petitio dispensationis iam ad S. Sedem missa est, Ordinarii
locorum (et etiam sacerdotes ab eis delegati) suis facultatibus, si
quas habeant, ne utantur nisi ex gravi urgentique causa; et hoc in
casu statim S. Sedem de re moneant.
2. Si plura sunt impedimenta, et sacerdos ab aliquo eorum dispen­
sare non potest, a nullo dispensare potest, sed debet pro omnibus
ab eodem Superiore petere dispensationem; quodsi autem de qui­
busdam iam dispensaverit, et postea tantum noverit adhuc alia esse
impedimenta a quibus dispensare non potest, prima dispensatio
valida est; similiter, si postquam dispensationem iam petierit, aliud
invenit impedimentum a quo dispensare valet, non debet iterum ad
superiorem recurrere.
Si autem ab impedimentis occultis dispensare potest, facultate sua
uti potest etiamsi quaedam adsint impedimenta publica a quibus
dispensare non potest: nam in petitione dispensationis pro impedi­
mentis publicis nulla mentio facienda est de impedimentis occultis.
Non vero e converso (cf. n. 534).
3. Inferior ita licite et valide dispensans a quibusdam impedimentis
dum pro aliis dispensationibus recurrere debeat ad Superiorem,
suam dispensationem non concedat antequam dispensatio a Supe­
riore data sit.
528. — SCHOLION. Utrum dispensationem dare possit ignorans

exsistentiam impedimenti.
Etsi valida sit talis dispensatio, si impedimentum revera ex­
sistit, nemo tamen licite illam dare potest, nisi habeat seriam
suspicionem de exsistentia impedimenti. Valida est si omnia re­
quisita ad validam dispensationem adsunt (voluntas dispensandi,
externe manifestata, iusta causa); sed illicita est propter despec­
tum legum quem talis modus agendi producit. Si autem habetur

seria suspicio de exsistentia impedimenti, licite datur dispensatio
ad cautelam, dummodo causa adsit.
529. — Subiectu II . Auctor dispensationis potest valide dispen­
sare omnes sibi subditos. Sicut infideles quandoque indirecte
quodam impedimento ecclesiastico teneri possunt (e. g. consan­
guinitatis), ita auctor dispensationis, dispensando compartem
catholicam, etiam indirecte dispensat partem infidelem.
Romani Pontificis subditi evidenter sunt omnes baptizati ubi­
que terrarum.
Ordinarius loci et parochus dispensare possunt 1) omnes qui
sive domicilium sive quasi-domicilium in suo territorio habent,
etiamsi ipse Ordinarius vel parochus vel ipse subditus (vel uter­
que) extra territorium actu degat; 2) omnes qui (tanquam pere­
grinus vel vagus) actu in suo territorio degunt. Si impedimentum
utrumque nupturientium afficit (e. g. consanguinitas, crimen), per
dispensationem unius etiam alter dispensatur, etiamsi hic alter
non sit subditus.
Sacerdos assistens in forma extraordinaria, uti patet, non po­
test nisi ad casum dispensare.
Confessarius dispensare potest solos suos paenitentes, uti pa­
tet ex eo quod solum in actu confessionis dispensare potest.
Qui facultate delegata generali munitus est, dispensare potest
omnes subditos delegantis (sive in territorio domicilium habeant
sive non) sed solum intra territorium.

NOTA. Dispensatio dari potest etiam nescienti, saltem pro foro interno;
plerumque tamen, nisi adsit gravis ratio non monendi, convenit,
imo necessarium est, sponsos de data dispensatione monere ne, si
postea de impedimento instruuntur, incipiant quaestiones de vali­
ditate Matrimonii.

530. — Causae. Necessitas causae proportionatae ad liceitatem,
et apud Romano Pontifici inferiores etiam ad validitatem dispen­
sationis, patet ex dictis vol. I, n. 95.
Quo gravius est impedimentum, eo graviores etiam requirun­
tur causae.
Causae dicuntur finales seu niotivae si per se (sive singillatim

sive plures insimul) sufficiunt ad obtinendam dispensationem, ita
ut ab eis vere pendeat concessio dispensationis; impulsivae, si
per se non sufficiunt, sed auctorem impellunt ad dispensationem
concedendam, ita ut propter eas facilius et citius concedatur.
Alia distinctio est inter causas canonicas et non-canonicas. Ca­
nonicae sunt illae 16 quas S. Sedes uti finales habet in re matri­
moniali, et quas S.C.P.F. 9 Maii 1877 enumeravit:

1. Angustia loci sive absoluta sive relativa (ratione tantum
oratricis), cum scii, in loco originis vel etiam domicilii cognatio
feminae ita sit propagata, ut alium paris conditionis, cui nubat,
invenire nequeat, nisi consanguineum vel affinem, patriam vero
deserere sit ei durum.
2. Aetas feminae superadulta, si scii, vigesimum quartum aeta­
tis annum iam egressa hactenus virum paris conditionis, cui nu­
bere possit, non invenit. Haec vero causa non suffragatur viduae,
quae ad alias nuptias convolare cupit.
3. Deficientia vel incompetentia dotis, si nempe femina non ha­
beat actu tantam dotem, ut extraneo aequalis conditionis, qui
neque consanguineus neque affinis sit, nubere possit in proprio
loco, in quo commoratur. Quae causa magis urget, si mulier pe­
nitus indotata exsistit, et consanguineus vel affinis eam in uxorem
ducere aut etiam convenienter ex integro dotare paratus sit.
4. Lites super successione bonorum iam exortae vel earundem
grave aut imminens periculum. Si mulier gravem litem super
successione bonorum magni momenti sustineat, neque adest
alius, qui, litem huiusmodi in se suscipiat propriisque expensis
prosequatur praeter illum, qui ipsam in uxorem ducere cupit,
dispensatio concedi solet; interest enim reipublicae, ut lites extinguantur. Huic proxime accedit alia causa, scii, dos litibus in­
voluta, cum nimirum mulier alio est destituta viro cuius ope
bona sua recuperare valeat. Verum huiusmodi causa nonnisi pro
remotioribus gradibus sufficit.
5. Paupertas viduae, quae numerosa prole sit onerata et vir
eam alere polliceatur. Sed quandoque remedio dispensationis
succurritur viduae ea tantum de causa, quod iunior sit atque in
periculo incontinentiae versetur.
427

η. 530

DE MATRIMONIO

6. Bonum pacis, quo nomine veniunt nedum foedera inter re­
gna et principes, sed etiam exstinctio gravium inimicitiarum,
rixarum et odiorum civilium. Haec causa adducitur vel ad ex­
stinguendas graves inimicitias, quae inter contrahentium consan­
guineos vel affines ortae sunt quaeque Matrimonii celebratione
omnino componerentur, vel quando inter contrahentium consan­
guineos et affines inimicitiae graves viguerint et, licet pax inter
eos iam inita sit, celebratio tamen Matrimonii ad ipsius pacis
firmationem conduceret.
7. Nimia, suspecta, periculosa familiaritas necnon cohabitatio
sub eodem tecto, quae facile impediri non possit.
8. Copula cum consanguinea vel affine vel alia persona impe­
dimento laborante praehabita, et praegnantia ideoque legitimatio
prolis, ut nempe consulatur bono prolis ipsius et honori mulie­
ris, quae secus innupta maneret. Haec profecto una est ex urgentioribus causis, ob quam etiam plebeis dari solet dispensatio.
9. Infamia mulieris ex suspicione orta, quod illa, suo consan­
guineo aut allini nimis familiaris, cognita sit ab eodem, licet
suspicio sit falsa, cum nempe, nisi Matrimonium contrahatur,
mulier graviter diffamata vel innupta remaneret vel disparis con­
ditionis viro nubere deberet aut gravia damna orirentur.
10. Revalidatio Matrimonii, quod bona fide et publice contrac­
tum est; quia eius dissolutio vix fieri potest sine publico scan­
dalo et gravi damno, praesertim feminae. At si mala fide sponsi
nuptias inierunt, gratiam dispensationis minime merentur, sic
disponente Concilio Tridentino sess. 24, c. 5 de reformatione
Matrimonii.
NOTA. Hodierna praxis tamen mitior est, et dispensatio conceditur etiam
si uterque in mala fide Matrimonium inierit, dummodo serio pro­
mittant emendationem.

11. Periculum matrimonii mixti vel coram acatholico ministro
celebrandi. Quando periculum adest, quod volentes Matrimonium
in aliquo (impedimento), etiam ex maioribus gradibus, contra­
here, ex denegatione dispensationis ad ministrum acatholicum
accedant pro nuptiis celebrandis, spreta Ecclesiae auctoritate,
iusta invenitur dispensandi causa; quia adest non modo gravis­

simum fidelium scandalum, sed etiam timor perversionis et de­
fectionis a fide taliter agentium et Matrimonii impedimenta con­
temnentium, maxime in regionibus ubi haereses impune grassan­
tur. Idem dicendum de periculo, quod pars catholica cum acatholico Matrimonium celebrare audeat.
12. Periculum incestuosi concubinatus.
13. Periculum Matrimonii civilis. Ex dictis consequitur, proba­
bile periculum, quod illi, qui dispensationem petunt, ea non ob­
tenta, Matrimonium dumtaxat civile, ut aiunt, celebraturi sint,
esse legitimam dispensandi causam.
14. Remotio gravium scandalorum.
15. Cessatio publici concubinatus.
16. Excellentia meritorum, cum aliquis aut contra fidei catho­
licae hostes dimicatione, aut liberalitate erga Ecclesiam, aut doc­
trina, virtute aliove modo de religione sit optime meritus.
NOTA. Merita haec non necessario sunt ipsorum contrahentium, sed etiam
parentum aut progenitorum.

Causae non-canonicae praecipuae numerari possunt:
a) ex parte oratricis: difficultas inveniendi virum indole, fide,
moribus aeque commendabilem ; infirmitas aliique defectus, e. g.
illegitimitas natalium, defloratio iam perpessa, etc. ; si oratrix est
orbata utroque parente; auxilium parentibus praesertim paupe­
ribus praestandum;
b) ex parte oratoris: infirmitas, ita ut indigeat bonae uxoris
curatione et solatio; cura prolis susceptae ex Matrimonio prae­
cedenti ; adiutorium uxoris ad gerendam rem domesticam ;
c) ex parte utriusque: propositum Matrimonii iam divulgatum,
ita ut sine infamia ab illo supersederi nequeat; virtutes et boni
mores utriusque; bonum parentum.
(Ex Prümmer, III, 865).
531. — SCHOLION. De dispensatione neganda indignis.

Contra Cappello tenet Payen (I, 732 ss.) dispensationem negan­
dam esse iis qui prorsus sunt indigni. Prorsus indignos autem
nominat tales qui nunquam dispensationem petent, e. g. apostatas

qui ad Ecclesiam reverti recusant, qui formam iuridicam Matri­
monii observare renuunt vel tam mali sunt ut ad Matrimonium
coram Ecclesia contrahendum admitti nequeant. In his casibus
ergo dispensatio, si daretur, danda esset insciis vel saltem non
petentibus, et forsan respuentibus ipsis sponsis : quod talem dis­
pensationem dare non sit conveniens, patet. Quare Cappello pro­
babiliter non de iis casibus cogitat, sed de iis quos Payen vocat
« minus dignos », scii, illos qui, instituta confessione sacramentali, nequeunt ad absolutionem recipiendam praeparari: ipsis
concedenda est dispensatio, ad maiora mala vitanda, nisi melio­
ris voluntatis spes affulgeat et nullum periculum sit in mora.
Quodsi una tantum pars indigna sit, altera vero digna, exsi­
stentibus gravibus causis, concedi potest dispensatio propter eam
partem dignam.
Uti patet, si indignitas secum ferat non-impletionem conditio­
nis ad valorem requisitae (e. g. cautiones pro disparitate cultus),
dispensatio dari nequit, quia esset invalida.
532. — Influxus causae in dispensationem. Causa motiva ita
influit in valorem dispensationis, ut

a) si impedimentum gradus maioris sit, et causa motiva unica
revera non adsit (seu sit falsa), dispensatio sit invalida;
b) si impedimentum maioris gradus sit, et una saltem causa
motiva vera adsit, dispensatio sit valida.
NOTA. Levis exaggeratio causae caeteroquin verae, dispensationem non
reddit invalidam. Similiter error circa conditionem oeconomicam
oratorum (si dispensatio petenda est a S. Sede), non impedit va­
liditatem.

c) si impedimentum minoris gradus est, nullus error (etiam
mala fide) obreptionis vel subreptionis reddat dispensationem
invalidam, etiamsi causa falsa sit unica causa motiva;
d) etiam ignorantia exsistentiae causae his principiis nihil
mutet, sed si causa revera exsistit, dispensatio valida sit ; si non
exsistit, dispensatio ab impedimento gradus maioris est invalida,
ab impedimento gradus minoris est valida. Uti patet, ad liceitatem requiritur ut dispensans sciat causam exsistere.

533. — Effectus dispensationis. 1. Dispensatio imprimis tollit
ipsum impedimentum, et personas habiles reddit inter se con­
trahendi.

2. Dispensatio ex potestate ordinaria vel ex potestate delegata
per indultum generale concessa, eo ipso légitimât prolem si qua
ex eis cum quibus dispensatur iam nata vel concepta fuerit, ex­
cepta tamen adulterina et sacrilega.
Supponitur, uti patet, subsequens Matrimonium vel convalidatio Matrimonii iam initi.
Dispensatio per rescriptum in casibus particularibus concessa,
prolem non légitimât : ad eam ergo legitimandam requiritur actus
distinctus.
3. Dispensatio ab impedimento consanguinitatis vel affinitatis
eo ipso dispensat ab omnibus aliis impedimentis eiusdem speciei
et gradus aequalis vel inferioris.
Si ergo error est sive in petendo sive in concedendo dispensa­
tionem circa gradum consanguinitatis vel affinitatis, vel circa
multiplicitatem huius impedimenti, totum impedimentum tolli­
tur, dummodo gradus super quem dispensatum est, non sit in­
ferior ulli ex exsistentibus, et agatur de impedimento eiusdem
speciei (vel consanguinitatis vel affinitatis).
NOTA. Error substantialis, sive in petitione sive in concessione dispensa­
tionis, quo scii, erratur in natura impedimenti (e. g. affinitatis loco
consanguinitatis; non vero in gradu tantum impedimenti), facit di­
spensationem invalidam; non autem error in nomine petentis, dum­
modo circa personam nullum possit oriri dubium (can. 47).

4. Data a S. Sede dispensatio super Matrimonio rato non con­
summato vel facta, etiam ab Ordinario loci, permissio transitus
ad alias nuptias ob praesumptam mortem coniugis, secumfert
semper dispensationem ab impedimento proveniente ex adulte­
rio cum promissione vel attentatione Matrimonii si qua opus sit,
minime vero dispensationem ab impedimento criminis coniugicidii sive uno sive utroque patrante.
5. Dispensatio in forma gratiosa effectum habet statim ac con­
ceditur; dispensatio in forma commissoria effectum habet quando
fulminatur seu reapse conceditur; dispensatio in forma mixta

(cum exsecutore voluntario) effectum habet quando exsecutor
eam communicat seu fulminat (cf. n. 535).
534. — Modus petendi. Ante omnia videat sacerdos num possit
forsan per seipsum dispensationem concedere; tunc enim epi­
scopus non est molestandus. Secus videat num forsan ab alio,
e. g. Vicario Foraneo eam impetrare possit.
In terris Missionum, ubi Ordinarii loci amplas habent facul­
tates pro omnibus impedimentis a quibus S. Sedes dispensare
solet, nunquam ad S. Sedem recurrendum erit, nisi pro dispen­
satione pro solo foro interno si sit periculum laesionis secreti:
tunc enim debet dispensatio peti a S. Paenitentiaria. Nihil autem
impedit quominus et haec per Ordinarium petatur : scii, sacerdos
mittat petitionem (sub falsis nominibus : vide infra) sub invo­
lucro clauso ad Ordinarium, qui illud involucrum non apertum
transmittat ad S. Paenitentiariam ; quodsi autem ex ipso facto
transmissionis Ordinarius possit suspicari casum, petitio directe
mittatur ad Eminentissimo Cardinale Penitenziere Maggiore, Sa­
cra Penitenzieria, Città del Vaticano, Roma. Neque omittatur in­
tus super ipsam epistolam inscriptio nominis et loci ad quem
mittendum est responsum!
Formula ad petendam dispensationem vide Facultates, p. 150.
Si agitur de impedimento occulto, reticenda sunt nomina spon­
sorum vera, et substituenda sunt nomina fictitia. Si tamen dis­
pensatio danda est pro foro interno extrasacramentali, et proinde
inscribenda sit in archivo secreto Ordinarii loci, vera nomina ex­
ponenda sunt sicut pro foro externo.
Quoties nomina vera exponuntur, omittantur, si aliae adsunt
causae dispensationis sufficientes, causae infamantes, uti proles
iam concepta, periculum incontinentiae, etc. ut ita famae peten­
tium parcatur.
Quando plura sunt impedimenta (vel impedimenta multiplicia),
dispensatio ab omnibus impedimentis insimul petenda est in
eadem petitione; vel saltem, si a quibusdam forsan iam fuerit
dispensatio obtenta (vide n. 527, nota 2) de iam obtenta dispen­
satione mentio facienda est. Impedimenta occulta autem cum
publicis ne misceantur, sed fiat duplex petitio, una pro impedi­

mentis publicis, in qua de occultis nulla fit mentio ; altera pro
impedimentis occultis in qua mentio facienda est etiam de dis­
pensatione ab impedimentis publicis iam obtenta vel petita.
NOTA. 1. Diversi casus (non vero diversa impedimenta unius casus!) sem­
per in folio separato tractentur.
2. In impedimentis consanguinitatis et affinitatis diligenter indicetur
linea et gradus pro quo dispensatio petitur: si impedimentum est
multiplex, omnia indicentur (cf. n. 565).
3. Indicationes necessariae, uti nomen et locus habitationis ad quem
mittendum est responsum, in ipso folio notentur, et non solum in
involucro.
535. — Modus exsequendi. Si ipse sacerdos dat dispensationem
pro foro externo, eam semper in scriptis exaret, cuius documen­
tum in archivo Ordinarii asservetur. Formulam vide apud Fa­
cultates, p. 151.
Si dispensatio data est in forma gratiosa, nihil aliud faciendum
est nisi eam partibus communicare et in libro Matrimoniorum
notare.
Si dispensatio data est in forma commissoria observanda sunt
quae in rescripto praescribuntur. Si dicitur : « si vera sunt ex­
posita » inquirendum est utrum tempore fulminationis seu actua­
lis concessionis dispensationis exposita in petitione sint vera,
deinde conceditur dispensatio (pro foro externo semper in
scriptis).
Si dispensatio data est in forma mixta (per exsecutorem neces­
sarium) inquirendum est utrum conditiones requisitae verificentur, deinde dispensatio communicatur. De hoc etiam breve do­
cumentum (e. g. super ipsum documentum dispensationis) scri­
batur, in archivo Ordinarii loci conservandum.
NOTA. Potest etiam copia documenti dispensationis exarari et ipsis spon­
sis tradi.

In foro interno sacramcntali potest ita procedi : post Absolu­
tionem Sacramentalem dicatur: Insuper auctoritate apostolica
dispenso tecum super impedimento... ut Matrimonium cum dicta
muliere quam ducere (vel : cum dicto viro quem sumere) in­
tendis, contrahere valeas. Eadem auctoritate prolem susceptam

vel suscipiendam legitimam declaro. In nomine Patris et Filii et
Spiritus Sancti. Arnen. — Deinde continuatur: Passio Domini
Nostri...

536. — SCHOLION. Utrum necessaria sit dispensatio explicita.
Regulariter, uti patet, requiritur ad liceitatem dispensatio ex­
plicite data. Sed quaeritur utrum sufficiat ad validitatem dispen­
satio implicita. Quaestio ex exemplo clarius intelligetur : Missionarius in annua visitatione cuiusdam christianitatis valde distan­
tis examinat Matrimonia ibi in forma extraordinaria celebrata.
Invenit unum Matrimonium propter impedimentum dirimens
invalidum ; sponsos vocat et de nullitate Matrimonii monet ; om­
nibus examinatis et bene compositis (imo, si agitur de disparitate
cultus, cautionibus receptis), eos ad renovandum consensum co­
ram se et duobus testibus admittit, de dispensatione explicite
danda nihil cogitans. Quaeritur utrum hoc Matrimonium nunc
sit validum.
Nullo modo videtur dubitandum, dummodo Missionarium ha­
beat facultatem dispensandi. Nam Missionarium voluisse eos
dispensare patet: secus eos non convocasset ad consensum re­
novandum ; hanc voluntatem eo ipso etiam sufficienter expressit
in hac convocatione. Nihil autem videtur praeter haec duo ad
validum actum dispensationis requisitum.

§ 7. CONVALIDATIO

537. — Matrimonium propter unam ex illis causis invalide con­
tractum, ut fiat verum Matrimonium, convalidari debet. Uti patet,
si validitati obstat impedimentum dirimens indispensabile (vel,
quod idem est, a quo Ecclesia non vult dispensare), hoc Matri­
monium nunquam convalidari potest. Quid tunc faciendum sit,
vide infra, n. 541.
In dubio de valore Matrimonii semper standum est pro validi­
tate Matrimonii (excepto Privilegio Fidei) ; ad solvendum dubium,
Matrimonium, si fieri potest, convalidetur.

1. Simplex convalidatio.

538. — Simplex convalidatio consistit in renovatione consen­
sus. Renovatio consensus est novus voluntatis actus in Matrimo­
nium quod constet ab initio nullum fuisse (can. 1134).
Simplex convalidatio ergo aequivalet novae celebrationi Matri­
monii; quare, si invaliditas Matrimonii est publice nota, omnia
requisita ad validam et licitam celebrationem Matrimonii, hic
etiam requiruntur, nisi a quodam elemento fuerit dispensatum.
Si invaliditas est occulta, illa sola sunt servanda, quae secreto
non obstant.
Ita, si invaliditas est publica, sive ex defectu consensus publico
sive ex defectu formae sive ex impedimento dirimente publico,
consensus, cessante vel remoto impedimento, in forma iuridica
renovandus est.
Si invaliditas est occulta ex defectu consensus mere interno,
satis est ut pars quae non consenserat, interius nunc consentiat,
dummodo consensus a comparte praestitus perseveret.
Si invaliditas est occulta ex defectu consensus externe mani­
festato, necesse est ut pars quae non consenserat, consensum
externe manifestet modo privato et secreto, et consensus alterius
partis perseveret.
Si invaliditas est occulta ex impedimento dirimente occulto,
sufficit ut, cessante vel remoto impedimento, illa pars quae nullitatem Matrimonii cognoscit, consensum privatim et secreto re­
novet; si utraque pars est impedimenti conscia, utraque pars
debet consensum privatim et secreto renovare.
NOTA. 1. Ex eo quod renovandus est consensus, quod actum positivum
voluntatis supponit, concludit Payen (II, 2554) necessarium esse ut
saltem illa pars quae consensum renovare debet, cognoscat nulli tatcm (vel saltem grave dubium) Matrimonii. Haec autem necessitas
non clare patet: potest enim hic actus positivus voluntatis poni
etiam ab illo qui nescit suum Matrimonium esse invalidum. Ita, si
sacerdos sponsos adiret eisque coram duobus testibus diceret: si
debuissetis nunc Matrimonium inire, adhuc velletis consensum prae­
stare? et ipsi sponsi responderent: proculdubio, volumus in aeter­
num esse uniti uti sponsus et sponsa — nonne hic esset positivus
actus voluntatis consensum renovantis? Utique generatim non con-

venit hoc modo consensus renovationem exquirere, nisi gravi de
causa; non tamen videtur invalidum.
2. Si impedimentum est utrique ignotum, saltem una pars esset de
consensu renovando monenda, vel danda est sanatio in radice.
3. Ad convalidandum Matrimonium, si consensus renovandus sit in
forma iuridica, uterque sponsus (saltem per procuratorem), uti
patet, debet esse praesens; si privatim renovandus est ab una tan­
tum parte, etiam per actum externum, necesse non est ut compars
adsit, sed, si externe renovandus est, sufficit ut fiat e. g. coram con­
fessario vel parocho; imo non videtur necessaria utriusque prae­
sentia, etiam si utraque pars privatim et secreto consensum reno­
vare debet, sed videtur sufficere ut uterque, e. g. coram sacerdote
qui illos visitat, consensum renovet. Hic ultimus casus facile evenire
potest quando pseudo-coniuges in uno loco convenire non possunt,
e. g. propter gravem morbum.

2. Sanatio in radice.
539. — Sanatio in radice est Matrimonii convalidatio secum
ferens 1) dispensationem vel cessationem impedimenti; 2) dis­
pensationem a lege de renovando consensu ; 3) retroactionem per
fictionem iuris, circa effectus canonicos (v. g. legitimationem
prolis iam natae), ad praeteritum.
Ad hoc ut sanatio fieri possit, requiritur ut 1) Matrimonium
initum sit cum utriusque partis consensu naturaliter sufficienti.
Non sufficit voluntas meri concubinatus. Attamen, scientia aut
opinio nullitatis Matrimonii consensum matrimonialem necessa­
rio non excludit (can. 1085) ; ita, e. g., si sciens nullitatem Matri­
monii parvipenderet leges ecclesiasticas ; 2) consensus in utroque
perseveret usque ad tempus sanationis et non sit revocatus;
3) adsit causa proportionate gravis, uti, e. g. si impedimentum
est ignotum uni vel utrique coniugi ipsisque revelari non potest
absque gravi incommodo.
In his adiunctis quodlibet Matrimonium initum cum utriusque
partis consensu naturaliter sufficienti, sed iuridice inefficaci, ob
dirimens impedimentum iuris ecclesiastici vel ob defectum for­
mae, potest in radice sanari (can. 1139).
Si in utraque vel alterutra parte deficiat consensus, Matrimo­
nium nequit sanari in radice, sive consensus ab initio defuerit,
sive ab initio praestitus postea fuerit revocatus.

Si consensus initio defuerit, sed postea naturaliter validus et
vere matrimonialis accesserit, sanatio concedi potest, sed solum
a momento quo consensus validus supervenerit, cum retroactione
quoad effectus etiam ab hoc momento validi consensus tantum
(can. 1140).
Etsi Ecclesia possit sanare in radice a momento quo impedi­
mentum cessavit, tamen nunquam sanat Matrimonium contrac­
tum cum impedimento iuris naturalis vel divini (e. g. in aetate
infantili initum), etiam postquam impedimentum cessaverit
(can. 1139, § 2).
NOTA. Consensus semel praestitus praesumitur perseverare donec expli­
cite sit revocatus. Etiam iurgia perpetua vel retractatio interpretativa (consensum retractaret, si sciret Matrimonium esse invalidum;
sed cum nesciat, non retractavit) non obstant perseverantiae con­
sensus, et proinde possibilitati sanationis in radice.
540. — Quando adhibenda. Quoties Matrimonium convalidari
debet et simplex convalidatio est impossibilis, adhibenda est sa­
natio in radice.
Matrimonium invalidum quod convalidari potest (cf. n. 541)
semper convalidari debet statim ac eius invaliditas detegitur, nisi
pseudo-coniuges prudentius in bona fide relinquantur (cf. n. 541).
Simplex convalidatio potest esse impossibilis 1) quia neutra
pars sine gravis damni vel scandali periculo de invaliditate Ma­
trimonii moneri potest; 2) quia renovatio consensus (qui utique
perseverat!) peti non potest a parte quae in simplici convalidatione illum renovare deberet (cf. n. 538). Ita si timetur ne una
vel utraque pars cognita invaliditate Matrimonii, revocet consen­
sum (quem tamen usque nunc non retractavit) cum gravi damno
compartis et prolis, prudenter moneri non potest ; si ratio invaliditatis est culpa Ordinarii vel parochi, sponsi plerumque non
possunt sine scandalo de nullitate moneri ; si pars quae renovare
debet consensum est Ecclesiae hostilis, ab ea generatim peti non
potest renovatio consensus.

541. — SCHOLION. Quid agendum si Matrimonium convalidari

nequeat?
Distinguendi sunt tres casus, prout Matrimonium nullo modo
convalidari possit, vel non statim (e. g. quia sacerdos non habet
facultatem), vel non prudenter.
Habetur remedium valde simplex, quod tamen propter fragi­
litatem humanam rarissime, ne dicam nunquam, adhiberi potest,
scii, pseudo-coniuges cohabitent ut frater et soror, ab omni com­
mercio carnali etiam incompleto abstinentes. Cum autem ipsa
cohabitatio, praesertim pro illis qui iam torum communem ha­
buerunt, constituat periculum incontinentiae, haec cohabitatio
nonnisi rarissime et ad breve tempus, e. g. usquedum dispensatio
obtenta fuerit, permittenda est.
Pro regula generali autem pseudo-coniuges vel separandi vel
in bona fide relinquendi erunt iuxta sequentia principia :
1. Si Matrimonium nullo modo convalidari potest, quia obstat
impedimentum indispensabile (cf. n. 524) vel quia saltem una
pars consensum retractavit, per se, statim ac de nullitate certe
constat, pseudo-coniuges sunt separandi saltem quoad torum, et,
saltem si vult una pars ad novas nuptias transire, petenda est
authentica declaratio nullitatis.
Si nullitas iam est notoria, etiam antequam authentica decla­
ratio data sit, separandi sunt etiam quoad cohabitationem. Si
nullitas solis partibus nota est, et cohabitatio (uti plurimum
erit) constituit periculum incontinentiae, separatio institui debet
e. g. sub praetextu itineris. Si vero nullitas uni parti tantum
nota est, statim debet altera pars moneri: nam pars quae nullitatcm novit debitum coniugale nec petere nec reddere potest.
Si tandem nullitas neutri parti nota est, per se monendi sunt
pseudo-coniuges, nisi adsit gravis causa ad eos in bona fide re­
linquendos, qualis esset mutatio peccati materialis in peccatum
formale, si scientes nollent separari, damnum grave imminens
proli iam conceptae vel natae (cf. vol. I, n. 153).

2 Si Matrimonium convalidari quidem potest, sed non statim,
quia c. g. requiritur recursus ad Superiorem, eodem modo agen­
dum est ac supra; attamen facilius poterunt pseudo-coniuges in

bona fide relinqui, quia mox obtinenda dispensatio seu convalidatio est ratio sufficiens.
3. Non prudenter convalidari potest Matrimonium
a) si vita communis uni parti constituit periculum perver­
sionis : in tali casu imprudens esset Matrimonium convalidare et
ita partem periculo perversionis definitive exponere; omnia po­
tius adhibenda sunt ut pseudo-coniuges separentur;
b) si periculum est ne pseudo-coniuges aliquando divortium
civile ineant et ad novas nuptias convolent, e. g. si iam nunc
apparet hanc unionem non fore stabilem : tunc enim Matrimo­
nium convalidando, pseudo-coniuges ponerentur in periculo illud
violandi, dum non convalidando illud, etsi forsan (si sunt in mala
fide) nunc in peccato viverent, soluta eorum unione (quae iam
nunc instabilis apparet) possent saltem honestam vitam prosequi.

Art. 4
DE PAROCHO ASSISTENTE
542. — In tractatu de Matrimonio non est agendum de mini­
stro, quia ipsi sponsi sunt simul subiectum et minister. E contra
agendum est de normis moralibus observandis a parocho, qui
lege ecclesiastica consensum matrimonialem excipere debet.
De sacerdote ab ipso delegato ad assistendum (cf. n. 501) nihil
dicendum est, cum ipse nihil facere debeat nisi assistere, con­
sensum exquirere et excipere, et benedictionem nuptialem im­
pertiri. Sed tractandum est de parocho, qui debet curare ut
Matrimonium valide et licite contrahatur.
Cum sacerdos non sit minister, in eo neque requiruntur illa
quae in ministro Sacramentorum requiruntur (cf. n. 8-19). Propter
activam partem autem, quam habet in hoc Sacramento, et qui­
dem nomine Ecclesiae, convenit saltem ut sit in statu gratiae.
I. Ut parochus valide assistere possit, Matrimonium celebrari
debet in eius territorio.

Etiamsi sponsi sint proprii subditi parochi, extra territorium,
etsi habeat jurisdictionem in eos, non potest tamen valide eorum
Matrimonio assistere; potest autem, sicut omnis alius sacerdos,
a parocho loci obtinere delegationem.
543. — II. Ut parochus possit licite in proprio territorio Matri­
monio assistere, requiritur ut unus sponsorum saltem sit eius
proprius subditus; ut possit ibi licite Matrimonio assistere nonsubditorum, debet habere licentiam parochi proprii unius spon­
sorum.

Proprius subditus in hac materia est qui in eius territorio
habet domicilium vel quasi-domicilium vel ibi per mensem sal­
tem commoratur, vel, si de vago agitur, ibi actualiter commo­
ratur (can. 1097). — Attamen pro vago petenda est licentia Or­
dinarii (cf. n. 545).
Cum una persona possit habere plura domicilia vel quasidomicilia, potest etiam habere plures parochos proprios.
Pro regula generali statuit idem can. 1097, ut praeferatur pa­
rochus sponsae; quaelibet autem iusta causa excusat. Matrimo­
nia autem mixti ritus in ritu viri sunt celebranda et coram pa­
rocho viri, nisi aliter iure particulari cautum sit.
Licentia parochi proprii petenda est, vel saltem legitime prae­
sumenda. Gravis autem necessitas potest a petenda licentia ex­
cusare. Gravis necessitas est quae grave incommodum infert sive
parocho sive nupturientibus : ita si est periculum Matrimonii
mere civilis, si sponsi debent mox abire, si parochus proprius
esset irrationabiliter invitus. Licentiam petere debet ab illo pa­
rocho qui ius habet Matrimonio assistendi ; ergo ab uno ex pa­
rochis propriis, regulariter a parocho sponsae.

544. — III. Ut parochus possit licite Matrimonio assistere (vel
alium sacerdotem delegare) debet certitudinem habere nihil ob­
stare validae et licitae celebrationi.

Quomodo hanc certitudinem acquirere debeat, vide supra,
n. 463 ss.
Quid validae celebrationi obstare possit, vide supra, n. 507 ss.

Licitae celebrationi obstat defectus cuiuslibet qualitatis in
subiecto requisitae, de quibus infra, n. 547 ss.
545. — IV. Ut parochus in casibus dubiis vel extraordinariis
licite assistere (vel alium sacerdotem delegare) possit, debet ha­
bere licentiam Ordinarii loci.

Casus dubii sunt: 1) quando habetur dubium insolubile de
exsistentia alicuius impedimenti (dirimentis vel impedientis),
et parochus casum solvere nequit, e. g. per dispensationem ad
cautelam ;
2) quando aliquod documentum requisitum, e. g. testimonium
Baptismi recens, haberi nequit.
Casus extraordinarii sunt: 1. si unus vel uterque sponsus est
vagus ;
2. si unus vel uterque sponsus est minorennis, et parentes vel
nesciunt vel sunt rationabiliter inviti;
3) si praevidetur sponsos consensum renovaturos esse coram
ministro acatholico;
4) si Matrimonium periculum secumfert, e. g. quia contra le­
ges civiles est celebrandum;
NOTA. Si parochus vi vel metu constrictus consensum requirit et excipit,
Matrimonium est invalidum, quia assistentia est invalida (can. 1095).

5) si una vel utraque pars est publice indigna et proinde as­
sistentia possit esse causa scandali, recusatio autem grave malum
afferat ;

6) si una vel utraque pars est publicus peccator vel censura
notorie innodatus, et prius ad sacramentalcm confessionem ac­
cedere aut cum Ecclesia reconciliari recusat ;
NOTA. His connumerandi sunt etiam qui parti communistarum nomen
dant vel eidem favorem praestant (S. Oiî. 1 Iui. 1949).

7) si Matrimonium contrahitur per procuratorem vel per in­
terpretem ;
8) si Matrimonium celebratur secreto in conscientia.

DE SUBIECTO
§ 1. QUIS SIT
546. — Subiectum Sacramenti Matrimonii est omnis ho ο
baptizatus, sufficientem usum rationis habitualem habens ut con­
tractum inire valeat.

Explicatur. Sacramenti: subiectum autem Matrimonii qua
talis est omnis homo sufficientem usum rationis habitualem ha­
bens ut contractum inire valeat.
Sufficientem usum rationis: vide supra, n. 487, 1 et 511 a et b.
§ 2. REQUISITA
547. — Praeter requisita in subiecto omnis Sacramenti vivo­

rum (cf. n. 35-41), requiritur in subiecto Matrimonii:
I. Intentio actualis vel saltem aliquatenus virtualis (ad val.).

Explicatur. Actualis: intentio actualis requiritur in subiecto
directe per seipsum contrahente: hoc enim sequitur ex natura
consensus; similiter requiritur in subiecto per procuratorem
contrahente eo tempore quo mandatum committit.
Aliquatenus virtualis: haec requiritur in subiecto per procu­
ratorem contrahente. Dicitur: aliquatenus virtualis, quia intentio
etiam habitualiter perseverans in ipso subiecto, virtualiter con­
tinuat et agit in procuratorem, qui virtute intentionis subiecti et
mandati commissi, consensum nomine eius exprimit.
548. — II. Praesentia physica (ad val.).

Ad Matrimonium valide contrahendum, nccesse est ut contra­
hentes sint praesentes sive per se ipsi sive per procuratorem
(can. 1088, § 1). Qualis praesentia requiratur pro Matrimonio
convalidando, vide supra, n. 538, nota 3.
442

DE SUBIECTO

n 549-550

Ex iure naturae videtur sufficere praesentia moralis, e. g. per
nuntium, per epistolam; unde Matrimonium inter duos infide­
les ita contractum, esset validum.
Praesentia physica, quae iure ecclesiastico ad validitatem re­
quiritur (etiam pro acatholicis baptizatis: S. Off. 30 lun. 1949),
intelligitur talis, ut unus alterius consensum percipere possit.
Quod diximus supra, n. 223, de absolutione per telephonium,
etiam hic valet de consensu per telephonium; imo, cum non
habeatur tanta necessitas, nunquam videtur usus telephonii ad
consensum praestandum licitus.
549. — III. Receptum Sacramentum Confirmationis (ad lie.).

Ita dicit can. 1021, § 2: Catholici qui Sacramentum Confirma­
tionis nondum receperunt, illud, antequam ad Matrimonium
admittantur, recipiant, si id possunt sine gravi incommodo.
550. — IV. Sufficiens capacitas mentis et sanitas corporis ad
onera et munera vitae coniugalis obeunda (ad lie.).

Explicatur. Onera et numera: qualia sint onera et munera
vitae coniugalis, infra innuemus (n. 552), et in vol. II, n. 621 ss.,
n. 630 ss., ulterius exponitur, ubi de officiis societatis familialis.
Non tantum ergo complectuntur munus procreandi prolem, sed
etiam eam educandi, et munus mutui adiutorii ac solatii coniugum. Quapropter qui Matrimonium inire intendunt, tenentur se
ad illa munera capaces reddere per rationalem curam sanitatis,
per convenientem educationem mentis, per educationem proprii
characteris.
Sanitas corporis: hoc non significat illum qui morbo laborat,
non posse Matrimonium inire, sed si morbus in damnum erit
prolis a Matrimonio abstinendum est nisi habeatur gravis ratio,
qualis esset proprium damnum sive corporale sive spirituale
(cf. vol. I, n. 49).
NOTA. In hoc diiudicando, prae oculis habendum est homines aegrotos et
debiles non necessario esse homines infelices, sed mediante recta
educatione religiosa posse esse valde felices: unde ex eo quod
proles procreanda probabilius erit debilis et aegrota, sponsis non­

dum prohibendum est Matrimonium; nam proles etiam debilis et
aegrota poterit iam in hac vita felicitate gaudere, sed praesertim
aeterna beatitudine frui.

Gravitas transgressionis. Qui Matrimonium init dum a na­
tura non habet sufficientem capacitatem mentis et sanitatem
corporis ad onera et munera vitae coniugalis obeunda, raro pec­
cat, quia raro deest gravis ratio requisita. Attamen qui propria
negligentia seipsum ad illa munera obeunda non praeparat, et
tamen Matrimonium init, peccat mortaliter vel venialiter pro
gravitate negligentiae.
551. — SCHOLION. De obligatione ante Matrimonium manife­

standi proprios defectus.
Sicut ante sponsalia, ita etiam ante Matrimonium, sponsi te­
nentur quosdam defectus suos manifestare : hoc postulat caritas,
imo et iustitia, hoc postulat etiam bonum pacis in vita communi
indissolubili.
Agimus de omnibus defectibus corporis et animae, characteris,
in bonis fortunae, etc. Defectus censentur illa quae ad extra
apparent pulchriora et magis appetibilia ac revera sunt.
d) Impedimenta sive dirimentia sive etiam mere impedientia
Matrimonio obstantia esse manifestanda, nemo est qui non videt.
b) Defectus qui sive comparti sive proli suscipiendae sive vitae
familiali erunt graviter damnosi, manifestandi sunt, et quidem
ex iustitia. Ita morbus contagiosus, praesertim venereus, steri­
litas (saltem si altera pars valde desideret prolem), proles ex
alio Matrimonio vel ex fornicatione suscepta, graves defectus cha­
racteris, gravis deformitas corporalis (impotentia dubia vel tem­
poraria), gravis inhabilitas in gerendis rebus, etc. manifestari
debent.
c) Defectus qui nemini valde nocivi erunt, sed vitam familia­
lem propter rixas, etc. turbarent, si solum post Matrimonium
cognoscerentur, ex caritate manifestandi sunt. Non ex iustitia,
quia non sunt comparti damnosi ; sed ex caritate, quia eorum
celatio potest dare causam rixis et dissensionibus, forsan gra­
vibus.

d) Defectus qui neque nocivi sunt neque vitam familialem
disturbant (sive quia leves sunt, sive quia non revelabuntur),
non debent manifestari.
II
552. — V. Scientia sufficiens
obligationum ex Matrimonio orientium (ad lie.).

Haec scientia refertur tum ad obligationes mutuas coniugum,
tum ad obligationes erga prolem (vol. II, n. 621 ss., 630 ss.).
Quodsi parochus sponsos haec ignorare deprehendat, eos docere
tenetur.
A) Obligationes mutuae coniugum:
Ir* 1 | Î

a) Quod uter que sponsus scire debet: obligatio promovendi
bonum spirituale compartis et pro viribus procurandi eius con­
versionem, si male viveret ; mutua fidelitas quam servare debent ;
debitum coniugale reddendum quoties rationabiliter petitur; mu­
tuus et constans amor sine quo ferri nequeunt onera Matrimonii ;
obligatio vitae communis, tori, mensae et habitationis; fuga ef­
fectiva et affectiva omnis adulterii et omnis nimiae familiaritatis
cum tertia persona.
Si quando deprehendantur ignari circa naturam actus coniugalis, parochus sponsum aut per seipsum casto at claro sermone
edoceat, aut ad confessarium vel alium prudentem virum coniugatum edocendum mittat ; sponsam vero ad matrem vel piam
matronam mittat.
De licitis et illicitis circa castitatem si ipsi interrogant, in­
struendi sunt ; si non interrogant, instruendi non sunt nisi eorum
ignorantia eis nociva appareat (cf. vol. I, n. 153). Hortandi tamen
sunt instanter ut, si, contracto Matrimonio, aliquod dubium ha­
beant, statim confessarium consulant. Tanquam regula generalis
eis tradatur : quidquid ad copulam citius, facilius, perfectius per­
agendam, vel ad fovendum honestum amorem necessarium aut
utile est, est licitum ; quidquid generationi est contrarium vel
proximum constituit periculum pollutionis solitariae aut saltem
consensus in eam, illicitum est. De caetero curent ut in omnibus

memores dignitatis humanae, imo Christianae, sicut decet et na­
tura docet actum coniugalem perficiant.
Si Matrimonium est mixtum, scire debet pars acatholica suam
obligationem bonum spirituale tum compartis tum prolis non
impediendi; et pars catholica suam obligationem omnibus me­
diis procurandi Baptismum catholicum universae prolis et in
quantum potest etiam conversionem coniugis (imprimis per bo­
num exemplum et devotam orationem).
b) Quod vir scire debet : ipse est caput familiae, et inde habet
ius rem familiarem administrandi et gubernandi, sed etiam obli­
gationem eam recte administrandi et gubernandi in iis quae ad
domesticam disciplinam, bonos mores et animae salutem spec­
tant; uxor eius non est serva, sed socia, in rebus alicuius mo­
menti consulenda.
c) Quod mulier scire debet: ipsa est socia mariti, quae ergo
tenetur in omnibus cooperari cum viro in recta administrationc
et gubernatione familiae; ipsi debet reverentiam et oboedientiam
in omnibus quae pietati christianae non adversantur; ipsa etiam
debet diligentem curam habere de interna domestica administratione domus.

B) Obligationes erga prolem:
Amor recte ordinatus, exclusa, sine iusta causa, praedilectione
unius prae aliis; cura de educatione corporali: vita, victu, statu
iuxta condicionem oeconomicam ; cura de educatione mentali et
spirituali : Sacramentorum (Baptismi, Confirmationis, Paeniten­
tiae et Eucharistiae) tempestiva collatione, instructione religiosa
et morali; constans bonum exemplum; correptio, ita tamen ut
neque nimia indulgentia filii depraventur neque nimia severitate
exasperentur; cura ne pueri depraventur moribus nec quidquam
videant quod possit in eis passiones excitare (praesertim ubi uno
cubiculo, imo uno lecto uti debent parentes et pueri).
In specie sciant de modo valide baptizandi in casu necessitatis
(vide n. 49-58) et de obligatione et modo baptizandi etiam omnem
foetum abortivum (cf. n. 63-69).

553. — VI. Consensus parentum vel legitimi tutoris pro Ma­
trimonio minorennis (ad lie.).

Explicatur. Consensus : saltem requiritur ut non sint rationa­
biliter inviti (vide n. 422).
Minorennis : usque ad 21um annum completum (can. 88). Etsi
deceat ut etiam maiorennes consensum parentum exquirant, non
tamen stricta est obligatio. Pro minorennibus autem Ecclesia ita
urget hunc consensum, ut parocho iniungat graviter filiosfamilias
hortari ne nuptias ineant insciis vel rationabiliter invitis paren­
tibus; quod si abnuerint, eorum Matrimonio ne assistat, nisi
consulto prius loci Ordinario (can. 1034).

Gravitas transgressionis. Minorennis qui parentibus insciis
vel rationabiliter invitis Matrimonium init, committit peccatum
mortale inoboedientiae.
554. — VII. Absentia omnis impedimenti sive dirimentis sive
impedientis (ad val. vel lie. pro natura impedimenti).

Explicatur. Absentia: sive ex se sive per dispensationem.
Omnis impedimenti : sive iuris naturalis sive iuris ecclesiastici,
sive perpetui sive temporarii, sive absoluti (pro omni Matrimo­
nio) sive relativi (pro tali Matrimonio). Quaenam sint impedi­
menta statim explicabimus.

Gravitas transgressionis. Qui scienter cum impedimento Ma­
trimonium init, committit peccatum mortale (sacrilegium) quia
invalide recipit Sacramentum, si impedimentum est dirimens;
quia contra grave praeceptum Ecclesiae agit, si impedimentum
est impediens.
555. — SCHOLION. Quonam momento requiritur in subiecto

status gratiae?
Propter peculiarem naturam huius Sacramenti haec quaestio
est ponenda. In ordinariis circumstantiis, quando consensus Ma­
trimonialis ab ipsis sponsis exprimitur et statim efficaciam suam
obtinet, nulla est difficultas; sed pro duplici casu quaestio est
ponenda: 1) si consensus datur per procuratorem: requiriturne

tunc status gratiae quando mandatum datur an quando consen­
sus a procuratore exprimitur? 2) si contractus initus est sub
conditione suspensiva: requiriturne tunc status gratiae quando
consensus datur an quando conditio impletur?
In primo casu videtur respondendum: quando consensus a
procuratore exprimitur; nam tunc solum fit ritus sacramentalis,
scii, mutua consensus expressio et acceptatio; ergo tunc solum
recipitur Sacramentum.
In altero casu difficilius datur responsum: expressio enim et
acceptatio consensus, quae est ritus sacramentalis, fit eo momento
quo consensus datur; attamen non videtur eo momento recipi
Sacramentum; nam si conditio non verificatur, invalidum est
Matrimonium, imo, etsi illicite, valide tamen possunt sponsi con­
sensum retrahere, quod esset impossibile, si Sacramentum reci­
peretur momento quo consensus datur.
§ 3. IMPEDIMENTA DIRIMENTIA

Supra, n. 518 ss. iam sufficienter diximus de natura et effectu
impedimentorum dirimentium in contractum matrimonialem,
necnon de eorum dispensatione in genere. Remanet hic de sin­
gulis impedimentis agere.

1. Aetas.
556. — Vir ante decimum sextum aetatis annum completu! n et
mulier ante decimum quartum item completum, Matrimoniu: II
validum inire non possunt (can. 1067).

Explicatur. Aetatis annum: quaestio ergo non est de puber­
tate: neque pubertas physiologica citius permittit, neque impubertas physiologica prohibet Matrimonium.
Completum : ita ut ne una quidem dies deficiat (ad val. !) sed
expleta sit ultima dies eiusdem numeri, vel, si dies eiusdem nu­
meri desit (29 Februarii), expleta sit ultima dies huius mensis
(can. 34, § 3, 3-4).
Hoc impedimentum est iuris ecclesiastici, a quo Ecclesia iam
dispensare solet, dummodo vir decimum quartum, et mulier duo­
decimum annum compleverit (cf. Facultates, p. 84).

Hoc impedimentum autem etiam est iuris naturalis, in quan­
tum aetas invalidum reddit Matrimonium quamdiu sponsi suf­
ficientem usum rationis nondum attigerint quo naturam Matri­
monii intelligant (cf. n. 487, 1). Infideles ergo hoc impedimento
tenentur, non vero impedimento ecclesiastico. Et cum hoc im­
pedimentum sit absolutum (non relativum), validum est Matri­
monium e. g. inter sponsum baptizatum 16 annorum et sponsam
paganam quae 14 annos non attigit, sed sufficientem usum ratio­
nis habet.
NOTA. Etsi impedimentum non constituat, can. 1067, § 2 desiderat ut Ma­
trimonium non celebrent nisi in ea aetate qua, secundum receptos
regionis mores, Matrimonium iniri solet.
Est enim desiderium Matris Ecclesiae, ut Matrimonium celebretur
solum postquam sufficientem maturitatem mentis et corporis ha­
beant sponsi: hoc postulat bonum ipsorum sponsorum et praeser­
tim prolis.
« Etiam in Sinis, notat Payen, I, 946, plena mentis et corporis ma­
turitas raro habetur antequam vir annum saltem 20, et mulier an­
num saltem 18 compleverit. At saepe graviores causae, et potissimum
educatio sponsae in domo sponsi, Matrimonium ante hanc aetatem
exigunt ».

2. Impotentia antecedens perpetua.
557. — Impotentia antecedens perpetua sive ex parte viri sive
ex parte mulieris, sive alteri cognita sive non, sive absoluta sive
relativa, Matrimonium ipso naturae iure dirimit (can. 1068).

Explicatur. Impotentia: est impossibilitas perficiendi copu­
lam carnalem seu illum actum quo virga virilis penetrat vaginam
muliebrem ibique semen deponit. Sedulo distinguenda est im­
potentia a sterilitate, quae Matrimonium neque dirimit neque
impedit (can. 1068, § 3). Impotentiam constituit omnis defectus
naturae qui impedit quominus virga virilis vaginam muliebrem
penetret ibique semen deponat : unde defectus cuiuslibet organi
sexualis virilis necnon defectus vaginae muliebris constituit im­
potentiam; similiter deformatio sive virgae sive vaginae talis ut
semen nunquam in vagina deponi possit, constituit impotentiam.
Sterilitatem autem constituit omnis defectus naturae qui impedit
quominus post copulam carnalem zoospermata masculina cum

449

η. 557

DE MATRIMONIO

ovulo femineo coniungantur: unde ex parte viri defectus zoospermatum (seu seminis prolifici) et ex parte mulieris defectus
cuiuslibet organi sexualis praeter vaginam, constituit sterilitatem.
Defectus vel perfecta atrophia utriusque testiculi vel canalium
vel vesicularum seminalium, ita ut nullum semen vel elaborari
vel usque ad virgam deferri possit; defectus virgae vel eius de­
formitas (e. g. si orificium non habetur in extremitate virgae vel
si haec est tam crassa ut vaginam penetrare nequeat) ; impotentia
erigendi virgam ita ut vaginam muliebrem penetrare nequeat,
constituunt impotentiam in viro. Defectus vaginae vel deformitas
(e. g. arctitudo) talis ut virga virilis in eam penetrare et semen
deponere nequeat, constituit impotentiam in muliere. Disputatur
utrum deformitas vaginae talis ut virga virilis in eam penetrare
et semen deponere queat, sed semen in eo retineri nequeat, con­
stituat impotentiam necne. Defectus aliorum organorum muliebrum meram constituit sterilitatem, ita ut etiam mulier cui
utrumque ovarium et uterus excisa sunt, Matrimonium valide et
licite inire possit (S. C. Sacr. 2 Apr. 1902).
Antecedens: h. e. revera exsistens ante celebrationem Matri­
monii; si enim post celebrationem Matrimonii supervenit impo­
tentia, haec non potest influere in habilitatem personae tempore
celebrationis nec proinde constituere impedimentum. Non ta­
men requiritur ut impotentia tempore celebrationis Matrimonii
iam fuerit nota.
Perpetua: h. e. quae neque ex se neque ex repetita copula, ne­
que per artem medicam vel chirurgicam tolli potest. Item per­
petua dicenda videtur impotentia, quae nonnisi periculosa ope­
ratione chirurgica tolli potest, nisi impotens de facto eam su­
bire velit.
Debet ergo impotentia simul esse antecedens et perpetua, secus
Matrimonium est validum.
Notandum est vasectomiam seu dissectionem canalium defe­
rentium non semper constituere impotentiam perpetuam.
Absoluta: subiectum inhabilem reddit ad quodlibet Matrimo­
nium.
Relativa: subiectum inhabilem reddit non ad quodlibet Matri­
monium, sed ad hoc Matrimonium, quia e. g. organa sunt impro450

portionata ad invicem, dum cum alio comparte copula non esset
impossibilis.
Ipso iure naturae: est ergo impedimentum dirimens iuris na­
turae, quod proinde etiam infideles allicit.
NOTA. 1. Si impedimentum impotentiae est dubium sive dubio iuris sive
dubio facti, et dubium solvi nequit (e. g. per examen medici probi
et timorati), Matrimonium non est impediendum (can. 1068, § 2);
quodsi postea de facto apparet fuisse impotentiam antecedentem
et perpetuam, potest peti declaratio nullitatis Matrimonii.
2. Saepe difficile est scire utrum impotentia sit perpetua; quare, si
certe est antecedens, ita ut Matrimonium certe nunquam fuerit con­
summatum, potest peti dissolutio Matrimonii rati non consummati:
tentamina enim copulae non consummant Matrimonium (cf. n. 494).
3. Etsi sterilitas neque dirimat neque impediat Matrimonium, pars
quae scit se esse sterilem, tenetur compartcm de hoc vitio naturae
monere, saltem si haec compars omnino desiderat prolem susci­
pere: haec obligatio oritur ex necessitate in contractu monendi de
defectibus nocivis (cf. n. 551).
Similiter qui impotentiae suae temporariae conscius est, tenetur
compartem ante Matrimonium monere.

558. — SCHOLION. De Hermaphroditis.
Hermaphroditae perfecti sunt homines qui omnia organa (in­
terna et externa) tum viri tum mulieris habent, ita ut perfecte
munus viri et perfecte munus mulieris in copula carnali obire
possint : tales homines vere exsistere usque nunc nunquam pro­
batum est.
Hermaphroditae imperfecti sunt qui quaedam organa viri et
quaedam organa mulieris habent, ita ut saepe periti medici di­
cere nequeant ad quemnam sexum pertineant: tales generatim
(sed non semper) sunt impotentes, cum neutrius sexus munere
in copula fungi valeant. Tales ergo ut impotentes tractandi sunt.
Hermaphroditae apparentes sunt qui revera unius sexus sunt,
sed speciem vel vestigia alterius sexus habent. Ita vir cuius tes­
ticuli in abdomine latent, saepe apparet sicut mulier, etsi nul­
lum organum muliebrem habeat; muliei' cuius clytoris est adeo
extensa ut virgam virilem imitari videatur; vir qui ovarium, non
autem alia organa muliebra habet, vel mulier quae testiculum

habet. Uti patet haec phaenomena per se non impediunt copu­
lam, et proinde impotentiam non inducunt.
Uno verbo: si habent organa essentialia ad copulam unius
sexus, certe sunt potentes, et possunt Matrimonium inire; si non
habent organa essentialia ullius sexus, certe sunt impotentes et
non possunt Matrimonium inire. Si dubitatur de eorum poten­
tia, Matrimonium non est impediendum (can. 1068, § 2); si du­
bitatur de eorum sexu et dubium solvi nequit, Matrimonium
permitti non potest, cum nesciatur cuiusnam sexus debeat esse
altera pars.
3. Ligamen seu Vinculum.
559. — Invalide Matrimonium attentat qui vinculo tenetur prio­
ris Matrimonii, quanquam non consummati, salvo Privilegio Fidei

(can. 1069).

Explicatur. Vinculo tenetur: hoc impedimentum supponit Ma­
trimonium validum antea contractam ab uno saltem ex sponsis.
Hoc vinculum prioris Matrimonii, etiam non-consummati, per­
manet in perpetuum (vide n. 491 ss.) nisi dissolvatur 1) per mor­
tem compartis vel 2) per dissolutionem rati non consummati
(cf. n. 494) vel 3) per Privilegium Fidei (cf. n. 495).
Hoc impedimentum est legis naturalis et proinde indispensabile, et ligat etiam infideles.
Effectus huius impedimenti est ut, si prius vinculum reapse
exsistit, Matrimonium subsequens est invalidum ; si prius vincu­
lum reapse non exsistit, Matrimonium subsequens est validum.
Nec refert, ad validitatem subsequentis Matrimonii, utrum exsi­
stentia vel non-exsistentia prioris vinculi cognoscatur annon. At­
tamen, ut licite subsequens Matrimonium iniri possit, debet esse
certitudo moralis de non-exsistentia prioris vinculi. Breviter di­
cendum est quomodo haec certitudo pro foro externo sufficiens
obtineatur:
Si non-exsistentia prioris vinculi desumenda est ex eo quod
nunquam Matrimonium praecessit, certitudo obtinetur mediis
supra indicatis n. 463 ss.
Si non-exsistentia prioris vinculi desumenda est ex invaliditate

prioris Matrimonii, certitudo sufficiens obtinetur solum ex de­
claratione authentica nullitatis Matrimonii ab Ordinario vel a
S. Sede.
Si non-exsistentia prioris vinculi desumenda est ex dissolu­
tione prioris Matrimonii rati non-consummati, certitudo suffi­
ciens habetur ex declaratione rati non-consummati simul cum
decreto dissolutionis vel cum documento Professionis Solemnis.
Si non-exsistentia prioris vinculi desumenda est ex usu Privi­
legii Paulini, certitudo habetur ex interpellationibus vel ex dis­
pensatione ab eis.
Si non-exsistentia prioris vinculi desumenda est ex morte prio­
ris coniugis, certitudo habetur sive ex propria experientia sive
ex libris paroecialibus sive ex authentico documento; quodsi
haec haberi nequeat, audiendi sunt duo testes iurati fide digni
et, si possibile est, oculares; si duo testes haberi nequeunt, etiam
testimonium unius fide digni sub iuramento, magnum pondus ha­
bere potest ; secus ex coniecturis, praesumptionibus, indiciis, etc.
iudicandum est utrum vera moralis adsit certitudo de morte
prioris coniugis. In his ultimis casibus, in quibus authenticum
documentum haberi nequit, consulatur Ordinarius, qui, si cer­
titudo ei sufficiens visa est, declarationem mortis authenticam
emanabit.
NOTA. Uti patet, si non obstantibus praecautionibus, postea apparet prio­
rem coniugem adhuc vivere, novum Matrimonium est invalidum et
pseudo-coniuges sunt separandi et vita communis cum priore est
restauranda, quin requiratur authentica declaratio.

4. Disparitas cultus.
560. — Nullum est Matrimonium contractum a persona nonbaptizata cum persona baptizata in Ecclesia Catholica vel ad
eandem ex haeresi aut schismate conversa (can. 1070).

Explicatur. Non-baptizata : vel invalide baptizata, quod est
idem.
In Ecclesia Catholica: In Ecclesia Catholica baplizati dicendi
videntur illi qui tempore Baptismi sive a seipsis, sive a paren­
tibus vel tutoribus, sive, illorum intentione deficiente, a bapti­

zante pro cultu catholico sunt destinati. Ita puer in casu neces­
sitatis a protestante baptizatus, parentibus eum ad Ecclesiam
Catholicam destinantibus, est in Ecclesia Catholica baptizatus;
puer vero parentum catholicorum a protestante baptizatus pa­
rentibus eum ad educationem protestanticam destinantibus, extra
Ecclesiam Catholicam baptizatus censetur.
Hoc impedimento ergo non tenentur baptizati in haeresi vel
schismate, h. e. extra Ecclesiam Catholicam, nisi fuerint ad eam
conversi ; tenentur autem, quoties cum non-baptizatis contrahere
volunt, ab acatholicis nati, sed in Ecclesia Catholica baptizati,
etiamsi ab infantili aetate in haeresi vel schismate aut infideli­
tate aut sine ulla religione adoleverunt (Comm. Int. Cod. 29 Apr.
1940). Similiter tenentur apostatae.
Si dubium est de validitate Baptismi unius partis : ante Matri­
monium si dubium solvi nequit, prius sub conditione rebapti­
zetur; si ipse in religione catholica rebaptizari non vult, stan­
dum est pro valore Matrimonii usquedum invalidus probetur
Baptismus; post Matrimonium, si tempore Matrimonii contracti
tanquam certe vel saltem dubie baptizatus habebatur, manente
dubio standum est pro validitate Matrimonii donec probetur
Baptismus invalidus (can. 1070, § 2; can. 1014).
Ad eam conversa: etiamsi postea iterum deficiat: sufficit ut
semel sit conversa. Quoad conversionem infantes censentur sequi
parentes ; impuberes etiam censentur parentes sequi, nisi propria
voluntate expresse dissentiant.
Hoc impedimentum est iuris ecclesiastici in quantum est diri­
mens. Iure autem naturae omnis baptizatus, etiam qui impedi­
mento dirimente hoc non tenetur, debet abstinere a Matrimonio
cum pagano, si hoc Matrimonium inducit periculum perversionis
pro se vel pro prole suscipienda. Prohibitio haec eo gravior est,
quo maius est periculum.
Ad hoc periculum removendum Ecclesia recusat dispensatio­
nem ab hoc impedimento concedere (et proinde nullus inferior
valide dispensare valet) nisi adsint iustae ac graves causae, et
coniux acatholicus cautionem praestet de amovendo a coniuge
catholico perversionis periculo, et uterque coniux de universa
prole nascitura catholice tantum baptizanda et educanda, et nisi

moralis habeatur certitudo de cautionum implemento (can. 1071 ;
1061). Formulam harum cautionum vide Facultates, p. 150.
NOTA. Cautiones per se respiciunt solam prolem nascituram; attamen
patet nupturientes gravi teneri obligatione iuris divini, curandi ca­
tholicam educationem prolis forte iam natae (S. Off. 16 Ian. 1942).

Hae cautiones ita exarandae sunt ut, etiam vi legum civilium
vigentium in loco actualis vel (si forte alio discessuri praevi­
dentur) futurae commorationis, nemo valeat earum exsecutionem
praepedire (ad val. dispensationis : S. Off. 14 Ian. 1932).
Hae cautiones regulariter in scriptis exigantur (can. 1071 ;
1061, § 2).
NOTA. Quaeritur utrum Ordinarius loci ad validitatem dispensationis ex
potestate delegata concessae, requirere possit ut cautiones in scri­
ptis praebeantur. Respondendum: directe hoc non potest: nam Or­
dinarius non potest ad validitatem exigere quod a iure ad liceitatem
tantum requiritur; sed indirecte potest, scii, denegando potestatem
delegatam dispensandi quoties cautiones in scriptis non exigantur:
tunc dispensatio fit invalida ex defectu potestatis dispensandi.

Pro Sinis habetur exceptio ab hac forma praescripta cautio­
num, in sic dictis cautelis aequipollentibus (S. Off. 5 Apr. 1918;
PCS 404) : modus solitus requirendi cautelas observandus est in
quantum potest, ita tamen ut, si a muliere infideli in scriptis exigi
nequeant, saltem viva voce exigantur. Quodsi et hoc obtineri non
valet, iudicet Ordinarius (per se vel per Missionarium) utrum in
singulis casibus cautiones aequipollcnter contineantur sive in
seria mulieris promissione amplectendi catholicam fidem, sive in
eius adseriptione inter catechumenas, sive in legibus vel moribus
populi qui nullam concedunt mulieri potestatem in educatione
religiosa prolis — firma tamen in omnibus his casibus obliga­
tione exigendi cautiones a parte catholica, et non concedendi dis­
pensationem nisi cum morali certitudine de ipsarum implemento.
NOTA. 1. Pro Matrimonio iam invalide inito a muliere fideli cum viro
pagano convalidando, si vir obstinate deneget cautiones, saltem
postuletur ut remotum sit grave perversionis periculum a parte
catholica, haec autem serio promittat se pro viribus curaturam
esse de universa prole catholice tantum baptizanda et educanda.

2. Dispensatio super disparitatem cultus iam secum non fert di­
spensationem ab aliis impedimentis a quibus exempta est pars acatholica (S. Off. 30 lun. 1932). — Cum autem PCS 396 decreverit
dispensationem ab aliis impedimentis a quibus exempta est pars
acatholica contineri in dispensatione super disparitatem cultus, hoc
tenendum esse videtur pro Sinis pro dispensationibus datis a die
qua inceperunt Decreta PCS vigere (12 lun. 1929) usque ad diem
revocationis huius decreti in Coll. Comm. Syn. 1932, mensis Aug.Sept.

Pro laponia vero habetur declaratio S. Officii diei 21 Apr. 1938,
sufficere cautiones aequipollentes, dummodo pars catholica sin­
cere parata sit praestare quod potest ut proles catholice bapti­
zetur et educetur.
Vicario Apostolico Sundae Minoris autem ab eodem S. Officio
datum est responsum, quod idem S. Officium Ordinariis laponiae
communicavit (21 Apr. 1938; vide Sylloge S.C.P.F., p. 561), iuxta
quod valida est dispensatio, etiamsi propter mores populi (qui­
bus ius parentibus non est universae prolis educationem curandi)
educationem catholicam universae prolis sincere promittere non
possunt, dummodo partes paratae sint facere quod in se est ad
obtinendam catholicam educationem universae prolis.
Ex his omnibus ergo concludendum videtur : cautiones exigen­
dae sunt, ad validitatem dispensationis, sub tali forma ut, etiam
vi legum civilium actualis vel futurae commorationis, nemo va­
leat earum exsecutionem praepedire. Ubi vero tales cautiones,
propter mores populi, exigi non possunt, requirantur cautiones
aequipollentes, vel saltem sincera promissio partis fidelis faciendi
quod est in se ut periculum perversionis removeatur, ut partis
infidelis conversionem prudenter procuret, et universae prolis
educationem catholicam obtineat.
Quoad cautiones in circumstantiis de quibus Decretum S. Of­
ficii diei 27 lan. 1949 (cf. n. 522), idem S. Officium die 22 Dec. 1949
declaravit eas « abhinc » durantibus iisdem circumstantiis, requiri
ad solam liceitatcm, non ad validitatem matrimonii, firma sem­
per ct integra manente gravi legis naturalis et positivae divinae
obligatione catholice baptizandi et educandi universam utriusque
sexus prolem.

5. Ordo Sacer.
561. — Invalide Matrimoniu II attentant clerici in Sacris Ordi­
nibus constituti (can. 1072).

Explicatur. Clerici: utique Ecclesiae latinae; nam pro aliis
Codex non valet (can. 1).
Sacris Ordinibus: subdiaconatus, diaconatus, presbyteratus,
episcopatus.
Hoc impedimentum non est idem ac votum castitatis a clericis
in Sacris Ordinibus constitutis emittendum : ipsa susceptio Or­
dinis Sacri in se est impedimentum, ita ut invalidum sit Matri­
monium clerici in sacris constituti, etiamsi recusasset votum
castitatis emittere.
Hoc impedimentum est iuris ecclesiastici, sed, saltem quoad
presbyteratum et episcopatum, indispensabile, eo quod Ecclesia
ab impedimento episcopatus nunquam, ab impedimento presby­
teratus nonnisi rarissime et in casu quo clericus metu gravi
coactus Ordinem suscepit nec postea, remoto metu, eandem Or­
dinationem ratam habuit (can. 214), dispensat. Obtenta dispen­
satione, prohibetur omne exercitium Ordinis suscepti.
NOTA. Non bene videtur quomodo Payen dicere possit (I, 1233): Qui
metum gravem passus est, adeoque, cum metus etiam gravis non
excludat voluntarium, valide est ad Sacros Ordines promotus, va­
lide et licite post definitivam iudicis sententiam, imo valide ante
eam Matrimonium contrahit. Constat ex can. 214. — Ex can. 214
potius dicendum esset sententia iudicis et reductione ad statum laicalem obligationem coelibatus cessare, seu illam sententiam dispen­
sationem tum a voto tum ab impedimento Ordinis secumferre: ante
hanc sententiam autem talis clericus hoc impedimento ligatur.

6. Professio soletnnis.
562. — Item invalide Matrimonium attentant religiosi qui vota
solemnia professi sint, aut vota simplicia, quibus ex speciali Sedis
Apostolicae praescripto vis addita sit nuptias irritandi (can. 1073).

Explicatur. Vota solemnia: sunt quae ab Ecclesia uti talia
agnoscuntur (can. 1308). In nonnullis regionibus professio solemnis ab Ecclesia abolita est in monasteriis monacharum quae

per se vota solemnia haberent : ibi ergo vota perpetua non con­
stituunt impedimentum dirimens, sed mere impediens.
Vota simplicia quibus... : talia sunt e. g. vota simplicia in So­
cietate lesu. Nota talia vota, etsi constituant impedimentum
dirimens Matrimonii, non tamen dissolvere Matrimonium ratum
non consummatum (cf. n. 494).
Hoc impedimentum (quatenus est dirimens) est iuris ecclesia­
stici. Praeterquam per dispensationem, cessat per saecularizationem (per quam tamen non cessat impedimentum Ordinis, si
habetur: can. 640) et per exstinctionem solemnitatis votorum (in
transitu ad aliam religionem vota solemnia non habentem : can.
636); non vero per exclaustrationem (can. 639) neque per dimis­
sionem c religione, nisi constitutiones vel S. Sedis indultum aliud
ferant (can. 669).

7. Raptus.

563. — Inter virum raptorem et mulierem intuitu Matrimonii
raptam, quamdiu ipsa in potestate raptoris manserit, nullum
potest consistere Matrimonium (can. 1074).
Explicatur. Raptatu : raptus est violenta abductio mulieris in­
tuitu Matrimonii ineundi, in locum ubi sub potestate raptoris
detinetur. Ratio raptus habetur etiam si ille locus est sat magnus
et mulier ibi quadam libertate gaudet, dummodo intuitu Matri­
monii ineundi in illo loco detineatur. Huic raptui acquiparatur
violenta detentio mulieris intuitu Matrimonii ineundi in loco ubi
ea commoratur vel ad quem libere accessit (can. 1074, § 3), et­
iamsi mulier non fuerit abducta. Violentia quae ad raptum re­
quiritur non tantum est vis physica, sed etiam violentia moralis,
uti gravis metus incussio, fraus, dolus, etc.
NOTA. 1. Raptus viri non constituit impedimentum, nisi in quantum obsta­
ret libertati consensus.
2. Mulier volens abducta non censetur rapta; si autem postea volens
a potestate viri se liberare, ab illo detinetur, habetur impedimentum
raptus.

Intuitu Matrimonii : impedimentum ergo non constituit vio­
lenta abductio vel detentio in aliam intentionem, e. g. ad vin­

dictam, ad pecuniam a familia extorquendam, imo ad libidinem
explendam.
Quamdiu ipsa in potestate raptoris manserit: praeterquam per
dispensationem ergo, impedimentum hoc cessat etiam per restau­
rationem libertatis.
Hoc impedimentum est iuris ecclesiastici, institutum ad prae­
servandam libertatem consensus; uti patet, si raptus includit
defectum libertatis consensus, etiam infidelium Matrimonia in­
validât, non qua raptus, sed qua defectus consensus validi.
Non refert utrum raptor vel rapta sit baptizatus : in utroque
casu valet impedimentum propter partem baptizatam.
Hoc impedimentum non est inter indispensabilia ; attamen Ec­
clesia nonnisi aegre dispensare solet, uti patet ex eo quod in
omni formula dispensationis a S. Sede concessae clausula (con­
ditio sine qua non validitatis dispensationis) haberi solet: « dum­
modo mulier rapta non fuerit, et si rapta fuerit, in potestate
raptoris non exsistat ». Ratio est, quia aliud habetur remedium
multo aptius, scii, restitutio libertatis. Quare et sacerdos, qui
facultate delegata pollet, nonnisi rarissime ab hoc impedimento
dispensare debet.
8. Crimen.
564. — Valide contrahere nequeunt Matrimonium 1) qui per­
durante eodem legitimo Matrimonio adulterium inter se consum­
marunt et fidem sibi mutuo dederunt de Matrimonio ineundo,
vel ipsum Matrimonium, etiam per actum tantum civilem, atten­
tarunt; 2) qui perdurante pariter eodem legitimo Matrimonio,
adulterium inter se consummarunt eorumque alter coniugicidium
patravit; 3) qui mutua opera physica vel morali, etiam sine adul­
terio, mortem coniugi intulerunt (can. 1075).

Sunt ergo tria crimina quae constituunt impedimentum diri­
mens Matrimonii: 1) adulterium cum promissione vel attenta­
tione Matrimonii; 2) adulterium cum coniugicidio uno patrante;
3) coniugicidium utroque patrante.
NOTA. Hacc tria crimina etiam vocari solent: 1) neutro patrante, 2) uno
patrante, 3) utroque patrante.

Explicatur. I. Adulterium : debet esse verum adulterium for­
male, et ita quidem ut uterque de laesione eiusdem Matrimonii
sciat. Ita non habetur impedimentum si duo adulterium patrant
scientes se esse coniugatos, sed nescientes complicem esse coniugatum; sed inducitur impedimentum si una saltem pars scit
complicem esse coniugatum: nam in primo casu uterque scit
quidem de laesione Matrimonii, sed Matrimonii diversi (scii,
proprii) et proinde non habetur vera complicitas ; in altero vero
casu uterque scit de laesione eiusdem Matrimonii, et proinde
habetur complicitas.
Impedimentum non oritur si adulterium non est verum, seu
si Matrimonium quod laeditur non est verum, sed invalidum vel
etiam putativum.
Impedimentum non oritur si adulterium non est formale, sive
quia ex qualibet causa in uno complice non est peccatum mor­
tale (cf. vol. I, n. 184), sive quia circumstantiae ad adulterium
requisitae non verificantur. Ita non habetur adulterium formale
si facta non sit copula completa, sed actus luxuriae incompletae.
Generatim tenent Auctores non sufficere copulam onanisticam
vel sodomiticam, sed non bene videtur cur talia crimina, quae
eodem modo ac naturalis copula sunt laesiones iuris matrimo­
nialis, et proinde adulteria vocanda sunt, impedimentum non
constituerent, nisi forsan ex eo quod odiosa sunt restringenda
(can. 19). Propter hoc dubium iuris autem impedimentum non
oritur (can. 15).
Disputatur etiam utrum impedimentum oriatur si adulterium
commissum fuerit cum dubio de morte coniugis : ergo practice
impedimentum non habetur (can. 15).
Promissione : debet esse vera promissio libera ; non requiritur
ut sit etiam in foro externo valida, h. e. iuxta omnia requisita
legis civilis facta, sed sufficit ut sit vera et sincera promissio, et
quidem, uti dicit canon, mutuo data et acceptata.
Generatim dicunt Auctores requiri ut promissio sit de Matri­
monio post mortem coniugis ineundo, quia, uti dicunt, promis­
sio de Matrimonio ante mortem coniugis ineundo, minorem
constituit tentationem ad coniugicidium ; imo quidam putant
hoc innui a canone quando dicit « de Matrimonio ineundo » et

non de Matrimonio attentando. Promissio ergo de Matrimonio
ante mortem coniugis ineundo, propter hoc dubium iuris, certe
non inducit impedimentum (can. 15).
Disputatur utrum promissio ficta, sed mere interne ficta, dum
externe omnem speciem verae promissionis habet, sufficiat ad
impedimentum inducendum. Respondendum videtur distinguen­
do : in foro interno non videtur induci impedimentum tali pro­
missione, quia reapse non est vera promissio; in foro externo
autem impedimentum habetur donec promissio probetur fuisse
ficta vel iocosa.
Disputatur etiam utrum promissio debeat esse absoluta an suf­
ficiat conditionata. Triplex habetur sententia: 1) promissio debet
esse absoluta, ita ut omnis promissio conditionata non inducat
impedimentum; 2) sufficit conditionata, dummodo conditio im­
pleta sit ante adulterium ; 3) sufficit conditionata, dummodo con­
ditio sit impleta ante mortem legitimi coniugis, ita ut « perdu­
rante eodem Matrimonio » tum adulterium tum vera promissio
(per impletionem conditionis versa in absolutam) habeatur. Haec
ultima sententia videtur probabilior. Propter dubium iuris au­
tem, impedimentum non inducitur nisi per promissionem abso­
lutam (can. 15).
Cum: requiritur ut adulterium et promissio in aliqua sint re­
latione: scii, requiritur ut 1) adulterium et promissio fiant du­
rante eodem Matrimonio, ita ut si unum vel alterum fiat post
mortem coniugis, non habeatur impedimentum; 2) promissio
valide perdurans simul stet cum adulterio: etsi nihil referat
utrum promissio facta sit ante vel post adulterium, tamen pro­
missio ante adulterium facta et ante adulterium expresse et
externe revocata, non inducit impedimentum nisi ante vel post
adulterium iteretur; promissio autem facta post adulterium
semper inducit impedimentum, etiamsi adulterium iam fuerit
confessum et absolutum.
NOTA. Non tamen videtur induci impedimentum si promissio fiat appro­
bante legitimo coniuge, ut in casu sequenti: quidam vir commisit
adulterium, et uxor eius moriens ab eo petit promissionem Matri­
monii cum hac muliere, pro bono prolis: non videtur haberi impe­
dimentum, quia promissio tunc non est crimen seu iniuria in Ma­
trimonium.

Disputatur utrum impedimentum inducatur, si una pars tem­
pore promissionis Matrimonii nesciat complicem esse coniugatum: tunc enim promissio non est formaliter Matrimonio iniuriosa ex utraque parte et proinde non est promissio mutua
iniuriosa. Propter hoc dubium iuris saltem, in hoc casu non ha­
betur impedimentum.
Attentatio: attentatio supponit verum consensum matrimonia­
lem naturaliter validum, sed iuridice inefficacem ; ergo non me­
rum animum concubinarium. Cum tali consensu stare posse
scientiam invaliditatis contractus, iam supra diximus (cf. n. 516).
Generatim attentatio fit per sic dictum Matrimonium civile, sed
hoc non requiritur ut sit vera attentatio ; similiter habetur at­
tentatio si una pars tempore celebrationis Matrimonii erat bona
fide, sed postea, veritate detecta, in Matrimonio attentato per­
severat.
Quae diximus de necessaria simultaneitate adulterii et promis­
sionis, valent etiam de adulterio et attentatione, ita ut, si unum
vel alterum fiat post mortem coniugis legitimi, vel si Matrimo­
nium suum attentatum dissolverint antequam adulterium com­
mittant, non habetur impedimentum. Si autem prius committunt
adulterium et postea supervenit attentatio Matrimonii, habetur
impedimentum, etiamsi hoc Matrimonium attentatum nunquam
fuerit consummatum.
NOTA. Adulterium cum promissione et adulterium cum attentatione Ma­
trimonii videtur esse unum impedimentum tantum; nam in canone
unico tractu statuitur. Idcoque si cum adulterio prius facta fuit
promissio, deinde attentatio Matrimonii, videtur unicum haberi im­
pedimentum, et proinde unica tantum requiri dispensatio.

II. Adulterium: vide supra, sub I.
Coniugicidio : est mors violenta legitimo coniugi illata sive ab
ipso coniuge sive ab eius complice in adulterio, sive per seipsum
(propria manu) sive per alium (ex mandato, consilio, etc.) cum
intentione Matrimonii cum complice adultero ineundi. Ut habea­
tur impedimentum, requiritur ut mors ex actione reapse sequa­
tur. Non videtur induci impedimentum, si mandatum, consi­
lium, etc. non vere influit in occisionem ad quam homicida iam

praeter hoc mandatum, consilium, etc. erat determinatus. Nec
requiritur ut coniugicida suam intentionem occidendi vel suam
actionem manifestet ; sed iuxta nonnullos Auctores, quorum sen­
tentiam tamen vix probare possumus, requiritur ut suam inten­
tionem Matrimonii ineundi complici adultero manifestaverit:
cum haec sententia sit probabilis, propter dubium iuris non ha­
betur impedimentum si hanc intentionem non manifestaverit
(can. 15).
NOTA. Sicut supra pro adulterio, ita hic etiam pro vero coniugicidio re­
quiritur ut Matrimonium sit validum, non tantum putativum.

Cum: requiritur quaedam relatio inter adulterium et coniugicidium: scii, requiritur ut 1) adulterium et coniugicidium fiant
in eodem Matrimonio ; unde adulterium necessario debet coniu­
gicidium praecedere; 2) adulterium sit formaliter iniuriosum illi
coniugi qui occiditur, h. e. requiritur ut adulterium committen­
tes sciant illum esse coniugatum cuius coniux (de facto) postea
occiditur. Non tamen requiritur ut tempore adulterii iam habea­
tur intentio occidendi coniugem.
Disputatur vero utrum habeatur impedimentum si adulterium
antecedit quidem mortem coniugis, sed non causam mortis ; e. g.
si coniugi mortale vulnus infligitur et deinde, ante mortem eius,
adulterium completur. Vix videtur sententia negans teneri posse :
nam coniuge nondum mortuo, adhuc subsistit Matrimonium. Cum
autem Auctores eam adhuc probabilem censeant, propter dubium
iuris, in hoc casu non habetur impedimentum (can. 15).

III. Coniugicidium: vide supra, sub II.

Disputatur autem utrum intentio Matrimonii cum complice
ineundi requiratur in utroque complice an in uno solo, et utrum
haec intentio debeat esse alteri manifestata ante coniugicidium.
Propter dubium iuris practice (can. 15) requiritur ut haec inten­
tio sit in utroque complice et sit invicem manifestata.
Utroque, patrante: requiritur ut ambo in eodem coniugicidio
seinvicem adiuvent seu ut communi consilio coniugem occidant.
Non sufficit ut unus coniugicidium committat et alter mere
approbet.

Hoc impedimentum potest esse multiplex relate ad idem Ma­
trimonium, ita ut, si dispensatio petenda sit, peti debeat pro
impedimento multiplici. Multiplicatur 1) ex numero Matrimo­
niorum quibus fit iniuria : si uterque adulterorum est coniugatus
et promissio fit de Matrimonio ineundo post mortem utriusque
compartis : duplex impedimentum ; si unus tantum est coniu­
gatus sed bis consecutive, et in utroque Matrimonio adulterium
cum promissione commisit cum eadem persona : duplex impedi­
mentum ; si uterque adulterorum est coniugatus et utriusque
coniux (sive ab eodem sive a diversis) occiditur sine conspira­
tione, habetur duplex impedimentum ; si ambo sunt coniugati et
machinantur utriusque coniugis mortem : duplex impedimentum ;
2) ex numero delictorum quae eodem Matrimonio iniuriam infe­
runt: ita si adulteri sibi Matrimonium promittunt et unus coniugum coniugicidium committit: duplex impedimentum; si
adulteri sibi Matrimonium promittunt et communi consilio co­
niugicidium committunt : triplex impedimentum (adulterium cum
promissione, adulterium cum coniugicidio, coniugicidium utro­
que patrante). Non tamen multiplicatur si plura adulteria cum
promissione durante eodem Matrimonio committuntur.
Hoc triplex impedimentum est iuris ecclesiastici, et quidem in
secunda et tertia forma indispensabile, saltem si coniugicidium
est notorium; nam rarissime dispensat S. Sedes ab impedimento
criminis orto ex coniugicidio notorio, raro ab impedimento cri­
minis orto ex coniugicidio occulto. In prima autem forma (adul­
terium cum promissione vel attentatione Matrimonii) est gradus
minoris.
Ex eo quod hoc impedimentum est iuris ecclesiastici, sequitur
illud non afficere infideles nisi indirecte, h. e. si complex est
baptizatus. Quoad adulterium ergo non requiritur ut pars baptizata sit coniugata, sed suilicit ut pars baptizata sit adultera
(propter Matrimonium proprium vel complicis); quoad coniugi­
cidium autem requiritur ut pars baptizata cooperetur in coniu­
gicidio vel ipsa coniugicidium committat (per se vel per alium).
Si ergo habetur adulterium inter baptizatum et non-baptizatum,
et solus non-baptizatus machinatur coniugicidium, non habetur
impedimentum.

Quaeritur autem in quantum impedimentum afficit neo-baptizatum, qui crimen ante Baptismum commisit. Si crimen totum
(et ubi duplex crimen exigitur, utrumque crimen) ante Baptis­
mum commissum fuit, nullum est impedimentum, nisi post
Baptismum iteretur, vel saltem scienter protrahatur (attentatio
Matrimonii cum cohabitatione). Si vero unus ex duobus actibus
ante Baptismum, alter post Baptismum commissus est, probabi­
lius non habetur impedimentum : nam requiritur ut totum cri­
men commissum sit tempore quo est subiectum legis.
NOTA. 1. In petenda dispensatione casus describatur potius quam nume­
rus impedimentorum: dispensatio concedatur «a casu ut est».
2. Impedimenti criminis suspecti haberi possunt 1) ii de quibus
graves rumores sparguntur; 2) ii qui fatentur se tempore prioris
Matrimonii adulterium commisisse, praesertim si fatentur se plu­
ries cum eadem persona peccasse; 3) ii qui post mortem coniugis
mox volunt Matrimonium inire cum persona eiusdem domus vel
familiae.

9. Consanguinitas.
565. — In linea recta consanguinitatis, Matri II onium irritum
est inter omnes ascendentes et descendentes tum legitimos tum
naturales. In linea collaterali irritum est usque ad tertium gra­
dum inclusive (can. 1076).

Explicatur. In linea recta: consanguinitas computatur iuxta
lineas et gradus.
Linea est series personarum et vocatur recta, si personae una
ab alia descendunt, vel collateralis si non una ab altera descen­
dunt, sed stipem communem habent.
Gradus est mensura distantiae inter consanguineos; in linea
recta computantur iuxta numerum generationum ab una persona
ad alteram, dempto stipite (can. 96). Cum autem tota linea recta
invalidet Matrimonium (etiam in iure civili), non est insisten­
dum. In linea collaterali gradus computantur iuxta numerum
generationum ab illa persona quae longius distat a communi
stipite, dempto stipite (can. 96).
NOTA. 1. Hic modus computandi est Codicis Iuris Canonici. In quibusdam
regionibus autem Codex Civilis diverso modo gradus collaterales
computat.

2. In linea collaterali inaequali iuxta C.I.C. pressius indicatur gradus
dicendo: (secundus) gradus attingens (tertium) vel (secundus) gra­
dus mixtus cum (tertio).
3. Consanguinitas imperfecta, h. e. in qua non habetur uterque antenatorum communis, sed solum unus (pater, avus, proavus etc. vel
mater, avia, proavia etc.) eodem modo est impedimentum sicut
consanguinitas perfecta.
Fratres qui habent solum patrem communem vocantur: fratres con­
sanguinei; qui habent solam matrem communem: fratres uterini;
qui habent utrumque parentem communem: fratres germani.

Tum legitimos tum naturales: consanguinitas enim non tantum
oritur ex Matrimonio, sed ex quolibet ortu, etiam illegitimo (ex
fornicatione vel adulterio conceptus).
Multiplicitas impedimenti oritur ex eo quod sponsi plures ha­
bent stipites communes. Methodus facilior ad inveniendam con­
sanguinitatem, etiam multiplicem, haec est: super nomen sponsi
scribantur omnes eius consanguinei in linea recta et in linea
collaterali usque ad tertium gradum inclusive; similiter supra
nomen sponsae ; deinde comparantur duo schemata, utrum et
quot nomina communia in ipsis occurrunt : tot erunt stipites
communes, tot proinde etiam impedimenta consanguinitatis.
Hoc impedimentum in quantum ducitur usque ad tertium
gradum lineae collateralis est iuris ecclesiastici. Iuris naturalis
est in quantum dirimit Matrimonium in linea recta, certe in primo
gradu, probabilius in tota linea recta; item probabilius (uti pro­
batur ex natura familiae quae coeducationem fratrum et soro­
rum postulat) iuris naturalis est in quantum dirimit Matrimo­
nium in primo gradu collaterali. Unde non-baptizatis non licet in­
ter consanguineos primi gradus collateralis (fratrem et sororem)
Matrimonium contrahere; post Matrimonium autem contractum
(e. g. in casu occulto) standum est pro valore Matrimonii.
Hoc impedimentum est indispensabile in tota linea recta ; item
in primo gradu lineae collateralis, etiamsi consanguinitas sit
dubia dubio facti (can. 1076, § 3), saltem quoad Matrimonium
nondum contractum : in tertio gradu lineae collateralis est mi­
noris gradus.
NOTA. In dispensatione petenda declaranda est etiam multiplicitas con­
sanguinitatis. attamen error seu reticentia alterius impedimenti

eiusdem speciei in aequali vel inferiore gradu non impedit validi­
tatem dispensationis (can. 1052). Methodus securior est casum ex­
ponere per arborem genealogicam et dispensationem petere (vel
concedere) impedimenti « prout est ».

566. — SCHOLION. Nomina consanguineorum meorum usque

ad tertium gradum.

Proavus
Avus

Patruus Magnus

Pater Patruus Amita
Consobrinus
E(^0 Patruelis Amltinus
Sobrinus

Amita Magna

Consobrina

Consobrinus

Consobrina

Sobrinus

Sobrinus

Sobrinus

II.
Proavus
Avia

Patruus Magnus

Pater Patruus Amita
Consobrinus
E(^O Patruelis Amltinus
Sobrinus

Amita Magna

Consobrina

Consobrinus

Consobrina

Sobrinus

Sobrinus

Sobrinus

III.
Proavus

Avus

Avunculus Magnus

Matertera Magna

Mater Avunculus Matertera Consobrinus Consobrina Consobrinus Consobrina
E(jO

Matruelis Consobrinus Sobrinus

Sobrinus

Sobrinus

Sobrinus

Proavus

Avia

Avunculus Magnus

Matertera Magna

Mater Avunculus Matertera Consobrinus Consobrina Consobrinus Consobrina
EGO

Matruelis Consobrinus Sobrinus

10. Affinitas.
567. — Affinitas in linea recta dirimit Matrimonium in quolibet
gradu; in linea collaterali usque ad secundum gradu II inclusive
(can. 1077).

Explicatur. Affinitas: est propinquitas personarum orta ex
Matrimonio valido, sive rato sive rato non consummato, inter
virum et consanguineos uxoris, et inter mulierem et consangui­
neos mariti (can. 97).
Ita computatur, ut consanguinei viri sint in eadem linea et
gradu allines uxoris, et consanguinei mulieris sint in eadem linea
et gradu affines mariti (can. 97).
Ex Matrimonio invalido non oritur impedimentum affinitatis,
sed publicae honestatis.
Cum radix affinitatis sit Matrimonium validum baptizatorum,
uti videtur, impedimentum affinitatis non oritur, etiam affinibus
baptizatis, ex Matrimonio non-baptizatorum. Ita loseph (bapti­
zatus) non impeditur (saltem ex affinitate) ducere viduam nonbaptizatam fratris sui non-baptizati. Sed e contra impedimentum
affinitatis habetur inter losephum (baptizatum) et consanguineas
etiam non-baptizatas uxoris suae baptizatae, dummodo loseph
eiusque uxor tempore Matrimonii sui iam erant baptizati : oritur
enim haec affinitas ex Matrimonio baptizatorum, et ita indirecte
afficit etiam affines non-baptizatos. In reliquis autem casibus,
quando Matrimonium ex quo oritur affinitas, vel in infidelitate
initum est vel inter baptizatum et non-baptizatum, disputatur
inter Auctores utrum habeatur impedimentum affinitatis et pro­
inde practice non habetur, propter dubium iuris (can. 15).
Pro infidelibus inter se contrahentibus habetur impedimentum
affinitatis legis civilis, etiamsi oriatur ex Matrimonio mixto. Ita
Titius (paganus) tenetur impedimento affinitatis legis civilis (ubi
exsistit) pro Matrimonio contrahendo cum sorore pagana uxoris
suae baptizatae: cum enim uterque nupturientium sit paganus
neque directe neque indirecte tenentur lege ecclesiastica.
Multiplicatur impedimentum affinitatis duplici modo: 1) si
compars habet cum illa persona multiplicem consanguinitatem ;
2) per Matrimonium cum affini multiplicatur cum aliis affinibus.

Sicut pro consanguinitate, si multiplex est affinitas, dispensatio
etiam debet esse super impedimentum multiplex; attamen valida
est dispensatio, etiamsi error fuit in computando gradu vel reticita fuit multiplicitas, dummodo nullum exsistat impedimen­
tum superioris gradus quam super quod dispensatum fuit
(can. 1052).
Hoc impedimentum est iuris ecclesiastici, et quidem, si oritur
ex Matrimonio consummato, indispcnsabile in linea recta ; in se­
cundo gradu lineae collateralis est gradus minoris.
NOTA. In dispensatione petenda declaranda est etiam multiplicitas affi­
nitatis; attamen error seu reticentia alterius impedimenti eiusdem
speciei in aequali vel inferiore gradu, non impedit validitatem di­
spensationis (can. 1052). Methodus securior est casum exponere per
arborem genealogicam, et dispensationem petere (vel concedere)
impedimenti « prout est ».
568. — SCHOLION. Nomina affinium meorum usque ad secun­
dum gradum.
I. Ego vir.

Prosocrus
I
(Socer)

EGO & Uxor

(Levir)

Glos

Privigna

II. Ego vir.

Prosocrus
I
Socrus
,--------------- '■--------------- .
EGO & Uxor
(Levir)
Glos
I
Privigna

III. Ego mulier.

Prosocer
I
Socer
,----------------------------------------------.·-----------------------------------------------

Levir

EGO & Maritus
I
Privignus

(Glos)

e
IV. Ego mulier.

Prosocer
I
(Socrus)
-

-

EGO & Maritus
I
Privignus

-

-

-

— .■

■

Levir

-

■

(Glos)

11. Publica honestas.
569. — Impedimentum publicae honestatis oritur ex Matrimo­
nio invalido, sive consummato sive non, et ex publico et notorio
concubinatu ; et nuptias dirimit in primo et secundo gradu lineae
rectae inter virum et consanguineas mulieris, et inter muliere II
et consanguineos viri (can. 1078).

Explicatur. Ex Matrimonio invalido: sive bona sive mala fide
invalido, etiam ex concubinatu vel Matrimonio invalido duorum
non-baptizatorum. Ita Titius (paganus) non potest ducere filiam
baptizatam concubinae suae non-baptizatae, sed Titius (paganus)
non impeditur ducere filiam non-baptizatam concubinae suae
baptizatae: duo enim pagani inter se contrahentes non tenentur
hoc impedimento, nisi sit etiam lege civili statutum.
Illi autem qui tenentur ad formam canonicam Matrimonii, et
illam formam négligentes Matrimonium civiliter celebrarunt, sed
sine cohabitatione, non incurrunt hoc impedimentum (Comm.
Int. Cod. 12 Mart. 1929). Ita, si duo baptizati mere civiliter Ma­
trimonium inierunt sed nondum cohabitarunt (secus habetur

impedimentum ex concubinatu), potest pseudo-mari tus postea
ducere matrem vel filiam pseudo-uxoris ; si autem iam cohabitarunt, non potest.
Ex publico et notorio concubinatu: concubinatus est vitae
(praesertim sexualis) communitas (etsi non semper exclusiva) ad
instar vitae coniugalis cum vel sine cohabitatione, mala fide in­
stituta vel saltem mala fide protracta. Ut habeatur impedimen­
tum, hic concubinatus debet esse publicus et notorius, sive
notorietate iuris (sententia iudicis) sive notorietate facti.
Unde quaeritur utrum habeatur impedimentum ex concubinatu
illorum qui ab omnibus habentur legitimi coniuges; e. g. Titius
et Sempronia adveniunt in pago et se produnt tanquam legitimi
coniuges, dum de facto nunquam Matrimonium inierunt nec inire
voluerunt: oriturne ex eo impedimentum publicae honestatis?
Non habetur Matrimonium invalidum, cum hoc nunquam inie­
rint. sed concubinatus ; hic concubinatus autem, etsi non sit pu­
blicus neque notorius qua concubinatus, tamen est publicus et
notorius qua vita communis : et hoc videtur sufficere ad impedi­
mentum inducendum.
Hoc impedimentum est iuris ecclesiastici, et quidem, in se­
cundo gradu, gradus minoris.
Hoc impedimentum non valet pro iis qui solum ante Baptis­
mum in Matrimonio invalido vel in concubinatu publico et no­
torio vixerunt, quia tunc nondum erant subiectum legis.
Hoc impedimentum cessat solum per dispensationem, non per
dissolutionem Matrimonii invalidi vel concubinatus.
NOTA. Cum hoc impedimentum datum sit etiam propter periculum Ma­
trimonii inter consanguineos in linea recta, attendendum est ad hoc
periculum in dispensatione concedenda.

12. Cognatio spiritualis.
570. — Ea tantum cognatio spiritualis Matrimoniui II irritat,
quae intercedit inter baptizatum et baptizantem et inter baptizatum et patrinum (can. 1079).

Explicatur. Tantum: ergo cognatio spiritualis oriens ex Sa­
cramento Confirmationis (cf. n. 130), non inducit impedimentum.

Baptizatum : Baptismus sit validus, sive solemnis sive privatus.
Baptizantem: dummodo ipse sit baptizatus tempore quo bap­
tizat; si dubie est baptizatus, dubium est impedimentum.
Etsi in Codice non habeatur, tamen, ut videtur, cum morali
certitudine dicere possumus, ex analogia cum iis quae pro patrino statuta sunt, cognationem spiritualem, et proinde impedi­
mentum, non oriri ex Baptismo dubio et ex Baptismo sub con­
ditione iterato, nisi idem sit baptizans in utroque Baptismo, ita
ut certe semel valide baptizaverit.
Patrinum: iterato Baptismo sub conditione, neque patrinus
qui priori Baptismo adfuit, neque qui posteriori, cognationem
spiritualem, et proinde impedimentum, contrahit, nisi idem pa­
trinus in utroque Baptismo adhibitus fuerit (can. 763, § 2).
Uti patet, requiritur etiam ut patrinus saltem per procurato­
rem munere suo valide functus sit (vide n. 95).
Hoc impedimentum est iuris ecclesiastici, et quidem minoris
gradus.
13. Cognatio legalis.
571. — Qui lege civili ad nuptias inter se ineundas inhabiles
habentur ob cognationem legalem ex adoptione ortam, nequeunt
vi iuris canonici Matrimonium inter se valide contrahere
(can. 1080).

Explicatur. Ecclesia agnoscit, et proinde pro fidelibus legem
facit, quidquid lex civilis relate ad validitatem vel liceitatem Ma­
trimonii inter adoptantes et adoptatos statuit. Nam can. 1059
idem dicit de liceitate quod hic dicitur de validitate. Unde in hac
re unice lex civilis consideranda est, quae proinde valet pro om­
nibus hominibus, baptizatis et non-baptizatis (exceptis forsan
baptizatis in Ecclesia Orientali).
Ubi exsistit hoc impedimentum civile, fit etiam verum impe­
dimentum ecclesiasticum, ita ut sola dispensatio ab auctoritate
civili obtenta pro baptizatis non sufficiat, imo ad validitatem
Matrimonii non requiratur, sed requiritur et suflicit pro baptiza­
tis dispensatio ab auctoritate ecclesiastica impertita.
NOTA. Ubi lex civilis statueret impedimentum inter tutorem et pupillam vel
inter tutricem et pupillum, hoc impedimentum non fit impedimentum
legis ecclesiasticae, et proinde pro baptizatis non est impedimentum.

§ 4. IMPEDIMENTA IMPEDIENTIA
572. — NOTIO. Impedimentum impediens est circu
quae celebrationem Matrimonii reddit illicitam.

stantia

Explicatur. Circumstantia: sunt plures circumstantiae quae
reddunt Matrimonium illicitum : defectus cuiusvis requisiti in
subiecto (cf. n. 547 ss.); tres autem a Codice citantur tanquam
impedimenta impedientia : de his solis hic agimus.
Divisio. Eaedem divisiones valent quae supra pro impedimentis

dirimentibus attulimus.
Subiectum. Idem dicendum ac supra de impedimentis diri­

mentibus.
EFFICACIA. — 1. Impedimentum impediens Matrimonium va­
lidum relinquit, sed graviter illicitum.

Explicatur. Matrimonium: si impedimentum est absolutum,
omne Matrimonium illicitum reddit; si est relativum, tale Ma­
trimonium illicitum reddit.
Illicitum: cum tali impedimento Matrimonium inire est pec­
catum mortale; quidquid autem a peccato mortali excusat (e. g.
ignorantia invincibilis) excusat etiam ab his impedimentis.
2. Impedimentum dubium (sive dubio iuris sive dubio facti)
non obligat.

Si enim impedimentum dubium est, libertas est probabilis,
ergo practice tuta (vol. I, n. 145).
DISPENSATIO. Quae supra dicta sunt de dispensatione ab

impedimento dirimente, n. 523-536, omnia valent etiam de impe­
dimento impediente.

1. Votum.
573. — Matrimonium impedit votum simplex virginitatis, ca­
stitatis perfectae, non nubendi, suscipiendi Ordines Sacros, et
amplectendi statum religiosum (can. 1058).

Explicatur. Impedit: nullum votum simplex irritat Matrimo­
nium nisi irritatio speciali Sedis Apostolicae praescripto pro ali­
quibus statuta fuerit (can. 1058, §2): de his vide supra, n. 562;
uti patet votum temporale impedit tantummodo quamdiu per­
durat.
Votum simplex: opponitur voto solemni seu professioni solemni, quae constituit impedimentum dirimens (cf. n. 562); in­
cludit autem non tantum vota simplicia in Ordine vel Congre­
gatione religiosa seu vota publica, sed etiam votum privatum,
cuius obiectum sit unum ex sequentibus.
Votum potest esse absolutum vel conditionatum, perpetuum
vel temporale, dummodo sit verum votum (et non tantum desi­
derium) ab ipso vovente saltem interne emissum.
Virginitatis : est votum abstinendi a primo actu luxuriae con­
summatae, ita ut per primum actum luxuriae consummatae vo­
tum evanescat; potest observari etiam intra Matrimonium (de
consensu coniugis : vide n. 509) ; unde Matrimonium non impedit
per se (seu ex lege naturali), sed ex lege ecclesiastica: qui ergo
tale votum emisit et vult Matrimonium inire et tamen votum
servare, indiget dispensatione non a voto, sed ab impedimento.
NOTA. Per votum virginitatis plerumque intelligitur idem ac votum per­
fectae castitatis: videndum ergo est quid vovens intenderit.

Castitatis perfectae: est votum pro toto tempore voti absti­
nendi ab omni actu voluntario luxuriae completae et incom­
pletae; potest observari etiam intra Matrimonium (de consensu
coniugis : n. 509) ; unde Matrimonium non impedit per se (seu
ex lege naturali), sed ex lege ecclesiastica: qui ergo tale votum
emisit et vult Matrimonium inire et tamen votum servare, indi­
get dispensatione non a voto, sed ab impedimento.
Non nubendi : hoc votum ex natura sua opponitur Matrimonii
celebrationi ; ipsa celebratione votum laeditur, sed etiam evane­
scit vel saltem suspenditur, ita ut actus coniugalis non sit illicitus.
Suscipiendi Ordines Sacros: cum susceptio Ordinum per Ma­
trimonium impediatur ex lege ecclesiastica, tale votum prohibet
celebrationem Matrimonii, non vero usum Matrimonii sic illicite
celebrati.

Amplectendi statum religiosum: seu ingrediendi aliquem Or­
dinem vel Congregationem religiosam ; hoc votum etiam impli­
cite prohibet celebrationem Matrimonii, non vero usum Matri­
monii illicite initi.
Hoc impedimentum cessare potest sive lapsu temporis (si vo­
tum fuit temporarium), sive per absolutionem a voto, sive per
dispensationem ab impedimento stante voto (si agitur de voto
cum Matrimonio non incompatibili virginitatis et castitatis per­
fectae).
Hoc impedimentum est iuris naturalis ubi votum ex suo ipso
obiecto Matrimonio obstat ; est iuris ecclesiastici ubi votum ex
ipso suo obiecto Matrimonio non obstat.
2. Cognatio legalis.
574. — In iis regionibus ubi lege civili legalis cognatio, ex
adoptione orta, nuptias reddit illicitas, iure quoque canonico
Matrimonium illicitum est (can. 1059).

Explicationes vide supra, n. 571.

3. Mixta religio.
575. — Severissime Ecclesia ubique prohibet ne MatrimoniaII
ineatur inter duas personas baptizatas, quarum altera sit catho­
lica, altera vero sectae haereticae aut schismaticae adseripta;
quodsi adsit perversionis periculum coniugis catholici et prolis,
coniugium ipsa etiam lege divina vetatur.

Explicatur. Baptizatas : si pars haeretica non est valide baptizata, non habetur mixta religio, sed disparitas cultus (cf. n. 560);
si pars haeretica dubie est baptizata (et non potest rebaptizari
vel non vult in Ecclesia Catholica rebaptizari), standum est pro
valorc Matrimonii usquedum Baptismus probetur invalidus, vel
danda est (ad cautelam) dispensatio ab impedimento disparitatis
cultus simul cum dispensatione ab impedimento mixtae religionis.
Catholica: requiritur ut tempore Matrimonii ad Ecclesiam Ca­
tholicam pertineat, etiamsi cultum catholicum practice non exer­
ceat, dummodo nulli sectae haereticae vel schismaticae vel atheisticac sit adseriptus : tunc enim non censetur catholicus.

Sectae haereticae aut schismaticae : sectae haereticae aequiparatur secta atheistica (Comm. Int. Cod. 30 Iui. 1934); requiritur
ut tempore Matrimonii sit sectae adscriptus, etiamsi sit catho­
lice baptizatus: adscriptus autem censetur etiam qui palam
cultum illius sectae colit, ita ut publice tanquam huic sectae
adhaerens sit notus ; similiter qui, huic sectae adscriptus, cultum
eius practice non exercet tanquam sine religione esset; non ta­
men videtur huic impedimento locus esse (etsi Matrimonium
possit ex iure divino esse prohibitum) si baptizatus sive in Ec­
clesia Catholica sive in haeresi vel schismate, transit ad reli­
gionem iudaicam vel mahometanam vel paganam. Neque habetur
impedimentum ecclesiasticum si est quasi privatim haereticus
vel atheista, quin sit cuidam sectae adscriptus.
Hoc impedimentum est iuris ecclesiastici, quatenus etiam prae­
ter periculum perversionis tale Matrimonium prohibet ; quatenus
vero Matrimonium propter periculum perversionis prohibetur,
est iuris naturalis.
Ad hoc periculum efficacius removendum Ecclesia recusat dis­
pensationem ab hoc impedimento concedere (et proinde nullus
inferior valide dispensare valet) nisi adsint iustae ac graves
causae, et coniux acatholicus cautionem praestet de amovendo
a coniuge catholico perversionis periculo, et uterque coniux de
universa prole catholice tantum baptizanda et educanda, et
nonnisi moralis habeatur certitudo de cautionum implemento
(can. 1061). Formulam harum cautionum vide Facultates, p. 150.
Hae cautiones ita exarandae sunt, ut etiam vi legum civilium
vigentium in loco actualis vel (si forte alio discessuri praeviden­
tur) futurae commorationis, nemo valeat earum exsecutionem
praepedire (ad val. dispensationis: S. Off. 14 Ian. 1932).
Hae cautiones regulariter in scriptis exigantur (can. 1061, § 2).
Vide etiam supra, n. 560, Nota.
NOTA. 1. Etsi ab Ecclesia obtenta sit dispensatio super impedimento
mixtae religionis, coniuges nequeunt, vel ante vel post Matrimo­
nium coram Ecclesia initum, adire quoque, sive per se sive per
procuratorem, ministrum acalholicum uti sacris addictum, ad ma­
trimonialem consensum praestandum vel renovandum. Si parochus
certe noverit sponsos hanc legem violaturos esse vel iam violasse,
eorum Matrimonio ne assistat nisi ex gravissimis causis, remoto

scandalo et consulto prius Ordinario. Non improbatur tamen quod,
lege civili iubente, coniuges se sistant etiam coram ministro acatholico, officialis civilis tantum munere fungente, idque ad actum
civilem dumtaxat explendum, effectuum civilium gratia (can. 1063).
2. Ordinarii aliique animarum pastores fideles a mixtis nuptiis,
quantum possunt, absterreant; si eas impedire non valent, omni
studio curent ne contra Dei et Ecclesiae leges contrahantur; mixtis
nuptiis celebratis sive in proprio sive in alieno territorio, sedulo
invigilent ut coniuges promissiones factas fideliter impleant
(can. 1064).

576. — SCHOLION. De Matrimonio cum publice indignis.

Etsi Ecclesia non prohibeat omne Matrimonium cum publice
indignis, tamen vult ut ab eo omnes absterreantur, etiamsi pe­
riculum perversionis non adsit ; et hoc iure quidem merito,
propter infimitatem vitae quam tale Matrimonium inducit cum
publice indignis, et propter periculum perversionis quod non
potest omnino deesse.
Quare can. 1065: Absterreantur quoque fideles a Matrimonio
contrahendo cum iis qui notorie aut catholicam fidem abiecerunt,
etsi ad sectam acatholicam non transierint, aut societatibus ab
Ecclesia damnatis adscript! sunt. Parochus praedictis nuptiis ne
assistat, nisi consulto Ordinario, qui, inspectis omnibus rei
adiunctis, ei permittere poterit ut Matrimonio intersit, dummodo
urgeat gravis causa et pro suo prudenti arbitrio Ordinarius iudicet satis cautum esse catholicae educationi universae prolis
et remotioni periculi perversionis alterius coniugis.
His autem explicite adnumerantur qui communistarum doctri­
nam matcrialisticam et antichristianam profitentur, et imprimis
qui eam defendunt vel propagant. Ipso facto incurrunt excommu­
nicationem speciali modo Sedi Apostolicae reservatam (S. Off.
1 Iui. 1949); imo in Matrimonio eorum requirendae sunt cau­
tiones ut in Matrimonio mixto (n. 560; S. Off. 11 Aug. 1949).
Quodsi de facto adsit periculum perversionis sive pro ipso
coniuge sive pro prole, ex iure divino iam oritur impedimentum
impediens.

Art. 6

DE CAEREMONIIS
A.

IPSA MATRIMONII CELEBRATIO

577. — I. In Matrimonio catholicorir II servandae sunt caere­
moniae in libris ritualibus praescriptae.

Explicatur. In Matrimonio catholicorum: supponitur Matri­
monium celebrari cum assistentia sacerdotis (etiam non-delegati :
cf. n. 505-506). In Matrimonio enim coram solis testibus sine
sacerdote, nullae caeremoniae liturgicae adhibendae sunt, sed
solae fiant interrogationes, nisi Ordinarius certas caeremonias
pro illo casu praescripserit. Decet tunc servare formam a S.C.P.F.
in Instructione ad Vicarios Apostolicos Sinenses 23 lun. 1830
descriptam :
« Parentes duos testes eligant (qui etiam a Vicario Apostolico
vel a Missionario designari possunt), qui una cum sponso et
sponsa eorumque propinquis, ad ecclesiam loci se conferentes,
flexis genibus, consuetos fidei, spei, caritatis et contritionis actus
recitent, sicque sponsus et sponsa ad contrahendum rite se
disponant.
Post haec surgentes sponsus et sponsa coram praedictis tes­
tibus per verba de praesenti mutuum exprimunt consensum, et
post gratias Deo actas domum revertuntur. Si autem ad eccle­
siam ire nequeant, in privatis domibus praedicta observentur.
Post ea vero, data opportunitate, et novi sponsi et testes Mis­
sionarium adeant, ut ipsi de Matrimonio rite inito legitime con­
stet, et ab eodem benedictionem accipiant ».
In libris ritualibus: pro ritu romano est Rituale Romanum,
Tit. VIII, c. II, vel « aliae laudabiles consuetudines et caeremo­
niae » (ib., n. 6).
NOTA. 1. Interrogationes fiant in lingua vernacula.
2. Coniunctionem manuum nupturientium omittere, est usus tolera­
bilis, si moribus popularibus nimis repugnaret; attamen paulatim

inducatur ad observantiam etiam huius rubricae Ritualis Romani
(S. Off. 30 Iui. 1890).
3. Anulus semper benedicitur, etiamsi iam in priori Matrimonio sit
benedictus, vel si e. g. pro pauperibus adhibetur anulus communis
ab ipso sacerdote allatus. Materia anuli non est praescripta.
4. Quando plures simul copulantur, preces inde a benedictione anuli
possunt semel dici in plurali; quae autem praecedunt debent pro
qualibet copulatione repeti.
578. — II. Benedictio danda est etiam super Matrimoniu:H iam
antea valide sine assistentia sacerdotis contractum; incipit a be­
nedictione anuli.

Fideles qui coram solis testibus Matrimonium contraxerunt,
valde hortandi sunt ut, quando sacerdos venit, benedictionem
Matrimonii petant; ita pluries respondit S. Sedes, et S.C.P.F. 20
Febr. 1801 et 27 lan. 1805, respondit hoc non tantum de solemni
benedictione quae in Missali habetur, esse intelligendum, sed
etiam de benedictione anuli.
Coniuges vero qui in infidelitate Matrimonium validum con­
traxerunt et post Baptismum benedictionem Matrimonii petunt,
valde laudandi sunt, non tamen adstringendi (S. Oil. 20 lun. 1860).
NOTA. Sedulo tamen instruendi sunt fideles hanc suppletionem benedi­
ctionis non pertinere ad validitatem Matrimonii (Rit. Rom., Tit. VIII,
c. I, n. 17).
579. — III. In Matrimoniis mixtis (etiam cum dispensatione
initis) omnes sacri ritus omittendi sunt, interrogatio autem fa­
cienda est iuxta praescriptum. Si autem Ordinarius aliquos ritus
in casu speciali permitteret, Missa tamen semper prohibetur, non
tantum Missa votiva pro Sponsis sed quaelibet Missa quae ut
complementum caeremoniae matrimonialis haberi possit (can.
1102; Comm. Int. Cod. 10 Nov. 1925). Vide infra, n. 583.
B.

BENEDICTIO SOLEMNIS

580. — Praeter ipsam celebrationem Matrimonii quae lit extra
Missam (generatim ante Missam, ubi potest), habetur caeremo­
nia solcmnis benedictionis intra Missam (quae tamen, ex speciali
facultate, etiam extra Missam dari potest).

I. Parochus curet ut sponsi benedictionem solemnem Matri­
monii accipiant (can. 1101).

Explicatur. Benedictionem solemnem: est illa quae invenitur
in Missali Romano, in Missa votiva pro Sponsis (duae orationes
post Pater Noster, et tertia post Ite Missa est, vel Benedicamus
Domino).
NOTA. Alia formula invenitur in Rit. Rom., Tit. VIII, c. III, adhibenda
si ex speciali facultate extra Missam dari potest (cf. Facultates,
p. 108).

Haec benedictio solemnis dari potest etiam postquam iam diu
vixerint in Matrimonio (can. 1101), sed nunquam dari potest (nisi
ex facultate speciali) si sponsa eam in prioribus nuptiis iam re­
cepit. Danda non est si Matrimonium per procuratorem con­
trahitur (saltem per procuratorem ex parte sponsae), sed exspec­
tandum est usquedum ipsi sponsi eam recipere possint.
Coniuges qui in infidelitate Matrimonium validum inierunt, et
post Baptismum benedictionem solemnem petunt, valde laudandi
sunt, non tamen adstringendi (S. Off. 20 lun. 1860).
Si plura Matrimonia sunt benedicenda, tres orationes semel
tantum dicuntur, nec quidquam in eis mutatur.
581. — II. Illam solemnem benedictionem dare potest, per se
vel per alium, ille tantum sacerdos qui valide et licite Matrimo­
nio potest assistere (can. 1101).

Explicatur. Ille tantum: quisnam possit valide et licite as­
sistere, vide supra, n. 542 ss. ; uti patet, includitur etiam sacerdos
valide delegatus. Alius sacerdos non potest illam benedictionem
dare nisi de mandato illius qui potest valide et licite assistere.
Qui illam benedictionem dat, non necessario debet esse ille qui
Matrimonio de facto assistit vel astitit. Si autem intra Missam
datur, debet ille qui benedictionem daturus est, etiam Missam
celebrare.
582. — III. Si rubricae permittunt, pro benedictione solemni
in Missa celebretur Missa votiva pro Sponsis.

Explicatur. Celebretur ; non tamen tenetur celebrans applicare
pro sponsis, nisi stipendium dederint.
Pro Sponsis: si haec a rubricis prohibetur, dicatur Missa diei
cum commemoratione pro Sponsis sub unica conclusione. In
Missis Defunctorum tamen prohibetur tum commemoratio tum
ipsa benedictio.
583. — IV. In Matrimoniis mixtis (etiam cum dispensatione
initis) non tantum haec benedictio, sed omnis Missa prohibetur.

Explicatur. Omnis Missa: non tamen prohibetur quominus
Missa solita pro populo hac hora celebretur; nec prohibetur
quominus sponsi huic Missae intersint, sed non potest eis locus
specialis parari sicut secus pro sponsis fieri solet, vel aliquid
aliud fieri ex quo appareat illam Missam ad solemnitatem Ma­
trimonii pertinere.

Art. 7
DE TEMPORE ET LOCO
§ 1. DE TEMPORE

A. IPSIUS CELEBRATIONIS
584. — I. Matrimonium quolibet anni tempore contrahi potest

(can. 1108).

Convenit tamen ut tempore clauso, h. e. a prima Dominica
Adventus ad Nativitatem Domini inclusive et a Feria IV Cinerum
ad Dominicam Paschatis inclusive, non contrahatur, quia festa
externa quae Matrimonii celebrationem comitantur, spiritui pae­
nitentiae huius temporis non conveniunt. Quare, si tamen cele­
bratur, monendi sunt sponsi ut saltem a nimia pompa abstineant
(can. 1108).
NOTA. Celebrati Matrimonii statim certior faciendus est parochus loci
ubi sponsi baptizati sunt, ut in libro baptizatorum suo loco notetur.
Haec obligatio imprimis gravat in parochum vel sacerdotem qui

Matrimonio assistit. Si autem nullus sacerdos assistit (n. 506), pa­
rochum loci Baptismatis quamprimum certiorem facere tenentur
ipsi sponsi.
II. Matrimonium convenienter celebratur ante Missam, ut pos­
sit statim sequi solemnis benedictio.

B. SOLEMNIS BENEDICTIONIS
585. — I. Benedictio solemnis, nisi habeatur facultas a S. Sede,
semper danda est durante Missa.

Quoad Facultatem specialem, vide Facultates, p. 108.
II. Benedictio solemnis, nisi habeatur facultas a S. Sede vel
licentia Ordinarii loci, dari nequit tempore clauso.

Explicatur. Facultas: vide ut supra.
Licentia: quam iusta de causa dare potest. Monendi autem
tunc sunt sponsi ut a nimia pompa abstineant (can. 1108).
Tempore clauso: h. e. a prima Dominica Adventus ad Nativi­
tatem Domini inclusive et a Feria IV Cinerum ad Dominicam
Paschatis inclusive.
§ 2. LOCUS

586. — 1. Matrimonium inter catholicos celebretur in ecclesia
paroeciali vel de licentia parochi, in alia ecclesia vel oratorio
publico vel semipublico (can. 1109); in ecclesiis vel oratoriis
Seminarii vel religiosarum nonnisi urgente necessitate, de licentia
Ordinarii.
In aedibus privatis celebrari potest solum de licentia Ordinarii
loci in extraordinario aliquo casu, accedente iusta et rationabili
causa.
2. Matrimonia mixta extra ecclesiam (e. g. in sacristia) cele­
brentur ; quodsi Ordinarius prudenter iudicet id servari non
posse quin graviora oriantur mala, prudenti eius arbitrio com­
mittitur hac super re dispensare, lirina tamen prohibitione cele­
brandi ritus liturgicos (cf. n. 579. 583).

Sacramentum hoc magnum est (Eph. 5,32).
Matrimonium minime est institutum in quo homines possint
vivere secundum instinctus suos magis animales. Matrimonium
Christianum est institutum in quo duo se invicem complentes,
se invicem adiuvantes, se invicem ad Deum ducentes, fiunt una
caro ad digne cooperandum cum Deo in creatione novi hominis :
nullibi, in toto ordine naturali, homo tam intime cooperatur
cum Deo, quam ubi Deum quasi compellit ad novam animam
creandam.
Matrimonium Christianum est institutum in quo novus homo
ducitur ad Deum : ibi etiam in ordine naturae introducitur prin­
cipium a Christo datum : pro eis sanctifico meipsum : iuxta leges
enim haereditatis corporalis parentes filiis suis praeparant fun­
damentum favorabile vel infavorabile pro vita sancta, prout ipsi
parentes virtutem colunt vel vitiis indulgent ; per bonum exem­
plum sanctae vitae parentes quasi illuminant viam filiorum:
exempla trahunt ; per bonam educationem et instructionem in
moribus sanctis et in sancta doctrina, gressus filiorum dirigunt
in viam salutis et pacis.
Matrimonium Christianum est institutum in quo duo, maritus
et uxor facti una caro et unus spiritus, se invicem adiuvant, se
invicem hortantur, se invicem ducunt in vitam beatam, inchoa­
tam in terris, perfectam in coelo; in vitam sanctam et acceptabilcm apud Deum; in vitam meritoriam et fructuosam in
aeternum.
Si omnes intelligerent hunc altum conceptum Matrimonii,
quantum mutaretur facies terrae : meum officium sacerdotale est
curare ut omnes, praesertim iuventus qui ad Matrimonium se
praeparat, ita de illo sentiant.

DE SACRIFICIO MISSAE
Etsi Missae Sacrificium non sit Sacramentum, merito tamen
de illo Sacrificio caput quasi suppletorium parti sacramentariae
additur, tum propter eius intimam relationem cum Sacramento
Eucharistiae seu S. Communione, tum quia ab omnibus Aucto­
ribus in hac parte inseri solet, tum etiam quia nullus alius locus
aptior in Theologia Morali inveniri potest pro tractatu de illo
augustissimo Sacrificio, circa quod multae normae agendi spe­
ciales tradendae sunt.

Art. 1

NATURA
§ 1. NOTIO

587. — DEFINITIO. Missa est verum et unicum Sacrificium
Novae Legis, incruenta renovatio Sacrificii Crucis, quo Christus
seipsum in forma eucharistica per ministerium celebrantis, Patri
Coelesti iterum offert in adorationem et gratiarum actionem et
in propitiationem pro vivis et defunctis.
Explicatur. Verum Sacrificium : quid ad verum Sacrificium
requiratur, disputatur in Theologia Dogmatica; sulTicit hic signi­
ficare Missam esse verum ac proprie dictum Sacrificium.
Unicum : ita ut omne aliud verum Sacrificium in Nova Lege

prohibeatur; non tamen prohibentur sacrificia improprie dicta,
quibus homo seipsum vel aliquam rem servitio Dei devovet, vel
imo quosdam dolores vel tribulationes patienter propter amorem
Dei tolerat (vol. II, n. 47 ss.).
Incruenta renovatio: Sacrificium Missae necessario dicit rela­
tionem ad Sacrificium Crucis ; non autem est merum symbolum
Sacrificii Crucis, neque mera repraesentatio (sicut repraesentatio
scenica),
sed est vera renovatio, ita ut victima Sacrificii Crucis
•*
qua talis in Sacrificio Missae iterum Patri offeratur. Non quidem
addit nova merita meritis Christi in Cruce, e contra, omnem
virtutem suam et omne meritum habet ex virtute et meritis Sa­
crificii Crucis, quae hic, in renovatione oblationis, specialiter ap­
plicantur determinatis animis.
Christus seipsum: idem Christus, Deus et Homo, qui ante 19
saecula in terris vixit et mortuus est ; sicut in Sacrificio Crucis
seipsum obtulit, ita etiam in Sacrificio Missae idem Christus
seipsum offert.
In forma eucharistica : h. e. sub speciebus panis et vini vere
et realiter praesens in sua natura humana et divina.
Per ministerium celebrantis: in Sacrificio Crucis usus est mi­
nisterio carnificum, hic utitur ministerio celebrantis, modo ta­
men omnino diverso : nam ibi manus carnificum adhibuit unice
ad actionem externam immolationis, dum ipse solus oblationem
Sacrificii perfecit; hic autem manus sacerdotis non tantum ad
actionem externam adhibet, sed ipse sacerdos celebrans oblationi
Sacrificii ita associatur, ut et ipse vere sacrificator hic dici possit
ac debeat simul cum Christo.
In adorationem...: indicantur fructus Sacrificii Missae et su­
biectum cui applicantur. Quatuor fructus Sacrificii, latreuticus,
eucharisticus (seu gratiarum actionis), impetrationis et propitia­
tionis, semper intenduntur et obtinentur a Christo offerente et
ab Ecclesia offerente; sed praeter hoc unus vel plures horum
finium etiam intendi possunt a sacerdote celebrante: hoc dici­
tur applicatio Missae seu fructuum Missae. De hoc plura infra,
n. 597-600.

§ 2. PARTES
588. — Theologi non concordant in determinando elementa

essentialia Sacrificii Missae. Possunt in toto ritu distingui partes
sequentes :
1. Ab initio usque ad Offertorium : sunt orationes et instructio­
nes praeviae quae ad ipsum Sacrificium stricte non pertinent.
NOTA. Ad Missam autem pertinent! quare praeceptum « audiendi Mis­
sam » eas includit, ita ut qui iis non assistit, praecepto non satisfacit
(vol. II, n. 117).

2. Offertorium: est oblatio panis et vini quae in Corpus et
Sanguinem Domini sunt mutanda: haec oblatio est ergo prae­
paratio Sacrificii, sed ipsum Sacrificium nondum constituit; est
tamen pars integrans, nunquam omittenda, sed saltem breviter
et mentaliter facienda, etiam si post Offertorium, materiae obla­
tae propter aliquem defectum reiectae, alia substituitur.
3. Praefatio: quae est cantus gratiarum actionis antequam
Sacrificium stricte dictum incipiat.
4. Canon: in qua ipsa oblatio fit: est ergo pars essentialis.
Disputatur autem inter Theologos utrum totus Canon pertineat
ad essentiam Missae an sola Consecratio quae fit durante Canone.
Generatim tenent Theologi solam Consecrationem, et quidem du­
plicem (panis et vini) constituere essentiam Sacrificii, sed eorum
argumenta non videntur sufficientia. Consecratio est praeparatio
seu adductio Victimae, sed rationem Sacrificii non continet:
quare potius totum Canonem dicimus ad essentiam Sacrificii
Missae pertinere. Hoc disputandum est in Theologia Dogmatica.
5. Communio: quae est complementum Sacrificii. Sunt Theo­
logi qui tenent etiam Communionem esse partem essentialem
Sacrificii. Hoc autem non videtur probabile; sed potius Commu­
nio est pars integrans, similiter nunquam omittenda.
6. Post Communionem : brevis gratiarum actio pro Sacrificio
oblato et Communione recepta.
589. — COROLLARIA PRACTICA. 1. Cum Offertorium sit pars

integrans nunquam omittenda, si una materia (sive panis sive
486

NATURA

η. 589

vinum) post oblationem apparet fuisse inepta et nova materia
(alia hostia, novum vinum) assumitur, iteranda est huius ma­
teriae oblatio saltem breviter et mentaliter, antequam ad Con­
secrationem procedatur.

2. Cum multi Auctores teneant essentiam Sacrificii consistere
in Consecratione, et quidem in duplici Consecratione (panis et
vini), practice standum est ad illam applicationem (cf. n. 598)
Missae, quae saltem ante secundam Consecrationem facta est,
quia per hanc Consecrationem, iuxta hos Auctores, Sacrificium
completum est, et applicatio post completum Sacrificium fieri
non potest.
3. Cum Communio sit complementum necessarium Sacrificii,
Sacerdos in Missa semper S. Communionem recipere debet, et
quidem de propriis oblatis in hoc Sacrificio. Quare nunquam
licet, ad mutandam S. Hostiam pro Expositione Ssmi asservan­
dam, noviter consecratam in lunulam ponere et antiquam con­
summare, sed debent in casu duae hostiae consecrari, quarum
una etiam in eadem Missa consummetur.
Ex eodem motivo etiam graviter praescribit Ecclesia, ut
S. Hostiae pro communione fidelium consecratae in altari ma­
neant usque ad Communionem sacerdotis, excepto solo casu
extremae necessitatis, quo secus moribundus sine S. Commu­
nione moreretur.
4. Si quandoque Sacrificium post unam saltem Consecrationem
interrumpi vel abrumpi contingat, tenetur ipse sacerdos, vel si
ipse non potest, quilibet alius sacerdos, etiam non-ieiunus, illud
complere (cf. n. 590).
5. Multi Auctores, ex eo quod duplicem Consecrationem di­
cunt ad essentiam Sacrificii necessariam (cf. n. 291), concludunt
Missam in qua deprehenditur una materia fuisse invalida et quae
suppleri non potest, esse invalidam, et proinde non sufficere ad
satisfaciendum obligationi celebrandi (cf. n. 610 ss.).
NOTA. Attamen dici potest etiam, tali Missa, utpote probabiliter valida,
probabiliter etiam obligationi celebrandi satisfactum esse. Atqui
obligatio cui probabiliter satisfactum est, non amplius obligat
(vol. I, n. 149).

§ 3. QUALITATES

1. Integrum.
590. — Sacrificium Missae celebrari debet integrum.

Explicatur. Integrum: hoc ante omnia significat quod totus
ritus celebrationis integre observandus est. Si autem gravis ratio
habetur, uti periculum ne sacerdos Sacrificium complere nequeat,
ante primam Consecrationem Sacrificium abrumpendum est; post
Consecrationem vero ritus accelerari debet, e. g. omittendo ora­
tiones minoris momenti, imo, si necessitas urget, statim S. Com­
munionem sumendo, reliquis omissis.
Integrum significat etiam Sacrificium Missae, si celebrans illud
post primam Consecrationem abrumpere cogatur (h. e. ita ut
non possit illud mox complere), quamprimum a quolibet alio
sacerdote, etiam non ieiuno, complendum esse, dummodo adhuc
habeatur continuitas, de qua infra, n. 594.

Probatur. Missale Romanum, Dc Defectibus, X, 2 : Si sacerdote
celebrante violetur ecclesia ante Canoncm, dimittatur Missa; si
post (inceptum) Canonem, non dimittatur. Si timeatur incursus
hostium, vel alluvionis, vel ruina loci ubi celebratur, ante Con­
secrationem dimittatur Missa; post Consecrationem vero sacer­
dos accelerare poterit sumptionem Sacramenti, omissis omni­
bus aliis.
Ib., 3 : Si sacerdos ante Consecrationem graviter infirmetur,
vel in syncopem inciderit aut moriatur, praetermittitur Missa.
Si post Consecrationem Corporis tantum, ante Consecrationem
Sanguinis, vel utroque consecrato id accidit, Missa per alium
sacerdotem expleatur ab eo loco ubi ille desiit, et in casu neces­
sitatis etiam per non ieiunum. Si autem non obierit, sed fuerit
infirmus, adeo tamen ut possit communicare, et non adsit alia
Hostia consecrata, sacerdos qui Missam supplet, dividat Hostiam
et unam partem praebeat infirmo, aliam ipse sumat. Si autem
semiprolata forma Corporis obiit sacerdos, quia non est facta
Consecratio, non est necesse ut Missa per alium suppleatur. Si
vero obierit semiprolata forma Sanguinis, tunc alter prosequatur
Missam, et super eundem calicem repetat integram formam ab

eo loco: Simili modo...; vel posset super alium calicem praepa­
ratum integram formam proferre, et hostiam primi sacerdotis et
Sanguinem a se consecratum sumere, ac deinde calicem relictum
semiconsecratum.
Ib., 13 : At si contingat totum Sanguinem post Consecrationem
effundi, si quidem aliquid vel parum remansit, illud sumatur...
Si vero nihil omnino remansit, ponat iterum vinum et aquam,
et consecret ab eo loco: Simili modo... facta prius tamen Calicis
oblatione, ut supra.
NOTA. Sacerdos ut integritati Sacrificii semper consulat, saepe legat et
relegat libros probatos caeremoniarum necnon quae in initio Missalis habentur « De Defectibus in celebratione Missarum occur­
rentibus ».

Gravitas transgressionis. Partem integrantem omittere vel non
supplere est peccatum mortale.
2. Continuum.
591. — I. Sacrificium Missae interrumpi potest post Evange­
lium pro praedicatione et ante Communionem fidelium pro brevi
exhortatione; alio tempore interrumpi non potest nisi ex gravi,
imo post inceptum Canonem usque ad Communionem celebrantis
ex gravissima ratione.

Explicatur. Interrumpi: interruptio est cessatio cum inten­
tione post breve tempus continuandi.
Gravissima ratione: e. g. ad Viaticum administrandum mori­
bundo praesenti, qui secus sine Viatico moreretur; propter mor­
bum sacerdotis breviter transiturum. — Imo si adveniat aliquis
coram quo celebrare non licet (e. g. excommunicatus vitandus),
Missa interrumpi debet usquedum sit expulsus.
Gravitas transgressionis. Missam interrumpere sine suffi­
cienti ratione, est peccatum mortale.
592. — II. Interruptio non sit talis ut moralis unitas inter par­
tes non amplius habeatur.

Explicatur. Moralis unitas: si interruptio fit pro praedica­
tione, praesertim retentis vestibus sacris, facile apparebit unitas

inter partes, etiamsi longior sit interruptio. Si ex alia ratione est
interruptio, licita est tantum quamdiu ratio durat, et statim
Missa continuanda est. Si autem interruptio, ante Consecratio­
nem, fuit longior (puta plus quam quadrantem), melius videtur
iterum incipere; post Consecrationem vero continuanda est ce­
lebratio iuxta infra dicenda, n. 593-594.
593. — III. Missa abrumpi non potest nisi ex gravissima causa ;
post Consecrationem vero nonnisi in impossibilitate continuandi,
quo casu Missa quantum potest complenda est ab alio sacerdote,
etiam non ieiuno.

Explicatur. Abrumpi: abruptio est cessatio absoluta.
Gravissima causa: si sacerdos ante Consecrationem advertat se
esse in statu peccati mortalis vel se non esse ieiunum, debet Mis­
sam abrumpere, si sine scandalo hoc facere potest; si ante Con­
secrationem advertat unam materiam esse invalidam (vel non
certe validam) et novam habere non potest ; si advenit aliquis
coram quo celebrare non licet, et ipse expelli nequit, debet Missa
abrumpi si sine gravi incommodo fieri potest (can. 2259) ; si du­
rante Missa ecclesia polluitur vel exsecratur; propter morbum
sacerdotis quo Missam continuare non potest, etc.
Impossibilitas : morbus sacerdotis vel alia causa qua physice
non potest Missam continuare. Si autem tempus suppeditat, de­
bet, loco abrumpendi Sacrificium, illud statim per alteram Con­
secrationem si nondum facta est, et per Communionem complere.
594. — IV. Missa post primam Consecrationem (ante Commu­
nionem sacerdotis) abrupta, ab alio sacerdote, etiam non ieiuno,
quamprimum complenda est, quamdiu moralis unitas cum Missa
abrupta habetur.

Explicatur. Post primam Consecrationem: vide supra, n. 590
(ad Probatur, Missale Rom., De Defectibus, X, 3).
Ab alio sacerdote: praeferendus est ieiunus non-ieiuno ; ille
sacerdos hac die non potest aliam Missam celebrare nisi habeat
licentiam hac dic binandi vel secus magna pars populi sine Missa
remanere deberet in die festo.

Complenda est : ibi incipere debet ubi prior cessavit : si du­
bium est utrum prima Consecratio fuerit perfecta, a verbis Qui
pridie incipiendo, sub conditione iteranda est; si secunda Con­
secratio non certe fuit facta, a verbis Simili modo incipiendo,
absolute vel sub conditione iteranda est ; secus incipitur ab illa
oratione ubi prior sacerdos cessavit. — Vide supra, n. 590 (ad
Probatur, Missale Rom., De Defectibus, X, 3).
Quamdiu... : si plus quam una hora intercessit, censent Aucto­
res non amplius adesse obligationem Sacrificium complendi ; at­
tamen etiam post plures horas adhuc compleri potest.
§ 4. FRUCTUS

595. — Fructus Sacrificii Missae intelliguntur illi effectus ado­
rationis (latreuticus) et gratiarum actionis (eucharisticus) necnon
impetrationis et propitiationis pro peccatis qui ex oblatione Sa­
crificii Missae oriuntur; non vero illa merita quae celebrans (vel
assistentes vel ministrantes) sibi ex eo acquirit, quatenus est
opus bonum, et opus bonum praestantissimum. Attamen quan­
doque etiam haec merita vocantur fructus specialissimus.
Illi fructus adorationis etc. obtinentur ex oblatione Sacrificii,
et proinde a quolibet offerente, ratione suae participationis cum
oblatione, obtineri possunt. Offerentes autem sunt 1) Christus,
2) Ecclesia, 3) sacerdos celebrans, 4) ille cuius nomine a sacer­
dote offertur, 5) assistentes cum intentione offerendi. Uti patet,
tres priores intimius oblationi participant; ille cuius nomine
sacerdos Sacrificium offert (e. g. propter stipendium, ex promis­
sione, etc.) minus intime quam sacerdos, sed magis quam mere
assistens ; et inter assistentes intimius participat qui celebranti
ministrat quam alii.
Fructus autem adorationis et gratiarum actionis vadunt ad
Deum ; fructus vero impetrationis et propitiationis hominibus
applicari possunt : hoc est, per Sacrificium Missae possunt pro
determinatis hominibus peti favores et gratiae a Deo necnon
remissio peccatorum et paenarum pro peccatis debitarum.
Fructus quos Christus et Ecclesia obtinent, semper obtinen­
tur, et fructus impetrationis et propitiationis applicantur omni-

bus hominibus, h. e. in qualibet Missa Christus et Ecclesia petunt
gratias et remissionem peccatorum pro omnibus hominibus
eodem modo ac Christus in Sacrificio Crucis ea petivit. Quare
vocari solent: fructus generales. Uti patet, assistentes, et adhuc
magis ministrantes, in eis maiorem partem habent.
Fructus quos sacerdos celebrans obtinet (qui non sunt confun­
dendi cum meritis seu fructibus specialissimis!) obtinentur in­
tentione sacerdotis (cf. n. 597 ss.), et eius fructus impetrationis
et propitiationis applicantur illis hominibus quibus eos appli­
care intendit: vocantur fructus speciales.
NOTA. Ex hoc sequitur applicationem Missae esse rem ipsius celebrantis,
quam etiam Superiores non possunt invalidare: si ergo celebrans
contra voluntatem Superioris applicat, applicatio illicita, sed va­
lida est.

Fructus quos (sive pro se sive pro alio) obtinet ille cuius no­
mine Sacrificium offertur, obtinentur mediante intentione sacer­
dotis, et non differunt ab illis fructibus specialibus.
Fructus quos obtinent imprimis ministrantes omnesque qui
cum intentione offerendi Sacrificio assistunt obtinentur eorum
intentione, sed non sunt nisi applicatio specialis fructuum gene­
ralium Christi et Ecclesiae determinatae intentioni, cui Christus
et Ecclesia benigne consentit.
596. — SCHOLION. De valore Missae a malo sacerdote cele­

bratae.

Nullum dubium est Missam non in debitis requisitis vel cum
minore pietate celebratam, ipsi celebranti minus prodesse, vel
imo obesse. Quoad fructus autem aliis applicandis, eodem modo
obtinentur a malo sacerdote ac a bono, quia non obtinentur
quatenus sunt ex opere huius hominis (tales sunt soli fructus
specialissimi), sed quatenus sunt ex Sacrificio, quod qua Sacri­
ficium semper Deo est acceptabile.
597. — PRINCIPIA. I. Ad applicandos illos fructus (speciales)
determinatis finibus, requiritur intentio saltem virtualis impli­
cita ad finem determinatum.

492

NATURA

η. 598-599

Explicatur. Virtualis implicita: haec intentio ab aliis vocatur
habitualis; attamen videtur esse plus quam mere habitualis, sed
implicite continetur et evocatur in intentione virtuali Missam
celebrandi (cf. n. 608); quare eam potius dicerem virtualem
implicitam.
Ad finem determinatum : intentio illa non necessario ita debet
determinari ut etiam celebrans sciat explicite qualis sit haec in­
tentio, sed sufficit ut sit numerice determinata: e. g. ad inten­
tionem dantis stipendium, ad intentionem a tali homine (e. g. a
Superiore) mihi assignatam, ad primam intentionem in tali libro
assignatam ad quam nondum sit celebratum, etc. Non tamen
sufficit intentio celebrandi ad unam ex intentionibus in tali libro
assignatis, vel ad intentionem illius qui primus mihi daturus est
stipendium (haec enim intentio nondum exsistit).
NOTA. Valida est applicatio pro homine quem putat mortuum, dum re­
vera vivit: persona enim sufficienter est determinata, et error est
accidentalis tantum. Attamen tali applicatione non satisfaceret obli­
gationi si teneretur sacerdos pro tali persona post mortem eius
applicare, ita ut post mortem iterum applicare debeat, nisi supponi
possit illum qui obligationem imposuit, eam condonare propter Mis­
sam iam in vita applicata.

598. — II. Haec intentio elici debet probabiliter saltem ante
consecrationem vini.

Haec intentio enim elici debet saltem antequam Sacrificium
perficiatur. lamvero iuxta sententiam probabilem Sacrificium per
Consecrationem, et quidem per duplicem Consecrationem perfi­
citur (cf. n. 589).
599. — COROLLARIUM PRACTICUM. De conflictu duarum in­

tentionum.

Si sacerdos unam intentionem elicuit, et postea prioris immemor novam elicit, praevalet intentio fortior. Hoc est : si prior
intentio ita facta fuit, ut velit illam praevalere nisi explicite eam
revocet, prior praevalet; si vero altera ita absolute elicita sit ut
voluisset illam prae primam intendere si prioris recordasset,

altera praevalet. Si aequales sunt, altera videtur praevalere utpote magis actualis.
Quare practice, si casus occurrit et agitur de applicatione obli­
gatoria (e. g. ex stipendio), poterit sacerdos alteram Missam ce­
lebrare ad illam intentionem cui in priore Missa nondum satis­
fecit: ita certe utrique obligationi satisfacit.
600. — III. Illi fructus per se applicari possunt cuilibet vivo
necnon defuncto in purgatorio; ex iure aute
ecclesiastico pro­
hibetur ne celebrans eas applicet excommunicatis vitandis nisi
ad eorum conversionem obtinendam ; imo omnes excommunicat!
prohibentur ne pro eis publice Missa applicetur (can. 2262,
§ 2, n. 2).

Explicatur. Per se: h. e. nisi intercedat prohibitio ecclesia­
stica, de qua in secunda parte huius principii.
Defuncto: quaestio ponitur utrum applicari possit pro infideli
defuncto: per se non potest, quia per se non-baptizati non pos­
sunt intrare in coelum, nisi Deus propter bonam fidem eorum
eis ex misericordia gratiam sanctificantem concesserit extra
Baptismum. Quare, si hoc sperari potest, licet etiam pro eis de­
functis Missam applicare, quia tunc hoc Sacrificio iuvari possunt ;
attamen, propter periculum scandali, ne christiani putent paga­
nos in sua religione eodem modo salvari posse ac christiani,
prudentia necessaria est, et talis applicatio nunquam publice
facienda.
Catechumenis defunctis autem semper applicari potest, quia
recte supponi potest eos Baptismum flaminis recepisse (cf. su­
pra, n. 44-46).
Excommunicatis vitandis: pro eis neque privatim et semoto
scandalo licet Missam applicare praeterquam pro eorum con­
versione. Ita, etiamsi piissima mater excommunicati vitandi pe­
teret ut Sacrificium Missae celebretur ad petendam sanationem
excommunicati vitandi, non licet neque privatim ita applicare,
sed solum licet si petit ut pro eius conversione celebretur.
Publice: publica applicatio non est confundenda cum Missa
publica. Etiamsi Missa sit publica, tamen applicatio est privata
494

NATURA

η. 601

quando publice notum non sit pro quonam applicetur. Nondum
censetur publica si praeter celebrantem unus alterve qui illud non
publicabit (e. g. qui stipendium dedit) applicationem cognoscit.
Pro defunctis autem quibus denegata est sepultura ecclesia­
stica, prohibetur Missa tum exsequialis tum anniversaria; pro
defunctis excommunicatis qui ante mortem signum paenitentiae
dederunt, sed nondum ab excommunicatione absoluti fuerunt,
danda est haec absolutio post mortem (cf. Rit. Rom., Tit. IV,
c. IV), et tunc potest pro eis Missa etiam publice applicari.

§ 5. VALOR

601. — Solent etiam Auctores quaestionem agere de valore
Sacrificii Missae seu de quantitate fructuum qui in Sacrificio
Missae obtinentur.
Nullum dubium est valorem Sacrificii Missae, sicut valorem
Sacrificii Crucis, potentialiter esse infinitum, h. e. nihil esse quod
non possit etiam unica Missa obtineri.
Quoad valorem autem actualem seu effectivum, certum est
non totum valorem potentialem in singulis Missis applicari ;
quantitas autem fructuum quos Deus propter hanc vel illam
Missam concedere vult, est mysterium Dei, quod nobis non re­
velavit, et circa quod inquirere inane est. Scimus Deum esse
infinite iustum, et unicuique tribuere illos fructus qui ei conve­
niunt: reliqua relinquamus eius iustae misericordiae et eius misericordiosae iustitiae !
Huic autem connexa est duplex quaestio moralis :

1. Utrum liceat fructus Missae dividere, eos diversis hominibus
applicando.
' .
/kTtwl

Si hac quaestione quaeritur utrum liceat pro pluribus insimul
offerre Sacrificium, respondendum est affirmative. Possum e. g.
pro pluribus defunctis applicare vel pro omnibus confratribus, etc. Inanis autem est quaestio, cui responderi nequit, utrum
tunc singuli idem recipiant quod singuli reciperent si pro eo solo
offerretur: est mysterium Dei, quod nobis Ille non revelavit.
Si hac quaestione quaeritur utrum liceat partem fructuum

(e. g. fructus impetratorios vel fructus propitiatorios) uni et
partem alteri applicare, respondendum est similiter affirmative,
saltem quamdiu uni non est ius acquisitum (ex iustitia, ex pro­
missione, etc.) ad omnes fructus. Hoc clarius apparebit ex se­
cunda quaestione.

2. Utrum liceat praeter intentionem principalem etiam inten­
tionem secundariam elicere ad quam fructus Missae applicari
intendit.

Si Missa non est ex obligatione (n. 610 ss.) uni fini applicanda,
certe potest intentio secundaria elici ad quam fructus Missae
applicentur; si vero Missa ex obligatione (iustitiae vel fidelitatis)
est certae intentioni applicanda, licite intentio secundaria elici­
tur sub conditione : salvo toto iure illius cui ex obligatione Missa
applicanda est.

Art. 2

DE CELEBRANTE
§ 1. QUIS SIT
602. — Omnis et solus sacerdos potest valide Mfissae Sacrifi­
cium offerre.

Explicatur. Sacerdos: ille qui valide Sacramentum Ordinis in
gradu Presbyteratus (vel a fortiori Episcopatus) recepit (cf.
n. 370).
Vide supra, n. 297.
Probatur. Can. 802: Potestatem offerendi Missae Sacrificium
habent soli sacerdotes.
§ 2. REQUISITA

603. — I. Cum in Sacrificio Missae celebrans debeat S. Com­
munionem recipere, in eo saltem tempore S. Communionis
requiruntur ea quae in subiecto S. Communionis requiruntur
(cf. n. 311 ss.).

604. — ii. in celebrante Missae requiritur licentia Ecclesiae

(ad lie.).

Hanc licentiam petere debet celebrans a rectore ecclesiae vel
oratorii in quo celebrare intendit, cui si ignotus sit, praebere
debet litteras sui Ordinarii vel Superioris (si sit religiosus) re­
centes, quae « Celebret » vocari solent. Quodsi autem rector ec­
clesiae suspicatur celebrantem post obtentum « celebret » aliquid
fecisse quo ei celebrare non liceat, non potest ei licentiam con­
cedere. Insuper praescriptiones particulares Ordinarii loci si
quae sint ad rem, servandae sunt, etiam a regularibus exemptis
(can. 804).

Gravitas transgressionis. Si quis sine debita licentia, sed nullo
impedimento obstrictus celebrat, committit peccatum veniale
(laesio iuris rectoris ecclesiae) ; si quis contra rationabilem explicitam prohibitionem rectoris (e. g. quia ignotus litteras au­
thenticas sui Ordinarii vel Superioris non habet) in eius ecclesia
celebraret, committeret peccatum mortale.
605. — III. In celebrante Sacrificii Missae requiritur fides et
gratia sanctificans; non tamen ad validitatem Sacrificii; post
peccatum mortale requiritur ut gratia sanctificans sit per va­
lidam absolutionem reacquisita.

Explicatur. In celebrante: non quatenus recepturus est
S. Communionem, sed quatenus est celebrans.
Per validam absolutionem: non sufficit ut peccatum mortale
(utique post Baptismum commissum) sit per contritionem per­
fectam remissum, sed ad maiorem reverentiam requirit Ecclesia
ut per potestatem clavium sit remissum ; quandonam excusatur
a praevia confessione, vide supra, n. 312, ubi de confessione
S. Communioni praemittenda.
NOTA. Dum S. Communionem recipiens postquam per solam contritionem
sine confessione statum gratiae recuperavit, aci nihil aliud tenetur
nisi ad confitendum antequam iterum S. Communionem recipiat,
sacerdos qui ita Missam celebravit, tenetur statim ac adest copia
confcssarii quamprimum (h. c. intra triduum) confiteri, etiamsi non
intendat mox iterum celebrare (can. 807); quodsi hoc non observat,
videtur committere peccatum mortale inoboedientiae erga Ecclesiam.

Probatur. Primum: Si fides et gratia sanctificans requiruntur
in Ministro Sacramentorum (cf. n. 8), a pari ratione requirendae
sunt in celebrante Missae: nam Sacrificium eodem modo est res
sacra et intima cooperatio cum Christo sacrificatore principali.
Secundum : Sicut efficacia Sacramentorum, ita et efficacia Sa­
crificii impediri nequit indignitate celebrantis; nam Sacrificium
est opus Deo semper gratum et acceptabile in se; de caetero
offerens principalis est Christus et Ecclesia, qui Deo semper
placent.
Tertium: can. 807: Sacerdos sibi conscius peccati mortalis,
quantumvis se contritum existimet, sine praemissa sacramentali
confessione Missam celebrare ne audeat ; quod si, deficiente
copia confessarii et urgente necessitate, elicito tamen perfectae
contritionis actu, celebraverit, quamprimum confiteatur.
Gravitas transgressionis. Celebrans qua celebrans, Sacrificium
offerens in statu peccati mortalis, committit peccatum mortale
(sacrilegii), quia rem sanctissimam in inimicitia Dei tractat. Unde
peccatum mortale committit sacerdos in statu peccati mortalis
celebrans etiamsi ante Communionem actum perfectae contritio­
nis eliciat. Non tamen videtur peccati mortalis, sed venialis reus
habendus, si ante Offertorium vel saltem ante Canonem actum
contritionis perfectae eliciat.
Quodsi sacerdos durante celebratione Missae recordatur se
esse in statu peccati mortalis, tenetur statim actum contritionis
perfectae elicere ; imo si ante Consecrationem hoc advertat, debet
Missam abrumpere si hoc sine scandalo fieri potest (cf. n. 593).
606. — IV. In celebratione Missae requiritur reverentia et de­
votio (ad lie.).

Explicatur. Reverentia et devotio:

ubicumque Ecclesia loqui­

tur de celebrante Missae, attentionem et devotionem

inculcat;

ad hoc etiam rubricas et caeremonias mira sapientia adaptavit,

ut quasi naturaliter sacerdos possit reverenter,

pie et

devote

sacram functionem peragere. Quare sacerdos qui cum debita gra­
vitate omnes caeremonias observat sicut praescribuntur in libris

liturgicis, certe habet sufficientem

votionem. Nec quaerendum videtur temporis spatium per quod
Missa durare debet: sunt enim qui veloci eloquio dotati et ele­
ganti dexteritate praediti, breviore temporis spatio pulchrius
Missam celebrant quam alii qui longius spatium insumunt; po­
tius quam ad tempus attendatur ad decorum cum quo sacra
functio peragitur.
NOTA. 1. Celebrans coram aliis, attendat etiam ne nimia tarditate apud
assistentes taedium excitet loco devotionis.
2. Ad hanc reverentiam et devotionem refertur praescriptum
can. 810: Sacerdos ne omittat ad Eucharistici Sacrificii oblatio­
nem sese piis precibus disponere; eoque expleto gratias Deo pro
tanto beneficio agere.
607. — V. In celebrante Missae requiritur attentio saltem ex­
terna; attentio vero interna, etsi neque ad liceitatem celebra­
tionis requiratur, tamen pro posse procuranda est (ad lie.).

Explicatur. Attentio externa: est vitatio omnis actus qui at­
tentionem internam impedire possit: illam habet semper qui
omnes ritus et caeremonias reverenter et devote peragit, etiamsi
interne de re alia cogitet.
Attentio interna: est applicatio mentis ad ea quae aguntur.
Etsi non requiratur : h. e. si deesse praevidetur attentio inter­
na, non debet tamen propter hoc omitti celebratio Missae.
Pro posse procuranda est: ita ut omnis voluntaria distractio
sit illicita.
608. — VI. In celebrante Missae requiritur intentio celebrandi
saltem virtualis (ad val.).

Explicatur. Celebrandi : non est haec intentio celebrandi con­
fundenda cum intentione applicandi fructus Sacrificii, de qua
supra, n. 597.
Saltem virtualis: hanc intentionem semper habet eo quod sa­
cris vestibus se induit et ad altare vadit ad Missam celebrandam ;
nihil aliud enim est nisi voluntas celebrandi vi cuius totum ri­
tum perficit.

609. — VII. Requiritur ut celebrans saltem Matutinum et Lau­
des officii diei recitaverit (ad lie.).

Probatur. Missale Rom., Ritus servandus, I, 1 : Sacerdos cele­
braturus Missam, praevia confessione sacramentali, quando opus
est, et saltem Matutino cum Laudibus absoluto, orationi ali­
quantulum vacet.
Missale Rom., De Defectibus, X, 1 : Possunt etiam defectus oc­
currere in ministerio ipso, si aliquid ex requisitis ad illud desit:
... si celebrans saltem Matutinum cum Laudibus non dixerit.

Gravitas transgressionis. Etsi videatur esse vera obligatio,
eius transgressio tamen non videtur constituere peccatum.
§ 3. OBLIGATIO CELEBRANDI

Obligatio celebrandi Missam seu Sacrificium offerendi oriri
potest ex diversis fontibus: 1) ex ipso sacerdotio, 2) ex officio,
3) ex fundatione, 4) ex stipendio, 5) ex promissione, 6) ex
oboedientia.
1. Ex ipso sacerdotio.
610. — I. Neo-sacerdos tenetur praeter primam suam Missam
tres alias celebrare, scii, unam de B. Μ. V., unam de Spiritu
Sancto, et unam pro defunctis.

illae Missae ab Episcopo ordinante imponuntur; quoad ritum
tamen non sunt privilegiatae nec dici possunt nisi diebus quibus
iuxta rubricas tales Missae (sive votivae sive festivae) permit­
tuntur (cf. n. 407).

Gravitas transgressionis. Illas Missas non celebrare non vi­
detur esse peccatum.
611. — II. Omnis sacerdos tenetur pluries per annum Missam
celebrare nisi legitime sit impeditus (can. 805).

Explicatur. Tenetur: disputatur inter Auctores utrum haec
obligatio sit iuris divini an iuris ecclesiastici.
Pluries: non explicite dicit Ecclesia quoties; mens Ecclesiae

certe est ut saltem singulis diebus dominicis aliisque festis de
praecepto celebrent : nam idem canon qui obligationem hanc
imponit, addit monitionem ut Episcopus vel Superior religiosus
curet ut omnes sacerdotes saltem singulis diebus dominicis
aliisque festis de praecepto celebrent.

Gravitas transgressionis. S. Alphonsus censet non saltem ter
vel quater in anno in festis solemnioribus celebrare, esse pec­
catum mortale. Certe hodie, ubi viget usus ut sacerdotes quotidie
celebrent, absque scandalo posset vix quis per longum tempus
a celebratione abstinere, nisi habeatur legitimum impedimentum.
612. — III. Omnis sacerdos tenetur ex caritate diebus domi­
nicis et festis de praecepto Missam celebrare quoties hoc neces­
sarium sit ut sive ipse sive christiani possint praeceptum audien­
di Missam servare.

Explicatur. Ex caritate: supponitur enim eum non ex officio
teneri : tunc enim habetur obligatio ex officio, de qua infra,
n. 613-614.
Ex eo quod est obligatio ex caritate, sequitur eum excusari
propter proprium incommodum proportionate grave.
Gravitas transgressionis. Sacerdos qui posset, sed recusaret
Missam celebrare ubi necessarium esset ut christiani possint
obligationi suae satisfacere, committeret peccatum mortale, eo
gravius quo maior numerus Christianorum impediretur a Missa
audienda.

2. Ex officio.
613. — I. Qui curam animarum habent, debent saltem diebus
dominicis et festis de praecepto ita celebrare ut populus sibi con­
creditus possit praecepto Missae audiendae satisfacere; insuper
quoties cura animarum (Matrimonium, Exsequiae) celebratio­
nem Missae requirit.

Hoc patet ex ipsa natura officii eorum, scii, curae animarum:
eodem modo ac fideles tenentur Missae assistere, qui curam habet
animarum eorum tenetur eis impletionem huius praecepti pos­
sibilem reddere. Si autem alius praesto sit qui celebret, ipse ab
hac obligatione exoneratur, nisi aliunde teneatur (cf. n. 614).

614. — II. Pastores animarum tenentur certis diebus Missam
pro populo sibi commisso applicare.

Explicatur. Pastores animarum : Episcopus residentialis
(can. 339), Administrator Apostolicus pcrmanenter constitutus
(can. 315), Abbas vel Praelatus nullius (can. 323, § 1), Vicarius
vel Praefectus Apostolicus (can. 306), Vicarius Capitularis (can.
440), parochus et quasi-parochus (can. 466), vicarius actualis qui
curam habet paroeciae domui religiosae unitae (can. 471, § 4),
vicarius oeconomus qui paroeciam vacantem regit (can. 473, § 1);
non vero vicarius adiutor qui supplet vices parochi ob causam
permanentem officii imparis (can. 475, § 2), neque vicarius coo­
perator, etiamsi vacante paroecia eiusdem regimen assumpserit
usquedum vicarius oeconomus constituatur.
NOTA. Episcopi titulares non tenentur ulla obligatione pro populo appli­
candi; attamen decet ut ex caritate aliquando hoc faciant (can. 348,
§ 2). Etsi Codex de eo sileat, idem dicendum est de Superioribus
religiosis.

Tenentur: ex iustitia, iure divino (Cone. Trid. sess. 23). Ab hac
obligatione nulla causa excusat (nisi utique impossibilitas), ne­
que contraria consuetudo, neque paupertas, neque infirmitas, sed
si ipse per se non potest, debet per alium applicare.
Certis diebus: Vicarius et Praefectus Apostolicus necnon quasiparochus pro populo applicare debent in festis Nativitatis Dni,
Epiphaniae, Paschatis, Ascensionis, Pentecostis, Corporis Christi,
Immaculatae Conceptionis, Assumptionis B. Μ. V., S. loseph,
SS. App. Petri et Pauli, et Omnium Sanctorum (can. 306); re­
liqui vero supra enumerati pastores singulis Dominicis aliisque
festis de praecepto etiam suppressis (can. 339), scii. Nativitatis
Domini, Circumcisionis, Epiphaniae, Resurrectionis Domini cum
duobus diebus sequentibus, Ascensionis, Pentecostis cum duobus
diebus sequentibus, SS. Trinitatis, Corporis Christi, Inventionis
Crucis, Purificationis, Annuntiationis, Assumptionis, Nativitatis
ct Immaculatae Conceptionis B. Μ. V., Dedicationis S. Michaelis,
Nativitatis S loannis Baptistae, SS. Petri ct Pauli, S. Andreae,
S. lacobi, S. loannis Ev., S l hornae Ap., SS. Philippi ct lacobi,
S Bartholomaei, S Matthaei SS. Simonis ct ludae, S. Matthiae,

S. Stephani Protomart., SS. Innocentium, S. Laurentii Mart.,
S. Sylvestri P., S. loseph, S. Annae Matris B. Μ. V., Omnium
Sanctorum, Patroni nationis, Patroni loci.
NOTA. 1. In festo Nativitatis Dni, et si quod festum de praecepto in
diem dominicam incidat, satis est ut Missam unam pro populo
applicent (can. 339, § 2).
2. Si festum ita transfertur ut in die ad quem transfertur, non so­
lum fiat officium cum Missa festi translati, sed serventur quoque
obligationes audiendi Missam et abstinendi a servilibus, Missa pro
populo applicanda est in die ad quem transfertur festum; secus
in die a quo transfertur (can. 339, § 3). Si autem sola solemnitas
transfertur (non vero officium et Missa) applicatio fieri debet in
die festo (in quo fit officium et Missa).
3. Pastores Missam pro populo diebus supra indicatis per se ipsi
applicare debent; si ab cius celebratione legitime impediuntur, statu­
tis diebus applicent per alium; si neque id praestare possint, quam­
primum vel per se ipsi vel per alium applicent alia die (can. 339,
§ 4). — Si per alium applicant, tenentur illi stipendium dare iuxta
taxam dioecesanam.
4. Licet pastor duas vel plures dioeceses vel paroecias aeque prin­
cipaliter unitas regat aut, praeter propriam dioccesim vel paroe­
ciam aliam vel alias in administrationem habeat, obligationi tamen
satisfacit per celebrationem et applicationem unius Missae pro
universo populo sibi commisso (can. 339, § 5 et 466, § 2).
5. Qui huic obligationi non satisfecerit, quam citius pro populo
tot applicet Missas, quot omisit (can. 339, § 6).
6. Ordinarius loci iusta de causa permittere potest ut parochus
Missam pro populo alia die applicet ab ea qua iure adstringitur
(can. 466, § 3). Talis causa iusta esset e. g. si ea dic debeat pro
sponsis vel pro exsequiis celebrare, vel si secus deberet eleemosyna
extraordinaria privari.
7. Parochus Missam pro populo applicandam celebret in ecclesia
parocciali, nisi rerum adiuncta Missam alibi celebrandam exigant
aut suadeant (e. g. maior concursus populi in alia ecclesia). Legitime
absens parochus potest Missam pro populo applicare vel ipse per
sc in loco quo degit vel per sacerdotem qui eius vices gerat in pa­
roecia (can. 466, § 4-5). Sunt Auctores qui dicunt magis convenire
ut ipse pastor pro grege celebret, etiamsi populus assistere non
possit; alii censent convenientius ut ita celebretur ut populus adesse
possit, etiamsi celebrans non sit ipse pastor. Unicuique libertas!

Pro populo sibi commisso:

videtur ergo esse pro solis vivis;
quare si vult applicationem extendere etiam ad defunctos, hoc

potest tantum in quantum iuri vivorum non derogatur (cf.
n. 601). Convenit autem ut saltem aliquando etiam pro defunctis
suae dioecesis vel paroeciae applicet.
Applicare h. e. eis omnes fructus quibus capaces sunt, applicare.
Gravitas transgressionis. Talem Missam non applicare est
peccatum mortale (contra iustitiam) ; reliqua accidentalia (locus,
dies, etc.) videntur sub peccato veniali obligare.

3. Ex fundatione vel beneficio.
615. — NOTIONES. Pia fundatio sunt bona temporalia alicui

personae morali in Ecclesia quoquo modo data, cum onere in
perpetuum vel in diuturnum tempus ex reditibus annuis aliquas
Missas celebrandi vel alias praefinitas functiones ecclesiasticas
explendi, aut nonnulla pietatis et caritatis opera peragendi
(can. 1544).
Beneficium est ens iuridicum a competente ecclesiastica aucto­
ritate in perpetuum constitutum seu erectum, constans officio
sacro et iure percipiendi reditus ex dote officio adnexos (can.
1409).
616. — PRINCIPIUM. Qui reditus ex fundatione vel beneficio
accipit, tenetur etiam per se vel per alium Missas celebrare prout
in clausulis fundationis describitur.

Si agitur de Missa quotidiana videndum est utrum fundator
intenderit primario tali loco Missam quotidianam procurare, an
sacerdoti quotidiana eleemosyna subvenire. Si intendit tali loco
Missam quotidianam procurare, beneficiarius tenetur, si impe­
ditur (e. g. infirmitate) alium sacerdotem quaerere eique stipen­
dium conveniens dare ; si vero intendit primarie sacerdoti quoti­
diana eleemosyna subvenire, supponi potest eum non voluisse
sacerdotem propter brevem infirmitatem aliamve necessitatem
reditibus fundationis privare. Imo concedunt Auctores ut bene­
ficiarius quinquies vel sexies in anno pro seipso vel pro suis ap­
plicet: sed non licet tunc aliud stipendium accipere, quia iam ex
fundatione suam clcemosvnam habet.

Quaeritur quid censeatur brevis infirmitas. Sententiae Aucto­
rum variant inter 15 dies et duos menses!
Si redituum valor ita minuitur ut oneri non amplius sit proportionatus, non tamen licet propria auctoritate aliquid mutare,
sed recurrendum est ad S. Sedem. Si vero totaliter perierunt,
dicunt Auctores beneficiarium ad nihil amplius teneri, saltem si
absque culpa eius perierunt.
Si intra tempus praescriptum eas celebrare non valet, debet
curare ut ab alio celebrentur; si autem ad finem anni Missas
residuas habet, debet eas ad Ordinarium loci transmittere.

4. Ex stipendio.
617. — NOTIO. Stipendium est eleemosyna pro sustentatione
sacerdotis accepta cu • I onere fructus Missae applicandi fini de­
terminato.

Stipendia quae a fidelibus pro Missis offeruntui
*
sive ex propria
devotione, veluti ad manum, sive ex obligatione etiam perpetua
a testatore propriis haeredibus facta, manualia dicuntur.
Ad instar manualium vocantur stipendia Missarum fundata­
rum, quae applicari non possunt in proprio loco aut ab iis qui
eas applicare deberent secundum tabulas fundationis, et ideo de
iure aut S. Sedis induito aliis sacerdotibus tradendae sunt ut
iisdem satisfiat.
Alia stipendia quae ex fundationum reditibus percipiuntur,
appellantur fundata seu Missae fundatae.
618. — PRINCIPIUM. I. Sacerdos qui stipendium acceptavit
quantumvis exiguum, ex iustitia tenetur per se vel per alium
congruo tempore Missam applicare ad intentionem illius qui sti­
pendium dedit, cum omnibus circumstantiis acceptatis.

Explicatur. Qui stipendium acceptavit : potest quidem hanc
obligationem alteri dare, sed, nisi hic alter, etiam in hac re, ei
sit subditus, debet etiam totum stipendium huic alteri dare, salvo
infra dicendo, n. 620, 4.
Quantumvis exiguum: quoad quantitatem stipendii observanda
est consuetudo loci ab Ordinario probata seu sic dicta taxa Mis­

sarum dioecesana, nec licet (salvo infra dicendo, n. 620, 3, pro
titulo extrinseco) maius stipendium exigere. Minus stipendium
acceptare per se non prohibetur, nisi Ordinarius loci id prohi­
buerit, ne alii sacerdotes inde detrimentum capiant: tunc enim
nec exempti possunt minus stipendium acceptare nisi aliquando,
ex caritate erga pauperem. Si autem minus stipendium accepta­
verit, obligationem suscepit, et proinde eam explere tenetur.
NOTA. Ut stipendium sit iustum, non requiritur ut sacerdos inde possit
una die vivere: stipendium enim non debet esse unicum medium
sustentationis in die!

Ex iustitia: quia acceptatio stipendii est contractus: do ut
facias. Consequenter tenetur ad illam Missam celebrandam;
quodsi nec per se nec per alium illam obligationem implere va­
leat, tenetur ad stipendium restituendum. Quodsi stipendium
propter quasdam circumstantias requisitas et acceptatas fuerit
maius, videtur sacerdos etiam ad illas circumstantias implendas
teneri ex iustitia, et proinde, si eas non observavit, ad restitu­
tionem teneri.
Congruo tempore.: si tempus ab offerente stipendium implicite
vel explicite determinatum fuit, huic tempori standum est : im­
plicite determinatum est tempus si e. g. petitur pro casu ur­
genti : tunc enim petitur implicite ut quamprimum celebretur.
Si tempus determinatum non fuit, ne nimis differatur celebra­
tio, Ecclesia ante Codicem statuit ut si una Missa celebranda
est, intra mensem celebretur, si centum Missae ab eadem per­
sona petitae celebrandae sunt, intra semestre, et ita graduetur
pro numero Missarum. Haec regula a Codice exprimitur his ver­
bis: Missae pro urgenti causa oblatae quamprimum tempore utili
sunt celebrandae; in aliis casibus Missae sunt celebrandae intra
modicum tempus pro maiore vel minore Missarum numero
(can. 834, § 2). Insuper statuit nemini licere tot Missarum onera
per se celebrandarum recipere quibus intra annum satisfacere
nequeat (can. 835).
Si vero oblator stipendii omnino relinquit iudicio sacerdotis
quando Missam celebrare velit, et etiam tempus ultra annum
concedit, huic concessioni stari potest.

Hic annus numerandus est a die quo ipse sacerdos celebra­
turus stipendium acceptavit; ille vero qui Missas aliis tradendas
accipit, debet eas quamprimum distribuere, et Missas residuas
in fine anni Ordinario transmittere.
Cum omnibus circumstantiis acceptatis : e. g. ut Missa cante­
tur, ut in tali loco, in tali altari, tali hora celebretur, etc. Si
petitur ut in Altari Privilcgiato celebretur potest sacerdos pri­
vilegio Altaris Privilegiati personali gaudens eam in quolibet
altari celebrante.
Circumstantia applicationis pro defuncto vel in honorem talis
Sancti non necessario, nisi explicite petatur, implicat ut Missa
sit de Requiem vel de tali Sancto, etsi hoc convenientius fiat, si
a rubricis permittitur.

Gravitas transgressionis. Sacerdos qui etiam unam Missam
pro qua stipendium accepit non celebrat, committit peccatum
mortale (contra iustitiam). Non-observantia circumstantiae ac­
ceptatae, generatim non erit peccatum mortale, sed veniale, nisi
excipias forsan circumstantiam Altaris Privilegiati vel aliam ex
qua stipendium offerens vel ille pro quo offertur grave damnum
pateretur.
NOTA. Si post celebrationem Missae deprehenditur unam materiam adhi­
bitam (vel panis vel vinum) non fuisse validam, probabiliter obli­
gationi ex stipendio satisfactum est, tum quia probabiliter talis
Missa fuit valida (cf. n. 589, 5), tum quia supponi potest oblatorem
stipendii nihil aliud urgere nisi ut sacerdos faciat quod est in se
ad valide celebrandum.

619. — II. Obligatio oriens ex stipendio accepto non cessat
etiamsi, praeter culpam illius qui onere gravatur, eleemosyna
pereat; si obligatio traditur aliis, obligatio in tradente cessat
solum postquam ab alio nuntium recepit de acceptatione obliga­
tionis et de receptione stipendii (can. 839).

Ratio primi est quia stipendium per modum eleemosynae ac­
ceptum, statim transit in dominium sacerdotis, et proinde, si
perit, ipsi perit. Ratio alterius est, quia ipse obligationem susce­
pit, a qua (saltem propter legem ecclesiasticam) non exoneratur
nisi alter libere onus susceperit et de hoc testimonium per­
venerit.

620. — SCHOLION. Quaestiones quaedam circa stipendium.

1. Liceitas. Cuilibet sacerdoti licet pro applicatione Missae ac­
cipere stipendium iustum. Quare etiam illi sacerdotes qui aliunde
(puta ex proprio patrimonio) habent sufficientes reditus, possunt
nihilominus stipendium pro Missis recipere : qui enim altari ser­
viunt, de illo et vivere possunt.
Sacerdos ergo qui unice propter stipendium celebraret, per se
non peccat, quia nullam obligationem habet aliter celebrandi.
Attamen, generatim peccabit eo quod inordinate pecunias quaerit.

2. Pluralitas. Graviter prohibet Ecclesia ne sacerdotes stipen­
dium recipiant pro Missa quam iam ex iustitia applicare tenentur
(e. g. ex alio stipendio, ex fundatione vel beneficio, ex officio).
Quoties pluries in die celebrat sacerdos, non potest, praeter­
quam in festo Nativitatis Domini, pro alia Missa stipendium
accipere; licet tamen pro ea retributionem ex titulo extrinseco
recipere.
NOTA. Sunt qui tenent celebrantem posse fructus personales seu specia­
lissimos Missae alii cedere; etiamsi hoc possibile est, non tamen
licet pro applicatione illorum fructuum stipendium recipere.

3. Quantitas. Uti supra, n. 618, iam diximus, non licet maius
stipendium exigere quam taxa dioecesana; licet tamen maius
accipere si ultro offertur (can. 832). Insuper, non tantum accep­
tari, sed etiam exigi potest specialis retributio pro circumstantia
speciali requisita, quae speciale incommodum extrinsecum affert
celebranti, e. g. Missa cantata, Missa celebranda hora valde tarda
vel in loco valde dissito, etc. Caveat tamen ne fideles scandalizet :
quare standum est praescriptionibus Ordinarii.
Non licet pro ipsa celebratione eleemosynam accipere et aliam
pro applicatione, nisi ipsa celebratio sit onus extraordinarius
extrinsece adveniens (e. g. propter tempus) vel certo constet
unam eleemosynam datam esse pro celebratione sine applicatione
(can. 825).
Si summa quaedam offertur pro Missis celebrandis, quin indi­
cetur numerus Missarum, nisi aliter de mente dantis constet, pro
Missa sumatur stipendium loci in quo moratur ille qui stipen­
dium offert.

Propter circumstantiam Altaris Privilégiât! aliave circumstan
*
tia quae bonum mere spirituale respicit, non licet maius stipen­
dium accipere.
NOTA. Missa in Altari Privilegiato celebrata pro uno defuncto, adnexam
habet indulgentiam plenariam illi defuncto applicabilem et appli­
candam. Si Missa pro pluribus defunctis celebratur, indulgentia
uni tantum ex ipsis (intentione determinando) applicari potest.
Qui Missam in Altari Privilegiato celebrandam, quacumque ex ra­
tione in Altari Privilegiato non celebraverit et privilegium personale
non habet, non potest hanc indulgentiam per aliam indulgentiam
plenariam supplere (S. C. Ind. 2 Maii 1852; 24 Iui. 1885). Si autem
hoc praeter culpam accidit, censent nonnulli Auctores sacerdotem
substantiae suae obligationis satisfecisse, nec obligari ad illam Mis­
sam iterandam.
Ut indulgentia habeatur, non requiritur ut Missa sit de Requiem.

4. Aliis tradendae. Qui habet Missarum numerum de quibus
sibi liceat disponere, potest eas tribuere sacerdotibus sibi ac
ceptis, dummodo probe sibi constet eos esse omni exceptione
maiores (h. e. eos illas Missas rite esse celebraturos) vel testi
monio proprii Ordinarii commendatos (can. 838).
Qui Missas a fidelibus receptas aut quoquo modo suae hdei
commissas aliis celebrandas tradiderint, obligatione tenen ur
usque dum acceptae ab eisdem obligationis et recepti stipen

testimonium obtinuerint (can. 839).
Qui Missas habet aliis distribuendas (e. g. Or inanus,
religiosus vel ille qui ex officio colligit stipendia pio sacer
indigentibus) debent quamprimum eas distribuere.
Pro Missa ad instar manualium (h. e. ex fundat,one ve bene­
ficio) alteri tradenda, dandum est alterii stipendium secundum
taxam loci ubi Missa celebratur, nisi obstet men . Jundator s^
excessus enim censetur datum tanquam dos benefiat aut causae

piae (can. 840, § 2).
r^cpntum fuit.
Pro Missa manuali stipendium integrum
ittat
alteri tradendum est, nisi oblator stipendn expressperm, ta
aliquid retinere aut certo eonstet excessu^supra

cesanam datum fuisse intuitu
sunt 2 dol]aria, debent
daridÏ’doïl^r’nUi 'stipendium dans maius stipendium

dederit quia est e. g. amicus vel cognatus: tunc enim sufficit
cum onere Missae 1 doliarium tradere.
NOTA. Non dicatur: stipendium transit in dominium sacerdotis statim
ac contractum acceptavit; ergo potest de eo disponere prout vult,
dummodo Missa celebretur, et proinde potest etiam stipendium
diminutum alteri tradere. Respondetur: sacerdos fit dominus conditionatus tantum, scii, si ipse Missam celebrabit.

Si vero sacerdos Missam celebraturus omnino libere consentit
in diminutione stipendii, potest sacerdos Missam tradens partem
stipendii sibi retinere: tunc enim ex parte sacerdotis qui Mis­
sam celebrabit, est gratuita donatio partis stipendii, quod est in
potestate eius.
Si ecclesia est vere pauper nec habet sufficientes reditus, po­
test a sacerdote celebrante aliquid petere pro expensis (vinum,
candelae, etc.), non vero pro alio scopo, e. g. ornatu ecclesiae.
5. Series Gregoriana. Series Gregoriana sunt 30 Missae quae
pro eodem defuncto (non pro pluribus) triginta diebus consecutivis sine interruptione (nisi Triduo Sacro, quo interrumpere licet,
dummodo in Festo Paschatis reassumatur) celebrantur sive ab
eodem sive a diversis sacerdotibus. Si sacerdos inculpabiliter
una die interrumperet seriem triginta dierum, non videtur teneri
ad iterum incipiendum, sed videtur sufficere ut numerum sup­
pleat, quia tale onus esset nimis durum neque constat animam
defuncti inde notabile damnum pati (cf. Prümmer, III, 269).

6. Permutatio Missarum. Probabiliter licet, accepto stipendio
maiore cum onere Missam tali die celebrandi cui tamen satis­
facere per se ipse non potest, cum alio sacerdote intentionem
commutare, ita ut ipse hodie ad illam intentionem et tu cras ad
cius intentionem celebres, non commutatis stipendiis ; est enim
gratia quam ille sacerdos tibi libere facit. Ita Prümmer, III, 277;
Génicot, II, 231 bis, X.
7. Liber Missarum. Unusquisque sacerdos habeat
tabellam in qua omnes Missae receptae et omnes
bratae cum respectivo stipendio ita clare notentur,
que possit inde (e. g. in casu subitaneae mortis)

quasnam Missas nondum celebratas acceperit, et cum quonam
stipendio.
8. Negotiatio. A stipe Missarum quaelibet etiam species ne­
gotiationis vel mercaturae omnino arceatur (can. 827). Ita prohi­
betur mercator stipendia colligere et loco eorum sacerdoti cum
onere Missae tradere merces, e. g. libros, etiamsi totum stipen­
dium mercibus commutet. Non tamen prohibetur sacerdos ab
amico petere intentiones Missarum et loco stipendii petere ut
e. g. talem librum emat. Nec prohibetur sacerdos apud parochum
vel in domo religiosa habitans loco stipendii victum accipere.
9. Reductio et condonatio. Reductio Missarum est diminutio
numeri Missarum celebrandarum substituendo ex thesauro Ec­
clesiae bona spiritualia quibus ita oblator stipendii frustraretur.
Condonatio est levatio oneris Missarum quacumque ex causa
omissarum, quibus satisfieri non amplius potest, supplendo ex
thesauro Ecclesiae bona spiritualia quibus oblator stipendii
frustratus est.
Effectus reductionis et condonationis quoad stipendium est,
quod stipendium integrum conservari potest, dum onus Missa­
rum minuitur vel etiam tollitur.
Cum nemo nisi Summus Pontifex de thesauro Ecclesiae dispo­
nere possit, patet neminem nisi Summum Pontificem (vel qui ab
eo facultatem specialem accepit) posse onera Missarum reducere

vel condonare.
5. Ex promissione.
621. — Qui alii promisit Missam celebrare et ad eius intentio­
nem applicare, tenetur ita facere.

Explicatur. Promisit : dummodo agatur de vera promissione,
scii, cum animo sese ad hoc obligandi. Interpretanda est iuxta
intentionem promittentis.
.
Si intendit Missam applicare, non potest huic obhgat.on satis­
facere orando pro illa intentione in Missa quam ex lustitia ap­
plicare iam tenetur: nam alii ius habent m omnes fructr. spe­
cialis illius Missae. Missa autem quam non ex lustitia applicare

η. 622

DE SACRIFICIO MISSAE

tenetur, probabiliter potest plures promissiones insimul implere,
praesertim si fuerint promissiones liberales (cui non correspon­
de! magnum beneficium receptum), nisi aliter intenderit.
Gravitas transgressionis. Nisi promittens aliter intenderit,
Missam promissam promissione onerosa (cui corresponde! no­
tabile beneficium receptum) non celebrare, est peccatum mortale
(contra fidelitatem) ; Missam promissam promissione liberali non
celebrare, est peccatum veniale (contra fidelitatem).

6. Ex oboedientia.
622. — 1. Tum Concilium Tridentinum, tum Codex (can. 805)
praecipiunt ut episcopi et superiores curent ut sacerdotes sibi
subditi saltem singulis Dominicis aliisque festis de praecepto
Missae Sacrificium offerant : ubi ergo superiores tale praeceptum
dederunt, sacerdotes ex oboedientia his diebus celebrare tenentur.

2. Superiores tum saeculares tum religiosi possunt suis subdi­
tis praecipere ut Missam ad certam intentionem applicent, cui
praecepto subditi oboedire tenentur Missam celebrando et ad
eam intentionem applicando.
Explicatur. Suis subditis: disputatur utrum Episcopus possit
sacerdoti saeculari, qui nullum officium ab Episcopo habet, tale
praeceptum imponere: obiiciunt nempe quidam applicationem
Missae esse quid internum, quod non cadit sub lege ecclesiastica,
et nullum esse titulum vi cuius Episcopus possit hoc sacerdoti
privato, qui nullum officium ab eo habet, imponere.
Praecipere : sive propter receptum stipendium sive propter
aliud motivum.
NOTA. Ita Summus Pontifex, relinquens tamen libertatem celebrandi vel
non, praecepit ut in Commemoratione Omnium Defunctorum, se­
cunda et tertia Missa si celebratur, applicetur ad intentionem spe­
cialem.
Ita etiam S. Sedes quandoque concedit indultum, quo Ordinarius
possit praecipere ut pro Missa binationis applicent pro stipendio
accepto, sed stipendium tradant Ordinario in quoddam opus pium
impendendum.

Gravitas transgressionis. Talem Missam non celebrare est
peccatum mortale vel veniale vel nullum prout Superior obligare
intendit. Si praecipit applicationem propter stipendium, praesu­
mitur eum velle sub mortali obligare, quia hoc praecepto vult
ab onere sub mortali peccato exonerari. Hoc autem non significat
eum qui quotidie tenetur ad intentionem Superioris applicare,
committere peccatum mortale si aliquando ad eius intentionem
non celebrat.
NOTA. Superior potest quidem subdito praecipere ut ad determinatam
intentionem applicet, sed non potest eius applicationem invalidare.
Si quis contra oboedientiam applicat, illicite, sed valide applicat
ad intentionem quam reapse intendit (cf. n. 595).

Art. 3
DE CAEREMONIIS
623. — I. Omnis sacerdos debet in celebratione Missae omnes
caeremonias iuxta proprium ritum observare; formulam vero
Missae iuxta Calendarium oratorii in quo celebrat, eligere debet.

Explicatur. Proprium ritum: etiam intra Ecclesiam Latinam
dantur diversi ritus celebrandi Missam : romanus, ambrosianus,
Dominicanorum, etc.
Formulam Missae: ut in Missali continetur: Missae de Tem­
pore, Sanctorum, Votivae.
Calendarium oratorii: dum ergo ritus determinatur iuxta ritum
sacerdotis celebrantis, formula Missae seu Calendarium vel Missale adhibendum determinatur iuxta oratorium in quo celebra­
tur. Ita, etiam sacerdos saecularis, qui quotidie celebrat in ora­
torio e. g. Sororum cuidam Ordini aggregatarum et privilegium
habentium adhibendi Missalc illi Ordini proprium (e. g. Missale
Dominicanorum vel Romano-seraphicum) tenetur quoad ritum
proprium ritum observare, sed quoad celebrationem festorum,
Missas votivas, etc. sese conformare Missali seu Calendario in
illo oratorio adhibendo.

624. — II. In caere II oniis Missae nihil
addere licet.

II

utare, o II ittere vel

Explicatur. Mutare, omittere vel addere : etiam ex propria de­
votione non licet aliquid mutare, omittere vel addere, etiamsi
preces quae adduntur vel aliis substituuntur ex ipso Missali de­
sumptae sunt. Neque proinde licet orationes iaculatorias inter
preces liturgicas interponere. Ex hoc etiam patet obligatio cele­
brantis inspiciendi Calendarium, ne periculo omittendi quasdam
partes ex mutabilibus vel falsas assumendi sese exponat, nisi iam
aliunde tam bene sciat rubricas, ut hoc periculum non adsit.

Gravitas transgressionis. Si aliquid mutatur, omittitur vel
additur ex negligentia, cum in tali casu generatim non agatur de
partibus maioris momenti, culpa iudicanda est ex magnitudine
negligentiae, et generatim nullum vel veniale peccatum erit. Si
aliquid voluntarie mutatur, omittitur vel additur, gravitas trans­
gressionis diiudicanda erit iuxta naturam mutationis, omissionis,
additionis, et iuxta partem Missae ubi fit. Ita mutatio, omissio
vel additio in Canone Missae facile erit peccatum mortale, quia
Ecclesia omnino vult Canonem relinquere uti est, et ex altera
parte Canon est pars essentialis vel saltem maximi momenti Mis­
sae. In aliis partibus talis mutatio, omissio vel additio est pec­
catum veniale, nisi sit notabilis, e. g. omissio confessionis initio
Missae vel recitatio partium mobilium in lingua vernacula loco
latinae.
625. — III. In Missa celebranda tum ornatus altaris praescri­
ptus tum vestes sacrae praescriptae tum etia calix cu patena
eiusque ornatus adhiberi debent.

Explicatur. Ornatus altaris: tres mappae mundae ex lino vel
cannabe benedictae; crucifixus eminens inter duo candelabra
cum candelis ex cera apum accensis ; Missale congruens super
cussinum vel pulpitum ; tabellae Canonis non requiruntur.
Vestes sacrae: amictus et alba ex lino vel cannabe; cingulum;
manipulum, stola et casula convenientis coloris liturgici: quae
omnia debent esse benedicta.
Calix eiusque ornatus: velum et bursa cum colore casulae con514

veniens et cum ea benedictum; corporale ex lino vel cannabe
benedictum ; purificatorium ex lino vel cannabe (non benedicen­
dum); palla, in parte qua calicem tangit ex lino vel cannabe,
benedicta; calix et patena debent esse consecrata.
Ulteriora vide in libris liturgicis.

Gravitas transgressionis. Celebrare sine mappis altaris vide­
tur esse peccatum mortale ; cum mappis quidem, sed non bene­
dictis vel sordidis vel numero insufficientibus, videtur esse pec­
catum veniale. Celebrare sine lumine videtur esse peccatum
mortale; cum lumine quidem, sed non numero vel qualitate
requisito, videtur esse peccatum veniale. Celebrare sine crucifixo
(nisi expositum sit Sanctissimum) vel sine Missali (etiam excluso
periculo errandi), videtur esse peccatum veniale. Celebrare sine
vestibus sacris (excepto forsan amictu si haberi nequeat) videtur
esse peccatum mortale; celebrare cum vestibus sacris, sed non
benedictis (excepto forsan cingulo si benedictum haberi nequeat)
videtur esse peccatum veniale. Celebrare in vestibus colore Mis­
sae non convenientibus videtur esse transgressio quidem obliga­
tionis, sed non esse peccatum. Celebrare sine corporali videtur
esse peccatum mortale. Attamen in his omnibus videtur impos­
sibilitas ea habendi et simul necessitas celebrandi (e. g. pro Via­
tico) ab omni peccato excusare. — Sine calice et patena conse­
cratis celebrare est peccatum mortale.
NOTA. 1. Quoad Consecrationem vide supra, n. 288-296.
2. Quoad speciales concessiones circa caeremonias cf. Facultates,
p. 53-64 et 69-73.

Art. 4

DE LOCO

626. — Missa celebrari debet super altare consecratum in ec­
clesia vel oratorio saltem benedicto collocatum; etiamsi ex
dispensatione extra ecclesiam vel oratorium celebratur, semper
tamen debet in altari consecrato celebrari.

Explicatur. Altare: vel fixum vel portatile: fixum est si tota
mensa est ex una petra cum stipite per modum unius consecrata;
portatile est petra (generatim minor, ita tamen ut saltem hostia
et pars calicis in ea collocari possint), quae non fuit cum stipite
consecrata. Ita altare ligneum cum petra consecrata vocatur por­
tatile, etiamsi facile dimoveri nequeat vel sit muro affixum. De­
bet saltem petra esse consecrata et non exsecrata (non fracta).
In quantum licet petram sacram antimensio substituere, cf. Fa­
cultates, p. 57.
Ecclesia vel oratorio : debet esse consecratum vel benedictu: II
non violatum (nisi sit reconciliatum) neque exsecratum. Ulteriora
vide can. 1197-1202.
9

Gravitas transgressionis. Celebrare extra ecclesiam vel ora­
torium saltem benedictum, est peccatum mortale; celebrare in
ecclesia vel oratorio violato est peccatum mortale; celebrare
extra altare seu saltem petra sacra (vel antimensio) rite conse­
crata et non exsecrata, est peccatum mortale. Attamen, semoto
scandalo, in casu necessitatis (e. g. ad Viaticum administrandum)
haec omnia licita sunt.
NOTA. 1. Quoad locum Consecrationis vide supra, n. 300.
2. Quoad speciales concessiones circa locum celebrationis cf. Facul­
tates, p. 53-59.

Art. 5

DE TEMPORE

1. Quoad diem.
627. — 1. Exceptis excipiendis, quilibet sacerdos potest quo­
tidie unam et unam tantum Missam celebrare.
Explicatur. Exceptis excipiendis: uti statim dicetur.
Quilibet sacerdos: utique qui habet omnia requisita.
Unam tantum: nisi habeat facultatem binandi.
2. In Triduo Sacro Missae privatae prohibentur.
3. In Nativitate Domini et in Commemoratione Omnium Fide­

lium Defunctorum, omnis sacerdos potest tres Missas celebrare.
In Nativitate Domini, si unam vel duas tantum celebrat, eam
formam seligat quae tempori celebrationis magis convenit.
In Commemoratione Fidelium Defunctorum (2 Nov., vel si haec
dies est dominica, 3 Nov.) si sacerdos unam tantum Missam ce­
lebret, formulam primam adhibeat, si duas tantum, secundam
vel tertiam formulam omittat.
NOTA. In Nativitate Domini licet pro tribus Missis stipendium accipere,
in Commemoratione Omnium Defunctorum pro una tantum (cf.
n. 620, 2).

2. Quoad horam.
628. — Praeterquam in Nocte Nativitatis Domini, Missa in­
choari potest una hora ante auroram et non serius quam una
hora post meridiem ; Missa vespertina non ante horam quartam
postmeridianam.

Explicatur. In Nocte Nativitatis Domini: tunc enim potest
Missa Conventualis vel Paroecialis inchoari media nocte; simili­
ter potest tunc unus sacerdos unam vel tres Missas media nocte
inchoare in domibus religiosis seu piis oratorium habentibus
cum facultate Sanctissimum habitualiter asservandi.
Inchoari: hoc tempus (excepto pro media nocte) non mathe­
matice, sed moraliter et politice accipiendum est, ita ut sacerdos
sine ulla culpa Missam terminare possit in initio supradicti tem­
poris ante auroram et eam incipere in exitu temporis assignati
post meridiem. Notabiliter vero ante hoc tempus terminare vel
post illud incipere, penitus est illicitum (Caeremoniale RomanoSeraphicum, n. 188). Cf. insuper can. 33, § 1 : de temporis sup­
putatione (cf. Facultates, p. 56).
NOTA. Pro Regularibus tempus celebrandi Missam privatam, etiam in ec­
clesiis alienis, incipit duas horas ante auroram ct explicit duas
horas post meridiem. Imo in ecclesiis Regularium possunt Regu­
lares, et etiam sacerdotes sacculares, celebrare duabus horis post
mediam noctem et tribus post meridiem. In territoriis S.C.P.F.
subiectis (Facultates, p. 53) Ordinarii concedere possunt ut Missa
inchoari possit una hora post mediam noctem.

Si vis scire quid sit Sacrificium Missae, recole quid sit Sacri­
ficium Crucis: nam est eius vera renovatio.
Sacrificium Crucis est unicus eventus in historia mundi, qui
habeat valorem; et omnes aliae res et eventus nullum omnino
valorem habent, nisi relationem dicant, et in quantum relatio­
nem dicant cum Sacrificio Crucis futuro vel iam oblato. Tale fuit
Sacrificium Crucis, ut universus in eo fuerit commotus, sol et
luna fuerint obscurata, terra tremuerit et montes scissi fuerint.
Sacrificium Crucis est supremus actus oboedientiae Filii Dei erga
Patrem ; Sacrificium Crucis est actus profundissimae adorationis
et altissimae satisfactionis quem unquam creatura posuit vel
ponere poterit. Sacrificium Crucis est reconciliatio Dei cum crea­
tura sua rebelli. In Sacrificio Crucis homo naturam suam bonam
et vitam supernaturalem recuperavit. Sacrificium Crucis est su­
prema adoratio, suprema gratiarum actio, suprema supplicatio,
suprema satisfactio.
Et hoc idem est Sacrificium Missae. Nonne voluisses Sacrificio
Crucis in Calvario assistere? Nonne voluisses iuxta Matrem tuam
caelestem stare dolorosus sub Cruce? Quales sensus amoris ha­
buisses erga Eum qui tam magnanime moriebatur in Cruce;
quales sensus gratitudinis erga Redemptorem qui totum mun­
dum redimebat a servitute peccati; quales sensus compassionis
erga Filium Hominis totum sanguinem suum dantem in mediis
doloribus. Quia hoc esse non potuit, Christus seipsum iterum in
qualibet Missa Patri offert, eandem Victimam, eosdem dolores,
eadem vulnera.
Et ad hanc oblationem externe perficiendam a sacerdote mu­
tuat labia et manus’.... Munda cor meum et labia mea’.... Lavabo
inter innocentes manus meas’....
Sed et omnis Christianus invitatur ut eandem Victimam Patri
simul cum Christo offerat. Si nullum sacrificium dignum ex
meipso habeo, ecce Deus mihi praebet Divinam Victimam, ut

illam Ei offeram in iisdem sensibus quos Christus habuit et
habet.
Victima autem quae offertur est Christus, sed Christus ut
Caput, et proinde cum capite etiam Christus completus (uti di­
cunt Patres), Corpus Christi Mysticum. In qualibet ergo Missa
etiam ego Patri in victimam offeror. Patiarne ut solus Christus
me Patri offerat, quin ego in illa oblatione consentiam? In una­
quaque ergo Missa mihi congruunt sensus offerentis et sensus
oblati seu victimae.
Omnis Missa, sive eam celebrem sive ei assistam, requirit duas
hostias !...

519

I

INDEX ALPHABETICUS
Numeri referunt ad numeros marginales

A

Altare Privilegiatum: 620, 3.
Amens: eius Baptismus, 86; Confirma­
Ablutio: qualis requiratur in Baptismo,
tio, 126; Confessio, 221, 171, 3;
52-53.
S. Communio, 317; Matrimonium,
Absolutio: sacrament alis: est ritus Sa­
511.
cramenti Paenitentiae, 144; formu­ Apostolica Benedictio: in articulo mor­
la, 145; in plurali, 146; absolutio
tis, 369.
suiipsius, superioris, 147; directa et
Applicatio Missae: fit per intentionem,
indirecta, 157; danda vel neganda,
595; quandonam fieri debet, 598;
170; sub conditione, 171; differenda,
cuinam fieri potest, 600; pro grege,
175, per telephonium, 223. Vide et­
614.
iam sub voce: Dispositiones.
Aqua: adhibenda in Baptismo solem­
— a censura: 268 ss.; conditiones, 273;
ni et privato, 49-51; pro Baptismo
a censura multiplici, 274; modus
in utero matris, 50, nota; vino mi­
dandi, 278; vide etiam sub voce
scenda in Consecratione, 295.
Censura.
Assistentia Matrimonii: quis possit,
— a paena vindicative: 275.
501, 542-545.
— complicis: 159.
Attentatio Matrimonii: cum adulterio
Acolythatus: notio, 370; ritus, 376.
est impedimentum Matrimonii, 564.
Administratio Sacramentorum: est of­
Attentio: notiones, 17, in ministro Sa­
ficium ministri, 20-25; cum periculo
cramenti, 18.
propriae vitae, 24; absoluta, sub
Attritio: 224, cius valor, 231; sufficien­
conditione, 25.
tia etiam in articulo mortis, 232;
Adulterium: impedimentum Matrimo­
relatio ad timorem servilem, 233.
nii, 564.
Attritionismus: 234.
Adultus: quoad Baptismum, quis sit,
79; principium generale, 79; mori­
B
bundus, 80-83 ; senex, 84; surdo-mutus, 85; amens, 86; sub aliorum po­ Balsamum: miscendum in S. Chrisma­
testate constitutus, 87-90; vitiis de­
te, 113.
ditus, 91-92; haereticus, 93.
Banni: 467-471.
Aegrotus: cessat reservatio peccato­ Baptismus: definitio, 44; necessitas,
rum, 161 ; religiosa aegrota quoad
45-46; num iterabilis, 48; materia
confessarium, 158; ieiunium ante
adhibenda, 49-51; actio, 52-53; for­
S. Communionem, ante Missam,
mula adhibenda, 54-55; plurium in­
323; obligatio recipiendi Extremam
simul, 57; minister, 58-59; obligatio
administrandi, 60; subicctum, prin­
Unctionem, 348 ss.
AequipoIIentes cautiones: 560.
cipium generale, 62; diversa subieAetas: impedimentum Matrimonii, 556.
cta, 63-93; patrinus, 94-100; caere­
Affinitas: impedimentum Matrimonii,
moniae, 101-106; tempus et locus,
107-108; adnotatio, 109.
567.

— flaminis: 44, nola, 45-46.
— fluminis: 44, nota.
— privatus: quandonam conferendus,
101-104.

— sanguinis: 44, nota, 45-46.
— solemnis: quandonam conferendus,
101-104.
Baptizatus in Ecclesia Catholica: qui­
nam censetur, 501.
Benedictio Apostolica: in articulo mor­
tis, 369.
— solemnis Matrimonii, 580; quis eam
dare debet, 581; quando licet, 585.
Beneficium ecclesiasticum: notio, 615;
obligatio celebrandi Missam, 616.
C
Caeremoniae: observandae a ministro
Sacramenti, 19; vide etiam ad sin­
gula Sacramenta.
Calendarium: iuxla oratorium in quo
celebratur Missa, 623.
Castitatis perfectae votum: impedi­
mentum Matrimonii, 573.
Casus: matrimonialis: publicus vel
occultus, distinguendus ab impe­
dimento publico vel occulto, 519.
— urgens: cessat reservatio, 161, 277;
quoad dispensationem matrimonia­
lem, 525-527.
Cautiones seu cautelae: in scriptis
dandae, 560; cautiones aequipollcntes, 560
Celebrans Missae: 602; requisita, 603609; confessio sacramcntalis, 605.
Celebret: 604.
Censura: notio, species, 261; divisio,
262; fundamentum, 263; subiectum,
264; causae excusantes, 265; excu­
santes ab effectu censurae, 266;
multiplicatio, 267; absolutio, 268 ss.;
absolutio danda ante absolutio­
nem peccati, 192; conditiones ad
absolutionem, 273; modus dandi.
278; absolutio a censura multiplici,
274; cessatio reservationis, 277; mi­
nister et subiectum Sacramento­
rum debent esse ab ea liberi, 11, 38.
Cessatio: reservationis peccatorum,
161; iurisdictionis, 164; reservatio­
nis censurae, 277.
Chrisma: quid sit, adhibendum in
Confirmatione, 113; an possit con­
fici a sacerdote delegato a Summo
Pontifice, 113 nota.

Cognatio spiritualis: quomodo contra­
hitur in Baptismo, 61, 100; est im­
pedimentum Matrimonii, 570; quo­
modo contrahitur in Confirmatione,
130.
— legalis: impedimentum Matrimonii,
517, 574.
Cohabitationis et tori separatio, 486.
Communio: definitio, 279; necessitas,
280-281; ritus sacramcntalis, 283 ss.;
sub una vel utraque specie, 287;
materia est Hostia consecrata, vide
Consecratio; minister 301-302; quan­
doque etiam laicus, 301; requisita
in ministro, 303-306; obligatio admi­
nistrandi, 307; obligatio admini­
strandi Viaticum, 308; obligatio ne­
gandi, 309; subiectum, 310; requi­
sita in subiecto, 311-327; confessio
praemittenda, 139, 311; causae ex­
cusantes a confessione praemitten­
da, 312; frequentia communionis,
328-332; quotidiana fovenda, 331;
communio spiritualis, 333; caere­
moniae, 336; tempus, 334; locus, 335.
— ut pars Missae: 588, 589, 590.
Commutatio satisfactionis sacramentalis: 196, 255.
Complex: absolutio a peccato turpi,
159; complicis nomen in confessione
non revelandum, 248.
Concubinarius: quoad Baptismum, 92;
quoad Confessionem, 180.
Concubinatus: causa impedimenti Ma­
trimonii (publicae honestatis), 569.
Conditio: influxus quoad sponsalia,
450; quoad Matrimonium, 507 ss.;
nonnisi gravi de causa et raro per­
mittenda, 508; conditio non pro­
creandi prolem vel eam limitandi,
509; revocatio conditionis, 510.
Confessio: vide Paenitentia.
— uti pars Sacramenti : notio, 238;
materia, 239-242; dotes, 243; per
interpretem non obligatoria, 140,
243,6;
principium,
244;
utrum
scripto vel signis fieri debet, 246;
confessio dimidiata, 249; iteranda
vel complenda, 251; generica, 247;
generalis, 252; moribundi, 253.
Confessionis integritas: 243, 8 ss.; cau­
sae excusantes, 248; media ad cam
obtinendam, 250.
Confessionale : in oratoriis et ecclesiis
adhibendum, 260.
Confirmatio: definitio, 110; necessitas,

in radice, 539 ss.; quid faciendum si
111; non iterabilis, 112; materia ad­
est impossibilis, 541.
hibenda, 113-114; actio, 115; formula
adhibenda, 116; minister, 117-122;
Crimen: impedimentum Matrimonii,
564.
utrum administranda morientibus
petentibus, 122; ante vel post pri­
Cultus disparitas: 560; cautiones re­
mam Communionem, 124; subie­
quisitae, 560.
ctum, 123-126; patrinus, 127-130; cae­
remoniae, 131; tempus et locus,
D
132-133; requiritur ante susceptio­
nem Ordinis, 392; in subiecto Ma­
Defectus: consensus: influxus in valo­
trimonii, 549.
rem Matrimonii, 511 ss.; utrum
Coniugicidium : impedimentum Matri­
scientia vel opinio nullitatis impe­
monii, 564.
diat verum consensum, 516.
Consanguinitas: impedimentum Matri­
— formae Matrimonii: invalidât Ma­
monii, 565.
trimonium, 517; nisi sit dispensa­
Conscientiae examen: 250.
tum, 504.
Consecratio:
praeparatio materiae — in caeremoniis Ordinis supplendi,
Communionis et Sacrificii: 288-300;
381, 406.
materia adhibenda, 288 ss.; utrum
— irregularitates ex defectu: 411.
duplex requiratur, 291; formula,
— personales: manifestandi in spon­
296; minister, 297; requisita in mi­
salibus, 430; ante Matrimonium,
nistro, 298; tempus, 299; locus, 300.
551.
— uti pars Missae: utrum duplex re­ — usus rationis: invalidât Matrimo­
quiratur, 291, 588-589; complenda,
nium, 511.
589,4, 590 ss.
Delegatus ad assistendum Matrimo­
— sacrament ale: 43.
nio: requisita, 501.
Denegatio Sacramenti: 23; obligatio
Consensus: mutuus: facit sponsalia,
417; caque dissolvit, 450; elemen­
denegandi, 29-31.
Diaconatus: notio, 370; ritus, 378.
tum essentiale contractus matrimo­
nialis, 487; qualitates, 487; eius de­
Dimissoriae litterae: 387, 388.
fectus
invalidât
Matrimonium,
Directa absolutio: peccati, 157.
511 ss.; non necessario impeditur
— iurisdictio: 150.
Disparitas cultus: 560; cautiones re­
scientia vel opinione nullitatis, 516;
quando renovandus, 538 ss.
quisitae, 560.
— parentum: pro sponsalibus, 422; pro Dispensatio impedimenti matrimonia­
lis: notio, divisio, 523; auctor, 524Matrimonio, 553.
527; utrum ignorans exsistentiam
Consuetudinarius: absolvendus, 176.
impedimenti dispensare possit, 528;
Contractus: matrimonialis: eius rela­
subiectum, 520; utrum danda sit
tio ad Sacramentum, 474 ss.; notio,
indignis, 531; causae canonicae et
etc. vide Matrimonium.
non-canonicae, 530; influxus causae
— sponsalitius: vide Sponsalia.
in dispensationem, 532; effectus, 533;
Contritio: notio, divisio, 224, dotes,
modus petendi, 534; modus exse­
225; principia, 226-227; utrum re­
quendi, 535; an explicita necessaria
quiritur intentio confitendi, 135, 228,
sit, 536.
230.
Dispositiones paenitentis: 169, 170, 173,
— imperfecta, vide Attritio.
utrum absolutio dispositi differri
— perfecta: valor ad remissionem pec­
possit, 175, 192; consuetudinarii, re­
cati mortalis, 135; quandonam ne­
cidivi, 176; occasionarii, 177; super­
cessaria, 136; in articulo mortis,
stitiosi, 178; fumigatoris et ven­
232.
ditoris opii, etc., 179; polygami,
Contritionismus: 234.
concubinarii, 180; parentum filias
Contumacia: requiritur ad censuram
paganis desponsantium, 181; mariti
incurrendam, 265; recessus ab ea
uxorem vendentis, 182; restitutio­
requiritur ad absolutionem a cen­
ni obnoxii, usurarii, 183; violato­
sura, 273.
ris Dominicae, 184; paenitentis pii,
Convalidatio Matrimonii: 538; sanatio

185; nupturientium, 427; excitandae
quantum potest, 193; indisposito
S. Communio danda vel neganda,
30, 31, 320.
Dissimulatio Sacramenti: 32.
Dissolutio: sponsalium: 446ss.
— Matrimonii: quoad torum et cohabitationem, 486; quoad vinculum,
494-500.
Documenta requisita ad licitam Ordi­
nationem, 388; requisita ante Matri­
monium, 466.
Dubium: circa materiam confessionis,
136, 137, 174; circa iurisdictionem,
154; circa sinceritatem et integrita­
tem confessionis, 167; circa disposi­
tiones paenitentis, 171-173, 176 ss.;
circa reservationem peccati, 161;
excusat a censura, 265.
— Matrimonium: gaudet favore iuris,
492; quid in Privilegio Fidei, 492;
quid ante Matrimonium initum,
492.

253; a censura, 265; ab effectu cen­
surae servando, 266.
Exorcistatus: notio, 370; ritus, 375.
Extrema Unctio: notio, 347; necessitas,
348; quoties, 349-350; materia adhi­
benda, 351; unctio, 352; formula, 354;
minister, 355, 356; obligatio admi­
nistrandi, 357; cum proprio peri­
culo vitae, 24, 358; subiectum, 359;
pueri, 360; phrenetici, furiosi, etc.,
361; operationem chirurgicam subi­
turi, 363; recenter mortui, 364; pec­
cator impaenitens sensibus destitu­
tus, 366; quid est periculum mortis,
359, 362; requisita subiccti, 365; cae­
remoniae, 367 ss.
F

E

Ecclesia supplet iurisdictionem: 154,
501.
Episcopatus: notio, 370, 371; ritus, 380.
Error: quoad sponsalia, 429, 447; quoad
Matrimonium, 513; quoad valorem
dispensationis matrimonialis, 533.
— communis: quoad iurisdictionem,
154.
Eucharistia: Sacramentum: vide Com­
munio.
— Corpus Domini Eucharisticum: con­
ficitur in Consecratione, 288 ss.; est
materia Communionis et Sacrificii,
288 ss., 587; asservatio, 342 ss.; locus
asservationis, 343; renovatio hostia­
rum, 344; cultus, 345; quid facien­
dum si S. Hostia decidat, 339; si de
vino consecrato decidat, 340; si ho­
stiae supersunt quae in tabernaculo
asservari non possunt, 341; si inve­
nitur hostia vel fragmentum ho­
stiae, 346.
— Sacrificium: vide Missa.
Examen conscientiae : 250.
Excommunicatus: minister Sacramen­
ti, 42; haereticus est excommunica­
tus, 93; non potest esse patnnus,
95; vide Censura.
Excusatio: a confessione instituenda,
140, ab integritate confessionis, 248,

Familiaritas: inter nupturientes licita,
427.
Favor iuris: pro Matrimonio, 492, 515
nota; pro Privilegio Fidei, 492.
Fictio: quoad valorem Matrimonii, 514.
— iuris: (sanatio in radice) 539.
Fides: in ministro Sacramenti, 10.
Fidei privilegium: gaudet favore iuris
etiam prae Matrimonio, 492, 495,
500, 515 nota; vide Privilegium Paulinum.
Filiifamilias :
consensus
parentum
quoad Baptismum, 87-88; pro spon­
salibus, 422; pro Matrimonio, 553.
Foetus: quid est, cius Baptismus in
utero matris, 63-64; Baptismus foe­
tus abortivi, 64-65; modus baptizan­
di foetum, 68; aqua pro Baptismo
in utero matris, 50 nota.
Forma Sacramenti: 3; vide etiam sub
diversis Sacramentis.
— iuridica Matrimonii: qualis est et
quis ad eam tenetur in circumstan­
tiis ordinariis, 501; in periculo mor­
tis, 505; in circumstantiis extraor­
dinariis, 506; quoad caeremonias ci­
viles, 501; per procuratorem, 502;
per interpretem, 503; defectus for­
mae invalidât Matrimonium, 517;
dispensatio a forma, 504.
Fructus Missae: a quonam obtinentur,
595-596; quomodo et quibus appli­
cantur, 597 ss ; utrum dividi possint,
601; specialissimi, speciales, gene­
rales, 595.
Fundatio pia: notio, 615; obligatio ce­
lebrandi Missam, 616.

absolutio: 157.
— iurisdictio: 150.
Indirecta:

G

Indissolubilitas: Matrimonii, 491 ss.
Indulgentiae: necessitas confessionis,
141; plenaria in articulo mortis, 369.
H
Infantes: quinam intelliguntur pro Ba­
ptismo, 70 nota; regula generalis,
Haereticus: uti minister Sacramenti,
70; durante partu Baptismus, 66;
42; quoad eorum Baptismum, 93;
utrum primum S. Communionem
sunt excommunicati, 93; non pos­
an Confirmationem recipere de­
sunt esse patrini in Baptismo, 95;
beant, 124.
neque in Confirmatione, 127; jurisdi­
— fidelium: eorum Baptismus, 71-73;
ctio sacramentalis apud haereticos,
unius fidelis ct unius infidelis, 74.
155; utrum absolvi possunt, 218;
— catechumenorum: an baptizandi
sunt irregulares, 412.
sint, 75.
Hebes: quoad S. Communionem, 318.
— infidelium: eorum Baptismus, 76-77.
Hermaphroditae: 558.
Honestas publica: impedimentum Ma­ — haereticorum: eorum Baptismus,
76-77; quandonam censentur in Ec­
trimonii, 569.
clesia Catholica baptizati, 501.
— inventi: eorum Baptismus, 78.
I
Infirmus: vide Aegrotus.
Iciunium eucharisticum : 322-323; ces­
Instructio: requisita in subiecto Ba­
satio obligationis, 324-327.
ptismi, 80-81, 84-85; ante Matrimo­
leiuniuin naturale: servandum a mi­
nium, 552.
nistro Baptismi adulti, 59; ab adul­
Integritas confessionis: 243, 8 ss.; cau­
to baptizando, 79; optandum in sub­
sae excusantes, 248; media ad eam
iecto Confirmationis, 125 nota.
obtinendam, 250.
Ignorantia: excusat a censura, 265; non
Intentio: notio, divisio, 13; in mini­
ab impedimento, 521; quoad spon­
stro Sacramenti, 14-15; faciendi
salia, 431; quoad valorem Matri­
quod facit Ecclesia, 14; error in in­
monii, 512.
tentione, 16; in subiecto Sacra­
Impedimentum: pro susceptione Ordi­
menti, 39-40; in subiecto Matrimonii,
nis: notio, 410; origo, 413; multi­
547.
plicatio, 414; cessatio, 415; eius ab­
— consecrandi: 298.
sentia requiritur pro susceptione ct
— celebrandi: 608.
exsecutione potestatis Ordinis, 400,
— applicandi Missam: 597ss.; quan­
405.
donam elicienda, 598; conflictus in­
tentionum, 599; utrum licita sit
— Matrimonii: influxus in sponsalia,
intentio secundaria, 601; liber Mis­
431, 433, 459; obligatio ea revelandi,
468; quid faciendum impedimento
sarum acceptarum, 620,7.
detecto vel dubio orto, 469-470; vide
Interpellationes: 496.
Interpres: cius usus in confessione non
etiam Casus.
obligatorius, 140, 243,6; quomodo
— dirimens: notio, 518; divisio, 519;
adhiberi possit quin confessio ei
subiectum, 520; efficacia, 521; effica­
innotescat, 243,6; in celebratione
cia in impossibilitate petendi dispen­
sationem, 522; dispensatio, 523 ss.;
Matrimonii, 503.
Irregularitas: notio, 410; origo, 411-412;
quaenam sint, 556 ss.
multiplicatio, 414; cessatio, 415; cius
— impediens: notio, divisio, subie­
absentia requiritur pro susceptione
ctum, efficacia, dispensatio, 572;
Sacramenti, 11, 38, 400; item pro
quaenam sint, 573 ss.
exsecutione potestatis Ordinis, 405.
Impositio manus: in Confirmatione,
Iteratio: Sacramenti, 2; formulae, 6;
115; in Ordine, 372 ss.
ritus, 26-28.
Impotentia: 494, 557.
Indignus: minister Sacramentorum in­
Iuris favor: pro Matrimonio, 492, 515
dignus, 42; Matrimonium cum pu­
nota; pro Privilegio Fidei, 492.
blice indigno, 576.
Iurisdictio sacramentalis: definitio, di­
Gregoriana series Missarum: 620,5.

visio, 150; in quemnam exerceri
potest, 151, 152, 158-159; quis habet
ordinariam, 152; delegatam, 153; a
iure (in periculo mortis, itinere ma­
ritimo, aerio, errore communi, etc.),
154; iurisdictio dubia, 154,4; apud
haereticos, 155; restrictio quoad
personas, 158-159; quoad peccata,
160; cessatio iurisdictionis, 164; spe­
cialis pro religiosis feminis, 158.
delegata: a quonam et cuinam de­
legari potest, 153; praesumi nequit,
153; subdelegari, 153; directa et
indirecta, 150.

L

Lcctoratus: notio, 370; ritus, 374.
Legalis cognatio: impedimentum Ma­
trimonii, 571, 574.
Lcgitimatio prolis: effectus dispensa­
tionis matrimonialis, 533; effectus
convalidationis Matrimonii, 538; et
sanationis in radice, 539.
Litterae: dimissoriae, 387, 388.
— testimoniales pro susceptione Ordi­
nis, 388.
Locus confessiones audiendi: 260; pro
religiosis, 158.
M

Maritus uxorem vendens absolvendus:
182.
Materia confessionis: dubia, 136, 137,
174.
— Communionis : 283, 287.
— Consecrationis: 288 ss.; quomodo
debet esse praesens, 289; utrum
possit una sine altera consecrari,
291.
— Sacramenti, 3.
Matrimonium: notio, 473; notio con­
tractus matrimonialis, 482; divisio,
483; obiectum, 484-485; elementum
essentiale: consensus, 487; quo iure
regitur, 416; quae praemitti pos­
sunt (sponsalia), 417-462;
quae
praemitti debent, 463-472; promis­
sum tempore congruo ineundum
est, 442; nulla tamen datur actio,
444; utrum solvat sponsalia, 455;
relatio inter Sacramentum et con­
tractum, 474-477; necessitas, 478479; ntus sacramentalis, 480; mini­
ster. 481; qualitates, unicitas, 488;
indissolubihtas, 491 ss ; polygamia

apud ludaeos et Infideles, 489; po­
lygamia successiva, 490; Privilegium
Paulinum, Privilegium Fidei, 495 ss.;
forma iuridica in circumstantiis or­
dinariis, 501; in periculo mortis,
505; in circumstantiis extraordina­
riis, 506; quis potest assistere, 501,
542-545; causae nullitatis, 507 ss.;
convalidatio, 538; sanatio in radice,
539 ss.; subiectum, 546; requisita,
547 ss.; impedimenta, 518 ss., 556 ss.,
572 ss.; caeremoniae, 577 ss.; tem­
pus, 584-585; locus, 586.
— dubium: gaudet favore iuris, 492;
quid ante Matrimonium initum, 492;
quid in privilegio fidei, 492.
— ratum et consummatum: nulla hu­
mana potestate dissolvi potest, 493.
— ratum non consummatum: quomo­
do dissolvitur, 494.
— mixtum: vide Mixta religio et Disparitas cultus.
Matrina: vide Patrinus.
Metus: influxus in sponsalia, 434, 448;
in valorem Matrimonii, 515; in assi­
stendam parochi, 545.
Minister: Sacramenti: requisita, 8-19;
qualitates, 8-12; intentio, 13-16; at­
tentio, 17-18; observatio caeremonia­
rum, 19; officia: administrandi, 2025; cum periculo propriae vitae, 24;
negandi, 29-33; susceptio Sacramenti
a ministro indigno, 42.
— Baptismi: in Baptismo privato et
solemni quis sit, 58-59; obligatio
administrandi, 60; contrahit cogna­
tionem spiritualem (impedimentum
Matrimonii), 61; utrum possit etiam
munere patrini fungi, 99.
— Confirmationis: ordinarius et extra­
ordinarius, 117; requisita in Epi­
scopo, 118; in sacerdote, 119; an
Episcopus possit sacerdotem dele­
gare pro Confirmatione, 120; obli­
gatio administrandi, 121; an tenea­
tur administrare molientibus pe­
tentibus, 122, an possit simul mu­
nere patrini fungi, 129.
— Paenitentiae: requisita, 149-164; of­
ficia, 165-214; obligatio audiendi
confessiones, 165; interrogandi, 166;
quid si paenitens nil vel vix aliquid
accusat, 167; quid si de sinceritate
paenitentis dubitat, 167, 173; obli­
gatio iudicandi, 168-170; dandi vel
negandi absolutionem, 170; diffe­

rendi, 175, 192; quid si non totam
accusationem intellexit, 172; quid si
casum solvere non potest, 149, 175,
191, 205; obligatio docendi, 186-190;
disponendi, 192-193; ius imponendi
obligationem, 194; obligatio impo­
nendi satisfactionem, 195; corrigen­
di errores commissos et reparandi
damna, 198-203; servandi sigillum,
204 ss.
— Communionis: notio, 301; ordina­
rius et extraordinarius, 301; quan­
doque laicus, 301; utrum possit seipsum communicare, 302; requisita,
303 ss.; obligatio administrandi, 307;
quoad Viaticum, 308; obligatio ne­
gandi, 309.
— Extremae Unctionis: regulariter, et
in casu necessitatis, 355; utrum
plures sacerdotes diversas unctiones
perficere possint, 356; obligatio ad­
ministrandi, 357; etiam cum peri­
culo propriae vitae, 24, 358.
— Ordinis: ordinarius et extraordina­
rius, 382; requisita, 383, 384; utrum
presbyter possit Ordines Maiores
conferre, 385.
— Matrimonii: 542.
Missa: notio, 587; partes, 588; qualita­
tes, 590 ss.; complenda, 594; fructus,
595 ss.; quomodo et quibus appli­
cantur, 597-600; conflictus intentio­
num, 599; valor, 601; valor Missae a
malo sacerdote celebratae, 596; ce­
lebrans, 602; requisita, 603-609; con­
fessio praemittenda, 139, 605; obli­
gatio celebrandi, 610 ss.; liber Mis­
sarum acceptarum, 620, 7; caeremo­
niae, 623 ss.; locus, 626; tempus,
627-628.
Missale: iuxta oratorium in quo cele­
bratur Missa, 623.
Mixta religio: impedimentum Matri­
monii, 575.
Mola: utrum baptizanda, 69.
Monogamia: 488.
Monstrum: quid sit, quomodo baptiza­
tur, 69.
Moribundus: obligatio cis Baptismum
conferendi, 47, 80-82; utrum bapti­
zandi si in via inveniuntur, 83;
eorum Confirmatio, 122; confessio,
253; subiectum Extremae Unctionis,
359 ss.; vide etiam Periculum mortis.
Mors apparens: 364.
Mortis periculum: vide Periculum.

Mortuus (recenter): relate ad Extre­
mam Unctionem, 364.
Mutuus: consensus: facit sponsalia,
417; eaque dissolvit, 450; elementum
essentiale contractus matrimonialis,
487; qualitates, 487; eius defectus
invalidât Matrimonium, 511 ss.; cau­
sae defectus, 511 ss.; non necessario
impeditur scientia vel opinione nul­
litatis, 516; quando renovandus,
538 ss.
— promissio Matrimonii: vide Spon­
salia; cum adulterio est impedi­
mentum Matrimonii, 564.

N
Nupturientes: cessat reservatio pecca­
torum, 161; familiaritas permissa,
427; de absolutione neganda, 427.

O
Obreptio: effectus in dispensationem
matrimonialem, 532.
Occasionarius: absolvendus, 177; nu­
pturientes, 427.
Oleum : Chrisma: utrum aliud adhi­
beri possit in Confirmatione, 113114.
— infirmorum: materia Extremae Un­
ctionis, 351.
— olivarum: materia pro oleis sacris,
351.
Operatio chirurgica: relate ad Extre­
mam Unctionem, 363.
Opii fumigatores, venditores, etc.: eo­
rum Baptismus, 91; absolvendi, 179.
Ordinarius: proprius quoad Ordinem,
386.
Ordo: notio, 370; divisio, gradus, 371;
ritus, 372ss.; minister ordinarius et
extraordinarius, 382; requisita mi­
nistri, 383 ss.; utrum presbyter pos­
sit Ordines Maiores conferre, 385;
obligatio administrandi, 389; sub­
iectum, 390; requisita pro susceptio­
ne Ordinis, 388, 391-402; pro exse­
cutione potestatis, 403-405; caeremo­
niae, 406; supplendae, 381, 406; tem­
pus et locus, 408-409; impedimenta,
irregularitates, 410 ss.; est impedi­
mentum Matrimonii, 561; votum
Ordines suscipiendi impedit Matri­
monium, sed non prohibet usum
Matrimonii, 573.

— minores: 371.
— maiores: 371; utrum a presbytero
conferri possint, 385.
Ostiariatus: notio, 370; ritus, 373.

P
Paena vindicativa: absolutio ab ea, 275.
Paenitentia (Sacramentum); definitio,
134; necessitas, 135-142; ritus sacramentalis, 144-146; minister, 147-216;
subiectum, 217-257; caeremoniae,
258; tempus et locus, 259-260; sacri­
lega susceptio non satisfacit prae­
cepto annuae confessionis, 138; su­
scipienda ante S. Communionem,
139, 311, 312; ante Missam, 139, 605;
per se non ante Extremam Unctio­
nem, 365 nota.
Vide etiam Satisfactio.
Panis: materia Consecrationis, 288;
qualitates, 292-293.
Parentes: qui filias paganis desponsa­
runt absolvendi, 181; consensus eo­
rum pro sponsalibus, 422; pro Ma­
trimonio, 553.
Parochus: per se non potest iurisdictionem ordinariam delegare, 153;
quinam
parocho
aequiparantur
quoad iurisdictioncm ordinariam,
152; quoad S. Communionem, 301;
in sponsalibus, 437; in Matrimonio
praeparando, 464 ss.; quoad Matri­
monii celebrationem, 501, 542-545.
Patrinus: pro Baptismo: notio, 94; re­
quisita. 95; officium, 96; principium,
97; utrum minister Baptismi possit
simul esse patrinus, 99; contrahit
cognationem spiritualem (impedi­
mentum matrimonii), 100, 570.
— pro Confirmatione: notio, requisita,
officium, 127; principium, 128; utrum
minister possit simul esse patrinus,
129; contrahit cognationem spiritua­
lem (quae non impedit Matrimo­
nium), 130, 570.
Paulinum Privilegium: vide Privilegium
Paulinum.
Peccatum: mortale: cius remissio, ne­
cessitas Paenitentiae, 135, 138-140;
post Baptismum dubium, 136; in
susceptione Baptismi commissum,
137; dubie commissum vel dubie
mortale, 240; eius remissio per con­
tritionem, 230.
— veniale cius remissio, 142-143 , 230-

231; utrum requirat iurisdictioncm,
148.
— reservatum : 160; cessatio reservationis, 161 ; absolutio, 162-163, 249.
Periculum: administratio Sacramenti
cum periculo propriae vitae, 24;
quoad Viaticum, 24, 308; quoad Ex­
tremam Unctionem, 24, 358.
— mortis: necessitas Paenitentiae, 135,
iurisdictio, 154; absolutio complicis,
159; cessat reservatio peccati, 161;
et censurae, 277; obligatio recipiendi
Viaticum, 281-282; potest Viaticum
recipi etiamsi ea die iam communi­
caverit, 329; etiam non-ieiunus, 324;
quid intelligitur relate ad Extre­
mam Unctionem, 359, 362-363; for­
ma Matrimonii, 505.
Pia fundatio: notio, 615; obligatio ce­
lebrandi Missam, 616.
Polygamla: successiva: 490; irregulari­
tas, 412.
— simultanca: 488; apud ludaeos et
Infideles, 489.
Polygamus: quoad Baptismum, 92;
quoad Confessionem, 180; quoad
Matrimonium (Privilegium Fidei),
500.
Praesentia: materiae et formae (unitas
moralis), 6; requisita in subiecto
Sacramenti, 41; in subiecto Paeni­
tentiae, 222; absolutio per tclephonium, 223; in subiecto Matrimonii,
548.
Presbyteratus: notio, 370; ritus, 379.
Privilegium: Fidei: gaudet favore iu­
ris etiam prae Matrimonio, 492, 495,
500, 515 nota.
— Paulinum: 495, 499; quoad baptiza­
tos acatholicos, 498; interpellatio­
nes, 496; novum Matrimonium cum
disparitate cultus, 497; vide etiam
Privilegium Fidei.
Pro grege: seu pro populo (applicatio
Missae), 614.
Probabilismus: in administratione Sa­
cramentorum, 33.
Procurator: in sponsalibus, 424; in ce­
lebratione Matrimonii, 502, 511;
quoad solemnem Benedictionem Ma­
trimonii, 580.
Professio religiosa: influxus in sponsa­
lia, 456-458.
— simplex: impedimentum impediens
Matrimonium, 562, 573.
— solemnis: dissolvit Matrimonium

ratum non consummatum, 494; est
impedimentum dirimens, 562.
Prolis legitimatio: effectus dispensatio­
nis matrimonialis, 533; et convalidationis, 538; et sanationis in radi­
ce, 539.
Promissio Matrimonii: vide Sponsalia;
cum adulterium est impedimentum
Matrimonii, 564.
Propositum: in Sacramento Paeniten­
tiae: notio, 235; dotes, 236; princi­
pium, 237.
Publica honestas: impedimentum Ma­
trimonii, 569.
Publicationes matrimoniales: 467-471.
Puella desponsata: quoad Baptismum,
71, 89.
Puer: vide Infantes; confessio puero­
rum, 221, 171,3; obligatio recipiendi
Confirmationem, 124; S. Communio­
nem, 316, 280; Viaticum, 281; Extre­
mam Unctionem, 360.

R
Raptus: impedimentum Matrimonii,
563.
Rationis usus: requiritur ad validita­
tem Matrimonii, 511.
Recenter mortuus: relate ad Extre­
mam Unctionem, 364.
Recidivus: absolvendus, 176; nupturien­
tes, 427.
Religio mixta: impedimentum Matri­
monii, 575.
Religiosus status: votum cum ample­
ctendi impedit Matrimonium, sed
non prohibet usum Matrimonii, 573.
Rcservatio: peccati: 160; cessatio, 161 ;
absolutio, 162-163, 249.
— censurae: cessatio reservationis, 277.
Ritus sacramcntalis : quid sit, materia
et forma ritus, 3; principia, 4-7;
mutatio accidentalis, substantialis,
4; mutatio verborum, 4 nota; ite­
ratio ritus, 26-28.
— Baptismi: materia adhibenda, 4951; actio, 52-53; formula, 54-56; in
plurali, 57.
— Confirmationis: materia adhiben­
da, 113; num sacerdos possit con­
ficere S. Chrisma cx delegatione
Summi Pontificis, 113 nota; an aliud
oleum ac S. Chrisma possit adhi­
beri, 113-114; actio, 115; formula,
116.

Paenitentiae: 144-146.
Communionis: 283 ss.
Extremae Unctionis: 351-354.
Ordinis: 372ss.; defectus supplendi,
381.
S

Sacramentalia: notio, divisio, princi­
pia, 43.
Sacramentum: definitio, 1; numerus,
classificationes, 2; materia ct forma,
3; ritus sacramcntalis, 3-7; minister,
8-33; simulatio ct dissimulatio, 32;
probabilismus in administratione
Sacramentorum, 33; subiectum, 3442; susceptio a ministro indigno, 42.
Sacrificium: vide Missa.
Sanatio in radice: 539-540.
Satisfactio sacramcntalis: imponenda,
195; qualis, 195, 197; commutatio,
196, 255; acceptanda et implenda,
254 ss.; quandonam implenda, 255;
quomodo, 256, 257; satisfactio im­
pleta in statu peccati mortalis, 257.
Schedula confessionis: 213.
Scientia: requisita in confcssario, 149;
supplenda in paenitente, 186-190; ex
confessione hausta non adhibenda,
212; requisita in subiecto Matrimo­
nii, 552; vide etiam Instructio.
Sectio caesarea: quid sit, num sit ob­
eunda propter Baptismum pueri
(ante ct post mortem matris), 67.
Semifatuus: quoad S. Communionem,
318.
Senes: tardioris memoriae: quoad Ba­
ptismum, 84.
Separatio: tori ct cohabitationis: 486.
— pseudo-coniugunt : 541.
Sigillum: (sacramentalc): 167; notio,
204; obiectum, 206; subiectum, 207208; principium, 210; quomodo fa­
cile violatur, 211; sigillum ct scien­
tia cx confessione hausta, 212; si­
gillum ct schedula confessionis, 213;
excusare potest ab integritate con­
fessionis, 248; omnino servandum,
208; ne violetur, etiam S. Communio
danda est indigno, 30, 31, 320.
Simulatio Sacramenti: 32.
Sollicitatio ad turpia: notio, 215; de­
nuntianda, 216; falsa denuntiatio,
216, II.
Solutio vinculi: quomodo fieri potest,
493 ss.; constare debet, 494; quomo­
do constat, 559.

Spiritualis cognatio: contrahitur in Ba­
ptismo, 61, 100; et est impedimen­
tum .Matrimonii, 570; contrahitur
etiam in Confirmatione, sed non est
impedimentum Matrimonii, 130.
Sponsalia: definitio, 417; divisio, 418;
subiectum, 419; aetas requisita, 420;
utrum impediant nova sponsalia,
421; utrum requiratur consensus pa­
rentum, 422; utrum possint ab alio
iniri: a parentibus, 423; per procu­
ratorem, 424; obiectum, 425-426; qua­
litates contractus, 428-434; forma,
435436; effectus, 438-445; dissolutio,
446-461; necessitas, 462.
Status religiosus: votum eum ample­
ctendi impedit Matrimonium, sed
non prohibet usum Matrimonii, 573.
Sterilitas: non est impotentia nec im­
pedit Matrimonium, 557.
Stipendium: (pro Missa): notio, 617;
principia, 618-619; liceitas, 620,1;
pluralitas, 620,2; quantitas, 620,3;
traditio aliis, 620,4; permutatio,
620,6; liber Missarum acceptarum.
620,7; negotiatio, 620,8; reductio et
condonatio, 620,9.
Sub conditione: administratio Sacra­
mentorum, 25; iteratio Sacramenti,
28; Baptismus in utero matris, 63-64;
monstri, 69; moribundi sensibus de­
stituti, 83; confirmatio, 114; absolu­
tio, 171, 173, 174; absolutio paeni­
tentis sensibus destituti, 219; recen­
ter mortui, 220; puerorum et amen­
tium, 221; in extrema necessitate per
telephonium, 223; Consecratio (Mis­
sae), 290 nota 1-2; 296, 594; Extre­
ma Unctio, 352; recenter mortui,
364; impaenitentis sensibus desti­
tuti, 366; sponsalia conditionata,
418; matrimonium conditionatum,
507 ss.
Subdiaconatus: notio, 370; ritus, 377.
Subiectum: Sacramenti.· notio, princi­
pium generale, 34; requisita: qua­
litates, 35-38; intentio, 39-40; prae­
sentia, 41; susceptio a ministro in­
digno, 42.
— Baptismi: principium generale, 62;
foetus et infans nondum natus, 6369; infantes, 70-78; adulti, 79-93.
— Confirmationis: quis sit, 123-124; re­
quisita, 125; utrum amentes sint
confirmandi, 126.
— Paenitentiae quis sit, 217; schisma­

ticus cl haereticus, 218; peccator
impaenitens, 219; recenter mortuus,
220; pueri et amentes, 221; requisi­
ta, 222 ss.; consuetudinarius, recidi­
vus, 176; occasionarius, 177; super­
stitiosus, 178; fumigator et venditor
opii, etc., 179; polygamus et concubinarius, 180; parentes filias pa­
ganis desponsantes, 181; maritus
uxorem vendens, 182; restitutioni
obnoxius, usurarius, 183; violator
Dominicae, 184; paenitens pius, 185;
nupturientes, 427.
— Communionis: quis sit, 310; sensi­
bus destitutus, 285; utrum dari pos­
sit per aesophagum artificialem, 286;
requisita, 311 ss.; pueri, 280, 316;
amentes, 317; hebetes et semifatui,
318; tussi vel vomitu laborantes,
319; quid si aegrotus est male di­
spositus, 320.
— Extremae Unctionis: 359ss.; pueri,
360; phrenetici, furiosi, etc., 361;
operationem chirurgicam subituri,
363; recenter mortui, 364; peccato­
res impacnitentes sensibus destitu­
ti, 366; requisita, 365.
— Ordinis: quis, 390; requisita pro su­
sceptione Ordinis, 388, 391-402; pro
exsecutione potestatis Ordinis, 403405.
— sponsalium: 419; actas, 420; con­
sensus parentum, 422; utrum qui
sponsalia iniit potest nova inire,
42L
— Matrimonii: 546; requisita, 547 ss.
— dispensationis matrimonialis : 529;
utrum danda sit indignis, 531.
— impedimenti matrimonialis: 520.
Subreptio: effectus in dispensationem
matrimonialem, 532.
Superior religiosus: in quemnam habet
iurisdictionem ordinariam, 152; cui­
nam eam delegare potest, 153.
Superstitiosus: absolvendus, 178.
Surdo-mutus: quoad Baptismum, 85.

Telephonium: absolutio et confessio
per telephonium, 223.
Testimonia: requisita ad licitam ordi­
nationem, 388.
Timor servilis: 233.
Tonsura: 371.
Tori ct cohabitationis separatio: 486.

530

INDEX ALPHABETICUS
Turpe: conditio turpis sponsalia affi­
cit, 432, 441, 449; absolutio complicis
in peccato turpi, 159; sollicitatio ad
turpia, 215-216.
U

Unctio: qualis requiritur in Confirma­
tione, 115; in Extrema Unctione,
353, 356.
Urgentia: vide Casus urgens.
Usurarius: absolvendus, 183.
Usus rationis: requiritur ad validita­
tem Matrimonii, 511.
V

Valor Missae: utrum liceat fructus di­
videre, 601; utrum licita sit intentio
secundaria, 601.
Vasectomia: non constituit impoten­
tiam perpetuam, 557.
Vestes sacrae: 625.
Viaticum: obligatio recipiendi, 281,
282; etiam a nco-baptizato, 80; ieiunium naturale, 322, 323; utrum sa­
cerdos non-ieiunus possit celebrare
ad Viaticum praebendum, 327;
utrum recipi possit ab eo qui illa
dic iam communicavit, 329.

Vinculum: impedimentum Matrimonii,
559; quomodo dissolvitur, 493 ss.;
solutio constare debet, 494; quomo­
do constat, 559.
Vinum: materia Consecrationis, 288;
qualitates, 294; aqua miscenda, 295.
Violantes dominicam: 181.
Violatio sigilli: vide Sigillum.
Virginitas: praestantior Matrimonio,
479.
Virginitatis votum: impedimentum Ma­
trimonii, 573.
Vis: quoad valorem Matrimonii, 515;
quoad assistentiam Matrimonii, 545.
Vita communis: obiectum contractus
matrimonialis, 485; eius dissolutio,
486.
Vitiis deditus: quoad Baptismum: fumigatores et venditores opii, etc.,
91; polygami et concubinarii, 92;
quoad Pacnitentiam, 179-180.
Vocatio: divina: 391.
— ecclesiastica, 391.
Vota: solemnia: impedimentum diri­
mens Matrimonii, 562; solvunt ra­
tum non consummatum, 494.
— simplicia: impediunt, non dirimunt
Matrimonium nisi ex speciali dispo­
sitione S. Sedis, 562, 573.
— Virginitatis: impedimentum Matri­
monii, 573.

